(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ Γ΄

Τρίτη, 08 Οκτωβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ Χ. Καπετάνου και Δ. Νατσιού, σελ.
3. Αναφορά στην πρόταση της Διάσκεψης των Προέδρων της 26ης Σεπτεμβρίου, για την παρεμβολή δύο Βουλευτών ανάμεσα στις ομιλίες κάθε Αρχηγού ή αναπληρωτή του στη νομοθετική εργασία, ώστε να διευκολύνονται και οι Βουλευτές που έχουν εγγραφεί ως ομιλητές και έγκριση αυτής, σελ.
4. Αναφορά στις τραγικές εξελίξεις στη Μέση Ανατολή , σελ.
5. Ανακοινώνεται ότι ο Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Νικόλαος Παππάς κατέθεσε αίτημα για διεξαγωγή Προ Ημερησίας Διάταξης Συζήτηση, σύμφωνα με το άρθρο 143 του Κανονισμού της Βουλής, σε επίπεδο Προέδρων Κοινοβουλευτικών Ομάδων, με αντικείμενο: «Τα ζητήματα της πολιτικής προστασίας, την αντιπυρική θωράκιση της χώρας και την ελλιπή αποκατάσταση των υποδομών και στήριξη των πληγέντων από τις πυρκαγιές». , σελ.
6. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Τετάρτης 9 Οκτωβρίου 2024., σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών: «Ρυθμίσεις για τους χερσαίους συνοριακούς σταθμούς, την ενίσχυση των Οργανισμών Τοπικής Αυτοδιοίκησης και λοιπές διατάξεις». , σελ.
2. Αιτήσεις ονομαστικής ψηφοφορίας επί του σχεδίου νόμου του Υπουργείου Εσωτερικών:, σελ.
 i. επί της αρχής και επί των άρθρων 26, 32, 53 και 54 του σχεδίου νόμου από τον Πρόεδρο της Κοινοβουλευτικής Ομάδας του ΣΥΡΙΖΑ-Προοδευτική Συμμαχία και Βουλευτών του Κόμματός του, σελ.
 ii. επί της αρχής και επί των άρθρων 32, 53 και 54 του σχεδίου νόμου από τον Πρόεδρο της Κοινοβουλευτικής Ομάδας του ΠΑΣΟΚ-Κινήματος Αλλαγής και των Βουλευτών του Κόμματός του, σελ.
 iii. επί της αρχής και επί του άρθρου 26 του σχεδίου νόμου από τον Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας και Βουλευτών του Κόμματός του, σελ.
3. Κατάθεση σχεδίου νόμου: Οι Υπουργοί Εσωτερικών, Εθνικής Οικονομίας και Οικονομικών, Εξωτερικών, Εθνικής Άμυνας, Παιδείας, Θρησκευμάτων και Αθλητισμού, Υγείας Προστασίας του Πολίτη, Υποδομών και Μεταφορών, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, ο Αναπληρωτής Υπουργός Εθνικής Οικονομίας και Οικονομικών, καθώς και ο Υφυπουργός στον Πρωθυπουργό κατέθεσαν σήμερα 8 Οκτωβρίου 2024 σχέδιο νόμου: «Επιτάχυνση προσλήψεων μέσω ΑΣΕΠ, τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων ΝΠΔΔ και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης». , σελ.
4. Κατάθεση Εκθέσεων Διαρκών Επιτροπών:, σελ.
 i. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Εσωτερικών «Ρυθμίσεις για τους χερσαίους συνοριακούς σταθμούς, την ενίσχυση των Οργανισμών Τοπικής Αυτοδιοίκησης και λοιπές διατάξεις», σελ.
 ii. Η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Εθνικής Οικονομίας και Οικονομικών: «Κώδικας Φόρου Προστιθέμενης Αξίας», σελ.

ΠΡΟΕΔΡΕΥΩΝΤΕΣ

 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΜΠΟΥΡΑΣ Α. , σελ.
 ΠΛΑΚΙΩΤΑΚΗΣ Ι. , σελ.
 ΠΛΕΥΡΗΣ Α. , σελ.
 ΤΑΣΟΥΛΑΣ Κ. , σελ.

ΟΜΙΛΗΤΕΣ

Α. Αναφορά στην πρόταση της Διάσκεψης των Προέδρων της 26ης Σεπτεμβρίου:

 ΚΑΖΑΜΙΑΣ Α. , σελ.
 ΚΑΛΑΦΑΤΗΣ Σ. , σελ.
 ΚΥΡΙΑΖΙΔΗΣ Δ. , σελ.
 ΛΙΑΚΟΥΛΗ Ε. , σελ.
 ΜΑΝΤΖΟΣ Δ. , σελ.
 ΜΠΑΡΑΛΙΑΚΟΣ Ξ. , σελ.
 ΠΛΕΥΡΗΣ Α. , σελ.
 ΤΑΣΟΥΛΑΣ Κ. , σελ.
 ΧΗΤΑΣ Κ. , σελ.

Β. Αναφορά στις τραγικές εξελίξεις στη Μέση Ανατολή:
 ΑΠΟΣΤΟΛΑΚΗΣ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΣΩΤΗΣ Χ. , σελ.
 ΜΑΝΤΖΟΣ Δ. , σελ.
 ΠΛΕΥΡΗΣ Α. , σελ.
 ΧΑΡΙΤΣΗΣ Α. , σελ.

Γ. Επί διαδικαστικού θέματος:

 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΚΑΤΣΩΤΗΣ Χ. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.
 ΠΛΑΚΙΩΤΑΚΗΣ Ι. , σελ.
 ΠΛΕΥΡΗΣ Α. , σελ.
 ΤΑΣΟΥΛΑΣ Κ. , σελ.

Δ. Επί του σχεδίου νόμου του Υπουργείου Εσωτερικών:

 ΑΜΠΑΤΙΕΛΟΣ Ν. , σελ.
 ΑΠΟΣΤΟΛΑΚΗ Ε. , σελ.
 ΑΠΟΣΤΟΛΑΚΗΣ Ε. , σελ.
 ΑΥΛΩΝΙΤΗΣ Α. , σελ.
 ΒΟΛΟΥΔΑΚΗ Σ. , σελ.
 ΒΡΕΤΤΟΣ Ν. , σελ.
 ΓΙΩΡΓΟΣ Ι. , σελ.
 ΓΡΑΜΜΕΝΟΣ Β. , σελ.
 ΔΑΒΑΚΗΣ Α. , σελ.
 ΔΗΜΗΤΡΙΑΔΗΣ Π. , σελ.
 ΔΗΜΟΣΧΑΚΗΣ Α. , σελ.
 ΔΙΓΕΝΗ Α. , σελ.
 ΈΞΑΡΧΟΣ Ν. , σελ.
 ΖΕΜΠΙΛΗΣ Α. , σελ.
 ΗΛΙΟΠΟΥΛΟΣ Α. , σελ.
 ΚΑΒΒΑΔΑΣ Α. , σελ.
 ΚΑΖΑΜΙΑΣ Α. , σελ.
 ΚΑΠΕΤΑΝΟΣ Χ. , σελ.
 ΚΑΠΠΑΤΟΣ Π. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΣΩΤΗΣ Χ. , σελ.
 ΚΑΦΟΥΡΟΣ Μ. , σελ.
 ΚΕΦΑΛΑ Μ. , σελ.
 ΚΟΝΤΗΣ Ι. , σελ.
 ΚΟΥΒΕΛΑΣ Δ. , σελ.
 ΚΟΥΛΚΟΥΔΙΝΑΣ Σ. , σελ.
 ΚΥΡΙΑΖΙΔΗΣ Δ. , σελ.
 ΚΥΡΙΑΚΗΣ Σ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΚΩΤΣΟΣ Γ. , σελ.
 ΛΙΑΚΟΥΛΗ Ε. , σελ.
 ΛΙΒΑΝΙΟΣ Θ. , σελ.
 ΛΙΝΟΥ Α. , σελ.
 ΛΟΒΕΡΔΟΣ Ι. , σελ.
 ΜΑΝΤΖΟΣ Δ. , σελ.
 ΜΑΡΚΟΓΙΑΝΝΑΚΗΣ Α. , σελ.
 ΜΕΤΑΞΑΣ Κ. , σελ.
 ΜΠΑΡΑΛΙΑΚΟΣ Ξ. , σελ.
 ΜΠΑΡΤΖΩΚΑΣ Α. , σελ.
 ΜΠΟΥΜΠΑΣ Κ. , σελ.
 ΞΑΝΘΟΠΟΥΛΟΣ Θ. , σελ.
 ΟΙΚΟΝΟΜΟΥ Θ. , σελ.
 ΟΙΚΟΝΟΜΟΥ Ι. , σελ.
 ΠΑΝΑΓΙΩΤΟΠΟΥΛΟΣ Α. , σελ.
 ΠΑΠΑΔΑΚΗΣ Π. , σελ.
 ΠΑΠΑΗΛΙΟΥ Γ. , σελ.
 ΠΑΠΑΘΑΝΑΣΗΣ Α. , σελ.
 ΠΑΠΑΣ Θ. , σελ.
 ΠΑΠΑΣΩΤΗΡΙΟΥ Σ. , σελ.
 ΠΑΠΠΑΣ Ν. , σελ.
 ΠΛΕΥΡΗΣ Α. , σελ.
 ΠΟΥΛΟΥ Π. , σελ.
 ΣΑΡΑΚΙΩΤΗΣ Ι. , σελ.
 ΣΕΝΕΤΑΚΗΣ Μ. , σελ.
 ΣΠΑΝΑΚΗΣ Β. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΣΤΥΛΙΟΣ Γ. , σελ.
 ΣΥΝΤΥΧΑΚΗΣ Ε. , σελ.
 ΤΣΑΒΔΑΡΙΔΗΣ Λ. , σελ.
 ΤΣΑΠΑΝΙΔΟΥ Π. , σελ.
 ΥΨΗΛΑΝΤΗΣ Β. , σελ.
 ΦΛΩΡΟΣ Κ. , σελ.
 ΦΩΤΙΟΥ Θ. , σελ.
 ΧΑΡΙΤΣΗΣ Α. , σελ.
 ΧΗΤΑΣ Κ. , σελ.
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ Γ**΄**

Τρίτη 8 Οκτωβρίου 2024

Αθήνα, σήμερα στις 8 Οκτωβρίου 2024, ημέρα Τρίτη και ώρα 10.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ**.

**ΠΡΟΕΔΡΟΣ (Κωνσταντίνος Τασούλας):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 7-10-2024 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της Β΄ συνεδριάσεώς του, της Δευτέρας 7-10-2024 σε ό,τι αφορά την εκλογή των Κοσμητόρων και Γραμματέων του Σώματος)

Θα μου επιτρέψετε, πριν εισέλθουμε στην ημερήσια διάταξη, να θέσω ένα θέμα που ετέθη στην τελευταία Διάσκεψη των Προέδρων και έχει να κάνει με την πιο εύρυθμη λειτουργία της Βουλής εν όψει του γεγονότος ότι πρακτικά η Βουλή είναι πλέον δεκακομματική.

Τι εννοώ ότι πρακτικά είναι δεκακομματική; Είμαστε εννέα κόμματα, βάσει του Κανονισμού της Βουλής, και στη νέα Σύνοδο -η οποία ξεκίνησε χθες μετά τον Αγιασμό- οι συνάδελφοι που είναι ανεξάρτητοι αρχίζουν τρόπον τινά και οργανώνονται και εκπροσωπούνται πλέον στη Διάσκεψη των Προέδρων. Άρα, δεν είναι δεκατέσσερα άτομα, αρχίζουν και αντιμετωπίζονται ως οιονεί Κοινοβουλευτική Ομάδα, λόγω του ότι αρχίζουν κάπως να συνεννοούνται.

Άρα, στην ουσία είμαστε δεκακομματική Βουλή. Και αυτό το γεγονός το οποίο είναι πρωτοφανές μεταπολεμικά, έχει δυσκολέψει έντονα τη δουλειά ιδίως των απλών Βουλευτών. Γιατί όταν μιλάνε οι Αρχηγοί και οι αναπληρωτές τους, δηλαδή οι Κοινοβουλευτικοί Εκπρόσωποι, διαδοχικά σε ένα νομοσχέδιο που ξεκινάει στις 10.00΄ μπορεί ο πρώτος Βουλευτής να ξεκινήσει να μιλάει στις 15.00΄ και μετά, αν αρχίσουν οι δευτερολογίες, ο επόμενος να αρχίσει να μιλάει στις 18.00΄.

Έγινε μια πρόταση από το ΠΑΣΟΚ, αλλά λογική…

**ΔΗΜΗΤΡΙΟΣ ΜΑΝΤΖΟΣ:** Αλλά;

**ΠΡΟΕΔΡΟΣ (Κωνσταντίνος Τασούλας):** Για να φαιδρύνω την ατμόσφαιρα…

Έγινε μια πρόταση από το ΠΑΣΟΚ λογική στην προηγούμενη Διάσκεψη των Προέδρων, ώστε κάπως να λυθεί αυτό το θέμα.

Για να καταλάβετε τη διαφορά, στις εκλογές του 2004, ας πούμε, μπήκαν στη Βουλή τέσσερα κόμματα. Τότε δεν υπήρχε περίπτωση να τεθεί τέτοιο θέμα γιατί ακόμη κι αν μίλαγαν διαδοχικά τέσσερις Αρχηγοί, που δεν είναι σύνηθες -εννοώ σε νομοθετική εργασία, εξαιρείται η περίπτωση της προ ημερησίας διατάξεως, όπου έτσι κι αλλιώς δεν μιλάνε Βουλευτές-, δεν ήταν τόσο αποτρεπτικό και δεν προκαλούσε τόση καθυστέρηση στους Βουλευτές. Όμως, τώρα με δέκα στην ουσία κόμματα οι Βουλευτές μετατοπίζονται πάρα πολύ χρονικά προς τα πίσω.

Έγινε, λοιπόν, μια πρόταση και είπαμε να ξεκινήσουμε να το εφαρμόζουμε με τη νέα Σύνοδο, ώστε σε περίπτωση που μιλάνε οι Αρχηγοί -σε νομοθετική εργασία πάντα-, ο επόμενος Αρχηγός ή ο αναπληρωτής του, που είναι ο Κοινοβουλευτικός Εκπρόσωπος, να μιλάει αφού μεσολαβήσουν δύο Βουλευτές από τη σειρά των εγγεγραμμένων, ώστε να κοπάσει κάπως αυτός ο αποκλεισμός των Βουλευτών και αυτή η έντονη οπισθοχώρηση της σειράς των Βουλευτών.

Αυτό, βέβαια, όταν τα βάλαμε κάτω με κάποιες προσομοιώσεις, είδαμε ότι έχει νόημα όταν οι εγγεγραμμένοι είναι κάμποσοι, όταν οι εγγεγραμμένοι είναι πάνω από είκοσι πέντε ή από τριάντα. Γιατί αν οι εγγεγραμμένοι είναι δέκα, μπορεί να παρατηρηθεί το φαινόμενο να ξεμείνουμε από Βουλευτές και στο τέλος να μιλάνε μόνο οι Αρχηγοί. Καταλαβαίνετε τι εννοώ.

Άρα, νομίζω, με μια ευελιξία που θα την καθορίζει το Προεδρείο και την οποία θα την καθοδηγεί ο αριθμός των εγγεγραμμένων, θα πρέπει να ξεκινήσουμε να εφαρμόζουμε αυτή την πρακτική, που εφαρμοζόταν και στο παρελθόν, να δούμε πώς θα πάει. Και αν αυτό λειτουργεί, μετά από μία περίοδο εφαρμογής, να το περάσουμε και στον Κανονισμό. Να το ξεκινήσουμε, δηλαδή, ως κοινοβουλευτική πρακτική με απόφαση της Διάσκεψης των Προέδρων, που έτσι κι αλλιώς έχει παρθεί, και της Ολομέλειας. Και αν δούμε ότι είναι λειτουργικό, να το περάσουμε με μια διατύπωση εν συνεχεία και στον Κανονισμό.

Συνεπώς, η πρόταση έπειτα από την απόφαση της Διάσκεψης των Προέδρων της 26ης Σεπτεμβρίου, είναι να επιτρέπεται η παρεμβολή δύο Βουλευτών ανάμεσα στις ομιλίες κάθε Αρχηγού ή αναπληρωτή του στη νομοθετική εργασία, ώστε να διευκολύνονται και οι Βουλευτές που έχουν εγγραφεί ως ομιλητές.

Το Προεδρείο επιφυλάσσει στον εαυτό του την ευελιξία, σε περίπτωση που είναι φερ’ ειπείν μία κύρωση συμβάσεως και δεν έχει μεγάλο αριθμό ομιλητών, να το ρυθμίζει ενδεχομένως διαφορετικά, αν έχουν εγγραφεί ελάχιστοι ομιλητές.

Συνεπώς, είμαστε σύμφωνοι να ξεκινήσουμε αυτή την πρακτική που αποτελεί και απόφαση της Διάσκεψης των Προέδρων, και εφόσον αυτό στην πράξη είναι λειτουργικό κάποια στιγμή να το φέρουμε και στον Κανονισμό της Βουλής; Το δεχόμαστε ως κοινοβουλευτική πρακτική;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Καλώς.

**ΣΤΑΥΡΟΣ ΚΑΛΑΦΑΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Κωνσταντίνος Τασούλας):** Ορίστε, κύριε Καλαφάτη.

**ΣΤΑΥΡΟΣ ΚΑΛΑΦΑΤΗΣ:** Είναι εξαιρετική η πρωτοβουλία. Μου δίνεται η ευκαιρία να επισημάνω το ενδεχόμενο διερεύνησης από τη Διάσκεψη των Προέδρων και υμών ως Προέδρου τη δυνατότητα να κάνουμε κάτι το οποίο νομίζω ότι θα είναι ευεργετικό για τους Βουλευτές. Να δούμε κατά πόσο μπορούμε όσον αφορά τον χρόνο ομιλίας των Βουλευτών, των Κοινοβουλευτικών Εκπροσώπων και των Υπουργών, αυτός να προσδιορίζεται με αυτόματο χρονοδιακόπτη, αυτό που γίνεται ουσιαστικά σε πάρα πολλά Κοινοβούλια και σίγουρα στο Ευρωκοινοβούλιο.

Παραδείγματος χάριν, φανταστείτε σε μια συζήτηση στην οποία είναι εγγεγραμμένοι να μιλήσουν πενήντα Βουλευτές, αν εξοικονομήσουμε ένα μέσο όρο δύο-τριών λεπτών, που κατά μέσο όρο υπερβαίνει ο Βουλευτής τον χρόνο του, «εξοικονομούμε» άλλους είκοσι-είκοσι πέντε Βουλευτές να μιλήσουν εκείνη την ημέρα. Αν δεν βάλουμε τους Κοινοβουλευτικούς Εκπροσώπους και αυτόματα χωρίς την παρέμβαση του Προεδρείου, για να μην έρθει σε δύσκολη θέση το Προεδρείο, θα γνωρίζει ο Κοινοβουλευτικός Εκπρόσωπος ότι αν έχει δώδεκα λεπτά, στα δεκατέσσερα σταματάει να ακούγεται, κλείνουν τα μικρόφωνα, δεν γράφονται στα Πρακτικά οι τοποθετήσεις του. Το ίδιο και ο Υπουργός.

Ξέρετε, κάθονται Βουλευτές και φοβάμαι ότι σε λίγο θα έχουμε το φαινόμενο να μην έρχονται Βουλευτές για να μιλήσουν. Έρχεται συνάδελφος από την Κρήτη, από τα άκρα της Ελλάδας, από την εσχατιά της Ελλάδας να τοποθετηθεί σ’ ένα νομοσχέδιο, όπως πολύ σωστά επισημάνατε, παραμένει πέντε και επτά ώρες για να έλθει η σειρά του και στο τέλος θα έχουμε άδεια έδρανα και θα υπάρχει μια εικόνα που θα απαξιώνει το πολιτικό…

**ΠΡΟΕΔΡΟΣ (Κωνσταντίνος Τασούλας):** Και οι πολιτικοί Αρχηγοί, κύριε Καλαφάτη.

**ΣΤΑΥΡΟΣ ΚΑΛΑΦΑΤΗΣ:** Εγώ βάζω το κομμάτι αυτό. Δεν φτάνω στους πολιτικούς Αρχηγούς. Ας ξεκινήσουμε με το κομμάτι των Υπουργών. Δεν χρειάζεται κάθε λίγο και λιγάκι ο Υπουργός να σηκώνεται και να απαντά στον κάθε Κοινοβουλευτικό Εκπρόσωπο. Οι Κοινοβουλευτικοί Εκπρόσωποι μπορούν να εκπαιδευτούν και να λένε στα δώδεκα λεπτά ή στα δεκατρία το πολύ αυτό που θέλουν να πουν, οι Βουλευτές το ίδιο. Έτσι νομίζω ότι βγαίνει και ένα άγχος από το ίδιο το Προεδρείο, που κάθε λίγο και λιγάκι βρίσκεται σε πολύ δύσκολη θέση να το επισημαίνει. Δεν μπορεί να επιβάλει στον ομιλητή να κατέβει και να είναι στον χρόνο του περιοριστικά.

Δεν μπαίνω σε άλλα θέματα που πολλές φορές οι Βουλευτές -και όχι μόνο οι Βουλευτές- δεν μιλάμε για το αντικείμενο του νομοσχεδίου και επεκτεινόμαστε σε χίλια δυο θέματα. Μιλάω κατ’ εξοχήν γι’ αυτό το θέμα και αυτό νομίζω ότι δεν χρειάζεται αλλαγή του Κανονισμού. Απλώς βρίσκουμε έναν τρόπο να εφαρμοστεί ο ήδη υπάρχων Κανονισμός και θα ήθελα να το θέσουμε αυτό ξανά στη Διάσκεψη. Το έχω θέσει ως Γενικός Γραμματέας της Κοινοβουλευτικής Ομάδας της Νέας Δημοκρατίας δύο φορές στη Διάσκεψη των Προέδρων. Το βλέπετε θετικά, το διερευνούμε. Νομίζω ότι δεν υπάρχει κάποιος αντίλογος σ’ αυτό, απλώς να συνεχίσουμε και νομίζω ότι θα εξοικονομήσουμε πάρα πολύ χρόνο. Θα κερδίσει ο κοινοβουλευτισμός.

**ΠΡΟΕΔΡΟΣ (Κωνσταντίνος Τασούλας):** Ωραία. Αυτό θα το δούμε.

Απλώς θα ήθελα να υπενθυμίσω στους συναδέλφους που τώρα μπήκαν μέσα στην Αίθουσα ότι μόλις προηγουμένως η Ολομέλεια έκανε δεκτή την απόφαση της Διάσκεψης των Προέδρων που πάρθηκε στις 26 Σεπτεμβρίου, έπειτα από πρόταση της κ. Λιακούλη, να μεσολαβούν δύο Βουλευτές ανάμεσα στους Αρχηγούς ή στους αναπληρωτές στις συζητήσεις της νομοθετικής εργασίας. Τα υπόλοιπα που αφορούν την καλύτερη λειτουργία μας και ιδίως την τήρηση του χρόνου θα τα συζητήσουμε και θα φέρουμε αποφάσεις αντίστοιχες της Διασκέψεως στην Ολομέλεια για να τις προχωρήσουμε.

Θέλει κάποιος συνάδελφος να πει κάτι πάνω στην απόφαση που πήραμε;

**ΑΛΕΞΑΝΔΡΟΣ ΚΑΖΑΜΙΑΣ:** Μάλιστα, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Αντίρρηση δεν έχουμε στο να μεσολαβούν δύο Βουλευτές ανάμεσα στις παρεμβάσεις Υπουργών.

**ΠΡΟΕΔΡΟΣ (Κωνσταντίνος Τασούλας):** Εκτός αν είναι ελάχιστοι οι εγγεγραμμένοι. Το καταλαβαίνετε.

**ΑΛΕΞΑΝΔΡΟΣ ΚΑΖΑΜΙΑΣ:** To καταλαβαίνουμε αυτό. Όμως, υπάρχει ένα ζήτημα το οποίο εμείς το αντιλαμβανόμαστε πολύ καλά, ειδικά εμείς που είμαστε εδώ πολύ συχνά και το οποίο δεν ομολογείται. Οι Βουλευτές δεν είναι εδώ για να έρχονται να μιλούν και να αφήνουν τα έδρανά τους κενά και συνεπώς να διαμαρτύρονται γιατί περίμεναν δύο ή τρεις ώρες. Οι Βουλευτές είναι εδώ και για να ακούν και το περισσότερο διάστημα πρέπει οι Βουλευτές να είναι εδώ για να ακούν.

Τα έδρανα της Νέας Δημοκρατίας, κύριε Πρόεδρε, από τότε που εξελέγην Βουλευτής είναι σκανδαλωδώς κενά και το ζήτημα που συζητούμε από την αρχή μέχρι το τέλος …

(Θόρυβος από την πτέρυγα της Νέας Δημοκρατίας)

Σας παρακαλώ, μη διακόπτετε.

Το ζήτημα που συζητούμε από την αρχή μέχρι το τέλος…

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ψέματα λες!

**ΠΡΟΕΔΡΟΣ (Κωνσταντίνος Τασούλας):** Είδατε τώρα ότι αυτό ξεφεύγει; Επί του θέματος.

**ΑΛΕΞΑΝΔΡΟΣ ΚΑΖΑΜΙΑΣ:** Δεν λέω ψέματα, λέω αλήθεια. Είμαι παρών …

**ΠΡΟΕΔΡΟΣ (Κωνσταντίνος Τασούλας):** Επί του θέματος.

**ΑΛΕΞΑΝΔΡΟΣ ΚΑΖΑΜΙΑΣ:** Με συγχωρείτε, κύριε Πρόεδρε. Μη με διακόπτετε.

Λέω την αλήθεια. Είμαι παρών εδώ το μεγαλύτερο διάστημα. Η λέξη ψέματα είναι αντικοινοβουλευτική και δεν πρέπει να χρησιμοποιείται και θα έπρεπε να τους την απαγορέψετε. Η πραγματικότητα που γνωρίζουμε όλοι είναι ότι τα έδρανα της Νέας Δημοκρατίας το περισσότερο διάστημα είναι κενά.

**ΠΡΟΕΔΡΟΣ (Κωνσταντίνος Τασούλας):** Ωραία. Επί του θέματος.

**ΑΛΕΞΑΝΔΡΟΣ ΚΑΖΑΜΙΑΣ:** Το θέμα είναι ότι αυτοί οι Βουλευτές θέλουν να έχουν κενά τα έδρανά τους για να λείπουν από τη Βουλή και διαμαρτύρονται γιατί περιμένουν και είναι Βουλευτές οι οποίοι δεν θέλουν να ακούν. Θέλουν να μιλούν και να φεύγουν. Αυτό το θεωρούμε απαράδεκτο.

Ευχαριστώ, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Ωραία.

Άρα, αυτό περνάει ομόφωνα και εφόσον αποδειχθεί λειτουργικό, όπως είπα, θα το φέρουμε να το περάσουμε και στον Κανονισμό. Επιβάλλεται ως κοινοβουλευτική πρακτική.

Κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, εγώ θεωρώ ότι η «ψυχή» του Κοινοβουλίου είναι οι Βουλευτές μας. Κάθε φορά εναλλάσσονται οι ρόλοι. Άλλοτε είμαστε εισηγητές, άλλοτε Κοινοβουλευτικοί Εκπρόσωποι, όμως όλοι είμαστε Βουλευτές.

Έφερα την πρόταση αυτή στη Διάσκεψη των Προέδρων γιατί έβλεπα ότι συντελούνταν μια αδικία η οποία μάλιστα έτεινε να εμπεδώσει μια αντίληψη περί δύο ταχυτήτων κοινοβουλευτικών, αφ’ ενός των εισηγητών και Κοινοβουλευτικών Εκπροσώπων, όπως είμαι εγώ σήμερα, ο κ. Μάντζος και άλλοι συνάδελφοι και αφ’ ετέρου των Βουλευτών που ήταν «δεύτερης κατηγορίας». Συνεπώς, αυτό έπρεπε να το εξομαλύνουμε και πολύ σωστά η Διάσκεψη των Προέδρων πήρε αυτήν την απόφαση.

Παίρνω, όμως, τον λόγο για να επισημάνω κάτι. Πρέπει να αυτοπεριοριστούμε. Μιλάω πρώτα για τον εαυτό μου και μετά για τους άλλους.

**ΠΡΟΕΔΡΟΣ (Κωνσταντίνος Τασούλας):** Για τους χρόνους λέτε.

**ΕΥΑΓΓΕΛΙΑ ΛΙΑΚΟΥΛΗ:** Σε ό,τι αφορά τους χρόνους. Προσέξτε, όμως, τι γίνεται και δεν θα μασήσω τα λόγια μου.

Κύριε Πρόεδρε, όταν το Προεδρείο κάνει σύσταση στους Βουλευτές να περιοριστούν, μπήκα στον περιορισμό μερικές φορές να χρονομετρήσω τους Προεδρεύοντες των οποίων πολλές φορές είναι διπλάσιος ο χρόνος απ’ ό,τι των Βουλευτών. Προσέξτε τώρα το σχήμα: Ένας που προεδρεύει, όπως καλή ώρα εσείς τώρα, να μιλάει δεκατρία ή δώδεκα λεπτά και την επόμενη στιγμή να κάνει σύσταση σ’ έναν Βουλευτή γιατί μιλάει πάνω από επτά και οκτώ λεπτά. Το ίδιο και εμείς, οι Βουλευτές, σε σχέση με τον προηγούμενο και τον επόμενο. Είπα ότι μιλάω πρώτα για τον εαυτό μου.

Αυτό τι σημαίνει; Ότι θα πρέπει να αυτοπεριοριστούμε όλοι, να τηρήσουμε τους χρόνους μας και οι Βουλευτές μας να μπαίνουν ανάμεσα σε Κοινοβουλευτικούς Εκπροσώπους και πολιτικούς Αρχηγούς, για να ξαναγεμίσουν τα έδρανα της Βουλής και για να ξαναβρούμε ομιλητές, κύριε Πρόεδρε, γιατί οι Κοινοβουλευτικές Ομάδες πλέον έχουν ανθρώπους από τις περιφέρειες οι οποίοι δεν γνωρίζουν καν τον χρόνο της αναμονής. Στο προηγούμενο νομοσχέδιο υπήρχε Βουλευτής που ενώ ήταν μέσα στην πρώτη δεκάδα, περίμενε έξι ώρες για να μιλήσει. Αυτό, λοιπόν, στην κοινοβουλευτική πρακτική δεν είναι σωστό.

**ΠΡΟΕΔΡΟΣ (Κωνσταντίνος Τασούλας):** Κύριοι συνάδελφοι, ψηφίσαμε ομόφωνα μια πρόταση που προτάθηκε ομόφωνα και τώρα πάμε να κάνουμε πολιτική συζήτηση για άλλα θέματα και για άλλα «κουσούρια» τα οποία και αυτά θα τα διορθώσουμε. Βασικό «κουσούρι» είναι η μη τήρηση του χρόνου από όλους και πρωτίστως από τους πολιτικούς Αρχηγούς. Δεν υπάρχει αμφιβολία. Θα δούμε και αυτό πώς θα το διορθώσουμε, αλλά μην ξεχνάτε ότι υπάρχουν και κάποιες εξωπραγματικές καταγραφές στον Κανονισμό.

Ας πούμε, στη συζήτηση πολιτικών Αρχηγών -που εδώ δεν είναι το θέμα μας, γιατί εδώ είναι για τη νομοθετική εργασία- λέει ο Κανονισμός ότι στη συζήτηση των πολιτικών Αρχηγών που προκαλείται μετά από αίτημα του Πρωθυπουργού, ο χρόνος ομιλίας της Αντιπολιτεύσεως είναι πέντε ή έξι λεπτά και αυτό είναι εξωπραγματικό και αυτό θα πρέπει να διορθωθεί προς τα πάνω, αλλά άλλο να διορθωθεί προς τα πάνω και να γίνει δεκαπέντε λεπτά και άλλο να γίνεται σαράντα λεπτά με την υπερβολή της ανοχής.

Συνεπώς, το επόμενο βήμα είναι να διορθώσουμε αυτά. Όπως είπε ο κ. Καλαφάτης, αυτά περισσότερο αφορούν την τήρηση του Κανονισμού και όχι την αλλαγή του Κανονισμού.

Κύριε Χήτα, για να το κλείσουμε, έχετε τον λόγο και μετά ο κ. Πλεύρης.

**ΚΩΝΣΤΑΝΤΙΝΟΣ ΧΗΤΑΣ:** Πολύ σύντομα, κύριε Πρόεδρε, όταν λέμε ότι λειτουργούμε με βάση τη λογική αντιλαμβανόμαστε ότι υπάρχει πρόβλημα. Το έχουμε πει πολλές φορές. Όπως στη Διάσκεψη, θα ήθελα να ακουστεί και εδώ ότι εμείς θα συμφωνήσουμε μ’ αυτό αλλά θα πρέπει να λύσουμε και ένα άλλο θέμα.

Κατ’ αρχάς, οι όποιοι περιορισμοί για το μικρόφωνο να ξεκαθαρίσουμε ότι είμαστε αντίθετοι στο να ισχύσουν για τους πολιτικούς Αρχηγούς. Σε καμμία περίπτωση αυτό. Άρα, ξεκαθαρίζουμε αυτό να μην ισχύει για τους πολιτικούς Αρχηγούς. Εγώ το αντιλαμβάνομαι.

Για τους Κοινοβουλευτικούς Εκπροσώπους θα πω το εξής: Να ξέρετε ότι ο Κοινοβουλευτικός Εκπρόσωπος θα έλθει εδώ το πρωί και θα φύγει στις δώδεκα, μία, δύο τη νύχτα όταν τελειώσει η συνεδρίαση.

Εδώ πρέπει να λύσουμε ένα άλλο πρόβλημα, κύριε Πρόεδρε, όμως. Αφού θέλουμε να λύσουμε αυτό να λύσουμε κι ένα άλλο: την παρουσία των Βουλευτών. Είναι ωραία που η Βουλή έχει αυτή την εικόνα σήμερα. Είναι μια συμπαθητική εικόνα. Μακάρι να ήταν έτσι και περισσότεροι κάθε φορά. Άρα, λοιπόν, δεν μπορεί να έρχονται οι Βουλευτές -ακόμη κι εγώ- την ώρα που θα μιλήσουν και να φεύγουν και αυτό ήταν μόνο. Γιατί η Βουλή παρουσιάζει μία πολύ άσχημη εικόνα. Μην επαναφέρουμε την πρόταση που είχαμε καταθέσει το 2019 ότι η δουλειά των Βουλευτών είναι εδώ κι όσοι δεν έρχονται να μην πληρώνονται. Να το πούμε κι αυτό. Εμείς το λέμε και αυτό.

Προτείνατε κάτι στη Διάσκεψη. Συμφωνήσαμε γιατί θέλουμε να λύσουμε το πρόβλημα και να λειτουργούμε καλύτερα όλοι εδώ μέσα. Περνάμε πολλές ώρες εδώ μέσα. Να λειτουργούμε ωραία και άρτια, αλλά να λύσουμε και το πρόβλημα αυτό. Δεν μπορεί η Βουλή να είναι άδεια, να είναι μόνο δύο τρεις άνθρωποι μέσα, να έρχεσαι τρεις παρά δέκα να μιλάς και να φεύγεις. Έκανα τη δουλειά μου, το ανέβασα στο Facebook μια χαρά, το είδαν οι δικοί μου στη Μαγνησία, στην Αιτωλοακαρνανία, στη Θεσσαλονίκη. Όλα καλά.

Δεν είναι έτσι. Πρέπει να λύσουμε με κάποιο τρόπο και το θέμα της παρουσίας των Βουλευτών στη Βουλή. Αλλιώς εμείς επαναφέρουμε, όσο σκληρό και αν ακούγεται και με συγχωρείτε πάρα πολύ -είναι θέση του κόμματός μας που έχουμε εκφράσει από το 2019- να μην πληρώνονται. Δεν γίνεται διαφορετικά, κύριε Πρόεδρε. Είμαστε η Βουλή των Ελλήνων. Εκπροσωπούμε τους Έλληνες πολίτες. Εμένα ξέρετε τι μου λένε κάθε φορά; «Καλά μιλάτε, καλά τα λέτε. Σε ποιους τα λέτε; Στα άδεια έδρανα;». Δεν μας τιμάει αυτό.

Συγγνώμη που τα λέω έτσι απλά, αλλά αυτή είναι η πραγματικότητα εκεί έξω, συνάδελφοι. Αυτό μου λένε όλοι. Μας λένε «πού τα λέτε;». Πού; Κι όταν μιλάς όλοι με το κινητό ό,τι θέλουν ας κάνουν. Αυτό είναι θέμα σεβασμού. Όμως δεν γίνεται να μιλάμε σε άδεια έδρανα. Και πρέπει να παρέμβετε με τη δική μας συνδρομή να λυθεί και το θέμα αυτό. Κι εμείς, τα μικρότερα κόμματα, έχουμε περιφέρειες. Τι να κάνουμε τώρα. Κι εμάς μας ενδιαφέρει η περιφέρεια αλλά είμαστε εδώ.

Ευχαριστώ.

**ΠΡΟΕΔΡΟΣ (Κωνσταντίνος Τασούλας):** Ο κ. Πλεύρης έχει τον λόγο.

**ΑΘΑΝΑΣΙΟΣ ΠΛΕΥΡΗΣ:** Επειδή είδα ότι έγινε από διαφορετικούς εκπροσώπους και μάλιστα με αναφορές και στα έδρανα της Νέας Δημοκρατίας, θέλω να μιλήσω ευθέως, κύριε Πρόεδρε.

Παρακολουθούμε την επιτομή του λαϊκισμού. Δεν υπάρχει Κοινοβούλιο στον κόσμο -όποιος έχει θητεύσει στην Ευρωβουλή το ξέρει- που εν συνόλω να βρίσκονται όλη την ώρα οι Βουλευτές σε όλη τη διάρκεια της συνεδρίασης. Για ποιον λόγο; Πρώτον, διότι αυτή τη στιγμή αυτό το οποίο λέτε μπορεί να το κάνει ο Βουλευτής εύκολα από την τηλεόραση και να παρακολουθεί από το κλειστό σύστημα.

Υπάρχουν επιτροπές, υπάρχουν κοινοβουλευτικές δραστηριότητες. Συνεπώς, δεν γεννάται από πουθενά υποχρέωση του Βουλευτή ότι θα έρθει στις 10, θα φύγει στις 10 και θα πρέπει να είναι εδώ συνέχεια. Προφανώς το κοινοβουλευτικό έργο έχει πολλές δραστηριότητες και αυτό είναι το Κοινοβούλιο. Βασική όμως αρχή του Κοινοβουλίου, κυρίες και κύριοι συνάδελφοι, δεν είναι να είναι ακροατήριο οι Βουλευτές αλλά να είναι ομιλητές οι Βουλευτές.

**ΑΛΕΞΑΝΔΡΟΣ ΚΑΖΑΜΙΑΣ:** Να ακούν και να μαθαίνουν οι Βουλευτές.

**ΑΘΑΝΑΣΙΟΣ ΠΛΕΥΡΗΣ:** Αν πάμε στα Πρακτικά και στα νομοσχέδια θα δείτε ότι οι Βουλευτές της Νέας Δημοκρατίας, που τους προσβάλλετε, μιλούν αναλογικά περισσότερο από όλους τους Βουλευτές και μέσα στο θέμα του νομοσχεδίου.

**ΑΛΕΞΑΝΔΡΟΣ ΚΑΖΑΜΙΑΣ:** Αφού είναι περισσότεροι.

**ΑΘΑΝΑΣΙΟΣ ΠΛΕΥΡΗΣ:** Δεν σας διέκοψα.

Αγαπητές, κυρίες και κύριοι, απευθύνομαι και στην Ελληνική Λύση και στην Πλεύση Ελευθερίας, όταν υπάρχει ημερήσια διάταξη δεν είναι υποχρεωμένος ο Βουλευτής να έρθει να ακούσει έναν ή μία πρόεδρο που αντί για δεκαπέντε λεπτά θα μιλήσουν μία ώρα, μία ώρα και δέκα λεπτά εκτός θέματος. Δεν είναι αυτή η δουλειά του Βουλευτή. Η δουλειά του Βουλευτή είναι να μιλάει, να συμμετέχει σε επιτροπές και στη Νέα Δημοκρατία είμαστε περήφανοι για το κοινοβουλευτικό μας έργο.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Κωνσταντίνος Τασούλας):** Παρακαλώ. Έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Για το συγκεκριμένο θέμα, για τον χρόνο θέλω να μιλήσω. Μπορεί να παρεξηγηθώ από τους συναδέλφους μου όμως επειδή κινούμαστε στην Ευρωπαϊκή Ένωση ξέρετε πολύ καλά τον χρόνο που διατίθεται για κάθε συνάδελφο: ανάλογα της κοινωνικής δύναμης εκάστου κόμματος. Αυτός είναι ο χρόνος που διατίθεται. Η Κυβέρνηση, όποια κυβέρνηση και ο Υπουργός είναι ο κοινοβουλευτικός Εκπρόσωπος και είναι υποχρεωμένος να απολογείται σε όλους, άρα θα πρέπει να έχει εκείνον τον χρόνο. Και γι’ αυτό ο χρόνος εκεί είναι αναλογικός της δύναμης εκάστου κόμματος. Πιστεύω ότι κι εδώ επιτέλους πρέπει να το εφαρμόσουμε.

**ΠΡΟΕΔΡΟΣ (Κωνσταντίνος Τασούλας):** Λοιπόν, ξεκινάμε να διορθώνουμε διάφορα άτοπα σιγά-σιγά. Αποφασίσαμε ομόφωνα τη μεσολάβηση δύο Βουλευτών ανάμεσα στους Αρχηγούς ή τους αναπληρωτές τους στο νομοθετικό έργο, εφόσον ο αριθμός των εγγεγραμμένων, βέβαια, το επιτρέπει. Γιατί, όπως είπα αν είναι μία κύρωση και εγγεγραμμένοι είναι πέντε, έξι, επτά, οκτώ δεν έχει τόσο νόημα. Κι αν αυτό αποδειχθεί λειτουργικό θα το περάσουμε και στον Κανονισμό. Τώρα είναι μια κοινοβουλευτική πρακτική που την επαναφέρουμε με απόφαση της Ολομέλειας.

Ευχαριστώ.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ)**

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή ανακοινώσω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Εσωτερικών: «Ρυθμίσεις για τους χερσαίους συνοριακούς σταθμούς, την ενίσχυση των Οργανισμών Τοπικής Αυτοδιοίκησης και λοιπές διατάξεις».

Επίσης, η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Οικονομίας και Οικονομικών: «Κώδικας Φόρου Προστιθέμενης Αξίας».

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Ρυθμίσεις για τους χερσαίους συνοριακούς σταθμούς, την ενίσχυση των Οργανισμών Τοπικής Αυτοδιοίκησης και λοιπές διατάξεις».

Η Διάσκεψη των Προέδρων αποφάσισε στη συνεδρίασή της 3ης Οκτωβρίου 2024 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Παρακαλώ να ανοίξει το σύστημα της ηλεκτρονικής εγγραφής.

Τον λόγο έχει ο εισηγητής της Νέας Δημοκρατίας κ. Γεώργιος Κωτσός.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καλούμαστε σήμερα να συζητήσουμε στην Ολομέλεια της Εθνικής Αντιπροσωπείας το σχέδιο νόμου του Υπουργείου Εσωτερικών με τον τίτλο: «Ρυθμίσεις για τους χερσαίους συνοριακούς σταθμούς, την ενίσχυση των Οργανισμών Τοπικής Αυτοδιοίκησης και λοιπές διατάξεις».

Τα τελευταία χρόνια, κυρίες και κύριοι συνάδελφοι, έχουν γίνει σημαντικά βήματα από την πλευρά της Κυβέρνησής μας ως προς την οικονομική και θεσμική στήριξη της αυτοδιοίκησης. Βασική μας επιδίωξη είναι η δημιουργία ενός σύγχρονου κράτους με ισχυρή και αποτελεσματική αυτοδιοίκηση.

Τολμάμε να συνθέσουμε μεταρρυθμιστικές πολιτικές που θα συμβάλουν στη βελτίωση της λειτουργίας των δήμων και των περιφερειών με αναπτυξιακή προοπτική. Πιστεύουμε βαθιά ότι ο κάθε πολίτης πρέπει να δέχεται την εξυπηρέτηση που του αρμόζει και του πρέπει.

Με το παρόν σχέδιο νόμου ρυθμίζονται ζητήματα που αφορούν τη βελτίωση λειτουργίας των δήμων και των περιφερειών της χώρας μας, την αναβάθμιση των χερσαίων συνοριακών σταθμών βάζοντας για πρώτη φορά ρητούς κανόνες για την οργάνωση, τη λειτουργία και τον εκσυγχρονισμό τους αλλά και θέματα που θα διευκολύνουν άμεσα την καθημερινότητα των πολιτών. Γίνεται, λοιπόν, λόγος για ένα πολυδύναμο νομοσχέδιο που θα έχει θετικό αντίκτυπο στην κοινωνία ευρύτερα. Εξάλλου στον πυρήνα της πολιτικής της Κυβέρνησής μας είναι η προσφορά στην κοινωνία, η προσφορά στους πολίτες.

Η αναβάθμιση των συνοριακών σταθμών αποτελεί υποχρέωση που έχει αναλάβει η χώρα μας σε συμμόρφωση με το κεκτημένο Σένγκεν. Ερχόμαστε, λοιπόν, με το παρόν σχέδιο νόμου να επικαιροποιήσουμε το θεσμικό πλαίσιο λειτουργίας τους.

**ΠΡΟΕΔΡΕΥΩΝ (Γεώργιος Γεωργαντάς):** Συγγνώμη, κύριε Κωτσέ.

Ξέρετε πολύ καλά, γιατί έχετε ανέβει όλοι στο έδρανο για να μιλήσετε, ότι δεν μπορεί να συγκεντρωθεί ο ομιλητής όταν υπάρχει αυτή η κατάσταση μέσα στην Αίθουσα. Σας παρακαλώ πάρα πολύ.

Συγγνώμη, κύριε συνάδελφε, συνεχίστε.

**ΓΕΩΡΓΙΟΣ ΚΩΤΣΟΣ:** Παρακαλώ.

Ορίζουμε τις οικείες αποκεντρωμένες διοικήσεις της χώρας ως αρμόδιες για τα ζητήματα αναβάθμισης, συντήρησης, επέκτασης της λειτουργίας αλλά και κατασκευής των σταθμών. Επιπρόσθετα καθορίζονται οι όροι δόμησής τους, η διαδικασία απαλλοτρίωσης ή παραχώρησης εκτάσεων για την κατασκευή τους, τα χρηματοδοτικά εργαλεία για την υλοποίηση των αναγκαίων έργων και η κάλυψη των δαπανών τους. Εδώ να σημειώσω ότι πάρα πολλοί λειτουργούντες σήμερα χερσαίοι συνοριακοί σταθμοί στερούνται ακόμη και οικοδομικής άδειας.

Επιπλέον, λύνονται ζητήματα χωροθέτησης και εύρυθμης λειτουργίας τους λαμβάνοντας υπ’ όψιν το σύνολο των υπηρεσιών που στεγάζονται στους συγκεκριμένους σταθμούς. Όλα τα παραπάνω θα διευκολύνουν τις μετακινήσεις, το εμπόριο, ενισχύουν το κύρος και την εικόνα της πατρίδας μας. Επίσης, αναδιαμορφώνουν ολοκληρωτικά το θεσμικό πλαίσιο λειτουργίας των ΟΤΑ Α΄ και Β΄ Βαθμού. Παράλληλα προχωράμε στην ουσιαστική, καθολική αναβάθμιση του τρόπου διοίκησης των τοπικών υποθέσεων με απώτερο σκοπό να παρέχονται με τον καλύτερο δυνατό τρόπο οι υπηρεσίες προς τους πολίτες.

Επιδιώκουμε τη βελτίωση της λειτουργίας των δήμων και των περιφερειών και την περαιτέρω ενίσχυσή τους. Κινητήριος δύναμη της αυτοδιοίκησης είναι το ανθρώπινο δυναμικό, το προσωπικό της και ως εκ τούτου το στηρίζουμε εισάγοντας τις εξής διατάξεις: Δύναται να καταβάλλεται στους Οργανισμούς Τοπικής Αυτοδιοίκησης Α΄ και Β΄ βαθμού και των νομικών τους προσώπων το ποσό των 300 ευρώ που αντιστοιχεί στην ημερήσια παροχή ενός λίτρου γάλακτος ως μέτρο ατομικής προστασίας.

Γιατί προχωράμε σε αυτήν τη ρύθμιση; Διότι σε πάρα πολλές περιπτώσεις παρατηρήθηκε αδυναμία ολοκλήρωσης των διαγωνιστικών διαδικασιών προκειμένου να δοθεί το γάλα προς τους εργαζόμενους, είτε γιατί η υπόθεση κόλλησε στο Ελεγκτικό Συνέδριο -χαρακτηριστική περίπτωση, όπως ανέφερε ο Υπουργός, του Δήμου Αθηναίων που δεν έχει ολοκληρωθεί, τώρα ολοκληρώνεται η διαδικασία του ’21 είτε διότι πολλές φορές οι ίδιοι οι ανάδοχοι αρνούνταν να ολοκληρώσουν τη διαδικασία.

Ασκήθηκε κριτική -και μάλιστα από κάποιον Πρόεδρο Κοινοβουλευτικής Ομάδας εκφράστηκε η άποψη- ότι καταργείται η παροχή γάλακτος προς τους εργαζόμενους. Δεν υπάρχει πιο αναληθές τούτου. Τουναντίον ενισχύουμε το αυτοδιοίκητο των Οργανισμών Τοπικής Αυτοδιοίκησης, δίνοντας τη δυνατότητα στα δημοτικά συμβούλια να αποφασίσουν τα ίδια εάν θα δώσουν το γάλα ως γάλα αυτό καθ’ αυτό ή αν θα δώσουν χρηματικό ποσό για να μπορούν οι ίδιοι οι εργαζόμενοι να προμηθευτούν το γάλα που τους είναι αναγκαίο ως μέτρο ατομικής προστασίας.

Μάλιστα, ακούστηκε από συναδέλφους ότι η ατομική προστασία δεν πρέπει να επαφίεται στον ίδιο τον εργαζόμενο αλλά κεντρικά να παίρνεται η απόφαση. Νομίζω ότι είναι λανθασμένη αντίληψη. Εξάλλου και αν του δώσεις το γάλα, δεν μπορείς να είσαι κοντά του να δεις αν το ήπιε ή εάν το πήρε. Όπως επίσης εμπιστευόμαστε τους εργαζόμενους και θεωρούμε ότι οι ίδιοι γνωρίζουν καλύτερα ποια μέτρα προστασίας θα πάρουν για τον εαυτό τους.

Διευκολύνεται η πρόσληψη προσωπικού ιδιωτικού δικαίου ορισμένου χρόνου για την κάλυψη έκτακτων αναγκών, με τη δυνατότητα να προσλαμβάνεται αυτό το προσωπικό χωρίς να υπάρχει η εγγεγραμμένη πίστωση στον προϋπολογισμό με τη δέσμευση, όμως, της αντίστοιχης υπηρεσίας ότι με τον νέο προϋπολογισμό θα υπάρξει η σχετική εγγραφή.

Παράλληλα, ως προς την βαθμολογική κατάταξη του προσωπικού της Δημοτικής Αστυνομίας, αναγνωρίζεται ο χρόνος που έχουν υπηρετήσει στην Ελληνική Αστυνομία, στα καταστήματα κράτησης, σε δημοτικές υπηρεσίες, καθώς και η παροχή εξουσιοδότησης για ζητήματα μετεκπαίδευσης του ένστολου προσωπικού της Δημοτικής Αστυνομίας στον Υπουργό αντί στον Πρόεδρο της Δημοκρατίας.

Όσον αφορά τώρα τη βελτίωση λειτουργίας των δήμων, εισάγεται πολύ σημαντική ρύθμιση, η δυνατότητα ρύθμισης οφειλών των πολιτών προς τους δήμους με δυνατότητα εξήντα δόσεων και μάλιστα με τροποποίηση που ήρθε οι οφειλές αυτές που εμπίπτουν σε αυτήν τη διαδικασία, μπορούν να έχουν βεβαιωθεί μέχρι 30-10-2024 από την αρχική πρόβλεψη που ήταν μέχρι 31 Αυγούστου. Και μάλιστα για τους ευάλωτους συμπολίτες μας, δίνεται η δυνατότητα διαγραφής των προσαυξήσεων έως και 95%. Καταλαβαίνετε πόσο σημαντική είναι αυτή η πρόβλεψη του νομοσχεδίου αφ’ ενός μεν για να ενισχυθεί η ρευστότητα των δήμων αλλά και ταυτόχρονα να δοθεί η δυνατότητα στους συμπολίτες που χρωστάνε να ρυθμίσουν τις οφειλές τους με ένα ευνοϊκό καθεστώς τη στιγμή μάλιστα που οι οφειλές προς τους δήμους ξεπερνάνε τα 3,6 δισεκατομμύρια ευρώ.

Θεσπίζεται πάγια δυνατότητα προσφυγής στον εξωδικαστικό μηχανισμό στήριξης, ρύθμισης των οφειλών για κάθε οφειλή των δημοτών άνω των 10.000 ευρώ. Παρέχεται η δυνατότητα συμψηφισμού των οφειλών των ΔΕΥΑ με αυτές των δήμων και ανάποδα χωρίς να απαιτείται φορολογική και ασφαλιστική ενημερότητα, που έχει ως συνέπεια να μειωθούν με αυτόν τον τρόπο οι ληξιπρόθεσμες οφειλές τους.

Εκσυγχρονίζεται το πλαίσιο επιβολής του τέλους παρεπιδημούντων. Δίνεται ξανά η δυνατότητα στους Οργανισμούς Τοπικής Αυτοδιοίκησης να καθορίσουν το τέλος παρεπιδημούντων στο επίπεδο, στο εύρος του 0,5% έως 0,75% που σημαίνει μια αύξηση 50% αλλά και ταυτόχρονα δυνατότητα στην τοπική αυτοδιοίκηση ανάλογα με τις ανάγκες, τις ιδιαιτερότητες, τα προβλήματα που έχει κάθε περιοχή, ούτως ώστε να τις ρυθμίζει και να προσδιορίζει το τέλος παρεπιδημούντων.

Τριπλασιάζεται το πρόστιμο για την αυθαίρετη χρήση κοινόχρηστων χώρων και αυστηροποιούνται οι κυρώσεις από τη μη συμμόρφωση των παραβατών. Είναι μια επίσης σημαντική διάταξη που έχει να κάνει με τους ελεύθερους κοινόχρηστους χώρους, την κατάληψη των πεζοδρομίων, των χώρων που προχωρούν οι τυφλοί ή ακόμη και τα άτομα με ειδικές ανάγκες και μάλιστα προβλέπεται αυστηρότερο πρόστιμο ιδιαίτερα για αυτές τις περιπτώσεις το οποίο τώρα διπλασιάζεται. Σε περίπτωση υποτροπής μάλιστα, από την ώρα που επιβληθεί η σφράγιση του καταστήματος και παραβιαστεί, τότε προχωράμε σε οριστική ανάκληση της άδειας λειτουργίας του.

Διευκολύνονται οι δήμοι προκειμένου να ολοκληρώσουν τις απαιτούμενες προσαρμογές για την αδειοδότηση των δημοτικών παιδικών και βρεφικών σταθμών και να προσδιορισθούν οι χώροι συγκέντρωσης, τα WC ανάλογα με τη δυναμικότητα που έχει ο κάθε παιδικός και βρεφονηπιακός σταθμός.

Παρέχεται διευκόλυνση προς τους δήμους για τη διευθέτηση των διαχειριστικών τους υποχρεώσεων. Προβλέπεται η ίδρυση και λειτουργία δημοτικών ελαιοτριβείων. Προβλέπεται η απαλλαγή από το τέλος χρήσης κοινόχρηστου χώρου για την ανέγερση του Μουσείου Ολοκαυτώματος της Ελλάδας στον Δήμο Θεσσαλονίκης.

Επιπλέον, με το παρόν σχέδιο νόμου επιδιώκουμε και την ενίσχυση των περιφερειών με τις εξής παρεμβάσεις: Προβλέπεται η δυνατότητα σύστασης επιτροπής για τη διαχείριση κινδύνων σε περιφερειακό επίπεδο. Πρόκειται για πρόβλεψη ιδιαίτερα σημαντική, καθώς βλέπετε ότι με τη μετεξέλιξη της κλιματικής αλλαγής σε κλιματική κρίση πόσο σημαντικό είναι να υπάρχει ένας μηχανισμός, μια task force επί της ουσίας, σε επίπεδο περιφέρειας που θα αναλύει, θα προβλέπει και θα αντιμετωπίζει αυτούς τους κινδύνους.

Εδώ, μάλιστα, διευκολύνεται η υλοποίηση έργων μείζονος σημασίας και ειδικής κατάστασης πολιτικής προστασίας των περιφερειών με ταχείες διαδικασίες για την αμεσότερη ολοκλήρωση των κρίσιμων παρεμβάσεων που σχετίζονται με την αποκατάσταση των καταστροφών ή την εξυπηρέτηση αναγκών υπερτοπικού χαρακτήρα.

Εδώ να σημειώσω ότι σε προηγούμενο νομοσχέδιο για το αναπτυξιακό Πρόγραμμα Δημοσίων Επενδύσεων, που πέρασε το Υπουργείο Οικονομικών σε πρόσφατη συνεδρίαση, προβλέπεται η θέσπιση διακριτού λογαριασμού στον προϋπολογισμό για την αντιμετώπιση των φυσικών καταστροφών.

Παράλληλα, θεσπίζεται η δυνατότητα άρνησης ή παραχώρησης της αντιμισθίας των αιρετών των περιφερειών σε κοινωφελείς σκοπούς η οποία υφίσταται ήδη και στους δήμους. Επιπρόσθετα, επεκτείνεται για την ερχόμενη σχολική χρονιά η δυνατότητα σύναψης συμβάσεων leasing για τη μίσθωση οχημάτων από τις περιφέρειες, προκειμένου να αντιμετωπιστούν δυσκολίες στη μεταφορά των μαθητών.

Εδώ θα ήθελα να σταθώ σε δύο κρίσιμες παρεμβάσεις του σχεδίου νόμου που αφορούν και τους δήμους και τις περιφέρειες και ιδιαίτερα τα οικονομικά τους. Αυξάνονται κατά 53 εκατομμύρια ευρώ ετησίως από το 2025 οι κεντρικοί αυτοτελείς πόροι που αποδίδει το κράτος προς τους δήμους και τις περιφέρειες της χώρας, προκειμένου να υποστηριχθεί με αυτόν τον τρόπο η αντιμετώπιση αυξημένων μισθολογικών και ενεργειακών αναγκών.

Επιπλέον, ειδικά για το 2024, οι ΚΑΠ αυξάνονται κατά 108 εκατομμύρια ευρώ, εκ των οποίων τα 90 εκατομμύρια θα διατεθούν για την εξόφληση ληξιπρόθεσμων και εκκρεμών υποχρεώσεων των δήμων προς τρίτους, προκειμένου να μειωθούν οι οφειλές τους και να βελτιωθεί η οικονομική τους κατάσταση. Και επειδή πάρα πολλοί δήμοι έχουν τέτοιου είδους προβλήματα τους παρέχεται μια πάρα πολύ μεγάλη δημοσιονομική και οικονομική ανάσα.

Παράλληλα, εισάγονται ρυθμίσεις που επιταχύνουν την αναμόρφωση του θεσμικού πλαισίου της αυτοδιοίκησης καθώς συστήνεται στο Υπουργείο Εσωτερικών Μονάδα Σύνταξης Εφαρμογής του Κώδικα Αυτοδιοίκησης. Μια ομάδα που θα επεξεργαστεί το σύνολο των θεσμικών προβλέψεων και ρυθμίσεων που θα διέπουν τη σύγχρονη τοπική αυτοδιοίκηση στη χώρα μας, που θα καθορίζει με επάρκεια, με σαφήνεια και αποτελεσματικότητα και θα οριοθετεί τις αρμοδιότητες για να μην έχουμε τις επικαλύψεις και τη μεταβίβαση ευθυνών από τον ένα βαθμό στον άλλο ή ακόμη και στο κεντρικό κράτος.

Ο Κώδικας Αυτοδιοίκησης αποτελεί ένα μείζονος σημασίας νομοθετικό έργο, το οποίο με την πάροδο ετών και δεκάδων διάσπαρτων νομοθετημάτων που ισχύουν σήμερα θα αποτελέσει το νέο ενοποιημένο και σύγχρονο νομοθετικό πλαίσιο για τις αρμοδιότητες και τον τρόπο λειτουργίας της αυτοδιοίκησης στη χώρα.

Επίσης, εισάγονται μία σειρά από διατάξεις που σαν στόχο έχουν τη διευκόλυνση σε διάφορα ζητήματα, όπως: Τον περιορισμό του φαινομένου της αδεσποτίας των ζώων συντροφιάς. Την επίλυση ζητημάτων αστικής κατάστασης και ιθαγένειας. Την επικαιροποίηση ρυθμίσεων για την πολυεπίπεδη διακυβέρνηση και στην Αρχή Διαφάνειας. Κι εδώ μάλιστα υπήρξαν ενστάσεις ότι υπάρχει φωτογραφική διάταξη για τον ορισμό του διοικητή κ.τ.λ.. Δεν υφίσταται τέτοιο θέμα. Ακολουθείται η διαδικασία που έχει θεσπίσει η Κυβέρνησή μας για να έχουμε διαφανή και πλήρως ξεκάθαρη διαδικασία επιλογής διοικητών. Τη δημοσίευση κανονιστικών πράξεων. Την πρόσβαση στα δημόσια έγγραφα. Την εκκαθάριση εκλογικών καταλόγων. Τη διαδικασία έκδοσης ελληνικών διαβατηρίων. Την υπηρεσιακή κατάσταση των ειδικών φρουρών που υπηρετούν στις ομάδες προστασίας των πανεπιστημιακών ιδρυμάτων και τους σκύλους της Ελληνικής Αστυνομίας.

Πιο συγκεκριμένα: Των γονέων στη σύνδεση της εγγραφής των τέκνων τους στην οικογενειακή μερίδα στον γονέα που έχει την επιμέλεια του παιδιού. Των ομογενών της Ουκρανίας, στη λήψη της ελληνικής ιθαγένειας, οι οποίοι έχουν έρθει στην Ελλάδα με την έναρξη του πολέμου στην Ουκρανία και είναι κάτοχοι άδειας διαμονής προσωρινής προστασίας. Της πρόσβασης στα δημόσια έγγραφα με την απλοποίηση της διαδικασίας, χωρίς βέβαια να υπάρχει πρόβλημα με την Αρχή Προστασίας Προσωπικών Δεδομένων. Την τροποποίηση του πεδίου εφαρμογής ενιαίου συστήματος κινητικότητας αναφορικά με τους υπαλλήλους νοσηλευτικών ιδρυμάτων, εκπαιδευτικούς, υπαλλήλους που μετατάχθηκαν στα καταστήματα κράτησης από θέσεις κλάδου Δημοτικής Αστυνομίας.

Τώρα, όσον αφορά τους ιδιοκτήτες ζώων συντροφιάς. Είναι εξαιρετικές ρυθμίσεις που έρχονται να αντιμετωπίσουν την πραγματικότητα με τον καλύτερο δυνατό τρόπο. Για όσους εξ αυτών δεν επιθυμούν να στειρώσουν τα ζώα τους προκειμένου να προχωρήσουν στη λήψη και στην αποστολή DNA μειώνεται το ύψος του σχετικού παραβόλου στα 70 ευρώ από τα 135 ευρώ και ιδίως για τους κυνηγετικού σκύλους στα 40 ευρώ, ενώ παράλληλα το ανώτατο ποσό αμοιβής των κτηνιάτρων γι’ αυτή τη διαδικασία από τα 25 ευρώ πάει στα 50 ευρώ. Δηλαδή, η δαπάνη για τη λήψη και αποστολή DNA ανέρχεται κατ’ ανώτατο στα 90 ευρώ για τους κυνηγετικούς σκύλους αντί στα 160 ευρώ που είναι σήμερα και στα 120 ευρώ για τα ζώα συντροφιάς. Η αποστολή DNA για τους ποιμενικούς σκύλους εξακολουθεί να εφαρμόζεται χωρίς να καταβάλλεται σχετικό παράβολο σε μία προσπάθεια να σταθούμε στο πλευρό των κτηνοτρόφων μας. Παράλληλα απαλλάσσονται οι δήμοι από ποινικές ευθύνες εάν προκληθεί αυτοκινητικό ατύχημα λόγου αδέσποτου ζώου. Ήταν μια άδικη πρόβλεψη που έφερνε πολλές φορές σε δύσκολη θέση δημάρχους και την τοπική αυτοδιοίκηση.

Κυρίες και κύριοι συνάδελφοι, με το παρόν σχέδιο νόμου θέλουμε να χτίσουμε μία ισχυρή και αυθεντική αυτοδιοίκηση, διότι πιστεύουμε στο ρόλο της αυτοδιοίκησης του πρώτου και του δεύτερου βαθμού ως δομικού πυλώνα του δημοκρατικού μας πολιτεύματος και δημιουργούμε όλες εκείνες τις προϋποθέσεις που θα οδηγήσουν σε ένα νέο κώδικα για την τοπική αυτοδιοίκηση.

Η Κυβέρνηση μας έρχεται να επιλύσει ζητήματα που σχετίζονται με την καθημερινότητα των πολιτών λειτουργώντας πάντα προς όφελός τους, γιατί όπως είπα στον πυρήνα της πολιτικής μας είναι ο πολίτης και φυσικά απώτερος στόχος μας είναι να διευκολύνουμε τη ζωή της κάθε Ελληνίδας και του κάθε Έλληνα.

Για όλους τους παραπάνω λόγους σας καλώ να ψηφίσετε το παρόν νομοσχέδιο γιατί έχει πολλά να προσφέρει και στην τοπική αυτοδιοίκηση αλλά και στην κοινωνία γενικότερα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα η εισηγήτρια από τον ΣΥΡΙΖΑ κ. Παναγιού Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, την περασμένη Παρασκευή ο Υπουργός Οικονομικών, κ. Χατζηδάκης, ενημέρωσε τη Βουλή για το Μεσοπρόθεσμο Δημοσιονομικό Πρόγραμμα 2025 - 2028. Μάλιστα, αναφέρθηκε αναλυτικότερα στις προβλέψεις του οικονομικού επιτελείου για τα οικονομικά και δημοσιονομικά στοιχεία των επόμενων ετών και επέμεινε στη λέξη σταθερότητα, την σταθερότητα, όπως είπε, που δίνει το ευρωπαϊκό πλαίσιο και οι κανόνες του που είναι σαφείς και ξεκάθαροι και δεν επιτρέπουν παρεκκλίσεις παρά μόνο σε εξαιρετικές και απευκταίες περιπτώσεις.

Ανάλογη, φυσικά, είναι και η φιλοσοφία του κρατικού προϋπολογισμού του 2025, το προσχέδιο του οποίου κατατέθηκε μόλις χθες το βράδυ στη Βουλή και, βεβαίως, με μία πρώτη εκτίμηση δεν θα έλεγα ότι η εικόνα του είναι ιδιαίτερα ευοίωνη, αλλά γι’ αυτό θα συζητήσουμε διεξοδικά στο επόμενο διάστημα.

Θα ήμουν, λοιπόν, η τελευταία που θα αμφισβητούσε τη σημασία που έχει ένα σταθερό οικονομικό περιβάλλον. Από την άλλη πλευρά, δεν πρέπει να ξεχνάμε ότι ειδικά στην περίπτωση του μεσοπρόθεσμου αυτή η σταθερότητα περιγράφεται από τους κανόνες της ευρωπαϊκής οικονομικής διακυβέρνησης και του αναθεωρημένου συμφώνου σταθερότητας, η φιλοσοφία των οποίων παραμένει σταθερά προσανατολισμένη στη λιτότητα.

Μάλιστα, δεν είναι μόνο μια διαπίστωση του ΣΥΡΙΖΑ - Προοδευτική Συμμαχία και γενικότερα της ευρωπαϊκής Αριστεράς. Το διαπίστωσε ο ίδιος ο Μάριο Ντράγκι του οποίου η περίφημη έκθεση για την τόνωση της ευρωπαϊκής ανταγωνιστικότητας δείχνει να οδεύει προς απόρριψη μετ’ επαίνων. Ο λόγος της απόρριψης. Μα προτείνει το αδιανόητο. Προτείνει να χρηματοδοτηθεί ένα κολοσσιαίο πρόγραμμα επενδύσεων στην ευρωπαϊκή ανταγωνιστικότητα με την έκδοση ευρωομολόγων. Συμφωνεί, υποθέτω, η Κυβέρνηση της Νέας Δημοκρατίας με αυτή την πρόταση, εκτός αν μένει πιστή στο δόγμα της λιτότητας που ακολουθεί το Ευρωπαϊκό Λαϊκό Κόμμα.

Σε κάθε περίπτωση η κάθε σκέψη για ευρωομόλογα έχει απορριφθεί από τη Γερμανία και από τη λεγόμενη «ομάδα των φειδωλών» της Ευρωπαϊκής Ένωσης. Η δικαιολογία τους είναι ότι η μόνη περίπτωση εξαιρετικών προτάσεων που θα επέτρεπε κάτι τέτοιο ήταν η πανδημία που, πράγματι, οδήγησε στο ευρωπαϊκό Ταμείο Ανάκαμψης και Ανθεκτικότητας.

Και επανέρχομαι στις δηλώσεις του Υπουργού Οικονομικών κ. Χατζηδάκη περί σταθερότητας. Σας έχει αλήθεια διαφύγει ότι από την εποχή της πανδημίας έχουν ξεσπάσει δύο μεγάλης κλίμακας περιφερειακοί πόλεμοι και μια μεγάλη ενεργειακή κρίση, ότι ο πόλεμος στην Ουκρανία συνεχίζει να μαίνεται και ότι ο πόλεμος στη Μέση Ανατολή κλιμακώνεται κάθε μέρα και περισσότερο, με αληθινά τρομακτικές προοπτικές για την ειρήνη της περιοχής και ίσως του κόσμου ολόκληρου; Πέρα από το τεράστιο ανθρωπιστικό κόστος της τραγωδίας αυτών των πολέμων δεν συμφωνείτε ότι εδώ πρόκειται για τον ορισμό του έκτακτου γεγονότος που δικαιολογεί πλήρως τη διεκδίκηση της χώρας μας για την ανάγκη λήψεως εξαιρετικών μέτρων; Δεν είναι προφανές ότι η κατάσταση στη Μέση Ανατολή, ιδίως όπως δείχνει δυστυχώς να εξελίσσεται, θα βγάλει εντελώς εκτός πλάνου τις προβλέψεις του μεσοπρόθεσμου και του προϋπολογισμού;

Αντιλαμβάνομαι ότι δεν είστε ο αρμόδιος Υπουργός να μας απαντήσετε, όμως σήμερα εδώ, κύριε Λιβάνιε, εκπροσωπείτε εσείς την Κυβέρνηση. Άλλωστε δεν λείπουν οι εξαιρετικές περιστάσεις και από το δικό σας χαρτοφυλάκιο και σε σχέση με το σημερινό νομοσχέδιο. Σας ρώτησα στην πρώτη συνεδρίαση επί της αρχής αλλά δεν μου απαντήσατε. Τι σκοπεύετε να κάνετε για το γεγονός ότι όλο και περισσότερες ευρωπαϊκές χώρες, η Γερμανία πρόσφατα, αναστέλλουν την εφαρμογή του κεκτημένου Σένγκεν και κλείνουν τα χερσαία σύνορά τους επικαλούμενες ακριβώς έκτακτες και εξαιρετικές περιπτώσεις. Σας απασχολεί αυτή η εξέλιξη που φαίνεται να έχει μεγάλες επιπτώσεις στη χώρα μας ως χώρα υποδοχής προσφύγων και σε ποιες ενέργειες έχετε προβεί ως Κυβέρνηση κι εσείς όμως ως Υπουργός Εσωτερικών.

 Και σε άλλα ερωτήματα, όμως, δεν έχετε απαντήσει, κύριε Υπουργέ, τα οποία σας έχω θέσει τόσο στο πλαίσιο του κοινοβουλευτικού ελέγχου όσο και κατά την επεξεργασία του σημερινού νομοσχεδίου στις επιτροπές. Σας ζητώ, λοιπόν, να μας απαντήσετε έστω σήμερα στην Ολομέλεια.

Πρώτον, σε ποιο στάδιο βρίσκεται η ένορκη διοικητική εξέταση που είχε διατάξει η πρώην Υπουργός, η κ. Κεραμέως, πάνω στο σκάνδαλο της διαρροής των προσωπικών δεδομένων των εκλογέων εξωτερικού. Έχει ολοκληρωθεί όπως θα όφειλε, μέσα στους τρεις μήνες που προβλέπει ο νόμος; Υπάρχει σχετικό πόρισμα κι αν ναι πού καταλήγει; Όπως πληροφορούμαστε επίκειται η έκδοση τελικής απόφασης από την Ανεξάρτητη Αρχή Προστασίας Δεδομένων Προσωπικού Χαρακτήρα. Υπενθυμίζω, όμως, για να καταγραφεί ότι ήδη στην κ. Ασημακοπούλου έχει επιβληθεί ένα μεγάλο πρόστιμο 40.000 ευρώ και στο Υπουργείο σας 400.000 ευρώ. Πρέπει να μας απαντήσετε εάν αυτά τα πρόστιμα και όποια άλλα προκύψουν μέχρι το τέλος θα επιβαρύνουν τους υπεύθυνους της διαρροής ή τους Έλληνες φορολογούμενους. Πώς δεσμεύεστε γι’ αυτό;

Δεύτερον, να μας απαντήσετε υπεύθυνα εάν στο Υπουργείο σας επεξεργάζεστε ή έχετε την πρόθεση να επεξεργαστείτε αλλαγή του εκλογικού νόμου. Είναι ζήτημα για το οποίο ακούγονται και γράφονται πολλά και από συναδέλφους σας Υπουργούς που ενίοτε λειτουργούν ως οι «λαγοί» της Κυβέρνησης.

Όμως ένα τόσο σημαντικό ζήτημα για τη λειτουργία της δημοκρατίας είναι δυνατόν να μένει θολό στον δημόσιο διάλογο; Υπάρχουν, κύριε Υπουργέ, στον ορίζοντα αλλαγές στον εκλογικό νόμο και ποιες είναι αυτές; Αληθεύει ότι αφορούν στο όριο εισόδου στη Βουλή και στο μέτρο της αυτοδυναμίας; Αληθεύει ότι σκοπεύετε να λύσετε τα πρωτοφανή επίπεδα λαϊκής απαρέσκειας της Νέας Δημοκρατίας με τη γνωστή τακτική του μαγειρέματος της εκλογικής νομοθεσίας;

Τρίτον, απαντήστε μας υπεύθυνα για τους ψιθύρους που ακούγονται περί Αναθεώρησης του Συντάγματος χωρίς ούτε να διαψεύδονται ούτε να διευκρινίζεται το εύρος της συνταγματικής μεταρρύθμισης που έχει κατά νου η Κυβέρνηση. Δεν θεωρείτε ότι είναι στοιχειώδης κανόνας δημοκρατικού διαλόγου να μας ενημερώσετε για τις προθέσεις και τους σχεδιασμούς σας;

Τέταρτον, πρέπει να υπενθυμίσω ότι ο ΣΥΡΙΖΑ - Προοδευτική Συμμαχία κατέθεσε χθες στον Πρόεδρο της Βουλής αίτημα για προ ημερησίας διάταξης συζήτηση σχετικά με ζητήματα πολιτικής προστασίας. Το αίτημά μας αυτό κατατέθηκε με αφορμή τις εκτεταμένες καταστροφές που προκλήθηκαν από τις πυρκαγιές της φετινής αντιπυρικής περιόδου και με πιο πρόσφατες αυτές στην Κορινθία και την Ηλεία, τη μηδενική πρόληψη και θωράκιση της χώρας και την ελλιπή αποκατάσταση των υποδομών και τη στήριξη των πληγέντων. Διανύουμε τον Οκτώβριο, κύριε Υπουργέ, και ακόμη αγωνιούμε ότι μπορεί να ξεσπάσει μια ανεξέλεγκτη πυρκαγιά που θα σβήσει μόνο όταν φτάσει στη θάλασσα ή αν βρέξει. Επιτέλους! Έχετε κάνει την κλιματική αλλαγή φύλλο συκής, βολικό άλλοθι για την εγκατάλειψη των πολιτών στο έλεος των φυσικών καταστροφών.

Θυμίζω από το 2010 ως σήμερα δηλαδή την τελευταία πενταετία διακυβέρνησής σας, έχουν καεί εκτάσεις τεσσάρων εκατομμυρίων στρεμμάτων. Πρόκειται, δυστυχώς, για ρεκόρ καμένων εκτάσεων. Πρόκειται επίσης για την Πυροσβεστική Υπηρεσία με τρεισήμισι χιλιάδες οργανικά κενά, με σημαντικά κενά στον εξοπλισμό και με απαρχαιωμένα οχήματα ηλικίας άνω των είκοσι και τριάντα ετών.

Και αυτό που μας ανησυχεί περισσότερο, ενώ εσείς πανηγυρίζετε για τα κατορθώματά σας, είναι το χαμηλό ποσοστό απορρόφησης από το Ταμείο Ανάκαμψης και Ανθεκτικότητας για τα έργα του προγράμματος «ΑΙΓΙΣ» που αγγίζει νομίζω μόλις το 1%. Ως Αξιωματική Αντιπολίτευση έχουμε καταθέσει ολοκληρωμένες προτάσεις αλλά κωφεύετε δεν δίνετε απαντήσεις και επενδύετε μόνο στο πέπλο της σιωπής που σας παρέχουν τα ΜΜΕ.

Δεν θα αναφερθώ στις προτάσεις για να κερδίσω χρόνο. Πάντως αφορούν τρεις άξονες με την ενίσχυση της Δασικής Υπηρεσίας, την εκπόνηση μακροχρόνιου στρατηγικού σχεδιασμού για την πρόληψη και την έγκαιρη απορρόφηση των ευρωπαϊκών κονδυλίων.

Έρχομαι τώρα στο νομοσχέδιο. Αρχικά πρέπει να επισημάνω, κύριε Υπουργέ, ότι, πράγματι, είναι ένα καλό δείγμα το ότι κατά τη χθεσινή δεύτερη ανάγνωση προχωρήσατε σε κάποιες βελτιώσεις ορισμένων διατάξεων του νομοσχεδίου. Αν μη τι άλλο αυτό δείχνει ότι, τουλάχιστον, ακούτε τις εισηγήσεις της Αντιπολίτευσης και των φορέων σε αντίθεση με κάποιους συναδέλφους σας Υπουργούς -αυτής της Κυβέρνησης βέβαια- που τις αγνοούν επιδεικτικά.

Ωστόσο, κύριε Υπουργέ, δεν παύετε και εσείς να υπηρετείτε το πολιτικό σχέδιο της ίδιας Κυβέρνησης και του ίδιου Πρωθυπουργού και γι’ αυτό οι αλλαγές και οι βελτιώσεις που φέρατε μέχρι τώρα δεν είναι επαρκείς και δεν αρκούν για να αλλάξουν την αρνητική χροιά και αυτού του νομοσχεδίου σας. Παραμένουν πολύ μεγάλα και σοβαρά προβλήματα και προφανώς το ζήτημα δεν είναι εάν έχετε τη νομοτεχνική επάρκεια να τα διορθώσετε. Είναι καθαρά πολιτικά τα εμπόδια.

Σταχυολογώ, γιατί έχω αναφερθεί αναλυτικά στο στάδιο της επεξεργασίας στις επιτροπές, τις διατάξεις που παρουσιάζουν κατά τη γνώμη μας τις μεγαλύτερες ελλείψεις και θα έχουν το μεγαλύτερο αρνητικό αντίκτυπο εάν ψηφιστούν τελικά. Στο πρώτο μέρος σε σχέση με τους χερσαίους συνοριακούς σταθμούς θα μας εξηγήσετε, κύριε Υπουργέ, εάν και με ποιους τρόπους σκοπεύετε να ενισχύσετε όλες τις εμπλεκόμενες αποκεντρωμένες διοικήσεις με τους απαραίτητους διοικητικούς και οικονομικούς πόρους έτσι ώστε να ανταποκριθούν στις νέες αρμοδιότητες που τους αναθέτετε; Λέμε ναι στην αποκέντρωση των εξουσιών και των αρμοδιοτήτων αλλά μόνο με παράλληλη αποκέντρωση των μέσων.

Και εδώ, ακριβώς, εντοπίζεται το γενικότερο πολιτικό πρόβλημα που θέλω να θίξω. Συνεχίζετε μια κάκιστη πρακτική όπου προσχωρείτε δήθεν σε σημαντικές μεταρρυθμίσεις για την αυτοδιοίκηση αλλά μόνο στα χαρτιά. Στην πράξη αυτό που κάνετε συστηματικά είναι να προσθέτετε συνεχώς νέες εξουσίες και νέες αρμοδιότητες αφαιρώντας συγχρόνως πόρους και μέσα. Είμαστε αντίθετοι στη δική σας αντίληψη περί αυτοδιοικητικών μεταρρυθμίσεων. Να σας επισημάνω πάλι ότι μια αρμοδιότητα που μεταφέρεται από την κεντρική διοίκηση στην αποκέντρωση δεν μπορεί να επιστραφεί βάσει συνταγματικού κανόνα, απλά μένει τότε στην αποκεντρωμένη διοίκηση άλυτο και δημιουργεί πιθανόν διάφορα προβλήματα που συσσωρεύονται όπως και τα υπόλοιπα.

Στο δεύτερο μέρος στο άρθρο 25, για τις ρυθμίσεις οφειλών στους δήμους που αγγίζουν πλέον τα 4 δισεκατομμύρια ευρώ, έχετε φέρει κάποιες βελτιώσεις αλλά δεν έχετε αποδεχθεί ούτε τις προτάσεις της ΚΕΔΕ για τη διεύρυνση των ρυθμίσεων για όλους τους υπόχρεους πολίτες και τα κριτήρια που βάζει η ΚΕΔΕ εισοδηματικά με την οποία εμείς συμφωνούμε.

Ούτε τις δικές μας προτάσεις, όμως, για παράδειγμα, αποδεχτήκατε, την αναγκαία μέριμνα για περιπτώσεις ιδιοκτητών ακινήτων που επιβαρύνονται με υπέρογκο κόστος προσαυξήσεων κατανάλωσης νερού που πραγματοποιήθηκε από ενοικιαστές που άφησαν απλήρωτες οφειλές. Επιπλέον, προτείναμε να παραταθεί η καταληκτική ημερομηνία ένταξης στη ρύθμιση μέχρι 31-12-24. Δεν το κάνατε δεκτό.

Στο άρθρο 32 για τις ηλεκτρονικές κατασχέσεις για οφειλές στους δήμους, πρέπει οπωσδήποτε να εξαιρέσετε ρητά τις κατασχέσεις πρώτης κατοικίας όπως προτείνει η ΚΕΔΕ. Η απάντησή σας ότι υπάρχουν θετικές ρυθμίσεις για την πρώτη κατοικία στον πτωχευτικό κώδικα, με αναγκάζει να σας παραπέμψω στη σχετική ερώτηση των έντεκα Βουλευτών του κόμματός σας και τις δικές τους ενστάσεις και απαντήσεις.

Στο άρθρο 34 για τις προδιαγραφές των βρεφονηπιακών σταθμών, παρ’ όλο που είναι θετική ρύθμιση, επιχειρήσατε στη χθεσινή συνεδρίαση να ρίξετε την ευθύνη στους δήμους για τη μη απορρόφηση των κονδυλίων που η Κυβέρνησή σας υποτίθεται ότι παρέχει απλόχερα.

Γνωρίζετε ότι η αλήθεια απέχει από τα λόγια σας, κύριε Υπουργέ, γιατί οι δήμοι στερούνται τεχνικού και διοικητικού προσωπικού για να αντεπεξέλθουν στις απαιτήσεις ένταξης υλοποίησης έργων. Γνωρίζετε ότι οι απευθείας αναθέσεις διευρύνονται συνεχώς και επιπλέον γνωρίζετε ότι οι δημοτικοί, οι βρεφονηπιακοί σταθμοί υποφέρουν από την ίδια δημοσιονομική ασφυξία που επιφυλάσσετε ως Κυβέρνηση σε ολόκληρο το δημόσιο και μάλιστα στους τομείς της κοινωνικής πρόνοιας. Γι’ αυτό άλλωστε αναγκάζονται οι δήμοι να αυξάνουν συνεχώς τα τροφεία και γενικά αναγκάζονται να περικόπτουν τις κοινωνικές υπηρεσίες προς τους πολίτες ευάλωτους και μη.

Για το τέλος παρεπιδημούντων εκθέσαμε αναλυτικά τις απόψεις μας χθες. Προφανώς πιεστήκατε από εμπλεκόμενα, κύριε Υπουργέ, μεγάλα συμφέροντα, γι’ αυτό δεν υιοθετήσατε και την άποψη της ΚΕΔΕ η οποία εδώ και πάρα πολύ καιρό ισχυρίζεται ότι θα έπρεπε να είναι μέχρι 2%.

Στο άρθρο 38 για την πρόσθετη οικονομική ενίσχυση προς τους δήμους και κάτω από το βάρος της κριτικής μας για την οικονομική ασφυξία στην οποία έχετε οδηγήσει την αυτοδιοίκηση, επιχειρήσατε μια πολιτική λαθροχειρία χθες στην ομιλία σας, κύριε Υπουργέ.

Όχι, κύριε Υπουργέ, σαφώς και δεν είναι το ίδιο πράγμα η κάλυψη ληξιπρόθεσμων οφειλών των δήμων σε τρίτους με την οικονομική ενίσχυση για την κάλυψη άμεσων λειτουργικών αναγκών και αντί των δύο δόσεων που ζητάει η ΚΕΔΕ, περίπου 240 εκατομμύρια δηλαδή, παρέχετε μόνο 10 εκατομμύρια και 8 εκατομμύρια αντίστοιχα στις περιφέρειες.

Υποστηρικτές της Κυβέρνησής σας είναι η πλειοψηφία των μελών της ΚΕΔΕ. Δεν είναι ΣΥΡΙΖΑ, κύριε Υπουργέ, το γνωρίζετε. Τώρα πώς συμβαίνει εμείς να υιοθετούμε τις προτάσεις των δημάρχων και της ΚΕΔΕ και εσείς να τις απορρίπτετε, πρέπει να το δούμε και με την ΚΕΔΕ αλλά και με εσάς.

Στο τρίτο μέρος συμπεριλαμβάνετε για μια ακόμη φορά -αναρωτιέμαι πόσες αλλαγές έχετε κάνει από το 2021- διατάξεις για την ευζωία των ζώων συντροφιάς. Ποια ευζωία; Κακοζωία θα έπρεπε να την αποκαλούμε, κύριε Υπουργέ. Αναφέρθηκα αναλυτικά χθες υιοθετώντας και μεταφέροντας τις απόψεις των κτηνιάτρων και των φιλοζωικών σωματείων που εξακολουθούν να είναι αντίθετοι στις δήθεν βελτιωτικές διατάξεις σας. Θεωρούν μάλιστα ότι απλά ξοδεύετε δημόσιο χρήμα και χρόνο. Έχουν καταγραφεί δεν θα τα επαναλάβω.

Το άρθρο 53 για τα προσόντα του νέου διοικητή της Εθνικής Αρχής Διαφάνειας -και εδώ προσπερνώ άλλα άρθρα στα οποία αναφέρθηκα στις επιτροπές για την οικονομία του χρόνου- είναι απλά σκανδαλώδες και δικαιολογεί απόλυτα την αρνητική στάση μας επί της αρχής στην ψήφιση του νομοσχεδίου σας.

Μην επιχειρείτε να μας πείσετε ότι είναι αθώα η διάταξη και όχι φωτογραφική. Είναι σαφές ότι η Κυβέρνηση, δηλαδή το Μέγαρο Μαξίμου για να ακριβολογούμε, έχει καταλήξει και στο πρόσωπο και στα απαιτούμενα προσόντα. Να θυμίσω μόνο ότι η αρχή έμεινε ακέφαλη για πολύ μεγάλο χρονικό διάστημα όσο η Κυβέρνηση ήταν σε αναζήτηση του νέου ή της νέας εκλεκτού ή εκλεκτής της. Αν αυτός ή αυτή δεν ανταποκρίνονται στα κριτήρια του νόμου, κανένα πρόβλημα, αλλάζουμε τα κριτήρια. Το έχετε άλλωστε αυτό πράξει κατ’ επανάληψη και με την ΕΥΠ και με τον κ. Κοντολέοντα αλλά και σε πολλές άλλες περιπτώσεις. Άλλωστε με αντίστοιχα φωτογραφικά κριτήρια είχατε διενεργήσει και την προηγούμενη προκήρυξη.

Τέλος, στο άρθρο 57 για την κινητικότητα ή μάλλον για την κατάργηση της κινητικότητας για τους εκπαιδευτικούς, και εδώ χθες επιχειρήσατε να δώσετε μια εικόνα που δεν είναι ακριβής.

Δεν είναι η κινητικότητα των εκπαιδευτικών ο λόγος για τον οποίο τα σχολεία μας, κύριε Υπουργέ, πάσχουν από πάγια υποστελέχωση. Ξεπερνώ τον πανηγυρισμό σας για την κάλυψη των δέκα χιλιάδων θέσεων όταν οι αναπληρωτές εκπαιδευτικοί ανέρχονται στις πενήντα χιλιάδες. Ειρωνεία δεν είναι;

Ας είμαστε,, λοιπόν, πολιτικά ειλικρινείς και ας παραδεχτούμε ότι ο μόνος λόγος είναι η κυβερνητική επιλογή να απαξιώσει και να αφαιμάξει τη δημόσια παιδεία με τον ίδιο τρόπο που το έχει κάνει στη δημόσια υγεία. Αφαίμαξη από πόρους και προσωπικό. Με λύσεις τύπου συγχωνεύσεις τμημάτων, υπερπληθυσμό στις τάξεις και τώρα κατάργηση των αποσπάσεων και των μετατάξεων για τους εκπαιδευτικούς, θέλετε να λύσετε το πρόβλημα; Προσλάβετε, λοιπόν, αν θέλετε να το λύσετε μόνιμους δασκάλους και καθηγητές και διορίστε όλους τους αναπληρωτές. Όμως, θα μπορούσατε να μεριμνήσετε, τουλάχιστον, κύριε Υπουργέ, και να υιοθετήσετε την πρότασή μας για τους εκπαιδευτικούς με διαπιστωμένα από ΚΕΠΑ σοβαρά προβλήματα υγείας των ίδιων ή των μελών και των οικογενειών τους. Έχουμε χρόνο μέχρι τη λήξη της συνεδρίασης και την ψηφοφορία να το κάνετε. Το κάνατε, κύριε Υπουργέ, χθες με την αλλαγή στο άρθρο 17, την άρση δηλαδή των περιορισμών για τους δημοτικούς αστυνομικούς και νομίζω ότι σωστά πράξατε, το χειροκροτήσαμε κιόλας.

Έχετε,, λοιπόν πάλι τον χρόνο να ενσωματώσετε αυτές τις προτάσεις μας σε επιμέρους διατάξεις και να μας δώσετε εξηγήσεις σε όλα τα θέματα που έθιξα στην ομιλία μου.

Σε κάθε περίπτωση όμως, οι ενστάσεις μας στη δομή και τη φιλοσοφία του νομοσχεδίου είναι τόσο σημαντικές ώστε να το καταψηφίζουμε επί της αρχής και εννοείται ότι φυσικά θα υπερψηφίσουμε τις θετικές διατάξεις.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ.

Θα ήθελα να κάνω μια ανακοίνωση προς το Σώμα.

Οι Υπουργοί Εσωτερικών, Εθνικής Οικονομίας και Οικονομικών, Εξωτερικών, Εθνικής Άμυνας, Παιδείας, Θρησκευμάτων και Αθλητισμού, Υγείας Προστασίας του Πολίτη, Υποδομών και Μεταφορών, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, ο Αναπληρωτής Υπουργός Εθνικής Οικονομίας και Οικονομικών, καθώς και ο Υφυπουργός στον Πρωθυπουργό κατέθεσαν σήμερα 8 Οκτωβρίου 2024 σχέδιο νόμου: «Επιτάχυνση προσλήψεων μέσω ΑΣΕΠ, τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων ΝΠΔΔ και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης».

Επίσης, υπάρχει ένα αίτημα προς τον Πρόεδρο της Βουλής από τον κ. Χρήστο Καπετάνο για άδεια ολιγοήμερης απουσίας στο εξωτερικό, από τις 9 έως τις 11 Οκτωβρίου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

Παρακαλώ να κλείσει το σύστημα της ηλεκτρονικής εγγραφής ομιλητών.

Τον λόγο έχει τώρα η ειδική αγορήτρια από το ΠΑΣΟΚ - Κίνημα Αλλαγής κ. Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, πόσες φορές έχουμε ακούσει αλήθεια τον Πρωθυπουργό της χώρας, τον κ. Μητσοτάκη ,αλλά και τους Υπουργούς του να μιλάνε για την αυτοδιοίκηση, πόσο πολύ τη σέβονται, πόσο πολύ την υπολήπτονται, πόσο την αγαπούν, πόσο τέλος πάντων δουλεύουν ακούραστα γι’ αυτή και πόσο την ενισχύουν.

Και όλα αυτά, βέβαια, σε ρηματικό επίπεδο είναι απίθανα πράγματα και όταν έρχεται επί τον τύπον των ήλων να δούμε τι πραγματικά κάνει αυτή η Κυβέρνηση για την αυτοδιοίκηση, έρχεται το προσχέδιο του κρατικού προϋπολογισμού του 2025 και «τα σπάει» όπως λένε οι νέοι μας, για να πάρω μία φράση των παιδιών μου. Και γιατί «τα σπάτε», λοιπόν, ενώ λέτε ότι τόσο πολύ και καλά τα κάνετε εσείς; Η απάντηση στο προσχέδιο του κρατικού προϋπολογισμού του 2025 που προβλέπει στην αυτοδιοίκηση έλλειμμα κατά 17 εκατομμύρια, κυρίες και κύριοι συνάδελφοι, μεγαλύτερο από την προηγούμενη χρονιά, 250 εκατομμύρια ευρώ, 267 εκατομμύρια ευρώ τη νέα χρονιά. Και να ήταν μόνο αυτό. Τα ληξιπρόθεσμα 93 εκατομμύρια ευρώ τον Δεκέμβρη του 2022, 298 εκατομμύρια ευρώ τώρα.

Και έρχεστε με αυτό το νομοσχέδιο εσείς, κύριε Υπουργέ, να πείτε στην τοπική αυτοδιοίκηση ότι εμείς σας δίνουμε πόρους, σας ενισχύουμε, κάνουμε καλύτερο τον τρόπο με τον οποίο ασκείται η διοίκηση, σας διευκολύνουμε. Σταγόνα στον ωκεανό. Αυτό είναι το συμπέρασμα. Από τη μια έρχεστε με ένα νομοσχέδιο και μας λέτε ότι φροντίζετε την αυτοδιοίκηση και από την άλλη το προσχέδιο του κρατικού προϋπολογισμού που κατατέθηκε τις ημέρες αυτές στη Βουλή έρχεται και αναιρεί οποιαδήποτε ρηματική σας ανακοίνωση και εξαγγελία.

Κοιτάξτε, τα πράγματα είναι απλά και κρυστάλλινης διαύγειας. Στην πολιτική θα πρέπει να μιλάμε απλά και κατανοητά στον κόσμο. Το γυρνάτε από εδώ, το γυρνάτε από εκεί και δεν πιάνετε τη ρίζα του προβλήματος. Πέντε χρόνια κυβερνάτε την Ελλάδα. Δεν είστε χθεσινοί. Πέντε χρόνια έχετε απομονώσει την αυτοδιοίκηση, την έχετε εγκαταλείψει, όμως είστε και πονηροί δεν είστε μόνο αδιάφοροι. Γιατί τι κάνετε; Μετακινείτε ευθύνες στην αυτοδιοίκηση αλλά όχι αρμοδιότητες. Της δίνετε να καθαρίζει τα ρέματα, να θωρακίζει την πόλη αλλά δεν τις δίνετε τους πόρους και το προσωπικό και αυτό είναι πονηρό που κάνετε.

Τι άλλο κάνετε και δεν κάνετε; Λέτε στους δήμους «δουλέψτε με εντατικούς ρυθμούς για να ανταποκρίνεστε στις ανάγκες των πολιτών, εσείς το κύτταρο του κράτους που βρίσκεται κοντά στον πολίτη» κ.λπ., και συνταξιοδοτούνται εκατοντάδες άνθρωποι κάθε χρονιά χωρίς να αναπληρώνετε σε προσωπικό και μέσα τους ανθρώπους αυτούς. Οι δήμοι συνάπτουν συμβάσεις για να καλύψουν τις υποχρεώσεις τις οποίες μετά δεν μπορούν να τις πληρώσουν. Φαύλος κύκλος.

Κοντόφθαλμη η λογική σας, απολύτως. Οι δήμοι στο 40% κηρύττουν παύση πληρωμών και λένε ότι είναι στα πρόθυρα της χρεοκοπίας, το ξέρετε, κύριε Υπουργέ. Τι να συζητάμε από εδώ, κυρίες και κύριοι συνάδελφοι, όταν οι δήμαρχοι δηλώνουν στο 40% ότι χρεοκοπούν; Τι περαιτέρω να πούμε και τι να συζητήσουμε;

Στη χρονιά που πέρασε είδαμε επίσης πάρα πολλά και σπουδαία, όπως τη μεταφορά της αρμοδιότητας για τον καθαρισμό των παράπλευρων οδών και πρανών στους δήμους. Στους δήμους μας στη Θεσσαλία, στην πλημμυρόπληκτη Θεσσαλία είναι σε απόγνωση, διότι δεν τους έφταναν αυτά που έχουν αλλά τους βάλατε και αυτά χωρίς να τους δώσετε πόρους, χωρίς να τους δώσετε προσωπικό, χωρίς να τους δώσετε μηχανήματα και καλούνται μόνοι τους να κάνουν αυτή την αποστολή.

Φιάσκο του κανονισμού πυροπροστασίας, επίσης. Η πολιτεία φόρτωσε στην τοπική αυτοδιοίκηση όλη την ευθύνη για τον κανονισμό της πυροπροστασίας, την καταγραφή επίσης των προβλημάτων χωρίς να υπάρχει ούτε καθοδήγηση ούτε ενημέρωση ούτε αναγκαίο προσωπικό στις υπηρεσίες. Και επίσης να μην ξεχάσουμε την αγωνία που βίωσαν οι εργαζόμενοι ηλικίας πενήντα πέντε έως εξήντα επτά ετών με το πρόγραμμα αυτό του ΔΥΠΑ που είπατε πως θα συνεχιστεί, δεν συνεχίστηκε και τελικά βγάλατε ένα φιρμάνι από το Υπουργείο Οικονομικών και λέτε συνεχίζεται, και όταν ήρθαν οι δήμοι να εκτελέσουν τα προγράμματα αυτά δεν είχαν δυστυχώς τους απαραίτητους πόρους; Είναι σοβαρή πολιτική αυτή που ασκεί το Μαξίμου;

Μπροστά,, λοιπόν στην κατακραυγή της κοινωνίας απέναντι στην Κυβέρνηση της Νέας Δημοκρατίας, έρχεστε να μας μιλήσετε για τους δήμους που θα έχουν πρωταγωνιστικό ρόλο στην αντιμετώπιση της κλιματικής κρίσης που θέλω να σας ενημερώσω και από αυτό το Βήμα ξανά, ότι δεν έχουμε να συζητήσουμε για καμμία κλιματική κρίση. Συζητάμε πια, συνάδελφοι, για την κλιματική κατάρρευση.

Τώρα, λοιπόν, συζητάμε για την κλιματική κατάρρευση που τη βλέπουμε παντού με πλημμύρες που σκεπάζουν ολόκληρους οικισμούς και από την άλλη σε ενάμιση μήνα μετά λειψυδρία, ούτε σταγόνα νερό σε πολλές περιοχές της χώρας. Εν μέσω αυτών των προβλημάτων η αυτοδιοίκηση είναι πάλι στο επίκεντρο αυτός που θα λύσει το πρόβλημα. Ο «μουτζούρης» του κράτους έχει καταντήσει η αυτοδιοίκηση, πώς θα τραβήξει το κακό χαρτί. Επιφυλάξατε γι’ αυτήν το κακό χαρτί.

Εν τω μεταξύ τι γίνεται; Να σας πω ένα παράδειγμα που το έζησα εγώ στη Θεσσαλία, με τον ομογάλακτο περιφερειάρχη σας, τον κ. Αγοραστό. Στη Θεσσαλία δεν μάλωναν οι Υπουργοί σας, ο κ. Τριαντόπουλος και οι άλλοι Υπουργοί, ποιανού ήταν η ευθύνη; Ο συνάδελφος κ. Κωτσός τα γνωρίζει αυτά. Μάλωναν μεταξύ τους για το ποιου αρμοδιότητα ήταν τα αντιπλημμυρικά έργα και η θωράκιση της Θεσσαλίας. Ο ένας έλεγε ότι είναι της Περιφέρειας Θεσσαλίας, ο άλλος έλεγε ότι είναι του κεντρικού κράτους. Και εφάρμοσαν και τη λογική του διαίρει και βασίλευε, βεβαίως. Ο ένας έφερνε τα δικά του χαρτιά, ο άλλος τα δικά του χαρτιά και εγώ ρωτούσα τον κ. Ταχιάο ποιος είναι ποιος για να καταλάβουμε.

Μέχρι σήμερα αν κατάλαβε κανένας ποιος ήταν, πραγματικά, αρμόδιος για τα αντιπλημμυρικά έργα να τα εκτελέσει στη Θεσσαλία και δεν τα εκτέλεσε ο Θεός και η ψυχή του. Γι’ αυτό ανασκουμπώθηκε ο εισαγγελέας και το θέμα πήγε στη δικαιοσύνη.

Να πω για τα ψάρια του Παγασητικού, αυτό το οικολογικό έγκλημα; Εκατομμύρια νεκρά ψάρια στον Παγασητικό και πάλι ο Δήμαρχος του Βόλου με τον Περιφερειάρχη Θεσσαλίας μάλωναν ποιανού ήταν η αρμοδιότητα. Πού θα πάει αυτή η δουλειά; Είμαστε ευρωπαϊκό κράτος, συνάδελφοι, το 2024 να μαλώνουν οι αυτοδιοικητικοί με την Κυβέρνηση ή και μεταξύ τους για το ποιανού είναι αρμοδιότητα την ώρα που συντελούνται εγκλήματα;

Κι εμείς καθόμαστε και λέμε ότι κάνουμε νομοθετικό έργο. Τι νομοθετικό έργο είναι αυτό που δεν αγγίζει την ουσία των προβλημάτων, που δεν απαντάει στο σήμερα και στο τώρα, στην ανάγκη; Άρα, καλό θα ήταν να ξεπεζέψουν από το άλογο όσοι έχουν καβαλικέψει και να δούμε τα προβλήματα που, δυστυχώς, είναι πολλά και οι αριθμοί είναι αμείλικτοι.

Εμείς πάντοτε όταν μιλάμε στο ΠΑΣΟΚ με αριθμούς συμβουλευόμαστε τους διεθνείς φορείς, τους θεσμούς, όπως εδώ σύμφωνα με τα διαθέσιμα στοιχεία της EUROSTAT, έχουμε το 2023 στην ελληνική τοπική αυτοδιοίκηση μόνο το 4,2% των δαπανών του ΑΕΠ -το ξέρετε, κύριε Υπουργέ,- σε σχέση με τον μέσο όρο της Ευρώπης που είναι 11,1%. Είναι πολύ μεγάλη η απόκλιση. Δεν μπορούμε να έχουμε αυτοδιοίκηση της προκοπής, αυτοδιοίκηση που θα αναπτύσσει, θα δημιουργεί, θα απελευθερώνει τις δυνάμεις σε κάθε τόπο, θα κάνει τοπικό σχέδιο ανασυγκρότησης, αναγέννησης, αναμόρφωσης, προόδου, εάν δεν κάνουμε σοβαρό διοικητικό μηχανισμό στην αυτοδιοίκηση. Είναι πολύ απλά τα πράγματα. Κουράστηκα είκοσι πέντε χρόνια να τα λέω στην αυτοδιοίκηση και άλλα πέντε σχεδόν χρόνια να τα διεκδικώ στο Κοινοβούλιο.

Το 40%, όπως είπα πριν, στους δήμους κηρύσσει παύση πληρωμών. Αν μας έρθει αυτό, κύριε Υπουργέ, τι θα κάνουμε ακριβώς; Πώς θα αντιμετωπίσουμε την χρεοκοπία του 40% των δήμων; Και δεν το λέμε εμείς το ΠΑΣΟΚ το λέει η ΚΕΔΕ. Το αρμόδιο όργανο σας λέει ότι χρεοκοπεί. Έργα συγχρηματοδοτούμενα από ευρωπαϊκούς πόρους ύψους 130 εκατομμυρίων ευρώ έχουν παγώσει εδώ και μήνες διότι δεν υπάρχουν κονδύλια. Το ίδιο συμβαίνει και στη Θεσσαλία. Οι δήμοι χάνουν ετήσια 6 δισεκατομμύρια ευρώ. Και όλα αυτά γίνονται, συνάδελφοι, ενώ δεν είμαστε σε εποχή μνημονίων και περιοδεύουμε στους δήμους μας και ρωτάνε οι δήμοι μας: «Μα, γιατί μας συμβαίνει αυτό»; Και ως Υπεύθυνη Τομεάρχης Αυτοδιοίκησης στο κόμμα μου μού ζητάνε εξηγήσεις, κύριε Υπουργέ.

Έχω πει άπειρες φορές από αυτό το Βήμα ότι το πολιτικό σύστημα, κυρίες και κύριοι συνάδελφοι, αν νομίζουμε ότι οι πολίτες το διαχωρίζουν με κόκκινες γραμμές και βάζουν αστεράκια κάνουμε πολύ μεγάλο λάθος. Το πολιτικό σύστημα το αντιμετωπίζουν οι πολίτες εν τω συνόλω. Βλέπουν συνολικά το πολιτικό σύστημα τι κάνει γι’ αυτό και καταλήγουν στο «όλοι ίδιοι είναι».

Άρα, κι εμείς έχουμε μέρος της ευθύνης να διεκδικήσουμε, να πούμε, να προτάξουμε ζητήματα που έχουν σχέση με την αυτοδιοίκηση, που είναι κομβικής σημασίας θέμα για την πρόοδο της χώρας και την ευημερία των πολιτών.

Θα περάσω τώρα στο σημερινό νομοσχέδιο, κυρίες και κύριοι συνάδελφοι. Κοιτάξτε να δείτε, δίνει τεράστιο βάρος -κύριε Υπουργέ, σας το είπα και στις επιτροπές- το άρθρο 53 που αφορά την αλλαγή και τα προσόντα του διοικητή της Εθνικής Αρχής Διαφάνειας. Εδώ κάνατε το «κόλπο γκρόσο» και δεν τιμάει την Κυβέρνησή σας αυτό που κάνετε. Στεναχωρήσατε πάρα πολύ πολλούς ανθρώπους οι οποίοι σέβονται τους θεσμούς και τους υπηρετούν. Ακούω πάρα πολλά σχόλια από τις ανεξάρτητες αρχές για τη θεσμική σας εκτροπή και ότι αυτή τη συνεχίζετε χωρίς ποτέ τα παθήματά σας να γίνονται μαθήματα.

Είχαμε εδώ την ΕΥΠ και τον κ. Κοντολέοντα. Θυμάστε όλοι τι έχει συμβεί με αυτή την περιβόητη ιστορία με τις υποκλοπές και τον κ. Κοντολέοντα για τον οποίο προσαρμόσατε τον άνθρωπο στη θέση και τη θέση στον άνθρωπο, φωτογραφήσατε και εκτελέσατε, καταργήσατε πτυχία, προσόντα κ.λπ., και έρχεστε τώρα να το κάνετε αυτό στην Εθνική Αρχή Διαφάνειας. Σε ποια αρχή; Στην υπέρτατη των αρχών, λέω εγώ, που έχει τον έλεγχο, την τήρηση των νόμων, την αντικειμενικότητα, τη λογοδοσία. Τα έχει όλα η Εθνική Αρχή Διαφάνειας, λοιπόν. Τι κάνετε; Προσαρμόζετε τη θέση στον άνθρωπο.

Καταργείτε τα υψηλά προσόντα που απαιτούσε η συγκεκριμένη θέση, δηλαδή πτυχία νομικής, οικονομικών κ.λπ. που είναι συναφή με τη θέση, δηλαδή το αυτονόητο, και μπορεί πια και νηπιαγωγός, μπορεί και θεολόγος. Εν προκειμένω για να μην έχετε ερωτήματα ψυχολόγος είναι.

Την κ. Ρογκάκου θέλετε να βάλετε, και το φέρνετε από δω και το φέρνετε από κει, η οποία είναι ψυχολόγος και δεν είναι νομικός ή οικονομολόγος και θέλετε να τη βάλετε στην Εθνική Αρχή Διαφάνειας. Τι κάνατε όμως; Τοποθετήσατε τον κ. Μπίνη, τον προηγούμενο Διοικητή της Εθνικής Αρχής Διαφάνειας, το 2021 -ακούστε παραδείγματα πολιτικής- και κάνατε και τότε εφαρμογή φωτογραφικής διάταξης. Γιατί προσαρμόσατε πάλι τον άνθρωπο στη συγκεκριμένη θέση και τη θέση στον άνθρωπο δίνοντας επιπλέον μοριοδότηση για εμπειρία σε χώρους του εξωτερικού. Αυτό είχε ο κ. Μπίνης, δεν είχε του εσωτερικού. Σβήσατε του εσωτερικού και το κάνατε του εξωτερικού. Προσαρμόσατε πάλι τον συγκεκριμένο άνθρωπο στη διακεκριμένη θέση. Και αφού παραιτήθηκε και έφυγε ο κ. Μπίνης το 2022 και αφού ο νόμος -εσείς που είστε καλοί νομοθέτες και τα τηρείτε όλα και είστε φοβεροί- λοιπόν έλεγε ότι μέσα σε δύο μήνες έπρεπε να τον αναπληρώσετε, εσείς αφήσατε κενή τη θέση, κενή για να φανεί το κενό και η ανάγκη να το αναπληρώσετε. Με τι να το αναπληρώσετε; Με την κ. Ρογκάκου η οποία είναι ένα τυχαίο πρόσωπο; Όχι βέβαια. Δεν είναι προσωπική η κριτική. Είναι πολιτική. Εξηγούμαι. Δεν γνωρίζω καν την κ. Ρογκάκου προσωπικά ή οτιδήποτε άλλο. Οφείλω, όμως, να θυμίσω ότι προσέφερε υπηρεσίες στην Κυβέρνησή σας, στα πορίσματα για το σκάνδαλο των υποκλοπών, για τα Τέμπη. Άρα, είναι μια αυτονόητη επιβράβευση. Προφανώς αυτό είναι. Και αλλάζετε τα πτυχία προκειμένου να προσαρμόσετε τη θέση στον άνθρωπο.

Υπάρχει άλλος δρόμος γι’ αυτό; Να σας ζητήσω να αλλάξετε τη διάταξη; Τι να σας ζητήσω; Να σας ζητήσω μόνο να την αποσύρετε τώρα για να διασώσετε πάλι τη θεσμική εκτροπή την οποία επιχειρείτε στην Εθνική Αρχή Διαφάνειας. Δεν μπορείτε να το κάνετε αυτό γιατί δεν κυβερνάτε μόνοι σας, γιατί κυβερνάτε μαζί με ένα Σύνταγμα, γιατί κυβερνάτε μαζί με ένα Κοινοβούλιο, γιατί κυβερνάτε μαζί με ανεξάρτητες αρχές, γιατί κυβερνάτε μαζί με τους θεσμούς, επιτέλους, γιατί υπηρετείτε θεσμούς και θα πρέπει να είστε προσεκτικοί και, κυρίως, να κινείστε στο πλαίσιο του Συντάγματος.

Τώρα, όσον αφορά τις υπόλοιπες διατάξεις του νομοσχεδίου θα κάνω δύο σχόλια μόνο. Στο πρώτο μέρος -τα έχουμε πει και στις επιτροπές- που αφορά τους χερσαίους συνοριακούς σταθμούς θα πω πως είναι τεχνικής φύσεως, πρέπει να γίνουν αυτά, πρέπει να εξωραΐσουμε την κατάσταση, πρέπει να τα κάνουμε όλα αυτά, κύριε Υπουργέ.

Όμως, έχετε κι άλλα πράγματα όπως το άρθρο 16 που διευκολύνει προσλήψεις εποχικών υπαλλήλων στους ΟΤΑ με δίμηνες συμβάσεις. Αυτό είναι το «τυράκι», οκτάμηνες συμβάσεις από δίμηνες και κάποιες μπορούν να μετατραπούν λένε οι δήμοι. Όμως, προσέξτε λίγο είναι το «τυράκι» στη φάκα. Δηλαδή πάμε πάλι σε εποχικές συμβάσεις, πάλι δεν λύνουμε οριστικά το πρόβλημα των δήμων και των προσλήψεων και πάλι, δυστυχώς, βρισκόμαστε στο ίδιο σημείο που ξεκινήσαμε.

Σχετικά με τη Δημοτική Αστυνομία, φέρατε νομοτεχνική ρύθμιση και αυτό που το ΠΑΣΟΚ επισήμανε στις επιτροπές, ότι δηλαδή δεν μπορείτε να βάζετε δημοτικούς αστυνόμους δύο ταχυτήτων με την προηγούμενη προϋπηρεσία και με τον τρόπο με τον οποίο υπηρέτησαν ή μετατάχθηκαν το διορθώνετε αυτό και σωστά.

Τώρα, θεσμοθετείτε μια επιτροπή διαχείρισης κινδύνων και κρίσεων με γνωμοδοτικό χαρακτήρα και αμφίβολη αποτελεσματικότητα. Φτιάχνετε επιτροπές, παρα-επιτροπές, ξανά επιτροπές, πολιτικά συμβούλια, φτιάχνετε πολιτικές επιτροπές, περιφερειακές δομές. Πολλές δομές. Χαθήκατε. Στον δρόμο έχετε χαθεί.

Πολιτική προστασία χρειαζόμαστε μετά τις περιφερειακές δομές που ψηφίσαμε λίγους μήνες πριν, συνάδελφοι, εδώ στο Κοινοβούλιο για την πολιτική προστασία και τη διαχείριση των κινδύνων. Δεν κατανοώ. Το διάβασα ξανά και ξανά προσπάθησα να το κάνω λιανό. Πώς είναι να φτιάχνετε τρεις θεσμούς πάνω σε ένα αντικείμενο την ίδια χρονιά δεν μπορώ να το καταλάβω.

Αντιμετωπίζετε τα θέματα αποσπασματικά και, δυστυχώς, νομίζω, πολλές φορές και σκόπιμα. Όπως σκόπιμα κάνετε στο άρθρο 23 που αλλάζετε τη σύνθεση των διοικητικών συμβουλίων στα νοσοκομεία. Ακούστε τώρα, βάζετε τον περιφερειάρχη να βάζει στα διοικητικά συμβούλια των νοσοκομείων έναν άνθρωπο εγνωσμένου κύρους μη αιρετό. Γιατί μη αιρετό; Πώς θα συνδέσει τα νοσοκομεία με την αυτοδιοίκηση; Αυτός δεν είναι σκοπός;

Ή μήπως είναι ο σκοπός από την πίσω πόρτα, επειδή οι περισσότεροι περιφερειάρχες είναι δικοί σας, να βάλετε έναν ακόμη μέσα στο διοικητικό συμβούλιο και να έχετε πλειοψηφίες; Λέω εγώ τώρα. Εσείς μας απαντάτε. Πώς αλλιώς ο εγνωσμένου κύρους εκτός περιφερειακού συμβουλίου μπορεί να συνδέεται με το περιφερειακό συμβούλιο; Δεν το εξηγήσατε.

(Στο σημείο αυτό κτυπάει το κουδούνι λήξεως του χρόνου ομιλίας της κυρία Βουλευτού)

Κύριε Πρόεδρε, ολοκληρώνω.

Και τέλος για τη ρύθμιση των οφειλών στους δήμους στο άρθρο 25, έγινε μεγάλη συζήτηση στην επιτροπή γι’ αυτό. Βάζετε το πιστοποιητικό της ευαλωτότητας. Λέτε, λοιπόν, ότι οι ευάλωτοι μπορούν. Δεν είναι ευάλωτοι οι πλημμυρόπληκτοι, οι πυρόπληκτοι και όλοι οι πνιγμένοι; Δεν είναι; Είναι. Πώς, λοιπόν, αυτή τη διάταξη την αφήνετε έτσι;

Και περαιτέρω πώς πάτε στις ρυθμίσεις των δήμων πάλι επεκτείνοντας λίγο τις δόσεις και τα κριτήρια χωρίς να βάζετε αυτό που σας λέει το ΠΑΣΟΚ; Κάντε επιτέλους εκατόν είκοσι τις δόσεις, κάντε τα ληξιπρόθεσμα χρέη, τα πανωτόκια και όλα τα επιπλέον σε όποιον κάνει εφάπαξ καταβολή, διαγράψτε μέρος του χρέους να μπορούν και οι δήμοι να εισπράξουν τα ανείσπρακτα που είναι εκατομμύρια ευρώ και οι πολίτες να μπορούν να ανταποκριθούν σ’ αυτήν την ανάγκη. Ευελιξία, είναι μία σοβαρή λέξη στην οποία πρέπει να ανταποκριθεί η Κυβέρνηση σας. Και, δυστυχώς, δεν ανταποκρίνεται κάνοντας χειρότερη τη ζωή των πολιτών. Ασχολείστε με τα λίγα, τα μικρά, τα ελάχιστα και δεν το τολμάτε να πιάσετε τα μεγάλα και τα σπουδαία.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία συνάδελφε. Βλέπετε ότι δίνω ανοχή μέχρι τα δεκαεπτά λεπτά για όλους τους εισηγητές, αλλά δεν νομίζω ότι μπορεί να υπερβεί κάποιος τα δεκαοκτώ γιατί έχουν εγγραφεί -και είναι ευχάριστο αυτό- σαράντα οκτώ ομιλητές για σήμερα και παρακαλώ όλοι να αυτοπεριοριζόμαστε.

Τον λόγο τώρα έχει ο ειδικός αγορητής από το Κομμουνιστικό Κόμμα της Ελλάδος, ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Πρέπει, όμως, να τονίσω ότι πέρα από την επί της αρχής συζήτηση υπήρχε και επί των άρθρων στο Κανονισμό το οποίο το έχετε καταργήσει. Άρα, λοιπόν, είναι σε βάρος των εισηγητών.

**ΠΡΟΕΔΡΕΥΩΝ (Γεώργιος Γεωργαντάς):** Η δυνατότητα των δευτερολογιών. Ό,τι υπάρχει στον Κανονισμό αυτό εφαρμόζουμε, κύριε συνάδελφε.

**ΧΡΗΣΤΟΣ ΚΑΤΣΩΤΗΣ:** Θα κάνω χρήση τότε και μέρους της δευτερολογίας μου.

**ΠΡΟΕΔΡΕΥΩΝ (Γεώργιος Γεωργαντάς):** Με συγχωρείτε, κύριε συνάδελφε. Το έχω πει και σε άλλους συναδέλφους σας. Θα σας δοθεί η ανοχή που πρέπει να σας δοθεί αλλά η δευτερολογία αποτελεί άλλο κομμάτι αυτόνομο της τοποθέτησής σας για μετά. Δεν προβλέπεται η δευτερολογία να προστίθεται στην πρωτολογία. Θα σας δοθεί η ανοχή που χρειάζεται για να ολοκληρώσετε τη σκέψη σας. Ξεκινάω τον χρόνο από τώρα.

**ΧΡΗΣΤΟΣ ΚΑΤΣΩΤΗΣ:** Επιτρέψτε μου, λοιπόν, να κάνω μία αναφορά στις εξελίξεις στη Μέση Ανατολή με πρωταγωνιστή το κράτος-τρομοκράτη του Ισραήλ και τη στήριξη των ΗΠΑ, ΝΑΤΟ και Ευρωπαϊκής Ένωσης που γενικεύουν τον πόλεμο εναντίον των λαών με απρόβλεπτες συνέπειες για την ευρύτερη περιοχή αλλά και διεθνώς. Στους σχεδιασμούς του ισραηλινού στρατού ως αντίποινα στο Ιράν συμπεριλαμβάνονται χτυπήματα σε ιρανικές εγκαταστάσεις πετρελαίου, σταθμούς ενέργειας και στρατιωτικές βάσεις, δίχως να λείπουν και οι φωνές αξιωματούχων για επιδρομές σε πυρηνικές εγκαταστάσεις.

Η Κυβέρνηση είναι συνένοχη σε αυτά τα εγκλήματα γιατί συντάσσεται με τους εμπρηστές του πολέμου παρέχει πολύμορφη πολιτική, οικονομική και στρατιωτική στήριξη στο Ισραήλ και τους συμμάχους του, όπως είναι και η αποστολή ελληνικής φρεγάτας στην Ερυθρά Θάλασσα, εμπλέκει τον λαό μας σε επικίνδυνες περιπέτειες. Τα προσχήματα περί αυτοάμυνας έχουν καταρρεύσει μπροστά στα συνεχιζόμενα εγκλήματα. Όλοι όσοι τα επικαλούνται εκτίθενται στον λαό.

Το ΚΚΕ αγωνίζεται μαζί με τον λαό ενάντια σε κάθε εμπλοκή της Ελλάδας στον πόλεμο, καμμία στήριξη στο Ισραήλ, να αναγνωριστεί ανεξάρτητο παλαιστινιακό κράτος στα σύνορα του 1967 σύμφωνα με την ομόφωνη απόφαση της Βουλής το 2015, να επιστρέψει η φρεγάτα από την Ερυθρά Θάλασσα, η πυροβολαρχία με τους Patriots από τη Σαουδική Αραβία, καμμία παραχώρηση ελληνικού εδάφους και στρατιωτικών βάσεων για να συνεχίζει η γενοκτονία και η αιματοχυσία των λαών της περιοχής.

Πάμε στο νομοσχέδιο. Γίνεται ή όχι νομοθετικό έργο, όπως είπε και η κ. Λιακούλη; Βεβαίως γίνεται, αλλά το θέμα είναι για ποιον και ποιον υπηρετεί αυτό το νομοθετικό έργο. Το νομοσχέδιο έχει τρία μέρη: Ρυθμίσεις για τους χερσαίους συνοριακούς σταθμούς, διατάξεις για τους Οργανισμούς Τοπικής Αυτοδιοίκησης και ρυθμίσεις για τα ζώα συντροφιάς και λοιπές διατάξεις.

Για τους χερσαίους συνοριακούς σταθμούς δεν θα είχαμε καμμία αντίρρηση για τις αναγκαίες επισκευές, συντηρήσεις, επεκτάσεις και ότι άλλο χρειάζεται για τη βελτίωσή τους. Όμως δεν πρόκειται γι’ αυτό. Οι ρυθμίσεις αφορούν την αποτελεσματική υποστήριξη σύγχρονου τεχνολογικού εξοπλισμού προς συμμόρφωση της Ελλάδας προς το κεκτημένο Σένγκεν και την πλήρη εφαρμογή των σχετικών κανονισμών της Ευρωπαϊκής Ένωσης, προκειμένου οι υπηρεσίες να επιτελούν με αρτιότητα και αξιοπιστία την αποστολή τους. Αυτό αναφέρεται στα άρθρα.

Τι είναι το κεκτημένο του Σένγκεν, που αναφέρεται; Δεν είναι άλλο από την ενίσχυση του μηχανισμού φακελώματος, καθώς και του συντονισμού των ευρωενωσιακών και εθνικών κατασταλτικών μηχανισμών από τα νέα αστυνομικά σώματα και τις νέες μεθόδους καταστολής. Για τους λόγους αυτούς εκφράζουμε την αντίθεσή μας για την ουσία των ρυθμίσεων.

Οι ρυθμίσεις του δεύτερου μέρους παρουσιάζονται με τον τίτλο ως «Ενίσχυση των Οργανισμών Τοπικής Αυτοδιοίκησης». Η συνέχεια, όμως, στο δραστικό περιορισμό της χρηματοδότησης, στην υποστελέχωση των δήμων, στη συρρίκνωση κοινωνικών δομών και υπηρεσιών, στην ανταποδοτικότητα και τις ιδιωτικοποιήσεις σε πρόνοια, υγεία, παιδεία με ένταση της φοροεπιδρομής και επιβάρυνση του λαϊκού εισοδήματος, των συμπράξεων δημόσιου και ιδιωτικού τομέα για έργα και υποδομές, της ανατροπής των εργασιακών σχέσεων και δικαιωμάτων, της αποδυνάμωσης των υπηρεσιών των δήμων και περιφερειών από μόνιμο προσωπικό είναι αυτές που υλοποιήθηκαν από όλες τις κυβερνήσεις, τα κόμματα του κεφαλαίου και την πλειοψηφία των δημοτικών και περιφερειακών αρχών συνολικά στη χώρα μας. Οι ρυθμίσεις του νομοσχεδίου, λοιπόν, δεν συνιστούν ενίσχυση.

Με το άρθρο 15, τι έρχεστε να κάνετε; Να αντικαταστήσετε την παροχή γάλακτος με 300 ευρώ επίδομα τον χρόνο. Υποβαθμίζετε έτσι την έννοια της βαριάς και ανθυγιεινής εργασίας, μετατρέπετε την προληπτική ιατρική σε ατομική υπόθεση. Το γάλα αποτελεί αντίδοτο στους διάφορους παράγοντες που προσβάλλουν την υγεία των εργαζομένων από την εκτέλεση της βαριάς και ανθυγιεινής εργασίας. Η υγεία και η ασφάλεια στην εργασία δεν μπορεί να είναι ατομική ευθύνη. Όλα τα μέσα ατομικής προστασίας είναι αναγκαίες παροχές σε είδος ακριβώς για την προστασία της ασφάλειας και της υγείας των εργαζομένων.

Βέβαια, ο στόχος σας είναι η μείωση του κόστους από τη διαδικασία διάθεσης του γάλακτος, όπως επιβεβαίωσε εξάλλου και ο Υπουργός στην επιτροπή και σε μια πορεία βέβαια είναι γεγονός ότι η κατάργηση του επιδόματος είναι παραπάνω από σίγουρη. Επιβάλλεται αντίθετα η διασφάλιση της απρόσκοπτης παροχής γάλακτος σε όλους τους εργαζόμενους ανεξαρτήτως της εργασιακής σχέσης.

Με το άρθρο 16, διευκολύνετε περαιτέρω την πρόσληψη εργαζομένων ορισμένου χρόνου, ξεπερνώντας τα ζητήματα των μη εγκεκριμένων προϋπολογισμών. Η απάντηση στην ανάδειξη της υποστελέχωσης είναι ότι εγκρίνετε ό,τι προσωπικό σας ζητούν οι δήμοι για ανταποδοτικές υπηρεσίες. Αυτό είπε ο Υπουργός στην επιτροπή, δηλαδή αυτές που πληρώνουν ξανά οι δημότες, για αυτό είναι ανταποδοτικές.

Έτσι απαλλάσσετε από τον κρατικό προϋπολογισμό, από την κρατική χρηματοδότηση, έστω τη θεσμοθετημένη, ώστε να πηγαίνουν περισσότερο την αποπληρωμή του χρέους και σε επιχορηγήσεις στους επιχειρηματικούς ομίλους. Γι’ αυτό αρνείστε να ικανοποιήσετε τα αιτήματα για αναγκαίες προσλήψεις σε μόνιμο προσωπικό. Είναι χαρακτηριστικό ότι από το 2020 έως το 2025 ο Δήμος της Πάτρας με βάση τις συνταξιοδοτήσεις ζήτησε διακόσιους δεκαεπτά εργαζόμενους τακτικό προσωπικό, εγκρίθηκαν μόλις δεκαεπτά και έχουν προσληφθεί μόνο τρεις.

Στις ρυθμίσεις για τις περιφέρειες συστήνετε ένα ακόμα συμβουλευτικό όργανο, την Επιστημονική Επιτροπή Διαχείρισης και Αντιμετώπισης Κινδύνων και Κρίσεων. Όπως αναφέρεται, θα έχει την ευθύνη για την υποβολή προτάσεων, νομοθετικών παρεμβάσεων, για την επικαιροποίηση των στόχων, των δράσεων και μεθόδων επίτευξης αυτών σύμφωνα με την ενωσιακή νομοθεσία και τις διεθνείς συμφωνίες.

Η ευρωενωσιακή νομοθεσία προβλέπει τα επιλέξιμα και μη επιλέξιμα έργα στην λογική του κόστους-οφέλους και αυτή έχει οδηγήσει σε τραγωδίες από τη μη εκτέλεση αναγκαίων αντιπυρικών, αντιπλημμυρικών έργων και την προστασία του περιβάλλοντος και την ασφάλεια της ζωής και της περιουσίας του λαού. Οι ευθύνες ανήκουν στην Κυβέρνηση, τους περιφερειάρχες και τους δημάρχους.

Το άρθρο 24, αφορά την επανάληψη της διαδικασίας για τη μεταφορά μαθητών, η οποία δεν λύνει το πρόβλημα. Κάθε χρόνο τα ίδια. Η λύση την οποία απορρίπτετε, βρίσκεται στην πρόταση που έχουμε καταθέσει ως ΚΚΕ, αλλά και η ομοσπονδία των εργαζομένων στις περιφέρειες για τη δημιουργία δημόσιου φορέα ανά περιφέρεια με αγορά όλου του αναγκαίου στόλου οχημάτων και προσλήψεις οδηγών, ώστε έγκαιρα και ολοκληρωμένα να προγραμματίζονται και να πραγματοποιούνται όλα τα δρομολόγια που χρειάζονται για τη μεταφορά των μαθητών που εντάσσονται στο σύστημα αυτό, χωρίς τον ασφυκτικό χιλιομετρικό περιορισμό, με ταυτόχρονη ένταξη και χρήση του στόλου αυτού σε υπόλοιπες ανάγκες και δράσεις μετακινήσεων, όπως εκδρομές, επισκέψεις σε χώρους πολιτισμού και άθλησης και άλλα.

Για το άρθρο 25 για τη ρύθμιση οφειλών προς δήμους έχουμε επιφύλαξη για την εξίσωση που επιχειρείται των αυτοαπασχολουμένων με τις Α.Ε..

Δεν δίνετε τη δυνατότητα στα δημοτικά συμβούλια, όπως ζητούν, να αποφασίζουν διαγραφές οφειλών με βάση την κατάσταση του οφειλέτη.

Στο άρθρο 32, προβλέπεται η ηλεκτρονική κατάσχεση. Οδηγούνται λαϊκές οικογένειες, που δεν μπορούν λόγω των ανατροπών που έχουν φέρει οι πολιτικές σας στη ζωή τους να ανταποκριθούν στην αποπληρωμή οφειλών, μπροστά σε ηλεκτρονικές κατασχέσεις όποιων καταθέσεων έχουν σε τραπεζικούς λογαριασμούς. Είναι ανάγκη να απαγορευτεί ρητά ο πλειστηριασμός πρώτης κατοικίας, κάτι που δεν κάνετε.

Άρθρο 34. Με τις ρυθμίσεις αυτές νομιμοποιείτε την κτηριακή κατάσταση και λειτουργία των παιδικών και βρεφονηπιακών σταθμών των δήμων, με όρους παλαιότερων προδιαγραφών -αν τηρούνται και αυτοί!- οι οποίοι εγκυμονούν κινδύνους για τα παιδιά.

Πάμε στο άρθρο 38, την αύξηση των αποδόσεων ΚΑΠ. Αποτυπώνεται σε αυτό το άρθρο η κατεύθυνση του προσχεδίου του κρατικού προϋπολογισμού και του νέου μεσοπρόθεσμου, όπου ο λαός καλείται να συμβάλλει και να «ματώνει» για τα «ματωμένα» πλεονάσματα τα επόμενα χρόνια.

Για τους ΟΤΑ στο πλαίσιο αυτό προβλέπονται, σύμφωνα με το άρθρο, 53 εκατομμύρια ευρώ επιπλέον στο ανώτατο ποσό των ΚΑΠ, δηλαδή από 3,788 δισεκατομμύρια πάνε 3,841 δισεκατομμύρια ευρώ, όπως έχει γίνει με νόμο το 2011 και την τροποποίησή του το 2017. Η επιπλέον αύξηση του ανώτατου ποσού δεν είναι ούτε 10% από αυτά που έπρεπε να αποδοθούν, που είναι επιπλέον σχεδόν 6 δισεκατομμύρια. Ενώ η ΚΕΔΕ και η ΠΕΔ προβάλλουν την τραγική οικονομική κατάσταση των δήμων, δεν διεκδικούν ούτε τους θεσμοθετημένους πόρους και επιβάλλουν αυξημένους δημοτικούς φόρους και ανταποδοτικά τέλη, για να λειτουργούν οι όποιες υπηρεσίες.

Η αύξηση 108 εκατομμύρια κι άλλα 100 με τη νομοτεχνική βελτίωση που έκανε ο Υπουργός για την εξόφληση απλήρωτων υποχρεώσεων από δικαστικές αποφάσεις και διαταγές πληρωμής, οι οποίες έχουν καταστεί τελεσίδικες δεν αντιμετωπίζουν την οικονομική ασφυξία των δήμων. Γι’ αυτό, με την τροπολογία δίνεται η δυνατότητα να καλύπτουν άλλες ανάγκες από τα ανταποδοτικά τέλη. Είναι μια τροπολογία που κατατέθηκε και την θεωρούμε απαράδεκτη. Χαρατσώνουν τον λαό για να καλύπτουν ανάγκες που θα έπρεπε να καλύπτουν από τους θεσμοθετημένους πόρους που υπάρχουν για την τοπική διοίκηση.

Τα άρθρα 39 και 40 προβλέπουν ρυθμίσεις για την επικαιροποίηση και αναμόρφωση του θεσμικού πλαισίου, που θα προσαρμόσει ακόμα περισσότερο τη λειτουργία των οργάνων των ΟΤΑ στις κατευθύνσεις της Ευρωπαϊκής Ένωσης, με κύριο άξονα τη διευκόλυνση της επιχειρηματικής δράσης.

Το άρθρο 41 προβλέπει ρυθμίσεις για επίσπευση συλλογής στοιχείων στον κόμβο παρακολούθησης επιδόσεων τοπικής αυτοδιοίκησης. Στόχος των στοχευμένων πολιτικών της παρακολούθησης και της αξιολόγησης και συλλογής των στοιχείων ποιος είναι; Ο πιο σφιχτός εναγκαλισμός στις κεντρικές αντιλαϊκές πολιτικές και η διαμόρφωση καλύτερου φιλικού επενδυτικού κλίματος και στους δήμους και στις περιφέρειες. Είναι η αξιολόγηση των επιδόσεων που αφορούν τη διαχείριση και αξιοποίηση των απορριμμάτων από μεγάλους επιχειρηματικούς ομίλους, την παραχώρηση της δημόσιας γης, των ακτών, όπως εδώ στον Άλιμο ή στο Λαγονήσι και των δασών για επιχειρηματική δράση, τη γενικευμένη ανταποδοτική διαχείριση των αρμοδιοτήτων που μεταφέρονται στους τομείς της παιδείας, της υγείας, της πρόνοιας, που ο λαός θα ξαναπληρώνει για ακόμα πιο υποδεέστερες υπηρεσίες.

Έρχομαι στο τρίτο μέρος. Στο άρθρο 48, η υποχρεωτική στείρωση των ζώων είναι ένα μέτρο αντιεπιστημονικό. Ήδη οι επιστημονικοί φορείς έχουν εκφράσει τις απόψεις τους, τις οποίες εσείς βέβαια αγνοείτε. Ζητάμε να καταργηθεί η υποχρεωτικότητα και τα πρόστιμα.

Με το άρθρο 49, παρά τη μείωση που επέρχεται μέσα από το άρθρο, η συνολική επιβάρυνση φτάνει τα 120 ευρώ που είναι μεγάλη για μια λαϊκή οικογένεια που έχει ένα ζώο δεσποζόμενο.

Συμφωνούμε με την απαλλαγή των κτηνοτρόφων, όμως σημειώνουμε ότι τελικά εξακολουθούν να επιβαρύνονται και οι κτηνοτρόφοι γιατί πρέπει να πληρώσουν τον ιδιώτη κτηνίατρο για να πάρει τα δείγματα, γιατί έχετε διαλύσει τα κρατικά αγροτικά ιατρεία που υπήρχαν στην ύπαιθρο και μπορούσαν οι κτηνοτρόφοι να έχουν ένα επιστημονικό στήριγμα. Θεωρούμε ότι η ατέλεια του παράβολου έπρεπε να επεκταθεί και στους κυνηγούς. Ζητάμε να προχωρήσει η Κυβέρνηση τώρα σε μαζικές προσλήψεις μόνιμων κτηνιάτρων και να ανασυστήσετε τις υπηρεσίες στην ύπαιθρο, τα αγροτικά κτηνιατρεία.

Με το άρθρο 57, αντί να καλύψετε τα κενά με προσλήψεις μόνιμων εκπαιδευτικών, επιχειρείτε να μειώσετε το μεγάλο πρόβλημα με στέρηση της δυνατότητας συμμετοχής στην κινητικότητα του δημοσίου.

Με το άρθρο 59, φέρνετε αλλαγές στο δικαίωμα πρόσβασης στα έγγραφα που δημιουργούν μεγάλα ερωτηματικά και εγείρουν κινδύνους, ιδίως για την προστασία των προσωπικών και ευαίσθητων δεδομένων των εργαζομένων του εργαζόμενου λαού, που βρίσκονται στα χέρια του κράτους και γενικά των δημόσιων φορέων.

Με τις διατάξεις δεν απαιτείται πια η συνδρομή του εύλογου ενδιαφέροντος για να αποκτήσει κάποιος πρόσβαση σε δημόσια έγγραφα, ούτε ειδικό έννομο συμφέρον όταν πρόκειται για ιδιωτικά έγγραφα που τηρούνται σε δημόσιες υπηρεσίες. Χωρίς προϋποθέσεις θα δίνεται πρόσβαση σε έγγραφα ακόμα και όταν πρόκειται για προσωπικά δεδομένα πολιτών και για τα πλέον ευαίσθητα δεδομένα, με ελάχιστες προϋποθέσεις, ακόμα και μια ανώνυμη αίτηση. Όλα αυτά, στο όνομα της ενίσχυσης της διαφάνειας και του κράτους δικαίου.

Στην πράξη θα μπορεί μια τράπεζα, για παράδειγμα, ή ένα fund ή μια ασφαλιστική εταιρεία να αποκτά πολύ πιο εύκολα πρόσβαση σε πληροφορίες που τηρούνται στο δημόσιο σύστημα για πελάτες της. Αντίστοιχα, λύνετε τελείως τα χέρια ενός εργοδότη να αποκτά ανεμπόδιστα έγγραφα και στοιχεία προς αξιοποίηση σε βάρος των εργαζομένων. Την ίδια ώρα, όμως, εξειδικεύετε μια σειρά έκφρασης του απορρήτου, όπως το εμπορικό, το τραπεζικό, το βιομηχανικό, το απόρρητο της εθνικής άμυνας ή της εξωτερικής πολιτικής, που τα προφυλάσσετε σαν κόρη οφθαλμού γιατί καλύπτετε το κεφάλαιο και το ίδιο το κράτος.

Η ρύθμιση που προωθείται με το άρθρο 59 είναι να είναι διαφανείς και ορθάνοιχτες οι πόρτες του δημοσίου, του κράτους στα μεγάλα συμφέροντα που θέλουν πρόσβαση σε στοιχεία για τους σκοπούς τους. Για τον εργαζόμενο λαό, το κράτος επιβεβαιώνεται και ενισχύεται για μια ακόμη φορά ότι είναι αδιαφανές και απροσπέλαστο, βαθιά εχθρικό, αξιοποιώντας μια σειρά δικλίδες γι’ αυτόν τον σκοπό.

Το άρθρο 61, αφορά τους ειδικούς φρουρούς Πανεπιστημιακής Αστυνομίας. Μπροστά στη συλλογική αντίδραση των φοιτητών απέτυχε η Κυβέρνηση να βάλει την Αστυνομία μέσα στα πανεπιστήμια και διαθέσατε τους ειδικούς φρουρούς σε άλλες αστυνομικές υπηρεσίες για την άσκηση του γενικού κατασταλτικού έργου. Με τη νέα διάταξη θα δικαιούνται μετάθεση στον τόπο συμφερόντων τους, εφόσον βέβαια υπάρχουν θέσεις κενές και συμπληρώνουν τα απαραίτητα μόρια. Η Κυβέρνηση, παρ’ όλα αυτά, εμμένει ιδεολογικά και συνεχίζει στο ίδιο άρθρο να διατηρεί ως προβλέψιμη την Πανεπιστημιακή Αστυνομία και να μην την καταργεί.

Κυρίες και κύριοι, η αναδιανομή του πλούτου σε όφελος του εγχώριου του ξένου κεφαλαίου είναι αυτή που διαπερνά έναν προς έναν και όλους μαζί τους θεσμικούς φορείς του κράτους, τις διοικητικές λειτουργίες, τις αναδιαρθρώσεις που προωθούνται είτε στο κράτος είτε στις περιφέρειες είτε στους δήμους.

Η εργατική τάξη και ο λαός δεν μπορεί να συμβιβάζεται με αυτό το σύστημα, με τη δικτατορία του κεφαλαίου που κάνει πολέμους, σκορπά τον θάνατο και την προσφυγιά, τη φτώχεια την εξαθλίωση και τα μεγάλα αδιέξοδα και διασφαλίζουν τα κέρδη των λίγων. Τώρα πρέπει να συμπορευτεί με το ΚΚΕ και να ενισχύσει τους αγώνες, να βάλει μπροστά τις ανάγκες του.

Στην απεργία 20 Νοέμβρη καλούμε την εργατική τάξη σε μαζική συμμετοχή για να δοθεί αποφασιστική απάντηση στην πολιτική της Νέας Δημοκρατίας, της Ευρωπαϊκής Ένωσης και όλων όσων συντάσσονται με τον σιδερένιο νόμο του κέρδους.

Ψηφίζουμε κατά επί της αρχής.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Νικόλαος Παππάς κατέθεσε αίτημα για διεξαγωγή προ ημερησίας διάταξης συζήτησης, σύμφωνα με το άρθρο 143 του Κανονισμού της Βουλής, σε επίπεδο Προέδρων Κοινοβουλευτικών Ομάδων, με αντικείμενο: «Τα ζητήματα της πολιτικής προστασίας, την αντιπυρική θωράκιση της χώρας και την ελλιπή αποκατάσταση των υποδομών και στήριξη των πληγέντων από τις πυρκαγιές».

Τον λόγο τώρα έχει ο ειδικός αγορητής από την Ελληνική Λύση, ο κ. Γραμμένος.

Παρακαλώ, κύριε συνάδελφε, έχετε τον λόγο.

**ΒΑΣΙΛΕΙΟΣ ΓΡΑΜΜΕΝΟΣ:** Ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, θα ήθελα πριν ξεκινήσει το νομοσχέδιο να τοποθετηθώ και να θυμίσω σε όλους τους παρευρισκόμενους, αλλά και στην Κυβέρνηση αυτό που έχει πει και έχει προτείνει ο Κυριάκος Βελόπουλος από το Βήμα της Βουλής για την επαναφορά τουλάχιστον στο δημοτικό της σχολικής στολής. Εκτός από εμάς στην Ελληνική Λύση, κύριε Υπουργέ, το ζητούν και οι ίδιοι οι γονείς. Αν παρακολουθήσατε σήμερα την επικαιρότητα, θα δείτε ότι σε σχολείο της Αττικής οι γονείς έκαναν αυτή την πρόταση και μάλιστα είναι και ένθερμοι υποστηρικτές.

Η επαναφορά της ποδιάς για εμάς θα τερματίσει τις κοινωνικές αδικίες μεταξύ πλουσίων και φτωχών παιδιών που πηγαίνουν σχολείο και θα φέρει μια ισορροπία στις τάξεις. Η κοινωνική ανισότητα γνωρίζουμε όλοι ότι φέρνει βία. Υπάρχουν λύσεις, αρκεί να υπάρχει η πολιτική βούληση και κυρίως από την Κυβέρνησή σας, κύριε Υπουργέ. Κάντε το γρήγορα για να σταματήσει επιτέλους ο εκμαυλισμός, η ισοπέδωση, η βία και η εγκατάλειψη παραδοσιακών αρχών και αξιών.

Φέρατε ένα νομοσχέδιο ποτ πουρί, το οποίο περιέχει μέσα διατάξεις κάθε είδους, κύριε Υπουργέ, από διατάξεις που αφορούν σε συνοριακούς σταθμούς μέχρι δήμους, περιφέρειες, διατάξεις ζώων συντροφιάς, και άρθρα που αφορούν στην Αστυνομία. Το τονίσαμε και στις επιτροπές, κύριε Υπουργέ, ότι δεν συνάδει αυτό με τους κανόνες της καλής νομοθέτησης.

Θα μου επιτρέψετε να ξεκινήσω όμως με μια σοβαρή καταγγελία, που ήρθε χθες από κατοίκους της Λέρου, της ακριτικής Λέρου, σχετικά με ένα από τα πολλά πολυβολεία που βρίσκονται στην περιοχή. Είναι ένα πολυβολείο παρατημένο, ένα πολυβολείο το οποίο, κύριε Υπουργέ, υπάρχει στη Λέρο και έχουν φροντίσει να το επισκεφτούν ή Τούρκοι ή Πακιστανοί. Αν δείτε επάνω, έχουν γράψει και αρχικά. Προφανώς τα αρχικά αυτά αφορούν σε κάποια μονάδα του στρατού ή της Τουρκίας ή του Πακιστάν. Υπάρχει καταγγελία. Χθες μας έστειλαν τις φωτογραφίες. Κάντε κάτι γι’ αυτό. Πρέπει να κάνετε κάτι γι’ αυτό.

Πρέπει να το αξιοποιήσετε αν δεν θέλετε να το έχετε παρατημένο. Κάντε το ένα εκκλησάκι, καθαρίστε το εκεί. Κάντε κάτι τουλάχιστον που θα του δώσει μια ζωή ή αν δεν θέλετε να κάνετε τίποτα, είστε υποχρεωμένοι να το γκρεμίσετε. Θα δείτε ότι εκεί αυτοί που πήγαν και έγραψαν αυτά τα αρχικά, έχουν κάνει και την ανάγκη τους, προφανώς για λόγους που οι ίδιοι ξέρουν.

Πάμε λοιπόν, τώρα στο νομοσχέδιο.

Να ξεκινήσουμε με το άρθρο 15 και την αντικατάσταση του γάλακτος σε χρήμα, κύριε Υπουργέ. Δώσαμε μια πραγματική μάχη στις επιτροπές. Ξεκαθαρίσαμε στον κ. Λιβάνιο ότι δεν πρέπει να καταργηθεί ή να αντικατασταθεί το γάλα από χρήματα. Δεν είναι λύση το να δώσει 400 ευρώ σε έναν εργαζόμενο και να επιλέξει ο ίδιος αν θέλει να το πιει ή δεν θέλει να το πιει. Δεν μας ικανοποιεί κάτι τέτοιο, κύριε Υπουργέ. Το γάλα πρέπει να περιλαμβάνεται ημερησίως από τους εργαζόμενους για λόγους που ανάγονται στην προστασία της υγείας τους και μόνο σε αυτήν.

Υπάρχει μάλιστα, κύριε Υπουργέ, και μια απόφαση της ΑΑΔΕ 31-10-2018. Ξέρετε τι λέει κύριε Υπουργέ, αυτή η απόφαση; Διευκρινίζει και τονίζει σαφώς ότι η συγκεκριμένη παροχή δεν θεωρείται παροχή -για το γάλα μιλάμε- δεν θεωρείται παροχή σε είδος και κατά συνέπεια εισόδημα από μισθωτή εργασία και επομένως δεν μπορεί να καταργηθεί και να αντικατασταθεί με μία οικονομική παροχή, κύριε Υπουργέ. Θα την καταθέσω στα Πρακτικά.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Δεν λέει αυτό.

**ΒΑΣΙΛΕΙΟΣ ΓΡΑΜΜΕΝΟΣ:** Αυτό λέει. Θα το διαβάσετε μετά και θα το δείτε. Όπως επίσης θα καταθέσω στα Πρακτικά και τις φωτογραφίες από τη Λέρο.

(Στο σημείο αυτό ο Βουλευτής κ. Βασίλειος Γραμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα λοιπόν δεν μπορεί να καταργηθεί και να αντικατασταθεί. Η αντικατάστασή του από χρηματικό ποσό ίσο με την αξία του οφειλόμενου γάλακτος είναι αυθαίρετη, μεταβάλλει τον χαρακτήρα του παρεχόμενου αυτού είδους ατομικής προστασίας και καταστρατηγεί τον σκοπό χορήγησής του, ο οποίος δεν είναι η οικονομική ενίσχυση των εργαζομένων, αλλά η προστασία τους, κύριε Υπουργέ.

Υπάρχουν και οι αποφάσεις του Ελεγκτικού Συνεδρίου, κύριε Σπανάκη -μπορείτε να προστρέξετε σε αυτές- σύμφωνα με τις οποίες έχει κριθεί ότι δεν είναι νόμιμη η αντικατάσταση της καθημερινής παροχής γάλακτος με καταβολή χρηματικού ποσού. Μπορείτε να προσέξετε και να δείτε τι αναφέρουν αυτές οι διατάξεις.

Πάμε τώρα στο άρθρο 18. Τι κάνετε εδώ, λοιπόν; Προβλέπετε την καταβολή αποζημίωσης στο προσωπικό Σωμάτων Ασφαλείας, κύριε Υπουργέ, που υπηρετεί στα γραφεία -ακούστε κύριοι συνάδελφοι!- των περιφερειαρχών, δηλαδή οι περιφερειάρχες, όπως παραδείγματος χάριν ο κ. Χαρδαλιάς έχει δύο αποσπασμένους αστυνομικούς, γιατί υπήρξε και Υπουργός άνθρωπος. Τέλος πάντων έκρινε η ΕΛΑΣ ότι πρέπει να του χορηγηθούν ένας, δύο, τρεις αστυνομικοί. Έρχεστε λοιπόν με μία έτσι -αν θέλετε- αλχημεία και βάζετε μέσα κάποια χρήματα που πρέπει να πάρουν αυτοί οι άνθρωποι που υπηρετούν στον κύριο περιφερειάρχη ή στον εκάστοτε περιφερειάρχη.

Εμείς ξεκαθαρίζουμε ότι τασσόμαστε υπέρ κάθε εισοδήματος ή βοήθειας στους υπηρετούντες των Σωμάτων Ασφαλείας. Γιατί όμως, κύριε Υπουργέ, δίνετε τη δυνατότητα σε μία μόνο συγκεκριμένη κατηγορία αστυνομικών ή ανθρώπων που δουλεύουν και εργάζονται στα γραφεία τους ως άνθρωποι της ασφάλειάς τους; Γιατί να ευνοείται μια συγκεκριμένη κατηγορία; Ξέρετε τι κάνετε με αυτό; Δημιουργείτε, κύριε Υπουργέ, μια μικρή αστυνομία μέσα στην Αστυνομία, προκαλώντας ανισότητες και αδικίες στους κόλπους της ΕΛΑΣ.

Στο άρθρο 55, παρέχεται η δυνατότητα σε ομογενείς της Ουκρανίας, που έχουν έρθει στην Ελλάδα από την έναρξη του πολέμου στην Ουκρανία και είναι και κάτοχοι άδειας διαμονής, προσωρινής προστασίας, να λάβουν ελληνική ιθαγένεια.

Λοιπόν ακούστε, για να ξεκαθαρίσουμε κάτι. Άλλο οι Έλληνες ομογενείς Πόντιοι αδελφοί μας και άλλο οι Ουκρανοί που ήρθαν εδώ. Θα θέλαμε να το δούμε αυτό. Θα εστιάσουμε εκεί. Θα δούμε για ποιους προβλέπεται η ιθαγένεια που θέλετε να δώσετε. Δεν θέλουμε να τα μπερδεύετε. Αν μιλάμε για τους Έλληνες του Πόντου, ναι βεβαίως και ναι, να στηρίξουμε τη διάταξη. Αν πάλι γίνεται λόγος, κύριε Υπουργέ, για τους γνωστούς Αζοφίτες, τους ναζιστές που το ελληνικό Κοινοβούλιο φιλοξένησε μέσα σε αυτή την Αίθουσα, τότε θα μας βρείτε απέναντί σας, ξεκάθαρα. Τους ξέρετε, γνωρίζετε ποιοι είναι.

Πάμε λοιπόν τώρα σε ένα άλλο άρθρο, στο άρθρο 63, που αναφέρεται στις δαπάνες μετακίνησης. Από το 2015 οι δημόσιοι υπάλληλοι και οι δημόσιοι λειτουργοί λαμβάνουν ένα επίδομα 104 ευρώ, το οποίο δόθηκε για τις μετακινήσεις τους. Οι άνθρωποι για υπηρεσιακούς λόγους πρέπει να πάνε σε μια άλλη πόλη και έτσι βγήκε μια απόφαση να παίρνουν 104 ευρώ. Συμφωνούμε.

Στις 31-12 ορίσατε την αποζημίωση στους αστυνομικούς, γιατί πήραν και οι αστυνομικοί στις 31-12-2024. Δώσατε αυτό το επίδομα και στους αστυνομικούς. Στην αρχή δώσατε 104 ευρώ. Μετά τον Μάιο του 2023 το κάνατε 30 ευρώ και τον Ιούνιο του 2024 ήρθατε και το κάνατε πάλι 45 ευρώ μέχρι τέλη του Αυγούστου, κύριε Υπουργέ. Τώρα έρχεστε με αναδρομική ισχύ και τους λέτε ότι «ξέρετε κάτι, δεν ισχύει το 104 ευρώ που παίρνατε, όσοι χαλάσετε χρήματα μέχρι 104 ευρώ θα πρέπει να περιοριστείτε στα 45 ευρώ και όχι στα 104».

Και καλείτε τους αστυνομικούς να επιστρέψουν τα χρήματα ή εάν δεν τα έχουν πάρει, να μην τα πάρουν ποτέ. Δηλαδή όσοι αστυνομικοί πήγαν στα νησιά και χάλασαν κάποια χρήματα τέλη Αυγούστου, Σεπτέμβριο και Οκτώβριο θα πάνε με τα 45 ευρώ που τους δίνετε, όχι με τα 104 ευρώ.

Μπορεί, κύριε Υπουργέ, ένας άνθρωπος, ένας ένστολος, που παίρνει 700, 800 ευρώ τον μήνα να πάει σε ένα νησί και να παίρνει 30 ευρώ τον μήνα -εξηγήστε μου- για να φάει, να διανυκτερεύσει, να περάσει την ώρα του, να βγει, να διασκεδάσει και αυτός σαν άνθρωπος μετά την υπηρεσία του; Στα 30 ευρώ η κρατική επιβάρυνση ανέρχεται στα 30 εκατομμύρια. Στα 104 ευρώ ανέρχεται στα 70 εκατομμύρια. Από τα 40 εκατομμύρια που θα πάρετε, πάρτε τα κύριοι Υπουργοί και δώστε τα στους αστυνομικούς με ένα επίδομα -ξέρω κι εγώ- μια αύξηση 10 ευρώ τον μήνα, αφού είναι δικά τους χρήματα, εσείς τους τα δώσατε και τους τα παίρνετε τώρα πίσω.

Με τα χρήματα λοιπόν που θα εξοικονομήσετε, δώστε αυξήσεις στους φίλους μας αυτούς που καθημερινά μοχθούν για μας και παλεύουν για την ασφάλειά μας εκεί έξω που οργιάζει το έγκλημα.

Θα ήθελα να σχολιάσω και το άρθρο 61 για την Πανεπιστημιακή Αστυνομία. Εδώ έχετε κάνει το εξής παράδοξο: Πήρατε πανεπιστημιακούς αστυνομικούς, τους προσλάβατε, υποτίθεται, για τα πανεπιστήμια της Αθήνας, τσιμπήσατε από αυτούς εκατόν είκοσι άτομα και τα πήγατε στη Θεσσαλονίκη. Όλο αυτό ξεκίνησε από την ανάγκη φύλαξης των πανεπιστημιακών ιδρυμάτων στην Αθήνα και στη συνέχεια τους πήγατε επάνω. Έρχεστε τώρα να εξομοιώσετε τους υπηρετούντες στην Πανεπιστημιακή Αστυνομία με τους ειδικούς φρουρούς. Γιατί το κάνετε αυτό; Γιατί δεν τους προσλάβατε ως ειδικούς φρουρούς να τελειώνει η ιστορία και τους κάνατε αρχικά πανεπιστημιακούς, ΟΠΠΙ νομίζω λέγονται, και μετά θέλετε να τους κάνετε και ειδικούς φρουρούς, χωρίς βέβαια να υπάρχει η κατάλληλη εκπαίδευση για τους συγκεκριμένους; Καλούνται αυτοί να εκπληρώσουν τα καθήκοντα που αναλαμβάνει ένας αστυνομικός, ο όποιος είναι άρτια εκπαιδευμένους, αστυνομικοί που έχουν βγει από τη σχολή, αστυνομικοί που έχουν εκπαιδευτεί άρτια για να μπορούν να επιχειρούν και ούτω καθεξής. Είναι δυνατόν; Γιατί το κάνετε αυτό; Τι θέλετε να πετύχετε;

Και κλείνοντας -ευτυχώς δεν θα καταχραστώ τον χρόνο- θέλω να κάνω άλλη μια καταγγελία που ήρθε, επειδή μιλήσαμε και υπάρχει άρθρο μέσα για τα ζωάκια, τους τετράποδους φίλους μας, που θέλετε να στειρώνετε και πολύ καλά κάνετε. Να στειρώσουμε τα ζωάκια, να μην αναπτύσσονται και κυκλοφορούν ελεύθερα. Είπαμε, τα πατάνε τα αυτοκίνητα και τα βλέπουμε καθημερινά στον δρόμο και κλαίει η ψυχή μας για αυτό, να το κάνετε.

Όμως, κύριε Υπουργέ, αυτά τα ζωάκια εδώ που θα δείτε τώρα δεν έχουν ψυχή; Τα ζωάκια που βλέπετε είναι ερίφια, είναι κατσικάκια. Πού ζουν αυτά τα κατσικάκια ανεξέλεγκτα και εκατοντάδες; Αυτά τα κατσίκια ζουν στην Κάρπαθο. Έξαλλοι είναι όλοι οι κάτοικοι της Καρπάθου. Ξέρετε γιατί; Γιατί όλα αυτά τα κατσικάκια, τα οποία είναι ελεύθερα και κυκλοφορούν μέσα στην Κάρπαθο και κυρίως τους καλοκαιρινούς μήνες που υπάρχει τουρισμός, για να κάνουν την ανάγκη τους ή να δροσιστούν ή να πιούν νεράκι, ξέρετε που πηγαίνουν; Στα ξενοδοχεία των ανθρώπων των ιδιοκτητών και της Καρπάθου, κύριε Υπουργέ. Για αυτά τα ζωάκια δεν θα κάνουμε κάτι; Αυτά δεν είναι ζωάκια; Δεν μας απασχολούν;

Υπάρχει μια εγκληματική απουσία των αρμοδίων υπηρεσιών εκεί κάτω. Τα ζώα είναι κακοποιημένα, πιστέψτε με. Θα καταθέσω στα Πρακτικά και αυτές τις φωτογραφίες. Πίνουν νερό από τις πισίνες, το οποίο νερό έχει χλώριο μέσα και χημικά. Βοσκούν σε σκουπιδότοπους στην Κάρπαθο, στα απορρίμματα τρώνε ό,τι βρουν, πηγαίνουν σε νεκροταφεία, στις χωματερές. Δεν υπάρχουν νόμιμα σφαγεία στην Κάρπαθο, μας καταγγέλλουν οι κάτοικοι εκεί. Ζώα τέτοια, αυτά τα αδέσποτα ζώα, τα ελεύθερα ζώα, που είναι μέσα στην πόλη της Καρπάθου, σφάζονται κατά αρχέγονο τρόπο, μας κατήγγειλε χθες άνθρωπος από την Πάρο. Χωρίς κανέναν υγειονομικό έλεγχο, αυτά τα ζωάκια ξέρετε πού πηγαίνουν όταν σφάζονται; Γίνονται τροφή για τους πολίτες εκεί και τους τουρίστες όταν γίνονται πανηγύρια και κάθε είδους εκδηλώσεις που, εν πάση περιπτώσει, απαιτούν ένα τέτοιο έδεσμα.

Τα ανωτέρω αδικήματα, κύριοι Υπουργοί, διώκονται αυτεπάγγελτα και αφορούν σίγουρα στη δημόσια υγεία για την οποία εσείς κόπτεστε, και καλά κάνετε, αλλά θα θέλαμε να είστε πιο προσεκτικοί και ιδιαίτερα να δίνετε βαρύτητα σε τέτοιου είδους ζητήματα, που αφορούν στην υγιεινή και στην υγεία των ανθρώπων. Λοιπόν, κάντε κάτι για αυτό το θέμα, κύριε Υπουργέ. Δεν αρκεί μια επιδερμική αντιμετώπιση του ζητήματος.

Θα κοιτάξουμε και μελετούμε τα άρθρα ένα-ένα. Σε κάποια άρθρα τα οποία αφορούν στη δημόσια υγεία, σίγουρα και στους ένστολους, μπορεί να ψηφίσουμε θετικά, αλλά καταψηφίζουμε το συγκεκριμένο νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Βασίλειος Γραμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στον χρόνο. Τον λόγο τώρα έχει ο ειδικός αγορητής από την Νέα Αριστερά, ο κ. Νάσος Ηλιόπουλος.

Παρακαλώ, κύριε συνάδελφε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, νομίζω ότι αν και η καρδιά του σημερινού νομοσχεδίου -γιατί συνολικό ειρμό δεν έχει- είναι οι διατάξεις για την τοπική αυτοδιοίκηση, στην πραγματικότητα το σημερινό νομοσχέδιο ορίζεται περισσότερα από αυτά τα οποία δεν προσπαθεί να λύσει, από αυτά στα οποία δεν δίνει λύσεις, παρά από αυτά στα οποία προσπαθεί να απαντήσει. Παρ’ όλα αυτά τα δύο βασικά χαρακτηριστικά της πολιτικής της Νέας Δημοκρατίας είναι στο νομοσχέδιο. Ποια είναι αυτά τα δύο βασικά χαρακτηριστικά; Χαρακτηριστικό πρώτο: Η λεηλασία του λαϊκού εισοδήματος, ότι είμαστε σε μία περίοδο τεράστιας αντίστροφης αναδιανομής πλούτου από τους πολλούς στους λίγους.

Συγκεκριμένα με το άρθρο 32 πάτε να ολοκληρώσετε τη μεγάλη ληστεία που έγινε με τον Πτωχευτικό που έφερε ο κ. Χατζηδάκης. Τι λέτε στην πραγματικότητα στο άρθρο 32; Ότι θα έχουμε πλειστηριασμούς πρώτης κατοικίας για χρέη προς τους δήμους. Αυτό λέτε στο άρθρο 32. Σε μια στιγμή που το ιδιωτικό χρέος αυξάνεται, εσείς βρίσκετε έναν παραπάνω τρόπο για να χάσει ο κόσμος το σπίτι του.

Εδώ, ως Νέα Αριστερά, εμείς επιμένουμε ότι πρέπει να γίνει ονομαστική ψηφοφορία για το άρθρο 32. Δεν έχουμε το σύνολο των απαιτούμενων Βουλευτών. Απευθυνόμαστε σε όλες τις δυνάμεις της προοδευτικής Αντιπολίτευσης. Στο άρθρο 32, πρέπει να γίνει ονομαστική ψηφοφορία και θα δούμε και τους αντάρτες της Νέας Δημοκρατίας, που κάνουν ερωτήσεις στη Βουλή για τα κόκκινα δάνεια και τους πλειστηριασμούς. Ονομαστική για το άρθρο 32 και θα μετρηθούν όλοι, δηλαδή, ποιος λέει να διευρυνθούν οι πλειστηριασμοί πρώτης κατοικίας ακόμα και για χρέη προς τους δήμους.

Το άρθρο 32 το συνδέετε με το άρθρο 25. Φέρνετε μία ψεύτικη ρύθμιση οφειλών, μια ρύθμιση η οποία αφορά πάρα πολύ λίγους, η οποία δεν έχει τις πρόνοιες που πρέπει να έχει μία πραγματική ρύθμιση οφειλών, δηλαδή διαγραφή προστίμων, προσαυξήσεων κ.λπ.. Καταθέσαμε τροπολογία για εκατό δόσεις που θα είναι καθολική, θα τους αφορά όλους, και θα μπορεί να έχει μέχρι και 90% διαγραφή προστίμων και μέχρι 50% όταν φτάνει το ανώτατο όριο των δόσεων. Δεν σας αρέσει το εκατό; Θέλετε να το κάνετε εκατόν είκοσι γιατί είστε πιο γενναιόδωροι; Κάντε το. Αλλά, ξαναλέω, ο τρόπος με τον οποίο φέρνετε το άρθρο 32 έρχεται να ολοκληρώσει τη μεγάλη ληστεία και ζητάμε ονομαστική ψηφοφορία.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Όταν ήσασταν κυβέρνηση τι κάνατε εσείς;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κάντε λίγο υπομονή. Είστε πέντε χρόνια Κυβέρνηση. Κάντε λίγο υπομονή, θα μάθετε να ακούτε. Ξέρω ότι δεν τα πάτε πολύ καλά με το να ακούτε, κύριε Σπανάκη, θα ακούτε όμως. Αυτό σημαίνει Βουλή. Δεν θα μας κλείσετε και το στόμα, κύριε Σπανάκη, ψυχραιμία.

Το δεύτερο χαρακτηριστικό της πολιτικής σας είναι η καθεστωτική αντίληψη για τη δημοκρατία. Εδώ είναι το άρθρο 53. Φέρνετε μια φωτογραφική διάταξη για τα προσόντα για τον διοικητή της Εθνικής Αρχής Διαφάνειας, μια υπηρεσία που φτιάξατε το 2019. Τι άλλαξε από το 2019 ως σήμερα και πρέπει να αλλάξουν τα προσόντα;

Εντάξει, η φωτογραφική διάταξη δεν είναι είδηση για εσάς. Τα ίδια είχατε κάνει και στην ΕΥΠ. Και για να δείτε πόσο φωτογραφική είναι η διάταξη, μπορώ να σας πω το όνομα, Αλεξάνδρα Ρογκάκου. Αυτή θέλετε να βάλετε στην Εθνική Αρχή Διαφάνειας. Ξαναλέω, το ότι είναι φωτογραφική η διάταξη δεν είναι είδηση. Η είδηση είναι για ποιον λόγο θέλετε να κάνετε μία φωτογραφική διάταξη. Θέλετε να κάνετε μία φωτογραφική διάταξη γιατί η Αλεξάνδρα Ρογκάκου είναι αυτή η οποία χρησιμοποίησε την Εθνική Αρχή Διαφάνειας για να σας ξεπλύνει στις υποκλοπές. Η οποία έβγαλε ένα πόρισμα που έλεγε ότι «INTELLEXA» και «KRIKEL» δεν είχαν σχέση με τις υποκλοπές. Και πώς το έβγαλε αυτό το πόρισμα η Εθνική Αρχή Διαφάνειας; Χωρίς να δίνει φορολογικά στοιχεία και χωρίς να ανοίξει τραπεζικούς λογαριασμούς.

Προσπάθησε να απαντήσει ο Υπουργός στις επιτροπές, λέγοντας ότι δεν έχει σημασία αν είναι ψυχολόγος, και άνθρωποι με άλλα πτυχία έχουν αναλάβει θέσεις ευθύνης. Πρώτα απ’ όλα άλλο η πολιτική θέση ευθύνης, άλλο η διοικητική θέση. Άλλο να είσαι μέσα στην υπηρεσία, άλλο να έχεις την πολιτική ευθύνη. Είχατε μικροβιολογικό ως Υπουργό Δικαιοσύνης. Δεν ήταν αυτό το ζήτημα, γιατί αυτές οι θέσεις είναι πολιτικές θέσεις ευθύνης.

Μετά τα αποτελέσματα της αμερικανικής δικαιοσύνης και του αμερικανικού Υπουργείου Οικονομικών, που έχει επιβάλει κυρώσεις σε αυτούς τους ανθρώπους, μπορεί κάποιος σήμερα να υπερασπιστεί ότι ο συγκεκριμένος ελεγκτικός μηχανισμός έκανε σωστά τη δουλειά του; Όχι, η δουλειά της συγκεκριμένης κυρίας και της ΕΑΔ, όπως λειτούργησε, ήταν να αθωώσει τον κ. Μητσοτάκη, να αθωώσει τον κ. Δημητριάδη, να αθωώσει την ΕΥΠ από το τεράστιο σκάνδαλο των υποκλοπών. Αυτό σήμερα έρχεστε να ανταμείψετε με αυτόν τον τρόπο.

Έρχομαι τώρα στα υπόλοιπα του νομοσχεδίου. Θα κάνω δύο παρατηρήσεις μόνο για τους συνοριακούς σταθμούς.

Έχουν ορθώς ήδη αναφερθεί τα ζητήματα του προσωπικού στις αποκεντρωμένες διοικήσεις και κατά πόσο μπορούν να αντεπεξέλθουν στα νέα τους καθήκοντα. Όμως, ακόμα και εκεί, στο άρθρο 8 στις παραγράφους 2 και 3, ακόμα και σε αυτές τις ρυθμίσεις, ας πούμε, σχετικά τεχνικά ουδέτερες -όσο μπορούσατε- έχετε μέσα μία διάταξη για απευθείας αναθέσεις, γιατί φαίνεται ότι είναι στο DNA σας, δεν μπορείτε να ξεφύγετε.

Μπαίνουμε τώρα στον πυρήνα του νομοσχεδίου σχετικά με τους Οργανισμούς Τοπικής Αυτοδιοίκησης. Το νομοσχέδιο δεν αντιμετωπίζει κανένα από τα στρατηγικά προβλήματα που έχουν οι ΟΤΑ στην Ελλάδα. Ποια είναι; Η οικονομική ασφυξία και η υποστελέχωση. Ανοίγει ήδη η συζήτηση για τον προϋπολογισμό. Ο προϋπολογισμός έχει μείωση πραγματικών δαπανών για τους Οργανισμούς Τοπικής Αυτοδιοίκησης.

Ποια είναι τα δεύτερα ζητήματα που έχουμε; Το ζήτημα του δημόσιου χώρου. Δείτε, ας πούμε, τι κάνει αυτή τη στιγμή η ΕΤΑΔ στο Λαγονήσι, όπου θέλουν χίλια εξακόσια μέτρα παραλίας να τα κλείσουν και να τα δώσουν σε ένα ιδιωτικό ξενοδοχείο. Χίλια εξακόσια μέτρα σε μία περιοχή που έχει καεί, σε μία περιοχή που τα ρέματα καταλήγουν στη θάλασσα! Και αν κλείσεις με χίλια εξακόσια μέτρα όλη την παραλία, δεν χρειάζεται να είσαι ούτε πολεοδόμος ούτε χωροτάκτης ούτε πολιτικός μηχανικός για να καταλάβεις ότι μάλλον θα υπάρξουν ακραία πλημμυρικά φαινόμενα στην περιοχή. Αλλά, μετά θα συζητάμε για την πολιτική προστασία. Δείτε επίσης τι πάει να κάνει η ΕΤΑΔ στην Καλαμαριά και σε άλλες περιοχές. Αυτή είναι η αντίληψή σας για τον δημόσιο χώρο.

Πρέπει να συζητήσουμε για το τι συμβαίνει με τα μπόνους στον νέο οικοδομικό κανονισμό, αν σας ενδιαφέρουν οι ελεύθεροι χώροι και η καταπάτηση του δημόσιου χώρου, τη στιγμή που και δικοί σας δήμαρχοι έχουν πάει στο Σ.τ.Ε. και έχουν κερδίσει: Από τη Βούλα – Βάρη - Βουλιαγμένη, ο Δήμαρχος Αθηναίων έχει σηκώσει το συγκεκριμένο ζήτημα, μια σειρά από δήμοι έχουν σηκώσει το ζήτημα για τα μπόνους στον νέο οικοδομικό κανονισμό. Και τι κάνατε εσείς; Φέρατε, πριν κλείσει η Βουλή, μια διάταξη όπου σβήνετε πρόστιμα. Αυτό κάνατε. Αυτή είναι η αντίληψή σας για τον δημόσιο χώρο.

Πρέπει να συζητήσουμε για το τεράστιο πρόβλημα που υπάρχει με την κατάργηση των σχολικών επιτροπών που είχατε το προηγούμενο διάστημα και που ακόμα και σήμερα φέρνετε τροπολογία με το σωστό για το ακατάσχετο στις σχολικές επιτροπές. Αλλά τι λέτε μέσα; Το αδιανόητο ότι αν κάποια σχολική επιτροπή θέλει να προσλάβει παραπάνω καθαρίστριες, θα μπουν στα ανταποδοτικά τέλη. Η καθαριότητα των σχολείων θα μπει στα ανταποδοτικά τέλη! Και το φέρνετε και σε μια τροπολογία. Δεν μπορεί να ψηφιστεί αυτή η τροπολογία.

Συνεχίζετε αυτή την κακή μεθοδολογία να φέρνετε μια, ας πούμε, καλή τροπολογία μαζί με πράγματα που είναι αδιανόητα και να εκβιάζετε την Αντιπολίτευση για το αν θα ψηφίσει.

Δεν γίνεται οι καθαρίστριες να πληρώνονται από ανταποδοτικά τέλη. Η υγιεινή των σχολείων είναι ζήτημα ασφάλειας της κοινωνίας. Λειτουργείτε λες και δεν ζήσαμε πανδημία, λες και δεν ξέρουμε τι σημαίνει και πόσο κρίσιμη είναι πια η υγιεινή σε έναν σχολικό χώρο.

Έρχομαι τώρα στο άρθρο 15, που, κατά τη γνώμη μας, σχετίζεται με την υγεία και ασφάλεια. Εδώ πρέπει να αποφασίσουμε το εξής. Ή το ζήτημα του γάλατος είναι κάτι το οποίο σχετίζεται με την ανθυγιεινή εργασία και άρα δεν μπορεί να αντικατασταθεί με χρήματα. Είναι σαν να έρχεστε εδώ και να μας λέτε ότι, αντί ένας εργαζόμενος σε οικοδομή υποχρεωτικά να πρέπει να έχει κράνος και ειδικά παπούτσια, θα του δώσουμε χρήματα και άμα θέλει τα παίρνει και άμα θέλει δεν τα παίρνει. Ή αν δεν σχετίζεται με την ανθυγιεινή εργασία που κάνουν ειδικά οι εργαζόμενοι στην καθαριότητα, είναι επίδομα, πρέπει να είναι καθολικό για όλους τους εργαζόμενους των ΟΤΑ και πρέπει να πληρώνεται από το κράτος. Δεν γίνεται η μεσοβέζικη στάση που έχετε εσείς.

Εμείς επιμένουμε όμως ότι σχετίζεται με την υγεία και ασφάλεια. Υπάρχει μια πολύ κακή παράδοση σε αυτή τη χώρα, ότι αντί να προσπαθούμε να βελτιώνουμε συνθήκες εργασιακές, να λέμε ότι δεν θα σου βελτιώσω κανέναν από όλους τους επικίνδυνους παράγοντες που μπορεί να οδηγούν σε ατυχήματα, σε δυστυχήματα με θανάτους ή σε κόσμο που έχει σακατευτεί και θα παίρνεις ένα παραπάνω επίδομα.

Ποια είναι τα στοιχεία; Έχουμε ήδη εκατό επτά νεκρούς μέσα στο 2024. Το 2023 είχαμε έναν νεκρό κάθε δύο μέρες. Αυτό είναι δικό σας αρνητικό ρεκόρ. Ένας νεκρός κάθε δύο μέρες από εργατικό δυστύχημα δεν έχει ξαναγίνει σε αυτή τη χώρα. Έχουμε έξι νεκρούς τις τελευταίες τρεις ημέρες. Και ξέρετε ότι οι ΟΤΑ ειδικά στην καθαριότητα έχουν αρνητικό ρεκόρ σε αυτό. Κι έρχεστε εδώ και διαβρώνετε ακόμα περισσότερο την κουλτούρα για την υγεία και ασφάλεια.

Για το άρθρο 19 σας τα είπαν ακόμα και οι δικοί σας περιφερειάρχες -το είπαν ευγενικά-, ότι υπάρχουν ζητήματα αρμοδιοτήτων. Και ξέρετε πολύ καλά ότι σε ζητήματα πολιτικής προστασίας είναι καλό να μην μπλέκουμε με αρμοδιότητες. Έχουμε αρκετά μπλεγμένες αρμοδιότητες ήδη.

Όταν, όμως, μιλάμε για την πολιτική προστασία, μην ξεχνάμε ότι είστε η Κυβέρνηση του 1%. 1% από τις δαπάνες του Ταμείου Ανάκαμψης προϋπολογίσατε για πολιτική προστασία και από αυτά έχετε εκτελέσει μόλις το 1%. Είστε η Κυβέρνηση η οποία απένταξε αντιπλημμυρικά από το Ταμείο Ανάκαμψης.

Δεν έχετε επιχείρημα ότι δεν είχατε χρήματα. Και αυτά που ανακοινώσατε για τη Θεσσαλία είναι πράγματα τα οποία είτε έχουν ανακοινωθεί τρεις φορές τα τελευταία είκοσι χρόνια -αυτές ήταν οι μεγάλες σας ανακοινώσεις-, είτε είναι ένα κομμάτι έργο το οποίο είναι στη δεύτερη φάση της Κάρλας, που θα έπρεπε να έχει ολοκληρωθεί δέκα χρόνια πριν από τον πρώην γαλάζιο περιφερειάρχη. Αυτά ανακοινώσατε για την πολιτική προστασία στη Θεσσαλία.

Για το άρθρο 24 και τη μεταφορά των μαθητών, δυστυχώς για άλλη μια φορά βλέπουμε το ίδιο έργο. Θα φτάσουμε στα Χριστούγεννα και δεν θα έχει λυθεί ακόμη η μεταφορά των μαθητών, με ό,τι σημαίνει αυτό για την κατάσταση μέσα στις σχολικές τάξεις.

Οι περιφέρειες σάς έχουν συγκεκριμένη πρόταση. Οι εργαζόμενοι στις περιφέρειες έχουν συγκεκριμένη πρόταση. Θεωρούμε ότι είναι ορθή η πρόταση που λέει ότι χρειάζεται να υπάρχει ένας δημόσιος φορέας που θα αναλαμβάνει το συγκεκριμένο έργο, όχι μόνο για τη μεταφορά των μαθητών αλλά και για άλλες δραστηριότητες.

Έρχομαι στο τέλος παρεπιδημούντων, όπου στην πραγματικότητα στερείτε πόρους από την αυτοδιοίκηση. Κοιτάξτε εδώ την αντίφαση. Όταν σας μιλάμε για το γάλα, λέτε ότι ας εμπιστευτούμε την αυτοδιοίκηση, αν ένας δήμος θέλει να δώσει λεφτά αντί για γάλα, γιατί να μην εμπιστευτούμε την αυτοδιοίκηση; Στο τέλος παρεπιδημούντων γιατί να μην εμπιστευτούμε την αυτοδιοίκηση και να μπορεί το τέλος να φτάσει μέχρι 2% σε συγκεκριμένες τουριστικές περιοχές; Εδώ δεν εμπιστευόμαστε την αυτοδιοίκηση, βάζουμε και την ΑΔΑΕ μέσα να παίρνει και ένα κομμάτι της πίτας, με το επιχείρημα ότι οι μικροί δήμοι δεν μπορούν να καλύψουν, γιατί δεν τους έχετε δώσει προσωπικό, αλλά οι μεγάλοι χάνουν πόρους και δεν τους επιτρέπουμε να πάνε στο 2%.

Τι θα έπρεπε να συζητάμε όμως για τη στεγαστική πολιτική, το οποίο δεν το συζητάτε καθόλου; Θα έπρεπε να συζητάμε ποιοι είναι οι πραγματικοί περιορισμοί για τη βραχυχρόνια μίσθωση και όχι οι ρυθμίσεις - τσίρκο που φέρατε για την Αθήνα για τρεις δημοτικές κοινότητες. Λες και αν είσαι στην Κυψέλη δεν υπάρχει πρόβλημα με τη βραχυχρόνια μίσθωση και τα ενοίκια.

Δεν καταλαβαίνετε, όμως. Δεν ξέρετε τι σημαίνει να είσαι αυτή τη στιγμή σε μια γειτονιά της Αθήνας και να μην μπορείς να πληρώσεις το ενοίκιό σου, να είσαι πρωτοδιόριστος εκπαιδευτικός με 776 ευρώ και να μην μπορείς να νοικιάσεις.

Έρχομαι στο άρθρο 57 για την κινητικότητα. Στην πραγματικότητα συνεχίζεται να ακυρώνετε τους όρους κινητικότητας και πηγαίνετε και στο κομμάτι των εκπαιδευτικών, σε μία χρονιά που ξεκίνησε με χίλιες συγχωνεύσεις και καταργήσεις τμημάτων, με τμήματα ακόμα και είκοσι εννέα μαθητών και μαθητριών.

Κατά τη γνώμη μου, είναι ιδιαίτερα προβληματικό ότι εδώ μέσα έχετε και μία πολύ βολική Αντιπολίτευση από τα δεξιά σας. Πολύ βολική Αντιπολίτευση! Αντί να έρθουν να σας πουν για την κατάσταση με τους μισθούς των εκπαιδευτικών, αντί να έρθουν να σας πουν για την κατάσταση με είκοσι εννέα μαθητές και μαθήτριες μέσα στην τάξη, σας λένε να γυρίσουμε στο 1950 και να βάλουμε σχολική στολή. Δηλαδή, όχι να αντιμετωπίσουμε τη φτώχεια αλλά να κάνουμε μια μίζερη διαχείριση της φτώχειας.

Αυτή είναι η Αντιπολίτευση που έχει από τα δεξιά της η Νέα Δημοκρατία, που νομίζω ότι δείχνει κιόλας ότι σε μία επόμενη στροφή δεν θα δυσκολευτούν ιδιαίτερα διάφοροι από αυτούς, όπως παλιότερα άλλοι συνοδοιπόροι τους, να βρεθείτε στο ίδιο κυβερνητικό σχήμα.

Όσον αφορά το άρθρο 61 για την Πανεπιστημιακή Αστυνομία, συγχαρητήρια! Νομίζω ότι είναι το πρώτο άρθρο που μπορεί να πάρει τον τίτλο «Άρθρο Παΐσιος». Θα είναι σαν να έχεις Πανεπιστημιακή Αστυνομία, αλλά δεν θα έχεις Πανεπιστημιακή Αστυνομία.

Δεν μπορείτε να παραδεχτείτε ότι φάγατε τα μούτρα σας από το πανεπιστημιακό κίνημα, τους φοιτητικούς συλλόγους και το εκπαιδευτικό κίνημα, το οποίο ακύρωσε την αντιδραστική προσπάθειά σας να βάλετε Αστυνομία στο πανεπιστήμιο.

Έχετε διάφορους χουντικούς πρυτάνεις, σαν τον συγκεκριμένο στο Πολυτεχνείο που βγαίνει και λέει τους ερευνητές «μη συμβατά μοσχεύματα». Αυτή είναι η ρητορική των στελεχών σας απέναντι σε ερευνητές που διεκδικούν τα εργασιακά τους δικαιώματα, να τους λέει «μη συμβατά μοσχεύματα».

Το άρθρο 61 είναι μια τεράστια νίκη των φοιτητών και των φοιτητριών, που δείχνουν ότι όντως ακυρώνεται η Πανεπιστημιακή Αστυνομία.

Θα χρειαστώ λίγο ακόμα χρόνο, κύριε Πρόεδρε.

Όσον αφορά το ζήτημα του άρθρου 59 για την πρόσβαση στα δημόσια έγγραφα, θα αναφερθώ σε δύο πολύ συγκεκριμένα παραδείγματα. Πρώτα απ’ όλα, το άρθρο 59 είναι βαθιά προβληματικό ως προς το γεγονός ότι έρχεστε να λύσετε όλο αυτό το πλαίσιο σε ένα άρθρο. Προσπαθείτε να δείξετε ότι ακολουθείτε συστάσεις που σχετίζονται με το κράτος δικαίου. Στην πραγματικότητα το κάνετε πάρα πολύ άγαρμπα και δεν το κάνετε με έναν ολιστικό τρόπο.

Δύο παραδείγματα: Όταν ο κ. Λύτρας εξέδωσε το δεύτερο σκέλος της μελέτης του για τη θνησιμότητα μέσα στη δεύτερη φάση της πανδημίας, το αποτέλεσμα ήταν ο κ. Λύτρας μετά να μην έχει πρόσβαση σε δημόσια στοιχεία.

Ίσως αυτές τις μέρες κάπου έχει πάρει το μάτι σας σε κάποιο βιβλιοπωλείο ένα βιβλίο του ιστορικού ερευνητή Μενέλαου Χαραλαμπίδη για τους δωσίλογους. Μπορώ να φανταστώ διάφορα στελέχη δικά σας, τα οποία θα το διάβαζαν με πολύ μεγάλο ενδιαφέρον. Αυτή η ερευνητική εργασία του Μενέλαου Χαραλαμπίδη έγινε γιατί ακριβώς διάφορα αρχεία ήταν ανοιχτά, αρχεία τα οποία μετά το ‘19 τα κλείσατε.

Άρα, για εμάς το πρώτο κρίσιμο ζήτημα εδώ είναι αν η ελληνική δημοκρατία διασφαλίζει την επιστημονική έρευνα πάνω σε αυτά τα αντικείμενα και δεν το διασφαλίζει και αυτό δεν θα λυθεί ούτε με αυτό το άρθρο, το οποίο έχει ούτως ή άλλως πάρα πολλά προβλήματα.

Περνάω πολύ γρήγορα -και κλείνω- στα ζητήματα για τα αδέσποτα ζώα. Συνεχίζουμε να μη βλέπουμε το παγόβουνο που είναι τα τέσσερα εκατομμύρια αδέσποτα που υπάρχουν αυτήν τη στιγμή. Οι φιλοζωικές οργανώσεις ορθώς επιμένουν ότι η λύση είναι η υποχρεωτική στείρωση των μη αστέγων δεσποζόμενων, προφανώς με όλες τις εξαιρέσεις που έχουμε συζητήσει για ζώα εκτροφής, άρρωστα, υπερήλικα κ.λπ.. Υπάρχει αυτό το πλαίσιο εξαιρέσεων, αλλά αν δεν κινηθούμε αποτελεσματικά προς τα εκεί, δεν μπορούμε να λύσουμε το πρόβλημα.

Κυρίες και κύριοι συνάδελφοι, κλείνω με το εξής: Αυτές τις μέρες συμπληρώνεται ένας χρόνος γενοκτονίας στην Παλαιστίνη, γενοκτονίας. Οι λέξεις έχουν την αξία τους. Το Ισραήλ παραβιάζει το Διεθνές Δίκαιο. Δεν μπορείς να είσαι με το Διεθνές Δίκαιο στην Κύπρο και να μην είσαι με το Διεθνές Δίκαιο λίγα χιλιόμετρα παρακάτω. Δεν είναι α λα κάρτ το Διεθνές Δίκαιο. Έχετε μετατρέψει τη χώρα σε σύμμαχο της κυβέρνησης-δολοφόνου του Νετανιάχου και αυτό θα το βρούμε μπροστά μας και στα ζητήματα του Κυπριακού.

Η λύση που υπάρχει αυτήν τη στιγμή είναι η Ελλάδα να αναλάβει διπλωματικές πρωτοβουλίες και για άμεση ειρήνευση και για αναγνώριση του παλαιστινιακού κράτους, αλλά και για κυρώσεις κατά της κυβέρνησης-δολοφόνου του Ισραήλ. Όταν παραβιάζει το Διεθνές Δίκαιο, όταν έχεις ψηφίσματα από τον ΟΗΕ, πρέπει να προχωράμε σε κυρώσεις.

Αυτές τις μέρες, όμως, υπήρξαν πολύ μεγάλες κινητοποιήσεις και στις κινητοποιήσεις είδαμε και τις χθεσινές εικόνες με την τρομοκρατία από τα ΜΑΤ, τα χτυπήματα κ.λπ.. Στις κινητοποιήσεις αυτές εμφανίστηκαν -και ευτυχώς- και σώζουν την τιμή της χώρας στρατευμένοι με τη στολή. Ο πρώτος ο οποίος βγήκε να μιλήσει ενάντια στους στρατευμένους ήταν ο κ. Πλεύρης. Μέχρι εδώ καμμία έκπληξη.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ολοκληρώνω.

Ο δεύτερος, όμως, ο οποίος βγήκε να μιλήσει ενάντια στους στρατευμένους με την ορολογία του κ. Πλεύρη, είναι ο Πέτρος Παππάς από τον ΣΥΡΙΖΑ, ο οποίος λέει: «Δεν νοείται να υπάρχει τέτοιου είδους πολιτική δράση σε έναν άνθρωπο που υπηρετεί τη θητεία του, είναι αδιανόητο και φαντάζομαι ότι θα υπάρχει η απαραίτητη προβλεπόμενη ποινή». Ακριβώς ό,τι είπε ο κ. Πλεύρης. Μάλιστα, ο κ. Παππάς αντί να μιλήσει για γενοκτονία, μίλησε για πολεμικό γεγονός.

Συνάδελφοι του ΣΥΡΙΖΑ, μετά από αυτές τις δηλώσεις, δηλώσεις που μπορεί να τις κάνει ο κ. Πλεύρης, μπορεί να τις κάνει κάποιος χουντικός, αλλά δεν μπορεί να τις κάνει οποιοσδήποτε άνθρωπος θεωρεί ότι μπορεί να είναι σε έναν προοδευτικό χώρο, το ελάχιστο που έχετε να κάνετε είναι να διαγράψετε τον Πέτρο Παππά από την Κοινοβουλευτική Ομάδα. Οτιδήποτε λιγότερο λερώνει όλη την Κοινοβουλευτική Ομάδα και παίρνετε πάνω σας αυτές τις δηλώσεις τις αδιανόητες, προκλητικές και προσβλητικές για τον ελληνικό λαό και την ιστορία της Αριστεράς, η οποία αγωνίστηκε να κερδίσει ότι οι στρατιώτες είναι πολίτες με στολή και άρα έχουν κοινωνικά και πολιτικά δικαιώματα. Ακυρώνετε όλη την ιστορία όλων των ρευμάτων και των αγώνων που έχουν γίνει και για τα δικαιώματα των στρατευμένων.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από την Κοινοβουλευτική Ομάδα της Νίκης ο ειδικός αγορητής κ. Νικόλαος Βρεττός.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εμείς, η Νίκη, καταψηφίζουμε το συζητούμενο νομοσχέδιο, όπως ήδη δηλώσαμε στη συνεδρίαση των επιτροπών, ασκώντας υπεύθυνα τον ρόλο της Αντιπολίτευσης. Ξανατοποθετούμαστε, λοιπόν, στην Ολομέλεια στα σημαντικότερα σημεία του συγκεκριμένου νομοσχεδίου.

Όσο και να ομιλούμε -είναι ένα από τα βασικά θέματα του νομοσχεδίου- για τον ευπρεπισμό στους συνοριακούς σταθμούς και για την αναβάθμισή τους, εάν η Κυβέρνηση, όπως είπαμε και στις επιτροπές, δεν πιστεύει στην έννοια του έθνους και των συνόρων, τότε η συζήτηση αυτή υποπίπτει σε ένα κενό νοήματος. Ένας Πρωθυπουργός που λέει παντού ότι θέλει να πολεμήσει τον νατιβισμό και χαίρεται να βλέπει την Ελλάδα να καθίσταται πολυπολιτισμική, αυταπόδεικτα δείχνει να μην πιστεύει στην εθνική υπόσταση του κράτους, άρα δεν δύναται και πιθανότατα ίσως δεν θέλει να υπερασπίζεται αδιαπραγμάτευτα θέματα εθνικής κυριαρχίας.

Ενδεικτικά, στο άρθρο 4 υπάρχει αναφορά για την υλοποίηση των παρεμβάσεων για τη συμμόρφωση της χώρας προς το κεκτημένο Σένγκεν, μια αναφορά τουλάχιστον ανεπίκαιρη. Γιατί; Μα, για ποιο Σένγκεν ομιλούμε; Αυτό που η Γερμανία του αριστερού Σολτς προσπαθεί εμμέσως να καταργήσει ή τουλάχιστον να το φέρει στα μέτρα της, προσμετρώντας ποιο είναι το κόστος από την αθρόα λαθρομετανάστευση και το άνοιγμα των συνόρων;

Αντί, λοιπόν, να σας απασχολεί το ότι δεν έχετε καν πυρήνα ιδεολογίας, σε άλλη διάταξη του νομοσχεδίου κόπτεστε για τα αυτοκίνητα από την Τουρκία στην Ελλάδα, δηλαδή τα φορτηγά που έρχονται και μάλιστα στενοχωριέστε, όπως ειπώθηκε, με συγκινητικό τρόπο και ίσως να συγκινούμουν κι εγώ με αυτήν τη δική σας στεναχώρια επειδή το φορτηγό που έρχεται από την Τουρκία αναγκάζεται να κάνει αναστροφή, να μπει στο αντίθετο ρεύμα πάλι προς την Τουρκία, γιατί εκεί είναι οι εγκαταστάσεις φυτοϋγειονομικού ελέγχου. Αντί να στεναχωριέστε που όλα αυτά που εισάγουμε από την Τουρκία είναι κακής ποιότητας, που δεν γίνονται σωστοί έλεγχοι και όλα αυτά που συμπαρασύρουν μαζί τους και αντί να στεναχωριέστε που δεν παράγουμε εμείς, γιατί η πολιτική σας δεν είναι αυτή που ενισχύει την αγροτική παραγωγή, στεναχωριέστε που δεν εισέρχονται γρήγορα στην Ελλάδα και ταλαιπωρούνται οι τουρκικές εταιρείες μεταφορών. Προτεραιότητες είναι αυτές και γι’ αυτό τις καταδεικνύουμε και σας καταλαβαίνουμε απόλυτα, διότι αν σας ενδιέφερε πραγματικά η επίλυση τέτοιου είδους ζητημάτων, θα στελεχώνατε με κατάλληλο και επαρκές προσωπικό τις αποδυναμωμένες αποκεντρωμένες διοικήσεις και ειδικά τις μεθοριακές υπηρεσίες που καταρρέουν.

Γι’ αυτό εσπευσμένα φέρνετε τώρα έναν νόμο για να γίνουν γρήγορα οι προσλήψεις, μπας και γλιτώσετε την κατάρρευση του δημοσίου, διότι αν τελικά δεν μπορέσουν οι εργαζόμενοι να φέρουν το έργο εις πέρας είτε εξαιτίας της υποστελέχωσης είτε κυρίως εξαιτίας της έλλειψης πόρων, δυνατότητα επαναφοράς στην κεντρική διοίκηση δεν υφίσταται. Φανταζόμαστε πως δεν ενοχλείστε να γίνουμε διεθνώς ρεζίλι για άλλη μια φορά, για παράδειγμα στη FRONTEX ή ακόμα και στην Interpol, που θα μας θεωρήσουν αναξιόπιστους λόγω της μη ανταπόκρισής μας εξαιτίας της υποστελέχωσης. Αυτά είναι ζητήματα που δεν πρέπει να τα προσπερνάμε ελαφρά τη καρδία, αλλά για εσάς είναι ημέρα Τρίτη.

Σε κάποια αποστροφή του λόγου σας παρακάτω, όπως είχα πει στις επιτροπές, είχατε αναφέρει ότι έχετε ως αναπτυξιακό στόχο, κύριε Υπουργέ, να κάνετε τη βόρεια Ελλάδα προορισμό city break. Αυτό δεν είναι εφικτό και το καταλαβαίνουμε, επειδή για να λειτουργήσει θες τέσσερις ώρες να μπεις στην Ελλάδα το Σάββατο και άλλες τέσσερις ώρες να βγεις την Κυριακή.

Κύριε Υπουργέ, αυτό είναι το πλάνο ανάπτυξής σας για τη βόρεια Ελλάδα και συνολικά για την ελληνική περιφέρεια; Όλη η αναπτυξιακή έμπνευση της Κυβέρνησης επικεντρώνεται στον τουρισμό του Σαββατοκύριακου, όπως αναφέρατε, στον τουρισμό του καφέ και της ξαπλώστρας; Και μετά αναρωτιέστε γιατί οι βορειοελλαδίτες απεχθάνονται το κεντρικό κράτος των Αθηνών. Κάποιος βέβαια που ψήφισε Νέα Δημοκρατία κατά το παρελθόν πιστεύοντάς σας, είχε την αίσθηση ότι είστε φιλελεύθεροι, κάτι βεβαίως που συντομότατα κατέληξε στην ψευδαίσθηση.

Αναρωτιέμαι, βεβαίως, πόσο φιλελεύθερος είναι κάποιος που καθιστά τους ΟΤΑ εξαρτημένους από το κρατικό χρήμα. Είναι κάτι σαν τα επιδόματα ελεημοσύνης που μοιράζετε στους πολίτες, επιδιώκοντας να είναι εξαρτημένοι από το κράτος. Όχι. Φιλελεύθεροι, όπως αυτοχαρακτηρίζεστε, δεν είστε, αλλά κρατιστές, όπως πράττετε, του χειρίστου είδους. Δεν ενθαρρύνετε με κανέναν τρόπο τους ΟΤΑ να αναπτύξουν μια στρατηγική αυτοχρηματοδότησης. Γιατί; Διότι θέλετε ένα κράτος-«πατερούλη» που πάνω του θα είναι όλοι εξαρτημένοι.

Σ’ αυτό βέβαια συναινούν κι άλλα κόμματα που έχουν κυβερνήσει κατά την περίοδο της φαυλοκρατίας που εσείς ονομάζετε Μεταπολίτευση. Το κράτος «πατερούλης» είναι ο βραχίονας πάνω στον οποίο έχει στηθεί το μονοκομματικό κράτος. Όποιος και να κυβερνά στο τέλος όλοι είναι εξαρτημένοι από το σύστημα και το κεντρικό κράτος. Δι’ αυτού του τρόπου βέβαια οι ΟΤΑ δεν θα αποκτήσουν ποτέ οικονομική αυτοτέλεια ή εν πάση περιπτώσει, μερική, σχετική οικονομική αυτονομία. Ποιο το αποτέλεσμα; Το ίδιο το κράτος να συνεχίζει να επιβαρύνεται δημοσιονομικά σε ένα βαρέλι δίχως πάτο. Έχουμε προτείνει ήδη να υπάρξουν μηχανισμοί ελέγχου και απολογισμού των δαπανών που θα διασφαλίσουν την ορθή χρήση των πόρων από τους ΟΤΑ. Φυσικά μας αγνοείτε. Δεν πειράζει. Σε επόμενες εκλογές πιστεύουμε να σας αγνοήσει σημαντικά και καίρια εσάς ο ελληνικός λαός.

Το δικό μας όραμα είναι καθαρά ρωμαίικο, καθαρά ελληνικό. Είναι ένας σύγχρονος κοινοτισμός όπου οι κοινότητες θα είναι υπεύθυνες για τον εαυτό τους και όχι υπόδουλες στο αθηνοκεντρικό κράτος. Όλη η ανασύσταση της Ελλάδος περνάει μέσα από την πραγματική αποκέντρωση και την κοινοτιστική επανάσταση. Η πρωτογενής παραγωγή, το δημογραφικό για το οποίο κόπτεστε και σχεδιάζετε εθνικές στρατηγικές αντιμετώπισής τους, η βιολογική καλλιέργεια, η μελισσοκομία και τόσα πολλά άλλα περνούν μέσα από τους τοπικούς θεσμούς που θα διαχειρίζονται πραγματικά τους τοπικούς πόρους και όχι από αυτά τα ψίχουλα που τους πετάτε. Εσείς όμως φαίνεται καθαρά δεν έχετε ως στόχο την αυτάρκεια του ελληνικού λαού.

Σαν να μην έφθανε αυτό, σε άλλες διατάξεις του νομοσχεδίου, στο ζήτημα της διεύρυνσης της πρόσβασης στα δημόσια έγγραφα θα επιβαρύνετε κι άλλο τις ήδη ταλαιπωρημένες δημόσιες υπηρεσίες ψηφιοποιώντας συστηματικά τη γραφειοκρατία. Αυτές με τις οποίες ταλαιπωρείτε με τον τρόπο με τις διαδικασίες συστηματικά τον ελληνικό λαό και γιατί δεν παρέχετε το επαρκές και κατάλληλο προσωπικό για να τις στελεχώσει. Είναι γνωστό τοις πάσι ότι οι δήμοι προσπαθούν μέσα από προγράμματα της ΔΥΠΑ και άλλων υπηρεσιών να αποκτήσουν στελεχιακή επάρκεια. Αλλά χωρίς κατάλληλη εκπαίδευση και με την προσωρινότητα των μέτρων και του χρόνου εργασίας το αποτέλεσμα παραμένει μία τρύπα στο νερό. Εσείς θέλετε να καταστεί εφικτή η εξυπηρέτηση των αιτημάτων πρόσβασης χωρίς να χρησιμοποιηθούν ιδιαίτεροι πόροι και χωρίς πρόσληψη περισσότερου και κατάλληλα εκπαιδευμένου προσωπικού. Ούτε ο μάγος Χουντίνι να είσαστε. Και περιμένετε ως δια μαγείας στο τέλος να μην ταλαιπωρούνται οι πολίτες. Όνειρα θερινής νυκτός γνωρίζετε ότι είναι αυτά, κύριε Υπουργέ.

Για να μην πούμε για τις ανησυχίες που εγείρονται σε άλλες διατάξεις για την προστασία των προσωπικών δεδομένων. Αν δεν ανησυχείτε εσείς, ρωτήστε την κ. Ασημακοπούλου να σας εκθέσει λόγους για τους οποίους πρέπει να ανησυχείτε. Επομένως, δεν φτάνει μόνο η νομολογία αλλά χρειάζεται και το ήθος για να αξιολογήσει την οποιαδήποτε νομολογία ή νομοθεσία στη συγκεκριμένη περίπτωση. Σας το ξαναλέμε από αυτό εδώ το Βήμα. Η διαφάνεια είναι απαραίτητη αλλά θα πρέπει να υπάρχει προσεκτική ισορροπία ανάμεσα στην ελεύθερη πρόσβαση και την προστασία των προσωπικών δεδομένων. Χωρίς επαρκείς μηχανισμούς ελέγχου αυτή η πολιτική μπορεί να οδηγήσει σε παραβιάσεις της ιδιωτικότητας. Τώρα θα πείτε «ψιλά γράμματα, θα φύγει ένας γενικός γραμματέας, θα τακτοποιηθεί το θέμα» για μια Κυβέρνηση που έχει αποδείξει ότι όχι μόνο δεν σέβεται την ιδιωτικότητα αλλά έχει γίνει για άλλη μια φορά ρεζίλι διεθνώς για σκάνδαλα παρακολουθήσεων και προκρίνει μάλιστα την ηλεκτρονική ταυτότητα διότι όλοι ούτως ή άλλως έχουμε … Ωραίες λογικές.

Για το γάλα και τα 300 ευρώ, τι να σας πούμε; Σύσσωμη σχεδόν η Αντιπολίτευση σας είπε το ίδιο. Δεν παίζουμε με την υγεία των ανθρώπων, αν το εννοείτε. Η δυνατότητα επιλογής μεταξύ χρημάτων σε μια τραγική οικονομική κατάσταση για την αγοραστική δυνατότητα του Έλληνα μπορεί να αποβεί καταστροφική για την υγεία των εργαζομένων αυτών αν εσείς τελικά πιστεύετε ότι γι’ αυτό δίνεται η παροχή σε γάλα. Αν δεν το πιστεύετε, είναι άλλος ένας εκβιαστικός τρόπος για να λύσετε προβλήματα λειτουργίας του δημοσίου. Επομένως, όταν ξεκίνησε -για να επανέλθω- να δίνεται το γάλα αυτό είναι ακριβώς το κριτήριο της προστασίας της υγείας τους. Επομένως, δεν μπορεί η Κυβέρνησή σας να νομοθετεί υποχρεωτικά την αναστολή των εργαζομένων στην υγεία διαλύοντας από τότε μέχρι και σήμερα το ΕΣΥ στην πιο κρίσιμη περίοδο λειτουργίας του, τότε που η κοινωνία το είχε ανάγκη κι εσείς ρεβανσιστικά για να περάσετε την υποχρεωτικότητά σας να απαγορεύσετε το δικαίωμα στην προστασία της ανθρώπινης ζωής. Γιατί αυτό διακυβεύσατε. Σήμερα ως Κυβέρνηση υποτίθεται ότι διασφαλίζετε ένα μέτρο υγείας που είναι το γάλα και εσείς το φέρνετε προαιρετικά. Ωραία μέτρα, ωραία σταθμά. Είστε ανακόλουθοι για άλλη μια φορά στις δικές σας απόψεις.

Όσον αφορά τώρα τις ρυθμίσεις για ιδιοκτήτες ζώων συντροφιάς ακόμα και εδώ εμφανίσατε τη διαβόητη σε όλους αλαζονεία σας. Υποκύψατε στα ισχυρά φιλοζωικά ή ζωοφιλικά λόμπι και γράψατε στα παλαιότερα των υποδημάτων σας τις εντονότατες αντιδράσεις που εκπορεύτηκαν από τον επιστημονικό σύλλογο των κτηνιάτρων και από κυνηγετικούς συλλόγους που αντέδρασαν κυρίως γύρω από το θέμα της υποχρεωτικής τήρησης ή/και της υποχρέωσης αποστολής δείγματος DNA για τα κυνηγόσκυλα. Η Κυνηγετική Συνομοσπονδία Ελλάδος και άλλες οργανώσεις θεωρούν ότι τα κυνηγόσκυλα ως εργαζόμενα ζώα δεν πρέπει να αντιμετωπίζονται με τα ίδια κριτήρια που ισχύουν για τα ζώα συντροφιάς. Και ειδικά -το επαναλαμβάνω μιας και είναι επίκαιρο δυστυχώς- θα πρέπει να αποφασίσετε ως πολιτεία ποια θεωρούνται ζώα συντροφιάς. Προχθές είχαμε ατύχημα πάλι. Ένας εξηνταεφτάχρονος είναι σοβαρά ασθενής τραυματισμένος στο νοσοκομείο, γιατί πήγε να προστατέψει το εγγονάκι του. Δεν πρέπει ως υπεύθυνη ελληνική Κυβέρνηση να νομοθετήσετε ποια έχουν δικαίωμα να χαρακτηρίζουν ζώα συντροφιάς; Σκυλιά επικίνδυνα που δεν μπορούν να μπουν σε κανόνες εσείς τα θεωρείτε και νομοθετείτε σαν να είναι ζώα συντροφιάς; Ειδικότερα -να επανέλθω- οι κυνηγοί υποστηρίζουν ότι η στείρωση θα υποβαθμίσει την ποιότητα και τις ικανότητες των κυνηγετικών σκύλων καθώς θεωρούν ότι τα χαρακτηριστικά τους συνδέονται στενά με τη δυνατότητα αναπαραγωγής. Παράλληλα, υπήρξε κριτική σχετικά με την αποστολή δείγματος DNA των σκύλων στο κεντρικό αρχείο.

Εδώ θα πω και κάτι άλλο. Θέλετε όλους να μας γράψετε παντού. Αλλά ακόμα και τα σκυλιά θέλετε να καταγράψετε; Αφήστε κάτι χωρίς παρακολούθηση. Οι κυνηγοί θεωρούν τη ρύθμιση υπερβολική και περιττή ειδικά όταν οι ίδιοι ισχυρίζονται ότι φροντίζουν -και έτσι είναι- με υπευθυνότητα τα σκυλιά τους. Επιπλέον, επισημαίνω ότι η δημόσια διαβούλευση συγκέντρωσε αρνητικά σχόλια από πολίτες σε ποσοστό περίπου 90%. Καταλογίζουν με το δίκιο τους στην Κυβέρνηση ότι αγνόησε αυτή τη μεγάλη αντίδραση και προχώρησε στην εφαρμογή του νόμου. Να σταθώ τάχιστα στο εξαιρετικά σημαντικό ζήτημα των εκλογικών καταλόγων και της διαδικασίας εκκαθάρισης των εκλογικών καταλόγων. Σημαντικό αρκεί να είναι εφικτό. Ο προσδιορισμός του χρόνου υλοποίησης των διατάξεων απλά δεν υφίσταται. Περισσότερο πιθανό είναι κάποιες προβλέψεις να διαγραφούν χωρίς να υπάρχουν οι διαδικασίες που να ορίζουν με ποιο τρόπο, πότε και ποιοι θα μπορούν να εκκαθαριστούν από τους εκλογικούς καταλόγους.

Κλείνοντας, ειλικρινώς θέλω να σας πω ότι αισθάνθηκα ντροπή ακούγοντας στην επιτροπή τον κ. Γερακαράκο της ΠΟΑΣΥ. «Έχουμε περιπέσει», ανέφερε, «στην κατάντια οι Έλληνες αστυνομικοί να πληρώνουν για να εργάζονται». Αντί η πολιτεία να εξασφαλίζει τους κατάλληλους χώρους διαμονής για τους αστυνομικούς, αντί τα χρήματα που δίνονται από το Υπουργείο να επαρκούν για να καλύψουν τις βασικές ανάγκες διαβίωσής τους, έστω αυτά τα 15 ευρώ παραπάνω, εμείς απαιτούμε σαν πολιτεία -εσείς δεν ξέρω τι ακριβώς θέλετε να κάνετε- από αυτούς τους κακοπληρωμένους ήρωες της καθημερινότητας με αυτή την κοινωνική βία να βρίσκεται σε τρομερή έξαρση, να μας κρατούν ασφαλείς.

Όμως και σε αυτό το σημείο οι άνθρωποι πραγματικά καλούνται να υπερασπιστούν και να κρατήσουν σταθερή την κοινωνική συνοχή και αδιατάρακτη. Εσείς πράττετε επιβεβαιώνοντας τον όρο της πλήρως αποτυχημένης Κυβέρνησης. Έχετε καταντήσει την Ελλάδα να είναι το παραπαίδι των Βαλκανίων, τελευταία σε όλους τους δείκτες, ενώ οι Έλληνες τρέμουν τόσο εντός όσο και εκτός της οικίας τους.

Δώστε χρήματα στους Έλληνες αστυνομικούς και όχι σε απευθείας αναθέσεις. Αυτή είναι η λύση και εμείς δεν ντρεπόμαστε. Εσείς θα πρέπει να ντρέπεστε.

Σε τελική ανάλυση, το όραμά σας γι’ αυτήν τη χώρα με αυτό το νομοσχέδιο του Υπουργείου Εσωτερικών είναι πιο φτωχό. Είναι πιο φτωχό γιατί το μέρος μας, τον τόπο μας, τον βλέπετε σαν χώρο και όχι σαν χώρα. Είστε κρατιστές όταν βολεύει την κομματοκρατία σας και δήθεν φιλελεύθεροι όταν βολεύει τους ολιγάρχες σας. Αφήνετε τους ΟΤΑ σε μια κακιά μοίρα. Αφού τους αυξάνετε την γραφειοκρατία, τους αφήνετε με ελλιπείς πόρους και ελλιπές προσωπικό.

Δημιουργείτε αχρείαστα μέτωπα, όπως αυτό με τους κυνηγούς –εν αναφορά των ζώων συντροφιάς- και συμπεριφέρεστε…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε. Σας ευχαριστώ.

Συμπεριφέρεστε στους Έλληνες αστυνομικούς σαν να είναι πολίτες δεύτερης κατηγορίας. Μια λέξη συνοψίζει αυτήν την κατάσταση στην οποία έχει περιέλθει η χώρα με δική σας ευθύνη, κυρίως τον τελευταίο καιρό και μόνο με δική σας ευθύνη: Η λέξη είναι «παρακμή», παρακμή κοινωνική, παρακμή εθνική, παρακμή οικονομική.

Και μπορεί να βάζετε μπροστά τα τρολ σας να υπονομεύουν τη Νίκη, λες και εμείς είμαστε το πρόβλημα της διακυβέρνησής σας, αλλά το γνωρίζετε ότι είμαστε σαρξ εκ της σαρκός της ελληνικής κοινωνίας. Βγήκαμε από αυτήν, ζούμε δίπλα σε αυτήν, θα δώσουμε το είναι μας για να αναγεννηθεί. Ο ελληνικός λαός να έχει πίστη. Μετά τις ωδίνες, ακολουθεί η λύτρωση της αναγέννησης. Και η Νίκη είναι εδώ για να επαναφέρει την Ελλάδα εκεί που προορίζεται να βρεθεί, πρωταγωνίστρια και μπροστάρης της οικουμένης. Και αυτό μόνο οι απλοί, οι κανονικοί άνθρωποι, θέλουν και μπορούν να αντιστρέψουν -και πρέπει- αυτήν την περίοδο παρακμής.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Οφείλω να πω ότι μόνο ένας εισηγητής περιορίστηκε στον χρόνο του. Όλοι οι υπόλοιποι, το αναφέρω για όλους, έχουν μιλήσει από δεκαεπτά έως δεκαοχτώ λεπτά. Δεκαπέντε λεπτά είναι ο χρόνος ομιλίας. Λοιπόν, απλή επισήμανση για όλους γιατί έχουμε σαράντα οχτώ εγγεγραμμένους ομιλητές και κάτι είπαμε νωρίτερα. Παρακαλώ! Όταν υπάρχει μια σκέψη για να ολοκληρωθεί, την αφήνουμε, αλλά μερικές φορές μετά το δεκαπεντάλεπτο ξεκινά νέα σκέψη. Νομίζω ότι όλοι καταλαβαίνουμε πότε πρέπει να περιορίζουμε τον χρόνο της ομιλίας μας. Μια μικρή ανοχή για να ολοκληρωθεί μια σκέψη δίνεται, αλλά δεν έχουμε δεκαεπτά λεπτά ή δεκαοχτώ, δεκαπέντε έχουμε. Στα δεκαπέντε κατεβαίνουμε από το Βήμα.

Ευχαριστώ πολύ.

Τον λόγο έχει τώρα η κ. Καραγεωργοπούλου, ειδική αγορήτρια από την Πλεύση Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Είναι ενθαρρυντικό ότι το Υπουργείο σας επέδειξε σπουδή και ενσυναίσθηση κατά τη διάρκεια συζήτησης του παρόντος νομοσχεδίου στις συνεδριάσεις της επιτροπής μας. Φάνηκε ότι, πράγματι, προσέξατε κατά περίπτωση τις τοποθετήσεις ορισμένων φορέων, αλλά και τις δικές μας παρατηρήσεις που λάβατε υπ’ όψιν σας. Το αποδείξατε έμπρακτα με την εμφάνιση νομοτεχνικών βελτιώσεων στην τελευταία μας συζήτηση.

Όμως, δεν παραβλέπουμε ότι το υπό ψήφιση σχέδιο νόμου εμφανίζει ολιγωρία σε άλλες διατάξεις, ενώ επιμένετε σε ορισμένες άλλες, τις οποίες έκανε να αποσύρετε και το ζητήσαμε επιτακτικά. Βεβαίως, η χθεσινή τροπολογία που κατατέθηκε στις 22.30 το βράδυ, μας επαναφέρει στο σημείο που κάθε φορά εστιάζουμε, την προχειρότητα που διαλαμβάνει τις νομοθετικές ρυθμίσεις συνολικά από την πλευρά της Κυβέρνησης.

Θα ξεκινήσω από το τέλος, λοιπόν. Το άρθρο 63 είναι ταπεινωτικό για τον κλάδο των αστυνομικών. Αντιμετωπίζετε τα Σώματα Ασφαλείας με τρόπο που δεν συνάδει προς τον ρόλο τους στην κοινωνία. Είναι αλήθεια ότι προσδοκάμε, απαιτούμε μεγάλες αλλαγές στα εσωτερικά του Σώματος της Αστυνομίας, ξεκινώντας από την ταυτότητα του προστατευτικού τους ρόλου στην κοινωνία και την εκπαίδευση, όμως αυτή η απαίτηση δεν απομειώνει την υποχρέωση της πολιτείας στις εκκλήσεις τους για δίκαιη και ίση μεταχείριση με υπαλλήλους του υπόλοιπου δημόσιου τομέα.

Αυτό που διαφαίνεται είναι ότι η Κυβέρνηση αδιαφορεί και αντιμετωπίζει με προχειρότητα τα ζητήματα του κλάδου τους. Ενδεικτικό του τρόπου κακής νομοθέτησης είναι το παράδειγμα που τους αφορά στο παρόν δια του άρθρου 63, παρ’ όλο που από την 1η Ιανουαρίου 2024, μετά από χρόνια καθυστερήσεων, ο ν.5079/2023 αύξησε τα έξοδα διανυκτέρευσης, διαμονής, ανάλογα με την περιοχή και την εποχή ώστε να πλησιάζουν τις αποζημιώσεις υπαλλήλων άλλων Υπουργείων, μία τροποποίηση με το άρθρο 74 του ν.5108/2024 τον Μάιο του ίδιου έτους μείωσε ανεπίτρεπτα και το κυριότερο, επιλεκτικά, την αποζημίωση διανυκτέρευσής τους στα 45 ευρώ, για όσους αποσπώνται στις ΟΠΚΕ Αθήνας, Θεσσαλονίκης, και στη Διεύθυνση Μεταγωγών Δικαστηρίων Αττικής. Μέσω της προαναφερθείσας διάταξης προβλέπεται ότι η ισχύς του άρθρου 74 του ν.5108/2024 που αφορά σε δαπάνες μετακίνησης αστυνομικού προσωπικού για κάλυψη έκτακτων και απρόβλεπτων αναγκών, παρατείνεται έως τις 31 Δεκεμβρίου.

Γιατί, κύριε Υπουργέ; Είναι προφανές ότι δεν είναι δυνατόν να βρεθεί αξιοπρεπής διαμονή στην Αθήνα και τη Θεσσαλονίκη με 45 ευρώ. Η αντανάκλαση της κακής και σπασμωδικής νομοθέτησης που ρυθμίζει τέτοιες δαπάνες είναι η διαβίωση αστυνομικών σε άθλιες συνθήκες, η μη αξιοπρεπής στέγαση. Σας καλούμε να αποσύρετε τη ρύθμιση αυτή και να σχεδιάσετε μια νέα πολιτική στις πραγματικές δαπάνες και στους μισθούς των ένστολων συνολικά.

Στις διατάξεις που αφορούν στα ζώα συντροφιάς, αντιπαρήλθατε τα επιχειρήματα που διατυπώσαμε στην τέταρτη συνεδρίαση σε σχέση με την αστοχία των διατάξεων, δηλώνοντας ότι αναμένετε τον απολογισμό των δημοτικών αρχών σε σχέση με τα τεράστια χρηματικά ποσά που διακινήθηκαν στους ΟΤΑ προς χρήση προστασίας αδεσπότων, στειρώσεων και σήμανσης των ζώων.

Είναι γνωστό ότι έχουν διατεθεί 15 εκατομμύρια ευρώ προς τους δήμους για σημάνσεις και στειρώσεις αδέσποτων και παράλληλα έχουν δοθεί 60 εκατομμύρια ευρώ συνολικά από την έναρξη δημιουργίας του προγράμματος για τη δημιουργία των καταφυγίων. Αντί, λοιπόν, να ενισχυθεί το πλαίσιο και να επιβληθούν αυστηρότερες κυρώσεις για την αμέλεια των δημοτικών αρχών, η νέα ρύθμιση επιλέγει τον δρόμο της αποποίησης ευθυνών των δήμων, αν και η νομολογία έχει δείξει ότι η αδράνεια των δήμων κοστίζει ζωές, με δεκάδες αποφάσεις διοικητικών πρωτοδικείων να αποζημιώνουν τις οικογένειες θυμάτων τροχαίων ατυχημάτων λόγω αδέσποτων ζώων. Οι συνεχείς τροποποιήσεις του ν.4830/2021 αποδεικνύουν ότι δεν τηρείται η υποχρέωση της πολιτείας σε καλή νομοθέτηση.

Έτερο θέμα: Ο Πανελλήνιος Κτηνιατρικός Σύλλογος στην ακρόαση φορέων έδωσε πολύ μεγάλη έμφαση στο άρθρο 49, το οποίο έχει τίτλο «Αποστολή, λήψη, κατοχή, καταχώριση και διατήρηση γενετικού υλικού ζώων συντροφιάς, μεταβολή χρόνου έναρξης επιβολής προστίμων». Όλοι οι Έλληνες κτηνίατροι που ασκούν το κτηνιατρικό επάγγελμα και πληρώνουν τους φόρους τους, τις ασφαλιστικές τους εισφορές και εγγράφονται στον Πανελλήνιο Κτηνιατρικό Σύλλογο έχουν εκφράσει την αντίθεσή τους στην ψήφιση και στην εφαρμογή αυτού του νόμου.

Η αντίθεσή τους στηρίζεται σε λόγους επιστημονικούς. Προ της ψήφισης του νόμου δεν ρωτήθηκαν καν ως καθ’ ύλην αρμόδιοι. Είναι οι μόνοι αρμόδιοι επιστήμονες. Είναι ο σύλλογός τους εκείνο το επιστημονικό δυναμικό της χώρας και οι καθηγητές στις δύο κτηνιατρικές σχολές που θα μπορούσαν να έχουν συμβάλει καθοριστικά στις διατυπώσεις των διατάξεων που αφορούν σε αυτό το θέμα.

Η εκπρόσωπος του φορέα των κτηνιάτρων μίλησε επίσης και με την ιδιότητά της ως Γενική Γραμματέας στην Πανευρωπαϊκή Ομοσπονδία των Ιδιωτών Κτηνιάτρων, εκπροσωπώντας εκατόν ενενήντα χιλιάδες κτηνιάτρους σε όλη την Ευρώπη και στο Συμβούλιο της Ευρώπης και ενημέρωσε την επιτροπή ότι καμμία λύση στη διαχείριση αδέσποτων, της μείωσης του πληθυσμού των αδέσποτων, δεν θα δοθεί με τέτοια μέτρα που δεν είναι επιστημονικά αποδεκτά.

Πώς γίνεται να μιλά κανείς για τη διαχείριση των αδέσποτων ζώων που συνδέεται με την προστασία της δημόσιας υγείας, χωρίς να στηρίζεται σε επιστημονικά δεδομένα; Οι επιστήμονες σας το λένε.

Η προχειρότητα ωστόσο που διέπει το σύνολο των διατάξεων που αφορούν στις ρυθμίσεις για τα ζώα συντροφιάς είναι κατάδηλη και μέσα από ρύθμιση για υποχρέωση μεταφοράς του γενετικού υλικού από εταιρείες ταχυμεταφορών. Ποιες εταιρείες και με ποιο κόστος θα αναλάβουν μια τέτοια μεταφορά; Χωρίς πρόνοια επί της διαδικασίας, πώς μπορείτε να νομοθετείτε διατάξεις εκ προοιμίου, εν τη γενέσει τους, ανεφάρμοστες;

Οι Έλληνες κτηνίατροι έχουν αποδείξει ότι είναι το επιστημονικό δυναμικό της χώρας που στάθηκε και βοήθησε όταν κλήθηκαν να παραστούν σε υποθέσεις πανώλης, σε υποθέσεις της Θεσσαλίας μετά τις πλημμύρες από τον «Ντάνιελ», από τον «Ιανό». Η αύξηση χρημάτων στην παροχή υπηρεσίας τους δεν μπορεί να υποκαταστήσει τον επιστημονικό τους ρόλο και ζήτησαν έναν ειλικρινή διάλογο με την πολιτεία, με στόχο τη μείωση των αδέσποτων, την προστασία υγείας της ζωής των ζώων και της δημόσιας υγείας. Οφείλετε να τους ακούσετε και να επανέλθετε στο ζήτημα αυτό σε επόμενη πληρέστερη νομοθετική ρύθμιση.

Επίσης, έχουμε απόλυτη αντίθεση -και την διατύπωσε η Ζωή Κωνσταντοπούλου στην πρώτη ή στη δεύτερη συνεδρίαση- στο ζήτημα της περιστολής δικαιωμάτων περιβαλλοντικών οργανώσεων και φιλοζωικών οργανώσεων. Ο εγγυητικός ρόλος που έχουν οι φιλοζωικές οργανώσεις για τις παραβιάσεις των δικαιωμάτων των ζώων και τη βία σε βάρος τους δεν μπορεί να αφαιρεθεί. Η δική μας θέση είναι η ενίσχυση των δικονομικών δικαιωμάτων και των δικαιωμάτων παράστασης για την υποστήριξη κατηγορίας πολιτών και ενώσεων πολιτών και για τα περιβαλλοντικά θέματα και για τα θέματα που αφορούν την προστασία των ζώων, αλλά και για ευρύτερα θέματα που αφορούν το δημόσιο συμφέρον και τη διαφάνεια.

Εδώ να πω ότι με λύπη μας χθες στο Δήμο Τανάγρας ανακοινώθηκε η αναθεώρηση οικοδομικής άδειας από μεγάλη βιομηχανική εταιρεία για τη χρήση ΧΥΤΒΑ στην περιοχή με έναν τρόπο που θα εξωθήσει την κοινωνία στα άκρα και θα βλάψει σοβαρά το περιβάλλον και την υγεία των κατοίκων, με τοξικά χημικά απόβλητα που θα θάβονται για πάντα, ενάντια στις περιβαλλοντικές μελέτες που μέχρι τώρα έχουν εγκριθεί. Αυτή η αναθεώρηση οικοδομικής άδειας που ήρθε στο προσκήνιο με έγκριση του Υπουργείου Ανάπτυξης είναι κραυγαλέα, είναι αντίθετη προς το δημόσιο συμφέρον και πρέπει οπωσδήποτε η πολιτεία και η Κυβέρνηση να παρέμβουν. Τα μεγάλα οικονομικά συμφέροντα δεν μπορούν να υποκαταστήσουν τη δημόσια υγεία και το δημόσιο συμφέρον.

Για τις ρυθμίσεις, λοιπόν, τις αφορώσες στους δήμους και πλέον και τις περιφέρειες μετά τη βελτίωση της διάταξης από τις νομοτεχνικές που κομίσατε στην τελευταία συνεδρίαση της επιτροπής. Είναι τραγικό να μεταθέτετε εξουσία είσπραξης στη δημοτική αρχή με βεβαίωση χρεών και ηλεκτρονική κατάσχεση. Έχετε εικόνα αν οι πάροχοι ηλεκτρικού ρεύματος που εισέπρατταν και εισπράττουν το ΤΑΠ μέσω λογαριασμών έχουν αποδώσει τα από αυτούς εισπραχθέντα; Ενόσω δεν έχετε μια τέτοια εικόνα, επιμένετε στην ηλεκτρονική κατάσχεση στα χέρια πιστωτικών ιδρυμάτων, πράγμα που σημαίνει ότι οι πολίτες θα δουν τις συντάξεις τους, τους μισθούς τους, τις καταθέσεις τους να κατάσχονται εν ριπή οφθαλμού από τη δημοτική αρχή για οφειλές σε δημοτικά τέλη.

Έχει καταγγελθεί, μάλιστα, στην εισαγγελία του Αρείου Πάγου ότι σε σχέση με τους ηλεκτρονικούς πλειστηριασμούς, που είναι η επόμενη διαδικασία μετά την κατάσχεση στο στάδιο της αναγκαστικής εκτέλεσης που εξελίσσεται, ότι συμβαίνουν παρεμβάσεις στο λογισμικό κατά την κατακύρωση υπερθεματιστών, ότι υπάρχει κύκλωμα που επιλέγει ακίνητα με την εποπτεία ανθρώπων που προωθούν τα συγκεκριμένα ακίνητα είτε στους ίδιους είτε σε φίλους και οικείους, που συμμετέχουν στην πλατφόρμα «e-auction» ως κοράκια ή ως αιωρούμενες απειλές. Έχει εικόνα η Κυβέρνηση γι’ αυτές τις καταγγελίες που είδαν το φως της δημοσιότητας αρχές καλοκαιριού του τρέχοντος έτους; Πώς μπορείτε να εμπιστεύεστε τη διαδικασία ηλεκτρονικής κατάσχεσης, με ό,τι αυτή συνεπάγεται, σε τέτοιες συνθήκες; Προτού κριθεί η τεχνητή νοημοσύνη πώς επιδρά σε αυτού του είδους την «ψηφιακή μεταρρύθμιση», έτσι όπως το αποκαλείτε.

Πώς θα προστατευθούν οι οφειλέτες δημοτικών τελών από πρακτικές που είναι ήδη γνωστές στην εφαρμογή του εξωδικαστικού μηχανισμού; Πώς ορίζεται η μέριμνα της πολιτείας ο πιστωτής και εν προκειμένω ο δήμος να χρειαστεί να ελέγχεται για την τήρηση κανόνων, όπως είναι για τις αρχές ευθυδικίας, συναλλακτικής πίστης, χρηστών ηθών. Πώς θα καταγραφεί η καλή πρακτική, αν για παράδειγμα απορριφθεί μια αίτηση για αθέτηση ρυθμίσεων που είχαν συμφωνηθεί ή για ιστορικό της αντισυναλλακτικής συμπεριφοράς;

Το προστατευτικό πλαίσιο του εξωδικαστικού μηχανισμού στην πραγματικότητα έχει αποδειχθεί φενάκη. Γιατί η διευθέτηση του χρέους πολύ συχνά προσκρούει στις αυθαιρεσίες των πιστωτών που αποβλέπουν στο επαχθές μέτρο του πλειστηριασμού και προς τούτο οι ρυθμίσεις, υπό το μανδύα των διατάξεων του εξωδικαστικού μηχανισμού, μπορεί να μην είναι βιώσιμες. Μπορεί με χρήση αλγορίθμων, που ήδη χρησιμοποιούνται κατά την εμπειρία της εφαρμογής του σχεδίου αυτού, ο νόμος των πιστωτών, και μεταξύ αυτών των δήμων πλέον, να οδηγεί στη μεγιστοποίηση των χρεών, αδιαφορώντας για τη βιωσιμότητα των ρυθμίσεων.

Απουσιάζουν διατάξεις συμπερίληψης, επίσης, Ατόμων με Αναπηρία κατά το πνεύμα και το γράμμα της συνταγματικής διάταξης του άρθρου 21 του Συντάγματος. Σχετικό υπόμνημα με τρεις στοχευμένες προσθήκες διατάξεων απέστειλε η Εθνική Συνομοσπονδία Ατόμων με Αναπηρία. Σας καλέσαμε στην τελευταία συνεδρίαση να τις λάβετε σοβαρά υπ’ όψιν.

Η υπόσχεση παρακολούθησης πρακτικών των ΟΤΑ δεν επιλύει ζητήματα που επιβάλλουν νομοθετικές ρυθμίσεις αναζήτησης του δικαίου. Κατ’ αρχάς, θα πρέπει να επαναφέρετε σε ισχύ τις ευεργετικές διατάξεις του ν.4178/2013 του άρθρου 23. Από άγνοια της δυνατότητας που ίσχυε ως το 2017, που με τον ν.4495 καταργήθηκε αυτή η δυνατότητα, οφειλέτες δεν αξιοποίησαν τη δυνατότητα δήλωσης τακτοποιημένων αυθαιρέτων με αποτέλεσμα να μην τύχουν των απαλλαγών σε δημοτικά τέλη που φέρονται ως ληξιπρόθεσμες οφειλές. Επειδή το θέμα αφορά πολλούς οφειλέτες, σας προτρέπουμε να προωθήσετε σχετικό αίτημα προκειμένου να τεθεί ξανά σε ισχύ η σχετική διάταξη του ν.4178/2013, έστω για σύντομο χρονικό διάστημα, να ενημερωθούν οι οφειλέτες, να μπορέσουν να προβούν σε κατάλληλες δηλώσεις στη δημοτική αρχή όπου ανήκουν και να διαγράψουν πρόστιμα ανείσπρακτα.

Επιπλέον, στο παρόν σχέδιο νόμου το πνεύμα του νομοθέτη αφορά στην αύξηση της εισπραξιμότητας, αλλά και τη χρηστή διοίκηση. Θα έπρεπε να προβλεφθεί απαλλαγή από τις προσαυξήσεις εκπρόθεσμης καταβολής για το σύνολο των οφειλετών και όχι μόνο για τους ευάλωτους. Προϊσταμένη ταμειακής υπηρεσίας σε δήμο αναφέρει στη διαβούλευση ότι υπάρχουν πολίτες οι οποίοι δεν μπόρεσαν να εξοφλήσουν τις υποχρεώσεις τους, χρέη τα οποία έχουν επιβαρυνθεί με προσαυξήσεις και χρειάζονται ένα κίνητρο για να τακτοποιήσουν τις οφειλές τους. Το πλεονέκτημα θα είναι διπλό, τόσο όσον αφορά τους πολίτες όσο και τους δήμους, καθώς θα ανασταλεί η παραγραφή των οφειλών, αλλά θα αυξηθεί παράλληλα και η εισπραξιμότητά τους.

Επίσης, απαιτούμενη ενέργεια είναι η εξαίρεση της πρώτης κατοικίας από τα μέτρα αναγκαστικής εκτέλεσης και από δήμους.

Αρνητική, επίσης, εντύπωση μας προκάλεσε η διάταξη που αφορά σε αύξηση προστίμου για παράνομη κατάληψη-κάλυψη κοινοχρήστων χώρων. Έχει διαφημιστεί μάλιστα από το αρμόδιο Υπουργείο Ψηφιακής Διακυβέρνησης ότι στο άμεσο μέλλον, εντός εξαμήνου μάλιστα, θα δημιουργηθεί μια πλατφόρμα ηλεκτρονική ονομαζόμενη «My Street», όπου θα γίνονται καταγγελίες για κατάληψη κοινοχρήστου χώρου και θα επιβάλλονται πρόστιμα. Αντίστοιχη πλατφόρμα για κατάληψη κοινοχρήστων χώρων είχε δημιουργηθεί στο πρόσφατο παρελθόν με τη λεγόμενη πλατφόρμα «My Coast» η οποία στοίχισε στους Έλληνες πολίτες 3,65 εκατομμύρια ευρώ για διαφήμιση. Η πλατφόρμα, όμως, πλέον έχει καταστεί ανενεργή. Τι έγινε με τα επιβληθέντα πρόστιμα; Ανεστάλησαν οι κυρώσεις και η πλατφόρμα δεν λειτουργεί με τροπολογία του κ. Χατζηδάκη μέσα στο καλοκαίρι.

Συνεπώς, καταλαβαίνετε ότι εδώ υπάρχει ένα σχέδιο όχι μόνο για επιβολή προστίμων δήθεν για κατάληψη χώρου κ.λπ., φέρνοντας τις κοινωνικές ομάδες σε μια σύγκρουση συμφερόντων, αλλά προφανώς για εισπρακτικούς λόγους και πιθανότατα για λόγους διαφημιστικής καμπάνιας που θα στοιχίσει πάλι κάποια εκατομμύρια ευρώ, ίσως και με απευθείας αναθέσεις σε κάποιες εταιρείες.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ)**

Σε κάθε περίπτωση, από την εμπειρία φαίνεται ότι ένα τέτοιο επαχθές τιμωρητικό προς τη μικρή επιχειρηματικότητα μέτρο δεν θα αποδώσει. Αντίθετα, θα δημιουργήσει έριδες και προστριβές σε κλειστές κοινωνίες, δημιουργώντας σύγκρουση συμφερόντων ανάμεσα στην προστασία του δικαιώματος των δημοτών και πολιτών εν γένει σε ελεύθερο χώρο, κοινόχρηστο χώρο, που κατά νόμο είναι εκτός συναλλαγής και από την άλλη το δικαίωμα του εμπόρου, του μικρού καταστηματάρχη, της μικρής επιχείρησης, της δρώσας σε αντίξοες οικονομικές συνθήκες με οξυμένη κακώς εννοούμενη ανταγωνιστικότητα, να επιβιώσει και να αμυνθεί σε υπέρογκα πρόστιμα όπως έχουν καταγγελθεί.

Υπήρχε, επίσης, στη διαβούλευση μια διάταξη επωφελής για τους δημότες την οποία αποσύρατε και ήταν άδικο που την αποσύρατε. Σας το είπε και ο Συνήγορος του Πολίτη. Αφορά σε ιδιοκτήτες μη ηλεκτροδοτούμενων ακινήτων ή στερουμένων ηλεκτρολογικής εγκατάστασης με μεγάλες οφειλές από τέλη καθαριότητας και φωτισμού. Πολλοί πολίτες δεν γνώριζαν ότι σε εφαρμογή παλαιότερης διάταξης εάν προέβαιναν σε σχετική δήλωση στον αρμόδιο δήμο, θα απαλλάσσονταν από υποχρεώσεις επιβληθέντων δημοτικών τελών σε μη χρησιμοποιούμενα και μη ηλεκτροδοτούμενα ακίνητα. Αυτή η δυνατότητα διαφάνηκε από το σχέδιο της διαβούλευσης ότι θα επανερχόταν, απονέμοντας δίκαιο σε ανταπόκριση σε πάγιο αίτημα και του Συνηγόρου του Πολίτη, με πληθώρα παρεμβάσεων του Συνηγόρου στο Υπουργείο σας, με σκοπό την απαλλαγή και διαγραφή οφειλών επί μη ηλεκτροδοτούμενων ακινήτων. Είναι δέον και επιβάλλεται μια τέτοια ρύθμιση που θα δώσει δυνατότητα σε ιδιοκτήτες ακινήτων να υποβάλουν εκ νέου δικαιολογητικά για την απαλλαγή των οφειλών τους.

Θα διατηρήσουμε την επιφύλαξή μας έως το τέλος της συζήτησης. Υπάρχουν θετικές διατάξεις που θα τις υπερψηφίσουμε.

Ευχαριστούμε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο ειδικός αγορητής από την Κοινοβουλευτική Ομάδα Σπαρτιάτες, ο κ. Δημητριάδης Πέτρος.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στο νομοσχέδιο συγκαταλέγεται η κατηγορία των λεγόμενων μυστικών όπου προσπαθεί με πολλές και διαφορετικές ατάκες να ρυθμίσει μια πληθώρα νομικών ζητημάτων. Το πρόβλημα με τα πολλά μυστικά νομοσχέδια είναι πως είτε τα ρυθμίζει ελλιπώς, αποσπασματικά είτε πολλές φορές δεν πετυχαίνει και το σκοπό για τον οποίο ευαγγελίζεται. Και εξηγούμαι.

Στα πρώτα δώδεκα άρθρα το νομοσχέδιο προβλέπει την αναβάθμιση των χερσαίων συνοριακών σταθμών. Πράγματι θα πρέπει να γίνει, διότι οι συνοριακοί σταθμοί στην Ελλάδα σήμερα έχουν μια πολύ κακή εικόνα. Και θα πρέπει να γίνει άμεσα, διότι έχουμε μια αύξηση των μεταναστευτικών ροών, της παράνομης μετανάστευσης. Επίσης βλέπουμε πως το τελευταίο διάστημα στη Γερμανία και σε άλλα κράτη της Ευρώπης πλέον αυστηροποιούνται οι διαδικασίες εισόδου παράνομων μεταναστών στη χώρα τους, με αποτέλεσμα -πολύ φοβάμαι, όπως και θα γίνει- όλοι αυτοί εδώ θα επιστρέψουν σε εμάς που είμαστε χώρα υποδοχής. Θα πρέπει, λοιπόν, να γίνει η αναβάθμιση, όμως υπάρχουν κάποιοι αστερίσκοι.

Πρώτα απ’ όλα δεν γνωρίζουμε εάν οι γραμματείς των αποκεντρωμένων διοικήσεων θα μπορέσουν, αν έχουν το κατάλληλο προσωπικό για να επιτελέσουν αυτήν εδώ τη διαδικασία και την εποπτεία και βέβαια θα πρέπει να γίνει με διαφάνεια, αλλά και με ταχύτητα. Δεν ξέρω αν αυτά εδώ θα μπορέσουμε να τα επιτελέσουμε, δεδομένου ότι υπάρχουν προβλήματα από άποψης πόρων, αλλά και από άποψης υποστελέχωσης των αποκεντρωμένων διοικήσεων. Είναι δύο πολύ σημαντικά ζητήματα.

Δεδομένου -ξέρετε- ότι το πρόβλημα δεν είναι μόνο να συμμορφωθούμε στο Ενωσιακό Δίκαιο, συγκεκριμένα στη Σένγκεν, αλλά είναι να φρουρήσουμε επιτέλους αποτελεσματικά τα σύνορα, γι’ αυτόν τον λόγο είχαμε πει και στις επιτροπές πως θα πρέπει να υπάρξει προσεκτική επιλογή των τόπων επιλογής των χερσαίων συνοριακών σταθμών, ώστε να ελέγχουν κατάλληλα τη ροή των παράνομων μεταναστών. Αυτά είχα να πω εδώ.

Στη συνέχεια ένα μεγάλο τμήμα του νομοσχεδίου αφορά τις συνήθεις ρυθμίσεις για τους ΟΤΑ. Το μεγάλο πρόβλημα των ΟΤΑ σήμερα είναι πρώτον η έλλειψη πόρων, η υποχρηματοδότηση -40% των δήμων έχουν μεγάλο πρόβλημα, είναι στα πρόθυρα της χρεοκοπίας- η υποστελέχωση, αλλά κυρίως η έλλειψη ξεκάθαρων αρμοδιοτήτων.

Αυτό το ζήσαμε πρόσφατα στη Θεσσαλία όπου με αφορμή την καταστροφή στον Παγασητικό, την οικολογική καταστροφή, ο Δήμαρχος Βόλου επέρριπτε ευθύνες στον περιφερειάρχη, ο περιφερειάρχης στο Υπουργείο και ουσιαστικά έγινε ένα γαϊτανάκι ευθυνών, ο ένας επέρριπτε ευθύνες στον άλλον.

Το έχουμε ζήσει και στις πυρκαγιές όπου οι περιφέρειες κατηγορούν τους δήμους, οι δήμοι αντίστοιχα τις περιφέρειες και στο τέλος φτάνουμε στο σημείο να μην ξέρουμε ποιος και ποιοι ευθύνονται και ποιες αρμοδιότητες θα αντιμετωπίσουν τις σοβαρές αυτές φυσικές καταστροφές.

Πολύς λόγος έγινε -και δικαίως για μένα- για το άρθρο 15, όπου πλέον επαφίεται η δυνατότητα τα δημοτικά και περιφερειακά συμβούλια, αλλά και τα διοικητικά συμβούλια των νομικών προσώπων δημοσίου δικαίου να μην δίνουν στους δικαιούχους παροχής γάλακτος το γάλα, αλλά αντιθέτως να τους χορηγούν ένα επίδομα ετήσιο ύψους 300 ευρώ.

Ποιο είναι το πρόβλημά μας; Το πρόβλημα είναι εάν κάποιος δήμος ή κάποια περιφέρεια δεν έχει την οικονομική δυνατότητα ή κάποια στιγμή έχει οικονομική αδυναμία, τι θα γίνει; Θα κόψουν το επίδομα; Αυτό ρώτησα την κ. Στανκοπούλου στη διάσκεψη των φορέων και μου είχε απαντήσει πως πολύ φοβάται ότι ενδεχομένως θα έχει και κάποια περικοπή.

Θεωρούμε εμείς πως η παροχή γάλακτος που είναι ένα μέτρο υγειονομικής προστασίας και ατομικής προστασίας του εργαζόμενου, δεν θα πρέπει να επαφίεται στους εργαζόμενους. Δηλαδή δεν θα πρέπει εμείς να τους δίνουμε ένα ποσό και μετά να τους λέμε να αγοράσουν το γάλα. Θα πρέπει να τους χορηγείται. Θα πρέπει να ξέρουμε ότι οι εργαζόμενοι θα έχουν την ανάλογη προστασία που πρέπει.

Γι’ αυτό εμείς θεωρούμε ότι η συγκεκριμένη διάταξη είναι προβληματική και πολύ φοβάμαι ότι στο μέλλον τα επιδόματα τα οποία προβλέπονται δεν θα χορηγηθούν. Θα επικαλεστούν πάρα πολλές διοικήσεις ΟΤΑ ότι υπάρχει πρόβλημα, με αποτέλεσμα ούτε το ετήσιο επίδομα να πάρουν. Αυτός είναι ο μεγάλος προβληματισμός.

Ένα άλλο θέμα είναι το άρθρο 16. Προσπαθούν με προσλήψεις εποχικού προσωπικού για έκτακτες ανάγκες των δήμων των ΟΤΑ να καλυφθούν τα σημαντικά κενά που έχουν οι ΟΤΑ σε προσωπικό. Αντί, λοιπόν, να προσληφθεί μόνιμο προσωπικό, εμείς επιλέγουμε πάλι την πρόχειρη λύση της επιλογής εργαζομένων με κάποιες συμβάσεις ορισμένου χρόνου. Για μας αυτό θα πρέπει να επιλυθεί κάποτε και δεν θα πρέπει οι ΟΤΑ να έχουν πρόβλημα στελέχωσης, διότι διαφορετικά δεν μπορούν να λειτουργήσουν αποτελεσματικά.

Ένα άλλο θέμα που επίσης απασχόλησε στις επιτροπές είναι το άρθρο 19, στο οποίο προβλέπεται η σύσταση Επιστημονικής Επιτροπής Διαχείρισης και Αντιμετώπισης Κινδύνου και Κρίσεων. Το θέμα ξέρετε το είπε ο κ. Σπανός, δεν είναι να δημιουργήσουμε επιτροπές οι οποίες μάλιστα θα δημιουργήσουν και θέμα σύγχυσης αρμοδιοτήτων. Το θέμα είναι οι δήμοι και οι περιφέρειες να έχουν το απαραίτητο δυναμικό, ώστε να μπορούν να αντιμετωπίσουν αποτελεσματικά τις πυρκαγιές και τις φυσικές καταστροφές.

Μάλιστα να πω εδώ ότι όσες επιτροπές και να δημιουργήσουμε, εάν δεν υπάρχει το αντίστοιχο δυναμικό στην Πυροσβεστική, αλλά και αν δεν δώσουμε αποφασιστικές αρμοδιότητες στα δασαρχεία να αντιμετωπίσουν τις πυρκαγιές, πολύ φοβάμαι ότι μονίμως θα είμαστε στο ίδιο έργο θεατές. Το θέμα δεν είναι, λοιπόν, να δημιουργούμε μόνο επιτροπές, το θέμα είναι να υπάρχουν οι ανάλογοι πόροι και το αντίστοιχο προσωπικό, ώστε να μπορέσει να αντιμετωπίσει αποτελεσματικά τις φυσικές καταστροφές.

Ένα άλλο ζήτημα είναι και οι ρυθμίσεις οφειλών προς τους δήμους. Διαφημίστηκε πάρα πολύ αυτό το μέτρο, όμως αν κάποιος προσέξει τη διατύπωση του άρθρου, θα δει ότι αφορά τα όσα άτομα θεωρούνται ευάλωτα σύμφωνα με τον Πτωχευτικό Κώδικα. Το πρόβλημα είναι ότι ο Πτωχευτικός Κώδικας έχει πολύ αυστηρά κριτήρια για το ποιος είναι ευάλωτος, με αποτέλεσμα πάρα πολλοί πολίτες να βρεθούν εκτός ρυθμίσεων. Επίσης προβλέπεται η δυνατότητα ένταξης στον εξωδικαστικό μηχανισμό για όσους οφείλουν πάνω από 10.000 ευρώ. Ποιο είναι, όμως, το πρόβλημα; Εάν κάποιος δεν είναι ευάλωτος και οφείλει κάτω από 10.000 ευρώ, τι θα γίνει; Τι θα συμβεί; Θα υπαχθεί ή θα έχει πρόβλημα;

Δεδομένου ότι στο άρθρο 32 προβλέπεται πλέον και η δυνατότητα κατάσχεσης εις χείρας τρίτων, δηλαδή πιστωτικών ιδρυμάτων, ηλεκτρονικής κατάσχεσης των εισοδημάτων των πολιτών για οφειλές στους δήμους, πολύ φοβάμαι ότι ο συνδυασμός όλων αυτών των διατάξεων θα συντελέσει στο ότι πάρα πολλοί πολίτες οι οποίοι σήμερα πιέζονται από τα funds και τους servicers και έχουν πάρα πολλές οφειλές σε δάνεια, πλέον θα αντιμετωπίσουν και το φάσμα κατασχέσεων περιουσίας και απώλειας περιουσίας και από τους δήμους. Δηλαδή ουσιαστικά θα βρεθούν μεταξύ δύο πυρών.

Για εμάς αυτό εδώ είναι απαράδεκτο, δεν είναι πολιτικά ορθό και γι’ αυτό θα καταψηφίσουμε αυτή τη διάταξη. Δεν πρέπει ο πολίτης σήμερα να αντιμετωπίζει απώλεια περιουσίας, ειδικά δε όταν φτωχοποιείται, όταν υπάρχει πολύ μεγάλη ακρίβεια. Για μας είναι λάθος. Θα πρέπει ουσιαστικά να διευρυνθούν τα κριτήρια για την ένταξη στις ρυθμίσεις οφειλών και όχι να είναι στενά περιορισμένα.

Επίσης δεν θεωρούμε ότι με το να αυξάνουμε το τέλος διαμονής παρεπιδημούντων, το οποίο θα επιβαρύνει όσους επισκέπτονται τουριστικά καταλύματα και τις κλίνες σε διάφορους δήμους, θα λύσουμε τίποτα. Αντιθέτως θα επιβαρύνουμε τον πολίτη ο οποίος θα κληθεί να πληρώσει ξανά από την τσέπη του για την επιβάρυνση αυτών των παρεπιδημούντων. Για μας είναι στη λάθος κατεύθυνση αυτή η διάταξη.

Επίσης να πω ένα άλλο μεγάλο πρόβλημα που ειπώθηκε στις επιτροπές -το είπαμε και εμείς- είναι οι ρυθμίσεις για τα ζώα συντροφιάς. Εκεί πέρα είχαμε συμφωνήσει στο να παρίστανται στην πολιτική αγωγή σε περιπτώσεις τέλεσης κακουργηματικών πράξεων εις βάρος ζώων. Είχαμε όμως διαφωνήσει με άλλες διατάξεις.

Πρώτα από όλα διαφωνήσαμε με την καθιέρωση του ανεύθυνου των δήμων σε περίπτωση τροχαίου δυστυχήματος από αδέσποτο ζώο συντροφιάς το οποίο είναι σημασμένο. Είχαμε πει πως σε αυτή την περίπτωση, δεδομένου ότι το άρθρο 924 του Αστικού Κώδικα προβλέπει γνήσια αντικειμενική ευθύνη για τον κάτοχο ζώου συντροφιάς, ο πολίτης θα έχει μεγάλο πρόβλημα, γιατί δεν θα μπορεί να στραφεί κάπου για αποζημίωση.

Επίσης υπάρχει και μια αδικία. Ενώ προβλέπουμε ανεύθυνο για τους δήμους, δεν προβλέπουμε το ανεύθυνο για τα φιλοζωικά σωματεία. Δηλαδή τι γίνεται; Γιατί τέτοια επιλεκτική αντιμετώπιση; Δεν νομίζω πως με τέτοιου είδους διατάξεις ουσιαστικά προστατεύουμε τους δήμους, αντιθέτως δημιουργούμε πρόβλημα στον πολίτη ο οποίος σε αυτή την περίπτωση θα έχει πρόβλημα στο πού να στραφεί να ζητήσει αποζημίωση. Για μας είναι ιδιαίτερο πρόβλημα.

Επίσης, ένα άλλο μέτρο το οποίο όπως διαφώνησαν και οι κτηνίατροι της Ελλάδος ήταν η υποχρεωτική στείρωση των ζώων, αλλά και η υποχρεωτική αποστολή γενετικού υλικού. Για εμάς αυτό είναι στη λάθος επιστημονική βάση. Όπως είπε και η εκπρόσωπος του Πανελλήνιου Κτηνιατρικού Συλλόγου είναι μια πανευρωπαϊκή πρωτοτυπία και δεν έχει καμμία επιστημονική τεκμηρίωση, γι’ αυτόν τον λόγο θεωρούμε πως είναι άκρως προβληματική αυτή η διάταξη.

Τώρα περνάμε σε μια ακόμα διάταξη η οποία συζητήθηκε ευρέως στις επιτροπές και στην οποία και εμείς είχαμε εκφράσει τη διαφωνία μας. Είναι η διάταξη που ουσιαστικά διευρύνει το γνωστικό αντικείμενο για την επιλογή του Διοικητή της Εθνικής Αρχής Διαφάνειας, όπου πλέον καταργείται η πρόβλεψη να έχει κάποιος νομικές και οικονομικές γνώσεις και πλέον έχουμε ένα εντελώς διευρυμένο γνωστικό πεδίο.

Εμείς είχαμε πει πως θα πρέπει ένας άνθρωπος ο οποίος έχει μια τόσο νευραλγική θέση σε μια τόσο κρίσιμη αρχή, η οποία ελέγχει τη διαφθορά και κυρίως προβλέπει και τη διαφάνεια στη χώρα, να έχει νομικές και οικονομικές γνώσεις, διότι διαφορετικά όσο καλός και να είναι σε κάποιο γνωστικό αντικείμενο, δεν θα μπορεί να αντιληφθεί τα περίπλοκα νομικά και οικονομικά ζητήματα που σχετίζονται με την πάταξη της διαφθοράς.

Επίσης είχαμε θέσει και εμείς και άλλα κόμματα της Αντιπολίτευσης τον προβληματισμό ότι πολύ φοβόμαστε πως αυτή η διεύρυνση του γνωστικού πεδίου ενδεχομένως να δώσει έδαφος για τη δημιουργία φωτογραφικών προσλήψεων, φωτογραφικών διορισμών σε άτομα τα οποία έχουν ένα πολύ διαφορετικό γνωστικό πεδίο.

Το είχαμε δει και παλαιότερα στην ΕΥΠ -δεν ήμασταν εδώ στο Κοινοβούλιο- όπου είχε μπει άτομο ο οποίος ήταν μουσικός και επίσης πολύ φοβόμαστε ότι θα γίνει και τώρα. Ουσιαστικά θα μπαίνουν άτομα τα οποία είναι άσχετοι με το γνωστικό αντικείμενο, δεν γνωρίζουν τα πολύπλοκα ζητήματα τα οποία σχετίζονται με τη διαφθορά και τη διαφάνεια, με αποτέλεσμα να εξυπηρετούν και τη βούληση της εκάστοτε κυβέρνησης. Αυτό για μας είναι άκρως προβληματικό. Εμείς θα θέλαμε η διάταξη να παραμείνει ως έχει.

Επίσης είχαμε διατυπώσει προβληματισμό για τα άρθρα 55 και 56 για τις πολιτογραφήσεις ομογενών από την Ουκρανία και τη διαδικασία. Είχαμε πει πως τα κριτήρια τα οποία τίθενται σε αυτά τα δύο άρθρα ενδεχομένως να οδηγήσουν στην ελληνοποίηση ατόμων τα οποία δεν θα έχουν στην πραγματικότητα ελληνική ιθαγένεια. Είναι άκρως προβληματικές αυτές οι προβλέψεις. Το είχαμε δει και παλιότερα με δήθεν ομογενείς από τη Σοβιετική Ένωση, οι οποίοι τελικά αποδείχθηκαν ότι δεν ήταν ομογενείς. Εμείς θέλουμε να υπάρχει μια αυστηροποίηση στο νομικό πλαίσιο σε αυτές τις διατάξεις.

Ένα άλλο άρθρο το οποίο είχαμε εκφράσει αντιθέσεις ήταν το άρθρο 57 για την κινητικότητα, που ουσιαστικά υπάρχει μεγάλος περιορισμός της κινητικότητας στο δημόσιο. Εμείς είχαμε εκδηλώσει την αντίθεσή μας σε αυτό το ζήτημα. Είναι άκρως προβληματική και η συγκεκριμένη διάταξη.

Επίσης στο άρθρο 59 όπου είχαμε για παράδειγμα τον Συνήγορο του Πολίτη, όπου πλέον το άρθρο αυτό προβλέπει πως θα υπάρχει πρόσβαση των πολιτών σε δημόσια διοικητικά και ιδιωτικά έγγραφα, ακόμα και με ανώνυμη αίτηση. Και θέλουμε να ρωτήσουμε σε τι εξυπηρετεί αυτό. Γιατί ανώνυμη αίτηση; Και δεύτερον, επειδή ειπώθηκε για λόγους διαφάνειας να ελέγχουν τις κανονιστικές πράξεις. Ως γνωστόν οι περισσότερες κανονιστικές πράξεις είναι αναρτημένες στο διαδίκτυο. Για ποιον λόγο θα πρέπει να προβλέπεται ανώνυμη αίτηση για να έχει κάποιος πρόσβαση σε δημόσια και ιδιωτικά έγγραφα τα οποία είναι και προσωπικά δεδομένα.

Δεύτερον, ένα άλλο είναι πως γενικεύεται πλέον η έννοια του εύλογου ενδιαφέροντος του αιτούντος αν κάποιο έγγραφο περιέχει προσωπικά δεδομένα. Όμως για τα ιδιωτικά έγγραφα προβλέπονταν στο άρθρο 5 το ειδικό έννομο συμφέρον και όχι το εύλογο ενδιαφέρον. Το εύλογο ενδιαφέρον επιπλέον γενικεύεται -είναι γενικός κανόνας- και είναι μια αόριστη νομική έννοια. Αντιθέτως το ειδικό έννομο συμφέρον είναι μια αυστηρή δικονομική έννοια.

Εμείς θέλαμε να παραμείνει η διάταξη ως έχει και όχι πλέον με αοριστίες, με άλλες διατάξεις και με την επίκληση εύλογου ενδιαφέροντος κάποιος να έχει πρόσβαση σε έγγραφα, τα οποία περιέχουν προσωπικά δεδομένα. Πολύ φοβάμαι ότι θα υπάρξει πρόβλημα με τα προσωπικά δεδομένα πολλών πολιτών. Αυτό είναι πάρα πολύ σημαντικό και θα πρέπει να ληφθεί υπ’ όψιν.

Στο άρθρο 61 δημιουργείται πλέον μια ομάδα προστασίας πανεπιστημιακών ιδρυμάτων από ειδικούς φρουρούς. Βλέπουμε λοιπόν πως παρά τα μεγάλα λόγια περί της Πανεπιστημιακής Αστυνομίας, ουσιαστικά εδώ η Κυβέρνηση ομολογεί την αποτυχία της Πανεπιστημιακής Αστυνομίας, με αποτέλεσμα να δημιουργεί πάλι ένα νέο σώμα φρούρησης πανεπιστημιακών ιδρυμάτων, το οποίο δεν ξέρουμε κατά πόσο θα εκτελέσει το έργο του. Πάντως το πρόβλημα είναι ότι η Πανεπιστημιακή Αστυνομία ουσιαστικά με αυτό το άρθρο καταργείται και παραδέχεται η Κυβέρνηση την αποτυχία αυτού του σώματος.

Και τέλος στο άρθρο 63, προβλέπεται η παράταση ισχύος που αφορά τις δαπάνες μετακίνησης αστυνομικού προσωπικού, το οποίο μετακινείται για κάλυψη έκτακτων και απρόβλεπτων αναγκών. Εδώ να πούμε πως ακούσαμε τον επικεφαλής της ΠΟΑΣΥ να κατακεραυνώνει το μέτρο, διότι ακριβώς το συγκεκριμένο επίδομα, οι συγκεκριμένες δαπάνες είναι πάρα πολύ χαμηλές, μόλις 45 ευρώ. Ουσιαστικά ο αστυνομικός καλείται σε πολλές περιπτώσεις να πληρώνει από την τσέπη του όταν πρόκειται να μετακινηθεί για να εκτελέσει το καθήκον του.

Εμείς είμαστε ενάντια σε αυτό το μέτρο. Θέλουμε ο αστυνομικός να ζει αξιοπρεπώς. Δεν θέλουμε να επιβαρύνεται ή να σκέπτεται να πληρώσει από την τσέπη του όταν μετακινείται για να επιτελέσει το καθήκον του, ειδικά σε έκτακτες και απρόβλεπτες ανάγκες. Γι’ αυτόν τον λόγο εκφράζουμε και εμείς την αντίθεσή μας στο συγκεκριμένο άρθρο. Θεωρούμε πως θα πρέπει να υπάρξει μια αξιοπρεπής δαπάνη η οποία να καλύπτει επαρκώς τις ανάγκες διαβίωσης και μετακίνησης των αστυνομικών, διότι δεν θέλουμε αστυνομικούς να είναι στην εξαθλίωση.

Εν κατακλείδι το συγκεκριμένο νομοσχέδιο, όπως είπα και στην αρχή, ενώ προσπαθεί να καλύψει πληθώρα νομικών ζητημάτων με διάφορες διατάξεις αποσπασματικές, στην πραγματικότητα τα καλύπτει είτε ελλιπώς είτε δημιουργεί νέα προβλήματα. Γι’ αυτόν τον λόγο εμείς επειδή είμαστε ενάντια στην αποσπασματική νομοθέτηση και επειδή θεωρούμε ότι υπάρχουν σοβαρές ελλείψεις, αλλά και προβληματικές διατάξεις, θα καταψηφίσουμε επί της αρχής το νομοσχέδιο. Θα υπερψηφίσουμε μόνο κάποιες διατάξεις συγκεκριμένες, πολύ λίγες, που είναι προς τη σωστή κατεύθυνση.

Δυστυχώς θέτουμε τον προβληματισμό μας, διότι βλέπουμε συνεχώς να έρχονται νομοσχέδια τα οποία αποτελούνται από πάρα πολλές διατάξεις, οι οποίες όμως είναι ελλιπείς. Θα θέλαμε καλύτερα να υπάρξει ενιαίο νομοσχέδιο για διάφορα ζητήματα και όχι να έρχονται πολυνομοσχέδια τα οποία με αποσπασματικές διατάξεις προσπαθούν να καλύψουν ζητήματα πρόχειρα και κυριολεκτικά στο πόδι.

Αυτό για μας δεν είναι δείγμα σοβαρής νομοθέτησης. Είναι δείγμα πρόχειρης νομοθέτησης. Γι’ αυτούς τους λόγους λοιπόν εμείς καταψηφίζουμε επί της αρχής το νομοσχέδιο.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Ολοκληρώθηκαν οι ομιλίες των ειδικών αγορητών και εισηγητών. Μπαίνουμε στον κατάλογο και ξεκινάμε με τον κ. Χρήστο Καπετάνο από τη Νέα Δημοκρατία. Μετά θα πάρει τον λόγο ο κ. Παπαηλιού.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Πρόεδρε, έχω ζητήσει τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Για ομιλία ή παρέμβαση;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Για την ομιλία μου.

 **ΠΡΟΕΔΡΕΥΩΝ (Γεώργιος Λαμπρούλης):** Ναι, να δώσουμε τον λόγο με βάση και την πρωινή απόφαση που πάρθηκε στην Ολομέλεια. Να μιλήσουν δύο Βουλευτές και μετά αμέσως εσείς, κύριε Χαρίτση.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Εντάξει, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Καπετάνο, έχετε τον λόγο.

**ΧΡΗΣΤΟΣ ΚΑΠΕΤΑΝΟΣ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, ακούγοντας την Αντιπολίτευση σήμερα και ειδικά τον ΣΥΡΙΖΑ και το ΠΑΣΟΚ να ομιλούν μέχρι τώρα, διαπίστωσα ότι κατανάλωσαν τα δεκατρία με δεκατέσσερα λεπτά της ομιλίας τους ο καθένας ομιλώντας περί παντός επιστητού εκτός του νομοσχεδίου. Μίλησαν για εκλογικό νόμο, για μεθόδους καταστολής της Αστυνομίας, για συμπράξεις δημοσίου ιδιωτικού τομέα, για παρακολουθήσεις, για ένα σωρό θέματα. Για το νομοσχέδιο κατανάλωσαν ένα, δύο λεπτά στο τέλος.

Τι σημαίνει αυτό; Αυτό σημαίνει ότι συμφωνούν ή ότι δεν υπάρχει άλλη πρόταση από την Αντιπολίτευση; Διότι αυτό το ζούμε συνεχώς. Στα νομοσχέδια που ερχόμαστε να συζητήσουμε, συζητούμε περί παντός επιστητού εκτός από τα νομοσχέδια που συζητούμε.

Και μπαίνω, λοιπόν, στην ουσία του σημερινού νομοσχεδίου ως ένας άνθρωπος που προέρχεται και από την τοπική αυτοδιοίκηση. Είναι ένα νομοσχέδιο που ανταποκρίνεται στις ανάγκες της τοπικής αυτοδιοίκησης, των περιφερειών, αλλά και της χώρας γενικότερα σε μια ιδιαίτερα κρίσιμη περίοδο.

Το παρόν νομοσχέδιο δεν επιλύει όλα τα προβλήματα της τοπικής αυτοδιοίκησης ούτε γίνεται με έναν νόμο ή με δέκα άρθρα να επιλυθούν προβλήματα χρόνια και παθογένειες. Όμως, γίνεται μια συνολική προσπάθεια να ενισχυθεί η λειτουργία των δήμων και των περιφερειών, να ενδυναμωθεί η διαχείριση κρίσεων και να διευκολυνθεί η συνεργασία μεταξύ της τοπικής αυτοδιοίκησης και της κεντρικής διοίκησης.

Και μπαίνω στην ουσία τους. Το άρθρο 25, κατ’ αρχάς. Γεννάται ένα ερώτημα. Είναι δυνατόν να λέμε ότι δεν ψηφίζουμε ένα νομοσχέδιο επί της αρχής, αλλά συμφωνούμε στο 70% - 80% των ρυθμίσεων που φέρνει; Ποιος διαφωνεί με το άρθρο 25 όπου εισάγει μια δυνατότητα ρύθμισης οφειλών των δήμων σε εξήντα δόσεις για τις οφειλές που έχουν βεβαιωθεί μέχρι 31 Αυγούστου του 2024 και με ημερομηνία κατάθεσης των αιτήσεων -πρέπει να το λέμε για να το ακούει και ο κόσμος- την 30η Νοεμβρίου του 2024; Ποιος διαφωνεί ότι ιδιαίτερα για τους ευάλωτους οφειλέτες υπάρχει απαλλαγή από τις προσαυξήσεις ως και 95%; Το θέλουμε; Αν το θέλουμε, το ψηφίζουμε.

Με το άρθρο 29, επέρχεται και διευκολύνεται ο συμψηφισμός των χρεών των δήμων με της ΔΕΥΑ, με ανώτατο χρονικό διάστημα τα δέκα έτη. Επίσης, θετικό. Και με το άρθρο 26 του παρόντος νόμου δίνεται η δυνατότητα του εξωδικαστικού μηχανισμού που ενισχύει την τακτοποίηση χρεών από 10.000 ευρώ και άνω για τους δήμους και τα νομικά τους πρόσωπα. Να μπορεί δηλαδή ο πολίτης -για να το πούμε με απλά λόγια- να προσφεύγει στον εξωδικαστικό μηχανισμό και για οφειλές στους δήμους ή στα νομικά πρόσωπα των δήμων που είναι πάνω από 10.000 ευρώ. Αυτό δεν υπήρχε.

Επίσης το τέλος παρεπιδημούντων όπου δίνεται η δυνατότητα σε κάθε δήμο να βάζει το τέλος όπου επιθυμεί ή το τέλος που σύμφωνα με τις ανάγκες υπάρχει από 0,5 ως 0,75, διαφορετικό και σε κάθε περιοχή, ανάλογα με τις ανάγκες που κρίνει η δημοτική αρχή, το δημοτικό συμβούλιο ότι υπάρχει.

Με το άρθρο 31, ενισχύεται η προστασία των κοινόχρηστων χώρων από παράνομες καταλήψεις, τριπλασιάζονται τα πρόστιμα. Ξέρουμε τι γινόταν όλα αυτά τα χρόνια όσοι προερχόμαστε από την τοπική αυτοδιοίκηση. Εδώ προσπαθεί να μπει μια σειρά σε όλα αυτά τα ζητήματα. Πολλές φορές οι μητέρες προσπαθούσαν να περάσουν με καροτσάκι από το πεζοδρόμιο και δεν μπορούσαν, λόγω των καθισμάτων. Όλα αυτά μπαίνουν σε μία σειρά και αυτό το προβλέπει το νομοσχέδιο.

Επίσης το άρθρο 16 προσφέρει μια σημαντική τομή στη διαδικασία προγραμματισμού των συμβάσεων των ΟΤΑ και για την επόμενη χρονιά. Δίνεται η δυνατότητα να τις προγραμματίζουν, χωρίς να αναμένεται να χρειάζεται η έγκριση του προϋπολογισμού κάθε φορά, γεγονός που ξέρουμε τι προβλήματα επέφερε.

Δεν άκουσα επίσης να γίνεται από την Αντιπολίτευση καθόλου λόγος για το άρθρο 19 που δίνεται η δυνατότητα σύστασης Επιτροπής Διαχείρισης Κινδύνων σε περιφερειακό επίπεδο. Ήρθατε μόνο να πείτε εδώ ότι υπήρχε στη Θεσσαλία ανάμεσα στο Δήμο Βόλου και στην περιφέρεια, με διχογνωμία και ποιανού αρμοδιότητα είναι. Αυτό έρχεται και λέει το νομοσχέδιο αυτό. Την ύνων σε περιφερειακό επίπεδο και πώς μπορούμε να κατανέμουμε τις αρμοδιότητες.

Επίσης, το άρθρο 20 διευκολύνει την υλοποίηση έργων μείζονος σημασίας για την πολιτική προστασία των περιφερειών, παρέχοντας ταχύτερες διαδικασίες για την αποκατάσταση καταστροφών. Φωνάζουμε γιατί κάποια πράγματα μετά από μια καταστροφή γίνονται αργά. Αυτό έρχεται να ρυθμίσει αυτό το νομοσχέδιο.

Και πέραν αυτών των θεμάτων, μπαίνει και σε κάποια άλλα ζητήματα, όπως το άρθρο 49, όπου για τη λήψη και καταχώριση του γενετικού υλικού ζώου συντροφιάς για δώδεκα έτη, υποβάλλεται παράβολο από τον ιδιοκτήτη 70 ευρώ ανά ζώο.

Και όταν αυτό πρόκειται για κυνηγετικούς σκύλους αυτό το ποσό πέφτει στα 40 ευρώ. Ξέρετε πόσο ήταν μέχρι τώρα; Ήταν 150. Και υπήρχαν κυνηγοί οι οποίοι είχαν δέκα, δεκαπέντε και είκοσι σκυλιά και καλούνταν να πληρώσουν ποσά της τάξης των 1.500, 2.000 και 3.000 ευρώ. Και τώρα υπάρχει επίσης μια πρόβλεψη ότι για τα ποιμενικά σκυλιά υπάρχει πλήρης απαλλαγή για τους κτηνοτρόφους μας.

Θέλω να πω κάτι το οποίο είναι επίσης σημαντικό. Είχα την ευκαιρία με τον Υπουργό των Εσωτερικών Θοδωρή Λιβάνιο, ο οποίος μαζί με τον Βασίλη Σπανάκη και τον Κώστα Γκιουλέκα κάνουν εξαιρετική δουλειά, και θέλω να τους συγχαρώ, να συζητήσω το θέμα της παγίας στους προέδρους των τοπικών κοινοτήτων. Είναι κάτι που νομίζω ότι μπορούμε να το δούμε αργότερα σε κάποιο νομοσχέδιο του Υπουργείου Εσωτερικών, διότι θα διευκολυνθούν πολύ οι πρόεδροι των τοπικών κοινοτήτων. Ποιο είναι το μείζον; Γιατί γι’ αυτό είμαστε εδώ και γι’ αυτό πηγαίνουμε και στα χωριά μας. Προέρχομαι από τον Νομό Λάρισας που είναι ένας νόμος με τριακόσια περίπου χωριά. Για να κρατήσουμε την ύπαιθρο ζωντανή, πρέπει να κρατήσουμε τα χωριά μας ζωντανά. Πρέπει να δώσουμε κίνητρα εκεί όπου μένουν οι πολίτες αυτοί, να είμαστε δίπλα τους.

Αυτό το νομοσχέδιο, λοιπόν, με τη συνδυασμένη προσέγγιση στην οικονομική διαχείριση, την προστασία των δικαιωμάτων και την ενίσχυση των τοπικών κοινωνιών το κάνει πράξη.

Σας καλώ, λοιπόν, όλους να το υπερψηφίσετε γιατί η τοπική αυτοδιοίκηση είναι η καρδιά της δημοκρατίας μας και μέσα από τη σωστή λειτουργία της μπορούμε να εγγυηθούμε ένα καλύτερο μέλλον για τους πολίτες μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Γεώργιος Παπαηλιού από τον ΣΥΡΙΖΑ.

Μετά θα ακολουθεί ο Πρόεδρος της Κοινοβουλευτικής Ομάδας της Νέας Αριστεράς κ. Χαρίτσης.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το υπό κρίση νομοσχέδιο επιχειρούνται σημειακές αλλαγές, οι περισσότερες αρνητικές, προβληματικές και ατελείς. Η προχειρότητα του υπό κρίση νομοσχεδίου είναι εμφανής. Πάντως δεν αντιμετωπίζονται τα δύο βασικά προβλήματα της τοπικής αυτοδιοίκησης, η οικονομική ασφυξία και η υποστελέχωσή της. Κυρίως όμως στις επιμέρους ρυθμίσεις αποτυπώνεται η νεοφιλελεύθερη, αντιδραστική αντίληψη της Κυβέρνησης της Νέας Δημοκρατίας, του καθεστώτος Μητσοτάκη.

Πολλές διατάξεις του νομοσχεδίου είναι προβληματικές. Ειδικότερα: περιορίζεται η δυνατότητα των οφειλετών των δήμων να προβαίνουν σε ευνοϊκή ρύθμιση των χρεών τους. Μάλιστα, η σχετική ρύθμιση είναι λιγότερο ευνοϊκή για τους οφειλέτες, συγκριτικά με εκείνη η οποία είχε επιτευχθεί επί διακυβέρνησης ΣΥΡΙΖΑ το 2019.

Η Κυβέρνηση μειώνει τους πόρους για την τοπική αυτοδιοίκηση και συγχρόνως αρνείται να της δώσει ενίσχυση μέσω των κεντρικών αυτοτελών πόρων που να ανταποκρίνεται στο ελάχιστο των πραγματικών αναγκών της. Μέσω σειράς διατάξεων, αποκλείονται οι εκπαιδευτικοί από την κινητικότητα και «φωτογραφίζονται», τα προσόντα του Διοικητή της Εθνικής Αρχής Διαφάνειας με τον γνωστό τρόπο που αποτελούν «φωτογραφίες» πολλοί διαγωνισμούς, τα προσόντα του διοικητή της Εθνικής Αρχής Διαφάνειας. Επιπλέον, συντηρείται η αδιαφάνεια στις διαδικασίες που ακολουθούνται για την εκκαθάριση των εκλογικών καταλόγων.

Η Κυβέρνηση δεν έχει σαφή άποψη, κατεύθυνση και συνακόλουθα σχεδιασμό για τις αρμοδιότητες της αποκεντρωμένης διοίκησης, καθώς, μάλιστα, σύμφωνα με το Σύνταγμα, η αποκέντρωση μιας αρμοδιότητας της κεντρικής διοίκησης συνιστά βήμα, με τρόπο που σε περίπτωση απρόβλεπτων προβλημάτων ή δυσλειτουργιών να μην υπάρχει θεσμική δυνατότητα επανόδου.

Με το υπό κρίση νομοσχέδιο, στις αποδυναμωμένες, αποκεντρωμένες διοικήσεις, ανατίθεται μια νέα σημαντική και ιδιαίτερα απαιτητική αρμοδιότητα, αυτή που αφορά την κατασκευή και τη συντήρηση των χερσαίων συνοριακών σταθμών.

Η Κυβέρνησή σας, κύριε Υπουργέ, είναι αυτή που αρχικά αποδυνάμωσε τις αποκεντρωμένες διοικήσεις, αφαιρώντας τους τη μείζονα αρμοδιότητα του τομέα των δασών μαζί με τα 3/5 του προσωπικού τους. Στη συνέχεια, τις κομματικοποίησε, διορίζοντας επικεφαλής πολιτικά πρόσωπα και αφήνοντας πολλούς υπαλλήλους να αποχωρούν είτε μέσω συνταξιοδότησης, είτε μέσω κινητικότητας.

Προκύπτει λοιπόν σοβαρότατος προβληματισμός για το αν οι αποκεντρωμένες διοικήσεις θα είναι διοικητικά έτοιμες να υλοποιήσουν αποτελεσματικά τα ανατιθέμενα καθήκοντα, να λαμβάνουν κρίσιμες αποφάσεις και να επικοινωνούν με τους διεθνείς και ευρωπαϊκούς οργανισμούς που εμπλέκονται στη λειτουργία των συνοριακών σταθμών.

Σχετικά με τις ρυθμίσεις που αφορούν τους δημοτικούς αστυνομικούς: Αποτελεί ζήτημα το γεγονός ότι υπάρχει επιλεκτική εύνοια προς συγκεκριμένες κατηγορίες για τη βαθμολογική κατάταξή τους. Συγκεκριμένα, αναγνωρίζεται για τη βαθμολογική κατάταξη του υπηρετούντος προσωπικού της Δημοτικής Αστυνομίας η υπηρεσία-ως επιπλέον ο χρόνος που διανύθηκε από αυτούς σε συγκεκριμένες θέσεις των δήμων και των καταστημάτων κράτησης μετά τη θέση τους σε διαθεσιμότητα.

Μετά από μια δεκαετία, όταν επί υπουργίας Κυριάκου Μητσοτάκη είχε καταργηθεί η Δημοτική Αστυνομία, η νέα διάταξη αντί να τακτοποιήσει τις υφιστάμενες εκκρεμότητες, δημιουργεί καινούργιες, διαχωρίζοντας αδικαιολόγητα τους υπαλλήλους που είχαν εξ ανάγκης βρεθεί σε άλλη υπηρεσία. Κατ’ εφαρμογή της αρχής της ίσης μεταχείρισης, όλοι οι υπάλληλοι πρέπει να αντιμετωπίζονται με τους ίδιους όρους και ότι αναγνωρίζεται στους μεν να αναγνωρίζεται σε όλους αφού πρόκειται για όμοιες περιπτώσεις.

Αναφορικά με τη ρύθμιση οφειλών προς τους δήμους: Στο νομοσχέδιο εμπεριέχεται η πρόβλεψη για τη ρύθμιση οφειλών, μια ρύθμιση που, όπως είπα και προηγουμένως, είναι κατώτερη των αναγκών και της κατάστασης που έχει δημιουργηθεί λόγω των αλλεπάλληλων κρίσεων, ενέργειας, πληθωρισμού, ακρίβειας. Επαναλαμβάνω: το 2019 υπό καθεστώς μνημονίων επί διακυβέρνησης ΣΥΡΙΖΑ είχε επιτευχθεί ρύθμιση εκατό δόσεων με διαγραφή των προσαυξήσεων. Έκτοτε, όσες ρυθμίσεις εισήχθησαν από τη σημερινή Κυβέρνηση είναι προβληματικές, είτε εντοπισμένες μόνον στα χρέη από την πανδημία, είτε πολύ περιορισμένου εύρους. Είναι λίγες οι προβλεπόμενες δόσεις, όπως η παρούσα.

Συνεπώς η εισαγόμενη ρύθμιση δεν ανταποκρίνεται στις ανάγκες των οφειλετών-πολιτών, αφού μάλιστα υφίσταται αδυναμία να εισπραχθούν τα 3,6 δισεκατομμύρια που οφείλονται στους δήμους.

Από πλευράς μας, προτείνεται συγκεκριμένη προσθήκη για να βελτιώσει τη συγκεκριμένη ρύθμιση, σημαντικά και ουσιαστικά. Εκτός των άλλων, προτείνεται να μειωθούν οι προσαυξήσεις και τα πρόστιμα και αυτές οι μειώσεις να ενταχθούν στον διακανονισμό με τις ευνοϊκές ρυθμίσεις.

Σχετικά με την πρόβλεψη για αύξηση των αποδόσεων των κεντρικών αυτοτελών πόρων σε ΟΤΑ Α΄ και Β΄ βαθμού. Είναι μια πρόβλεψη παραπλανητική και ψευδής, καθώς προβλέπεται ενίσχυση του προϋπολογισμού, ύψους 108 εκατομμυρίων, δήθεν για την ενίσχυση δήμων και περιφερειών. Όμως, από αυτά, τα 90 εκατομμύρια προορίζονται για την εξόφληση εκκρεμών ληξιπρόθεσμων υποχρεώσεων δήμων προς τρίτους.

Πραγματική ενίσχυση με τη μορφή αυξημένων κεντρικών αυτοτελών πόρων δίδεται στους μεν δήμους το «ιλιγγιώδες» ποσό των 10 εκατομμυρίων και στις περιφέρειες το ποσό των 8 εκατομμυρίων.

Είναι δυνατόν, κύριε Υπουργέ, να καλυφθούν οι λειτουργικές ανάγκες πανελλαδικά με τέτοια ποσά;

Επιπλέον, όσον αφορά την πρόβλεψη για τη σύσταση μονάδας σύνταξης και εφαρμογής του Κώδικα Τοπικής Αυτοδιοίκησης στην κεντρική υπηρεσία του Υπουργείου Εσωτερικών, πρέπει να επισημανθεί ότι είναι εντελώς λανθασμένη επιλογή καθώς, έρχεται σε αντίθεση με την έννοια της ορθολογικής οργάνωσης. Υπάρχει η τακτική, η κανονική σχετική δομή στον Οργανισμό του Υπουργείου Εσωτερικών. Συστήνεται μια νέα, έκτακτη παρά τω Υπουργώ, στην οποία αποσπώνται συγκεκριμένοι υπάλληλοι. Ευνοιοκρατία; Όπως πάντα, αφού μάλιστα, οι συγκεκριμένοι επιβραβεύονται με αξιώματα και αμοιβές.

Έργο τους, το ίδιο έργο που ασκείται συνεχώς από την τακτική δομή, αλλά με έμφαση στη σύνταξη του νέου κώδικα και στη συνέχεια την παρακολούθηση της εφαρμογής του. Η σύγχυση που θα ανακύψει είναι ολοφάνερη και για τις δύο δομές. Θα συγκρούονται ποιος θα πράττει τι και ποιος θα έχει την ευθύνη σε περίπτωση σφαλμάτων. Επιπλέον, παραβιάζονται οι αρχές της ισότητας και της αναλογικότητας.

Τέλος, η διάταξη που αλλάζει τα προσόντα των υποψηφίων για τη θέση του διοικητή της Εθνικής Αρχής Διαφάνειας είναι «φωτογραφική». Θα μου πείτε, «παλιά μου τέχνη κόσκινο» για την Κυβέρνηση. Πρόκειται για τη γνωστή εξαιρετικά αποκαλυπτική πρακτική με «φωτογραφική» διάταξη, όπως έγινε και με την αρχική επιλογή του διοικητή της Εθνικής Αρχής Διαφάνειας.

Η Εθνική Αρχή Διαφάνειας έχει μείνει χωρίς διοικητή εδώ και δύο χρόνια και προσπαθείτε σήμερα «να μαζέψετε τα ασυμμάζευτα». Είναι ενδεικτικό της σημασίας και του σεβασμού που έχετε προς το κράτος δικαίου όταν αφήνετε σ’ αυτή την κατάσταση μια κορυφαία κρατική αρχή ελέγχου και καταπολέμησης της διαφθοράς τη δημόσια διοίκηση. Την αφήσατε να λειτουργεί εδώ και είκοσι επτά μήνες με αναπληρώσεις. Το γεγονός αυτό δεν μπορεί παρά να δημιουργεί σοβαρούς προβληματισμούς όσον αφορά τη νομιμότητα και τη σκοπιμότητα της εν λόγω καθυστέρησης.

Εν πάση περιπτώσει, τελειώνοντας, αυτό που ελέχθη προηγουμένως από τον εισηγητή της Πλειοψηφίας ότι πιστεύετε στην ισχυρή και αυθεντική τοπική αυτοδιοίκηση έρχεται σε αντίθεση με τα πεπραγμένα σας όλα αυτά τα χρόνια. Και βέβαια αυτό γίνεται, διότι δεν πιστεύετε στην αποκέντρωση, γι’ αυτό και έχετε εγκαταλείψει την ελληνική περιφέρεια. Αυτό προκύπτει και από έγκυρες έρευνες και από τους περιορισμένους πόρους που διατίθενται στην ελληνική περιφέρεια και από τα προγράμματα που είναι «κομμένα και ραμμένα» στο «κέντρο» και στους «μεγάλους και ισχυρούς».

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** ΟΠρόεδρος του Δημοκρατικού Πατριωτικού Κινήματος - ΝΙΚΗ, κ. Δημήτριος Νατσιός ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Τον λόγο έχει η κ. Μαρία - Ελένη Αποστολάκη από το ΠΑΣΟΚ, αφού ευχαριστήσουμε και τον Πρόεδρο της Κοινοβουλευτικής Ομάδας της Νέας Αριστεράς, τον κ. Χαρίτση που έδωσε προτεραιότητα στη συνάδελφο.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε. Ευχαριστώ, κύριε Χαρίτση.

Κυρίες και κύριοι συνάδελφοι, το σημερινό νομοσχέδιο με συγκεκριμένες διατάξεις του έρχεται να επικυρώσει τον απόλυτο ευφημισμό σε ό,τι αφορά το περιβόητο επιτελικό κράτος, ένα κράτος παρατάσεων, ένα κράτος διευθετήσεων και εξυπηρετήσεων, ένα κράτος ημετέρων, ένα κράτος πελατειακό, ένα κράτος που δεν υπηρετεί τη διαφάνεια, αλλά τεχνηέντως εισάγει περιορισμούς οι οποίοι επιτρέπουν την κρατική αυθαιρεσία απέναντι στον πολίτη, αποδυναμώνοντας με ουσιαστικό και τυπικό τρόπο ατομικά δικαιώματα.

Αυτό είναι το επιτελικό κράτος του κ. Μητσοτάκη. Αυτός είναι ο αμετανόητος τρόπος διακυβέρνησης της συντηρητικής παράταξης, τον οποίο ο Πρωθυπουργός με λαθραίο τρόπο βαφτίζει πολυδύναμο εκσυγχρονισμό, ενώ πρόκειται για έναν κλασικό παλαιοκομματισμό συνδεδεμένο με την υστέρηση της χώρας, με το κομματικό κράτος και την έλλειψη διαφάνειας και λογοδοσίας.

Όλα τα παραπάνω τεκμηριώνονται μέσα από τις διατάξεις του νομοσχεδίου, στις οποίες θα αναφερθώ με τρόπο που δυστυχώς για την Κυβέρνηση δεν επιδέχεται διαψεύσεων. Κύριε Υπουργέ, πριν από έναν χρόνο στην αρμόδια Διαρκή Επιτροπή Δημόσιας Διοίκησης είχατε πει ότι δεν είστε υπέρ των παρατάσεων. Είναι προφανές ότι δεν το εννοούσατε, γιατί προ δύο μηνών με το άρθρο 44 του ν.5130, λίγες μέρες πριν κλείσει η Βουλή, δώσατε εσείς, η Κυβέρνησή σας, για τρίτη φορά παράταση για τη συμμόρφωση των καταφυγίων ζώων συντροφιάς με τις προδιαγραφές του ν.4830, που εσείς είχατε ψηφίσει στο ’21, παράταση μέχρι την 31-12-27, δηλαδή έξι ολόκληρα χρόνια από την ψήφιση του νομοσχεδίου της Κυβέρνησης σας.

Με τις νέες διατάξεις που εισηγείστε σήμερα, εισηγείστε νέα παράταση, αυτή τη φορά στον χρόνο εκκίνησης της υποχρέωσης για στείρωση ή αποστολή δείγματος γενετικού υλικού δεσποζόμενου ζώου συντροφιάς και της επιβολής των σχετικών προστίμων μέχρι την 1η Ιουλίου του ’25, τέσσερα χρόνια μετά τη ψήφιση του νόμου σας.

Οι συνεχείς τροποποιήσεις του ν.4830, η θέσπιση νέων παρατάσεων συνιστούν ένα αμάχητο τεκμήριο προχειρότητας, ανευθυνότητας, αποτυχίας και πάντως όχι επιτελικού κράτους. Και ως φιλόζωη πολίτης, αλλά κυρίως ως Βουλευτής που θεωρώ την καλή νομοθέτηση προϋπόθεση εκσυγχρονισμού, διαφάνειας και δείκτη για την λειτουργία του κράτους δικαίου και της ποιότητας της δημοκρατίας μας οφείλω να καταγγείλω αυτήν σας την λειτουργία.

Αξίζει να επισημανθεί ότι δαπανήσατε 2 εκατομμύρια ευρώ για τη δημιουργία μητρώου DNA. Τρία χρόνια μετά την ψήφιση του ν.4830/2021 δεν έχετε παρουσιάσει κανένα επιστημονικό δεδομένο για το σε ποιες χώρες εφαρμόζεται η συλλογή δείγματος γενετικού υλικού για την ταυτοποίηση των γεννητόρων εγκαταλελειμμένων ζώων και ποια είναι η επιστημονικά τεκμηριωμένη μέθοδος για την ταυτοποίηση των γεννητόρων εγκαταλελειμμένων ζώων.

Και εδώ, κύριε Υπουργέ, έχουμε να κάνουμε με δημόσιο χρήμα και απαιτείται και διαφάνεια, αλλά και λογοδοσία, οι οποίες απουσιάζουν παντελώς από τη λειτουργία σας και από τις αποφάσεις σας.

Και μια και μιλάμε για δημόσιο χρήμα, η δημιουργία του Μητρώου Ζώων στο Υπουργείο Αγροτικής Ανάπτυξης και Τροφίμων, το οποίο διασφάλιζε την ιχνηλασιμότητα, ιδιαίτερα σημαντική παράμετρος για την προστασία των ζώων και κατέτασσε τη χώρα μας σε εκείνες τις δώδεκα μόλις χώρες της Ευρωπαϊκής Ένωσης που έχουν κεντρική βάση δεδομένων για τα ζώα συντροφιάς, έγινε με το ν.4039/2012. Υπήρξε προϊόν μακράς διαβούλευσης και ανοιχτού διαλόγου με την κοινωνία των πολιτών και τους αρμόδιους φορείς.

Και ως αρμόδια Υφυπουργός τότε, έχω τη χαρά σήμερα, δώδεκα χρόνια μετά, να εισπράττω την αναγνώριση και την αποδοχή της φιλοζωικής κοινότητας γι’ αυτόν τον νόμο και την ίδρυση του μητρώου. Όμως, η Κυβέρνηση της Νέας Δημοκρατίας αποφάσισε να σπαταλήσει -και χρησιμοποιώ το ρήμα αυτό- 3,1 εκατομμύρια ευρώ για τη δημιουργία από το μηδέν Μητρώου Ζώων, ενώ υπήρχε μητρώο, το οποίο ήταν λειτουργικό και να το εντάξει, μάλιστα, στο Εθνικό Σχέδιο Ανάκαμψης και Ανθεκτικότητας Ελλάδα 2.0.

Δεν υπάρχουν λεφτά για το Εθνικό Σύστημα Υγείας. Δεν υπάρχουν λεφτά για μισθούς αξιοπρέπειας σε γιατρούς και νοσηλευτές. Δεν υπάρχουν λεφτά για την ένταξη των νοσηλευτών στα βαρέα και ανθυγιεινά για την Κυβέρνηση Μητσοτάκη. Υπάρχουν, όμως, λεφτά γι’ αυτού του είδους τις σπατάλες. Αλλά το επιτελικό κράτος της Κυβέρνησης του κ. Μητσοτάκη δεν περιορίζεται, δυστυχώς, στις διατάξεις για τα ζώα συντροφιάς.

Πριν από πέντε χρόνια ήταν ο πρώτος νόμος της Κυβέρνησης Μητσοτάκη, εκείνος με τον οποίο έδειξε τις καθεστωτικές της προθέσεις, η αλλαγή με προκλητικό τρόπο των προϋποθέσεων και των τυπικών προσόντων του νόμου για τον επικεφαλής της ΕΥΠ, με σκοπό να τοποθετηθεί ο μειωμένων προσόντων εξ απορρήτων του Πρωθυπουργού στη θέση του επικεφαλής της ΕΥΠ. Ήταν ο κ. Κοντολέων, ο εκλεκτός, ο άνθρωπος εμπιστοσύνης, που επέλεξε ο Μητσοτάκης για να ελέγξει την ΕΥΠ και να ενορχηστρώσει το σκάνδαλο των υποκλοπών.

Και έρχεται σήμερα με την τροποποίηση του άρθρου 51 να κάνει το ίδιο, γιατί η διάταξη είναι φωτογραφική, γιατί υπάρχουν αξιωματούχοι που έχουν επιδώσει διαπιστευτήρια και έχουν υπάρξει εξαιρετικά πρόθυμοι και χρήσιμοι για την Κυβέρνηση, τόσο στην εξεταστική για τις υποκλοπές, όσο και με προκλητικό τρόπο στην εξεταστική των Τεμπών. Και το πτυχίο ψυχολογίας έρχεται να αναγορευτεί στην οδό εκείνη, που θα οδηγήσει στο διορισμό των εκλεκτών σας.

Η εργαλειοθήκη των ανεξάρτητων αρχών, η διαρκής δυσανεξία στα θεσμικά αντίβαρα, η διαρκής επιδίωξη ελέγχου δεν παραπέμπουν σε ευρωπαϊκές χώρες, παρά μόνο σε κάποιες που εμείς τουλάχιστον ως ΠΑΣΟΚ δεν θέλουμε να μοιάσουμε.

Τέλος, έρχομαι στο άρθρο 59, με το οποίο η Κυβέρνηση, τροποποιώντας το άρθρο 5 του Κώδικα Διοικητικής Διαδικασίας, υποτίθεται ότι ενσωματώνει την εφαρμογή της Σύμβασης του Τρόμσο. Και λέω «υποτίθεται», γιατί σκοπίμως περιορίζετε το δικαίωμα χωρίς να ακολουθείτε τα οριζόμενα στο άρθρο 3 της σύμβασης σχετικά με τους περιορισμούς. Δεν υπάρχει καμία αναφορά στην αρχή της αναλογικότητας. Δεν διασφαλίζετε το γεγονός ότι κατά την άσκηση του δικαιώματος για τον πολίτη δεν υπάρχει υποχρέωση του κράτους να απαντά ακόμα και στις ανώνυμες αιτήσεις. Δεν διασφαλίζετε τη δωρεάν πρόσβαση στον πολίτη. Άρα έχουμε ένα πλαίσιο που, υπό το μανδύα της συμμόρφωσης και της ενσωμάτωσης, έρχεται να εισάγει περιορισμούς και να διατηρήσει την προστασία σε μια διοίκηση η οποία είναι ανέλεγκτη, αδιαφανής και εχθρική προς τον πολίτη.

Τελειώνοντας, κυρίες και κύριοι συνάδελφοι, όλα τα παραπάνω αθροίζονται ως ψηφίδες στη συστηματική επί μια πενταετία οικοδόμηση ενός καθεστωτικού συστήματος εξουσίας. Ένα καθεστωτικό, πελατειακό, φαύλο κομματικό κράτος μακριά από τις σύγχρονες ανάγκες των πολιτών, δομημένο εκτός διαφάνειας και λογοδοσίας, τροφοδοτώντας όχι μόνο την ταλαιπωρία του πολίτη, αλλά πρωτίστως την κρατική αυθαιρεσία και την ανέλεγκτη διακυβέρνηση. Η χώρα και οι πολίτες χρειάζονται μια εναλλακτική πρόταση εξουσίας και η παράταξή μας, που έχει την ιστορική ευθύνη να αποτελέσει την προοδευτική διέξοδο για τον τόπο, δεν μπορεί παρά να καταψηφίσει ηχηρά το νομοσχέδιο αυτό.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Πρόεδρος της Κοινοβουλευτικής Ομάδας του ΣΥΡΙΖΑ ο κ. Νίκος Παππάς.

**ΝΙΚΟΛΑΟΣ ΠΑΠΠΑΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ πάρα πολύ, κύριε Πρόεδρε.

Κυρίες και κύριοι Βουλευτές, δεν περιμέναμε τον κ. Μητσοτάκη σήμερα στη Βουλή να μας μιλήσει για ένα νομοσχέδιο που δεν απαντά στα μηνύματα κινδύνου που εκπέμπουν οι Οργανισμοί Τοπικής Αυτοδιοίκησης για τα οικονομικά τους προβλήματα. Δεν περιμέναμε να έρθει να δώσει απαντήσεις για τις δυσκολίες που έχουν οι δήμοι ακόμα και να συντάξουν προϋπολογισμό. Διότι εκεί που ζητούσαν δυο δόσεις των ΚΑΠ, θα φτάσουν σε αυτούς περίπου 10 εκατομμύρια ευρώ και κάνετε μία ρύθμιση, η οποία ούτε το χρέος τους θα μειώσει, ούτε βέβαια θα τους φέρει έσοδα. Κοντά σε όλα αυτά τους στερείτε και έσοδα από τον περιορισμό του τέλους παρεπιδημούντων.

Όμως, ως ΣΥΡΙΖΑ - Προοδευτική Συμμαχία θέλουμε να χαιρετίσουμε την «άρτια» -εντός πάρα πολλών εισαγωγικών- παρουσία του κ. Μητσοτάκη για μία ολόκληρη συνεδρίαση στη Βουλή και αναφέρομαι στη χθεσινή που αφορούσε αποκλειστικά και μόνο τον Αγιασμό για τη νέα Κοινοβουλευτική Σύνοδο. Μόνο σε αυτή τη συνεδρίαση ήρθε ο κ. Μητσοτάκης και εκπλήρωσε τα κοινοβουλευτικά του καθήκοντα, διότι κατά τα άλλα έρχεται στη Βουλή, ανεβαίνει στο Βήμα, εκφωνεί έναν λόγο βαρετό και προβλέψιμο και αναχωρεί προτού ακούσει τις ερωτήσεις, την κριτική, τις αιτιάσεις της Αντιπολίτευσης. Κάποια στιγμή, όμως, πρέπει και αυτή η προκλητική στάση να σταματήσει.

Εμείς σας έχουμε θέσει σειρά από ζητήματα, κύριε Λιβάνιε, αναμένουμε αν έχετε κάποια πληροφόρηση, να μας πείτε. Καταθέσαμε σήμερα επίκαιρη επερώτηση για την ακρίβεια. Έχουμε καταθέσει τροπολογία για την προστασία των δανειοληπτών. Ζητήσαμε να συνεδριάσουν εκτάκτως σε ειδικές συνεδριάσεις η Επιτροπή Παραγωγής και Εμπορίου για τα μείζονα ζητήματα του αγροτικού κόσμου.

Ζητήσαμε να συνεδριάσει σε έκτακτη ειδική συνεδρίαση η Επιτροπή Οικονομικών Υποθέσεων για τα ζητήματα τιμολόγησης των τραπεζών. Ο αρμόδιος Υπουργός είχε απειλήσει πριν λίγο καιρό τις τράπεζες ότι θα νομοθετούσα για τις υπέρογκες χρεώσεις στις προμήθειες για τις συναλλαγές. Έχουμε κάποιο νέο από αυτό το μέτωπο; Προφανώς και απολύτως όχι.

Διαβάσαμε με ενδιαφέρον το εβδομαδιαίο σημείωμα του κ. Μητσοτάκη, το οποίο απ’ ό,τι φαίνεται υποκαθιστά τις υποχρεώσεις του για κοινοβουλευτική παρουσία. Θα μαθαίνουμε τα νέα του κ. Μητσοτάκη από τη γνωστή πλατφόρμα του Facebook, όπου θα μας λέει κάθε εβδομάδα τι έκανε, τι έπραξε και ενδεχομένως τι σκοπεύει να πράξει την επόμενη.

Κομπορρημονεί και περηφανεύεται για τα έσοδα -λέει- των ιδιωτικοποιήσεων, με κορυφαίο το ζήτημα της Αττικής Οδού. Πήραμε -λέει- 3,3 δισεκατομμύρια ευρώ και ότι αυτά τα χρήματα μάλιστα θα ρίξει την απομείωση του χρέους.

Θυμήθηκα, κύριε Υπουργέ, τη σφοδρή κριτική που είχαμε υποστεί το 2015 όταν είχαμε παραλάβει από την Κυβέρνηση της Νέας Δημοκρατίας τους όρους τους του ΤΑΙΠΕΔ, που λέγανε ότι οι ιδιωτικοποιήστε δημόσια περιουσία για να ξεχρεώσετε και καταφέραμε μέσα από τη διαπραγμάτευση αυτό τον δύσκολο, τον επαχθή όρο να τον μετατρέψουμε σε μία αναλογία 50 - 50, δηλαδή μόνο το 50% από την αξιοποίηση της δημόσιας περιουσίας μέσω του Υπερταμείου να πηγαίνει στην αποπληρωμή του χρέους.

Και βεβαίως αυτή τη σύμβαση την υπογράφετε χωρίς να υπάρχει κανένας εξωτερικός καταναγκασμός. Την υπογράφετε αυτοβούλως και παραιτείστε από 30 δισεκατομμύρια έσοδα σε βάθος εικοσιπενταετίας. Αυτός ο δρόμος, κατά τη γνώμη μας, έπρεπε να είναι δημόσιος και βεβαίως τα έσοδα που θα προκύψουν από εκεί να βελτιώσουν τις υπάρχουσες υποδομές.

Ο κ. Μητσοτάκης συνεχίζει τον πανηγυρισμό για τις ιδιωτικοποιήσεις στα λιμάνια. Τι να θυμηθούμε; Το λιμάνι του Ηρακλείου που πουλήθηκε όσο μισό καράβι; Να θυμηθούμε το 30% της συμμετοχής στο αεροδρόμιο «Ελευθέριος Βενιζέλος» που πωλήθηκε για τίμημα ίσο με τα κέρδη της πενταετίας; Τι να θυμηθούμε τις τράπεζες που το μπες-βγες του δημοσίου κόστισε στον Έλληνα φορολογούμενο 40 δισεκατομμύρια ευρώ; Πουλήθηκε προχθές ακόμα ένα μεγάλο μερίδιο της Εθνικής Τράπεζας. Γι’ αυτές τις ιδιωτικοποιήσεις είστε περήφανοι; Ή μήπως εξακολουθείτε να είστε περήφανοι για την πρόθεσή σας να ιδιωτικοποιήσετε την υποδομή του σιδηροδρόμου;

Και θέλω να υπενθυμίσω για ακόμα μία φορά ότι λίγες μέρες πριν το έγκλημα των Τεμπών ο κ. Καραμανλής -ο πολύς κ. Καραμανλής, που μας έλεγε ότι «δεν πέφτουν τα κάστρα»- είχε διαφημίσει 3 ΣΔΙΤ για την ιδιωτικοποίηση της υποδομής του σιδηροδρόμου στη βόρεια Ελλάδα, στην κεντρική Ελλάδα και στη νότια Ελλάδα. Στη μεθοδευμένη εγκατάλειψη, την οποία εσείς επιλέξατε για τον σιδηρόδρομο, με τα γνωστά αποτελέσματα, έρχεται να απαντήσει η εναλλακτική προοδευτική στρατηγική της στήριξης των υποδομών, της στήριξης των μέσων μεταφοράς. Μια στρατηγική την οποία περιγράψαμε με άρτιο τρόπο και συμφωνημένο με τους εταίρους μας στον Εθνικό Στρατηγικό Σχεδιασμό για τις μεταφορές και τις υποδομές που υποβάλαμε στις υπηρεσίες της ΕΕ ήδη από το 2018 και τον οποίο βεβαίως εσείς πετάξτε στον κάλαθο των αχρήστων.

Πανηγυρίζει, λοιπόν, ο κ. Μητσοτάκης ότι έφερε στα δημόσια ταμεία παραπάνω από 7 δισεκατομμύρια από τις ιδιωτικοποιήσεις, ακριβώς για να έχει την ευχέρεια να δώσει 15 δισεκατομμύρια απευθείας αναθέσεις. Διότι αυτό είναι το δίδυμο των επιλογών το οποίο σας χαρακτηρίζει: ιδιωτικοποιήσεις από τη μία, απευθείας αναθέσεις από την άλλη για τις σπατάλες.

Ακούσαμε και για πολλαπλασιαστικά οφέλη για την οικονομία. Αλήθεια; Πού; Υπάρχει καμία δέσμευση των αναδόχων για επενδύσεις στα λιμάνια; Καμία. Υπάρχει καμία δέσμευση των τραπεζών για στήριξη των μικρών και μεσαίων επιχειρήσεων; Καμμία. Υπάρχει στις άλλες ιδιωτικοποιήσεις που επιλέξατε, δέσμευση για αύξηση της απασχόλησης, για βελτιωμένες συνθήκες εργασίας για τους εργαζόμενους; Πουθενά και καμμία. Έχετε δρομολογήσει τη μεγαλύτερη αναδιανομή ακίνητης περιουσίας που έγινε ποτέ στην Ελλάδα.

Και να μη σας προκαλεί έκπληξη ότι οι επενδύσεις γενικώς, οι οποίες γίνονται, χαρακτηρίζονται κατά μέγιστο βαθμό από αγορές ακινήτων και μεταφορά ιδιοκτησίας ακινήτων σε τίτλους, στα λεγόμενα funds.

Και ξέρετε, επειδή απ’ ό,τι καταλαβαίνω θα δούμε κι άλλα τέτοια επεισόδια φωνασκούντων Βουλευτών της Πλειοψηφίας, θα ήθελα να υπενθυμίσω και σε εσάς και σε αυτούς, ότι η δική σας πολιτική εφαρμόζεται και με τη δική τους ανοχή, στήριξη και ενεργή θετική ψήφο. Συνεπώς αυτό το θέατρο του παραλόγου κάποια στιγμή πρέπει να σταματήσει. Εάν οι φωνασκούντες συντηρητικοί έχουν πάρει απόφαση να διαχωρίσουν τη θέση τους από την κυβερνητική πολιτική, δεν έχουνε παρά να προστρέξουν να υπερψηφίσουν μαζί μας, για παράδειγμα, την τροπολογία προστασίας των ευάλωτων δανειοληπτών ή να δηλώσουν ότι παύουν πλέον να στηρίζουν με την ανοχή τους και τη θετική τους ψήφο αυτή την Κυβέρνηση.

Κυρίες και κύριοι Βουλευτές, η χώρα μας έχει περάσει φουρτούνες μεγάλες την τελευταία δεκαπενταετία. Και αυτή η περίοδος θα μπορούσε μακροσκοπικά, αν τη δει κανείς, να χωριστεί σε τρεις ξεχωριστές φάσεις. Η πρώτη φάση είναι η φάση της χρεοκοπίας, της τυπικής χρεοκοπίας και της κατάρρευσης η οποία διήρκησε μέχρι το 2014. Ξεκίνησε το 2010 με την τυπική χρεοκοπία και ολοκληρώθηκε το 2014. Το 2015 μέχρι το 2019 έχουμε σταθεροποίηση και ανάταξη. Από το 2010 μέχρι το 2014 χάθηκαν ένα εκατομμύριο θέσεις εργασίας. Το 2015 - 2019 ξανακερδήθηκαν τετρακόσιες χιλιάδες θέσεις εργασίας. Απέκτησαν οι συμπολίτες μας, ακόμα και οι ανασφάλιστοι, πρόσβαση στην ιατροφαρμακευτική περίθαλψη, ρυθμίστηκε το χρέος και βγήκε η Ελλάδα από τα μνημόνια.

Και βεβαίως ερχόμαστε τώρα στην τρίτη φάση, που για κακή μας τύχη ως λαός βρίσκει τη Νέα Δημοκρατία στην διακυβέρνηση, η οποία χαρακτηρίζεται από την αναιμική μεγέθυνση για λίγους. Και θα είμαστε εδώ για να υπογραμμίζουμε πάντα ότι τα μεγέθη της οικονομικής, εντός εισαγωγικών, «ανάπτυξης» -δεν πρόκειται για ανάπτυξη, πρόκειται για μεγέθυνση του ΑΕΠ- αφορούν λίγους.

Πώς αποδεικνύεται αυτό; Ένας δείκτης και μόνο αρκεί για να πειστεί κανείς, που είναι η κατάρρευση της αγοραστικής δύναμης των Ελλήνων πολιτών. Είμαστε τελευταίοι στην ΕΕ. Άρα μεγεθύνεται ένα προϊόν και αυτή η μεγέθυνση αφορά ολοένα και πιο λίγους. Διότι αν δεν ήταν έτσι, δεν θα ήταν η χώρα μας τελευταία στην αγοραστική δύναμη των πολιτών. Αυτό είναι το νήμα των εξελίξεων.

Και θα ήθελα να επαναλάβω για ακόμα μια φορά εμφατικά ότι αυτός ο κορμός των γεγονότων που χαρακτηρίζουν την πρόσφατη οικονομική και πολιτική ιστορία, θα είναι τα γεγονότα τα οποία εμείς μονίμως θα υπενθυμίζουμε. Διότι η δική σας παράταξη έχει μπει μπροστά σε μία πάρα πολύ οργανωμένη επιχείρηση ιστορικού αναθεωρητισμού, η οποία διευκολύνει τον κ. Μητσοτάκη για να ενσωματώσει τις φωνές οι οποίες έχουν θητεία μακρόχρονη στην ακροδεξιά και σε αντάλλαγμα σβήνει τις αμαρτίες της ακροδεξιάς για την ταλαιπωρία που έχει υποστεί η δημοκρατία μας όλες τις περασμένες δεκαετίες και η ακροδεξιά έρχεται με τα ιδεολογικά και πολιτικά της εφόδια εντός της Νέας Δημοκρατίας για να μπορεί ευκόλως να συκοφαντεί συνδικάτα, την Αριστερά την Κοινωνία των Πολιτών και οποιονδήποτε βεβαίως αντιστέκεται στις αλλαγές τις οποίες θέλετε να επιφέρετε.

Ταυτόχρονα δε, προσπαθείτε να αλλάξετε και τη σύγχρονη πολιτική και οικονομική ιστορία και να πείσετε τον ελληνικό λαό ότι δεν υπήρχε κρίση, δεν υπήρχε η βύθιση η οποία επήλθε μέχρι το 2014, αλλά υπήρχε μόνο το πρώτο εξάμηνο του 2015. Είναι μία προσπάθεια η οποία θα αποτύχει και εμείς είμαστε εδώ για να βεβαιώσουμε ότι πραγματικά δεν υπάρχει περίπτωση αυτό να επιτραπεί.

Έρχομαι στο μεσοπρόθεσμο. Τρία είναι τα χαρακτηριστικά: Πρώτον, όπως είπα και πριν, αναιμική μεγέθυνση της οικονομίας, μια ανάπτυξη που αφορά λίγους, διότι η μεγάλη πλειοψηφία κατατάσσεται στην τελευταία θέση στην ΕΕ με όρους αγοραστικής δύναμης. Δεύτερο χαρακτηριστικό, η πρόβλεψη για την αύξηση της απασχόλησης που είναι επίσης αναιμική και με το 50% των θέσεων εργασίας να είναι θέσεις εργασίας μερικής απασχόλησης.

Υπάρχει και κάτι άλλο. Στην Γλαύκη κοντά στη Λάρισα χτες ένα είκοσι πεντάχρονο κορίτσι έχασε τη ζωή του σε ένα εκκοκκιστήριο. Ήταν ο έκτος θάνατος, εργατικό ατύχημα, εργατικό δυστύχημα, μέσα σε εβδομήντα δύο ώρες. Θεωρείτε ότι είναι τυχαίο; Είναι ένα φυσικό φαινόμενο; Δεν σχετίζεται με το ότι έχουν ξεχειλώσει τα πάντα σε σχέση με την προστασία της εργασίας, με τις υπερωρίες, με την εξαύλωση του Σώματος Επιθεώρησης Εργασίας; Έχετε κάτι να πείτε γι’ αυτό, για το γεγονός ότι αυξήθηκαν οι θάνατοι κατά 70% από το 2022 στο 2023; Επαναλαμβάνω, υπάρχουν έξι νεκροί εργαζόμενοι από το Σάββατο ως τη Δευτέρα!

Μήπως να περιμένουμε καμμιά ανάρτηση του κ. Μητσοτάκη γι’ αυτό, κύριε Λιβάνιε; Μήπως θα τον απασχολήσει κάτι τέτοιο; Φοβάμαι ότι δεν είστε σε θέση να απαντήσετε εσείς, διότι δεν γνωρίζετε εάν έχει την ευθιξία, την ευαισθησία και τη στοιχειώδη λογική να απαντήσει σε ένα τόσο μείζον ζήτημα.

(Στο σημείο αυτό χτυπάει το κουδούνι λήξεως του χρόνου ομιλίας του Προέδρου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία)

Θα χρειαστώ τρία λεπτά, κύριε Πρόεδρε.

Η τρίτη παρατήρηση για το μεσοπρόθεσμο αφορά τις επενδύσεις. Έχετε δύο συνεχόμενα έτη πέσει έξω σε σχέση με το ρυθμό αύξησης των επενδύσεων. Και το προηγούμενο έτος και αυτό μας λέγατε ότι η αύξηση των επενδύσεων θα είναι 15%. Προσγειώθηκε στο 4% για την περασμένη χρονιά και οι προβλέψεις σας για τη φετινή είναι ότι θα πάει γύρω στο 6,7%. Και πέραν όλων των άλλων, έχουμε και άλλη μια πρωτιά αν δει κανείς την κατάταξη από την ανάποδη. Είμαστε τελευταίοι στο ποσοστό των επενδύσεων ως προς το ΑΕΠ στην Ευρωπαϊκή Ένωση. Επαναλαμβάνω, η χώρα μας είναι τελευταία στο ποσοστό επενδύσεων ως προς το ΑΕΠ στην Ευρωπαϊκή Ένωση.

Και εδώ θέλω να θυμίσω ότι όλο το προηγούμενο διάστημα από τη μεριά του ΣΥΡΙΖΑ είχατε πάρα πολύ έντονη κριτική, διότι η Κυβέρνησή σας δεν συμμετείχε ενεργά στη συζήτηση για τις αλλαγές στο Σύμφωνο Σταθερότητας. Και αφού σας πιέζαμε ξανά και ξανά, έφτασε σε μια τηλεόραση, όχι στην Βουλή για να υπάρχει αντίκρουση -εκεί που είναι προστατευμένα τα περιβάλλοντα- ο κ. Χατζηδάκης να πει πως ό,τι και να γίνει στη συζήτηση αυτή, όπως και να εξελιχθεί, η Ελλάδα θα μείνει πιστή στην τήρηση των δημοσιονομικών στόχων, των υψηλών πλεονασμάτων.

Να σας ενημερώσω λοιπόν ότι είκοσι μία χώρες στην Ευρωπαϊκή Ένωση έχουν αναζητήσει δημοσιονομικό χώρο και μεταξύ αυτών και «φειδωλές» -εντός εισαγωγικών- χώρες, αλλά όχι η Ελλάδα. Η Ελλάδα είναι εκεί, είναι προσανατολισμένη με θρησκευτικούς όρους σε μία πολιτική η οποία παράγει υπερκέρδη και υπερπλεονάσματα. Δεκαπέντε δισεκατομμύρια ήταν ο συγκεκριμένος αριθμός, το συγκεκριμένο μέγεθος για τα έτη 2023 και 2025.

Όσον αφορά το προσχέδιο προϋπολογισμού, θα ακούσουμε πολλές ιστορίες αναπτυξιακής φαντασίας μέχρι να κλείσει το έτος. Είναι απολύτως σίγουρο. Υπενθυμίζουμε την περίοδο ότι 2019 - 2023 παρ’ όλο που είχατε τη δυνατότητα να έχετε πολύ μεγάλες δαπάνες και τη δυνατότητα από ένα σημείο και μετά και του Ταμείου Ανάκαμψης, η χώρα μας είχε αναιμική μεγέθυνση της τάξης κατά μέσο όρο 1,4% του ΑΕΠ. Είναι από τη μέση και κάτω στην κατάταξη της Ευρωπαϊκής Ένωσης. Δεν υπάρχει κανένα λοιπόν αναπτυξιακό θαύμα. Υπάρχουν χαμένες ευκαιρίες για τους πολλούς και χρυσές ευκαιρίες για τους πολύ λίγους.

Προβλέπεται 6 δισεκατομμύρια ευρώ πρωτογενές πλεόνασμα, 2,5 δισεκατομμύρια ευρώ αύξηση φόρων, 1,5 δισεκατομμύριο θα έρθει από την αύξηση του ΦΠΑ. Έχετε πραγματικά συνδράμει στο να συντελεστεί ένα θαύμα ως προς τις εισπράξεις του ΦΠΑ, συγχαρητήρια! Είναι 9 δισ. περισσότερα από το 2021. Ποιος τα πληρώνει αυτά, οι έχοντες και κατέχοντες, οι μερισματούχοι που φορολογούνται μόνο με 5% για τα εισοδήματά τους; Όχι. Η μεγάλη πλειοψηφία των καταναλωτών, οι οποίοι καταναλώνουν το σύνολο του εισοδήματός τους, πληρώνουν τους έμμεσους φόρους τους οποίους αρνείστε συστηματικά να μειώσετε. Και βεβαίως, προβλέπεται και μία αύξηση κατά 1 δισ. στον φόρο εισοδήματος, η μερίδα του λέοντος, η οποία προέρχεται -από τι άλλο;- από το χαράτσι στους μικρομεσαίους, που αποδεικνύεται ότι δεν το φέρατε για λόγους δημοσιονομικούς.

Κοροϊδεύετε βέβαια και τους ανθρώπους, διότι τους φορτώνετε 700 εκατομμύρια και τους λέτε ότι θα σας απαλλάξω από 100 εκατομμύρια, διότι καταργώ το τέλος επιτηδεύματος. Ξέρετε, αυτά είναι λίγο προκλητικά. Μπορεί εδώ να τα λέμε στη Βουλή, αλλά ο κόσμος που μας ακούει έξω, αισθάνεται ότι τον κοροϊδεύετε στα μούτρα του. Θεωρείτε ότι δεν έχει πάρει τα εκκαθαριστικά της εφορίας, ότι τα ξέχασε, ότι μπορεί να ανταποκριθεί στις υποχρεώσεις που γεννά αυτή η άδικη νομοθέτηση εκ μέρους σας; Δεν ισχύει λοιπόν κάτι τέτοιο και αυτό νομίζω θα έπρεπε να το έχετε καταλάβει.

Δεν είστε βεβαίως η παράταξη που μειώνει τους φόρους. Οι φόροι έχουν αυξηθεί κατά 20 δισεκατομμύρια ευρώ από το 2021. Ούτε εμείς είμαστε μια παράταξη η οποία πιστεύει ότι διαρκώς, μονίμως και άνευ όρων οι φόροι πρέπει να μειώνονται. Πιστεύουμε όμως ότι δεν μπορεί να πληρώνουν μόνο οι μη προνομιούχοι, οι μη έχοντες και κατέχοντες, τους φόρους αυτούς. Σταματήστε να υπερηφανεύεστε ότι, τάχα μου, έχετε μειώσει φόρους. Κανέναν φόρο δεν έχετε μειώσει. Τα φορολογικά έσοδα ως ποσοστό του ΑΕΠ έχουν καταγράψει ρεκόρ επί δικής σας διακυβέρνησης, ξεπέρασαν το 40% με 43%. Αυτή είναι η απλή αλήθεια. Όλα τα άλλα είναι φτηνά μαθηματικά και αλχημείες, για να συνεχίζεται μια συζήτηση η οποία ξέρει πολύ καλά ο ελληνικός λαός ότι δεν έχει βάση.

Και κάτι άλλο, κύριε Λιβάνιε, που σας αφορά. Φαίνεται ότι η μισθοδοσία των δημοσίων υπαλλήλων μειώνεται κατά 250 εκατομμύρια. Είναι μειωμένο το κονδύλι των μισθών.

Δύο παρατηρήσεις θα κάνω για την εξέλιξη των εθνικών ζητημάτων. Ο κ. Ερντογάν δήλωσε ότι υπάρχουν κάποια ζητήματα στο Αιγαίο και ότι ο Έλληνας Πρωθυπουργός δεσμεύτηκε ότι αυτά θα τα θέσει στο τραπέζι. Ποια είναι τα ζητήματα, δηλαδή στον πληθυντικό; Είναι ή δεν είναι η εθνική θέση ότι υπάρχει μία και μόνη ελληνοτουρκική διαφορά, που αφορά την οριοθέτηση της υφαλοκρηπίδας και της ΑΟΖ; Θέλουμε ξεκάθαρες απαντήσεις.

Ενημερώστε τον κ. Μητσοτάκη ότι έχουμε ζητήσει επίσημη ενημέρωση. Καταλαβαίνουμε ότι κάποια πράγματα μπορεί να μην είναι για τη δημόσια σφαίρα ακόμα ώριμα, δεν μπορεί να κρύβεται όμως γι’ αυτά, να γυρίζει από τον ΟΗΕ και να θεωρεί ότι δεν χρειάζεται να ενημερώσει τις πολιτικές δυνάμεις.

Δεύτερο ζήτημα: Ακούσαμε μία συνέντευξη του Υπουργού Εξωτερικών. Η συμφωνία για την ΑΟΖ με την Αίγυπτο είναι ολοκληρωμένη ή είναι ημιτελής; Είναι πάρα πολύ απλό ερώτημα. Προσέξτε, εάν έχει ολοκληρωθεί, έχετε διαπράξει ολίσθημα. Χρειάζεται και εκεί μία διευκρίνιση.

Και βεβαίως ακούμε με πολύ μεγάλη ανησυχία τα περί παράθυρου ευκαιρίας στο Κυπριακό τη στιγμή που Ερντογάν βγαίνει στη Συνέλευση του Οργανισμού Ηνωμένων Εθνών και αξιώνει την αναγνώριση του ψευδοκράτους. Πού είναι το παράθυρο ευκαιρίας; Κάπου άλλαξε η στρατηγική της Τουρκίας ή πάμε σε μια λογική κατευνασμού, επειδή θα έρθει και ο Υπουργός των Εξωτερικών τους, και υποσχεθήκαμε να μην βάζουμε στο τραπέζι ούτε τα ζητήματα του Κυπριακού και να θολώνουμε και τα ήρεμα νερά, λέγοντας ότι οι διαφορές μας είναι πολλές και έχουμε δεσμευτεί ότι θα τις συζητήσουμε;

Εδώ θα ήθελα να επαναλάβω τη θέση του ΣΥΡΙΖΑ για την εξελισσόμενη τραγωδία στην Παλαιστίνη. Ο ΣΥΡΙΖΑ καταδικάζει απερίφραστα τους συνεχιζόμενους ισραηλινούς βομβαρδισμούς, που παραβιάζουν το Διεθνές Δίκαιο, πλήττουν νοσοκομεία και υποδομές στη Λωρίδα της Γάζας, αλλά και σε πυκνοκατοικημένες περιοχές του Λιβάνου συμπεριλαμβανομένης και της Βηρυτού με θύματα δεκάδες αμάχους καθώς και υγειονομικούς, όπως κατήγγειλε ο ίδιος Παγκόσμιος Οργανισμός Υγείας. Καταδικάζουμε βεβαίως και τον βομβαρδισμό του Τελ Αβίβ από το Ιράν.

Η χώρα θα μπορούσε να πρωταγωνιστεί. Η χώρα θα μπορούσε να είναι παράγοντας σταθερότητας, αλλά δυστυχώς, κύριοι της Νέας Δημοκρατίας, επιλέξατε άλλη ρότα από τη ρότα που είχε χαράξει δική μας διακυβέρνηση, της ενεργής εξωτερικής πολιτικής, η οποία είχε καταστήσει τη χώρα μας πρωταγωνίστρια, και περάσατε στο δόγμα του δεδομένου συμμάχου.

Ευχαριστώ για την ανοχή, κύριε Πρόεδρε.

Κλείνω με το εξής: Η χώρα, ο λαός, η πατρίδα μας, αντιμετωπίζει μεγάλες προκλήσεις, την κλιματική κρίση, τη δημογραφική κρίση, τη δημογραφική κατάρρευση και τα προεόρτια μιας νέας οικονομικής κρίσης. Η συντηρητική παράταξη αυτές τις κρίσεις δεν μπορεί να τις επιλύσει προς όφελος του λαού. Τις πολλαπλασιάζει και τις βαθαίνει με τις επιλογές της. Είναι μισές πλέον οι γεννήσεις από τους θανάτους για δύο και πάμε για τρίτο συνεχόμενο έτος και δεν ακούμε σχεδόν τίποτα για αυτό το μείζον ζήτημα. Πλημμυρίζει η Θεσσαλία και δεν έχετε κάνει ένα αντιπλημμυρικό έργο. Και βεβαίως συνεχίζετε στην ίδια πορεία για την οικονομία, που μαζεύει όλη την οικονομική δραστηριότητα σε λίγους και εκλεκτούς.

Απάντηση σε αυτή την προοπτική είναι μια μεγάλη προοδευτική αλλαγή και μεγάλη προοδευτική αλλαγή θα γίνει μόνο με την ενίσχυση του ΣΥΡΙΖΑ - Προοδευτική Συμμαχία. Θα είμαστε εδώ, θα είμαστε παρόντες και σήμερα, και αύριο, και το επόμενο διάστημα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο σε έναν ομιλητή και μετά θα πάρει τον λόγο ο κ. Χαρίτσης.

Καλούμε στο Βήμα τον κ. Παπαδάκη Παράσχο από την Ελληνική Λύση και μετά είναι ο Πρόεδρος της Κοινοβουλευτικής Ομάδας της Νέας Αριστεράς.

Ορίστε, κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Ήρθαν οι μάγοι στον Έβρο πριν μια εβδομάδα -το μισό Υπουργικό Συμβούλιο- και μοίρασαν δώρα, υποσχέσεις, μεγαλοπρεπείς εκφράσεις, δικαστικά μέγαρα, αστυνομικά μέγαρα, εξαγγελίες που τίποτα από όλα αυτά δεν θα γίνει.

Να γνωρίζει η Κυβέρνησή σας ότι όσο υπάρχει Ελληνική Λύση στο Νομό Έβρου και έχει έντιμη εκπροσώπηση όχι μόνο το μισό Υπουργικό Συμβούλιο θα φέρετε την άλλη φορά, αλλά και ειδικές δυνάμεις θα φέρετε. Όμως ό,τι και να φέρετε και όποιος και να έρθει πλέον το 44% που σας ψήφισε στις προηγούμενες εκλογές σάς έχει πάρει χαμπάρι.

Εξαγγέλλατε δέκα εννέα μέτρα, υποτίθεται, για τη στήριξη του Νομού Έβρου, που τίποτα από όλα αυτά δεν θα κρατήσει τον Εβρίτη στον τόπο. Γιατί ο Έβρος δεν θέλει μόνο κτηριακές υποδομές και δημόσια κτήρια. Θέλει ανθρώπους που θα απολαύσουν όλα αυτά τα έργα, που φυσικά δεν υπάρχουν.

Τα δημογραφικά στοιχεία για τον Έβρο τρομάζουν. Για φέτος, κυρίες και κύριοι συνάδελφοι, ακούστε το, έχουν κλείσει πέντε σχολεία, το Δημοτικό Σχολείο στη Λεπτή Ορεστιάδας, το Δημοτικό Σχολείο στο Ασπρονέρι Διδυμοτείχου, το Νηπιαγωγείο στο Λάκκωμα Σαμοθράκης, το Νηπιαγωγείο στο Σοφικό Διδυμοτείχου και το Ειδικό Δημοτικό Σχολείο Διδυμοτείχου. Την τελευταία δεκαετία έχει πτώση πληθυσμού η Ορεστιάδα 16%, δηλαδή έξι χιλιάδες άτομα. Το Διδυμότειχο έχει πτώση 17%, δηλαδή τρεις χιλιάδες διακόσια άτομα. Το Σουφλί έχει πτώση 21%, δηλαδή τρεις χιλιάδες τετρακόσια άτομα.

Κύριε Υπουργέ, σε λίγα χρόνια ο Εβρίτης θα είναι τοποθετημένος σε ένα μουσείο ως κέρινο ομοίωμα και θα γράφεται μόνο στα βιβλία της ιστορίας, αν δεν λάβετε επειγόντως ουσιαστικά μέτρα για τον Έβρο.

Και εσείς τι κάνετε για όλα αυτά; Είχατε τη φαεινή ιδέα, που πραγματικά δεν ξέρω ποιο μεγάλο μυαλό το σκέφτηκε, να δώσετε ως κίνητρο για να μείνουν στον Έβρο οικογένειες 10.000 ευρώ, να δώσετε δηλαδή στις οικογένειες 10.000 ευρώ. Να μαζευτούν στα χωριά του Έβρου κάποιοι Πακιστανοί που θα έρθουν οι οποίοι πήραν πολιτικό άσυλο με κάποιον τρόπο, αυτά τα λεφτά θα τα φάνε στα καφενεία και όταν τελειώσουν τα δέκα χιλιάρικα θα εξαφανιστούν. Αυτούς λοιπόν κρατήστε τους εδώ, στην Αθήνα, δεν τους θέλουμε.

Πάμε τώρα στο νομοσχέδιο. Φέρνετε ένα νομοσχέδιο για τους χερσαίους συνοριακούς σταθμούς. Καμμία πρόβλεψη για τον συνοριακό σταθμό στους Κήπους του Έβρου δεν υπάρχει. Κύριε Υπουργέ, ελάτε να δείτε τον συνοριακό σταθμό στους Κήπους του Έβρου, που μοιάζει με μαντρί παρά με δημόσιο κτήριο που περνάνε χιλιάδες τουρίστες, αναμονή πάνω από οκτώ ώρες χωρίς υπερβολή το καλοκαίρι και ουρές χιλιομέτρων. Μέχρι και ανθρωποκτονία έγινε πρόπερσι, διότι περίμεναν στην ουρά και έφυγε κάτοικος του χωριού Κήπων από την ουρά και νόμιζε ο Τούρκος ότι παραβίασε την ουρά και του πήρε τη σειρά και τον σκότωσε τον Έλληνα στο τελωνείο μπροστά.

Εδώ είναι οι φωτογραφίες του δικού μας τελωνείου, συνοριακού σταθμού, του πρώτου στην Ευρωπαϊκή Ένωση. Αυτό είναι στα Ύψαλα στην Τουρκία, κύριε Υπουργέ. Ένα μεγαλοπρεπές, επιβλητικό κτήριο, χωρίς καμία μα, καμία αναμονή. Πού; Σε τρίτη χώρα, στην Τουρκία! Και σε εμάς, στον πρώτο σταθμό στην Ευρωπαϊκή Ένωση, περιμένουν οκτώ και δέκα ώρες. Αυτά είναι τα σύνορα της Ευρώπης, που μόνο Ευρώπη δεν θυμίζουν.

Φέρνετε επίσης σε αυτό το νομοσχέδιο ρύθμιση οφειλών σε δήμους, καλώς, πολύ καλώς. Φυσικά και συμφωνούμε. Βέβαια θα θέλαμε παραπάνω δόσεις, όχι μόνο εξήντα, και εκατόν είκοσι θα θέλαμε. Προβλέπεται σε αυτό το νομοσχέδιο, σε αυτή τη ρύθμιση, η μείωση των προσαυξήσεων, λέτε, και των τόκων για εφάπαξ καταβολή -σε ποιους;- στους ευάλωτους!

Καλά, ο ευάλωτος έχει το χαμηλότερο εισοδηματικό κριτήριο. Είναι αυτός ο οποίος πραγματικά δεν έχει να φάει. Πού θα βρει εφάπαξ καταβολή όλου του ποσού το οποίο χρωστάει; Άρα είναι μια διάταξη εντυπωσιασμού, ανενεργή, που δεν πρόκειται να εφαρμοστεί σε καμμία των περιπτώσεων. Θα τα γεννήσει ο ευάλωτος τα λεφτά;

Δεν θα έπρεπε να υπάρχουν προσαυξήσεις τόσες και τόκοι τόσο μεγάλοι σε οφειλές στους δήμους και το δημόσιο. Τις περισσότερες φορές -κύριε Υπουργέ, το γνωρίζετε καλύτερα από μένα- οι τόκοι και οι προσαυξήσεις είναι πολύ μεγαλύτεροι από το ίδιο το κεφάλαιο. Και ρωτώ. Τι είναι το κράτος; Τοκογλύφος είναι; Με τους τόκους θα ζήσει; Όταν, όμως, το δημόσιο χρωστάει στον πολίτη, τον επαγγελματία, η οφειλή γιατί δεν τοκίζεται;

Ο Δήμος Αλεξανδρούπολης στον Νομό Έβρου έφτασε στο σημείο, κύριε Υπουργέ, να κατασχέσει πέρυσι πάνω από τέσσερις ή πέντε χιλιάδες λογαριασμούς πολιτών που χρωστούσαν για παραβάσεις τροχαίας εικοσαετίας. Φυσικά, αυτό είναι απαράδεκτο.

Και ρωτώ. Για τις ληξιπρόθεσμες οφειλές του ίδιου του δήμου προς ιδιώτες και άλλα νομικά πρόσωπα έγινε κάποια κατάσχεση των λογαριασμών των δήμων; Γιατί δεν ελέγχονται οι δήμοι που έχουν ληξιπρόθεσμες οφειλές; Και εσείς με αυτό το νομοσχέδιο έρχεστε και τους επιχορηγείτε κιόλας. Διασπαθίζουν δημόσιο χρήμα, κάνουν κακή διοίκηση του δημοσίου χρήματος και εσείς επιπλέον τους δίνετε και 90 εκατομμύρια.

Σε ένα κανονικό κράτος θα έπρεπε να ελέγχονται οι δήμαρχοι που έχουν μεγάλες ληξιπρόθεσμες οφειλές. Στην Ελλάδα, όμως, τους «κερνάτε» χρήματα του Έλληνα φορολογούμενου, τον οποίο εσείς για 50 και 100 ευρώ του έχετε κατασχέσει τον τραπεζικό του λογαριασμό. Αυτά βλέπει ο πολίτης και αηδιάζει με την πολιτική και τους πολιτικούς, δυστυχώς.

Πείτε μου τώρα τι θα πω εγώ στον Αλεξανδρουπολίτη του οποίου ο Δήμος Αλεξανδρούπολης του κατάσχεσε για 50 ευρώ και για 100 ευρώ και για 200 ευρώ οφειλή τους λογαριασμούς του και βλέπει ότι στον δήμαρχο του τώρα, ο οποίος έχει ληξιπρόθεσμες οφειλές, εσείς του δίνετε τα χρήματα για να εξοφλήσει, ενώ έχει μεγάλα χρέη προς τρίτους. Αυτόν λοιπόν τον επικροτούμε και τον επιχορηγούμε, ενώ αυτός ο οποίος είχε τη μεγάλη οφειλή κατάσχεσε τον μικροοφειλέτη Αλεξανδρουπολίτη.

Δήμαρχος που δεν κάνει καλά τη δουλειά του και κάνει διασπάθιση δημοσίου χρήματος πρέπει πρώτα να μπει σε επιτήρηση και μετά να γίνει έρευνα για ποιον λόγο φτάσαμε σε τόσο μεγάλες ληξιπρόθεσμες οφειλές.

Πείτε στους μικροεπαγγελματίες, που είναι η ραχοκοκαλιά της ελληνικής οικονομίας, ότι με το συγκεκριμένο νομοσχέδιο έρχεται ένα χαράτσι. Αυτή είναι η πραγματικότητα. Με το άρθρο 30 του συγκεκριμένου νομοσχεδίου τους βάζετε ακόμα ένα τέλος που πρέπει να καταβάλουν. Από τα ακαθάριστα έσοδά τους -λέτε- θα πληρώνουν στον δήμο από 0,5% μέχρι 5%, αναλόγως της επιχείρησής τους.

Είναι ένα ακόμα ένα μέτρο που «στραγγαλίζει» τον Έλληνα μικροεπιχειρηματία, με τη μεγαλύτερη στην Ευρώπη φορολόγηση, με την παγκόσμια πρωτοτυπία προκαταβολής φόρου, με τις ακριβότερες εισφορές, με την ακριβότερη κιλοβατώρα και ΔΕΗ, με τα ακριβότερα ενοίκια, με πνευματικά δικαιώματα, κύριε Υπουργέ, που ούτε αυτοί ξέρουν πόσα πληρώνουν. Ξεφυτρώνουν εταιρείες, πληρώνουν πνευματικά δικαιώματα και λειτουργούν ανεξέλεγκτα με την ανοχή του κράτους. Και ανάθεμα αν αυτά τα έσοδα πάνε στους καλλιτέχνες και τους συνθέτες και τους στιχουργούς. Θυμηθείτε το σκάνδαλο της ΑΕΠΙ.

Αν θέλετε έσοδα για τους δήμους, να τα πάρετε από τα ακαθάριστα έσοδα των τραπεζών, από τα υποκαταστήματα ανά δήμο. Να τα πάρετε από τους ιδιοκτήτες ανεμογεννητριών ανά δήμο. Να τα πάρετε από τους κατασκευαστές που λαμβάνουν τρισεκατομμύρια από δημόσια έργα. Να τα πάρετε από τον FSRU, που ξεκίνησε στον Έβρο και δεν άφησε ούτε ένα αντισταθμιστικό όφελος, και όχι από τον μικροεπαγγελματία στον Έβρο που παλεύει για να μην φύγει από τον τόπο του.

Αυτή είναι η πραγματικότητα του συγκεκριμένου νομοσχεδίου. Συνεχίζετε την ίδια τακτική αφαίμαξης των αδύναμων, για να σώσετε την πολιτική σας ανικανότητα. Δεν αγγίζετε τους μεγάλους φίλους σας και δεν αγγίζετε τις τράπεζες φυσικά. Είστε σε αποδρομή και σε λίγο καιρό θα είστε ένας εφιάλτης που πέρασε, αλλά δυστυχώς έκανε τεράστια ζημιά στον τόπο.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Πρόεδρος της Κοινοβουλευτικής Ομάδας της Νέας Αριστεράς, ο κ. Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν μπορώ παρά να ξεκινήσω την ομιλία μου για μία ακόμη φορά το τελευταίο διάστημα με τη βαριά «σκιά» που πέφτει πάνω από όλους εμάς, που πέφτει πάνω από ολόκληρη την ανθρωπότητα, που πέφτει πάνω από όλο τον πλανήτη. Και αναφέρομαι βεβαίως στις τραγικές εξελίξεις στη Μέση Ανατολή, εκεί όπου εδώ και έναν χρόνο πλέον η κυβέρνηση του Ισραήλ διεξάγει μια εθνοκάθαρση, μια γενοκτονία, σε βάρος των Παλαιστινίων, με δεκάδες χιλιάδες νεκρούς.

Δεν ξέρουμε καν τον ακριβή αριθμό των θυμάτων, καθώς πάρα πολλοί από αυτούς είναι ακόμη θαμμένοι στα ερείπια, μεταξύ αυτών βρέφη και μικρά παιδιά. Ένας ολόκληρος λαός αφανίζεται την ώρα που μιλάμε. Μια ολόκληρη περιοχή, η Γάζα, έχει μετατραπεί σε σωρό ερειπίων. Είναι απάνθρωπο, είναι εξωφρενικό, είναι πέρα από κάθε ανθρώπινη λογική, είναι και πέρα από κάθε κανόνα του Διεθνούς Δικαίου.

Οι εξελίξεις όμως γίνονται ολοένα και πιο δυσοίωνες. Η ανεξέλεγκτη γενίκευση του πολέμου στη Μέση Ανατολή, με την εμπλοκή και του Ιράν, ανοίγει την πόρτα της «αβύσσου». Και ανοίγει την πόρτα της «αβύσσου» για όλους μας.

Ναι, πράγματι, η Μέση Ανατολή -το γνωρίζουμε όλοι- εδώ και πάρα πολλές δεκαετίες είναι ένα σύνθετο «μωσαϊκό», με χιλιάδες διαφορετικά αντιτιθέμενα, αλληλοσυγκρουόμενα συμφέροντα. Δεν σηκώνει απλουστευτικές ερμηνείες και γενικεύσεις για να καταλάβουμε τις εύθραυστες ισορροπίες σε αυτή την περιοχή.

Σήμερα όμως που μιλάμε αυτή η γενίκευση του πολέμου έχει όνομα. Και το όνομα αυτό είναι το όνομα του Πρωθυπουργού του Ισραήλ. Είναι η πολιτική Νετανιάχου σήμερα, ο οποίος φέρεται σαν εγκληματίας πολέμου, που οδηγεί σε αυτή τη γενίκευση της σύρραξης. Και το κάνει αυτό, για να εξυπηρετήσει το σχέδιο της δικής του πολιτικής επιβίωσης. Και δεν διστάζει να καταφύγει στην εθνοκάθαρση, αλλά και στο να σύρει μια ολόκληρη περιοχή του πλανήτη, την ήδη εύφλεκτη Μέση Ανατολή, σε μια κόλαση πολέμου.

Και γι’ αυτόν τον λόγο θα έπρεπε η διεθνής κοινότητα ήδη να έχει επιβάλει κυρώσεις απέναντι στην κυβέρνηση του Ισραήλ -και απέναντι στα φυσικά πρόσωπα και απέναντι στην ίδια την κυβέρνηση και το κράτος-, κυρώσεις οι οποίες θα έπρεπε να ξεκινούν τουλάχιστον από το εμπάργκο -το μίνιμουμ είναι αυτό- όπλων, τα οποία χρησιμοποιούνται αυτή τη στιγμή στη Γάζα, στον Λίβανο, σε όλη τη Μέση Ανατολή.

(Χειροκροτήματα από την πτέρυγα της Νέας Αριστεράς)

Και για να έρθω και στα δικά μας και το δικό μας μερίδιο ευθύνης ως χώρα για αυτή την κατάσταση, η σύμπλευση της ελληνικής Κυβέρνησης με την εγκληματική πολιτική της κυβέρνησης του Ισραήλ θέτει σε κίνδυνο την ασφάλεια και τη σταθερότητα σε μια ευρύτερη περιοχή, στη δική μας περιοχή, στη δική μας γειτονιά. Θέτει σε κίνδυνο τους πολίτες της δικής μας χώρας.

Κυρίες και κύριοι συνάδελφοι, ο πόλεμος δεν είναι κάπου εκεί έξω σε κάποιο υπερπέραν. Ο πόλεμος έχει φτάσει στην πόρτα μας. Και θέλω να πιστεύω ειλικρινά ότι κανείς μέσα σ’ αυτήν εδώ την Αίθουσα δεν είναι τόσο αφελής για να θεωρεί ότι αυτές οι δραματικές εξελίξεις δεν μας αφορούν, ότι η Ελλάδα -ειδικά η Ελλάδα, δεν είμαστε ούτε Λουξεμβούργο ούτε Βέλγιο-, η οποία βρίσκεται στο νοτιοανατολικό άκρο της Ευρωπαϊκής Ένωσης, δεν θα επηρεαστεί από όσα τραγικά συμβαίνουν αυτή τη στιγμή στην άλλη ακριβώς πλευρά της Μεσογείου.

Βρισκόμαστε δίπλα στον όλεθρο και οι συνέπειες για τη χώρα μας θα είναι πολλαπλάσιες από ό,τι για οποιαδήποτε άλλη χώρα της Ευρωπαϊκής Ένωσης, και στην οικονομία και στο προσφυγικό και στην ενέργεια και στο ίδιο το ζήτημα της ασφάλειας.

Κυρίες και κύριοι συνάδελφοι, έχουμε λοιπόν μια εξωτερική πολιτική από την Κυβέρνηση Μητσοτάκη και τον κ. Μητσοτάκη προσωπικά, που απομακρύνει τη χώρα μας από τον ιστορικό της ρόλο ως μια χώρα - γέφυρα μεταξύ Δύσης και Ανατολής. Και αυτή είναι μια εξέλιξη και μια πολιτική εξαιρετικά επικίνδυνη. Καθιστά τη χώρα μας ευάλωτη γεωπολιτικά και τραυματίζει τις ισχυρές, παραδοσιακές, πολιτισμικές, οικονομικές σχέσεις που είχε η χώρα μας με τον αραβικό κόσμο.

Η Κυβέρνηση Μητσοτάκη, λοιπόν, πρέπει έστω και τώρα, έστω και μετά από όλο αυτό το χρονικό διάστημα, να αναλάβει επιτέλους πρωτοβουλίες για την πλήρη κατάπαυση του πυρός, για να υπάρξει ειρήνη στη Μέση Ανατολή.

(Χειροκροτήματα από την πτέρυγα της Νέας Αριστεράς)

Φυσικά οι πρωτοβουλίες αυτές δεν μπορούν παρά να ξεκινούν από το κλειδί το οποίο ξεκλειδώνει το μεσανατολικό ζήτημα και το οποίο δεν είναι άλλο από την αναγνώριση του κράτους της Παλαιστίνης. Αυτό επιτάσσει το Διεθνές Δίκαιο, το οποίο δεν μπορούμε βεβαίως να το επικαλούμαστε αλά καρτ, όποτε μας συμφέρει. Αυτό επιτάσσει η στοιχειώδης -εκεί έχουμε φτάσει πλέον στις μέρες μας- αίσθηση του ανθρωπισμού, αυτό επιτάσσει η ανάγκη για την ειρήνη, αυτό επιτάσσει και το εθνικό μας συμφέρον.

Κυρίες και κύριοι συνάδελφοι, θα έλθω και σε ένα άλλο θέμα για το οποίο τις τελευταίες ημέρες είχε γίνει πολύ μεγάλος θόρυβος, έχει σηκωθεί μεγάλος κουρνιαχτός και στα μέσα ενημέρωσης, αλλά και στη δημόσια συζήτηση.

Δυστυχώς, έχουμε μια Κυβέρνηση η οποία δεν είναι επικίνδυνη μόνο στα ζητήματα εξωτερικής πολιτικής, τα οποία βεβαίως είναι κεφαλαιώδους σημασίας. Ένα πρόσφατο παράδειγμα είναι ο τρόπος με τον οποίο διαχειρίστηκε η Κυβέρνηση και διαχειρίζεται αυτές τις μέρες τα περιστατικά της βίας μεταξύ των ανηλίκων, της εφηβικής βίας. Εδώ πραγματικά όχι μία, αλλά πολλές επιστήμες σηκώνουν τα χέρια ψηλά σε σχέση με το πώς διαχειρίζεται αυτό το κρίσιμο, το κοινωνικά ευαίσθητο ζήτημα η Κυβέρνηση του κ. Μητσοτάκη, αυτή η Κυβέρνηση η οποία στο μυαλό της έχει μόνο δύο πράγματα, καταστολή και πλατφόρμες.

Μας λέει, δηλαδή, η Κυβέρνηση ότι ένα σύνθετο, ένα πολύ σύνθετο κοινωνικό ζήτημα, ένα κοινωνικό φαινόμενο θα λυθεί με την αυστηροποίηση των ποινών μέσα από μία ακόμη αλλαγή στον Ποινικό Κώδικα. Διαφωνούν οι νομικοί, διαφωνούν οι κοινωνιολόγοι, διαφωνούν οι ψυχολόγοι, διαφωνούν όλοι οι ειδικοί. Διαφωνεί με ανακοίνωσή της μέχρι και η Ένωση Δικαστών και Εισαγγελέων. Το δήλωσε και επίσημα στη συνάντηση που είχε με τον Υπουργό Δικαιοσύνης, χαρακτηρίζοντας την αυστηροποίηση των ποινών και την επαναφορά της προφυλάκισης ως ατελέσφορα για την πρόληψη μέτρα, τα οποία μάλιστα δεν επαληθεύονται με βάση τα επιστημονικά δεδομένα. Χρησιμοποιώ τις λέξεις της Ένωσης Δικαστών και Εισαγγελέων.

Η Κυβέρνηση, όμως, τι κάνει; Ακούει κανέναν απ’ όλους αυτούς; Όχι. Η Κυβέρνηση έχει επιλέξει συνειδητά να μην ακούει κανέναν. Γιατί; Διότι τη βολεύει την Κυβέρνηση να υπερπροβάλλονται μιντιακά τέτοια περιστατικά. Την βολεύει να πουλάει αυστηροποίηση των ποινών, γιατί έχει να «χαϊδέψει» και ένα ακροδεξιό ακροατήριο, αλίμονο. Την βολεύει να στοχοποιεί σωρηδόν τους κακούς γονείς, έτσι γενικώς και αορίστως, που θα τους κλείνει και φυλακή γιατί δεν προσέχουν τα παιδιά τους. Τη βολεύει γιατί έτσι κρύβει τα πραγματικά προβλήματα και αποφεύγει τις λύσεις που της χαλάνε τα σχέδια. Δεν θέλει να επενδύσει σε ψυχολόγους στα σχολεία και σε κοινωνικούς λειτουργούς. Δεν θέλει δομές υποστηρικτικές για την οικογένεια. Θέλει, όμως, συγχωνεύσεις τμημάτων, θέλει μείωση του διδακτικού προσωπικού, θέλει υποβάθμιση της δημόσιας παιδείας.

Το πρόβλημα, όπως είπα και πριν, είναι πολυσύνθετο σε μια εποχή η οποία είναι πολυσύνθετη. Προφανώς δεν μπορεί να εξαντληθεί στο πλαίσιο μιας ομιλίας, όμως το μόνο βέβαιο, κύριε Υπουργέ, είναι ότι η λύση δεν βρίσκεται σε μια καθ’ όλα αντιεπιστημονική αντιμετώπιση με καταστολή και αυστηροποίηση των ποινών. Η λύση είναι η πρόληψη. Εκεί πρέπει να εστιάσουμε. Αυτό πρέπει να δούμε πάρα πολύ σοβαρά σε συνεργασία με την επιστημονική κοινότητα, αλλά και με βελτίωση των συνθηκών για τη στήριξη της οικογένειας στις σημερινές εξαιρετικά αντίξοες κοινωνικές συνθήκες.

Κυρίες και κύριοι συνάδελφοι, να περάσω και στα του νομοσχεδίου. Θα πω ότι είναι εμφανές ότι καμμία ουσιαστική αλλαγή δεν επιφέρει και δεν προσπαθεί καν να επιφέρει η Κυβέρνηση με το συγκεκριμένο νομοσχέδιο στη δραματική κατάσταση στην οποία βρίσκονται πάρα πολλοί Οργανισμοί Τοπικής Αυτοδιοίκησης στη χώρα μας σήμερα. Μια από τα ίδια, χωρίς ειρμό, χωρίς ένα συνεκτικό σχέδιο, προσλήψεις με μπλοκάκια, πρόστιμα προς τους πολίτες με εμφανώς μη αναλογικό ως προς τις παραβάσεις τους τρόπο, ρυθμίσεις για να φτιαχτεί μια επιτροπή που θα συστήσει μια επιτροπή για να αναλάβει την κωδικοποίηση της νομοθεσίας των ΟΤΑ.

Όμως, μέσα σ’ όλον αυτόν τον κυκεώνα των ρυθμίσεων -μίλησε γι’ αυτά πολύ αναλυτικά ο εισηγητής μας Νάσος Ηλιόπουλος σήμερα το πρωί- υπάρχουν δύο σημαντικές ρυθμίσεις στις οποίες θα ήθελα να εστιάσω, δύο αρνητικά σημαντικές ρυθμίσεις.

Η πρώτη είναι πλέον η εξαίρεση που είδαμε να γίνεται στην ΕΥΠ. Θυμάστε πριν από λίγα χρόνια, όταν «κουτσουρεύτηκαν» τα τυπικά προσόντα που προβλέπονταν για τη θέση του επικεφαλής, προκειμένου να μπορέσει να τοποθετηθεί ως επικεφαλής ο εκλεκτός του κ. Μητσοτάκη, ο κ. Κοντολέων, που βεβαίως στη συνέχεια τον «παραίτησε» ο Πρωθυπουργός λόγω του σκανδάλου των υποκλοπών. Φαίνεται, λοιπόν, ότι αυτή η πρακτική, αυτή η λογική αρχίζει να λαμβάνει και πιο μόνιμα χαρακτηριστικά. Αναφέρομαι προφανώς στην Εθνική Αρχή Διαφάνειας, στην οποία είχαμε στο παρελθόν έναν διορισμό μεταβατικά, στη συνέχεια είχαμε προκήρυξη της θέσης που κατοχυρώθηκε στον μεταβατικό επικεφαλής με καταγγελίες για «φωτογραφική» προκήρυξη και ύποπτες μοριοδοτήσεις. Είχαμε μετά μια ξαφνική παραίτηση. Είχαμε την αρχή για δύο χρόνια να παραμένει ακέφαλη.

Σήμερα τι κάνετε; Σήμερα αλλάζετε πάλι τα τυπικά προσόντα για τη θέση του επικεφαλής, μάλλον για να προσαρμοστούν αυτά τα τυπικά προσόντα στα προσόντα της σημερινής αναπληρώτριας. Δηλαδή με αυτή την Κυβέρνηση κοιτάξτε πού έχουμε φτάσει τώρα: Δεν ψάχνουμε τον άνθρωπο με τα κατάλληλα προσόντα για να στελεχώσει μια θέση ευθύνης. Προσαρμόζουμε τα προσόντα αναλόγως προς αυτόν που θέλουμε να καλύψει τη συγκεκριμένη θέση.

Αυτό κάνει η Κυβέρνηση της Νέας Δημοκρατίας, αυτό κάνει το επιτελικό κράτος, το περίφημο, το περιώνυμο επιτελικό κράτος της Κυβέρνησης Μητσοτάκη, το οποίο δεν σταματάει εδώ και περισσότερα από πέντε χρόνια να μας εκπλήσσει δυστυχώς πάρα πολύ αρνητικά, κύριε Υπουργέ, καθώς το πολυδιαφημισμένο επιτελικό κράτος σας είναι αυτό το οποίο έχει καταφέρει να αλώσει τις ανεξάρτητες αρχές, έχοντας ως στόχο να τις ελέγξει και να τις χειραγωγήσει. Γι’ αυτό και βλέπουμε διορισμούς εκλεκτών με προσαρμογή των τυπικών προσόντων, βλέπουμε ωμές παρεμβάσεις στο έργο τους, ακόμα και δολοφονίες χαρακτήρων, όπως συνέβη στην περίπτωση του κ. Ράμμου της ΑΔΑΕ.

Υπάρχει και μια δεύτερη ρύθμιση που θα ήθελα να επισημάνω σε σχέση με το παρόν νομοσχέδιο και αφορά,, βεβαίως το θέμα με τις οφειλές προς τους ΟΤΑ.

Κοιτάξτε: Σε μια χώρα που μεγάλη μερίδα των πολιτών αντιμετωπίζει τεράστια προβλήματα, με οφειλές σε τράπεζες, με οφειλές σε παρόχους ενέργειας, με οφειλές σε Οργανισμούς Τοπικής Αυτοδιοίκησης, σε μια χώρα που οι δημότες διαμαρτύρονται για αυξημένα δημοτικά τέλη, εξαιτίας κυρίως του ενεργειακού, σε μια χώρα που ξεκίνησαν ήδη τα παρατράγουδα και θα ενταθούν το επόμενο διάστημα -θα επανέλθω σ’ αυτό- σε σχέση με τις νέες τιμολογήσεις του νερού, η Κυβέρνηση έρχεται και λέει ότι «αν χάσεις τη ρύθμιση που έχεις κάνει για τις οφειλές, θα βεβαιώνεται η οφειλή σου στη ΔΟΥ». Φαίνεται ότι δεν επαρκεί το μπλοκάρισμα της φορολογικής ενημερότητας. Θα βεβαιώνονται τα ποσά στη ΔΟΥ, για να έχουμε και όλα τα σχετικά μέτρα εκτέλεσης, κατασχέσεις, πλειστηριασμούς και δεν συμμαζεύεται.

Μάλιστα! Υπέροχα, λαμπρά, κύριε Υπουργέ. Και λέτε ότι αυτό είναι για να εξασφαλιστούν έσοδα για τους δήμους, για τους Οργανισμούς Τοπικής Αυτοδιοίκησης.

Ποιους δήμους; Τους υποστελεχωμένους δήμους, τους υποχρηματοδοτημένους δήμους. Από πού λέτε εσείς ότι θα εξασφαλίσουν έσοδα αυτοί οι δήμοι; Θα εξασφαλίσουν έσοδα από τους δημότες τους, που στην πλειοψηφία τους έχουν οφειλές γιατί δεν τα βγάζουν πέρα. Και πώς θα εξασφαλιστούν αυτά τα έσοδα; Τι τους λέτε με το νομοσχέδιο; Με κατάσχεση στην περιουσία του οφειλέτη. Με κατάσχεση στην περιουσία του δημότη. Και μη μου πείτε τώρα ότι προβλέπεται κούρεμα τόκων για τους ευάλωτους, γιατί αυτό θα έπρεπε να ισχύει για τους περισσότερους κι όχι μόνο για τους ευάλωτους και με τη συγκεκριμένη έννοια που θέτει η συγκεκριμένη ρύθμιση.

Κυρίες και κύριοι συνάδελφοι, δεν θέλω να σας κουράσω σε σχέση με τα πάρα πολλά προβλήματα που αντιμετωπίζει σήμερα η τοπική αυτοδιοίκηση στη χώρα μας. Τα γνωρίζω πάρα πολύ καλά, κύριε Υπουργέ, και από τη δικιά μου θητεία στο Υπουργείο Εσωτερικών. Είναι προβλήματα τα οποία όμως έχουν οξυνθεί τα τελευταία χρόνια σε πρωτοφανή βαθμό, λόγω ακριβώς της πολιτικής που ακολουθεί στους ΟΤΑ η Κυβέρνηση της Νέας Δημοκρατίας.

Θα ήθελα, όμως, να θίξω δύο κρίσιμα ζητήματα τα οποία χρονίζουν και τα οποία θα είναι πηγή πολύ αρνητικών εξελίξεων για τους ΟΤΑ, ειδικά για τους ΟΤΑ Α΄ βαθμού, για τους δήμους, το αμέσως επόμενο διάστημα.

Πρώτον, οι ΔΕΥΑ, δημοτικές επιχειρήσεις ύδρευσης και αποχέτευσης. Τα προβλήματα εκεί ξεκινούν ήδη από το πολύ προβληματικό θεσμικό πλαίσιο, που δεν τους επιτρέπει ως νομικά πρόσωπα να αντλούν απευθείας χρηματοδότηση από τους δήμους στους οποίους υπάγονται. Οξύνθηκαν τα προβλήματα αυτά μέσα στην περίοδο της κρίσης, όπου οι πολίτες, αλλά και οι αγρότες μέσω των ΤΟΕΒ, αντιμετώπιζαν μεγάλα προβλήματα στην εξυπηρέτηση των οφειλών τους, λόγω του ενεργειακού, μετακυλώντας τις δυσκολίες πληρωμής στις εταιρείες ύδρευσης, οι οποίες με τη σειρά τους μετακυλούσαν αυτή την οφειλή προς τη ΔΕΗ. Απογειώθηκαν τα προβλήματα αυτά όταν η Κυβέρνηση την περίοδο του πληθωρισμού βάσει σχεδίου επέλεξε συνειδητά το κόστος της ενέργειας να εκτοξευτεί, για να μη ζημιωθούν οι ηλεκτροπαραγωγοί και οι πάροχοι, χωρίς καμμία διάθεση να τους χαλιναγωγήσει. Τα έχουμε ξαναπεί, αλλά ας τα επαναλάβουμε.

Η συσσώρευση όλων αυτών των δεινών οδήγησε και έχει οδηγήσει πλήθος ΔΕΥΑ να βρίσκονται σήμερα αντιμέτωπες με το φάσμα της χρεοκοπίας. Μας τα είπε πρόσφατα στη συνάντηση που είχαμε ο Πρόεδρος της Ένωσης ΔΕΥΑ, ο κ. Μαρινάκης, ο Δήμαρχος Ρεθύμνου. Τι απάντηση δίνει σε αυτό η Κυβέρνηση; Τι απάντησε η Κυβέρνηση γι’ αυτό το πρόβλημα με τις ΔΕΥΑ; Μα, φυσικά, την ιδιωτικοποίηση.

Από τα τέλη του προηγούμενου έτους η Κυβέρνηση εξήγγειλε ότι η Ρυθμιστική Αρχή θα εκπονούσε σχέδιο συγχώνευσης των ΔΕΥΑ, την ίδια ώρα που συνειδητά απέφυγε να στρέψει πόρους από το Ταμείο Ανάκαμψης και Ανθεκτικότητας στην κατεύθυνση της αποκατάστασης του απαρχαιωμένου δικτύου και της συρρίκνωσης του ενεργειακού τους κόστους. Σε όλα αυτά προστέθηκε και η αναγκαιότητα να αποκατασταθεί το μείζον πρόβλημα με τις διαρροές, το οποίο προφανώς είναι υπαρκτό, αλλά, όπως συμβαίνει και με τη λειψυδρία, η Κυβέρνηση εργαλειοποιεί αυτά τα σοβαρά προβλήματα, ειδικά σε νησιά και αγροτικές περιοχές.

Τι έχουμε σήμερα; Έχουμε την τέλεια κρίση στο ζήτημα του νερού, την οποία ο κ. Μητσοτάκης βλέπει ως μία ακόμη ευκαιρία για να κάνουν μπίζνες οι εκλεκτοί ισχυροί φίλοι του. Περί αυτού πρόκειται.

Δεν γνωρίζουμε σήμερα το σχέδιο της Κυβέρνησης, που πέταξε το μπαλάκι τεχνηέντως στην ανεξάρτητη αρχή για να το ευλογήσει. Ξέρουμε όμως ότι πρόκειται για έναν σχεδιασμό που θα προσπαθεί να αντλεί τους απαραίτητους πόρους από τον ιδιωτικό τομέα και να εισάγει χρηματοοικονομικά και όχι αναπτυξιακά, όχι κοινωνικά κριτήρια στον τρόπο τιμολόγησης του βασικότερου δημόσιου αγαθού, που είναι το νερό. Ιδιωτικοποίηση, λοιπόν, από το παράθυρο.

Αυτό κάνει με το νερό η Κυβέρνηση Μητσοτάκη. Ποιος τα λέει αυτά; Τα λέμε εμείς, η εμμονική κρατικιστική Αριστερά; Όχι. Τα λέει η Κεντρική Ένωση Δήμων Ελλάδος, που, αν δεν απατώμαι, κατά συντριπτική πλειοψηφία ανήκει και στην παράταξή σας. Ανήκει στη Δεξιά.

Δεύτερο ζήτημα, κύριε Υπουργέ, που βασανίζει αυτόν τον καιρό τους Οργανισμούς Τοπικής Αυτοδιοίκησης. Είναι ένα ζήτημα στο οποίο θα έπρεπε να μας απαντήσει ο Υπουργός Οικονομικών. Ήταν πριν από λίγες μέρες εδώ στη Βουλή σε αντίστοιχο νομοσχέδιο, απέφυγε όμως να το απαντήσει. Θα έπρεπε να απασχολεί και το Υπουργείο Εσωτερικών, καθώς αφορά τους δήμους.

Είναι η παύση πληρωμών από το Πρόγραμμα Δημοσίων Επενδύσεων. Αυτή η άτυπη στάση πληρωμών προς τους ΟΤΑ που αποφάσισε η Κυβέρνηση απειλεί σήμερα τις εν εξελίξει εργολαβίες των δήμων και των περιφερειών σε όλη τη χώρα. Θα έχει μακροπρόθεσμα αρνητικές και δημοσιονομικές συνέπειες εν μέσω των έντονων πληθωριστικών πιέσεων στο κόστος κατασκευών. Κυρίως απειλεί τις τοπικές κοινωνίες με μια νέα γενιά, όπως είχε γίνει και στο παρελθόν, από ημιτελή έργα φαντάσματα. Εκεί πάμε τώρα, με διακοπές εργολαβιών, με καταγγελίες συμβάσεων. Εκεί οδηγούνται τα πράγματα.

Το πρόβλημα σας το έχουν επισημάνει εδώ και πολλούς μήνες οι συλλογικοί φορείς εκπροσώπησης του τεχνικού κόσμου, όπως ο Πανελλήνιος Σύνδεσμος Τεχνικών Εταιρειών, ήδη από τις αρχές του καλοκαιριού. Και βεβαίως κατανοούμε, πιστεύω, όλοι ότι «το μάρμαρο» εδώ δεν θα το πληρώσουν μόνο οι δήμοι και οι ΟΤΑ. Θα το πληρώσουν και οι μικρές εργοληπτικές εταιρείες. Περιέργως για τα μεγάλα έργα, τα μεγάλα κατασκευαστικά έργα δεν υπάρχουν αντίστοιχα προβλήματα πληρωμής. Στα μικρά, στα τοπικά, στα περιφερειακά εκεί εντοπίζονται όλα τα προβλήματα.

Οι μικρές, λοιπόν, εργολαβικές εταιρείες, εργοληπτικές εταιρείες είναι αυτές οι οποίες σήμερα βρίσκονται συμπιεσμένες από την αύξηση στις τιμές των οικοδομικών υλικών. Είναι αποκλεισμένες βεβαίως από τις τράπεζες και με τον βασικό τους πελάτη, το κράτος, να κηρύττει στα κρυφά, άτυπα, στάση πληρωμών. Το πληρώνουν, λοιπόν, οι μικρομεσαίες επιχειρήσεις που συνεργάζονται με τον ΟΤΑ και φυσικά οι εργαζόμενοί τους.

Για όλα αυτά βεβαίως η Κυβέρνηση και σήμερα, όπως όλα τα προηγούμενα χρόνια, δεν κάνει απολύτως τίποτα. Η Κυβέρνηση που επαίρεται για τη γείωσή της, τη γείωση της συντηρητικής παράταξης της Δεξιάς στους Οργανισμούς της Τοπικής Αυτοδιοίκησης δεν κάνει απολύτως τίποτα για να αντιμετωπίσει τα προβλήματά τους. Και η Κυβέρνηση θα συνεχίσει να μην κάνει απολύτως τίποτα όσο αισθάνεται ότι οι πολιτικές αυτές -η απαξίωση των τοπικών κοινωνιών και των θεσμικών τους εκπροσωπήσεων, όπως είναι οι ΟΤΑ, η απαξίωση των μικρομεσαίων επιχειρήσεων και των εργαζομένων τους, η απαξίωση της ίδιας της Βουλής με νομοσχέδια καρικατούρες- δεν της προκαλούν πολιτικό κόστος.

Κυρίες και κύριοι συνάδελφοι, και κλείνω με αυτό, αυτή την πολιτική ακριβώς του δεξιού μονόδρομου, αυτή τη λογική ότι δεν υπάρχει πολιτική εναλλακτική που να προστατεύει τα συμφέροντα της κοινωνικής πλειοψηφίας και άρα ότι η Κυβέρνηση Μητσοτάκη θα συνεχίσει να «παίζει μπάλα» μόνη της σε άδειο γήπεδο, αυτή ακριβώς την πολιτική ήρθε η ώρα να την ανατρέψουμε.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Χαρίτση.

Τον λόγο έχει τώρα η κ. Αθηνά Λινού, Ανεξάρτητη Βουλευτής. Θα ακολουθήσει ο κ. Σταύρος Παπασωτηρίου.

Κυρία Λινού, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, χαίρομαι που είμαι παρούσα εδώ για να σχολιάσω ένα πολύ εκτενές νομοσχέδιο, με εξήντα δύο άρθρα, με ποικίλα θέματα, που τα περισσότερα ασχολούνται με την τοπική αυτοδιοίκηση. Επειδή είναι πρακτικά αδύνατον να σχολιάσει κανείς το σύνολο ενός τόσο ευρέος νομοσχεδίου, θα μιλήσω μόνο για τα άρθρα 15, 19 και 34, με τα οποία και επιστημονικά κατά καιρούς έχω ασχοληθεί. Και τα τρία αυτά άρθρα χαρακτηρίζονται από μια μετάθεση της ευθύνης, είτε προς τον πολίτη είτε προς την αυτοδιοίκηση.

Το πρώτο άρθρο, το 15, ασχολείται με τη δωρεάν χορηγία γάλακτος σε ανθρώπους που δουλεύουν στα βαριά και ανθυγιεινά επαγγέλματα. Είναι ένα παλιό, πολυετές, υλικό μέσο προστασίας, που πάει μαζί με τα μέσα ατομικής προστασίας, κυρίως παπούτσια, ρούχα, γάντια κ.λπ.. Είναι μια αλλαγή που γίνεται σε νόμο του 2019 -τότε που δίναμε το γάλα- και τώρα αποφασίσαμε, ή προτείνουμε, αντί για γάλα να δώσουμε χρήματα.

Θα ήθελα, όμως, να επικεντρωθώ λίγο στο γιατί δίνουμε γάλα. Το γάλα περιέχει πολλές πρωτεΐνες, όπως και όλα τα γαλακτοκομικά, ιχνοστοιχεία, ασβέστιο και μαγνήσιο, ίσως είναι το τρόφιμο που περιέχει και δίνει τη δυνατότητα για μεγαλύτερη από όλα τα άλλα χορήγηση ασβεστίου και βιταμινών. Και σε τι βοηθάνε αυτά; Και γιατί σε αυτούς που εργάζονται στα βαριά και ανθυγιεινά; Προστατεύουν, βελτιώνουν το μυοσκελετικό σύστημα, τους μυς, δηλαδή, και τα οστά, που τα χρειάζονται αυτοί οι άνθρωποι, προστατεύουν το ανοσοποιητικό και το βελτιώνουν. Μην ξεχνάμε ότι σε αυτούς τους ανθρώπους περιλαμβάνονται και αυτοί που σχετίζονται με τη διαχείριση νεκρών στα νεκροταφεία. Και γενικότερα είναι γνωστό -και αυτό λέει η βιβλιογραφία μου, την οποία θα καταθέσω στα Πρακτικά με τους εθνικούς διατροφικούς οδηγούς που είχα την ευθύνη να εκδοθούν το 2014- ότι προστατεύουν και από μεταδιδόμενα αλλά και από χρόνια νοσήματα, υπέρταση και καρδιαγγειακά, καρκίνο του παχέος εντέρου και οστεοπόρωση.

Γιατί να μη δώσουμε χρήματα; Το ίδιο πράγμα δεν είναι; Είναι μια εναλλακτική λύση, αλλά είναι και εναλλακτική χρήση. Οι άνθρωποι που έχουν τόσο μεγάλη ανάγκη από χρήματα μπορεί να χρησιμοποιήσουν αυτά τα 25 ευρώ τον μήνα για να πληρώσουν το ηλεκτρικό, το νερό και -σε ακραίες περιπτώσεις- για να πάρουν αλκοόλ, τσιγάρα και άλλα ανθυγιεινά προϊόντα. Έχω προσωπική εμπειρία σε αυτό. Όταν ξεκινήσαμε το πρόγραμμα σίτισης δώσαμε στα μισά σχολεία 20 ευρώ το δεκαπενθήμερο και στα άλλα μισά φαγητό. Οι οικογένειες οι περισσότερες αγόρασαν τρόφιμα για να πάρουν τα παιδιά στο σχολείο. Πολλές, όμως, χρησιμοποίησαν τα χρήματα για να αγοράσουν αλκοόλ στο σουπερμάρκετ, καλλυντικά και είναι και ένα ευτράπελο που ζήσαμε, επειδή έπεσε η έναρξη αυτού του προγράμματος να συμπέσει με το Πάσχα του 2022, πήραμε ευχαριστήριες επιστολές γιατί μπόρεσαν να αγοράσουν αρνί. Είναι κακό το ότι αγόρασαν οι οικογένειες αρνί; Καθόλου κακό. Δεν προστάτευσαν τα παιδιά, όμως, από την πείνα τους την ώρα του μαθήματος.

Επιπλέον, αυτό το πρόγραμμα καταργεί τα επιδόματα -ενώ υπάρχει επίδομα- και αναγκάζει τους ανθρώπους να χρησιμοποιήσουν ακόμα και για τρόφιμα, ποικίλα τρόφιμα, μιας και το κόστος τους θα αυξηθεί. Υπάρχει εναλλακτική λύση; Υπάρχει.

Η Κυβέρνηση πολύ συχνά δίνει κουπόνια, κύριε Υπουργέ. Θα μπορούσε να είναι ένα κουπόνι αποκλειστικά για γάλα ή να διατεθεί το γάλα στον χώρο εργασίας και να καταναλώνεται -ακόμα καλύτερα- την ώρα εργασίας.

Το δεύτερο άρθρο στο οποίο θέλω να αναφερθώ είναι το άρθρο 19, που αφορά κινδύνους που σχετίζονται με την πολιτική προστασία. Υπάρχει ήδη ένα νομοσχέδιο, που είναι ένα νομοσχέδιο που αφορά την εκτίμηση του κινδύνου και υπάρχει δημιουργία επιτροπής στον ν.5075/2023.

Στο καινούργιο νομοσχέδιο, στο άρθρο 19, δύναται -δεν υποχρεούται- η περιφέρεια να συστήσει Επιτροπή Διαχείρισης και Αντιμετώπισης. Δηλαδή, ξεκινάμε από την εκτίμηση του κινδύνου και δίνουμε σε ένα άλλο κομμάτι της πολιτείας τη διαχείριση και την αντιμετώπιση του κινδύνου, αλλά δεν ξέρουμε τι ακριβώς κάνει η κάθε επιτροπή. Παρ’ ότι περιγράφεται εκτενώς, δεν εμπλέκουμε καθόλου τους δήμους. Αλλά ποιος ξέρει καλύτερα από τον δήμο ή από τη δημοτική ενότητα πού υπάρχουν ρέματα, ποια είναι τα σημεία ευαλωτότητας σε περίπτωση σεισμού, ποια είναι η κτηριακή ευαλωτότητα…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα μου δώσετε ένα έξτρα λεπτό, παρακαλώ, κύριε Πρόεδρε.

Ποιες είναι οι συνέπειες των καταστροφών; Ποια είναι η δυνατότητα των ομάδων να βοηθήσουν και ποιες ομάδες; Ο ΟΗΕ έχει εκδώσει ένα πολυσέλιδο πλαίσιο για τη μείωση των κινδύνων από καταστροφές, που αφορά την περίοδο του 2015 με 2030 -θα το καταθέσω αμέσως μετά, κύριε Πρόεδρε- και εκεί αναφέρει ότι πρέπει να γίνει συλλογή, ανάλυση και χρήση των δεδομένων, ενημέρωση και επικοινωνία των πολιτών, ανταλλαγή πληροφοριών σε τοπικό, δημοτικό, περιφερειακό και εθνικό επίπεδο και πρέπει να γίνει και ανταλλαγή καλών πρακτικών και αξιοποίηση της κοινωνίας των πολιτών.

Αυτό σημαίνει ότι το νομοσχέδιο πρέπει να ενοποιηθεί, να περιλάβει τους ρόλους των δήμων και να προχωρήσουμε με έναν καλύτερο τρόπο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αν έχω άλλο ένα λεπτό, θα ήθελα να μιλήσω και για τους παιδικούς σταθμούς, κύριε Πρόεδρε.

Το άρθρο 14 μιλάει για βελτιώσεις και διευκολύνσεις στην αδειοδότηση παιδικών και βρεφονηπιακών σταθμών. Προφανώς, χρειαζόμαστε πολλές θέσεις και τις χρειαζόμαστε γρήγορα. Η λύση που προτείνετε είναι λιγότερες απαιτήσεις, μικρότερο κόστος, μετάθεση της ευθύνης στον δήμο. Όμως, η διεθνής γνώση και βιβλιογραφία λέει ότι οι χίλιες πρώτες μέρες της ζωής -δηλαδή λίγο λιγότερο από τα τρία πρώτα χρόνια- είναι κρίσιμες για τη σωματική, την ψυχική και τη νοητική ανάπτυξη των παιδιών. Οι ανεπαρκείς λύσεις που προτείνονται επηρεάζουν ακόμα και τον υπαίθριο χώρο.

Και θα καταθέσω δύο μελέτες που δείχνουν πόσο βασική είναι η επαφή του παιδιού σε αυτά τα πρώτα τρία χρόνια με τον υπαίθριο χώρο για την ανάπτυξή του.

Επιπλέον, υπάρχουν και άλλοι κανόνες που παρακάμπτονται, οι κανόνες για αντισεισμική θωράκιση, για αντιπυρική θωράκιση, οι κανόνες υγιεινής. Συζητάτε αν θα υπάρχει τουαλέτα για τους επισκέπτες, για τους γονείς ή όχι, ανάλογα με τον αριθμό των παιδιών. Μιλάτε για «εθελοντική» και όχι «υποχρεωτική» ανάπτυξη χώρου πρασίνου, για μεσοβέζικες λύσεις στην υψομετρική ανισότητα, για αποστάσεις που είναι πολύ μικρές από θόρυβο και εκλύσεις βιομηχανιών. Όμως, σε τρία χρόνια θα έρθει μια άλλη ομάδα παιδιών και όλα αυτά τα παιδιά, επειδή δεν θα εκτίθενται σε πράσινο, σε όμορφους και ασφαλείς χώρους, θα βιώσουν ή θα εκδηλώσουν βία, μπορεί να συνηθίσουν ή να εξαρτηθούν από χρήση οθονών, αφού δεν θα μπορούν να παίζουν στο ύπαιθρο και μπορεί να εκδηλώσουν και μπούλινγκ.

Γι’ αυτό νομίζω ότι χρειάζεται μια πολύ σημαντικότερη χρηματοδότηση και ενίσχυση των δήμων για πραγματικά αξιόλογους και σωστούς παιδικούς σταθμούς.

Ευχαριστώ πολύ.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Λινού.

Τον λόγο έχει τώρα ο κ. Παπασωτηρίου Σταύρος από τη Νέα Δημοκρατία και στη συνέχεια ο κ. Λάζαρος Τσαβδαρίδης.

Ορίστε, κύριε Παπασωτηρίου, έχετε τον λόγο.

**ΣΤΑΥΡΟΣ ΠΑΠΑΣΩΤΗΡΙΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, για μας στη Φλώρινα το συζητούμενο νομοσχέδιο έχει μια ιδιαίτερη, συμβολική -και όχι μόνο- σημασία, γιατί αφορά την εσχατιά της Ελλάδας ή, να το πω καλύτερα, ακριτικούς νομούς όπως είναι ο δικός μας, η Φλώρινα, όπου στην πραγματικότητα δεν τελειώνει, αλλά αρχίζει η Ελλάδα.

Ανάμεσα στα σημεία αυτά από όπου ξεκινά η πατρίδα μας είναι και οι χερσαίοι συνοριακοί σταθμοί για τους οποίους συζητούμε σήμερα. Σημαντικές κρατικές υποδομές, που στεγάζουν διάφορες δημόσιες υπηρεσίες και ταυτόχρονα εξυπηρετούν όλους τους διερχόμενους από τη μεθόριο, Έλληνες και ξένους.

Γι’ αυτόν τον λόγο έχει πολύ μεγάλη σημασία τόσο ο εκσυγχρονισμός τους όσο και η καλή συντήρηση των εγκαταστάσεων αυτών, καθώς και ουσιαστικά αποτελούν την πρώτη και την τελευταία εικόνα της Ελλάδας για όσους μετακινούνται οδικά από και προς τη χώρα μας.

Πρόσφατα -και μάλιστα οφείλω εδώ να αναγνωρίσω δημόσια την καθοριστική παρέμβαση του κ. Λιβάνιου- είχαμε την ένταξη στο Εθνικό Πρόγραμμα Ανάπτυξης του έργου αναβάθμισης των συνοριακών σταθμών του Νομού Φλώρινας. Αφορά τη χρηματοδότηση 5,5 εκατομμυρίων ευρώ της κατασκευής οδού διασύνδεσης της νέας μεθοριακής διάβασης Λαιμού με το υφιστάμενο οδικό δίκτυο στις Πρέσπες. Είναι ένα πολύ σημαντικό έργο, που θα ολοκληρωθεί ως το τέλος του 2025 μαζί με την παράλληλη διαμόρφωση του περιβάλλοντος χώρου των μεθοριακών σταθμών Νίκης και Κρυσταλλοπηγής, εξασφαλίζοντας κατ’ αυτόν τον τρόπο τη γρηγορότερη πρόσβαση στα σύνορά μας και τον εκσυγχρονισμό των μεθοριακών εγκαταστάσεων στον Νομό Φλώρινας.

Κυρίες και κύριοι συνάδελφοι, το παρόν νομοσχέδιο δεν αφορά βέβαια μόνο την αναβάθμιση των κρατικών υποδομών, αλλά και εκείνων των ΟΤΑ. Με αφορμή το άρθρο 20 για τα περιφερειακά έργα μείζονος σημασίας, ήθελα να πω δυο λόγια για τις σημαντικές πρωτοβουλίες του Υπουργείου Εσωτερικών σε σχέση με την Περιφέρεια Δυτικής Μακεδονίας, αλλά και για τους τρεις δήμους της Φλώρινας. Πρόκειται για τις χρηματοδοτήσεις των Δήμων Φλώρινας, Αμυνταίου και Πρεσπών, που αυτή η Κυβέρνηση της Νέας Δημοκρατίας ενέταξε σε εννέα αναπτυξιακά προγράμματα, αποδεχόμενη τις εισηγήσεις των εκπροσώπων της τοπικής κοινωνίας.

Σε αυτό το σημείο θέλω να υπογραμμίσω την άριστη συνεργασία που είχαμε τόσο με τον ίδιο τον Υπουργό όσο και με τον αρμόδιο για τους ΟΤΑ Υφυπουργό, τον κ. Σπανάκη, που άκουσαν με προσοχή και αντιμετώπισαν θετικά τα αιτήματα της Φλώρινας. Επίσης, οφείλω να πω ότι χωρίς τις τεκμηριωμένες προτάσεις και τα πλήρη τεχνικά δελτία έργων που υπέβαλαν οι Δήμαρχοι Βασίλης Γιαννάκης, Γιάννης Λιάσης και Γιώργος Στεργίου δεν θα είχαμε αυτές τις εγκρίσεις τόσο γρήγορα.

Αναφέρομαι σε προγράμματα όπως αυτά της αποκατάστασης ζημιών και φυσικών καταστροφών, του ψηφιακού μετασχηματισμού δήμων «Smart Cities», αλλά και της «Δίκαιης Αναπτυξιακής Μετάβασης». Το τελευταίο πρόγραμμα, αν και αρμοδιότητας κυρίως του Υπουργείου Οικονομικών, δεν θα μπορούσε να έχει ξεκινήσει χωρίς την κατάθεση τεχνικά ώριμων προτάσεων από μέρους των δήμων μας. Χαρακτηριστικό παράδειγμα η πρόσφατη έγκριση χρηματοδότησης του Δήμου Αμυνταίου με πάνω από 30 εκατομμύρια ευρώ για την αποκατάσταση του ορυχείου Βεγόρας με τους πόρους του προγράμματος «Δίκαιη Αναπτυξιακή Μετάβαση».

Για εμάς στην Φλώρινα η αποκατάσταση και η επανάχρηση των λιγνιτικών πεδίων δεν είναι απλά μια σημαντική περιβαλλοντική ή αναπτυξιακή προτεραιότητα. Αποτελεί κρίσιμο ζητούμενο της τοπικής κοινωνίας για το μέλλον του νομού, ένα μέλλον που θέλουμε να σχεδιάσουμε οργανωμένα, μαζί με την πολιτεία, τη ΔΕΗ και τους επιστημονικούς φορείς και φυσικά με τους οικείους ΟΤΑ.

Αναφέρομαι εδώ στα ειδικά πολεοδομικά σχέδια που πρέπει να οριστικοποιηθούν για τους πυρήνες απολιγνιτοποίησης στη Φλώρινα, προκειμένου να μπορέσουμε να εγγυηθούμε τη βιώσιμη ανάπτυξη των περιοχών αυτών, να σχεδιάσουμε, δηλαδή, ορθολογικά και σε βάθος χρόνου το μέλλον του Νομού Φλώρινας στη μεταλιγνιτική εποχή προς όφελος όλων των κατοίκων του τόπου μας.

Κύριε Πρόεδρε, η βιωσιμότητα των τοπικών κοινωνιών πάει χέρι-χέρι με αυτή των ίδιων των ΟΤΑ. Γι’ αυτό και έχουν ξεχωριστή αξία οι διατάξεις του νομοσχεδίου που ρυθμίζουν θέματα οφειλών προς τους δήμους και τα νομικά τους πρόσωπα. Έτσι, με το άρθρο 25 εισάγεται η δυνατότητα ρύθμισης έως εξήντα δόσεις οφειλών προς τους ΟΤΑ που βεβαιώθηκαν μέχρι 31 Αυγούστου του 2024. Ειδικά για τους ευάλωτους οφειλές θεσπίζεται επιπλέον απαλλαγή από τις προσαυξήσεις έως και 95%. Στόχος της ρύθμισης είναι αφ’ ενός η διευκόλυνση των οφειλετών, που θα την αξιοποιήσουν προκειμένου να μπορούν να πάρουν φορολογική ενημερότητα, και αφ’ ετέρου η βελτίωση της εισπραξιμότητας των δήμων, καθώς το ύψος των οφειλών αγγίζει σήμερα τα 3,6 δισεκατομμύρια ευρώ.

Με το ίδιο σκεπτικό στο άρθρο 26 παρέχεται για κάθε οφειλή προς τους δήμους άνω των 10.000 ευρώ η πάγια δυνατότητα προσφυγής πολιτών ή επιχειρήσεων στον εξωδικαστικό μηχανισμό ρύθμισης χρεών. Αποτελεί και αυτή η ρύθμιση ένα ακόμα μέτρο διευκόλυνσης των οφειλετών και παράλληλης επιτάχυνσης της ροής των εσόδων στους δήμους, με την απεμπλοκή τους από πολυετείς δικαστικές περιπέτειες.

Μία ακόμα σημαντική πηγή εσόδων για τους ΟΤΑ είναι οι Κεντρικοί Αυτοτελείς Πόροι που προέρχονται από τον τακτικό προϋπολογισμό. Όπως επιβεβαιώνεται και από το προσχέδιο του κρατικού προϋπολογισμού που μόλις κατατέθηκε στη Βουλή, πλέον το σύνολο των διαθεσίμων ΚΑΠ στους ΟΤΑ για το έτος 2025 αυξάνεται, ξεπερνώντας πλέον τα 3,84 δισεκατομμύρια ευρώ. Το γεγονός αυτό ότι η αύξηση αυτή καθιστά καθίσταται πάγια με το άρθρο 38 του παρόντος νομοσχεδίου, αφορώντας και κάθε επόμενο οικονομικό έτος, αποτελεί χωρίς αμφιβολία παράγοντα σταθεροποίησης των οικονομικών όλων των δήμων και των περιφερειών, κάτι που αποδεικνύει ότι η βούληση της Κυβέρνησης είναι η σταδιακή αποκατάσταση στους ΟΤΑ ενός καθεστώτος μόνιμης λειτουργικής αυτονομίας τους, όπως δεν θα είναι πια απαραίτητες οι έκτακτες επιχορηγήσεις εκ μέρους της κεντρικής Κυβέρνησης για την κάλυψη βασικών δαπανών τους.

Κύριε Υπουργέ, ακριβώς με αυτό το σκεπτικό οι άνθρωποι της αυτοδιοίκησης στηρίζουν ουσιαστικά το παρόν νομοσχέδιο, καθώς αποτελεί μία μεταρρύθμιση τομή στα οικονομικά των ΟΤΑ, μία παρέμβαση εξυγίανσης, που θα βοηθήσει ιδιαίτερα τους δήμους να καλύψουν με πιο προβλέψιμο τρόπο τις οικονομικές τους υποχρεώσεις, προσφέροντας ταυτόχρονα καλύτερες υπηρεσίες σε όλους τους πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στον κ. Τσαβδαρίδη, έχει ζητήσει να παρέμβει ο Υπουργός, για να καταθέσει κάποιες νομοτεχνικές.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Σε σχέση και με τις παρατηρήσεις Επιστημονικής Υπηρεσίας της Βουλής κάποιες τεχνικές διορθώσεις. Είναι ήσσονος σημασίας. Μία αναφορά μόνο που προέκυψε από τη διαβούλευση στο άρθρο 17, που αφορά τους δημοτικούς αστυνομικούς μετά την αλλαγή που έγινε. Διαπιστώθηκε ότι υπάρχουν κάποιοι δημοτικοί αστυνομικοί οι οποίοι, όταν τέλειωσε η προθεσμία για μετάταξη τον Δεκέμβριο του 2022 δεν πρόλαβε να δημοσιευθεί το ΦΕΚ μετάταξης, ενώ είχαν κάνει την αίτηση, είχαν πάρει πρωτόκολλο από την αποκεντρωμένη. Δίνουμε μία δυνατότητα για ένα δίμηνο να μπορέσουν να μεταταγούν.

Επίσης, μια που πήρα τον λόγο -θα τοποθετηθώ ασφαλώς συνολικά σε όλα τα θέματα που έχουν τεθεί απ’ όλες τις παρατάξεις- δυο λόγια για την τροπολογία η οποία είναι στο νομοσχέδιο. Περιλαμβάνει τρία άρθρα.

Το τρίτο άρθρο -κατόπιν και της πολλής δουλειάς που έκανε και ο Βουλευτής Λευκάδας, ο κ. Καββαδάς- αφορά την παράταση για ένα έτος της γέφυρας της Λευκάδας, η οποία συνδέει το νησί με την ηπειρωτική χώρα.

Το πρώτο άρθρο αφορά διατάξεις για το ακατάσχετο της πάγιας προκαταβολής σε σχολικούς διευθυντές, η οποία προέκυψε καθώς δόθηκαν προκαταβολές και κατασχέθηκαν επειδή οι δήμοι είχαν υποχρέωση και υπήρχαν κατασχετήρια. Άρα κατασχέθηκε και η πάγια προκαταβολή. Μαζί είναι και μία διάταξη ειδικά για το έτος 2024 - 2025, που αφορά τη διανομή των ξενόγλωσσων βιβλίων, εν όψει του νέου σχολικού έτους, του 2025 πλέον. Θα συζητηθεί από το μηδέν η συνολική διαδικασία.

Το δεύτερο άρθρο της τροπολογίας αφορά μια ρύθμιση η οποία εφαρμόζεται τα τρία τελευταία χρόνια και δίνει τη δυνατότητα στους δήμους να μεταφέρουν χρήματα είτε από ανταποδοτικά σε μη ανταποδοτικές υπηρεσίες ή το ανάποδο. Για πρώτη φορά δίνουμε τη δυνατότητα, χωρίς να θεωρείται κατ’ εξοχήν ανταποδοτική υπηρεσία, εφόσον έχει πλεόνασμα ο δήμος από τα ανταποδοτικά, να πληρώσει από τα κομμάτια των ανταποδοτικών τη μισθοδοσία, τμήμα ή μέρος, των σχολικών καθαριστριών.

Συγγνώμη για τον χρόνο. Καταθέτω τις νομοθετικές.

Σας ευχαριστώ.

(Στο σημείο αυτό ο Υπουργός Εσωτερικών κ. Θεόδωρος Λιβάνιος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 204)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να διανεμηθούν στις Κοινοβουλευτικές Ομάδες.

Τον λόγο έχει τώρα ο κ. Λάζαρος Τσαβδαρίδης από τη Νέα Δημοκρατία και θα ακολουθήσει ο κ. Αμπατιέλος Νίκος από το Κομμουνιστικό Κόμμα Ελλάδας.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα στην Ολομέλεια της Βουλής ένα πολυδύναμο νομοσχέδιο του Υπουργείου Εσωτερικών που ρυθμίζει σειρά ζητημάτων που αφορούν στην καθημερινότητα των πολιτών και στη λειτουργία των δήμων και των περιφερειών της χώρας, ενώ θέτει για πρώτη φορά ρητούς κανόνες για την οργάνωση, τη λειτουργία και τον εκσυγχρονισμό των χερσαίων συνοριακών σταθμών μας.

Στην ουσία η Κυβέρνηση, με εστίαση πάντα στη διευκόλυνση της καθημερινότητας των πολιτών, στηρίζει ακόμη περισσότερο οικονομικά την αυτοδιοίκηση και αναμορφώνει το θεσμικό πλαίσιο λειτουργίας της. Ταυτόχρονα, όμως, προχωρά σε ενέργειες που προτάσσουν το εθνικό συμφέρον, ενισχύοντας το κύρος και μεγεθύνοντας την αξιοπιστία του ελληνικού κράτους εντός αλλά και εκτός συνόρων.

Επιτρέψτε μου να ξεκινήσω από το δεύτερο, γιατί, όσον αφορά στην αναβάθμιση των υποδομών των χερσαίων συνοριακών σταθμών στην οποία και προχωρούμε μέσα από τις σχετικές διατάξεις του νομοσχεδίου, αυτή δεν αποτελεί απλά μια υποχρέωση που έχει αναλάβει η Ελλάδα προκειμένου να εναρμονιστεί με τους σχετικούς ευρωπαϊκούς κανονισμούς. Αποτελεί κυρίως την υλοποίηση της δέσμευσής μας να εκτοξεύσουμε την ποιότητα των παρεχόμενων υπηρεσιών, αλλά και να διευκολύνουμε τις διασυνοριακές μετακινήσεις και το εμπόριο, πάντα με έμφαση στην ασφάλεια και στην αποτελεσματικότητα, μέσα από μια σειρά επικαιροποιήσεων του πλαισίου λειτουργίας τους, πλαίσιο που συμπεριλαμβάνει και τον ορισμό των αποκεντρωμένων διοικήσεων της χώρας μας ως αρμόδιων για την υλοποίηση των απαραίτητων απαλλοτριώσεων, επεκτάσεων, συντηρήσεων, ανακατασκευής και λειτουργίας των σταθμών, αλλά και τον καθορισμό των απαραίτητων χρηματοδοτικών εργαλείων για την υλοποίηση των έργων αυτών.

Πολλές όμως και ιδιαίτερα σημαντικές ρυθμίσεις στο παρόν νομοσχέδιο στρώνουν το χαλί για ακόμη μεγαλύτερη ώθηση στον κομβικό ρόλο του θεσμού της αυτοδιοίκησης και για τη βέλτιστη αναβάθμιση του τρόπου διοίκησης των τοπικών υποθέσεων εν αναμονή του νέου ενιαίου κώδικά της, νέος κώδικας που πυρετωδώς ετοιμάζουμε και ο οποίος θα τροφοδοτήσει οριστικά την αυτοδιοίκηση στον δρόμο του μέλλοντος, με σημαντικό βοηθό τη Μονάδα Σύνταξης και Εφαρμογής του Κώδικα που συστήνουμε στο παρόν νομοσχέδιο και η οποία θα συντονίσει όλους τους εμπλεκόμενους φορείς.

Σε αυτή την πορεία διαρκούς ενίσχυσης της αυτοδιοίκησης σημαντική είναι και η ρύθμιση αναφορικά με το προσωπικό των δήμων και των περιφερειών, καθώς δίνεται πλέον η δυνατότητα στους ΟΤΑ να προσλάβουν το έκτακτο προσωπικό για την αντιμετώπιση των πρόσκαιρων αναγκών τους, χωρίς να υπάρχει η εγγεγραμμένη πίστωση στον προϋπολογισμό, όταν βρισκόμαστε προς το τέλος του έτους ή στην αρχή του νέου οικονομικού έτους. Όπως σημαντική είναι και η ρύθμιση που αφορά στη βαθμολογική κατάταξη του προσωπικού της Δημοτικής Αστυνομίας, καθώς αναγνωρίζεται και ο χρόνος που έχουν υπηρετήσει σε οποιαδήποτε δημόσια υπηρεσία.

Η Κυβέρνηση της Νέας Δημοκρατίας ακούει τις τοπικές κοινωνίες, τους φορείς και τους λειτουργούς τους και ανταποκρίνεται πλήρως στις ανάγκες τους. Να γιατί διευκολύνει την υλοποίηση έργων μείζονος σημασίας σε ειδικές καταστάσεις πολιτικής προστασίας. Να γιατί τριπλασιάζει το πρόστιμο για την αυθαίρετη χρήση των κοινόχρηστων χώρων, πατάσσοντας έτσι την ασυδοσία, που εμποδίζει μέχρι και διελεύσεις ατόμων με ειδικές ανάγκες, αλλά και να γιατί δίνει τη δυνατότητα μίσθωσης οχημάτων από τις περιφέρειες για τη νέα σχολική χρονιά αναφορικά με τις μεταφορές των μαθητών. Ακούει όμως και τις ανησυχίες των ανθρώπων στις τοπικές κοινωνίες και δίνει ανάσες στις δυσκολίες που αντιμετωπίζουν με τρόπο υπεύθυνο.

Να γιατί δίνει δυνατότητα αποπληρωμής οφειλών των πολιτών προς τους δήμους, τις περιφέρειες και τα νομικά τους πρόσωπα σε εξήντα δόσεις για οφειλές που βεβαιώθηκαν μέχρι 31 Αυγούστου 2024 και υπάρχει αδυναμία είσπραξής τους. Να γιατί προβλέπει για τους ευάλωτους οφειλέτες απαλλαγή του 95% των προσαυξήσεων και πάγια δυνατότητα προσφυγής στον εξωδικαστικό μηχανισμό ρύθμισης για κάθε οφειλή προς τους δήμους άνω των 10.000 ευρώ. Αλλά και να γιατί δίνει τη δυνατότητα συμψηφισμού χρεών από τους δήμους προς τις δημοτικές επιχειρήσεις ύδρευσης, αλλά και από τις ΔΕΥΑ προς τους δήμους, χωρίς να απαιτείται φορολογική και ασφαλιστική ενημερότητα.

Απέναντι σε όλα αυτά, η μίζερη κριτική από την Αντιπολίτευση μας κατηγορεί ότι αφήνουμε τη «φουκαριάρα» -έτσι τη χαρακτήρισαν- αυτοδιοίκηση δήθεν χωρίς πόρους, δήθεν υποστελεχωμένη και δήθεν επαίτη στην πραγματικότητα. Τα λένε αυτά στην Κυβέρνηση της Νέας Δημοκρατίας, που έδωσε στην αυτοδιοίκηση πρωτόγνωρα χρηματοδοτικά εργαλεία για την υλοποίηση σημαντικών δράσεων, προγραμμάτων, έργων σε όλα τα επίπεδα, έργα που αυτή τη στιγμή που μιλάμε ξεπερνάνε τα χίλια διακόσια που τρέχουν σε ολόκληρη την επικράτεια.

Τα λένε αυτά σε εμάς, που με το παρόν νομοσχέδιο αυξάνουμε φέτος κατά 108 εκατομμύρια ευρώ τους Κεντρικούς Αυτοτελείς Πόρους, εκ των οποίων τα 90 εκατομμύρια ευρώ θα διατεθούν για την εξόφληση εκκρεμών και ληξιπρόθεσμων υποχρεώσεων των δήμων προς τρίτους, προκειμένου να μειωθούν οι οφειλές τους και να βελτιωθεί η οικονομική κατάσταση και των δήμων αλλά και των τρίτων. Και τα λένε σε εμάς, που από το 2025 αυξάνουμε κατά 53 εκατομμύρια ευρώ ετησίως τους Κεντρικούς Αυτοτελείς Πόρους, προκειμένου να αντιμετωπιστούν οι αυξημένες μισθολογικές αλλά και ενεργειακές δαπάνες. Ας συνεχίζουν, όμως, να λένε.

Εμείς θα συνεχίσουμε με σοβαρότητα την προσπάθειά μας, με υπέρτατο κριτή τον λαό, που μέχρι σήμερα συνεχίζει να μας τιμά με την εμπιστοσύνη του, ζητώντας να αγωνιζόμαστε καθημερινά με ταπεινότητα, για να προσφέρουμε συνθήκες στον ελληνικό λαό καλύτερες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο τώρα έχει ο κ. Αμπατιέλος Νικόλαος από το Κομμουνιστικό Κόμμα Ελλάδας. Θα ακολουθήσει ο κ. Σπάνιας, ο κ. Υψηλάντης και ο Κοινοβουλευτικός Εκπρόσωπος, ο κ. Χήτας. Μετά τον κ. Χήτα, θα συνεχίσουμε με τρεις ομιλητές και έναν Κοινοβουλευτικό.

Κύριε Αμπατιέλο, έχετε τον λόγο.

**ΝΙΚΟΛΑΟΣ ΑΜΠΑΤΙΕΛΟΣ:** Κυρίες και κύριοι, επιτρέψτε μου να ξεκινήσω κάπως ανάποδα, με βάση μία από τις λοιπές διατάξεις του άρθρου 61 με το οποίο επιμένει η Κυβέρνηση να διατηρεί ως πρόληψη την Πανεπιστημιακή Αστυνομία. Τι κι αν έχετε φάει τα μούτρα σας τόσες και τόσες φορές μέσα από τις πολύ μαζικές κινητοποιήσεις των φοιτητών και όλου του λαού, εσείς εκεί.

Καλά εμείς δεν έχουμε καμμία αυταπάτη. Ξέρουμε πάρα πολύ καλά ότι όσο οξύνονται οι συνέπειες από την πολιτική σας και στα πανεπιστήμια αλλά και έξω από αυτά, στην παιδεία και αλλού, όσο οξύνονται οι ανταγωνισμοί, οι πολεμικές συγκρούσεις, η απαράδεκτη εμπλοκή της χώρας σε αυτές με διάφορους τρόπους, η προετοιμασία για γενίκευση του πολέμου, όσο βαράνε οι καμπάνες μιας νέας διεθνούς καπιταλιστικής οικονομικής κρίσης, τόσο και εσείς το μάτι σας θα το έχετε στην καταστολή, στην προσπάθεια να κάτσει ο λαός και η νεολαία να παρακολουθεί αυτή την πορεία με τις πολύ καταστροφικές για τον λαό συνέπειες. Ξεχάστε το. Μπροστά είναι πάρα πολύ μεγάλα γεγονότα και σε αυτά και στην αντιλαϊκή πολιτική και στις επικίνδυνες διεθνείς εξελίξεις το εργατικό λαϊκό κίνημα έχει τη δυνατότητα και την ευθύνη να ξεπεράσει όλα αυτά τα εμπόδια, να ορθώσει ανάστημα και να σαρώσει τέτοιους νόμους, να τα γυρίσει όλα τούμπα με βάση και τους όρους που αξίζει να ζούμε τον 21ο αιώνα σε σύγκρουση με το σύστημα της εκμετάλλευσης, της φτώχειας και των πολέμων που υπηρετείτε.

Για το δεύτερο μέρος, το κύριο τμήμα του νομοσχεδίου, είναι άλλος ένας νόμος με πολλές-πολλές διατάξεις για την τοπική διοίκηση. Το μέχρι τώρα θεσμικό πλαίσιο που είκοσι χρόνια τουλάχιστον οι κυβερνήσεις έχετε διαμορφώσει, έχει πάρα πολύ συγκεκριμένα αποτελέσματα, το πού είμαστε σήμερα και σε τι βάση συζητάμε. Δραστικό περιορισμό της χρηματοδότησης των δήμων από τον κρατικό προϋπολογισμό, υποστελέχωση σε όλους τους τομείς -και οι περισσότεροι πλέον από αυτούς είναι πολύ κρίσιμοι για τον λαό- και εκτίναξη της ανταποδοτικότητας. Δηλαδή τι; Ο λαός να πληρώνει και να ξαναπληρώνει αυτά που του έχει πάρει η βαριά φορολογία. Θυμίζουμε και θα το ξαναλέμε ότι το 95% των εσόδων το εισφέρουν οι εργαζόμενοι συνταξιούχοι αυτοαπασχολούμενοι και μόλις το 5% οι επιχειρηματικοί όμιλοι, να ξαναπληρώνουν δηλαδή αυτοί για τέτοιες ανάγκες, ιδιωτικοποιήσεις σε πρόνοια, υγεία, παιδεία, πάντα με τη λογική του επιχειρηματικού κέρδους σε όλα τα έργα και τις υποδομές.

Έρχεστε πάνω σε αυτό το έδαφος, κύριοι της Κυβέρνησης, αντί να ενισχύσετε πραγματικά τους δήμους, όπως προκλητικά και παραπλανητικά έχετε στον τίτλο του νομοσχεδίου, να πάτε στην ίδια κατεύθυνση τα πράγματα ένα βήμα παραπέρα.

Μεγάλη εικόνα είναι όμως η εξής: Έχει κυριολεκτικά πεταχτεί πλήθος αρμοδιοτήτων στους δήμους, χωρίς να δίνετε τους αντίστοιχους οικονομικούς πόρους από τον κρατικό προϋπολογισμό, χωρίς το απαραίτητο εξειδικευμένο προσωπικό, για να ξεμπερδέψει το κράτος από τις πολύ κρίσιμες ευθύνες του, να υποβαθμίζονται όλα αυτά και ο λογαριασμός να γυρνάει ξανά στον λαό και «να χάνει η μάνα το παιδί και το παιδί τη μάνα» στο ποιος έχει τελικά την αρμοδιότητα για να λύσει τέτοια κρίσιμα για τις λαϊκές ανάγκες ζητήματα.

Και έρχεστε τώρα να πείτε ότι αυξάνετε την απόδοση των Κεντρικών Αυτοτελών Πόρων, όπως λέει χαρακτηριστικά το άρθρο 38. Τι είναι αυτή η αύξηση; Είναι 53 εκατομμύρια, δηλαδή ούτε συν 2% από την προηγούμενη, την ώρα που η κρατική χρηματοδότηση στους δήμους από το 2009 έχει μειωθεί πάνω από 60%.

Η πραγματικότητα είναι αμείλικτη. Ούτε η μισθοδοσία του τακτικού προσωπικού δεν μπορεί να καλυφθεί και ταυτόχρονα ο μεγαλύτερος οφειλέτης στους δήμους είναι το ίδιο το κράτος. Αλλού, βεβαίως, ξέρετε να τα δίνετε. Γι’ αυτά, περιορισμένες δημοσιονομικές δυνατότητες. Πακέτα όμως για μεγάλους επιχειρηματικούς ομίλους δισ., για το ΝΑΤΟ δισ. κυριολεκτικά. Ξέρετε αλλού να δημιουργείτε ευνοϊκό περιβάλλον για την κερδοφορία με φοροαπαλλαγές, να μειώνετε το ενεργειακό κόστος αλλά και το κόστος ύδρευσης και δικτύων. Το κράτος μέχρι τώρα μπορεί να εξασφαλίζει μηδενικά τιμολόγια για εφοπλιστές και βιομηχάνους, αλλά δεν μπορούν να εξασφαλιστούν για παιδικούς σταθμούς, για σχολεία, για ΚΔΑΠ, για τα ΚΑΠΗ, για αθλητικές και πολιτιστικές εγκαταστάσεις. Πόσω μάλλον για τη μεγάλη ανάγκη κατασκευής νέων, σύγχρονων και ασφαλών σχολείων και παιδικών σταθμών. Παράδειγμα στον Δήμο του Πειραιά, ένα νέο σχολείο υπάρχει τα τελευταία δεκαπέντε χρόνια, όταν η ηλικία των περισσότερων σχολείων ξεπερνάει τα πενήντα χρόνια ζωής.

Με την ανάγκη να τελειώνουμε με το αίσχος των κοντέινερ για παιδιά πέντε και έξι χρόνων, ανάγκη για νέους χώρους πολιτισμού ή άθλησης. Γι’ αυτά λεφτά δεν υπάρχουν. Όλα αυτά είναι κόστος. Η ίδια λογική και στο ζωτικής σημασίας θέμα της πολιτικής προστασίας. Συνεχίζουν να απουσιάζουν προκλητικά ολοκληρωμένες παρεμβάσεις, τη στιγμή που βλέπουμε κάθε καλοκαίρι να καιγόμαστε, με την πρόσφατη πυρκαγιά στη βορειοανατολική Αττική να φτάνει μέσα στον αστικό ιστό της πόλης, χειμώνα να πνιγόμαστε και μην πιάσουμε τα ζητήματα πρόληψης και αντισεισμικής προστασίας.

Τι προβλέπει το νομοσχέδιο; Άλλο ένα συμβουλευτικό όργανο, αυτή τη φορά στην απόλυτη ευχέρεια του περιφερειάρχη και που ομολογεί μέσα ότι οι όποιες προτάσεις νομοθετικών παρεμβάσεων υπάρξουν, θα είναι σύμφωνα με την ευρωενωσιακή κατεύθυνση νομοθεσία και τις διεθνείς συμφωνίες. Σοβαρά το λέτε αυτό; Για να καθησυχαστεί ο κόσμος με αυτά που βλέπει να γίνονται; Είναι ή δεν είναι οι ίδιες οι κατευθύνσεις της Ευρωπαϊκής Ένωσης που λένε στην ουσία κυνικά ότι όπου συμφέρει να δώσεις καμιά αποζημίωση, μην κάνεις αντιπλημμυρικά έργα που κοστίζουν. Γι’ αυτό και τα έργα αυτά είτε δεν είναι επιλέξιμα είτε γίνονται αποσπασματικά, μεταφέροντας συχνά το πρόβλημα παρακάτω με προδιαγραφές που δεν εξασφαλίζουν την ουσιαστική προστασία.

Αυτό είναι ομολογία για το τι θα ζήσουμε. Είναι η πορεία που μας έχει φτάσει ως εδώ, να λέει μέχρι και ο Περιφερειάρχης της Νέας Δημοκρατίας στην Αττική, για τους δικούς του βεβαίως λόγους, πονηρά, ότι η Αττική είναι αθωράκιστη για τον χειμώνα που μας έρχεται. Και δεν πάει πολύς καιρός, ούτε έξι μήνες, από το ενδεικτικό γεγονός του πώς αξιοποιούνται και τα πακέτα του Ταμείου Ανάκαμψης, που όλοι σας, όλα τα υπόλοιπα κόμματα το έχετε κορώνα στο κεφάλι σας, που έκοψε 300 εκατομμύρια ευρώ από τον προϋπολογισμό που είχαν μπει αντιπλημμυρικές υποδομές της χώρας χωρίς χρηματοδότηση, μη επιλέξιμα, δεν είναι αναγκαία, άλλες προτεραιότητες. Τέλος.

Η κατάσταση στους χώρους εργασίας των δήμων σε όλους τους τομείς έχει ξεπεράσει προ πολλού το να χαρακτηρίζεται απλά οριακή. Έχει κυλήσει πραγματικά πολύ νερό στο αυλάκι από τη γενική πρόβλεψη για τους Οργανισμούς Τοπικής Αυτοδιοίκησης να επιτρέπεται να απασχολούν προσωπικό με σύμβαση εργασίας ιδιωτικού δικαίου ορισμένου χρόνου, για την αντιμετώπιση δήθεν εποχικών ή άλλων περιοδικών, πρόσκαιρων αναγκών.

Σήμερα έχουμε οδηγηθεί στην κάλυψη με τέτοιες συμβάσεις βασικών λειτουργιών των δήμων, με αποτέλεσμα και την εντατικοποίηση, εκατοντάδες τα εργατικά ατυχήματα, εκατοντάδες οι νεκροί που έχουν πεθάνει εν ώρα εργασίας τα τελευταία είκοσι χρόνια. Δυστυχώς είχαμε πρόσφατα τέτοια παραδείγματα και στον Δήμο του Πειραιά, που σε αυτό επιδρά ταυτόχρονα και η ελλιπής σχέση βάσει της εναλλαγής που γίνεται, που διαμορφώνουν οι εργαζόμενοι με το αντικείμενο δουλειάς τους, χωρίς να είναι δική τους ευθύνη.

Αρνείστε πεισματικά να ικανοποιείτε τα αιτήματα πολλών δήμων για τις αναγκαίες προσλήψεις σε μόνιμο προσωπικό. Και τι λέτε τώρα; Αντί για μαζικούς διορισμούς μόνιμων υπαλλήλων, γενναία αύξηση των μισθών, με αύξηση αντίστοιχη της κρατικής χρηματοδότησης, καταργείτε και μέσα ατομικής προστασίας σε αυτές τις συνθήκες, όπως είναι η παροχή γάλακτος και το ρίχνετε για μια ακόμα φορά στην ατομική ευθύνη, με ένα ποσό στην αρχή κάθε χρόνου, που δεν θα είναι η πρώτη φορά, εκτός όλων των υπολοίπων, που πολύ πιο εύκολα κόβεται σε μια πορεία.

Υπάρχει, όμως, απέναντι σε αυτή την πολιτική μία υπολογίσιμη δύναμη, αγωνιστικής αντιπολίτευσης απέναντι στην Κυβέρνηση και στο συνολικό αυτό νομικό πλαίσιο, στηριγμένη στο εργατικό λαϊκό κίνημα, είτε από θέσεις διοίκησης σε δήμους, με τους κομμουνιστές δημάρχους μπροστά, είτε ως Αντιπολίτευση και απέναντι σε δημοτικές αρχές που στηρίζονται και από τη Νέα Δημοκρατία και από το ΠΑΣΟΚ και από τον ΣΥΡΙΖΑ και από διάφορους που το παίζουν ανεξάρτητοι και διαφόρους που αυτοαποκαλούνται αυτοδιοικητικοί, κρύβοντας την πολιτική ουσία των προβλημάτων και εξυπηρετώντας στην τελική αυτή την πολιτική και τα μεγάλα επιχειρηματικά συμφέροντα. Υπάρχει μια δύναμη που αρνείται να παίξει τον ρόλο ενός ακόμα εισπράκτορα του γενικού κράτους, που αρνείται να κυνηγά τους εργαζόμενους και τους βιοπαλαιστές επαγγελματίες, να κάθεται να υπολογίζει τα βρέφη και τα νήπια σαν vouchers και σαν αριθμούς και ως κόστος, που αρνείται να κρύβει μεγάλες ευθύνες πολιτικές που υπάρχουν και διεκδικεί εδώ και τώρα μέτρα στα κρίσιμα ζητήματα της πολιτικής προστασίας, της σχολικής στέγης, της υγείας και ασφάλειας όλων των εργαζομένων.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Αριστοτέλη Σπάνια από τη Νέα Δημοκρατία.

Θα ακολουθήσει ο κ. Υψηλάντης, ο κ. Χήτας και έπεται στη συνέχεια, η κ. Βολουδάκη. Ανά τρεις Βουλευτές θα μιλάει, όπως είπαμε, ένας Κοινοβουλευτικός, από αυτούς που έχουν δηλωθεί τουλάχιστον ως τώρα.

Ορίστε, κύριε Σπάνια, έχετε τον λόγο.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Εσωτερικών, με τίτλο: «Ρυθμίσεις για τους χερσαίους συνοριακούς σταθμούς, την ενίσχυση των Οργανισμών Τοπικής Αυτοδιοίκησης και λοιπές διατάξεις».

Το σχέδιο νόμου περιέχει σημαντικές παρεμβάσεις, που βελτιώνουν τη λειτουργία των χερσαίων συνοριακών σταθμών της χώρας, των οδικών και σιδηροδρομικών συνοριακών σημείων διέλευσης, όπως επίσης προβλέπεται και η ίδρυση νέων συνοριακών σταθμών. Εφαρμόζεται το Ενωσιακό Δίκαιο στη λειτουργία των υπηρεσιών, εντός των συνοριακών σταθμών, που αφορούν υπηρεσίες διαβατηρίου, τελωνειακού, κτηνιατρικού και φυτοϋγειονομικού ελέγχου, κομβικής σημασίας για την προστασία των εθνικών, αλλά και των συμφερόντων της Ευρωπαϊκής Ένωσης, της δημόσιας υγείας και του καταναλωτικού κοινού. Γίνονται παρεμβάσεις στους ΟΤΑ Α΄ και Β΄ βαθμού πάνω στο θεσμικό πλαίσιο λειτουργίας τους, αλλάζοντας τον τρόπο διοίκησης και διαχείρισης των τοπικών ζητημάτων.

Από το 2025 αυξάνεται 53 εκατομμύρια ευρώ ετησίως η ΚΑΠ των δήμων και περιφερειών για την αντιμετώπιση του κόστους μισθοδοσίας και ενέργειας, ενώ για το 2024 αυξάνονται κατά 108 εκατομμύρια ευρώ εκ των οποίων τα 90 για την εξόφληση εκκρεμών ληξιπρόθεσμων υποχρεώσεων των δήμων προς τρίτους. Ενισχύσεις στη συμβουλή προς τις περιφέρειες για τη διαχείριση κινδύνων και κρίσεων, για τη δυνατότητα σύστασης επιτροπής για τη διαχείριση κινδύνων, με τη συμμετοχή εξειδικευμένων επιστημόνων και επαγγελματιών.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Προτεραιοποιούνται και διευκολύνονται έργα ιδιαίτερης σημασίας και ειδικής κατάστασης πολιτικής προστασίας των περιφερειών, με ταχείες και άμεσες διαδικασίες για την αποκατάσταση καταστροφών ή την εξυπηρέτηση αναγκών περιφερειακού χαρακτήρα. Προβλέπεται καταχώριση στο Εθνικό Μητρώο Διοικητικών Διαδικασιών κάθε διοικητικής διαδικασίας που συμπεριλαμβάνεται σε νέες κανονιστικές πράξεις, διευκολύνοντας έτσι την πρόσβαση των πολιτών στα δημόσια έγγραφα. Αποσαφηνίζεται η διαδικασία λήψης δημοτικότητας τέκνου και πολιτογράφησης ομογενών της πρώην Σοβιετικής Ένωσης. Παρατείνεται η εκκαθάριση των εκλογικών καταλόγων. Ομαλοποιείται η διαδικασία έκδοσης ελληνικών διαβατηρίων. Γίνονται παρεμβάσεις στους ειδικούς φρουρούς που υπηρετούν στις ομάδες προστασίας πανεπιστημιακών ιδρυμάτων, όπως και το προσωπικό της Δημοτικής Αστυνομίας και των συμβασιούχων ορισμένου χρόνου.

Για την πρόσληψη ατόμων με σκοπό την κάλυψη πρόσκαιρων αναγκών, εξαιτίας της μη πρόσληψης πιστώσεων, δίνεται η δυνατότητα βεβαίωσης αυτών από το αρμόδιο όργανο και εγγραφή τους στον προϋπολογισμό σε επόμενο χρόνο, διευκολύνοντας έτσι τους ΟΤΑ και την πρόσληψη εποχικού προσωπικού όταν ακόμη υπάρχει εκκρεμής προϋπολογισμός, εγκεκριμένος για το επόμενο έτος. Δίνεται η δυνατότητα η παροχή γάλακτος σε συγκεκριμένη ομάδα εργαζομένων ΟΤΑ Α΄ και Β΄ βαθμού και των νομικών προσώπων του να αντικαθίσταται με την καταβολή κάθε έτους αντίστοιχης αξίας χρηματικού ποσού. Εισάγεται η δυνατότητα ρύθμισης των οφειλών προς τους δήμους και τα νομικά τους πρόσωπα με καταβολή έως και εξήντα δόσεις για οφειλές που βεβαιώθηκαν ως τις 31 Οκτωβρίου του 2024.

Η ρύθμιση οφειλών σε δόσεις περιλαμβάνει και κατά ποσοστό απαλλαγής από τις προσαυξήσεις ως και 95% και τους τόκους εκπρόθεσμης καταβολής για τους ευάλωτους οφειλέτες. Ακόμη για τους οφειλέτες των δήμων προβλέπεται προσφυγή στον εξωδικαστικό μηχανισμό ρύθμισης οφειλών όταν αυτές υπερβαίνουν τις 10 χιλιάδες ευρώ. Παρέχεται η δυνατότητα συμψηφισμού των οφειλών των ΔΕΥΑ με αυτές των δήμων, χωρίς την προσκόμιση φορολογικής ή ασφαλιστικής ενημερότητας, για να επιτευχθεί μείωση των ληξιπρόθεσμων οφειλών των φορέων της γενικής κυβέρνησης.

Εκσυγχρονίζεται το πλαίσιο υποβολής του τέλους παραδημοτών. Δίνεται η δυνατότητα επιλογής από τον κάθε δήμο για ποσόστωση 0,5% ή 0,75% για την ενίσχυση των εσόδων τους, ανάλογα με τις υποδομές και τις τοπικές τους ιδιαιτερότητες. Αυστηροποιούνται τα πρόστιμα αυθαίρετης κατάληψης κοινόχρηστου χώρου. Εκσυγχρονίζεται το τέλος επί χρήσης φυσικών ιαματικών πηγών. Νομιμοποιείται η σύνθεση της επιτροπής για τη σύνταξη του κώδικα αυτοδιοίκησης, η ενεργοποίηση της οποίας θα οδηγήσει στην αναγκαία επικαιροποίηση του συνόλου του θεσμικού πλαισίου των ΟΤΑ Α΄ και Β΄ βαθμού. Γνωστοποιείται το αρμόδιο πρόσωπο ανά φορέα για τη συγκέντρωση και υποβολή στοιχείων στον κόσμο παρακολούθησης επιδόσεων τοπικής αυτοδιοίκησης. Εγγράφονται στο υπομητρώο φιλοζωικών σωματείων και οργανώσεων του Εθνικού Μητρώου Ζώων Συντροφιάς, τα σωματεία φροντίδας ζώων συντροφιάς, ώστε να παρίστανται σε ποινικές δίκες για αδικήματα. Απαλλάσσονται, λόγω αδυναμίας λήψης μέτρων, οι δήμοι από κάθε ευθύνη σε τροχαίο που προκαλείται από αδέσποτα ζώα συντροφιάς. Μειώνεται η δαπάνη των ιδιοκτητών ζώων συντροφιάς που δεν επιθυμούν να στειρώσουν τα ζώα τους, για τη λήψη απασχολούνται νέοι, στα 90 ευρώ από 160 που ήταν για τους κυνηγετικούς σκύλους και στα 120 για τα λοιπά ζώα συντροφιάς. Διευκολύνεται η εγγραφή των τέκνων στην οικογενειακή μερίδα με τον έχοντα την επιμέλεια γονέα, ανεξαρτήτως του τρόπου έκδοσης του διαζυγίου. Προσδιορίζονται οι περιπτώσεις τέκνων που πρέπει να εκδοθεί απόφαση διαπίστωσης της ελληνικής ιθαγένειας.

Κυρίες και κύριοι συνάδελφοι, με το συγκεκριμένο σχέδιο νόμου η Κυβέρνηση παρεμβαίνει σε σημαντικά ζητήματα, που αφορούν βελτιώσεις σε θέματα λειτουργίας των ΟΤΑ Α΄ και Β΄ βαθμού, που έχουν σαν στόχο τη βελτίωση της λειτουργίας τους, τη διευκόλυνση των πολιτών στις συναλλαγές τους με το δημόσιο, την τακτοποίηση οφειλών και εκκρεμοτήτων που κρατούν τους δημότες και τους δήμους δέσμιους σε χρόνιες αγκυλώσεις.

Κυρίες και κύριοι συνάδελφοι, οι ΟΤΑ αλλάζουν, εκσυγχρονίζονται, προσφέροντας ταχύτερες και ποιοτικότερη υπηρεσίες, διευκολύνοντας έτσι τη ζωή του Έλληνα πολίτη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σπάνια. Επόμενος ομιλητής είναι ο κ. Υψηλάντης, Βουλευτής της Νέας Δημοκρατίας. Θα ακολουθήσουν ο κ. Χήτας, η κ. Βολουδάκη, ο κ. Καππάτος και ο κ. Ζεμπίλης.

Κύριε Υψηλάντη, έχετε τον λόγο.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το νομοσχέδιο και τις διατάξεις του βελτιώνεται το πλαίσιο που διέπει τη λειτουργία των χερσαίων συνοριακών σταθμών της χώρας, καθώς και των χερσαίων οδικών και σιδηροδρομικών συνοριακών σημείων διέλευσης που βρίσκονται μέσα στην ελληνική επικράτεια.

Αναφέρθηκε πολύ διεξοδικά στο κομμάτι αυτό τόσο ο εισηγητής μας όσο και η ηγεσία του Υπουργείου για την αναγκαιότητα και την επικαιροποίηση των ρυθμίσεων αυτών.

Από μεριάς μου θα ήθελα να εστιάσω κυρίως στο δεύτερο μέρος του νομοσχεδίου, που αναφέρεται στους ΟΤΑ και προάγει την εύρυθμη λειτουργία τους, συμβάλλοντας στην ουσιαστική αναβάθμισή τους, με διατάξεις εκσυγχρονισμού της διαδικασίας διακυβέρνησής τους οι οποίες βελτιώνουν έτι περαιτέρω τον τρόπο διοίκησης των τοπικών υποθέσεων και το επίπεδο των παρεχόμενων υπηρεσιών προς το σύνολο των πολιτών.

Οι κυριότερες νομοθετικές παρεμβάσεις που αποτυπώνουν την προσπάθεια βελτίωσης της λειτουργίας των ΟΤΑ στην πράξη, ώστε να καταστούν πιο φιλικοί στους πολίτες, δείχνοντας παράλληλα και το κοινωνικό τους πρόσωπο, είναι μεταξύ άλλων οι ακόλουθες:

Πρώτον, η δυνατότητα άμεσης ρύθμισης των οφειλών προς τους δήμους, τις περιφέρειες και τα νομικά τους πρόσωπα. Συγκεκριμένα, θεσπίζεται η καταβολή έως εξήντα δόσεων για οφειλές που έχουν βεβαιωθεί ως την 31η Οκτωβρίου 2024 και ήδη έχουμε και παρατάσεις αυτών των προθεσμιών με νομοθετικές παρεμβάσεις. Ειδικά για τους ευάλωτους οφειλέτες θεσπίζεται επιπρόσθετα απαλλαγή από τις προσαυξήσεις και τους τόκους εκπρόθεσμης καταβολής έως και 95%, αναλόγως του τρόπου επιλογής εξόφλησης, εφάπαξ ή σε δόσεις. Προβλέπεται και η αναστολή της αναγκαστικής εκτέλεσης για την οφειλή που ρυθμίζεται, εφόσον βεβαίως η ρύθμιση αυτή εξυπηρετείται.

Σημαντικό είναι να τονιστεί ότι η αίτηση του οφειλέτη για την υπαγωγή στην εν λόγω ρύθμιση υποβάλλεται έως 31-1-2025. Ο στόχος της ρύθμισης αυτής είναι διττός: Αφ’ ενός η διευκόλυνση των οφειλετών που θα μπορούν να λάβουν ενημερότητα και αφ’ ετέρου η βελτίωση της εισπραξιμότητας των δήμων.

Δεύτερον, εισάγεται για τους οφειλέτες των δήμων η δυνατότητα προσφυγής στον εξωδικαστικό μηχανισμό ρύθμισης οφειλών του ν.4738/2020, εφόσον οι οφειλές υπερβαίνουν τις 10.000 ευρώ, με σκοπό τη διευκόλυνση της αποπληρωμής των εν λόγω οφειλών και της αποτελεσματικής αύξησης των εσόδων των ΟΤΑ. Με τον τρόπο αυτόν ανοίγει ο δρόμος για τους οφειλέτες, εφόσον υπαχθούν στον εξωδικαστικό μηχανισμό, να πετύχουν υπό προϋποθέσεις τη διαγραφή της βασικής οφειλής των τόκων, των προστίμων και των προσαυξήσεων.

Τρίτον, διευκολύνονται οι ΟΤΑ στην πρόσληψη προσωπικού ιδιωτικού δικαίου ορισμένου χρόνου για την αντιμετώπιση εποχικών αναγκών όταν δεν υπάρχει ακόμα εγκεκριμένος προϋπολογισμός για το επόμενο έτος. Προκειμένου, λοιπόν, το προσωπικό να παρέχει την εργασία του κατά τη χρονική περίοδο που πραγματικά υπάρχει ανάγκη, ο προγραμματισμός των προσλήψεων εποχικών υπαλλήλων του επόμενου ημερολογιακού έτους αποδεσμεύεται από την ύπαρξη συγκεκριμένου προϋπολογισμού και αντικαθίσταται από τη βεβαίωση του Προϊσταμένου της Οικονομικής Υπηρεσίας για την εγγραφή των σχετικών πιστώσεων στον προϋπολογισμό του επόμενου έτους. Αναμφίβολα αποτελεί μια πολύ χρήσιμη διάταξη για τη χώρα μας, αλλά και για τα νησιά μας ιδιαιτέρως, όπου η εποχικότητα είναι άρρηκτα συνδεδεμένη με τον τουρισμό και τις μεταβαλλόμενες ανάγκες που αυτός συνεπιφέρει.

Τέταρτον, θα μιλήσω για την ιδιαιτέρως σημαντική για τα νησιά της Ρόδου και της Κω πρόβλεψη του άρθρου 35, σύμφωνα με την οποία προβλέπεται ότι οι Δήμοι της Ρόδου και της Κω, ως καθολικοί διάδοχοι των κοινωφελών τους επιχειρήσεων, δη της Δημοτικής Επιχείρησης Συγκοινωνιών, ΡΟΔΑ, και της Κοινωφελούς Επιχείρησης Κοινωνικής Προστασίας, Αλληλεγγύης, Πρόνοιας, Υγείας και Αστικής Συγκοινωνίας του Δήμου Κω αντίστοιχα, συνεχίζουν να διατηρούν το δικαίωμα άδειας κυκλοφορίας των λεωφορείων δημοσίας χρήσης που είχε χορηγηθεί σε αυτές. Για λόγους χρηστής διοίκησης, οι πινακίδες θα παραμείνουν οι ίδιες, καθώς εξακολουθούν να φέρουν κοινές πινακίδες αυτοκινήτων δημόσιας χρήσης.

Είναι προφανές ότι με τη ρύθμιση αυτή διασφαλίζεται η απρόσκοπτη παροχή συγκοινωνιακού έργου στους Δήμους Ρόδου και Κω, γεγονός που κρίνεται ιδιαίτερα σημαντικό για τις τοπικές κοινωνίες, καθώς στα νησιά αυτά της Δωδεκανήσου μετακινείται με τη συγκοινωνία τόσο ο τοπικός πληθυσμός όσο και χιλιάδες τουρίστες που επισκέπτονται κάθε χρόνο τα νησιά.

Κυρίες και κύριοι συνάδελφοι, είναι σαφές ότι η καθημερινή λειτουργία και η οικονομική και διοικητική διαχείριση των ΟΤΑ Α΄ και Β΄ βαθμού αντιμετωπίζει κρίσιμες προκλήσεις, οι οποίες απαιτούν άμεσες απαντήσεις. Εδραιώνουμε μια αυτοδιοίκηση περισσότερο ευέλικτη, ενστερνιζόμενοι τις σύγχρονες ανάγκες των πολιτών, καθώς όλες αυτές οι παρεμβάσεις σήμερα συγκλίνουν σε ένα πράγμα, αποδεικνύουν το αταλάντευτο ενδιαφέρον της Κυβέρνησης να δίνει απτές λύσεις σε καθημερινά ζητήματα που ταλανίζουν τους πολίτες.

Οφείλω δε με την ευκαιρία να συγχαρώ τον κύριο Υπουργό και την ηγεσία του Υπουργείου γενικότερα και για την οριστική τακτοποίηση των θεμάτων αυτών με το νομοθετικό έργο το οποίο επιτελείτε, καθώς το κράτος μας μέρα με τη μέρα καθίσταται περισσότερο λειτουργικό και η ζωή των πολιτών καλύτερη.

Εννοείται ότι το ψηφίζω.

Μου δίνεται η ευκαιρία στα λίγα δευτερόλεπτα, κύριε Υπουργέ, να σας αναφέρω τις καταγγελίες που δέχτηκα κατά την πρόσφατη επίσκεψή μου με την Πρόεδρο της Δημοκρατίας στην Όλυμπο Καρπάθου. Το θέμα της καταστροφής με την ασύδοτη βοσκή αμνοεριφίων πρέπει να τελειώσει.

Οφείλουμε να δώσουμε απάντηση σ’ αυτό το ζήτημα και να μην παραπέμπεται με αυτό το ατελές νομοθετικό πλαίσιο που υπάρχει η μπάλα από τον έναν στον άλλον και να μη δίδεται οριστική λύση. Είναι απαίτηση ενός μεγάλου μέρους του πληθυσμού μας και σας ζητώ, σας παρακαλώ, κύριε Υπουργέ, να το δούμε πολύ προσεκτικά και να δώσουμε λύση και σ’ αυτό το μεγάλο πρόβλημα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο των επικαίρων ερωτήσεων της Τετάρτης 9 Οκτωβρίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 13/7-10-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεόφιλου Ξανθόπουλου προς τον Υπουργό Υγείας, με θέμα: «Άμεση ενίσχυση του νοσοκομείου Δράμας και κάλυψη των κενών θέσεων σε ιατρικό προσωπικό και εργαζόμενους - Προκηρύξεις θέσεων ιατρών και νοσηλευτών με κίνητρα για τις άγονες περιοχές - Επέκταση του επιδόματος επικίνδυνης και ανθυγιεινής εργασίας.

2. Η με αριθμό 10/7-10-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Υγείας, με θέμα: «Προγραμματισμός προσλήψεων στο Γενικό Νοσοκομείο Δράμας μετά τον χαρακτηρισμό του ως άγονο τύπου Α΄».

3. Η με αριθμό 24/7-10-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Υγείας, με θέμα: «Να μην απολυθούν οι εργαζόμενοι με συμβάσεις ορισμένου χρόνου στις υπηρεσίες καθαριότητας, φύλαξης και σίτισης των δημοσίων μονάδων υγείας και με νομοθετική ρύθμιση να μετατραπούν οι συμβάσεις τους σε αορίστου χρόνου με πλήρη εργασιακά και μισθολογικά δικαιώματα».

4. Η με αριθμό 9/7-10-2024 επίκαιρη ερώτηση του Προέδρου της Κοινοβουλευτικής Ομάδας «Νέα Αριστερά» και Βουλευτή Μεσσηνίας κ. Αλέξανδρου Χαρίτσηπρος τον Υπουργό Υποδομών και Μεταφορών,με θέμα: «Συνεχίζεται από την Κυβέρνηση ο εμπαιγμός για τον οδικό άξονα Πύργος «Καλό Νερό» Τσακώνα, σε βάρος της οδικής ασφάλειας και της ανάπτυξης της περιοχής».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 17/7-10-2024 επίκαιρη ερώτηση του Βουλευτή Αργολίδας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Γαβρήλου προς τον Υπουργό Υγείας, με θέμα: «Χωρίς Παιδιατρική Κλινική παραμένει το Γενικό Νοσοκομείου του Νομού Αργολίδας».

2. Η με αριθμό 25/7-10-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Υγείας, με θέμα: «Για τη συνέχεια λειτουργίας υπηρεσιών και τη διασφάλιση θέσεων εργασίας με πλήρη εργασιακά δικαιώματα στις δομές απεξάρτησης που υπάγονται σε ψυχιατρικά νοσοκομεία και αναμένεται να ενταχθούν στον Εθνικό Οργανισμό Πρόληψης και Αντιμετώπισης Εξαρτήσεων (ΕΟΠΑΕ)».

3. Η με αριθμό 26/7-10-2024 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Βασιλείου Μεταξάπρος τον Υπουργό Υγείας, με θέμα: «Συνέχιση της λειτουργίας των κινητών μονάδων ψυχικής υγείας στη Θεσσαλία με ευθύνη του κράτους».

Συνεχίζουμε επί του νομοσχεδίου.

Τον λόγο έχει ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, σας ευχαριστώ πάρα πολύ.

Κύριε Υπουργέ, "πολιτικό Μαθουσάλα" δεν με λέει κανείς. Είμαι ακόμα νεαρός. Μόλις πεντέμισι χρόνια είμαι στη Βουλή, δηλαδή, δεν είμαι τριάντα-σαράντα, αυτό θέλω να πω. Στα πεντέμισι χρόνια αυτά όμως, κύριε Υπουργέ, έχω καταλάβει πάρα πολλά πράγματα. Δυστυχώς, μιλάμε για έναν νομοθετικό παραλογισμό, δηλαδή, αν άκουγε κανείς τι γίνεται μέσα στη Βουλή των Ελλήνων. Ακούω τους συναδέλφους της Νέας Δημοκρατίας ότι από σήμερα αλλάζει η τοπική αυτοδιοίκηση, από σήμερα όλα θα είναι διαφορετικά, λύνονται δεκάδες προβλήματα και όλα αυτά.

Ακούστε τώρα, γιατί πάλι νομοθετείτε για να νομοθετείτε και ποτέ δεν εφαρμόζεται τίποτα απ’ ό,τι νομοθετείτε. Αυτό έχω καταλάβει εγώ στα πεντέμισι μόλις χρόνια που είμαι εδώ. Ούτε δέκα είμαι ούτε δεκαπέντε ούτε είκοσι. Και το κατάλαβα από τον πρώτο χρόνο. Δεν μου χρειάστηκαν πεντέμισι χρόνια για να το καταλάβω. Ήμουν και εισηγητής τότε και το λέω για να καταλάβουν οι Ελληνίδες και οι Έλληνες σήμερα το τι συμβαίνει εδώ μέσα.

Η Κυβέρνηση της Νέας Δημοκρατίας ψήφισε έναν νόμο για τα ζώα συντροφιάς τον Σεπτέμβριο του ’21 -ήμουν εισηγητής- είναι ο ν.4830/2021. Έγινε τότε κουβέντα. Ο Βορίδης τότε ήταν «φύγε κακό από τα μάτια μου», είχε μπλέξει με τις φιλοζωικές -έτσι το θεωρούσε- και το είχε πάρει ο Πέτσας πάνω του. Το θυμάμαι σαν τώρα. Ήταν ο νόμος τότε, ο οποίος έλυνε άπαξ διά παντός το πρόβλημα με τα αδέσποτα ζώα. Έτσι λέγατε εσείς, η Κυβέρνηση. Ε, παιδιά, λέγαμε εμείς, δεν είναι έτσι. Μας λέγατε, όχι, τέλος, λύθηκαν όλα. Μακάρι, λέγαμε εμείς, αλλά δεν το βλέπουμε.

Στην πορεία φάνηκε και αποδείχθηκε πως δεν λύθηκε κανένα απολύτως πρόβλημα. Γιατί; Οκτώ-εννιά μήνες μετά από αυτό το «κόσμημα» νομοθέτημα, που θα έλυνε άπαξ διά παντός το πρόβλημα, στις 8 Ιουνίου του ’22 ο κ. Πέτσας έφερε μια τροπολογία, με την οποία τροποποιούσε όσα είχε ψηφίσει πριν από οκτώ-εννιά μήνες ο ίδιος ο Υπουργός, έδινε παρατάσεις και ανέστειλε την εφαρμογή κάποιων άρθρων του νόμου, όπως για παράδειγμα την υποχρεωτικότητα της στείρωσης.

Δείτε τώρα. Έχουμε ξεκινήσει από το ’21, έχουμε φτάσει στο ’22 και αλλάζετε και τροποποιείτε τα όσα έχετε νομοθετήσει. Εννέα μήνες, λοιπόν, μετά τη ψήφιση του νόμου η Κυβέρνηση δεν είχε φροντίσει να γίνουν οι αναγκαίες πλατφόρμες από το Υπουργείο Ψηφιακής Διακυβέρνησης. Δηλαδή, είχατε νομοθετήσει κάτι, το οποίο δεν ήσασταν έτοιμοι καν να εφαρμόσετε και να κάνετε πράξη. Αλλά εδώ ερχόσασταν όλοι οι Βουλευτές να υπερασπιστείτε το νομοσχέδιο και οι Υπουργοί να λένε τι καλό νομοσχέδιο είναι αυτό. Τζάμπα ξενύχτια εδώ μέσα.

Έως και σήμερα, λοιπόν, οι διατάξεις του ν.4830/21 περί υποχρεωτικής στείρωσης και αποστολής του γενετικού υλικού είναι στα χαρτιά και παίρνει ακόμη παρατάσεις. Δείτε τώρα. Σήμερα, 8 Οκτωβρίου, ταξιδεύουμε στον χρόνο πίσω στο 2021, που είχατε νομοθετήσει, περνάμε και την τροπολογία του ’22 και φτάνουμε με έναν μαγικό τρόπο στον Οκτώβριο του ’24, που μιλάμε πάλι για το ίδιο νομοσχέδιο. Και σήμερα, λοιπόν, με το άρθρο 49 η επιβολή των προστίμων για τη μη στείρωση των ζώων, μετατίθεται πλέον για την 1η Ιουλίου του ’25.

Δηλαδή, τι να πούμε παραπάνω, κυρίες και κύριοι, αγαπητοί συνέλληνες; Αυτά συμβαίνουν. Αυτό το οποίο νομοθετήθηκε το ’21 σήμερα παίρνει παράταση για το ’25, πέντε χρόνια μετά τη ψήφιση του σχεδίου του σχετικού νόμου. Ουσιαστικά, λοιπόν, η Κυβέρνηση ψηφίζει νόμους, τους οποίους δεν εφαρμόζει και έρχεται να ψηφίσει άλλους νόμους για να τους τροποποιήσει πριν τους εφαρμόσει και πάει λέγοντας. Αυτό είναι.

Τι να πω; Θα μου πείτε: Τι φταίω εγώ; Εσείς, δηλαδή. Δεν ήσασταν εσείς Υπουργός, αλλά σας παίρνει η μπάλα και εσάς. Δυστυχώς, είναι σύμπτωμα της Κυβέρνησης αυτό. Και πολλούς νόμους μπορώ να αραδιάσω τώρα εδώ, οι οποίοι ψηφίστηκαν, δεν εφαρμόστηκαν, πήραν παρατάσεις, τροποποιήθηκαν. Από πού να ξεκινήσω; Πανεπιστημιακή Αστυνομία, πολλά, πολλά, πολλά.

Άρα τι να πούμε για το νομοσχέδιο; Να ακούω τους συναδέλφους της Νέας Δημοκρατίας να λένε ότι από σήμερα αλλάζει η τοπική αυτοδιοίκηση; Ηρεμήστε λίγο. Τίποτα δεν πρέπει να αλλάξει και το ξέρετε και εσείς πάρα πολύ καλά μέσα σας.

Θέλω να πάω σε ένα θέμα που για εμάς είναι πάρα πολύ σημαντικό. Είχε κάνει μία τοποθέτηση πριν από περίπου μια βδομάδα, δέκα μέρες ο Πρόεδρος μας, ο Κυριάκος ο Βελόπουλος, με αφορμή ως ένα αίτιο αυτό το ξέσπασμα της προεφηβικής, εφηβικής βίας που με τρόμο όλοι παρακολουθούμε. Και επειδή πλέον τα γεγονότα εξελίσσονται, η πρόταση που κατέθεσε ο Πρόεδρός μας και η Ελληνική Λύση βρήκε ευήκοα ώτα και θέλουν μια σοβαρή μερίδα Ελλήνων να εφαρμοστεί. Πρόκειται, λοιπόν, για την πρόταση μας από το Βήμα της Βουλής του Κυριάκου του Βελόπουλου για την επαναφορά της ενιαίας σχολικής αμφίεσης. Όλοι έχουμε παραδείγματα από παιδιά -είτε τα παιδιά μας είτε στον κύκλο μας- που στο δημοτικό δεν είχαμε το βάσανο τι θα φορέσει κάθε μέρα η θυγατέρα. Φορούσε τη φορμίτσα τού σχολείου με το σηματάκι ή όχι, όποιο και να ήταν αυτό. Μόλις πήγε στο γυμνάσιο από το προηγούμενο βράδυ δύο ώρες τι να βάλω, τι να μη βάλω, ποιο ρουχαλάκι να βάλω. Ή μαμά δώσε μου το δικό σου, ή μπαμπά, άμα είναι αγοράκι, δώσε μου το δικό σου. Το παιδί εκείνο πήρε τα Force, εγώ θέλω τα Mars και πάει λέγοντας. Τα ξέρουμε όλοι αυτά, μην εθελοτυφλούμε.

Στα δημόσια σχολεία οι σύλλογοι, λοιπόν, κύριε Υπουργέ, γονέων δημοτικών σχολείων της Αττικής με απόλυτα δημοκρατικές διαδικασίες εισηγούνται την εφαρμογή της συγκεκριμένης πρότασης για τα δημόσια εκπαιδευτικά ιδρύματα που εκπροσωπούν φυσικά οι συγκεκριμένοι σύλλογοι γονέων και κηδεμόνων. Πρόκειται για μια πρωτοβουλία κοινωνικής υπευθυνότητας. Εμείς έτσι το βλέπουμε. Είναι μια πρωτοβουλία, η οποία αντιμάχεται την κοινωνική αδικία, η οποία δυστυχώς υπάρχει και μάλιστα την βλέπουμε καθημερινά με την πιο σκληρή της έκφραση. Είναι αυτή που διαχωρίζει -κάντε το εικόνα- τα μικρά αυτά παιδιά βάσει της αμφίεσης σε πλούσια και φτωχά με ότι αυτό συνεπάγεται στην ίδια την εκπαιδευτική διαδικασία. Αυτά είναι πραγματικότητες, ισχύουν. Μην εθελοτυφλούμε. Είναι μια πραγματικότητα.

Είναι αυτονόητο, λοιπόν, από την πλευρά τη δικιά μας από τη στιγμή που το προτείναμε κιόλας, ο Πρόεδρός μας, ότι η Ελληνική Λύση υποστηρίζει με όλες της τις δυνάμεις τη συγκεκριμένη απόλυτα δημοκρατική πρωτοβουλία των γονέων. Καλούμε την Κυβέρνηση, καλούμε, όμως και τα υπόλοιπα κόμματα -στο σύνολο τις πολιτικές δυνάμεις- να σεβαστούν αυτή τη δημοκρατική διαδικασία και να επιτρέψει σε όσα δημόσια σχολεία το επιθυμούν να επαναφέρουν την ενιαία σχολική αμφίεση, με όποια μορφή αποφασίζουν οι γονείς, όπως θέλουν οι σύλλογοι γονέων και κηδεμόνων.

Έτσι, πραγματικά, θα πετύχουμε και την άμιλλα και την αριστεία σε επίπεδο εκπαίδευσης και ουσίας. Θα σας πω ότι στη Γαλλία το αποφάσισε και ο Μακρόν, που τον αγαπάτε και πολύ εσείς οι νεοδημοκράτες και το εφάρμοσε πιλοτικά σε εκατό σχολεία στη Γαλλία. Ο δικός σας ο Μακρόν το εφάρμοσε πιλοτικά σε εκατό σχολεία. Επειδή το θέμα ξεφεύγει πρέπει πλέον ότι να σκύψουμε από πάνω και να το δούμε σοβαρά. Η αντίδραση, αχ ο Βελόπουλος θέλει τις ποδιές, είναι αστεία. Το να ακούσουμε, όμως, τους γονείς, τους συλλόγους γονέων και κηδεμόνων στην πρόταση, την οποία καταθέσαμε, για ενιαία σχολική αμφίεση είναι κάτι άλλο. Να το δούμε, γιατί το θέμα είναι πάρα πολύ σοβαρό.

Κατατέθηκε προχθές το σχέδιο του προϋπολογισμού. Να πούμε δύο κουβέντες. Τα φορολογικά έσοδα το 2025, αγαπητέ κύριε Υφυπουργέ, θα φτάσουν τα 68,7 δισεκατομμύρια.

Τα μεγαλύτερα φορολογικά βάρη θα σηκώσουν καταναλωτές και νοικοκυριά κυρίως λόγω των έμμεσων φόρων και του αυξημένου φόρου εισοδήματος.

Ακούστε τώρα. Οι έμμεσοι φόροι του 2025 θα ξεπεράσουν τα 36 δισεκατομμύρια, εκ των οποίων τα 26,5 δισεκατομμύρια είναι έσοδα από τον ΦΠΑ. Μιλάμε για ληστεία. Η τέλεια ληστεία, «Casa de papel». Αυξημένα φέτος κατά 1,25 δισεκατομμύρια σε σχέση με πέρσι. Και θα μου πεις ότι είναι λόγω της ανόδου των τιμών. Ενώ περίπου 7 δισεκατομμύρια είναι τα έσοδα από τους ειδικούς φόρους κατανάλωσης.

Όλοι οι οικονομολόγοι, αλλά και αυτοί που δεν είναι οικονομολόγοι, γνωρίζουν πάρα πολύ καλά ότι οι έμμεσοι φόροι -το ξέρουμε όλοι αυτό- πλήττουν κυρίως τους χαμηλόμισθους και τους χαμηλοσυνταξιούχους, γιατί ουσιαστικά ροκανίζουν, εξανεμίζουν το εισόδημά τους.

Διάβαζα ένα κείμενο του δικού μας οικονομολόγου και Βουλευτή μας, του κ. Βιλιάρδου. Η Ελλάδα κατέλαβε, κύριε Σπανάκη, την τρίτη θέση στις χώρες του ΟΟΣΑ όσον αφορά την άνοδο της φορολογίας -είναι +1,5%- κυρίως λόγω των άδικων έμμεσων φόρων, ΦΠΑ, κ.λπ.. Πρώτη είναι η Νότιος Κορέα -λίγο ακόμα θέλουμε- στο +2,2% και δεύτερη είναι η Νορβηγία. Εμείς τρίτοι. Σε ό,τι κακό, έχουμε μετάλλιο στην τσέπη. Αργυρό, χρυσό ή χάλκινο; Στην τσέπη το μετάλλιο σε ό,τι είναι κακό. Στα καλά είμαστε ουραγοί. Αυτή είναι η πραγματικότητα. Μιλάμε για την καθημερινότητα και θα κλείσω με το οικονομικό κομμάτι.

Στα μέσα του 2021, κύριε Υφυπουργέ, το ποσοστό αποταμίευσης των Ελλήνων ήταν στο 7,01%. Το ποσοστό αποταμίευσης σήμερα είναι μείον 5,63. Όταν στην Ευρωπαϊκή Ένωση είναι -φυσικά συν- +15,66%. Κάποτε όλοι οι Έλληνες, μικροί, μεσαίοι, μικρομεσαίοι, εύποροι, πλούσιοι -εννοείται αυτοί- μπορούσαν να βάλουν κάτι στην άκρη, ένα μικρό κομπόδεμα για τη δύσκολη στιγμή, Χίλια, δύο πέντε χιλιάδες. Έβαζε ο άλλος κάτι μέσα στον χρόνο, 100, 200. Τώρα είναι μείον! Ζουν οι περισσότεροι με δανεικά.

Θέμα τεράστιο, στο οποίο επιμένουμε και δίνουμε πολύ μεγάλο βάρος ως Ελληνική Λύση: Δημογραφικό. Ξέρετε γιατί το αναφέρω; Έγινε το Σαββατοκύριακο που μας πέρασε -και δεν ξέρω αν ασχολήθηκε κάποιο μέσο ενημέρωσης ή αν απασχόλησε εμάς εδώ- ένα πολύ σημαντικό συνέδριο, το 15ο Πανελλήνιο Συνέδριο Μικρών Νησιών στη Μήλο, όπου συζητήθηκε το δημογραφικό στα νησιά μας. Τα στοιχεία είναι τρομακτικά, ανατριχιαστικά. Ξαναλέω, έγινε το 15ο Πανελλήνιο Συνέδριο Μικρών Νησιών με θέμα το δημογραφικό. «Η Ελλάδα έχει από τους χαμηλότερους ρυθμούς γεννήσεων στην Ευρώπη» είπαν οι επιστήμονες που ήταν εκεί. Ορισμένα χωριά -είπαν οι άνθρωποι- δεν έχουν καταγράψει ούτε μία γέννα εδώ και χρόνια, μία γέννα για δείγμα. Η περιφέρεια αδειάζει και δεν ενδιαφέρεται κανείς, τίποτα. Λέμε ότι το δημογραφικό είναι πολύ μεγάλο πρόβλημα, αλλά προχωράμε και πάμε στο επόμενο θέμα. Δεν ασχολείται κανένας.

Ο Γενικός Γραμματέας της Ελληνικής Εταιρείας Αναπαραγωγικής Ιατρικής είπε τα εξής: «Για να διασφαλιστεί η συνέχιση ενός έθνους, μιας χώρας, μιας περιοχής, ο δείκτης γονιμότητας θα πρέπει διαχρονικά να διατηρείται πάνω από 2,1 παιδιά ανά γυναίκα». Τα είπε αυτός ο άνθρωπος και παρουσίασε στοιχεία στο συνέδριο αυτό. Είναι η τέταρτη, λοιπόν, χρονιά που έχουμε αρνητικό ισοζύγιο μεταξύ γεννήσεων και θανάτων στη χώρα μας και αν δεν υπάρξουν συγκροτημένες πολιτικές άμεσα, που να δίνουν κίνητρο απόκτησης παιδιού στις νέες οικογένειες, να στηριχθεί η Ελληνίδα μάνα, η ελληνική οικογένεια, ο πατέρας και η μητέρα, τα νέα παιδιά, τα δικά μας τα παιδιά, για να γεννήσουν, να κάνουν Ελληνόπουλα, έχουμε σβήσει! Τελειώσαμε! Είπε ο άνθρωπος ότι το 2050 ο πληθυσμός της Ελλάδας δεν θα ξεπερνά τα επτάμισι εκατομμύρια. Τι να πούμε άλλο; Τι συζητάμε σήμερα εδώ;

Κλείνω, κύριε Πρόεδρε, κι ευχαριστώ για την ανοχή, αλλά δεν μπορώ να μην απαντήσω στον Κοινοβουλευτικό Εκπρόσωπο της Νέας Δημοκρατίας, ο οποίος καταχειροκροτήθηκε νωρίτερα, πριν την έναρξη της συνεδρίασης, από τους Βουλευτές της Νέας Δημοκρατίας, όταν είπαμε το εξής ως Ελληνική Λύση, ότι δεν γίνεται η Βουλή να είναι άδεια. Αυτό λέμε, αυτό μας λένε και μας ενοχλεί κι μας. Και λέει: «Όχι, οι Βουλευτές της Νέας Δημοκρατίας είναι οι περισσότεροι ομιλητές». Χαίρω πολύ, αλλά είστε εκατόν πενήντα οκτώ και είμαστε έντεκα. Τι να κάνουμε; Τι συγκρίνετε τώρα; Το εκατόν πενήντα οκτώ με το έντεκα; Τώρα είμαστε εδώ έξι από τους έντεκα, πάνω από το 55%-60%. Το 60% από τους εκατόν πενήντα οκτώ είναι εβδομήντα, ογδόντα Βουλευτές.

Χρειάζεται λογική, παιδιά! Αυτό που λέμε μας αφορά όλους. Είναι ο καθρέφτης μας στην κοινωνία. Κανένας δεν αισθάνεται καλά όταν λένε ότι η Βουλή είναι άδεια. Η Βουλή πρέπει να γεμίσει και πρέπει να είμαστε εδώ. Αυτό λέμε εμείς.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα.

Καλείται στο Βήμα η κ. Σεβαστή Βολουδάκη, Βουλευτής της Νέας Δημοκρατίας.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Κύριε Υπουργέ, κυρίες και κύριοι συνάδελφοι, αποτελεί κοινή παραδοχή πως η τοπική αυτοδιοίκηση τα τελευταία χρόνια έχει αναδειχθεί ως ο πολυτιμότερος παράγοντας για την επίτευξη των εθνικών στόχων. Το ξέρουμε καλά πως όταν η τοπική αυτοδιοίκηση λειτουργεί, μπορεί να καταδείξει προβλήματα, να προτείνει λύσεις και τελικά να δώσει ζωτικό χώρο στην περιφέρεια να αναπνεύσει και να προοδεύσει.

Δεν είναι υπερβολή να πούμε ότι η αυτοδιοίκηση αποτελεί συστατικό στοιχείο της σύγχρονης δημοκρατίας. Αποτελεί, παράλληλα, βασικό πυλώνα για την οικονομική ανάπτυξη της χώρας. Με αυτή τη βασική αρχή η Κυβέρνηση σχεδιάζει και υλοποιεί πολιτικές και θεσμικές αλλαγές που ενισχύουν τον ρόλο της αυτοδιοίκησης, που αντιμετωπίζουν χρόνιες παθογένειες, αποσαφηνίσουν αρμοδιότητες και εκσυγχρονίζουν το πλαίσιο λειτουργίας των δήμων και των περιφερειών.

Με τον τρόπο αυτό οι ρυθμίσεις που ήδη έχουμε νομοθετήσει και οι διατάξεις που συζητούμε σήμερα, συναντούν τις μεταρρυθμίσεις των υπόλοιπων Υπουργείων και συνθέτουν σταθερά και συνεκτικά το σχέδιό μας για τη βελτίωση της καθημερινότητας των πολιτών, δηλαδή, την ταχύτερη, ευκολότερη και απλούστερη εξυπηρέτηση του πολίτη, είτε συναλλάσσεται με τον στενό πυρήνα του κράτους, είτε με τον ευρύτερο δημόσιο τομέα.

Σε αυτό το ευρύτερο πλαίσιο κινείται και το σχέδιο νόμου που συζητάμε σήμερα. Είναι ένα πολυδύναμο νομοσχέδιο που στόχο έχει να επιλύσει πολλά καθημερινά προβλήματα. Κάθε απλοποίηση και επικαιροποίηση των διαδικασιών, κάθε βήμα για εκσυγχρονισμό και μείωση της γραφειοκρατίας έχει θετικό αντίκτυπο στο σύνολο της κοινωνίας και σύμμαχο κάθε πολίτη.

Με το υπό συζήτηση σχέδιο νόμου επιδιώκεται κυρίως η βελτίωση του υφιστάμενου νομοθετικού πλαισίου που διέπει τη λειτουργία των χερσαίων συνοριακών σταθμών και των σημείων διέλευσης αλλά και την αντιμετώπιση των αυξανόμενων οικονομικών αναγκών των Οργανισμών Τοπικής Αυτοδιοίκησης. Ακόμη επιδιώκεται και η βελτίωση της εισπραξιμότητας των οφειλών προς αυτούς, ενώ περιλαμβάνονται και διορθωτικές ρυθμίσεις για τη διευκόλυνση των έργων των ΟΤΑ. Ζητήματα, δηλαδή, που είναι εξαιρετικά κρίσιμα για τη βιωσιμότητά τους.

Με λίγα λόγια μιλάμε για μία ενεργητική και δυναμική αποκέντρωση αρμοδιοτήτων, κάτι που ως γενική προσέγγιση αποτελεί πάγιο αίτημα της τοπικής αυτοδιοίκησης αλλά και πρόδηλο αίτημα της κοινής λογικής.

Αποκέντρωση, βέβαια, χωρίς πόρους είναι κενό γράμμα. Γι’ αυτόν ακριβώς τον λόγο και προς υποστήριξη της βελτίωσης της εισπραξιμότητας οφειλών εκ μέρους των δήμων και των περιφερειών προβλέπεται η δυνατότητα υπαγωγής σε ρύθμιση εξήντα δόσεων. Ενδεικτικά αναφέρω ότι οι οφειλές στους δήμους της χώρας ανέρχονται στα 3,6 δισεκατομμύρια ευρώ. Ασφαλώς προβλέπεται και ευμενέστερη ρύθμιση για τα πρόσωπα που υπάγονται στην κατηγορία του ευάλωτου οφειλέτη, με απαλλαγή μάλιστα από τις προσαυξήσεις έως και 95%,για να συμβαδίζει το δίκαιο με την ευαισθησία.

Επίσης, θεσπίζεται και η δυνατότητα υπαγωγής των οφειλών σε δήμους σε ρύθμιση εντός του εξωδικαστικού μηχανισμού, εφόσον αυτές υπερβαίνουν τα 10.000 ευρώ. Ταυτόχρονα, επικαιροποιείται στο πλαίσιο του τέλους παρεπιδημούντων, ώστε ο κάθε δήμος, αναλόγως των αναγκών του, να προβαίνει στην επιβολή του μεταξύ 0,50% μέχρι 0,75%, ενώ προβλέπεται και η αύξηση των προστίμων για την αυθαίρετη χρήση κοινόχρηστων χώρων με την αυστηροποίηση του νομοθετικού πλαισίου.

Έτσι διασφαλίζεται η απρόσκοπτη και ελεύθερη χρήση του δημοσίου χώρου από τους πολίτες και η προσβασιμότητα από τους συμπολίτες μας με δυσκολίες κίνησης.

Επιπρόσθετα, υποστηρίζεται έμπρακτα το έργο των ΟΤΑ με διορθωτικές ρυθμίσεις που θα λύσουν προβλήματα της καθημερινότητας, όπως η απλοποίηση της διαδικασίας πρόσληψης εποχικού προσωπικού.

Ακόμη, υποστηρίζεται η δυνατότητα σύστασης Επιστημονικής Επιτροπής Διαχείρισης και Αντιμετώπισης Κινδύνων και Κρίσεων, ώστε οι περιφέρειες να είναι σε θέση να ασκούν πολιτικές διαχείρισης και αντιμετώπισης κινδύνων, να εισηγούνται και να προτείνουν μέτρα, να προλαμβάνουν την επίδραση των κρίσεων με το κατάλληλο και εξειδικευμένο ανθρώπινο δυναμικό.

Μάλιστα, επιταχύνονται αυτά τα έργα μείζονος σημασίας και ειδικών καταστάσεων με τη σύντμηση προθεσμιών και την απλοποίηση της διαδικασίας. Ως αποτέλεσμα, θα υλοποιούνται άμεσα έργα πρόληψης και αντιμετώπισης των κινδύνων και των εκτάκτων καταστάσεων, χωρίς να υπάρχουν χρονοτριβές, χωρίς επιπλοκές και χωρίς κοστοβόρες διαδικασίες. Πρόκειται για μια ρύθμιση μείζονος σημασίας, ειδικά σήμερα που όλοι μας βιώνουμε τις τρομακτικές συνέπειες της κλιματικής κρίσης.

Στην ίδια κλίμακα απλοποίησης διαδικασιών και υποστήριξης των ΟΤΑ, βρίσκεται η διάταξη σχετικά με την επέκταση της δυνατότητας μίσθωσης οχημάτων μεταφοράς μαθητών από τις περιφέρειες, σε περίπτωση που αποβούν άγονοι οι σχετικοί διαγωνισμοί. Κάθε μαθητής θα συνεχίσει να πηγαίνει με ασφάλεια κάθε μέρα στο σχολείο του, όσο μακριά κι αν είναι από το σπίτι του. Και το σημαντικότερο όλων είναι ότι θεσπίζεται η αύξηση των κεντρικών αυτοτελών πόρων κατά 53 εκατομμύρια ευρώ ετησίως, ώστε οι ΟΤΑ να μπορέσουν να αντεπεξέλθουν στις αυξημένες οικονομικές τους ανάγκες, να στηριχθεί το έργο τους και η λειτουργία τους άμεσα, καθώς και η θέσπιση του κώδικα αυτοδιοίκησης με τη συγκρότηση αρχικά ομάδας εργασίας για τη σύνταξη αυτού σε συνεργασία με τους ΟΤΑ. Πρόκειται για έναν κώδικα ευέλικτο και απλό που θα περιλαμβάνει το σύνολο των αρμοδιοτήτων και των διαδικασιών και που θα βελτιστοποιεί τον τρόπο λειτουργίας των ΟΤΑ.

Αναμφίβολα, πρόκειται για μια σημαντική και ξεκάθαρα επωφελή μεταρρύθμιση, καθώς ο κώδικας αυτοδιοίκησης αποτελεί μιας μεγάλης σημασίας νομοθετικό έργο, το οποίο με την πάροδο των ετών και δεκάδων διάσπαρτων νομοθετημάτων, που ισχύουν σήμερα, θα αποτελέσει ένα νέο ενοποιημένο και σύγχρονο νομοθετικό πλαίσιο για τις αρμοδιότητες και τον τρόπο λειτουργίας της αυτοδιοίκησης στη χώρα.

Κυρίες και κύριοι συνάδελφοι, είναι σαφές ότι και με το παρόν σχέδιο νόμου η Κυβέρνηση, σεβόμενη και ενισχύοντας το αυτοδιοίκητο, δίνει στους δήμους τη δυνατότητα να παίρνουν αποφάσεις για θέματα που τους αφορούν, ενισχύει τη λειτουργικότητα και την αποτελεσματικότητα της τοπικής αυτοδιοίκησης και αναγνωρίζει έμπρακτα τον ζωτικό ρόλο που αυτή διαδραματίζει στην καθημερινή ζωή των πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βολουδάκη.

Επόμενος ομιλητής είναι ο κ. Παναγής Καππάτος, Βουλευτής της Νέας Δημοκρατίας.

Θα ακολουθήσει ο κ. Ζεμπίλης και μετά η κ. Φωτίου.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νέο νομοσχέδιο του Υπουργείου Εσωτερικών αγγίζει την καρδιά της τοπικής αυτοδιοίκησης και βελτιώνει την καθημερινότητα των πολιτών μας, δίνοντας έμφαση στη λειτουργικότητα και την ανάπτυξη των τοπικών μας κοινωνιών. Έχοντας γνώση και της δικής μου περιφέρειας, είμαι πεπεισμένος ότι αυτό το νομοθέτημα απαντά σε πολλές από τις ανάγκες που αντιμετωπίζουμε στα νησιά μας και ευρύτερα στις ελληνικές κοινότητες. Βασικός στόχος του είναι να φέρει αλλαγές που θα κάνουν τη ζωή μας καλύτερη, από την οικονομική ανακούφιση των πολιτών και την ενίσχυση της τοπικής αυτοδιοίκησης μέχρι και την ενδυνάμωση του τουριστικού δυναμικού της χώρας μας.

Αρχικά το νομοσχέδιο περιλαμβάνει ρυθμίσεις που στοχεύουν στη βελτίωση της διαχείρισης των οικονομικών των δήμων. Η δυνατότητα να ρυθμιστούν οφειλές προς τους δήμους σε έως και εξήντα δόσεις αποτελεί μια σημαντική κίνηση για να διευκολυνθούν οι πολίτες και οι επιχειρήσεις, ειδικά όσοι βρίσκονται σε δυσκολία. Στα νησιά μας, στην Κεφαλονιά και την Ιθάκη, αυτό σημαίνει ότι θα δοθεί μια ανάσα σε οικογένειες και σε μικρές επιχειρήσεις που αντιμετωπίζουν οικονομικά προβλήματα.

Είναι σημαντικό να δώσουμε στους πολίτες μας τη δυνατότητα να αποπληρώσουν τα χρέη τους με δίκαιους και ευέλικτους όρους, ώστε να μπορούν να επανέλθουν στην κανονικότητα. Πέρα από αυτό, οι ρυθμίσεις προβλέπουν την προσφυγή στον εξωδικαστικό μηχανισμό για οφειλές άνω των 10.000 ευρώ και προσφέρουν μια πιο ευέλικτη προσέγγιση στη διαχείριση των οικονομικών υποχρεώσεων, μειώνοντας την πίεση στους οφειλέτες και επιτρέποντάς τους να διακανονίσουν τις υποχρεώσεις τους χωρίς περιττές διαδικασίες.

Αυτές οι προτάσεις είναι ιδιαίτερα χρήσιμες για τις τοπικές επιχειρήσεις μας που προσπαθούν να ανακάμψουν από τα δύσκολα χρόνια της οικονομικής κρίσης και της πανδημίας.

Μια ακόμα σημαντική αλλαγή αφορά την αναμόρφωση του τέλους παρεπιδημούντων. Πρόκειται για έναν φόρο που επηρεάζει τις επιχειρήσεις και τα τουριστικά καταλύματα, ιδιαίτερα σε νησιωτικές περιοχές, όπου ο τουρισμός είναι ένας από τους βασικούς πυλώνες της οικονομίας. Με το νέο πλαίσιο κάθε δήμος θα μπορεί να καθορίζει το ποσοστό του τέλους, ανάλογα με τις ανάγκες της περιοχής του, διασφαλίζοντας ότι τα έσοδα που θα προκύπτουν από τη φορολογία αυτή θα χρησιμοποιούνται για τη βελτίωση των τοπικών υποδομών και την κάλυψη των καθημερινών αναγκών των κατοίκων και των επισκεπτών. Αυτός ο πιο αναλογικός και ευέλικτος τρόπος καθορισμού του τέλους, θα συμβάλει στην ανάπτυξη των περιοχών μας, διασφαλίζοντας τη δίκαιη κατανομή των βαρών.

Το νομοσχέδιο επίσης εισάγει ρυθμίσεις που διευκολύνουν την πρόσληψη εποχικού προσωπικού από τους δήμους και τις περιφέρειες, επιτρέποντάς τους να ανταποκριθούν καλύτερα στις ανάγκες που προκύπτουν, ειδικά κατά την περίοδο της αυξημένης τουριστικής κίνησης. Αυτή η δυνατότητα είναι πολύ σημαντική, ιδιαίτερα για περιοχές όπου κατά τους καλοκαιρινούς μήνες οι ανάγκες για υπηρεσίες αυξάνονται κατακόρυφα, λόγω των χιλιάδων επισκεπτών που τις κατακλύζουν.

Επιπλέον, θα ήθελα να σταθώ στην αναβάθμιση των χερσαίων συνοριακών σταθμών της χώρας μας. Πρόκειται για μια πρωτοβουλία που αναγνωρίζει τη σημασία της διευκόλυνσης εισόδου και εξόδου από τη χώρα τόσο για τουρίστες όσο και για εμπορεύματα. Η Ελλάδα είναι πύλη προς την Ευρώπη και οι συνοριακοί μας σταθμοί παίζουν σημαντικό ρόλο στην εικόνα που παρουσιάζουμε ως χώρα.

Η αναβάθμισή τους δεν είναι μόνο θέμα συμμόρφωσης με τις ευρωπαϊκές απαιτήσεις, αλλά και μια ουσιαστική επένδυση στο τουριστικό μας προϊόν. Ειδικά ο οδικός τουρισμός που εισρέει στη χώρα, κυρίως από τις γειτονικές βαλκανικές χώρες, είναι ζωτικής σημασίας για πολλές περιοχές, οι οποίες επωφελούνται από τους επισκέπτες που επιλέγουν να ταξιδέψουν με τα οχήματά τους, κάνοντας την Ελλάδα ελκυστικό προορισμό για οικογενειακές διακοπές.

Επίσης, αξίζει να σημειώσουμε την αύξηση των κεντρικών αυτοτελών πόρων που θα αποδοθούν στους δήμους και τις περιφέρειες. Αυτή η αύξηση θα ενισχύσει τους προϋπολογισμούς των τοπικών αρχών, δίνοντάς τους τη δυνατότητα να καλύψουν αυξημένες ανάγκες, όπως μισθούς και ενεργειακές δαπάνες, αλλά και να μειώσουν τις ληξιπρόθεσμες οφειλές τους. Πρόκειται για μια απαραίτητη στήριξη που θα επιτρέψει στις τοπικές αρχές να λειτουργούν πιο αποτελεσματικά και να ανταποκρίνονται στις ανάγκες των πολιτών.

Κυρίες και κύριοι συνάδελφοι, το σχέδιο νόμου που εξετάζουμε σήμερα είναι μια ακόμη σημαντική προσθήκη στις μεταρρυθμίσεις που προωθεί η Κυβέρνηση του Κυριάκου Μητσοτάκη, με στόχο την ενδυνάμωση της τοπικής αυτοδιοίκησης και τη βιώσιμη ανάπτυξη των κοινοτήτων μας. Μέσα από ουσιαστικές και εφαρμόσιμες λύσεις, ενισχύουμε την αυτονομία των δήμων και των περιφερειών, προσφέροντάς τους τα απαραίτητα εργαλεία για να ανταποκριθούν στις σύγχρονες απαιτήσεις και να βελτιώσουν την ποιότητα ζωής των πολιτών. Αυτό το νομοθετικό πλαίσιο ανοίγει νέους δρόμους για την ανάπτυξη σε ολόκληρη την Ελλάδα.

Οι προβλεπόμενες ρυθμίσεις αποτελούν ένα σύγχρονο σχέδιο που εστιάζει στην ορθολογική διαχείριση πόρων, την αναβάθμιση των υποδομών και τη στήριξη της τοπικής επιχειρηματικότητας. Με αυτόν τον τρόπο μπορούμε να οικοδομήσουμε ένα πιο σταθερό και ευημερούν μέλλον για κάθε περιοχή της χώρας και φυσικά για τα νησιά μας. Αυτό το νομοσχέδιο είναι μια έμπρακτη απόδειξη της εμπιστοσύνης μας στις δυνάμεις των τοπικών κοινωνιών, στην αποκέντρωση των εξουσιών και στην ενίσχυση της ιδιωτικής πρωτοβουλίας, αρχές που αποτελούν θεμελιώδη στοιχεία της φιλελεύθερης πολιτικής μας.

Ενδυναμώνουμε τους θεσμούς της αυτοδιοίκησης, ώστε να προχωρήσουν με σιγουριά προς το μέλλον, αναλαμβάνοντας τις ευθύνες τους και αξιοποιώντας τις δυνατότητές τους στο έπακρο.

Καλώ, λοιπόν, όλους τους συναδέλφους να στηρίξουν το νομοσχέδιο, καθώς προωθεί την ουσιαστική αναβάθμιση της τοπικής διακυβέρνησης και δίνει στις κοινότητες τη δύναμη που χρειάζονται για να προοδεύσουν. Οικοδομούμε βήμα-βήμα μια Ελλάδα που προσφέρει στους πολίτες της περισσότερες ευκαιρίες και μεγαλύτερη ελευθερία να διαμορφώσουν το μέλλον τους.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καππάτο. Επόμενος ομιλητής είναι ο κ. Αθανάσιος Ζεμπίλης Βουλευτής της Νέας Δημοκρατίας.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πρόκειται για ένα πολυδύναμο σχέδιο νόμου με πολλές και σημαντικές διατάξεις, το οποίο αποτελεί συνάμα και μια άριστη νομοθετική επιλογή, καθώς αντί για τη μορφή των διάσπαρτων τροπολογιών συγκεντρώνονται πολλές ρυθμίσεις σε ένα νομοθέτημα, το οποίο τίθεται σε δημόσια διαβούλευση και εισάγεται ως ενιαίο σύνολο στις επιτροπές για επεξεργασία.

Από τις πολλές ευεργετικές διατάξεις για την αυτοδιοίκηση με τις οποίες ενισχύεται η εισπραξιμότητα των εσόδων, αυξάνονται οι τακτικοί πόροι, ρυθμίζονται θέματα για την έγκαιρη πρόσληψη του έκτακτου προσωπικού, εκσυγχρονίζεται το τέλος παρεπιδημούντων, θα ήθελα να σταθώ κυρίως στη σύσταση μονάδας για την κωδικοποίηση των διατάξεων της αυτοδιοίκησης. Και αυτό γιατί η κωδικοποίηση είναι πολύ σημαντική για την αποσαφήνιση των αρμοδιοτήτων της αυτοδιοίκησης, την κατοχύρωση των δικαιωμάτων των πολιτών, τη διευκόλυνση των διοικητικών οργάνων κατά την άσκηση των καθηκόντων τους, την ευχερέστερη επικράτηση των αρχών της νομιμότητας και της ασφάλειας δικαίου και τέλος την εμπέδωση της αρχής του κράτους δικαίου.

Αλλά και στο επίπεδο της περιφερειακής διοίκησης με το παρόν σχέδιο νόμου επιταχύνεται και απλοποιείται η διαδικασία δρομολόγησης έργων αποκατάστασης από θεομηνίες, ενώ δίνεται η δυνατότητα σύστασης επιτροπών με τη συμμετοχή επιστημόνων για τη διαμόρφωση και επιστημονική τεκμηρίωση δημοσίων πολιτικών διαχείρισης κινδύνων και κρίσεων. Δεν υπάρχει αμφιβολία ότι με τα νέα δεδομένα απαιτούνται άρτιες μελέτες και σχέδια που να στηρίζονται σε πρωτότυπες αναλύσεις των τοπικών συνθηκών και να εξειδικεύουν τους νέους κινδύνους που εγκυμονεί η επελαύνουσα κλιματική κρίση.

Στον τόπο μου, την Εύβοια, την ανάγκη ενός τέτοιου σχεδιασμού τη συνειδητοποιήσαμε στις πλημμύρες του Λήλαντα και αργότερα στις πλημμύρες της βόρειας Εύβοιας. Διαπιστώσαμε ότι ο αντιπλημμυρικός σχεδιασμός στηριζόταν σε ξεπερασμένα μοντέλα και σε μη ρεαλιστικές υποθέσεις. Χρειαζόμαστε συνεπώς επικαιροποιημένα σχέδια κινδύνων πλημμύρας ιδιαίτερα σε περιοχές με ιδιόμορφο γεωδυναμικό καθεστώς. Αντίστοιχα όμως η κλιματική κρίση αλλάζει τα δεδομένα και ως προς τον τομέα των αποκαταστάσεων των υποδομών. Απαιτούνται πλέον έργα με διαστασιολόγηση ικανή να ανταποκριθεί στην ένταση και τη συχνότητα των φαινομένων.

Μετά τις περσινές πλημμύρες στη βόρεια Εύβοια με παρεμβάσεις μου ζήτησα δίκαιο μερίδιο από το κοινοτικό πακέτο που εξασφάλισε ο Έλληνας Πρωθυπουργός από την Ευρωπαϊκή Επιτροπή. Είμαι σήμερα ιδιαίτερα ικανοποιημένος ότι από το πακέτο των 900 εκατομμυρίων ευρώ για τα οδικά έργα η βόρεια Εύβοια λαμβάνει ποσοστό 9,5%. Έτσι κατά το επόμενο διάστημα θα δρομολογηθούν έργα αποκατάστασης από τις θεομηνίες συνολικού προϋπολογισμού 87.300.000 ευρώ. Είναι μάλιστα σημαντικό ότι από την αρχική πρόβλεψη των 75 εκατομμυρίων ευρώ προστέθηκαν επιπλέον 12.300.000 ευρώ. Ειδικότερα 44.400.000 ευρώ θα διατεθούν για τον Δήμο Ιστιαίας - Αιδηψού με τριάντα εννέα θέσεις παρέμβασης και 42.900.000 ευρώ για τον Δήμο Μαντουδίου – Λίμνης - Αγίας Άννας με δεκαεννέα σημεία επέμβασης. Και βέβαια, όπως είχα ζητήσει, το πακέτο αυτό θα πιάσει τόπο και θα αφήσει πίσω του μεγάλα έργα και ολοκληρωμένες οδικές παρεμβάσεις. Έργα που θα ενισχύσουν την ανθεκτικότητα και θα βελτιώσουν τη προσβασιμότητα της περιοχής. Έργα που θα συμβάλλουν στην ανασυγκρότηση της βόρειας Εύβοιας, όπως ο οδικός άξονας Λίμνης - Αιδηψού, ο άξονας Ροβιές – Βουτάς - Ιστιαίας αλλά και οι συνδετήριοι οδοί.

Περαιτέρω, με αφορμή τις διατάξεις για τη δημοτική αστυνομία και την αυστηροποίηση του πλαισίου για τους κοινόχρηστους χώρους, έχω να κάνω μία επισήμανση. Η απόφαση κατά τη μνημονιακή περίοδο για την κατάργηση της δημοτικής αστυνομίας είχε δυσμενείς επιπτώσεις στους δήμους και τις τοπικές κοινωνίες. Τι σημαίνει για μία πόλη ή έναν δήμο, όπως ο Δήμος Χαλκιδέων, με περισσότερους από εκατό χιλιάδες κατοίκους να στερείται δημοτικής αστυνομίας όταν μάλιστα η Ελληνική Αστυνομία ουδέποτε θεώρησε το κομμάτι αυτό ως τμήμα των αρμοδιοτήτων της; Σημαίνει ότι σταδιακά εξαπλώνεται μια παραλυτική νοοτροπία αυθαιρεσίας και ατιμωρησίας. Το αντιμετωπίσαμε και στην Εύβοια. Η Χαλκίδα πήγε είκοσι χρόνια πίσω στον τομέα της οργάνωσης και της αστυνόμευσης παρά τις προσπάθειες τις επίμονες και φιλότιμες των δημοτικών αρχών.

Και επειδή στην πορεία χάθηκε παντελώς ο έλεγχος, πολύ σωστά σήμερα επιλέγεται η αυστηροποίηση των κυρώσεων σε συνδυασμό με την επαναδραστηριοποίηση της δημοτικής αστυνομίας. Γιατί είναι πράγματι καιρός να αντιστραφεί η κατάσταση αυτή και να ενισχυθεί η κουλτούρα του δημόσιου χώρου γεγονός που θα επαναπροσδιορίσει και τις σχέσεις των δημοτών με τις πόλεις, των ενεργών δημοτών, που θα πρέπει να συνδράμουν στην προσπάθεια επανάκτησης του δημόσιου χώρου, αποτρέποντας συμπεριφορές αυθαίρετης οικειοποίησης και καταλήψεων πλατειών, πεζοδρομίων, κοινόχρηστων χώρων. Γιατί η ελεύθερη πρόσβαση στον δημόσιο χώρο και η ελεύθερη φύση του είναι ζήτημα άρρηκτα συνδεδεμένο με την ποιότητα ζωής των πολιτών.

Επίσης και στον τομέα των αδέσποτων ζώων καμμία δημοτική αρχή δεν μπορεί να αντιμετωπίσει ένα τόσο σύνθετο ζήτημα χωρίς τους εθελοντές και χωρίς μια ευαισθητοποιημένη κοινωνία. Σε αυτό το σημείο θα ήθελα να ευχαριστήσω όλα τα φιλοζωικά σωματεία και όλους όσοι πασχίζουν σε καθημερινή βάση για να φροντίσουν και να περιθάλψουν άστεγα ζώα. Βέβαια και για την ευζωία των ζώων συντροφιάς συμβάλλει και το πρόγραμμα «ΑΡΓΟΣ», που διαθέτει ικανούς χρηματοδοτικούς πόρους στους δήμους για εγκαταστάσεις καταφυγίων ζώων και για ένα ολοκληρωμένο πρόγραμμα διαχείρισης των αδέσποτων. Ωστόσο, είναι σίγουρο ότι το καταφύγιο δεν είναι λύση, γιατί σύντομα οι εγκαταστάσεις του θα υπερκορεστούν πολλώ δε μάλλον που καλλιεργείται και μία αντίληψη ασυλοποίησης των ζώων και αυτό είναι λάθος, γιατί τα αδέσποτα είναι μέλη της κοινωνίας μας, είναι μέλη του πολιτισμού της καθημερινότητάς μας.

Κυρίες και κύριοι συνάδελφοι, δεν υπάρχει αμφιβολία ότι η παρούσα Κυβέρνηση από την πρώτη στιγμή έθεσε στο επίκεντρο της πολιτικής της και του νομοθετικού της έργου τα δικαιώματα και τις ελευθερίες των ζώων. Με αλλεπάλληλες πρωτοβουλίες και δράσεις επιχειρεί να ευαισθητοποιήσει πρόσωπα και κοινωνίες με σκοπό τον σεβασμό των ζώων. Επιχειρεί να διαμορφώσει μια διαφορετική κουλτούρα και μια φιλοζωική παιδεία. Προς την κατεύθυνση αυτή κατευθύνει και το παρόν σχέδιο νόμου, το οποίο υπερψηφίζουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζεμπίλη. Καλείται στο Βήμα η κ. Θεανώ Φωτίου, Κοινοβουλευτική Εκπρόσωπος της Νέας Αριστεράς. Θα ακολουθήσουν ο κ. Οικονόμου, ο κ. Παπαθανάσης και ο κ. Παππάς.

Κυρία Φωτίου, έχετε τον λόγο για έξι λεπτά. Έχει μιλήσει ο Πρόεδρος του κόμματός σας.

**ΘΕΑΝΩ ΦΩΤΙΟΥ:** Βάλτε και όλα τα υπόλοιπα λεπτά, κύριε Πρόεδρε. Δεν θα ξαναμιλήσω.

**ΠΡΟΕΔΡΕΥΩΝ (Βασίλειος Βιλιάρδος):** Έξι λεπτά έχετε. Δεν υπάρχουν υπόλοιπα. Θα έχετε όμως κάποια ανοχή.

**ΘΕΑΝΩ ΦΩΤΙΟΥ:** Έχω άλλα τρία λεπτά, επιπλέον.

**ΠΡΟΕΔΡΕΥΩΝ (Βασίλειος Βιλιάρδος):** Θα έχετε κάποια ανοχή.

**ΘΕΑΝΩ ΦΩΤΙΟΥ:** Κύριοι Βουλευτές, το νομοσχέδιο που θα ψηφίσει μόνη της η Νέα Δημοκρατία πάλι είναι, κατά την προσφιλή σας μέθοδο, ένα νομοσχέδιο σκούπα και ράβε-ξήλωνε. Νομίζω ότι αναφέρθηκε πολύ αναλυτικά και ο Πρόεδρος της Κοινοβουλευτικής μας Ομάδας και ο αγορητής μας και άρα δεν πρόκειται να αναφερθώ αναλυτικά σε όλο το νομοσχέδιο. Νομίζω ότι το έχουμε υπερκαλύψει.

Σε τι θα αναφερθώ; Μόνο στο άρθρο 32, το οποίο ενώ ζητήσαμε να αποσυρθεί στις επιτροπές δεν αποσύρθηκε. Σήμερα ζητάμε από το ΠΑΣΟΚ, τον ΣΥΡΙΖΑ - ΠΣ, το ΚΚΕ να καταθέσουν ονομαστική ψηφοφορία για αυτό το άρθρο. Μέχρι στιγμής δεν έχω ακούσει αν δέχονται ή δεν δέχονται αυτή την πρόταση. Διότι θα δούμε να χάνουν την πρώτη τους κατοικία πολίτες από λίγες χιλιάδες ευρώ χρέη που έχουν στους φορείς τοπικής αυτοδιοίκησης.

Είπε ο Νάσος Ηλιόπουλος το πρωί ότι πρόκειται για τη μεγαλύτερη αναδιανομή από κάτω προς τα πάνω της περιουσίας του ελληνικού λαού, της ακίνητής του περιουσίας, προς τους οικονομικά ισχυρούς, τις τράπεζες, τα funds, το μεγάλο τουριστικό κεφάλαιο και το μεγάλο κεφάλαιο των κεφαλαιούχων.

Γιατί γίνεται και πώς γίνεται αυτό; Θα εξηγήσω πώς γίνεται αυτό από την Κυβέρνηση Μητσοτάκη και θα εξηγήσω και ποιες είναι οι προτάσεις μας, γιατί όσο δεν υπάρχει μια κοινή πλατφόρμα όλων των κομμάτων της Αριστεράς, αλλά και του προοδευτικού χώρου, τόσο κόσμος δεν πρόκειται να εγερθεί για να διεκδικήσει κάτι, το οποίο κάθε μέρα τον βυθίζει στην απελπισία καθώς χάνει τα σπίτια του.

Η στεγαστική κρίση επί Μητσοτάκη στην Ελλάδα είναι η μεγαλύτερη στην Ευρώπη. Το 2022 ήταν 28,5%, δηλαδή περίπου ένα στα τρία νοικοκυριά βρισκόταν σε στεγαστική κρίση. Ξέρετε τι είναι στεγαστική κρίση; Αν δαπανάς πάνω από το 40% του εισοδήματός σου σε έξοδα στέγης, δηλαδή νοίκι, δάνειο, ρεύμα, ψύξη, θέρμανση και κοινόχρηστα. Λοιπόν, το 2022 ήταν η 28,5% αυτή η κρίση, δηλαδή ένα στα τρία νοικοκυριά. Σήμερα είναι ένα στα δύο νοικοκυριά, όταν η Ευρώπη έχει ένα στα δέκα ή λιγότερο από ένα στα δέκα νοικοκυριά.

Πώς το κατάφερε η Νέα Δημοκρατία αυτό; Από το 2019 μειώνεται η ιδιοκατοίκηση στην Ελλάδα και αυξάνονται οι ενοικιαστές. Δηλαδή, το 2019 το 74,4% του ελληνικού πληθυσμού ιδιοκατοικούσε, είχε δικό του σπίτι. Το 2023 αυτό το ποσοστό είχε πέσει στο 69,6%. Δηλαδή, φτάσαμε τον μέσο όρο της Ευρώπης εκεί που είχαμε το μεγαλύτερο ποσοστό ιδιοκατοίκησης 80% σε όλη την Ευρώπη. Πού πήγαν τα σπίτια του ελληνικού λαού, τα οποία είναι εκεί που έχει ο ελληνικός λαός σήμερα όλη του την περιουσία; Πήγαν στα funds, πήγαν στις τράπεζες, πήγαν στο τουριστικό κεφάλαιο, πήγαν στους μεγαλοκεφαλαιούχους. Αυτό είναι το πολύ απλό τι έγινε τόσα χρόνια επί Νέας Δημοκρατίας.

Και τι σημαίνει αυτό; Σημαίνει ότι εξακόσιες χιλιάδες πολίτες που μέχρι το 2019 έμεναν στο δικό τους σπίτι, τώρα αναγκάζονται να νοικιάσουν. Είναι πρωταθλήτρια η Ελλάδα στην κρίση ακρίβειας όπου η κρίση ακρίβειας μαζί με τη στεγαστική κρίση δημιουργούν την κρίση διαβίωσης. Γι’ αυτό στα επτά από τα δέκα νοικοκυριά τελειώνει το εισόδημά τους στις δεκαεπτά πρώτες μέρες. Αυτό σημαίνει κρίση στεγαστική ακρίβειας που κάνει την κρίση διαβίωσης.

Ποιους πλήττει η στεγαστική κρίση με ιδιαίτερη σφοδρότητα; Πρώτον, τους ενοικιαστές. Πόσα εκατομμύρια νοικοκυριά έχουμε στην Ελλάδα; Τέσσερα εκατομμύρια τριακόσιες τριάντα χιλιάδες. Αυτά είναι όλα τα νοικοκυριά. Πόσα από αυτά νοικιάζουν; Το ένα εκατομμύριο τριάντα δύο χιλιάδες. Ποιοι βρίσκονται σε στεγαστική κρίση; Πάνω από πεντακόσιες χιλιάδες τριάντα νοικοκυριά. Εκεί κατάντησε η Νέα Δημοκρατία τους Έλληνες. Πάνω από τριακόσιες χιλιάδες ιδιοκτήτες με κόκκινα δάνεια σε funds ή τράπεζες κινδυνεύουν. Άλλες τριακόσιες χιλιάδες εγγυητές των δανείων αυτών και διακόσιες χιλιάδες που κινδυνεύουν να κοκκινίσουν τα δάνειά τους. Τρίτον, τα δύο τρίτα των νέων από δεκαοχτώ έως τριάντα πέντε ετών. Πάνω από ένα εκατομμύριο διακόσιες χιλιάδες νέοι και νέες ζουν με τους γονείς τους ή συντηρούνται από αυτούς, φοιτητές, δημόσιοι υπάλληλοι, μονογονεϊκές οικογένειες κ.λπ..

Τι λέμε εμείς; Λέμε ότι πρέπει όλες οι πτέρυγες του δημοκρατικού τόξου να φτιάξουν μια πλατφόρμα εδώ μέσα στη Βουλή για να δείξουν στον ελληνικό λαό ότι υπάρχει alternative, εναλλακτική λύση. Δεν μας ενδιαφέρει να συμφωνήσετε με εμάς. Μας ενδιαφέρει να καταλάβει ο ελληνικός λαός ότι υπάρχει εναλλακτική λύση.

Πώς θα κάνουμε αυτήν την εναλλακτική λύση; Σε τέσσερις κατηγορίες προτάσεων, προτάσεις, που συγκρατούν τις τιμές και προστατεύουν την πρώτη κατοικία και ενισχύουν το διαθέσιμο εισόδημα, αναστολή πλειστηριασμών του πτωχευτικού νόμου κ.λπ., άμεση μείωση των ενοικίων, πάγωμα αυξήσεων κ.λπ., πλαφόν αύξησης ενοικίου, διπλασιασμός του επιδόματος ενοικίου για νέους από είκοσι πέντε έως σαράντα πέντε χρόνων με ταυτόχρονη διασφάλιση ότι δεν θα αυξηθεί το ενοίκιό τους, προτάσεις που περιορίζουν τη ζήτηση για βραχυχρόνια μίσθωση και ενισχύουν την προσφορά οικιστικών ακινήτων, πλήρη απαγόρευση της βραχυχρόνιας μίσθωσης για εταιρείες, δηλαδή του Airbnb -να επιτρέπεται μόνο για φυσικά πρόσωπα έως δύο ακίνητα-, απαγόρευση της Golden Visa και δημιουργία μιας τράπεζας αποθέματος ενοικιαζόμενων κατοικιών, γιατί αυτό είναι το πρόβλημα σήμερα, να υπάρξει ένα απόθεμα ενοικιαζόμενων κατοικιών, δομικές και θεσμικές παρεμβάσεις που αφορούν την κοινωνική κατοικία με νέους όρους, δηλαδή νέος νόμος πλαίσιο, δημιουργία κεντρικής δημόσιας διοικητικής δομής σε επίπεδο Υπουργείου ή Υφυπουργείου, το οποίο θα έχει συνέργεια με την τοπική αυτοδιοίκηση και την κοινωνία των πολιτών και δημιουργία αποθέματος κοινωνικών κατοικιών με διαχείριση από το δημόσιο ή και την κοινότητα από συνεταιριστικά σχήματα.

Τέλος, εμείς πιστεύουμε ότι πρέπει να αξιοποιηθεί η δημόσια γη για ανέγερση κοινωνικής ενοικιαζόμενης συνεταιριστικής κατοικίας. Αυτή τη στιγμή όλα όσα κάνει και κατασπαταλάει η Κυβέρνηση 2 δισεκατομμύρια από το Ταμείο Ανάκαμψης σε δάνεια δήθεν για νέους –δήθεν- μέχρι πενήντα χρονών ενισχύουν τις τράπεζες στην πραγματικότητα. Πρέπει να αναδιαταχθούν τα κεφάλαια από το Ταμείο Ανάκαμψης και πρέπει να πάνε σε κοινωνική κατοικία για όλους με νέους όρους.

Εμείς ρωτάμε: Θα ενώσετε τις δυνάμεις σας για μια τέτοια πλατφόρμα;. Δεν μας ενδιαφέρει αν συμφωνείτε σε όλα. Μας ενδιαφέρει να καταγραφούν και οι διαφορές, αν υπάρχουν, αλλά να υπάρξει και μια κοινή πλατφόρμα, ώστε ο κόσμος και ο λαός να καταλάβει ότι υπάρχει εναλλακτική κίνηση, υπάρχει εναλλακτικό σχέδιο και μπορεί να το διεκδικήσει για να πέσει η Κυβέρνηση Μητσοτάκη.

Σας ευχαριστώ, κύριε Πρόεδρε, και για την ανοχή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου. Καλείται στο Βήμα ο κ. Ιωάννης Οικονόμου, Βουλευτής της Νέας Δημοκρατίας.

**ΙΩΑΝΝΗΣ ΟΙΚΟΝΟΜΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, η Κυβέρνησή μας έρχεται για πολλοστή φορά να νομοθετήσει υπέρ των δήμων με απώτερο σκοπό το όφελος των πολιτών και την εύρυθμη λειτουργία του κράτους. Νομίζω ότι πρέπει να είναι σαφές ότι γι’ αυτό νομοθετούμε και όχι μόνο υπέρ των δημοτικών αρχών ή προς εξυπηρέτησή τους.

Από το σύνολο του νομοσχεδίου, των θεσμικών ρυθμίσεων, κύριε Υπουργέ, θα ήθελα να ξεχωρίσω πέντε που είτε ανταποκρίνονται σε σημαντικές αναγκαιότητες είτε αντιμετωπίζουν στρεβλώσεις και παθογένειες του παρελθόντος.

Πρώτα από όλα, αναφέρω τη δυνατότητα της ρύθμισης των οφειλών στους δήμους και στα νομικά πρόσωπα με καταβολή έως και εξήντα δόσεις για οφειλές που βεβαιώθηκαν έως 31 Αυγούστου, την αυστηροποίηση των κυρώσεων ανάμεσα στα άλλα και με τριπλασιασμό των προστίμων για την αυθαίρετη χρήση κοινόχρηστων χώρων και τη μη συμμόρφωση των παραβατών στις αποφάσεις για την απελευθέρωση του δημόσιου χώρου –ο δημόσιος χώρος είναι κάτι που θέλει φροντίδα και προστασία στους δήμους μας- τις απαιτούμενες προσαρμογές για την αδειοδότηση των παιδικών σταθμών, κυρίως σε ό,τι αφορά τα ζητήματα της ασφάλειας, τις έγκαιρες προσλήψεις του προσωπικού, προκειμένου να αξιοποιείται όταν είναι απαραίτητο και όχι με καθυστέρηση και κατόπιν εορτής και τη διευκόλυνση της υλοποίησης έργων μείζονος σημασίας και ειδικής κατάστασης πολιτικής προστασίας των περιφερειών και, φυσικά, και τις προβλέψεις του νομοσχεδίου -μια πολύ αναγκαία παρέμβαση- για την αναβάθμιση των χερσαίων συνοριακών σταθμών της χώρας, αναβάθμιση που είναι κομβική και σημαντική όχι μόνο για λόγους αισθητικής και κύρους.

Πολλές φορές σε συνοριακούς σταθμούς –χωρίς να θέλω να προσβάλω καμμία χώρα και κανέναν- αν δεν ήξερες από ποια πλευρά των συνόρων ήσουν, μπερδευόσουν σε ποια χώρα είσαι και αυτό δεν περιποιούσε τιμή στη χώρα μας. Όμως, η αναβάθμιση είναι σημαντική και για τον έλεγχο της παράνομης μετανάστευσης και της ασφάλειας της χώρας.

Το σημερινό νομοσχέδιο, κύριε Υπουργέ, κυρίες και κύριοι συνάδελφοι, μας δίνει τη δυνατότητα να συζητήσουμε, να αναπτύξουμε και έναν ευρύτερο προβληματισμό γύρω από την αυτοδιοίκηση. Η υλοποίηση των σχεδίων «ΚΑΛΛΙΚΡΑΤΗΣ» και «ΚΑΠΟΔΙΣΤΡΙΑΣ» για πολλά χρόνια πλέον άλλαξαν τη μορφή του διοικητικού χάρτη της χώρας με πολλά καλά, πολλές θετικές συνέπειες. Δημιούργησαν όμως και μια σειρά προβληματικών Οργανισμών Τοπικής Αυτοδιοίκησης πρωτοβάθμιων και δευτεροβάθμιων.

Δημιουργήθηκαν, κύριε Υπουργέ, δήμοι με τεράστιο εύρος γεωγραφικό και πληθυσμιακό. Δημιουργήθηκαν δήμοι με ανομοιογένειες και σε ό,τι αφορά τη λαογραφία και την παράδοσή τους και σε ό,τι αφορά την οικονομική τους δραστηριότητα, με τεράστιο πλέγμα αρμοδιοτήτων, χωρίς να διαθέτουν το αντίστοιχο προσωπικό και την εμπειρία που απαιτείται. Παράλληλα, οι περιφέρειες πολλές φορές δεν μπόρεσαν να ανταποκριθούν στον ρόλο τους, καθώς οι δήμοι ενίοτε λειτουργούσαν εντελώς ανταγωνιστικά και επιπλέον οι αποκεντρωμένες διοικήσεις των περιφερειών κατά κανόνα αποκεντρώνουν γραφειοκρατία και κάθε είδους αρμοδιότητα για τους πολίτες ή σχεδόν κάθε τους αρμοδιότητα είναι συνώνυμο της χρονοκαθυστέρησης.

Ποια είναι τα αποτελέσματα της κατάστασης αυτής; Από τη μια μεριά οι δήμοι συνεχώς παραπονιούνται και ζητούν περισσότερα χρήματα, παρ’ ότι συνεχώς η Κυβέρνηση αυξάνει φόρους και δίνει χρήματα -το κεντρικό κράτος μεριμνά- αλλά πολλές φορές βλέπουμε ότι οι διαμαρτυρίες συνεχίζονται γιατί τα χρήματα είτε δεν φτάνουν είτε δεν γίνονται όλα μόνο με χρήματα.

Για παράδειγμα, στο νομοσχέδιο που συζητάμε η πολιτεία έρχεται να αντιμετωπίσει κάτι που οι δήμοι ενδεχομένως θα έπρεπε να είχαν λύσει από καιρό μόνοι τους, οφειλές, μακροχρόνιες τεράστιες οφειλές, με αποτέλεσμα οι δήμοι να στερούνται εσόδων και να μην μπορούν να συμπληρώσουν την κρατική επιχορήγηση για να αντεπεξέλθουν στην υποστήριξη κρίσιμων υποδομών, περιλαμβανομένων των σχολικών κτηρίων που σε αρκετές περιπτώσεις είναι εντελώς απαράδεκτα για χώρα της Ευρωπαϊκής Ένωσης τον εικοστό πρώτο αιώνα.

Δέχομαι ότι μέρος των οφειλών αυτών προφανώς και οφείλεται στις δύσκολες οικονομικές συγκυρίες που πέρασαν οι Έλληνες πολίτες. Όμως, μην γελιόμαστε, κυρίες και κύριοι συνάδελφοι, μέρος του προβλήματος οφείλεται στην κακή οργάνωση των εισπρακτικών μηχανισμών στους δήμους, για να μην πω και ότι σε πολλές περιπτώσεις είχαμε και κλείσιμο του ματιού για ψηφοθηρικούς λόγους.

Από την άλλη, οι πολλαπλές αρμοδιότητες στα επίπεδα της αυτοδιοίκησης, κύριε Υπουργέ και ιδιαίτερα ο ρόλος των αποκεντρωμένων διοικήσεων όχι απλώς καθυστερούσαν, αλλά σε πολλές περιπτώσεις μπλόκαραν εντελώς κρίσιμες για τους πολίτες δραστηριότητες.

Θα σας πω δυο παραδείγματα: Για τις γεωτρήσεις στη Φθιώτιδα -φαντάζομαι και σε κάθε άλλη περιοχή της χώρας- προκειμένου να αρδευτούν σωστά οι αγροτικές καλλιέργειες, αρμόδια για ένα πλαίσιο θεσμικών παρεμβάσεων είναι η Διεύθυνση Υδάτων και Αγροτικών Θεμάτων της Αποκεντρωμένης Διοίκησης Θεσσαλίας και Στερεάς Ελλάδας. Αναλογικά το ίδιο συμβαίνει και στην υπόλοιπη χώρα. Η γραφειοκρατία, οι καθυστερήσεις, η έλλειψη ανταπόκρισης που έχουν οι παραγωγοί όταν απευθύνονται εκεί είναι πέραν πάσης περιγραφής.

Και τα ζητήματα αυτά είναι ιδιαίτερα κρίσιμα και είναι ιδιαίτερα κρίσιμα, γιατί συχνά οι συνέπειες είναι ολέθριες όχι μόνο σε όρους οικονομικού κόστους ή σε όρους μεγέθους και ποιότητας της καλλιέργειας, αλλά και γιατί αναγκάζονται οι άνθρωποι να εργάζονται στα όρια της νομιμότητας, προκειμένου δηλαδή να μην σταματήσουν να ποτίζουν έρχονται αντιμέτωποι με νομικές συνέπειες απέναντι σε άλλους φορείς και οργανισμούς, όπως για παράδειγμα στον ΔΕΔΔΗΕ.

Ένα δεύτερο εξίσου σοβαρό -να μην πω, κύριε Υπουργέ, σοβαρότερο παράδειγμα- είναι το καθεστώς αδειοδότησης και λειτουργίας της αυτοδιοίκησης γύρω από το θέμα με τις παιδικές χαρές. Η αποκεντρωμένη διοίκηση εμπλέκεται και εδώ. Μόνο που η εμπλοκή της ούτε επιταχύνει ούτε διαφωτίζει.

Ακούστε, κύριε Υπουργέ, πρόσφατα -το ξέρετε, γιατί υπήρξε ταχύτατη η αντίδρασή σας- σας κατέθεσα την 1η Ιουλίου μία ερώτηση. Στην ερώτηση αυτή ήθελα να μάθω τι συμβαίνει με τις παιδικές χαρές στη Λαμία και στον Νομό Φθιώτιδας συνολικότερα. Ανάμεσα στα άλλα, λοιπόν, ρώτησα να μάθω πόσες λειτουργούν με άδεια, πόσες έχουν το πιστοποιητικό καταλληλότητας που ο νόμος προβλέπει, σε πόσες έχει εκκινήσει η διαδικασία για να εγκριθεί το πιστοποιητικό και σε πόσες έχει αρθεί το πιστοποιητικό, έγιναν έλεγχοι δηλαδή και έκλεισαν. Απαντήσατε -και σωστά και γρήγορα και έγκυρα- και με παραπέμψατε σε μία κίνηση που έπρεπε να έχει κάνει σωστά η αποκεντρωμένη διοίκηση της περιφέρειας, η οποία λέει ότι έχει στείλει χαρτί στους δήμους και περιμένει να ενημερωθεί, για να ενημερώσει και σας, για να ενημερώσετε εμένα πόσες παιδικές χαρές πληρούν αυτές τις προϋποθέσεις και σε μια σειρά από τα υπόλοιπα ερωτήματα.

Και μέχρι τότε, κύριε Υπουργέ, είμαι σίγουρος ότι εσείς, σίγουρα εγώ, φαντάζομαι και ο επικεφαλής της αποκεντρωμένης περιφέρειας θα ελπίζουμε και θα ευχόμαστε το μόνο άσχημο που συμβαίνει σε αυτή τη διαδικασία, το μόνο λάθος που συμβαίνει να είναι το έλλειμμα ενημέρωσης και όχι τίποτα άλλο χειρότερο για λόγους που δεν χρειάζεται να αναλύσω περαιτέρω.

Αυτά τα απαράδεκτα και αρκετά ακόμα άλλα χρήζουν παρεμβάσεις άμεσες και γρήγορες.

Να προσθέσω σε αυτά την άναρχη οικιστική ανάπτυξη με ευθύνη των δήμων που η Κυβέρνησή μας τώρα προσπαθεί να λύσει με παρεμβάσεις από το Κτηματολόγιο μέχρι τα τοπικά περιφερειακά και χωροταξικά σχέδια; Να προσθέσω τα ζητήματα της αδεσποτίας στα ζώα συντροφιάς που θίγει και αυτό το νομοσχέδιο και που η κατάσταση είναι κατώτερη των προσδοκιών των πολιτών στην επαρχία, στην περιφέρεια και πολλές φορές με κινδύνους και για την ασφάλειά της;

Αποτελούν όλα αυτά, κυρίες και κύριοι συνάδελφοι, πτυχή χρόνιων στρεβλώσεων και παθογενειών που η Κυβέρνησή μας μεθοδικά, με σχέδιο και επίμονα προσπαθεί να απαντήσει.

Δυστυχώς, είναι αρκετές οι φορές που το κεντρικό κράτος, κυρίες και κύριοι συνάδελφοι, φορτώνεται ευθύνες που δεν του αναλογούν από τους πολίτες, γιατί η ευθύνη και η αρμοδιότητα ανήκει αλλού. Χωρίς σύγχρονη και λειτουργική αυτοδιοίκηση, χωρίς ξεκαθάρισμα αρμοδιοτήτων, χωρίς άριστη συνεργασία μεταξύ του κράτους και της αυτοδιοίκησης, η αποτελεσματικότητα των παρεμβάσεών μας δεν θα είναι αυτή που επιθυμούμε. Γι’ αυτό και είναι ανάγκη να έχουμε συνεχώς βήματα προς την κατεύθυνση αυτή, να έχουμε σύντομα και άλλες νομοθετικές παρεμβάσεις στη φιλοσοφία, κύριε Υπουργέ και στην κατεύθυνση που διέπει και το σημερινό νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονόμου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι σύμφωνα με το άρθρο 72 του Κανονισμού της Βουλής, Βουλευτές της Κοινοβουλευτικής Ομάδας ΠΑΣΟΚ - Κίνημα Αλλαγής υποβάλουν αίτηση ονομαστικής ψηφοφορίας επί της αρχής, επί του άρθρου 32, επί του άρθρου 53 και του άρθρου 54 του νομοσχεδίου του Υπουργείου Εσωτερικών: «Ρυθμίσεις για τους χερσαίους συνοριακούς σταθμούς, την ενίσχυση των Οργανισμών Τοπικής Αυτοδιοίκησης και λοιπές διατάξεις.

Την αίτηση υπογράφουν όλοι οι Βουλευτές του ΠΑΣΟΚ.

(Η προαναφερθείσα αίτηση διεξαγωγής ονομαστικής ψηφοφορίας του ΠΑΣΟΚ - Κινήματος Αλλαγής καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 267-270)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Επόμενος ομιλητής είναι ο κ. Αθανάσιος Παπαθανάσης, Βουλευτής της Νέας Δημοκρατίας.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα έχουμε την ευκαιρία να συζητήσουμε το νομοσχέδιο που φέρει τον τίτλο: «Ρυθμίσεις για τους χερσαίους συνοριακούς σταθμούς, την ενίσχυση των Οργανισμών Τοπικής Αυτοδιοίκησης και λοιπές διατάξεις», ένα νομοσχέδιο που καλύπτει κρίσιμες πτυχές της λειτουργίας των δήμων και των περιφερειών, καθώς και τη διαδικασία εκσυγχρονισμού των συνοριακών μας σταθμών.

Ένας από τους κύριους πυλώνες του νομοσχεδίου είναι η βελτίωση της λειτουργίας των δήμων. Μία σπουδαία παρέμβαση αποτελεί η δυνατότητα ρύθμισης οφειλών προς τους δήμους που θα βοηθήσει χιλιάδες συμπολίτες μας να αποκαταστήσουν τη φορολογική τους ενημερότητα και να εξασφαλίσουν και να εξοφλήσουν τις οφειλές τους με όρους που είναι τόσο δίκαιοι όσο και εφικτοί. Αυτό υποστηρίζει τους πολίτες που αντιμετωπίζουν δυσκολίες, ενώ παράλληλα αναμένεται να βελτιώσει την εισπραξιμότητα των δήμων σε μία εποχή που οι οικονομικές πιέσεις είναι έντονες και θα επιτρέψει στους δήμους να συνεχίσουν να παρέχουν κρίσιμες υπηρεσίες και να υλοποιούν έργα που βελτιώνουν την ποιότητα ζωής όλων μας.

Επιγραμματικά στο νομοσχέδιο περιλαμβάνονται σημαντικές μεταρρυθμίσεις, όπως η δυνατότητα ρύθμισης οφειλών προς τους δήμους και τα νομικά τους πρόσωπα με καταβολή σε εξήντα δόσεις για οφειλές που βεβαιώθηκαν έως τις 30 Οκτωβρίου του 2024. Για κάθε οφειλή προς τους δήμους άνω των 10.000 ευρώ θεσπίζεται πάγια δυνατότητα προσφυγής στον εξωδικαστικό μηχανισμό ρύθμισης οφειλών. Εκσυγχρονίζεται το πλαίσιο επιβολής του τέλους παρεπιδημούντων, προκειμένου να επιβάλλεται από τους δήμους με τρόπο δικαιότερο και αναλογικότερο. Τριπλασιάζεται το πρόστιμο για την αυθαίρετη χρήση κοινόχρηστων χώρων και αυστηροποιούνται οι κυρώσεις από τη μη συμμόρφωση των παραβατών. Διευκολύνεται ο συμψηφισμός των οφειλών των ΔΕΥΑ με αυτές των δήμων, χωρίς την προσκόμιση ενημερότητας, μειώνοντας με τον τρόπο αυτό τις ληξιπρόθεσμες οφειλές τους. Διευκολύνονται οι δήμοι, προκειμένου να ολοκληρώσουν τις απαιτούμενες προσαρμογές για την αδειοδότηση των δημοτικών παιδικών και βρεφικών σταθμών. Διευκολύνονται οι ΟΤΑ να εκκινούν έγκαιρα τη διαδικασία προσλήψεων συμβασιούχων, ώστε το προσωπικό να παρέχει την εργασία του κατά τη χρονική περίοδο που υφίστανται οι πραγματικές ανάγκες. Δίνεται η δυνατότητα η παροχή γάλακτος στους δικαιούχους εργαζόμενους των ΟΤΑ με απόφαση του οικείου συμβουλίου να αντικατασταθεί από ετήσια καταβολή χρηματικού ποσού ύψους 300 ευρώ, ώστε να ωφεληθούν άμεσα οι εργαζόμενοι.

Σημαντική οικονομική ανάσα δίνεται στους ΟΤΑ, αφού αυξάνονται κατά 53 εκατομμύρια ευρώ ετησίως από το 2025 οι κεντρικοί αυτοτελείς πόροι που αποδίδονται στους δήμους και τις περιφέρειες, ενώ ειδικά για το 2024 οι ΚΑΠ αυξάνονται κατά 108 εκατομμύρια ευρώ, εκ των οποίων τα 90 θα διατεθούν για την εξόφληση εκκρεμών και ληξιπρόθεσμων οφειλών των δήμων προς τρίτους, προκειμένου να μειωθούν οι οφειλές τους και να βελτιωθεί η οικονομική τους κατάσταση.

Εισάγονται ρυθμίσεις που επιταχύνουν τη συνολική αναμόρφωση του θεσμικού πλαισίου της αυτοδιοίκησης. Συστήνεται Μονάδα Σύνταξης και Εφαρμογής του Κώδικα Αυτοδιοίκησης στο Υπουργείο Εσωτερικών για την προετοιμασία και υλοποίηση του νέου σύγχρονου ενιαίου κώδικα αυτοδιοίκησης.

Επιπλέον, ρυθμίσεις για την ενίσχυση των περιφερειών θα δώσουν τη δυνατότητα για τη σύσταση επιτροπής διαχείρισης κινδύνων, κάτι που είναι ιδιαίτερα σημαντικό για την αντιμετώπιση των κρίσεων, καθώς και για την ταχύτερη ολοκλήρωση έργων πολιτικής προστασίας. Αυτή η επιτροπή θα εξασφαλίσει τον καλύτερο συντονισμό μεταξύ των υπηρεσιών, τη γρήγορη λήψη αποφάσεων και την πιο αποτελεσματική διάθεση των πόρων. Στόχος μας είναι να μειώσουμε τον χρόνο απόκρισης και να μεγιστοποιήσουμε την αποτελεσματικότητα των παρεμβάσεων μας.

Παράλληλα με τις νέες ρυθμίσεις θα επιτευχθεί η ταχύτερη ολοκλήρωση έργων πολιτικής προστασίας. Είναι γεγονός ότι συχνά η γραφειοκρατία καθυστερεί την εκτέλεση κρίσιμων έργων. Η αλλαγή αυτή θα μειώσει αυτές τις αγκυλώσεις επιτρέποντας στα έργα να προχωρούν χωρίς καθυστερήσεις, διασφαλίζοντας έτσι την άμεση προστασία των πολιτών.

Αξιοσημείωτη είναι η αναβάθμιση των χερσαίων συνοριακών σταθμών με στόχο τη συμμόρφωση προς τις ευρωπαϊκές προδιαγραφές. Αυτή η παρέμβαση αποτελεί προτεραιότητά μας όχι μόνο για την ομαλή λειτουργία των σταθμών, αλλά και για την εξυπηρέτηση των πολιτών που καθημερινά διακινούνται μέσω αυτών. Η καθημερινή ροή πολιτών - τουριστών, αλλά και η επιχειρηματική δραστηριότητα επιβάλλει τη βελτίωση των υποδομών μας για καλύτερη και ταχύτερη εξυπηρέτηση. Είναι ζωτικής σημασίας να εξασφαλίσουμε σε όλους όσοι διακινούνται μέσω αυτών έναν υψηλό βαθμό ασφάλειας και αποτελεσματικότητας.

Είναι, επίσης, σημαντικό να αναφέρουμε τις διατάξεις που διευκολύνουν τους γονείς στην εγγραφή των τέκνων στην οικογενειακή μερίδα από τον έχοντα την επιμέλεια γονέα, ανεξαρτήτως του τρόπου έκδοσης του διαζυγίου. Πρόκειται για μια διαδικασία που θα απλοποιήσει τη ζωή χιλιάδων οικογενειών διασφαλίζοντας ότι θα λαμβάνουν εύκολα και γρήγορα τις απαραίτητες διοικητικές διευκολύνσεις που δικαιούνται. Οι οικογένειες στη χώρα μας αξίζουν την υποστήριξή μας και με αυτό το μέτρο κάνουμε ένα αποφασιστικό βήμα προς αυτόν τον στόχο.

Εξίσου σημαντική είναι η στήριξη που προσφέρει το νομοσχέδιο στους ομογενείς από την Ουκρανία παρέχοντας τη δυνατότητα να αποκτήσουν την ελληνική ιθαγένεια. Σε μια εποχή έντονων γεωπολιτικών και κοινωνικών αλλαγών δεσμευόμαστε να προσφέρουμε καταφύγιο και νέες ευκαιρίες σε όσους αναζητούν στη χώρα μας μια καλύτερη ζωή. Μέσω αυτού του μέτρου προωθούμε την κοινωνική ενσωμάτωση και ενισχύουμε το αίσθημα ότι η Ελλάδα παραμένει μια ανοιχτή και φιλόξενη χώρα με κοινωνική αλληλεγγύη.

Τέλος, το παρόν νομοσχέδιο υποστηρίζει το αίτημα των κυνηγετικών συλλόγων και των ιδιοκτητών ζώων συντροφιάς που δεν επιθυμούν να στειρώσουν τα ζώα τους, προκειμένου να προχωρήσουν στη λήψη και αποστολή DNA με τη μείωση του ύψους σχετικού παραβόλου στα 70 ευρώ από τα 135 που είναι σήμερα και για τους κυνηγετικούς σκύλους στα 40 ευρώ, ενώ απαλλάσσονται του παραβόλου οι ποιμενικοί σκύλοι στηρίζοντας τους κτηνοτρόφους μας.

Παράλληλα, το ανώτατο όριο αμοιβής των κτηνιάτρων για την εργασία αυτή αυξάνεται από τα 25 ευρώ στα 50 ευρώ. Συνολικά, δηλαδή, μειώνεται σημαντικά η δαπάνη για τη λήψη και αποστολή του DNA. Στόχος των ρυθμίσεων αυτών είναι να περιοριστεί το φαινόμενο της αδεσποτίας και να βελτιωθεί η ευζωία των ζώων συντροφιάς.

Αξιότιμοι συνάδελφοι, κυρίες και κύριοι, ως άνθρωπος που έχω υπηρετήσει την τοπική αυτοδιοίκηση για είκοσι ένα συναπτά έτη τόσο από τη θέση του Δημάρχου Ναυπάκτου όσο και ως μέλος της διοίκησης της ΚΕΔΕ και του κογκρέσου τοπικών και περιφερειακών αρχών του Συμβουλίου της Ευρώπης, θεωρώ ότι με τις προτεινόμενες ρυθμίσεις ενισχύουμε την αυτονομία των τοπικών αρχών και προωθούμε την ενεργότερη συμμετοχή των πολιτών στη διαδικασία λήψης αποφάσεων.

Επιπλέον, με τις αλλαγές στη χρηματοδότηση και την ανακατανομή των πόρων εξασφαλίζουμε την ευελιξία και την οικονομική βιωσιμότητά τους. Ας μην ξεχνάμε ότι οι δήμοι και οι περιφέρειες αποτελούν σημαντικούς πυλώνες της κοινωνίας μας. Είναι οι θεσμοί που βρίσκονται πιο κοντά στον πολίτη και που κατά τη διάρκεια των κρίσεων και της πανδημίας στήριξαν την κοινωνική συνοχή.

Σήμερα προχωράμε σε σημαντικές αλλαγές που θα ενισχύσουν την αποτελεσματικότητα και τη διαφάνεια. Στηρίζουμε την προσπάθεια για τον εκσυγχρονισμό και την αναβάθμιση των δήμων και των περιφερειών μας. Με το νομοσχέδιο αυτό προχωράμε σε πιο ειλικρινείς και ανοιχτές διαδικασίες. Ενθαρρύνουμε την καινοτομία και υποστηρίζουμε τις προσπάθειες των τοπικών αρχών να αξιοποιήσουν τα σύγχρονα εργαλεία και τεχνολογίες. Προτεραιότητά μας η δέσμευσή μας για την ενίσχυση και τη βιωσιμότητα των ΟΤΑ προς όφελος των πολιτών, της αναβάθμιση της ποιότητας ζωής των πολιτών και της κοινωνικής αλληλεγγύης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαθανάση.

Επόμενος ομιλητής είναι ο κ. Θεοφάνης Παπάς, Βουλευτής της Νέας Δημοκρατίας.

**ΘΕΟΦΑΝΗΣ (ΦΑΝΗΣ) ΠΑΠΑΣ:** Κύριε Πρόεδρε, κύριε Υπουργέ, αγαπητές και αγαπητοί συνάδελφοι, συζητούμε σήμερα στην Ολομέλεια μία ακόμα μεταρρυθμιστική πρωτοβουλία της Κυβέρνησης εστιασμένη κυρίως στις ανάγκες βελτίωσης της λειτουργίας των δήμων, των περιφερειών, καθώς και των συνοριακών σταθμών της χώρας. Στην Ελλάδα λειτουργούν δεκαέξι οδικοί και τρεις σιδηροδρομικοί σταθμοί, χερσαίοι συνοριακοί οι οποίοι αποτελούν την πρώτη επαφή, την πρώτη εικόνα για κάποιον που εισέρχεται στη χώρα μας. Ως εκ τούτου, πρέπει πρωτίστως οι σταθμοί αυτοί να είναι ευπρεπισμένοι**,** λειτουργικοί και σύγχρονοι παρέχοντας ποιοτικές και ταχύτερες υπηρεσίες.

Για πρώτη φορά μπαίνουν ξεκάθαροι κανόνες στην οργάνωση και τη λειτουργία τους. Οι οικείες αποκεντρωμένες διοικήσεις της χώρας ορίζονται ως καθ’ ύλην αρμόδιες για τον σκοπό αυτό, ενώ σε συνεργασία με το ΤΑΙΠΕΔ ξεκινά το μεγαλύτερο πρόγραμμα αναβάθμισης των υποδομών τους.

Το νομοσχέδιο έρχεται παράλληλα να δώσει λύσεις σε προβλήματα των Οργανισμών Τοπικής Αυτοδιοίκησης. Η αυτοδιοίκηση είναι ο πρώτος άμεσος σύνδεσμος επαφής κάθε πολίτη με το κράτος. Ως εκ τούτου, η δημιουργία ενός υγιούς, εύρυθμου και αποτελεσματικού μοντέλου διοικητικής και οικονομικής λειτουργίας του ΟΤΑ αποτελεί επιτακτική ανάγκη για την πρόοδο της χώρας. Για τον σκοπό αυτό εντός του 2024 η Κυβέρνηση θα διαθέσει σχεδόν 200 εκατομμύρια ευρώ σε δήμους και περιφέρειες για την κάλυψη λειτουργικών δαπανών και ληξιπρόθεσμων υποχρεώσεών τους. Ειδικότερα, οι κεντρικοί αυτοτελείς πόροι του 2024 αυξάνονται κατά 108 εκατομμύρια ευρώ, εκ των οποίων τα 90 θα διατεθούν για την εξόφληση υποχρεώσεων των ΟΤΑ προς τρίτους.

Το παρόν νομοσχέδιο προβλέπει ότι από το 2025 και για κάθε έτος οι ΚΑΠ προς τους δήμους και τις περιφέρειες θα αυξηθούν κατά 53 εκατομμύρια ευρώ, για να μπορέσουν να αντιμετωπίσουν τις αυξημένες μισθολογικές και ενεργειακές δαπάνες τους. Από την άλλη μεριά, αξίζει να τονιστεί ότι το ύψος των οφειλών προς τους δήμους και τις ΔΕΥΑ αγγίζει σήμερα τα 3,6 δισεκατομμύρια ευρώ.

Για την εξυγίανση των οικονομικών των ΟΤΑ, αλλά ταυτόχρονα και για τη διευκόλυνση πολιτών ή επιχειρήσεων που οφείλουν προς τους δήμους, τις περιφέρειες και τα νομικά πρόσωπα αυτών, το νομοσχέδιο προβλέπει μια πολύ ευνοϊκή ρύθμιση. Η εν λόγω ρύθμιση αφορά αποπληρωμή οφειλών σε εξήντα δόσεις, ενώ ειδικότερα σε ευάλωτους οφειλέτες θα δίνεται έως και 95% απαλλαγή από τις προσαυξήσεις. Επιπρόσθετα, για οφειλές άνω των 10.000 ευρώ θεσπίζεται η δυνατότητα προσφυγής στον εξωδικαστικό μηχανισμό.

Παράλληλα, εξορθολογίζεται το τέλος παρεπιδημούντων, προκειμένου να επιβάλλεται με τρόπο αναλογικότερο βάσει των ιδιαιτεροτήτων κάθε περιοχής και της επιβάρυνσης των δημοτικών υποδομών και υπηρεσιών.

Στο παρόν σχέδιο νόμου, κυρίες και κύριοι συνάδελφοι, περιλαμβάνονται, επίσης, διατάξεις για το προσωπικό των δήμων και των περιφερειών. Ειδικότερα, διευκολύνεται η πρόσληψη προσωπικού για την κάλυψη κυρίως εποχικών ή έκτακτων αναγκών που προκύπτουν. Θα ξεκινά έγκαιρα πλέον η διαδικασία προσλήψεων συμβασιούχων, ώστε το προσωπικό να παρέχει την εργασία του κατά τη χρονική περίοδο που υφίστανται οι πραγματικές ανάγκες. Οι δήμοι και οι περιφέρειες, δηλαδή, θα προσλαμβάνουν αυτό το προσωπικό άμεσα με τη δέσμευση ότι θα κάνουν την εγγραφή της σχετικής πίστωσης στον επόμενο προϋπολογισμό. Έτσι, ντροπιαστικές για τη χώρα εικόνες σε τουριστικές περιοχές και όχι μόνο, εξαιτίας της προβληματικής αποκομιδής απορριμμάτων ή της ελλιπούς καθαριότητας και ευπρέπειας του δημόσιου χώρου, θα εξαλειφθούν.

Μια άλλη διάταξη του παρόντος νομοσχεδίου, για την οποία έγινε και πολύ μεγάλη συζήτηση, αφορά την υφιστάμενη υποχρέωση των ΟΤΑ να παρέχουν γάλα ως μέτρο ατομικής προστασίας στους εργαζόμενους. Επειδή προέρχομαι από την ύπαιθρο της Θεσσαλονίκης, στην οποία πρέπει να τονίσω ότι παράγεται το μεγαλύτερο ποσοστό αγελαδινού γάλακτος στην Ελλάδα, είναι προφανές ότι το ζήτημα αυτό με προβλημάτισε ιδιαίτερα. Είναι σημαντικό ότι μέσα από πολλές συζητήσεις και εκτενή διαβούλευση η εν λόγω διάταξη τροποποιήθηκε και δίνεται πλέον μια συμβιβαστική λύση. Τα δημοτικά ή περιφερειακά συμβούλια ανάλογα με τις προτεραιότητες και τις ανάγκες τους θα αποφασίζουν εάν θα παρέχουν γάλα στους δικαιούχους ή αν θα αντικαταστήσουν την παροχή γάλακτος με την καταβολή χρηματικού ποσού 300 ευρώ τον χρόνο.

Στο Μέρος Γ΄ του νομοσχεδίου εισάγονται διατάξεις που αφορούν στα ζώα συντροφιάς με στόχο την ενίσχυση της στείρωσης, της σήμανσης και της καταγραφής τους, προκειμένου να περιοριστεί το φαινόμενο των αδέσποτων ζώων.

Τέλος, όσον αφορά τις περιφέρειες της χώρας, οι παρεμβάσεις που εισάγονται στο νομοσχέδιο εστιάζονται κυρίως σε δύο νευραλγικά ζητήματα, σε αυτό της πολιτικής προστασίας και της μεταφοράς μαθητών. Διευκολύνεται η υλοποίηση έργων μείζονος σημασίας και ειδικών καταστάσεων πολιτικής προστασίας μέσω της επιτάχυνσης των διαδικασιών για την αποκατάσταση καταστροφών ή έκτακτων αναγκών.

Παράλληλα συστήνεται Επιτροπή Διαχείρισης Κινδύνων και Κρίσεων σε περιφερειακό επίπεδο με αντικείμενο τη διαμόρφωση και επιστημονική τεκμηρίωση πολιτικών για την αντιμετώπιση καταστροφών με συμμετοχή επιστημόνων και εξειδικευμένων επαγγελματιών.

Το άλλο ζήτημα είναι αυτό της μεταφοράς μαθητών, με το οποίο προσωπικά είχα ασχοληθεί ιδιαίτερα ως Αντιπεριφερειάρχης κεντρικής Μακεδονίας και προσπάθησα με προτάσεις μου να συμβάλω διαχρονικά στη βελτίωση του θεσμικού πλαισίου. Βέβαια, εδώ να θυμίσω ότι τότε με τον Υπουργό μας κ. Λιβάνιο, τότε ως Γενικός Γραμματέας, πασχίζαμε να δώσουμε λύσεις στα αδιέξοδα της μεταφοράς μαθητών. Ιδιαίτερα δεν θα ξεχάσω ποτέ τις αγωνίες των γονέων που έχουν παιδιά με ειδικές ανάγκες.

Για να ξεπεραστούν εγκαίρως τυχόν προβλήματα εξαιτίας άγονων διαγωνισμών, το νομοσχέδιο σοφά προνοεί για την επόμενη χρονιά επεκτείνοντας μεταξύ άλλων τη δυνατότητα άμεσης μίσθωσης οχημάτων από τις περιφέρειες μέσω leasing.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αγαπητές και αγαπητοί συνάδελφοι, σας καλώ να ψηφίσουμε τις διατάξεις αυτού του σχεδίου νόμου που επιπρόσθετα προβλέπει ρυθμίσεις ενίσχυσης της διαφάνειας και του κράτους δικαίου μέσω της επέκτασης του δικαιώματος πρόσβασης στα δημόσια έγγραφα. Η ψήφιση τέτοιων μεταρρυθμιστικών πρωτοβουλιών που φέρνουν κοινωνικό αποτύπωμα και αναπτυξιακό πρόσημο δημιουργούν βήμα-βήμα προϋποθέσεις για μια Ελλάδα που όλοι θέλουμε, μια Ελλάδα πιο παραγωγική και κοινωνικά δίκαιη, μια Ελλάδα σύγχρονη και ισχυρή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπά.

Καλείται στο Βήμα ο κ. Ιωάννης Κόντης, Κοινοβουλευτικός Εκπρόσωπος των Σπαρτιατών.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητάμε αυτό το νομοσχέδιο που δίνει μεγάλη έμφαση στους ΟΤΑ και στους συνοριακούς μας σταθμούς. Όπως ξέρουμε όλοι, με τους πολέμους που διεξάγονται αυτή τη στιγμή είναι ένα επίκαιρο νομοσχέδιο, το οποίο ίσως στο μέλλον φανεί υπέρ το δέον χρήσιμο στον τομέα της ενίσχυσης των σταθμών. Όμως, δεν ξέρουμε κατά πόσο θα ενισχυθούν στην πραγματικότητα και θα απαγορεύουν τη διέλευση πολλών ατόμων που διέρχονται κάθε μέρα. Ειδικά τώρα με την έξαρση αυτών των πολεμικών γεγονότων στη Μέση Ανατολή βλέπουμε ότι αυτές τις μέρες αποβιβάστηκαν στη Γαύδο πάνω από τριακόσιοι μετανάστες οι οποίοι πραγματικά αυτήν την εποχή είναι όντως αυτοί που διαφεύγουν από πόλεμο, από τον Λίβανο ή από τις γύρω περιοχές, πηγαίνουν στη Λιβύη. Είναι ένα θέμα που πρέπει να προσέξουμε, γιατί πιστεύουμε ότι θα υπάρξει τεράστια εισροή αυτών των μεταναστών που πραγματικά είναι μια ομάδα που δεν έχουν πού να πάνε αυτή τη στιγμή, ειδικά εκεί στον Λίβανο και στη Γάζα.

Εμείς ακόμα δεν παίρνουμε μέρος γιατί όποια πλευρά και να πάρουμε, θεωρούμε ότι έχει κάνει τα δικά της σφάλματα. Ούτε υπέρ του Ισραήλ είμαστε ούτε υπέρ των Παλαιστινίων. Απλά θεωρούμε ότι πρέπει να υπάρξει ειρήνη και στην Ουκρανία και στη Μέση Ανατολή και λυπούμαστε που η Ευρωπαϊκή Ένωση συμμετέχει ενεργά στον έναν πόλεμο χρηματοδοτώντας την Ουκρανία με πάρα πολλά δισεκατομμύρια –και αυτή και η Αμερική- αντί να πάρει ενεργό ρόλο για να σταματήσει αυτός ο πόλεμος. Δεν ακούμε καμμία λέξη για ειρήνη. Δεν ακούμε τίποτα. Καμμία από όλες τις παρατάξεις της Ευρωπαϊκής Ένωσης δεν μιλάει για ειρήνη στην Ουκρανία. Όλοι περιμένουν να γίνει ένας τελειωτικός πόλεμος εκεί μέχρι να δούμε τον νικητή. Είναι όπως βλέπαμε στις αρένες. Έμπαιναν στο Κολοσσαίο και έβγαιναν μόνο όταν έβλεπαν νεκρούς τους αντιπάλους του ενός και έμενε ένας νικητής.

Δυστυχώς, έχουμε πει εκατοντάδες φορές ότι αυτά τα εισπράττουμε και με αυξήσεις και με νεκρούς και με θύματα. Διάβαζα ότι οι Ουκρανοί έχουν πάνω από διακόσιους χιλιάδες νεκρούς νέους. Άλλοι έχουν φύγει στην Ευρώπη. Δεν υπάρχει προσωπικό όχι μόνο να λειτουργεί την οικονομία τους, αλλά δεν ασχολείται κανείς πια με αυτά.

Το ίδιο συμβαίνει στη Γάζα στην Παλαιστίνη. Δυστυχώς, όμως, για να πιάνουμε τα πράγματα από το πώς αρχίζουν, μία αρχή τρομοκρατική που κυβερνά από το 2006, η Χαμάς, είχε την ανοχή όλων των κατοίκων της περιοχής και την ψήφιζαν κυβέρνηση εκεί.

Γνωρίζοντας την προϊστορία της και επειδή εμείς, κύριοι, δεν ξεχνάμε τι έχει συμβεί, οι Παλαιστίνιοι τους οποίους τόσο αγαπάνε κάποιοι στην Ελλάδα είναι αυτοί οι οποίοι κατά καιρούς έχουν στοχοποιήσει την Ελλάδα σε βομβιστικές δολοφονικές επιθέσεις. Τι να απαριθμήσω; Να πω για το «City of Poros» το 1988 που άνοιξαν πυρ σε ένα ελληνικό πλοίο έξω από την Αίγινα και δολοφόνησαν επτά άτομα και τον Έλληνα Υποπλοίαρχο η ταξιαρχία του Αμπού Νιντάλ ή τη βόμβα στο Τροκαντερό που έσκασε επειδή ετοίμαζαν να ανατινάξουν το ίδιο πλοίο και σκοτώθηκαν οι ίδιοι οι βομβιστές; Να πω για το αεροπλάνο, την πτήση 841, που σκοτώθηκαν ογδόντα οκτώ άτομα πάνω από την Κεφαλλονιά στην Ελλάδα, οι οποίοι ήταν πάλι Παλαιστίνιοι βομβιστές ή να πούμε την επίθεση στο αεροδρόμιο του Ελληνικού το 1973 με τρεις νεκρούς και πενήντα οκτώ τραυματίες;

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Και τους ανταμείψαμε με εξήντα χιλιάδες…

**ΙΩΑΝΝΗΣ ΚΟΝΤΗΣ:** Δεν προσμετρώ νεκρούς. Είναι απαράδεκτο αυτό που συμβαίνει.

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, δεν θα κάνουμε διάλογο.

**ΙΩΑΝΝΗΣ ΚΟΝΤΗΣ:** Όμως, δεν θα μετράμε μόνο τη μία πλευρά. Ποιοι ξεκίνησαν τις τρομοκρατικές επιθέσεις πριν χρόνια; Είναι αυτοί. Και να σας πω κάτι; Το 2002 ήμουν στη Νετάνια, έξω από το Ισραήλ. Είναι μια πόλη του Ισραήλ. Πήγαινα εγώ για το ποδόσφαιρο. Ασχολούμουν με τη Μακάμπι Νετάνια και ομάδες εκεί. Τρεις μέρες μετά που έφυγα από το ξενοδοχείο, έβαλαν βόμβα σε ένα γάμο και σκότωσαν πενήντα άτομα. Θα μπορούσα να είμαι κι εγώ εκεί ή εσείς.

Δεν είναι ενέργειες αυτές που προάγουν την ειρήνη ούτε τον απελευθερωτικό τους αγώνα. Δεν την πληρώνουν άμαχοι για απελευθερωτικό αγώνα κανενός. Αυτό είναι που πρέπει να επικρατήσει σε όλον τον κόσμο. Το ότι είμαστε τώρα υπέρ των αμάχων που σκοτώνονται εκεί, είμαστε 100% υπέρ τους και γι’ αυτό είπα πριν ότι για μένα είναι ευπρόσδεκτοι ακόμη και τέτοιοι μετανάστες πολέμου στη χώρα μας εάν έρθουν και έχουν ανάγκη. Είναι η πρώτη φορά που μιλάμε γι’ αυτό. Εμείς είμαστε κατά της εισροής των οικονομικών μεταναστών. Αυτοί είναι άνθρωποι εξαθλιωμένοι από βομβισμούς, από τα πάντα και έχουν κάθε δικαίωμα να βρουν ζωή πραγματικά.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Γιατί κάνουν απελευθερωτικό αγώνα;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ. Δεν διακόπτουμε.

**ΙΩΑΝΝΗΣ ΚΟΝΤΗΣ:** Είναι ένα άλλο θέμα, γιατί αν το ψάξουμε παλιά, Παλαιστίνιοι δεν υπήρχαν. Δεν υπήρχε ποτέ κράτος Παλαιστίνη.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κόντη, σας παρακαλώ. Μην απευθύνεστε στους Βουλευτές.

**ΙΩΑΝΝΗΣ ΚΟΝΤΗΣ:** Εμείς είμαστε υπέρ των ανθρώπων, κύριε συνάδελφε και υπέρ του ότι δεν πρέπει ούτε να αγγίζουμε από παιδί ως μεγάλο άνθρωπο. Δεν πρέπει να τον αγγίζουμε, όχι να τον δολοφονούμε.

Να πούμε και κάτι άλλο, κύριε Πρόεδρε, συνεχίζοντας. Υπάρχουν πόλεμοι γύρω μας. Ο κ. Αποστολάκης γνωρίζει καλύτερα από μένα. Υπάρχουν χώρες, όπως η Ελβετία, οι οποίες έχουν εκπαιδεύσει τον λαό τους για καταστάσεις πολιτικής προστασίας, είτε από σεισμούς, είτε από πόλεμο. Η Ελλάδα μπήκε στον πόλεμο του 1940 έχοντας όλα τα σπίτια καταφύγια από κάτω, στα υπόγεια. Σήμερα οι Έλληνες δεν ξέρουν πού θα πάνε σε μια περίπτωση τέτοια, είτε σε σεισμό, είτε σε έναν πόλεμο –μακριά από εμάς- σε ένα καταφύγιο. Δεν έχουν μία μάσκα αερίων στο σπίτι τους. Δεν ξέρουν να χειρίζονται, δεν ξέρουν να προστατεύονται, γιατί το κράτος δεν ασχολείται να τους μάθει ότι μπορεί να συμβεί και αυτό. Και νομίζουμε όλοι ότι επειδή συμβαίνουν μακριά από εμάς, δεν πρόκειται να συμβεί τίποτα. Βλέπουμε όμως ότι όλα είναι ρευστά και δεν ασχολείται κανένας.

Υπάρχουν καταφύγια στην Ελλάδα, κύριε ναύαρχε, εσείς που γνωρίζετε;

**ΕΥΑΓΓΕΛΟΣ ΑΠΟΣΤΟΛΑΚΗΣ:** Υπάρχουν, όχι επαρκώς.

**ΙΩΑΝΝΗΣ ΚΟΝΤΗΣ:** Δεν υπάρχουν επαρκώς. Κατασκευάζουμε άλλα; Δεν κατασκευάζουμε. Μαθαίνουμε στους πολίτες που γειτνιάζουν έστω με τα υπάρχοντα πώς θα πρέπει να προστρέξουν σε αυτά και αν είναι ανοιχτά; Όχι. Δεν ασχολούμαστε καθόλου με την πολιτική προστασία σε αυτό το επίπεδο. Και μακάρι –ξαναλέω- να μη χρειαστεί. Όμως, αν χρειαστεί, θα δούμε σκηνές που δεν θα έχουμε δει ποτέ ούτε φανταστεί. Ο ένας θα τρώει τον άλλον. Αυτή θα είναι η κατάσταση.

Πάμε τώρα στις ρυθμίσεις για τους χερσαίους συνοριακούς σταθμούς. Οι συνοριακοί σταθμοί δεν είναι μόνο σημεία διέλευσης για εμπορεύματα ή για τουρίστες, αλλά είναι τα σύνορα της χώρας μας, οι πύλες της χώρας μας και δεν πρέπει να γίνουν αποκλειστικά με στόχο την τήρηση των ευρωπαϊκών οδηγιών και κανονισμών, αλλά με γνώμονα και τη διασφάλιση της εθνικής μας ασφάλειας, σύμφωνα με την ευάλωτη γεωπολιτική θέση που βρισκόμαστε. Πώς μπορούμε να εξασφαλίσουμε όμως την ασφάλεια των πολιτών μας, όταν δίνουμε μεγάλη έμφαση στη συμμόρφωση με τη Σένγκεν και τη διευκόλυνση διασυνοριακών μετακινήσεων, χωρίς να δίνουμε προτεραιότητα στην ενίσχυση των μηχανισμών ασφαλείας; Πρέπει να ενισχυθούν οι σταθμοί με προσωπικό, τεχνολογίες και μέσα που θα εξασφαλίζουν αυστηρό έλεγχο των εισερχομένων και εξερχομένων και όχι να λειτουργούν μόνο ως πύλες εισόδου και εξόδου προς την Ευρωπαϊκή Ένωση, αλλά ως φρουροί της εθνικής μας ασφαλείας.

Το άρθρο 4, προβλέπει ότι η χρηματοδότηση των χερσαίων συνοριακών σταθμών θα καλυφθεί από εθνικούς πόρους και συγχρηματοδοτούμενα προγράμματα. Εδώ, όμως, έχουμε το ερώτημα γιατί πρέπει να αναλάβουμε το μεγαλύτερο βάρος της χρηματοδότησης για υποδομές που εξυπηρετούν στην ουσία την Ευρωπαϊκή Ένωση.

Ειδικά οι συνοριακοί σταθμοί στα ανατολικά μας σύνορα δεν εξυπηρετούν μόνο εθνικούς σκοπούς, αλλά και είναι και μέρος της συνολικής ασφάλειας της Ευρωπαϊκής Ένωσης.

Πρέπει, λοιπόν, να απαιτηθεί μεγαλύτερη συνεισφορά από την Ευρωπαϊκή Ένωση για τη χρηματοδότηση των έργων αυτών μέσω ειδικών κονδυλίων και προγραμμάτων που θα καλύπτουν το μεγαλύτερο μέρος των δαπανών. Ήδη είχαμε τη δυνατότητα να δείξουμε πριν κάποια χρόνια ότι όντως και εμείς σταθήκαμε όσο μπορούσαμε στο ύψος των περιστάσεων, πολεμήσαμε και μπορούμε να πούμε ότι κλείσαμε εκείνη την εισβολή που γινόταν από την πλευρά της Τουρκίας με δεκάδες χιλιάδες καθοδηγούμενους και ωθούμενους προς τα εκεί μετανάστες για να εισέλθουν στο δικό μας έδαφος.

Σύμφωνα με το άρθρο 6 προβλέπεται η απαλλοτρίωση εκτάσεων για την κατασκευή νέων συνοριακών σταθμών ή επέκταση των υφισταμένων. Οι απαλλοτριώσεις, όμως, αποτελούν πάντα ένα ευαίσθητο θέμα. Οι πολίτες που χάνουν τις περιουσίες τους για να δημιουργηθούν οι συνοριακοί σταθμοί πρέπει να αποζημιώνονται δίκαια και με διαφάνεια. Πρέπει να υπάρξουν φοροαπαλλαγές για τους κατοίκους των περιοχών αυτών, ειδικά επενδυτικά προγράμματα για την ανάπτυξη των τοπικών υποδομών, οδικό δίκτυο, νοσοκομεία, σχολεία, ενίσχυση των τοπικών αγροτικών και τουριστικών δραστηριοτήτων, για να αντισταθμίσουμε την απώλεια γης και εισοδήματος.

Το άρθρο 7, προβλέπει τη ρύθμιση της λειτουργίας συνοριακού σταθμού μέσω του Γενικού Κανονισμού που θα καθορίζει τις συνθήκες λειτουργίας, τους όρους δόμησης και τις υπηρεσίες που θα εγκαθίστανται.

Το άρθρο 8, επιτρέπει την εγκατάσταση ιδιωτικών φορέων σε χώρους συνοριακών σταθμών. Εδώ πρέπει να υπάρξει μεγάλη προσοχή γιατί δεν πρέπει να επιτρέψουμε την ανεξέλεγκτη συμμετοχή ιδιωτικών συμφερόντων στους συνοριακούς σταθμούς, καθώς υπάρχει κίνδυνος να υποβαθμιστεί η ασφάλεια και η αποτελεσματικότητα των υπηρεσιών που παρέχονται στους πολίτες μας. Πρέπει να θεσπιστούν αυστηρότερα κριτήρια για εγκατάσταση ιδιωτικών φορέων στους συνοριακούς σταθμούς και να ελέγχονται αυστηρά οι επιχειρήσεις που θα εγκατασταθούν εκεί.

Στο Μέρος Β΄ στις ρυθμίσεις για τους ΟΤΑ και την οικονομική διαχείριση στο άρθρο 38 προβλέπεται η αύξηση των αποδόσεων κεντρικών αυτοτελών πόρων στους ΟΤΑ, μία κίνηση που θεωρητικά θα ενισχύσει τους δήμους και τις περιφέρειες. Ωστόσο δεν παρέχονται σαφείς μηχανισμοί διαφάνειας και λογοδοσίας για διαχείριση των πόρων.

Σύμφωνα με το άρθρο 15: «Εργασιακές ρυθμίσεις στους ΟΤΑ», προβλέπεται η καταβολή ετήσιου ποσού στους εργαζόμενους των ΟΤΑ αντί της παροχής γάλακτος. Αυτή η ρύθμιση θεωρούμε ότι είναι απαράδεκτη, γιατί προκαλεί περισσότερο ζημιά στους παραγωγούς του γάλακτος, οι οποίοι έχουν μία δυνατότητα είσπραξης χρημάτων από αυτήν την προσφορά του γάλακτος που κάνουν σε αντιδιαστολή με τα χρήματα που δίνει το κράτος. Στην άλλη πλευρά του άρθρου αυτού θα παίρνει κάποιος τα 300 αυτά ευρώ και θα τα χαλάει σε άλλες αγορές. Πιστεύουμε ότι χρειάζεται ενίσχυση των παραγωγών του γάλακτος, που ούτως ή άλλως έχουν συρρικνωθεί τα μέγιστα και δεν θα πρέπει να το περάσουμε αυτό.

Στο τρίτο μέρος για τα ζώα συντροφιάς, με τη δημιουργία υποδομών και μητρώων φιλοζωικών σίγουρα είμαστε υπέρ, αλλά θα πρέπει να μην γίνει μονόδρομος στο βάρος αυτών των ευθυνών ο δήμος και οι τοπικές αρχές, χωρίς να έχουν τους απαραίτητους, αλλά και αυστηρά ελεγχόμενους πόρους, οι οποίοι θα προορίζονται γι’ αυτό, γιατί ειδικά οι μικροί δήμοι δεν μπορούν να αντεπεξέλθουν στις αυξημένες υποχρεώσεις τους. Πρέπει να έχουμε ειδικά κονδύλια για την υποστήριξη της φροντίδας των αδέσποτων ζώων. Χωρίς την απαραίτητη υποστήριξη, δεν θα μπορούν να ανταποκριθούν οι δήμοι σε όλα αυτά.

Σας ευχαριστώ πολύ για την προσοχή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

Καλείται στο Βήμα ο κ. Γιάννης Λοβέρδος, Βουλευτής της Νέας Δημοκρατίας. Θα ακολουθήσουν ο κ. Κουλκουδίνας Σπυρίδων και ο κ. Γιώργος Ιωάννης.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Καλησπέρα σας, κυρίες και κύριοι Βουλευτές. Σήμερα είναι κατά τη γνώμη μου μια ιστορική μέρα για τη Βουλή μετά την απόφαση που έλαβε κατόπιν προτάσεως η Διάσκεψη των Προέδρων για να διευκολυνθεί η δυνατότητα στους Βουλευτές να ομιλούν πιο γρήγορα, πιο άμεσα και χωρίς να περιμένουν τις μεταμεσονύκτιες ώρες, όπως συνέβαινε μέχρι τώρα, λόγω του υπαρκτού θέματος, που είναι τα εννέα κοινοβουλευτικά κόμματα που υπάρχουν σήμερα για πρώτη φορά από τον πόλεμο και μετά στη Βουλή συν την ομάδα των Ανεξαρτήτων, όπως είπε και ο Πρόεδρος, ο κ. Τασούλας, το πρωί.

Ξέρετε, όποτε ανεβαίνω σε αυτό εδώ το Βήμα, νιώθω δέος γιατί έχω διαβάσει ιστορία, όπως θα έπρεπε να έχουμε κάνει όλοι. Αυτή η Αίθουσα ήταν κάποτε το παλάτι του βασιλιά Όθωνα. Άρχισε να λειτουργεί μετά τη Μικρασιατική Καταστροφή όταν ανακαινίστηκε ο χώρος αυτός επί Ελευθερίου Βενιζέλου. Από αυτό εδώ το Βήμα έχει περάσει ο Ελευθέριος Βενιζέλος, ίσως η κορυφαία για πολλούς πολιτική φυσιογνωμία της χώρας μας. Μετά τον Βενιζέλο ποιους να πρωτοπώ; Ο Σοφούλης, ο Γεώργιος Παπανδρέου, ο Ανδρέας, ο Κωνσταντίνος Καραμανλής, ο Ηλίας Ηλιού, ο Γιάννης Πασαλίδης, ο Κωνσταντίνος Μητσοτάκης και τόσοι άλλοι που δεν μπορώ καν να τους ονοματίσω, διότι θα περάσει όλη η ώρα. Και φυσικά είχα την τύχη πολλούς εξ αυτών να τους ακούσω, όχι μέσα από αυτή την Αίθουσα, αλλά από την τηλεόραση ή από κλειστό κύκλωμα, μεγάλες προσωπικότητες που δεν ήταν πρωθυπουργοί ή αρχηγοί κομμάτων, αλλά που ήταν εξαιρετικοί και άριστοι ομιλητές, όπως ο Κωνσταντίνος Τσάτσος που έγινε Πρόεδρος της Δημοκρατίας, ο Παναγής Παπαληγούρας, ο Ευάγγελος Αβέρωφ και τόσοι άλλοι.

Συνεπώς, όταν ανεβαίνουμε σε αυτό το Βήμα όλοι μας -και εγώ φυσικά το νιώθω- έχουμε τιμή, αλλά και χρέος να υπηρετούμε τον κοινοβουλευτισμό. Και αυτό ισχύει και για τους τριακόσιους. Και οι τριακόσιοι πρέπει να νιώθουμε τιμή και χρέος για να ανεβαίνουμε πάνω σε αυτό το Βήμα. Αυτό ελπίζω ότι ήρθε να διορθώσει η σημερινή πρώτη απόφαση που έλαβε η Βουλή μετά την εισήγηση της Διάσκεψης των Προέδρων προς την κατεύθυνση αυτή.

Υπήρξαν και άλλες προτάσεις που έγιναν σε συνέχεια αυτής, όπως, για παράδειγμα, η πρόταση που έκανε ο Γραμματέας της Κοινοβουλευτικής μας Ομάδας κ. Καλαφάτης, που είναι προς τη σωστή κατεύθυνση, νομίζω, ότι δεν επιτρέπεται σε κανέναν να ξεπερνάει τον χρόνο που ορίζεται από τον Κανονισμό. Το να δοθεί μια διευκόλυνση από τα επτά στα οκτώ λεπτά είναι κατανοητό, από τα δώδεκα στα δεκατρία, δεκατέσσερα για τους Κοινοβουλευτικούς Εκπροσώπους κατανοητό, αλλά όχι να μιλάμε επί ώρες. Υπάρχουν πολιτικοί αρχηγοί που τους δίνονται είκοσι λεπτά να μιλήσουν και μιλάνε για μιάμιση ώρα.

Ξέρετε, για να μην υπάρχει αυτό το φαινόμενο της άδειας Αίθουσας, που σωστά κάποιοι το επισήμαναν, χρειάζεται να σεβόμαστε όλοι εξίσου τον Κανονισμό και ζητώ και καλώ όλους τους συναδέλφους να συμμετέχουν στις κοινοβουλευτικές διαδικασίες ενεργότερα. Επειδή, όμως, το πρωί ειπώθηκε κάτι το οποίο είναι λίγο άδικο για τους Βουλευτές της Νέας Δημοκρατίας, οι Βουλευτές της Νέας Δημοκρατίας να πω ότι συμμετέχουν στον βαθμό που συμμετέχουν και περισσότερο οι Βουλευτές των άλλων κομμάτων. Για παράδειγμα, σήμερα έχουν εγγραφεί -και ευτυχώς και είναι προς τη σωστή κατεύθυνση- σαράντα οκτώ ομιλητές, εκ των οποίων οι είκοσι επτά είναι της Νέας Δημοκρατίας, παραπάνω από αναλογικά ποσοστιαία από τη δύναμή της μέσα στη Βουλή. Αυτό είναι θετικό. Ταυτόχρονα δεν σας κρύβω ότι, επειδή εγώ είμαι κάθε μέρα στη Βουλή και μιλάω σε όλα τα νομοσχέδια άνευ χειρογράφου, υπάρχουν και πάρα πολλοί Βουλευτές που τους βλέπω κάθε μέρα. Σε κάποιους μάλιστα έλεγα αστειευόμενος ότι: «Έχω βαρεθεί να σας βλέπω κάθε μέρα, σας βλέπω περισσότερο από την οικογένειά μου».

Και υπάρχουν και κάποιοι άλλοι που τους βλέπω σε πιο σπάνιες περιπτώσεις. Υπάρχουν και κάποιοι άλλοι που έχω ξεχάσει πώς μοιάζουν, μπορεί να τους δω σε μια έκτακτη ψηφοφορία, γιατί μόνο τότε εμφανίζονται. Πώς το λένε αυτόν άραγε; Είχα ξεχάσει πώς λέγεται.

Θα μας δοθεί ευκαιρία, από ό,τι κατάλαβα έκανε πρόταση το ΠΑΣΟΚ, όπως έχει δικαίωμα φυσικά, για ονομαστική ψηφοφορία απόψε, άρα θα είναι και οι τριακόσιοι ή σχεδόν οι τριακόσιοι και θα έχουμε ευκαιρία να δούμε…

**ΚΩΝΣΤΑΝΤΙΝΟΣ ΧΗΤΑΣ:** Αύριο το πρωί.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Αύριο το πρωί θα γίνει; Εντάξει, ακόμη καλύτερα να μην μας ξενυχτήσετε κιόλας. Αύριο το πρωί θα δούμε και τους τριακόσιους. Καλό αυτό.

Αλλά σε κάθε περίπτωση, να πω ότι εγώ -ως Βουλευτής Αθηνών βέβαια έχω αυτήν τη δυνατότητα- είμαι κάθε μέρα και στο Βήμα της Βουλής και στη Βουλή και στις κοινοβουλευτικές διαδικασίες και στην περιφέρειά μου πολλές ώρες, αλλά αυτό είναι το καθήκον μας. Ξέρω ότι το ίδιο δεν μπορεί να ισχύει για τους Βουλευτές της περιφέρειας. Είναι πιο δύσκολο γι’ αυτούς να πηγαίνουν στην περιφέρειά τους, αλλά εφόσον βρίσκονται στην Αθήνα πρέπει να συμμετέχουν ενεργότερα στις κοινοβουλευτικές διαδικασίες. Σε αυτό συμφωνούμε όλοι.

Τώρα επί του νομοσχεδίου, νομίζω ότι παρ’ όλο που γράφτηκαν σαράντα οκτώ Βουλευτές, δεν είδα ουσιαστικές και σημαντικές διαφωνίες. Το μόνο σημείο -και γι’ αυτό υποθέτω ότι κατέθεσε πρόταση το ΠΑΣΟΚ- είναι η Εθνική Αρχή Διαφάνειας και πώς θα γίνεται η επιλογή της διοίκησης. Εντάξει, το κατανοώ, θεμιτό είναι αυτό να υπάρχουν διαφωνίες για ένα συγκεκριμένο θέμα.

Εμείς ως Νέα Δημοκρατία θα την υπερψηφίσουμε τη διάταξη αυτή στην αυριανή ψηφοφορία, όπως ενημερώθηκα από τον κ. Χήτα, αλλά σε κάθε περίπτωση πρέπει να είμαστε επίσης έτοιμοι και εσείς από την Αντιπολίτευση να υπερψηφίσετε κάποιες διατάξεις, γιατί αυτό το νομοσχέδιο λύνει και προβλήματα, δεν είναι ιδεολογικού περιεχομένου νομοσχέδιο, λύνει κάποια γραφειοκρατικά βέβαια θέματα, κάποιες αγκυλώσεις που υπάρχουν, κάποιες αδικίες που μπορεί να έχουν γίνει, όπως αυτό το θέμα με τη στείρωση των κυνηγετικών σκύλων, όπως είναι η μεταφορά μαθητών, όπως είναι η ρύθμιση χρεών προς τους ΟΤΑ.

Αυτά είναι θέματα στα οποία δεν νομίζω ότι υπάρχουν πραγματικές διαφωνίες μεταξύ μας. Ας τα ψηφίσετε. Δεν θέλετε να ψηφίσετε στο σύνολό του το νομοσχέδιο; Ψηφίστε όμως τις διατάξεις που είναι προς τη σωστή κατεύθυνση, έστω και αν έχετε ενστάσεις προς την Εθνική Αρχή Διαφάνειας. Όλα αυτά τα θέματα τα λύνει αυτό το νομοσχέδιο, δεν είναι κάποιο συνολικό νομοσχέδιο, θα φέρει, υποθέτω, το Υπουργείο Εσωτερικών και άλλα νομοσχέδια. Ήδη κατετέθη ένα σήμερα για τη διευκόλυνση των προσλήψεων μέσω ΑΣΕΠ στο δημόσιο που είναι πάρα πολύ σημαντικό θέμα και θα τα δούμε και θα τα συζητήσουμε στη συνέχεια.

Εγώ σας ευχαριστώ πολύ. Σεβόμενος τον Κανονισμό, ολοκληρώνω εδώ. Να είστε καλά. Καλό σας απόγευμα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λοβέρδο.

Επόμενος ομιλητής είναι ο κ. Σπυρίδων Κουλκουδίνας, Βουλευτής της Νέας Δημοκρατίας.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στην Ολομέλεια της Βουλής έρχεται σήμερα προς συζήτηση και ψήφιση ένα σημαντικό νομοσχέδιο που αντιμετωπίζει και δίνει λύσεις σε πραγματικά υπαρκτά ζητήματα που αφορούν στον θεσμό της αυτοδιοίκησης πρώτου και δευτέρου βαθμού, στην αντιμετώπιση τοπικών, καθώς και υπερτοπικής σημασίας θα έλεγα προβλημάτων, αλλά και με την εισαγωγή ενός νέου πλαισίου ρυθμίσεων οφειλών προς τους δήμους.

Είναι θεωρώ στείρα και μηδενιστική η κριτική που ασκείται από την πλευρά της Αντιπολίτευσης, ιδιαίτερα όταν όλοι γνωρίζουν ότι η Κυβέρνηση της Νέας Δημοκρατίας ήταν αυτή που αύξησε τη χρηματοδότηση των οργανισμών τοπικής αυτοδιοίκησης μέσω των κεντρικών αυτοτελών πόρων κατά 33,5% την πενταετία 2019 - 2024.

Μάλιστα με το άρθρο 38 αυτού του νομοσχεδίου αυξάνονται κατά 53 εκατομμύρια ευρώ ετησίως από το 2025 οι Κεντρικοί Αυτοτελείς Πόροι που αποδίδει το κράτος στους δήμους και τις περιφέρειες της χώρας, προκειμένου να καλυφθούν αυξημένες λειτουργικές, καθώς και ενεργειακές ανάγκες.

Θέλω όμως να σταθώ στις διατάξεις του νομοσχεδίου για την αναβάθμιση των χερσαίων συνοριακών σταθμών που δεν θα πρέπει να υποτιμούνται από κανέναν.

Οι χερσαίοι συνοριακοί σταθμοί, κυρίες και κύριοι συνάδελφοι, αποτελούν κύρια πύλη εισόδου στη χώρα για τη βόρεια Ελλάδα. Ιδιαίτερα για τις περιοχές της βορείου Ελλάδος που συνδέονται με τον τουρισμό, όπως η Πιερία, θα πρέπει να σας πω ότι περισσότερο από 75% του τουρισμού στην Πιερία είναι οδικός τουρισμός και υπάρχει η ανάγκη σίγουρα ταχύτερης εξυπηρέτησης και διέλευσης των επισκεπτών μας, αλλά και αναβάθμισης της λειτουργίας τους καθώς και των παρεχόμενων υπηρεσιών τους.

Διαμορφώνεται λοιπόν ένα σαφές και συγκεκριμένο πλαίσιο το οποίο στοχεύει στην αναβάθμισή τους. Αναφέρω χαρακτηριστικά τον προσδιορισμό των όρων δόμησης για την ίδρυση νέων χερσαίων συνοριακών σταθμών και την επέκταση αυτών που ήδη λειτουργούν, την αναβάθμιση των εγκαταστάσεών τους που μπορεί να χρηματοδοτηθεί από εθνικούς πόρους αλλά και συγχρηματοδοτούμενα τομεακά ή περιφερειακά ευρωπαϊκά προγράμματα, την εκχώρηση επίσης στις περιφέρειες των αρμοδιοτήτων για την κατασκευή και τη συντήρηση του οδικού δικτύου και των παράπλευρων δρόμων που εξυπηρετούν τους χερσαίους συνοριακούς σταθμούς, καθώς και όλων των συνοδών έργων που πρέπει να γίνουν.

Μέσα από την αναβάθμιση των συνοριακών σταθμών αναβαθμίζεται συνολικά και το τουριστικό μας προϊόν και αυτό είναι κάτι το οποίο πρέπει να αντιληφθούμε. Καλύτερες υπηρεσίες και ταχύτερη διέλευση των επισκεπτών μας είναι στοιχεία που αποτελούσαν για πολλά χρόνια μεγάλα ζητούμενα, αλλά και αιτήματα όλων των τουριστικών φορέων της βορείου Ελλάδος.

Από εκεί και πέρα, κυρίες και κύριοι συνάδελφοι, οφείλω να επισημάνω το θετικό πρόσημο που έχουν οι διατάξεις του νομοσχεδίου που αφορούν τόσο σε θεσμικά και λειτουργικά ζητήματα της αυτοδιοίκησης όσο και για τους ίδιους τους πολίτες. Δεν αντιλαμβάνομαι καθόλου πραγματικά τον λόγο για τον οποίο κάποιοι θα μπορούσαν να εγείρουν ενστάσεις στη ρύθμιση με την οποία δίνεται η δυνατότητα ρύθμισης οφειλών προς τους δήμους και τα νομικά τους πρόσωπα με αποπληρωμή έως εξήντα δόσεις για τους πολίτες. Μάλιστα όπως τόνισαν και πολλοί συνάδελφοι προηγουμένως, προβλέπεται και απαλλαγή από τις προσαυξήσεις έως και 95% του συνολικού ποσού αυτών των προσαυξήσεων.

Επιπρόσθετα, δίνεται η δυνατότητα προσφυγής στον εξωδικαστικό συμβιβασμό για οφειλές σε δήμους που υπερβαίνουν τις 10.000 ευρώ. Ταυτόχρονα, αλλάζει και βελτιώνεται το πλαίσιο επιβολής του τέλους παρεπιδημούντων, προκειμένου να γίνει δικαιότερο και αναλογικότερο. Δεν θα έχει σε καμμία περίπτωση οριζόντια διάσταση, αλλά δίνεται η δυνατότητα σε κάθε δήμο να προσδιορίζει από μόνος του το ποσό του τέλους, ανάλογα με τις ιδιαιτερότητες της κάθε περιοχής και την επιβάρυνση που υφίσταται αυτή από τους επισκέπτες και τις επιχειρήσεις που λειτουργούν στη συγκεκριμένη περιοχή.

Θα πω ένα παράδειγμα από την Πιερία. Ο Δήμος Δίου - Ολύμπου θα μπορεί στον πρώην Δήμο Ανατολικού Ολύμπου να αυξήσει το τέλος παρεπιδημούντων και στον Δήμου Δίου που είναι αγροτική περιοχή να το διατηρήσει ίδιο ή για τον Δήμο Κατερίνης, στον Δήμο Παραλίας που είναι άκρως τουριστικός δήμος θα μπορεί να το αυξήσει και στον Δήμο Ελαφίνας, ας πούμε, να το διατηρήσει ίδιο.

Η ρύθμιση αυτή λοιπόν είναι εύλογη και αποτελούσε διαχρονικό αίτημα της αυτοδιοίκησης στο σύνολο και κυρίως, των δήμων που αποτελούν τουριστικό προορισμό. Και βέβαια ο προσδιορισμός του τέλους παρεπιδημούντων θα κινείται σε μια κλίμακα μεταξύ 0,50% και 0,75%, την οποία θα καθορίζουν οι δήμοι.

Δύναται λοιπόν ο κάθε δήμος, αγαπητοί κύριοι συνάδελφοι του ΣΥΡΙΖΑ, να αυξάνει τα έσοδά του και όχι να τα μειώνει, όπως είπε πριν από το Βήμα της Βουλής ο κ. Παππάς λανθασμένα.

Επισημαίνω επίσης διατάξεις του νομοσχεδίου που δίνουν λύσεις σε υπαρκτά προβλήματα της αυτοδιοίκησης, όπως η διευκόλυνση της διαδικασίας προσλήψεων των συμβασιούχων υπαλλήλων των δήμων, ιδιαίτερα στις ανταποδοτικές υπηρεσίες, η διευκόλυνση των δήμων σε ό,τι αφορά στη διαδικασία της αδειοδότησης των δημοτικών παιδικών και βρεφικών σταθμών, η πρόβλεψη σύμφωνα με την οποία ο συμψηφισμός των οφειλών των ΔΕΥΑ με αυτόν στον δήμο θα μπορεί να γίνεται χωρίς την προσκόμιση ενημερότητας, η δυνατότητα αντικατάστασης της υποχρέωσης παροχής γάλακτος, η οποία αναλύθηκε επίσης από τους δήμους προς τους εργαζόμενους, με μια ετήσια παροχή ειδικού επιδόματος ύψους 300 ευρώ που θα είναι ακατάσχετο και ταυτόχρονα θα είναι και αφορολόγητο, η θεσμοθέτηση επίσης ταχύτατων διαδικασιών για την υλοποίηση έργων πολιτικής προστασίας ή για την αποκατάσταση καταστροφών από τις περιφέρειες, κάτι το οποίο αντιλαμβανόμαστε όλοι εδώ μέσα ότι πλέον είναι πιο επίκαιρο από ποτέ.

Κυρίες και κύριοι συνάδελφοι, η ψήφος των Βουλευτών της κυβερνητικής πλειοψηφίας στο συγκεκριμένο νομοσχέδιο προφανέστατα και είναι θετική και αρραγής, όπως θετική είναι κατά βάση και η αποτίμηση των φορέων της αυτοδιοίκησης αλλά κυρίως των πολιτών. Η Κυβέρνηση πλέον ανεβάζει ρυθμούς, υλοποιεί ένα νομοθετικό και μεταρρυθμιστικό έργο που αντιμετωπίζει και λύνει προβλήματα.

Η Κυβέρνηση βήμα - βήμα υλοποιεί όλες τις προεκλογικές της δεσμεύσεις, δεσμεύσεις για τις οποίες -να σας υπενθυμίσω κυρίες και κύριοι συνάδελφοι- μας ψήφισε δύο φορές ο ελληνικός λαός το 2023.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κουλκουδίνα.

Πριν προχωρήσουμε στον επόμενο ομιλητή, θα ήθελα να κάνω μια ανακοίνωση στο Σώμα:

Μετά την κατάθεση ονομαστικής ψηφοφορίας εκ μέρους του ΠΑΣΟΚ, σήμερα θα ολοκληρωθεί ο κατάλογος των ομιλητών και αύριο στις 11 το πρωί θα διεξαχθεί η ψηφοφορία, τόσο η ονομαστική όσο και για όλα τα άρθρα. Αύριο δεν θα υπάρξει καμμία ομιλία, μόνο ψηφοφορία.

Καλείται στο Βήμα ο κ. Ιωάννης Γιώργος, Βουλευτής της Νέας Δημοκρατίας.

**ΙΩΑΝΝΗΣ ΓΙΩΡΓΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είμαι ιδιαίτερα χαρούμενος. Με το νούμερο πέντε την προηγούμενη φορά ξεκίνησα το πρωί και ανέβηκα στο Βήμα στις 19.30΄, με το νούμερο δεκαεπτά σήμερα στις 17.00΄. Είναι ένα βήμα στην πρόοδο.

Ως Βουλευτής προερχόμενος από την αυτοδιοίκηση -επί τριάντα χρόνια υπηρέτησα τον Α΄ και τον Β΄ βαθμό, κυρίως τον Β΄, ως Αντιπεριφερειάρχης δεκατρία, δεκατέσσερα χρόνια, ως Αντινομάρχης οκτώ χρόνια- θα εκφράσω την αγωνία που έζησα από κοντά και το άγχος του αυτοδιοικητικού, κατά την άσκηση των καθηκόντων μου. Ελπίδα μας σε κάθε κυβερνητική αλλαγή είναι να βρεθεί ένας άνθρωπος Βουλευτής ή εξωκοινοβουλευτικός, που θα έπαιρνε τη θέση του Υπουργού Εσωτερικών, ο οποίος θα ήταν γνώστης των θεμάτων, ώστε να πάνε όλα καλά. Και να, που φτάσαμε στη σημερινή μέρα -και είναι γνωστό σε όλους μας- που ο Υπουργός Εσωτερικών, κ. Θεόδωρος Λιβάνιος -με τον οποίο είχα την τιμή και την τύχη να συνεργαστώ μαζί του και στο παρελθόν, μιας και για πολλά χρόνια, όπως είπε, υπηρέτησε την αυτοδιοίκηση- είναι άριστος γνώστης των θεμάτων που άπτονται του Υπουργείου Εσωτερικών και κυρίως άνθρωπος του διαλόγου και της ουσίας των θεμάτων. Άλλωστε, αυτό αποτυπώθηκε και κατά τις συνεδριάσεις της επιτροπής από την πρώτη μέχρι την τέταρτη, όπου οι παρεμβάσεις και οι τοποθετήσεις του Υπουργού και των εισηγητών μας, ήταν προς την ολοκλήρωση της συζήτησης του νομοσχεδίου, καθοριστικές και σίγουρα χρήσιμες.

Ειδικότερα, κυρίες και κύριοι συνάδελφοι, στο νομοσχέδιο προβλέπονται παρεμβάσεις ουσιαστικού χαρακτήρα και εισάγεται η δυνατότητα ρύθμισης οφειλών στους δήμους και τα νομικά πρόσωπα με καταβολή σε εξήντα δόσεις για οφειλές που βεβαιώθηκαν μέχρι 31 Οκτωβρίου. Ανάσα για τους οφειλέτες πολίτες, αλλά και για τα ταμεία των δήμων. Ειδικά για τους ευάλωτους οφειλέτες θεσπίζεται επιπλέον απαλλαγή από τις προσαυξήσεις έως και 95%.

Στόχος βέβαια της ρύθμισης, όπως είπα, είναι να ελαφρυνθούν οι οφειλέτες, να αξιοποιήσουν αυτό που τους δίνεται, λαμβάνοντας με αυτόν τον τρόπο φορολογική ενημερότητα και αφ’ ετέρου να βελτιωθεί η εισπραξιμότητα των δήμων. Τα χρήματα τα οποία οφείλονται προς τους δήμους είναι περίπου 3,6 δισεκατομμύρια ευρώ. Για κάθε οφειλή άνω των 10.000 ευρώ θεσπίζεται η πάγια δυνατότητα προσφυγής στον εξωδικαστικό μηχανισμό.

Εκσυγχρονίζεται το πλαίσιο επιβολής του τέλους παρεπιδημούντων, προκειμένου να επιβάλλεται από τους δήμους με τρόπο δικαιότερο και αναλογικότερο, σύμφωνα πάντα με τις ιδιαιτερότητες κάθε περιοχής. Αναφέρθηκε προηγουμένως ο συνάδελφος κ. Κουλκουδίνας για τον τρόπο με τον οποίο αυτό μπορεί να γίνεται.

Τριπλασιάζεται το πρόστιμο για αυθαίρετη χρήση κοινοχρήστων χώρων, έτσι ώστε να δοθεί η δυνατότητα να απελευθερωθεί δημόσιος χώρος και να τιμωρούνται οι παραβάτες.

Καθορίζονται οι προϋποθέσεις αδειοδότησης και λειτουργίας των παιδικών σταθμών, μια γάγγραινα που τα τελευταία χρόνια ταλαιπώρησε τους δήμους. Εάν δεν υπήρχε τούτη τη στιγμή η παρέμβαση, το ένα τέταρτο των παιδικών σταθμών των δήμων θα λειτουργούσε.

Προστίθενται δε στην αρμοδιότητά τους η ίδρυση και η λειτουργία των ελαιοτριβείων.

Προκειμένου οι ΟΤΑ να εκκινούν έγκαιρα τη διαδικασία προσλήψεων συμβασιούχων εποχικών υπαλλήλων, ώστε το προσωπικό να παρέχει την εργασία του κατά τη χρονική περίοδο που υφίστανται οι πραγματικές ανάγκες, ο προγραμματισμός των προσλήψεων του επόμενου ημερολογιακού έτους αποδεσμεύεται από την ύπαρξη εγκεκριμένου προϋπολογισμού κι αυτό είναι άλλο ένα αίτημα των δήμων.

Η παροχή γάλακτος στους δικαιούχους εργαζόμενους των ΟΤΑ δύναται, με απόφαση του οικείου συμβουλίου, να αντικατασταθεί από ετήσια καταβολή χρηματικού ποσού ύψους 300 ευρώ αφορολόγητη και ακατάσχετη, προκειμένου να ωφεληθούν άμεσα οι εργαζόμενοι. Με τη συγκεκριμένη ρύθμιση δεν καταργούνται βέβαια τα μέσα ατομικής προστασίας, τουναντίον δίνεται μια ευελιξία προκειμένου να αντιμετωπιστεί ένα υπαρκτό πρόβλημα.

Στις ρυθμίσεις για την ενίσχυση των περιφερειών, προβλέπεται η δυνατότητα σύστασης επιτροπής για τη διαχείριση κινδύνων σε περιφερειακό επίπεδο με τη συμμετοχή επιστημόνων και επαγγελματιών με σχετική εξειδίκευση, μια παρέμβαση που έχρηζε άμεσης υλοποίησης, καθώς είναι σημαντικό να υπάρχει ένας μηχανισμός ανά περιοχή που θα μπορεί να αντιμετωπίζει αυτού του είδους τα προβλήματα. Για όσους ζήσαμε καταστάσεις όπως τον κυκλώνα του 2019 στη Χαλκιδική ή τον «Ντάνιελ» ή τον «Μπάλλο», είμαστε σε θέση να καταλάβουμε τι σημαίνει ταχύτητα και γρήγορη αντιμετώπιση των επιπτώσεων ενός φυσικού φαινομένου.

Ένα μόνιμο πρόβλημα, που βρίσκει, όμως, τη λύση του -κατά την άποψή μου-, είναι η αντιμετώπιση θεμάτων μετακίνησης μαθητών, κυρίως μεμονωμένων σε ορεινές και μειονεκτικές περιοχές, όπως αυτές της Χαλκιδικής, γεγονός που οδήγησε στη λήψη απόφασης ώστε να δίνεται η δυνατότητα σύναψης συμβάσεων leasing για τη μίσθωση οχημάτων από τις περιφέρειες προκειμένου να αντιμετωπιστούν δυσκολίες στη μεταφορά μαθητών που ανακύπτουν όταν οι σχετικές διαγωνιστικές διαδικασίες αποβαίνουν άγονες.

Κυρίες και κύριοι συνάδελφοι, στις τελευταίες επαφές μου με τους αυτοδιοικητικούς του νομού μού τέθηκε το μεγάλο ζήτημα της αποπληρωμής παλαιών χρεών και η αδυναμία να αντεπεξέλθουν στις αυξημένες ανάγκες λόγω ακρίβειας, κυρίως στο ενεργειακό τους. Η Κυβέρνηση αφουγκράστηκε την αγωνία τους και αυξάνει κατά 53 εκατομμύρια ευρώ ετησίως από το 2025 τους ΚΑΠ που αποδίδονται από το κράτος στους δήμους και στις περιφέρειες της χώρας, προκειμένου να υποστηριχθούν στην αντιμετώπιση των αυξημένων μισθολογικών και ενεργειακών δαπανών.

Επιπλέον, ειδικά για το 2024, οι ΚΑΠ αυξάνονται κατά 108 εκατομμύρια, εκ των οποίων τα 90 εκατομμύρια θα διατεθούν για την εξόφληση εκκρεμών και ληξιπρόθεσμων υποχρεώσεων των δήμων προς τρίτους, που αποτελεί γι’ αυτούς θηλιά στο λαιμό.

Εισάγονται ρυθμίσεις που επιταχύνουν τη συνολική αναμόρφωση του θεσμικού πλαισίου της αυτοδιοίκησης με τη σύσταση μονάδας σύνταξης και εφαρμογής του Κώδικα Αυτοδιοίκησης στο Υπουργείο Εσωτερικών, ο οποίος θα αποτελέσει το νέο ενοποιημένο και σύγχρονο νομοθετικό πλαίσιο για τις αρμοδιότητες και τον τρόπο λειτουργίας της αυτοδιοίκησης της χώρας.

Όσον αφορά στην αναβάθμιση των χερσαίων συνοριακών σταθμών –αναφέρθηκε, επίσης, ο προηγούμενος ομιλητής- για όλους εμάς, που βρισκόμαστε σε νομούς της βόρειας Ελλάδας, ο οδικός τουρισμός αποτελεί μια από τις κύριες πηγές εσόδων. Στόχος του παρόντος είναι οι χερσαίοι συνοριακοί σταθμοί να καταστούν λειτουργικοί και σύγχρονοι, σύμφωνα με τις πρότυπες προδιαγραφές λειτουργίας και τους σχετικούς ευρωπαϊκούς κανονισμούς και τη συμμόρφωση της Ελλάδας προς το κεκτημένο Σένγκεν.

Ιδιαίτερη αναφορά γίνεται στο νομοσχέδιο για τους ιδιοκτήτες ζώων συντροφιάς που δεν επιθυμούν να στειρώσουν τα ζώα τους και για τους κυνηγετικούς σκύλους.

Κυρίες και κύριοι συνάδελφοι, τα τελευταία χρόνια έχουν γίνει σημαντικά βήματα από πλευράς της Κυβέρνησης ως προς την οικονομική και θεσμική στήριξη της αυτοδιοίκησης, προκειμένου να δημιουργηθεί ένα σύγχρονο αποτελεσματικό κράτος και μια σύγχρονη και ισχυρή αυτοδιοίκηση με αναπτυξιακή προοπτική και με στόχο πάντα την εξυπηρέτηση του πολίτη που είναι στον πυρήνα της πολιτικής μας.

Από την πολύχρονη θητεία μου στην αυτοδιοίκηση, το παρόν νομοσχέδιο είμαι σίγουρος ότι θα αναμορφώσει και θα ενδυναμώσει το θεσμικό πλαίσιο και το αυτοδιοίκητο της τοπικής αυτοδιοίκησης και όπως ανέφερε κι ο εκπρόσωπος των ατόμων με ειδικές ανάγκες, κατά τη διάρκεια των συνεδριάσεων της επιτροπής, κινείται προς τη σωστή κατεύθυνση γι’ αυτούς.

Σας καλώ, λοιπόν, να ψηφίσετε το παρόν νομοσχέδιο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιώργο Ιωάννη.

Επόμενος ομιλητής είναι ο κ. Γεώργιος Στύλιος, Βουλευτής της Νέας Δημοκρατίας και μετά θα ακολουθήσει ο κ. Μάντζος, Κοινοβουλευτικός Εκπρόσωπος του ΠΑΣΟΚ.

Παρακαλώ, κύριε Στύλιο, έχετε τον λόγο.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα συζητάμε ένα σημαντικό νομοσχέδιο για τους δήμους της χώρας μας. Στην ομιλία μου θα επικεντρωθώ στο καίριο ζήτημα των ληξιπρόθεσμων οφειλών των δήμων και θα αναφερθώ συγκεκριμένα στο άρθρο 38 που αντιμετωπίζει το συγκεκριμένο θέμα.

Γνωρίζω από πρώτο χέρι το πρόβλημα, γιατί και στον δικό μου νομό, στην Άρτα, υπάρχουν δήμοι με ληξιπρόθεσμες οφειλές. Σύμφωνα με τις διοικήσεις και τις αρχές των δήμων του νομού μου, ορισμένοι μπορούν να διαχειριστούν τις οφειλές τους και τις διαχειρίζονται, ενώ άλλοι -όπως ισχυρίζονται οι ίδιοι, οι δήμαρχοι, δηλαδή- έχουν υποχρεώσεις ανελαστικές και δεν μπορούν να τις διαχειριστούν.

Ποιο είναι, όμως, το αποτέλεσμα; Δημιουργείται σύγχυση στις επιχειρήσεις που συναλλάσσονται με τους δήμους και με τον συγκεκριμένο δήμο. Δίνεται πρόσφορο έδαφος για ανεδαφικές αντιπαραθέσεις μεταξύ αντιπολίτευσης και συμπολίτευσης στον εκάστοτε δήμο. Στο διά ταύτα, ο δήμος δεν λειτουργεί και τέλος, ο πολίτης δεν εξυπηρετείται.

Ας δούμε πρώτα, γιατί υπάρχει το πρόβλημα των ληξιπρόθεσμων οφειλών. Θα σας πω και τη δική μου άποψη και τη δική μου αντίληψη.

Πρώτον, παρατηρούνται συχνά τυπικές ελλείψεις που εμποδίζουν τη διαδικασία πληρωμής. Αυτές οφείλονται σε αδράνεια ή και σε λάθη των διοικητικών υπαλλήλων και της διοίκησης γενικότερα. Οφείλεται, επιπλέον, σε ελλείψεις στα δικαιολογητικά ή και σε ολιγωρία στη μη έγκαιρη υποβολή των παραστατικών από τους ίδιους τους προμηθευτές, τους εργολάβους και τις επιχειρήσεις που συναλλάσσονται με τους δήμους.

Δεύτερον, οι ληξιπρόθεσμες οφειλές, είναι απόρροια της απουσίας ενός πνεύματος συνετής διαχείρισης από τις ίδιες τις δημοτικές αρχές. Εξηγούμαι, οι δήμοι πολλές φορές αναλαμβάνουν περισσότερες υποχρεώσεις από όσα τα διαθέσιμα που έχουν με βάση τον προϋπολογισμό τους. Επιπλέον, οι δημοτικές αρχές δεν εξηγούν στον πολίτη ότι τα χρήματα είναι πεπερασμένα. Ο πολίτης ζητά να γίνει αυτό που επιδιώκει, οι δήμοι για να γίνουν αρεστοί, ικανοποιούν αυτά τα αιτήματα και μετά αναζητούν να καλύψουν τις υποχρεώσεις και τις δαπάνες από ποσά που δεν είχαν και δεν έχουν, με συνέπεια να δημιουργούνται οφειλές και να έχουμε, μάλιστα, και ληξιπρόθεσμες οφειλές.

Ας είμαστε ειλικρινείς μεταξύ μας. Το πρόβλημα των οφειλών δεν είναι καινούργιο. Υπήρχε και υπάρχει και σήμερα. Στο τέλος, όμως, το βάρος πέφτει στον Έλληνα φορολογούμενο, ο οποίος καλείται να καταβάλει επιπλέον φόρους, τη στιγμή που οι δήμοι παρουσιάζουν σοβαρές δυσλειτουργίες καθημερινά.

Κυρίες και κύριοι Βουλευτές, με το άρθρο 38 που προτείνεται σήμερα, γίνεται ένα βήμα για τη λύση του συγκεκριμένου προβλήματος. Ας δούμε τα τρία βασικά σημεία του συγκεκριμένου άρθρου:

Πρώτον, από το 2025 η χρηματοδότηση των δήμων και των περιφερειών στον τακτικό τους προϋπολογισμό αυξάνεται κατά 53.000.000 ευρώ ετησίως, ώστε να καλυφθούν έξοδα μισθοδοσίας, ενέργειας και άλλες λειτουργικές δαπάνες και ανάγκες.

Δεύτερον, οι υποχρεώσεις των δήμων από δικαστικές αποφάσεις και διαταγές πληρωμής που κατέστησαν τελεσίδικες έως τις 15 Σεπτεμβρίου 2024, μπορούν να εξοφληθούν μέσα από τον λογαριασμό, ύψους 80.000.000 ευρώ, που τηρείται στο Ταμείο Παρακαταθηκών και Δανείων.

Τρίτον -και μεγάλης σημασίας-, δίνονται 108.000.000 επιπλέον ως εξής: Για λειτουργικές δαπάνες στις περιφέρειες δίνονται 8.000.000 ευρώ, για λειτουργικές δαπάνες στους δήμους 10.000.000 ευρώ και ειδικά για την αποπληρωμή των ληξιπρόθεσμων οφειλών των δήμων 90.000.000 ευρώ. Τα χρήματα αυτά θα καταβληθούν και θα δοθούν απευθείας στους δήμους. Τα 108.000.000 είναι έκτακτη επιχορήγηση για φέτος.

Το ποσό της επιχορήγησης, θα ανέρχεται μέχρι το 60% των ληξιπρόθεσμων οφειλών για κάθε δήμο, σύμφωνα με τα οικονομικά στοιχεία, όμως, που έχουν υποβληθεί στο Υπουργείο Εσωτερικών μέχρι τον Αύγουστο του 2024. Για να είμαστε ξεκάθαροι, για να δοθούν αυτά τα χρήματα, θα πρέπει οι οφειλές να έχουν δηλωθεί. Αν κάποιοι δήμοι δεν τις δήλωσαν εγκαίρως στη βάση του Υπουργείου Εσωτερικών, δεν θα μπορούν να λάβουν το ποσό της επιχορήγησης από τα 90.000.000 ευρώ, για την αποπληρωμή των ληξιπρόθεσμων.

Ευελπιστώ, όμως, ότι δεν θα έχουμε τέτοια φαινόμενα, διότι πιστεύω ότι η πλειοψηφία των δημοτικών υπαλλήλων είναι εξοικειωμένοι με τη συγκεκριμένη διαδικασία υποβολής οικονομικών στοιχείων, η οποία προβλέπεται από το 2017. Με αυτή τη διαδικασία διασφαλίζεται ότι τα χρήματα θα χρησιμοποιηθούν με διαφάνεια.

Το 2020, μάλιστα, η κυβέρνηση του Κυριάκου Μητσοτάκη εξειδίκευσε τον τρόπο με τον οποίο δηλώνονται οι οφειλές αυτές προς το Υπουργείο Εσωτερικών ανά κατηγορία δαπανών, τις οποίες προσδιόρισε και αναπτύχθηκε έτσι ένας κόμβος, ένας μηχανισμός αποτροπής συσσώρευσης ληξιπρόθεσμων οφειλών.

Παρ’ όλα αυτά τα μέτρα, οι δήμοι συνεχίζουν να αναλαμβάνουν υποχρεώσεις προς τρίτους με χρήματα που δεν έχουν και χρήματα που δεν τους έχουν χορηγηθεί, διογκώνοντας έτσι τις ληξιπρόθεσμες οφειλές τους αντί να τις περιορίσουν. Αυτό δεν μπορεί να συνεχίζεται και ούτε μπορεί το κράτος να δίνει εμβαλωματικά επιχορηγήσεις. Στο τέλος αυτό αποβαίνει σε βάρος του Έλληνα φορολογούμενου του σήμερα και θέτει σε κίνδυνο τη δημοσιονομική βιωσιμότητα των επόμενων γενεών. Κάπως έτσι φτάσαμε κάποια στιγμή και στα πρόθυρα της χρεοκοπίας.

(Στο σημείο αυτό κτυπάει το κουδούνι λήξεως του χρόνου ομιλίας τους κυρίου Βουλευτή)

Τελειώνω, κύριε Πρόεδρε, σε ένα λεπτό.

Είναι σκόπιμο, λοιπόν, κύριε Υπουργέ, να βελτιωθεί ο μηχανισμός αυτός, για να είναι οι λύσεις πιο αποτελεσματικές, για να μη γίνεται η εξαίρεση κανόνας, για να μην αναγκαζόμαστε κάθε χρόνο να ψάχνουμε για έκτακτες πιστώσεις από τον κρατικό προϋπολογισμό. Όμως, δεν αρκεί μόνο αυτό. Χρειάζεται υπευθυνότητα και συνεργασία από όλους, για να λειτουργεί το κράτος απρόσκοπτα. Και εξηγούμαι: δημοτικές αρχές, διοικήσεις των δήμων -δήμαρχοι δηλαδή- υπάλληλοι, προμηθευτές και πολίτες.

Με τη σημερινή νομοθετική ρύθμιση πάμε σε μια δραστική λύση, για να εκπληρώνουν οι δήμοι τις υποχρεώσεις τους. Οργανώνουμε το κράτος για να γίνει πιο αξιόπιστο, πιο διαφανές και φερέγγυο. Δημιουργούμε αίσθημα ασφάλειας σε αυτόν που παρέχει έργα και υπηρεσίες στους δήμους, για να μπορεί και αυτός με τη σειρά του να προγραμματίσει τις δικές του υποχρεώσεις. Οι προμηθευτές πληρώνονται έγκαιρα και μπορεί να βελτιώνεται συστηματικά έτσι το επίπεδο των υπηρεσιών που απολαμβάνει ο κάθε δημότης. Με απλά λόγια, κάνουμε το κράτος καλύτερο και τους δήμους πιο αποτελεσματικούς.

Σας καλώ, λοιπόν, κυρίες και κύριοι συνάδελφοι, να υπερψηφίσετε για αυτούς τους λόγους το συγκεκριμένο νομοσχέδιο

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Στύλιο.

Επόμενος ομιλητής ο κ. Δημήτρης Μάντζος, Κοινοβουλευτικός Εκπρόσωπος του ΠΑΣΟΚ.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ζούμε αυτές τις ημέρες έναν χρόνο από την αποτρόπαιη τρομοκρατική επίθεση της Χαμάς, πέρυσι στις 7 του Οκτώβρη 2023, με πολλούς νεκρούς, ομήρους οι οποίοι ακόμη κρατούνται και έναν χρόνο από την έναρξη των ισραηλινών επιθέσεων στη Λωρίδα της Γάζας, στη Δυτική Όχθη, επιθέσεων οι οποίες έχουν λάβει χαρακτηριστικά εθνοκάθαρσης, εγκλημάτων πολέμου, με μια κυβέρνηση που, δυστυχώς, φαίνεται σαν να προσπαθεί να αντλήσει νομιμοποίηση μέσα από τη βία.

Σε αυτόν τον έναν χρόνο βλέπουμε τη διεύρυνση του κύκλου της βίας και του αίματος και του μίσους, με την εμπλοκή περιφερειακών παραγόντων, όπως το Ιράν, όπως ο Λίβανος και η Χεζμπολάχ και με νέες τρομοκρατικές επιθέσεις εις βάρος αμάχων στο Ισραήλ. Αυτή, ακριβώς, η κατάσταση επισημαίνει και υπογραμμίζει την ανάγκη να υπάρξει ενεργητική πρωτοβουλία από τη διεθνή κοινότητα με την ενεργητική συμμετοχή της Ελλάδας για τη διαμεσολάβηση, για την άμεση κατάπαυση του πυρός και για την έναρξη συνομιλιών για τη μόνη δίκαιη, βιώσιμη μακροπρόθεσμη λύση της ειρηνικής συμβίωσης δύο επίσημα αναγνωρισμένων κρατών, του παλαιστινιακού κράτους και του κράτους του Ισραήλ στην περιοχή.

Στα καθ’ ημάς, είναι ήδη δυσανάλογα πολλές οι φορές και οι περιπτώσεις που σε αυτή εδώ την Αίθουσα έχουμε αναγκαστεί να επιστρέψουμε στα βασικά, σε θεμελιώδεις έννοιες πολιτικής οργάνωσης και λειτουργίας.

Είναι, πράγματι, πολλές οι φορές και οι νομοθετικές πρωτοβουλίες αυτής της Κυβέρνησης που έχουν αναδείξει την ουσία, ότι δεν πρόκειται για απλές παρεμβάσεις με τις οποίες διαφωνεί κάποιος, αλλά ότι πρόκειται για βαθιά διαφορά φιλοσοφίας. Και είναι μια ιστορία αυτή που αρχίζει πέντε χρόνια πίσω, από τον Ιούλιο του 2019, με το πρώτο σχέδιο νόμου αυτής της κυβέρνησης, της προηγούμενης κυβέρνησης ή αυτής υπό την προηγούμενη εκδοχή της, όπως μπορεί να το πει κάποιος ακριβέστερα, ένα νέο σχέδιο οργάνωσης της κυβέρνησης που δεν θα αφορούσε τελικά μόνο στην κυβέρνηση, αλλά και στο κράτος. Δεν θα δημιουργούσε απλώς το κράτος η κυβέρνηση. Η κυβέρνηση θα γινόταν το κράτος, «L’ état, c’est moi!», ένα συγκεντρωτικό, άρα αναποτελεσματικό κράτος, που δεν θα είχε ως κριτήριο αποδοτικότητας τη θεραπεία του δημοσίου συμφέροντος, αλλά του συμφέροντος των ιδίων των εμπνευστών του. Ένα εταιρικό μοντέλο μάνατζμεντ, με ένα κλειστό ολιγομελές διοικητικό συμβούλιο, παχυλά μερίσματα για τους φίλους, «ημέτερους», μετόχους και μηδενική εταιρική κοινωνική ευθύνη. Η κοινωνία εντελώς απούσα. Κανένα όφελος για αυτή.

Και σε αυτό το κλειστό μοντέλο διοίκησης ήμασταν και είμαστε διαχρονικά πολιτικά, φιλοσοφικά αντίθετοι. Διότι άλλο είναι ο συντονισμός και η επιτελικότητα και άλλο η υπερσυγκέντρωση, άλλο η ευελιξία και άλλο ο εναγκαλισμός, άλλο η αποδοτικότητα και άλλο η παρεμβατικότητα.

Αποτελεσματικό κράτος είναι ένα κράτος το οποίο μπορεί και φέρνει εις πέρας τον σκοπό του, να επιτελεί τον ρόλο του αρωγού του πολίτη. Δεν είναι ένα κράτος το οποίο παρατείνει τα πάντα, επειδή αδυνατεί να τα εφαρμόσει, ακόμα και σε νομοθεσίες όπως αυτές για τα ζώα συντροφιάς. Ένα κράτος το οποίο είναι αποτελεσματικό δεν είναι ένα κράτος το οποίο τρέχει ασθμαίνοντας πίσω από τις εξελίξεις και τις κοινωνικές παθογένειες, κάνοντας ότι τώρα συνειδητοποιεί, για παράδειγμα, ότι υπάρχει η κοινωνική παθολογία της νεανικής παραβατικότητας και της σχολικής βίας. Ένα αποτελεσματικό κράτος προνοεί, μελετά και έρχεται με λύσεις πρόληψης, όχι απλής και τυφλής καταστολής, που μάλιστα λαμβάνουν πολλές φορές και ακραίες διατυπώσεις, όπως αυτές που επεφύλαξε ο Υπουργός Δικαιοσύνης για την παιδαγωγική πρακτική του 2024, ίσως εκατό χρόνια πίσω.

Σε αυτή, ακριβώς, τη φιλοσοφική διαφορά εδράζεται όλη η αντίθεσή μας στον πυρήνα του επιτελικού κράτους και στον τρόπο που επέλεξε αυτή η Κυβέρνηση να λειτουργήσει μεταξύ άλλων και ως κομμάτι του επιτελικού κράτους και η ίδια η Εθνική Αρχή Διαφάνειας εξ υπαρχής. Και εκεί, ακριβώς, εδράζεται η δική σας φιλοσοφία, της Νέας Δημοκρατίας, στις επιλογές που κάνατε και κάνετε, ακόμα και στο κρίσιμο και ευαίσθητο πεδίο των ανεξάρτητων αρχών.

Διαφωνούσαμε εξαρχής με τον ορισμό του πρώτου διοικητή της αρχής αυτής από τον Πρωθυπουργό. Διαφωνούσαμε εξαρχής με τον τρόπο που συγκροτήθηκε το συμβούλιο διοίκησης, όπως το είχατε προβλέψει. Από αυτό εδώ το Βήμα, ο τότε ειδικός αγορητής μας Χάρης Καστανίδης, στις 30 Ιουλίου του 2019 στις επιτροπές και μετά στην Ολομέλεια, τα είχε πει.

Διαφωνήσαμε, στη συνέχεια, τον Απρίλιο του 2021, με τη φωτογραφική προκήρυξη για την τοποθέτηση του τότε διοικητή, την οριστική τοποθέτηση, την επικύρωση ουσιαστικά της τοποθέτησης. Σας τα λέγαμε τόσα χρόνια και τώρα απλώς επιβεβαιωνόμαστε στην τρίτη εκδοχή.

Η επιλεγμένη από τον προηγούμενο διοικητή εκτελούσα χρέη διοικητή, πρέπει σήμερα ντε και καλά να μπει και αυτή στο οικογενειακό άλμπουμ φωτογραφιών. Είναι επαίσχυντο αυτό που γίνεται. Δεν μπορεί εν έτει 2024, αντί να τοποθετείται σε κρίσιμη θέση ευθύνης ένα άτομο με τα απαιτούμενα προσόντα της θέσης, να έρχεται η Κυβέρνηση και να πλάθει τη θέση κατ’ εικόνα και καθ’ ομοίωση του προσώπου που επιλέγει για αυτή.

Δεν μπορούμε πλέον να μιλάμε για εμπιστοσύνη στη λειτουργία της Εθνικής Αρχής Διαφάνειας πολύ απλά, διότι δείχνει να μην υπηρετεί τη διαφάνεια και αποδεικνύεται πολλές φορές προσχηματική η λειτουργία της. Άλλες φορές έχει φτάσει στο σημείο να εμποδίσει και την ανάδειξη της αλήθειας, προσδεμένη σε κυβερνητικά αφηγήματα, φοβούμαστε.

Δύο είναι οι εμβληματικές, αλλά όχι οι μόνες περιπτώσεις. Τον περασμένο Φεβρουάριο του 2024, στην εξεταστική επιτροπή για τη διερεύνηση του εγκλήματος στα Τέμπη, όπου σε ερωτήσεις και της Μιλένας Αποστολάκη -σας το υπενθύμισε το πρωί- η ασκούσα χρέη διοικητή μίλησε με προκλητικό τρόπο στην αρμόδια επιτροπή της Βουλής για παθογένειες, διοικητικές αστοχίες, ενώ η παντελής έλλειψη ασφαλιστικών δικλίδων στο σιδηροδρομικό δίκτυο έχει πλέον πιστοποιηθεί από διεθνείς φορείς και δικαστικές αρχές ότι κόστισε τη ζωή σε πενήντα επτά συνανθρώπους μας.

Και όμως, μία επιθεωρήτρια της Εθνικής Αρχής Διαφάνειας έφυγε από την αρχή -αφού της αφαιρέθηκε ο φάκελος- και δύο ελεγκτές ήδη ελέγχονται ποινικά για πλημμελή έλεγχο σε σχέση ακριβώς με την αμαρτωλή και αιματηρή ήδη σύμβαση 717/2014 για τη φωτοσήμανση και τηλεδιοίκηση της σιδηροδρομικής γραμμής. Διότι βρήκαν πλημμέλειες και καθυστερήσεις, αλλά διέγνωσαν μόνο πειθαρχικές και όχι ποινικές ευθύνες. Τι και αν μετά ήρθε η Ευρωπαϊκή Εισαγγελία και άσκησε ποινικές διώξεις σε είκοσι τρία φυσικά πρόσωπα γι’ αυτές ακριβώς τις καθυστερήσεις;

Όμως και παλαιότερα, τον Σεπτέμβριο του 2022, όπως θα μπορούσε να σας υπενθυμίσει, πράγματι, η Ευαγγελία Λιακούλη και ο Δημήτρης Μπιάγκης, που συμμετείχαν τότε εκ μέρους της Κοινοβουλευτικής μας Ομάδας στην εξεταστική επιτροπή για τη διερεύνηση του σκανδάλου των υποκλοπών, πάλι η ίδια ασκούσα τα χρέη διοικητή της αρχής ενημέρωσε τη Βουλή πως θεωρεί και θεωρούσε επαρκή έλεγχο της υπόθεσης ένα ερώτημα προς την ΕΥΠ αν έχει και είχε σύμβαση με τις εταιρείες που διακινούσαν και εισήγαγαν και εξήγαγαν με τις ευλογίες της Κυβέρνησης στην Αφρική το «Predator», αν έχει σύμβαση η ΕΥΠ για το «Predator» και ένα δεύτερο ερώτημα, εάν η εισαγγελέας της ΕΥΠ έχει κάνει σωστά τη δουλειά της. Και με ένα «όχι» στην πρώτη ερώτηση και ένα «ναι» στη δεύτερη ερώτηση, η Εθνική Αρχή Διαφάνειας έκρινε ότι καθάρισε, ότι έδειξε την αλήθεια. Δηλαδή, ένα πολύκροτο σκάνδαλο ευρωπαϊκών διαστάσεων, που εκθέτει βάναυσα τη δημοκρατία μας στον ίδιο τον πυρήνα του κράτους δικαίου, η Εθνική Αρχή Διαφάνειας, που αυτή η πολιτεία έχει δημιουργήσει για να ερευνά, ακριβώς, τις κυβερνητικές ή κρατικές ευθύνες για τα ζητήματα, ακριβώς, προστασίας των δικαιωμάτων, ικανοποιείται με δύο απλές ερωταπαντήσεις.

Και ακόμα χειρότερα, η αρχή δεν έχει βρει μέχρι σήμερα ούτε ίχνος κρατικής κακοδιαχείρισης και δεν έχει ενοχλήσει, όπως άλλες ανεξάρτητες αρχές, την Κυβέρνηση. Είναι κομμάτι μιας τελετουργίας στο πλαίσιο ενός επιτελικού κράτους και αυτό είναι απλώς ένα πρόσχημα.

Είδαμε πρόσφατα, για παράδειγμα, Έλληνας επιστήμονας να αναλαμβάνει διευθυντής σε ένα διεθνές κέντρο του Πανεπιστημίου της Κολούμπια που ξεκίνησε τη λειτουργία του στην Αθήνα. Δεν είναι τυχαίος επιστήμονας. Ήταν μέχρι πρόσφατα μετακλητός υπάλληλος στο Υπουργείο Παιδείας, έως και στο Μέγαρο Μαξίμου και δεν πέρασε ένας χρόνος από τότε που παραιτήθηκε από τη θέση του μετακλητού, όπως απαιτεί ο ίδιος νόμος που ψήφισε αυτή η Κυβέρνηση και ανέλαβε καθήκοντα, σύμφωνα με την ιστοσελίδα της Εθνικής Αρχής Διαφάνειας, χωρίς να έχει ζητήσει την άδεια της Επιτροπής Δεοντολογίας, που λειτουργεί στην Εθνική Αρχή Διαφάνειας, ώστε να διαγνωστεί αν υπάρχει ή όχι σύγκρουση συμφερόντων στην περίπτωσή του, ως πρώην μετακλητού, όπως προβλέπει το άρθρο 76 του ν.4622/2019. Ο κύριος αυτός, όπως και πολλοί ακόμα, ένιωσε ασφαλής, γιατί ο έλεγχος δεν θα γινόταν αυτεπαγγέλτως, θα γινόταν μόνο κατόπιν παραγγελίας. Κανείς μέχρι σήμερα δεν έχει ελεγχθεί κατόπιν εντολής ή παραγγελίας.

Ξέρετε, συνάδελφοι, για πόσες περιπτώσεις έχει συγκληθεί αυτή η Επιτροπή Δεοντολογίας της Εθνικής Αρχής Διαφάνειας από τον Οκτώβρη του 2021 έως σήμερα; Για δεκαεπτά περιπτώσεις και διατρέχοντας αυτές τις περιπτώσεις, διαβάζουμε πολύ στενή ερμηνεία της σύγκρουσης συμφερόντων. Για παράδειγμα, πρώην Υπουργός που αποχώρησε από το Υπουργείο του για να αναλάβει διευθυντής σε εταιρεία ναυπηγείων -το Υπουργείο του ήταν το Υπουργείο Ναυτιλίας- έλαβε άδεια χωρίς να ελέγχεται για σύγκρουση συμφερόντων, παρ’ όλο ότι συμμετείχε στο Υπουργικό Συμβούλιο, ακριβώς, με το χαρτοφυλάκιο της ναυτιλίας. Δεν το θεώρησε αυτό η Επιτροπή Δεοντολογίας σύγκρουση συμφερόντων και του επιβλήθηκε απλώς ένας αχαρακτήριστος περιορισμός απαγόρευσης για ένα έτος της εκπροσώπησης της εταιρείας σε συνεννοήσεις ή συναντήσεις και επαφές με την ηγεσία του Υπουργείου της προέλευσής του.

Ένας άλλος πάλι έπιασε δουλειά υψηλόβαθμου στελέχους σε εταιρεία φύλαξης που είχε αναλάβει τη φύλαξη των δομών που μέχρι πρότινος διοικούσε. Αυτή είναι η έννοια της διαφάνειας και της δεοντολογίας για την ελληνική πολιτεία, όπως εκφράζεται σήμερα από τα αρμόδια όργανα της Κυβέρνησης της Νέας Δημοκρατίας.

Η Εθνική Αρχή Διαφάνειας σε μια δημοκρατία δεν πρέπει να ασκεί έλεγχο κατόπιν εντολών ή εγκρίσεων από την κυβέρνηση, πρέπει να λειτουργεί αυτεπαγγέλτως, για να ελέγχει, όχι να καλύπτει, για να εκθέτει, όχι να αποσιωπά. Αν θέλει η Κυβέρνηση να έχει τις ελεγκτικές αρχές στα μέτρα της, αν δεν θέλει αντιδράσεις και φωνές, εμείς δεν θα της κάνουμε τη χάρη, εμείς δεν θα σιωπήσουμε, θα την εκθέτουμε και θα καταγγέλλουμε τις μεθοδεύσεις σε κάθε περίπτωση, όπως κάναμε με την πρώτη εκδοχή αυτής της φωτογραφικής αναξιοκρατίας.

Ένας πτυχιούχος μουσικής τοποθετήθηκε πριν από πέντε χρόνια διοικητής της ΕΥΠ με νομοθετική παρέμβαση που άλλαζε τα προσόντα -όπως γίνεται ακριβώς σήμερα για τον διοικητή της Εθνικής Αρχής Διαφάνειας- και πλέον όλη η Ευρώπη συζητά τα έργα και τις ημέρες αυτού του καθηγητή μουσικής με τις παρακολουθήσεις και τις υποκλοπές. Εν συνεχεία, η σύνθεση της Αρχής Διασφάλισης Απορρήτου Επικοινωνιών άλλαξε από τη Βουλή μόλις την παραμονή λήψης κρίσιμης απόφασης για τις υποκλοπές εις βάρος της ΕΥΠ, με μεθόδευση της Νέας Δημοκρατίας και του κόμματος της Ελληνικής Λύσης.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Για εσάς οι ανεξάρτητες αρχές πρέπει να είναι ανεξάρτητες μόνο στον βαθμό που σας βολεύει, στον βαθμό που υπηρετούν τις πολιτικές και τις σκοπιμότητες της Νέας Δημοκρατίας, να είναι πλήρως ελεγχόμενες από το αόρατο χέρι της Κυβέρνησης, αλλά να διατηρούν και τον μανδύα της ανεξαρτησίας. Αλλιώς, κάνετε και ορισμένες επιθέσεις στους επικεφαλής τους. Το είδαμε αυτό. Η ανεξαρτησία, όμως, δεν είναι έννοια υποκειμενικά δομημένη ανάλογα με το συμφέρον του κόμματος που κυβερνά. Η ανεξαρτησία των αρχών είναι συνταγματικά κατοχυρωμένη, υπηρετεί το κράτος δικαίου και τη δημοκρατική αρχή. Δεν είναι αυτά απλές θεωρίες σε συγγράμματα και εγχειρίδια Συνταγματικού Δικαίου. Αλλά είναι έξω από την κουλτούρα σας. Είναι η φιλοσοφία που δεν μετριάζεται ούτε από θετικά μέτρα, όπως για παράδειγμα, η μερική και μάλλον, αμήχανη και απρόθυμη προσαρμογή στη σύμβαση του Τρόμσο του Συμβουλίου της Ευρώπης, για το οποίο φυσικά απαιτείται ολιστικό νομοθετικό πλαίσιο και, όπως μας είπε ο Συνήγορος του Πολίτη, πρόσβαση σε ανοιχτά δεδομένα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ λίγα λεπτά από τη δευτερομιλία μου για το θέμα της αυτοδιοίκησης.

Και είναι, ακριβώς, αυτή η φιλοσοφία που διατρέχει οριζόντια τη στάση της Κυβέρνησης και στις ανεξάρτητες αρχές και στο κράτος, όπως πρόλαβα να σημειώσω, αλλά προφανώς και την αυτοδιοίκηση. Ακούμε πολλά για τη δήθεν οικονομική στήριξη της Κυβέρνησης στους δήμους και στις περιφέρειες, και δεν χρειάζεται να απαντήσουμε εμείς. Η ειδική αγορήτριά μας Ευαγγελία Λιακούλη σάς ανέφερε τα στοιχεία του προσχεδίου του κρατικού προϋπολογισμού του 2025 που η Κυβέρνησή σας κατέθεσε εχθές στη Βουλή: έλλειμμα 250 εκατομμύρια ευρώ το 2024, έλλειμμα 267 εκατομμυρίων το 2025, για την τοπική αυτοδιοίκηση. Ελλειμματική τοπική αυτοδιοίκηση κατά εκατοντάδες εκατομμύρια ευρώ και αντί η Κυβέρνηση να απολογείται γι’ αυτό, επαίρεται και από πάνω. Είναι ξεκάθαρο ότι οι παρεμβάσεις της Κυβέρνησης είναι αποσπασματικές, εξ αυτού του λόγου αποδεικνύονται αναποτελεσματικές, και δεν αντιμετωπίζουν τη ρίζα του προβλήματος. Και γνωρίζετε ότι εμείς σε αυτό δεν μπορούμε να συναινούμε, διότι εμείς πιστεύουμε στην οικονομική αυτοτέλεια των Οργανισμών Τοπικής Αυτοδιοίκησης, όπως κατ’ επιταγή ισχύει από το άρθρο 102 του Συντάγματος.

Η χώρα μας είναι ουραγός στους πόρους που αντιστοιχούν στην τοπική αυτοδιοίκηση. Τεράστια ανισορροπία ανάμεσα στις δαπάνες της κεντρικής κυβέρνησης και των ΟΤΑ, με χρηματοδοτήσεις που δεν επαρκούν στους δήμους και τους έχουν φέρει στα όρια της χρεοκοπίας. Πασχίζουν πολλοί από αυτούς για να μην κηρύξουν παύση πληρωμών. Περιφερειάρχες και δήμαρχοι πιέζουν την κεντρική εξουσία, ελεημονώντας, προκειμένου να χρηματοδοτήσει αναγκαία έργα. Μεταφέρονται ευθύνες και όχι αρμοδιότητες στους δήμους, χωρίς να δίνονται οι ανάλογοι πόροι. Αγωνία για έλλειψη πόρων και προσωπικού που εκφράζει αυθεντικά η ΚΕΔΕ, που δεν είναι όλοι και αντιπολιτευόμενοι δήμαρχοι στην ΚΕΔΕ.

Το μοτίβο είναι σταθερό: Αποκέντρωση μόνο των ευθυνών. Συγκέντρωση της εξουσίας. Και η τοπική αυτοδιοίκηση αποκομμένη από κάθε αναπτυξιακό σχεδιασμό. Το είδαμε χαρακτηριστικά στη διαβούλευση για το Ταμείο Ανάκαμψης. Υπηρεσίες δήμων με ελλιπές προσωπικό, το οποίο δεν είναι εξειδικευμένο, και δεν μπορούν οι δήμοι να ανταποκριθούν στις αυξημένες αρμοδιότητές τους και να εξασφαλίσουν τη βέλτιστη λειτουργία των υπηρεσιών προς όφελος των δημοτών.

Κυρίες και κύριοι συνάδελφοι, ολοκληρώνοντας, η εξισορρόπηση και ο έλεγχος της εξουσίας είναι μια διαρκής διαδικασία. Είναι πολλαπλώς επιβεβαιωμένο, δυστυχώς, ότι αυτή η Κυβέρνηση έχει σοβαρή αλλεργία στον έλεγχο. Και απέναντι σε αυτή την παθογένεια εμείς απαντούμε με ακόμα περισσότερη διαφάνεια, ακόμα βαθύτερο έλεγχο. Η ενίσχυση της δημοκρατικής παράταξης είναι πλέον κοινωνικό αίτημα που διατρέχει και υπερβαίνει κομματικούς σχηματισμούς. Η οικοδόμηση ενός μετώπου προστασίας των θεσμών του κράτους, των ανεξάρτητων αρχών και της τοπικής αυτοδιοίκησης, είναι κοινωνική ανάγκη. Με όρους, όμως, πολιτικής συνέργειας, πολιτικής αποτύπωσης της κοινωνικής αντιπολίτευσης, που είναι παντού ολοένα και πιο δυνατή, όχι στη βάση προσωπικών συμπράξεων, αλλά στη βάση ενός σχεδίου προοδευτικής διακυβέρνησης με μεταρρυθμίσεις δίκαιες και ωφέλιμες για τους πολλούς.

Το ΠΑΣΟΚ - Κίνημα Αλλαγής βρίσκεται διαχρονικά στον πυρήνα αυτής ακριβώς της συλλογικής προσπάθειας, όχι με όρους δεσπόζουσας θέσης, αλλά ιστορικής ευθύνης, με γνώση των σφαλμάτων και ανάληψη της ευθύνης, με μία μοναδική στην ελληνική πολιτική ιστορία λογοδοσία, με την παρακαταθήκη των μεγάλων μεταρρυθμίσεων για την αποκέντρωση της εξουσίας, τη χειραφέτηση της περιφέρειας από το κέντρο, την ισόρροπη περιφερειακή ανάπτυξη, και κυρίως, το όραμα, το σχέδιο και την προσήλωση σε έννοιες βασικές, όπως η αυτοδιοίκηση, που επιτέλους πρέπει να αποκτήσει ξανά το νόημα που της αξίζει, ως πυρήνα τοπικής δημοκρατίας, ως φορέα δίκαιης και βιώσιμης περιφερειακής ανάπτυξης.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κύριε Μάντζο.

Θα δώσω τώρα τον λόγο στην κ. Θωμαΐς Οικονόμου από τη Νέα Δημοκρατία.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ξεκινώντας θα ήθελα να ευχαριστήσω τον αρμόδιο Υπουργό κ. Λιβάνιο, για την καθοριστική παρέμβασή του σε μεγάλες χρηματοδότησης έργων που αφορούν στην Ευρυτανία και για την προσωπική του δέσμευση να αξιοποιηθεί μέχρι και το τελευταίο ευρώ για την περιφερειακή και τοπική ανάπτυξη. Χαρακτηριστικό παράδειγμα της δέσμευσης αυτής αποτελεί και η σημερινή νομοθετική πρωτοβουλία του Υπουργείου Εσωτερικών για την ενίσχυση των Οργανισμών Τοπικής Αυτοδιοίκησης. Μια πρωτοβουλία που στήριξε, βέβαια και ο συναρμόδιος Υφυπουργός κ. Σπανάκης και έρχεται να επιβεβαιώσει τη γενικότερη πολιτική της Νέας Δημοκρατίας για την οικονομική αυτονομία των ΟΤΑ.

Κύριοι συνάδελφοι, όπως γνωρίζουμε, η σημαντικότερη πηγή εσόδων για τους ΟΤΑ είναι οι κεντρικοί αυτοτελείς πόροι που προέρχονται από τον τακτικό προϋπολογισμό. Όπως διαβάσαμε και στο προσχέδιο του κρατικού προϋπολογισμού που κατατέθηκε εχθές στη Βουλή, το σύνολο των διαθέσιμων ΚΑΠ για τους ΟΤΑ αυξάνεται από το 2025, ξεπερνώντας πλέον τα 3,84 δισεκατομμύρια ευρώ. Είναι εξαιρετικά σημαντικό ότι η αύξηση αυτή των διαθέσιμων πόρων καθίσταται πάγια με το άρθρο 38 του παρόντος νομοσχεδίου από το 2025 και πέρα, συνεισφέροντας καθοριστικά στην οικονομική σταθερότητα όλων των δήμων και των περιφερειών της χώρας μας και αποδεικνύοντας ότι η πολιτική βούληση αυτής της Κυβέρνησης είναι να αποκτήσουν τελικά οι ΟΤΑ μόνιμη λειτουργική αυτονομία, χωρίς να πρέπει να στηρίζονται σε έκτακτες κρατικές επιχορηγήσεις για την κάλυψη βασικών υποχρεώσεών τους.

Κύριε Υπουργέ, στην Ευρυτανία έχουμε συγκεκριμένες τοπικές υποδομές, όπως επαρχιακούς δρόμους, γέφυρες και άλλες δομές, που έχουν υποστεί διαχρονικά μεγάλες ζημιές από φυσικά φαινόμενα και έχουν ανάγκη την άμεση παρέμβαση της πολιτείας. Πολλά από αυτά αποτελούν και μνημεία πολιτιστικής κληρονομιάς. Όπως, λόγου χάριν, ένα γεφύρι στο Σαμάρι των Επινιανών του Δήμου Αγράφων αν δεν επισκευαστεί, οι λίγοι κάτοικοι που διαμένουν εκεί δεν μπορούν -στην κυριολεξία- να πάνε στα σπίτια τους. Είναι έργα που πρέπει να προχωρήσουν κατεπειγόντως, για την άρση της απομόνωσης πολλών απομακρυσμένων περιοχών και της Ευρυτανίας, αλλά και πολλών άλλων περιοχών της χώρας μας, τα οποία μπορεί να στηρίξει το Υπουργείο Εσωτερικών.

Έτσι, με το άρθρο 20 του νομοσχεδίου καθίσταται πλέον απλούστερη η διαδικασία ενεργοποίησης της περιφέρειας και χρηματοδότησής της από το κράτος για την κατασκευή τέτοιων έργων ειδικής κατάστασης πολιτικής προστασίας. Και ως ειδικής κατάστασης πολιτικής προστασίας νοούνται τα έργα που απαιτούνται για την πρόληψη, ετοιμότητα, αντιμετώπιση και αποκατάσταση καταστροφών και λοιπών απειλών σε υπερτοπικό επίπεδο και για την προστασία της ζωής, της ασφάλειας, της υγείας και της περιουσίας των πολιτών, αλλά και των τοπικών υποδομών ζωτικής σημασίας από θεομηνίες.

Η αξιοποίηση, λοιπόν, της διάταξης αυτής που ψηφίζουμε θα επιτρέψει την απλοποίηση της αδειοδότησης και την επιτάχυνση της υλοποίησης από την περιφέρεια δημοσίων έργων που αφορούν σε πληττόμενες τοπικές κοινωνίες.

Κύριοι συνάδελφοι, η Κυβέρνηση αυτή αποδεικνύει με το παρόν νομοσχέδιο για ακόμα μια φορά ότι έχει στο επίκεντρο του ενδιαφέροντός της τον πολίτη. Αυτό δείχνουν και οι διατάξεις του που ρυθμίζουν θέματα οφειλών προς τους δήμους και τα νομικά τους πρόσωπα.

Συγκεκριμένα, με το άρθρο 25 εισάγεται η δυνατότητα ρύθμισης έως εξήντα δόσεις οφειλών προς τους ΟΤΑ που βεβαιώθηκαν μέχρι τις 31 Αυγούστου του 2024. Ειδικά για τους ευάλωτους οφειλέτες θεσπίζεται επιπλέον απαλλαγή από τις προσαυξήσεις έως και 95%. Στόχος της διάταξης αυτής είναι αφ’ ενός η διευκόλυνση των οφειλετών που θα την αξιοποιήσουν, προκειμένου να μπορούν να πάρουν φορολογική ενημερότητα, και αφ’ ετέρου η βελτίωση της εισπραξιμότητας των δήμων, καθώς το ύψος των οφειλών από ιδιώτες αγγίζει σήμερα τα 3,6 δισ. ευρώ.

Στην ίδια κατεύθυνση, με το άρθρο 26 παρέχεται για κάθε οφειλή προς τους δήμους άνω των 10.000 ευρώ η πάγια δυνατότητα προσφυγής πολιτών ή επιχειρήσεων στον εξωδικαστικό μηχανισμό ρύθμισης χρεών. Αποτελεί και αυτή η ρύθμιση ένα ακόμα μέτρο ουσιαστικής διευκόλυνσης των οφειλετών με παράλληλη απεμπλοκή τους από πολυετείς δικαστικές περιπέτειες.

Κλείνοντας, κύριοι συνάδελφοι, και αφού επαναλάβω την ανάγκη στήριξης του παρόντος νομοσχεδίου από όλες τις πτέρυγες της Βουλής, θα ήθελα να αναγνωρίσω δημόσια την προσπάθεια που κάνει η πολιτική και φυσική ηγεσία της Ελληνικής Αστυνομίας για την οικονομική ενίσχυση του προσωπικού της. Με το άρθρο, λοιπόν, 63 διευκολύνεται η κάλυψη δαπανών μετακίνησης αστυνομικού προσωπικού για κάλυψη έκτακτων και απρόβλεπτων αναγκών μέχρι και το τέλος του έτους. Είναι αναμφίβολα μία θετική παρέμβαση, η οποία όλοι αναμένουμε να συνοδευτεί και από άλλες συμπληρωματικές κινήσεις που θα στηρίξουν οικονομικά αλλά και ηθικά όλους εκείνους που βρίσκονται καθημερινά στην πρώτη γραμμή για την ασφάλεια του πολίτη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Θα δώσω τώρα τον λόγο στον κ. Αθανάσιο Καββαδά.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο του Υπουργείου Εσωτερικών, που έρχεται σήμερα προς συζήτηση και ψήφιση στη Βουλή, συνδέεται με μια σειρά θετικών ρυθμίσεων και διατάξεων που απαντούν σε πραγματικά προβλήματα. Πολλές από αυτές τις θετικές ρυθμίσεις και διατάξεις έχουν ως πεδίο εφαρμογής την αυτοδιοίκηση, τον εγγύτερο θεσμό εξουσίας προς τον πολίτη, με στόχο τη βελτίωση της λειτουργίας της.

Ενδεικτικά αναφέρω:

Πρώτον, ρυθμίζονται οι οφειλές των πολιτών προς τους δήμους και τα νομικά τους πρόσωπα. Αφορά οφειλές βεβαιωμένες έως 31-8-2024 και προβλέπεται αποπληρωμή σε έως εξήντα δόσεις, ενώ ειδικά για τους ευάλωτους οφειλέτες καθιερώνεται επιπλέον απαλλαγή από τις προσαυξήσεις έως και 95%. Πρόκειται για μια ρύθμιση ευεργετική όχι μόνο για τους οφειλέτες, αλλά και για τους δήμους, αφού οι οφειλές προς τους δήμους και τους οργανισμούς ύδρευσης αγγίζουν τα 3,6 δισεκατομμύρια ευρώ.

Δεύτερον, δίνεται η δυνατότητα στους πολίτες να προσφεύγουν στον εξωδικαστικό μηχανισμό ρύθμισης οφειλών για οφειλές σε δήμους που υπερβαίνουν τις 10.000 ευρώ. Η ευεργετική αυτή ρύθμιση -που ίσχυε ήδη για οφειλές προς τράπεζες, δημόσιο και ασφαλιστικούς φορείς- επεκτείνεται πλέον και στους ΟΤΑ.

Τρίτον, αυξάνεται η χρηματοδότηση μέσω των κεντρικών αυτοτελών πόρων σε δήμους και περιφέρειες κατά 53 εκατομμύρια ευρώ σε ετήσια βάση από το 2025. Η Κυβέρνηση συνεχίζει έτσι να στηρίζει το έργο της τοπικής αυτοδιοίκησης, αφού ήδη μέσα στο 2024 συνολικά θα διατεθούν σχεδόν 200 εκατομμύρια ευρώ στους δήμους και τις περιφέρειες της χώρας. Πρόκειται για μια αύξηση 108 εκατομμυρίων ευρώ σε σχέση με τους αρχικούς ΚΑΠ που θα βοηθήσουν τους ΟΤΑ, πέρα από τις αυξημένες λειτουργικές τους ανάγκες, να καλύψουν και τις εκκρεμείς και ληξιπρόθεσμες υποχρεώσεις τους.

Τέταρτον οι ΟΤΑ, θα έχουν πλέον τη διακριτική ευχέρεια να αντικαταστήσουν την παροχή γάλακτος προς τους εργαζόμενους με ένα ετήσιο αφορολόγητο και ακατάσχετο επίδομα ύψους 300 ευρώ.

Πέμπτον, για τη βαθμολογική κατάταξη των δημοτικών αστυνομικών αναγνωρίζεται ο χρόνος υπηρεσίας τους στην Ελληνική Αστυνομία, στα καταστήματα κράτησης και σε υπηρεσίες των δήμων.

Έκτον, δίνεται πλέον η δυνατότητα στους δήμους να καθορίζουν και να διαφοροποιούν το τέλος παρεπιδημούντων ανάλογα με τις ιδιαιτερότητες κάθε περιοχής. Να επισημάνω ότι μέχρι το 2009 το τέλος ήταν 2%. Μειώθηκε στο 0,5% και πλέον είναι στη διακριτική ευχέρεια κάθε δήμου να επιλέξει αν θα προχωρήσει σε αύξηση η οποία δεν μπορεί να υπερβαίνει το 50%, δηλαδή να φτάσει μέχρι και το 0,75%.

Έβδομον, διευκολύνεται η διαδικασία πρόσληψης συμβασιούχων εποχικών υπαλλήλων στους δήμους για τις ανταποδοτικές υπηρεσίες, όπως για παράδειγμα η καθαριότητα, προκειμένου αυτές να πραγματοποιούνται εγκαίρως. Για τον σκοπό αυτό δεν θα απαιτείται η ύπαρξη εγκεκριμένου προϋπολογισμού για τον προγραμματισμό των προσλήψεων εποχικών υπαλλήλων του επόμενου ημερολογιακού έτους.

Όγδοον, επεκτείνεται και για την επόμενη σχολική χρονιά η δυνατότητα σύναψης συμβάσεων leasing για τη μίσθωση οχημάτων από τις περιφέρειες για τη μεταφορά μαθητών. Είναι μια αναγκαία ρύθμιση για περιπτώσεις που οι σχετικοί διαγωνισμοί αποβαίνουν άγονοι.

Ένατον, δίνεται η δυνατότητα ίδρυσης και λειτουργίας δημοτικών ελαιοτριβείων, μια δραστηριότητα που συνδέεται με τον πρωτογενή τομέα και θα επιλύσει ένα υπαρκτό πρόβλημα ιδιαίτερα στους νησιωτικούς δήμους που πρέπει να στηρίξουν την τοπική παραγωγή και μεταποίηση.

Τέλος, μια κορυφαία θεσμική παρέμβαση για την αυτοδιοίκηση που βρίσκεται στο στάδιο της προετοιμασίας και θα πρέπει να αποτελέσει πεδίο διαλόγου, συνεργασίας και συναίνεσης είναι ο νέος κώδικας αυτοδιοίκησης. Μια ειδική μέριμνα που θα δημιουργηθεί στο Υπουργείο Εσωτερικών, στελεχωμένη με εξειδικευμένο και έμπειρο προσωπικό, θα ενσωματώσει τα δεκάδες νομοθετήματα που έχουμε σήμερα σε ένα ενιαίο νομικό κείμενο σε συνεργασία με τους εμπλεκόμενους φορείς, ώστε να έχουμε έναn νέο ενιαίο κώδικα τοπικής αυτοδιοίκησης.

Θα κλείσω την ομιλία μου με την υπουργική τροπολογία με γενικό αριθμό 252 και ειδικό 17, η οποία στο άρθρο 3 περιλαμβάνει μία διάταξη ευεργετική για το νησί μου. Για όσους δεν γνωρίζουν, η Λευκάδα ενώνεται με την ηπειρωτική Ελλάδα με μία πλωτή γέφυρα η οποία αποτελεί προέκταση του οδικού δικτύου.

**ΑΘΑΝΑΣΙΟΣ ΠΛΕΥΡΗΣ:** Όλοι το γνωρίζουμε.

**ΑΘΑΝΑΣΙΟΣ ΚΑΒΒΑΔΑΣ:** Για όσους δεν γνωρίζουν. Εσείς το γνωρίζετε. Είναι πολύ καλό. Σημαίνει ότι έχετε έρθει και στη Λευκάδα.

Πρόκειται για τη μοναδική τέτοια γέφυρα σε όλη την Ελλάδα. Η γέφυρα αυτή εφοδιάζεται κάθε τέσσερα χρόνια με πιστοποιητικό ασφαλούς λειτουργίας, διότι ο νομοθέτης την αντιμετωπίζει όπως τα άλλα πλωτά μέσα, κάτι που, όμως, δεν ισχύει. Η γέφυρα δεν μετακινείται, μόνο περιστρέφεται γύρω από έναν άξονα, όταν ανοίγει, για να περάσουν τα σκάφη από τον δίαυλο της Λευκάδας. Για να βγει το πιστοποιητικό, η γέφυρα πρέπει να φύγει από το σημείο της, να μεταφερθεί και να δεξαμενιστεί σε ναυπηγείο, να συντηρηθεί και να επιστρέψει. Για να συμβεί αυτό, πρέπει να γίνει διαγωνισμός και να υπάρξει σύμβαση συντήρησης και δεξαμενισμού. Αυτή τη στιγμή δεν υπάρχει ούτε πιστοποιητικό ούτε σύμβαση, με αποτέλεσμα η γέφυρα εδώ και λίγο καιρό να μην περιστρέφεται και να εξυπηρετεί μόνο τα οχήματα. Τα σκάφη δεν περνούν. Ο θαλάσσιος τουρισμός στη Λευκάδα και σε όλη την περιοχή έχει υποστεί σοβαρό πλήγμα.

Αντιλαμβάνεστε, κύριοι συνάδελφοι, ότι η κοινωνία της Λευκάδας είναι ανάστατη, γι’ αυτό από την πρώτη στιγμή ανέλαβα πρωτοβουλίες, ζητώντας λύσεις από την Κυβέρνηση. Και οι λύσεις αυτές έρχονται ήδη, με πρώτη την πολύ σημαντική αυτή τροπολογία, η οποία παρατείνει κατά έναν χρόνο την ισχύ του πιστοποιητικού υπό προϋποθέσεις που θα καθοριστούν και θα εξειδικευτούν με υπουργική απόφαση. Οι προϋποθέσεις θα εγγυηθούν και τα θέματα ασφαλείας, αφού θα προβλέπεται επιτόπιος έλεγχος με δύτες που θα πιστοποιήσουν την ασφαλή λειτουργία της. Από εκεί και έπειτα, θα υπάρξει χρηματοδότηση από το Υπουργείο, ώστε η περιφέρεια να προχωρήσει στον διαγωνισμό για τον δεξαμενισμό, ώστε να γίνει στη συνέχεια ανανέωση του πιστοποιητικού ασφαλείας.

Θέλω να ευχαριστήσω θερμά όλα τα συναρμόδια Υπουργεία, καθώς και το γραφείο και τους συνεργάτες του Πρωθυπουργού, οι οποίοι άμεσα ανταποκρίθηκαν στο αίτημά μου και -έπειτα από μια διευρυμένη σύσκεψη την προηγούμενη Τρίτη- δρομολόγησαν τη λύση του προβλήματος. Θέλω, επίσης, να ευχαριστήσω τον Περιφερειάρχη Ιονίων Νήσων, καθώς και τον Αντιπεριφερειάρχη Λευκάδας, με τους οποίους από την αρχή έχουμε μια στενή και άψογη συνεργασία. Θέλω να ευχαριστήσω και τον Υπουργό κ. Θεόδωρο Λιβάνιο, διότι έκανε δεκτή αυτή την κρίσιμη τροπολογία για το νησί μου, τη Λευκάδα. Και βεβαίως, να συγχαρώ και τον ίδιο, αλλά και το σύνολο της ηγεσίας και τα επιτελεία του Υπουργείου Εσωτερικών γι’ αυτό το πολύ καλό νομοσχέδιο, το οποίο φυσικά και στηρίζω και ψηφίζουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Καββαδά.

Θα δώσω τώρα τον λόγο στον κ. Ευάγγελο Αποστολάκη από τον ΣΥΡΙΖΑ.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καιροί ενδιαφέροντες, καιροί ζοφεροί. Σε αυτούς τους καιρούς ζούμε, αξιότιμοι συνάδελφοι, με δύο πολεμικά μέτωπα που παραμένουν ενεργά και με το ένα -αυτό στο Ισραήλ- να κινδυνεύει να μετατραπεί σε περιφερειακό πόλεμο. Δυστυχώς, η ανθρωπιστική κρίση στη Γάζα παραμένει και οι όποιες συζητήσεις για εκεχειρία έχουν απομακρυνθεί. Οι νεκροί ξεπερνούν τους σαράντα δύο χιλιάδες πεντακόσιους και οι τραυματίες ανέρχονται σε περισσότερους από ενενήντα έξι χιλιάδες. Έχουμε αρχίσει να συνηθίζουμε τον πόλεμο, κύριοι, και έχουμε αρχίσει να συνηθίζουμε και τους νεκρούς. Το μέτωπο επεκτείνεται και στον Λίβανο με νεκρούς, αμάχους και τραυματίες και σε αυτή την περιοχή. Και ενώ αυτά θα έπρεπε να έχουν κινητοποιήσει όλη την παγκόσμια κοινότητα για να ενεργοποιήσει κάθε διπλωματικό μέσο που διαθέτει, κάτι τέτοιο δεν έχει συμβεί, τουλάχιστον, όχι στον βαθμό που απαιτούν οι περιστάσεις. Η δε ευθεία εμπλοκή του Ιράν με το Ισραήλ εντείνει εκθετικά τις ανησυχίες και τους προβληματισμούς. Δυστυχώς, θα πω ότι ενώ η χώρα μας έχει τα εχέγγυα και το μέγεθος και τα εργαλεία για να ενεργοποιήσει μια πολυδιάστατη διπλωματία και να λειτουργήσει σαν γέφυρα επικοινωνίας, δεν το έχει πράξει μέχρι σήμερα. Αντιθέτως, φαίνεται να ακολουθεί μια περιορισμένη εξωτερική πολιτική που δεν παράγει κανένα θετικό αποτέλεσμα ούτε για την ίδια τη χώρα ούτε για την ευρύτερη περιοχή της Ανατολικής Μεσογείου. Όλες οι ενέργειες της χώρας μας αλλά και της Ευρωπαϊκής Ένωσης θα πρέπει να έχουν στόχο την άμεση αποκλιμάκωση της κατάστασης και την προάσπιση των αρχών και των κανόνων του Διεθνούς Δικαίου που τόσο μας αρέσει να επικαλούμαστε.

Έρχομαι τώρα στο υπό συζήτηση σχέδιο νόμου με τίτλο: «Ρυθμίσεις για τους χερσαίους συνοριακούς σταθμούς, την ενίσχυση των Οργανισμών Τοπικής Αυτοδιοίκησης και λοιπές διατάξεις». Είναι εμφανές από μια απλή ανάγνωση του κειμένου ότι πρόκειται για ένα νομοσχέδιο το οποίο τα έχει μέσα όλα, συνοριακούς σταθμούς, περιφέρειες, δήμους, Δημοτική Αστυνομία, Ανεξάρτητη Αρχή Διαφάνειας και άλλα πολλά. Θα επικεντρωθώ σε κάποια άρθρα του νομοσχεδίου και γιατί ο χρόνος είναι ελάχιστος για να αναλυθούν ακόμα και οι πιο σημαντικές διατάξεις και γιατί η εισηγήτριά μας κ. Πούλου, έχει ήδη κάνει μια αναλυτική και εμπεριστατωμένη εισήγηση.

Ξεκινώντας με το άρθρο 4, δίνεται η αρμοδιότητα για την κατασκευή, την επισκευή, τη συντήρηση κ.λπ. των συνοριακών σταθμών στις αποκεντρωμένες διοικήσεις. Και πράγματι, γεννάται μια απορία για το αν τελικά η Κυβέρνηση επιθυμεί ή όχι την ύπαρξη και εύρυθμη λειτουργία των αποκεντρωμένων διοικήσεων, δεδομένου ότι η ίδια η Κυβέρνηση έχει επιλέξει την αποδυνάμωσή τους, αφαιρώντας τους αρμοδιότητες και στερώντας στον πολίτη το πολύτιμο προσωπικό και πόρους. Επειδή η αρμοδιότητα παραχωρείται με το παρόν στις αποκεντρωμένες διοικήσεις και είναι ιδιαίτερα απαιτητική αλλά και κρίσιμη, τίθεται ένα σοβαρό ερώτημα: Έχουν οι αποκεντρωμένες διοικήσεις τη διοικητική ικανότητα να φέρουν εις πέρας το ανατιθέμενο έργο; Διαθέτουν τα κατάλληλα μέσα και εργαλεία; Διαθέτουν το απαραίτητο σε γνώσεις, αλλά και αριθμό προσωπικό;

Στο άρθρο 19 προβλέπεται η σύσταση Επιστημονικής Επιτροπής Διαχείρισης και Αντιμετώπισης Κινδύνων και Κρίσεων με στόχο τη λήψη ταχύτερων και αποτελεσματικότερων αποφάσεων. Προκύπτουν εδώ πολλά ερωτήματα. Τα δεκατρία περιφερειακά συμβούλια μπορούν να συστήσουν το καθένα τη δική του επιτροπή; Θα συμμετέχουν σε αυτά οι προϊστάμενοι της Γενικής Διεύθυνσης Δασών και της Διεύθυνσης Τεχνικών Υπηρεσιών; Είναι αυτό πρακτικά δυνατόν; Θα συμμετέχουν άλλοι υπάλληλοι των διευθύνσεων; Επίσης, διερωτόμαστε: Ποια θα είναι η σχέση των επιτροπών με τα Περιφερειακά Επιχειρησιακά Κέντρα Πολιτικής Προστασίας; Αυτά είναι μερικά από τα ερωτήματα που προκύπτουν, ενώ θα έπρεπε να έχουν ήδη δοθεί απαντήσεις.

Υπάρχει σοβαρό έλλειμμα στον τομέα της πρόληψης και αντιμετώπισης πυρκαγιών στη χώρα. Οι συνέπειες μέχρι τώρα είναι τραγικές. Η φωτιά στην Κορινθία κατέκαψε χιλιάδες στρέμματα. Χάσαμε δύο ανθρώπους. Η σύσταση επιτροπών δεν θα μας φέρει τη λύση. Χρειαζόμαστε μελέτη, σχέδιο και ταχύτητα εφαρμογής.

Προχωράμε στο άρθρο 25 του νομοσχεδίου για τη ρύθμιση οφειλών προς τους δήμους. Οι οφειλές αυτές ανέρχονται σε 3,6 δισεκατομμύρια. Στόχος της διάταξης είναι η διευκόλυνση των οφειλετών μέσω της δυνατότητας ρύθμισης των οφειλών αυτών για να ενισχυθεί η εισπραξιμότητα των δήμων και κατ’ επέκταση τα οικονομικά τους. Θα μπορούσε μια τέτοια ρύθμιση να δώσει μια ευκαιρία στους δήμους να ανακάμψουν, πλην όμως πρόκειται για μια συντηρητική ρύθμιση που βρίσκεται μακριά από τις κυβερνητικές εξαγγελίες και μακριά από τις πραγματικές δυνατότητες που θα είχε η Κυβέρνηση, εάν διέθετε την πολιτική βούληση.

Το 2019 η κυβέρνηση του ΣΥΡΙΖΑ είχε πετύχει ρύθμιση εκατό δόσεων με διαγραφή προσαυξήσεων, πέραν των ευάλωτων του πτωχευτικού κώδικα. Η διάταξη αυτή είναι στην ουσία η επέκταση των σήμερα χορηγούμενων είκοσι τεσσάρων δόσεων του δημοτικού κώδικα σε εξήντα, χωρίς καμμία μείωση. Δεν δίνεται δηλαδή, δραστική λύση σε ένα σοβαρότατο πρόβλημα για την τοπική αυτοδιοίκηση, αλλά και τις τοπικές κοινωνίες.

Θέλω στο τέλος να αναφερθώ στο άρθρο 57 για την έκταση εφαρμογής ενιαίου συστήματος κινητικότητας. Πέραν του ότι το θέμα δεν εξετάζεται στο σύνολό του και αφήνονται ανεπίλυτα ζητήματα, όπως αυτό των διοικητών των νοσοκομείων, αλλά και των εποπτευόμενων φορέων του Υπουργείου Υγείας, έχει ανακύψει ένα σοβαρό ζήτημα με την κατάργηση στην ουσία της κινητικότητας των εκπαιδευτικών. Η Κυβέρνηση, χρησιμοποιώντας προσχηματικά την ανάγκη για κάλυψη κενών στα σχολεία, αποφάσισε να αντιμετωπίσει το πρόβλημα, όχι με προσλήψεις και μονιμοποίηση εκπαιδευτικών, αλλά στερώντας από τους εκπαιδευτικούς ένα αυτονόητο δικαίωμα που προσφέρεται σχεδόν σε όλον τον υπόλοιπο δημόσιο τομέα, απαγορεύει δηλαδή στους εκπαιδευτικούς τη συμμετοχή τους στους κύκλους κινητικότητας. Στην κυβερνητική αυτή επιλογή έχουν αντιδράσει έντονα οι φορείς των εκπαιδευτικών και δικαίως κατά τη γνώμη μας.

Η Κυβέρνηση έχει συστηματικά απαξιώσει τη δημόσια παιδεία και τους εκπαιδευτικούς μας, γεγονός που αποδεικνύεται και από τη θεαματική σε ελλείψεις έναρξη της φετινής σχολικής χρονιάς και προσπαθεί τώρα με αυτή τη ρύθμιση να καλύψει όπως-όπως τα κενά, αντιδρώντας τιμωρητικά και ενεργώντας αποσπασματικά και χωρίς να διαθέτει ένα μελετημένο και ολοκληρωμένο σχέδιο. Η άσκηση της διακυβέρνησης δεν μπορεί να βασίζεται σε λύσεις-μπαλώματα που γεννούν άλλες μεγαλύτερες αδικίες ή που δεν λύνουν κανένα πρόβλημα στον πυρήνα του.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Αποστολάκη.

Θα δώσω τώρα τον λόγο στον κ. Γεώργιο Ψυχογιό από τον ΣΥΡΙΖΑ.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, η προτεινόμενη νομοθεσία είναι, όπως φάνηκε και από την ακρόαση των φορέων που συμμετείχαν στην επιτροπή, ανεπαρκώς δομημένη και στερείται συνοχής. Δεν μας εκπλήσσει. Είναι μια πάγια πρακτική το πως νομοθετεί η Κυβέρνηση αυτή. Αποτυγχάνει να αντιμετωπίσει πιεστικά ζητήματα των ΟΤΑ και της δημόσιας διοίκησης.

Είναι έντονες οι ανησυχίες των δήμων για την οικονομική τους κατάσταση και δεδομένη η ανάγκη για καλύτερη διαχείριση και υποστήριξη από την Κυβέρνηση. Και θυμίζω ότι η κυβέρνηση του ΣΥΡΙΖΑ ήταν αυτή που μέσα στα μνημόνια, στους περιορισμούς, στον πόλεμο από συμφέροντα και διαπλοκή, χρηματοδότησε την αυτοδιοίκηση με προγράμματα σαν το «ΦΙΛΟΔΗΜΟΣ», υποδειγματικά προγράμματα, με προσωπικό και μόνιμο προσωπικό, με μέσα, με μηχανήματα, με οχήματα και τους ενίσχυσε πραγματικά οριζόντια, χωρίς να κάνει διακρίσεις ποιος είναι δήμαρχος και από πού προέρχεται.

Με δεδομένη, επίσης, τη μη διασφάλιση της απαραίτητης διοικητικής ικανότητας των αποκεντρωμένων διοικήσεων ερωτήματα προκύπτουν σχετικά με το αν μπορούν να λαμβάνουν κρίσιμες αποφάσεις σε σοβαρά ζητήματα και να επικοινωνούν αποτελεσματικά με διεθνείς οργανισμούς, όπως η Ιντερπόλ και η FRONTEX. Παραμένει, λοιπόν, σταθερό το αίτημά μας και ζητάμε επαρκείς διοικητικούς οικονομικούς και ανθρώπινους πόρους για την ενδυνάμωσή τους.

Τα δε άρθρα 19 έως 23 προβλέπουν τη σύσταση επιστημονικής επιτροπής για τη διαχείριση κινδύνων και αντιμετώπιση κρίσεων εγείροντας ανησυχίες σχετικά με την αποτελεσματικότητά της και πιθανές γραφειοκρατικές καθυστερήσεις.

Και δεν μπορώ εδώ να μην αναφερθώ στην Κορινθία. Πριν από λίγες ημέρες είχαμε μια τεράστια φωτιά και το βασικό πρόβλημα ήταν η έλλειψη συντονισμού, σχεδίου, κατανομής δυνάμεων, γνώσης της περιοχής, συνεργασίας των υπηρεσιών και τώρα μας λέτε να κάνουμε άλλη μια επιτροπή. Ογδόντα χιλιάδες στρέμματα κάηκαν, είχαμε και δύο νεκρούς. Εμείς έχουμε προτείνει επί της ουσίας πράγματα -το σχέδιο Γκολντάμερ το πετάξατε στα σκουπίδια-, όπως ενίσχυση της Πυροσβεστικής για να καλυφθούν τα κενά, δώδεκα μήνες οι εποχικοί πυροσβέστες - τα αυτονόητα-, εκσυγχρονισμός των οχημάτων και άλλα πολλά.

Και έρχομαι στα άρθρα της αρμοδιότητάς μου ως Τομεάρχης της Μεταναστευτικής Πολιτικής.

Όσον αφορά στο άρθρο 55, κατ’ ουσίαν πρόκειται, κύριε Υπουργέ, για μια διάταξη που προβλέπει μια κατά παρέκκλιση διαδικασία για την προθεσμία που έχει ο Υπουργός Εσωτερικών για τους δικαιούχους επικουρικής προστασίας και διεθνούς προστασίας και τους εντάσσει, κυρίως τους Ουκρανούς πρόσφυγες, σε πιο ευνοϊκές διατάξεις. Η ρύθμιση είναι σε θετική κατεύθυνση και την είχαμε ζητήσει και εμείς. Όμως, είχαμε εντοπίσει, επίσης, ότι υπάρχουν και άλλοι δικαιούχοι διεθνούς προστασίας και επικουρικής, οι οποίοι δεν μπορούν να αποκλείονται από αυτό και να υπάρχουν δύο μέτρα και δύο σταθμά και, μάλιστα, να γίνονται ακόμα δυσμενέστερες οι διατάξεις με επιμήκυνση των ετών για να πάρει κάποιος ιθαγένεια όταν είναι από άλλη χώρα δικαιούχος διεθνούς προστασίας. Άρα, την ψηφίζουμε με αυτή τη σημείωση ότι θα έπρεπε να υπάρχει και μια επέκταση και σε ανθρώπους οι οποίοι είναι πρόσφυγες και έχουν πάρει αυτό το καθεστώς στη χώρα.

Όσον αφορά στο άρθρο 56, πρόκειται για την παράγραφο 1 του άρθρου 26, όπως ξέρετε, του Κώδικα Ελληνικής Ιθαγένειας που τροποποιείται καθορίζοντας την ελληνική ιθαγένεια να αποκτάται μέσω απόφασης διαπίστωσης για πρόσωπα που πληρούν συγκεκριμένα κριτήρια, δηλαδή για τέκνα που έχουν γεννηθεί σε γάμο ή σύμφωνο συμβίωσης από γονείς όπου ένας εκ των οποίων απέκτησε ελληνική ιθαγένεια μετά ή εκτός γάμου από μητέρα Ελληνίδα, η οποία απέκτησε μετά τη γέννηση ιθαγένεια στη χώρα. Η διάταξη είναι στη σωστή κατεύθυνση, επίσης. Χρειάζονται, όμως, πολλές ακόμα πρωτοβουλίες -σας το λέω και σ’ εσάς που γνωρίζετε τα θέματα προσωπικά- και τροποποιήσεις της διαδικασίας πολιτογράφησης, η οποία έχει καταστεί εξαιρετικά προβληματική για ανθρώπους που ζουν και εργάζονται για δεκαετίες στη χώρα όχι μόνο λόγω των θεμάτων των εξετάσεων που δεν έχουν καμμία σχέση με τους ισχυρούς δεσμούς με τη χώρα, αλλά και λόγω του κριτηρίου του ταξικού, άδικου κριτηρίου, του εισοδηματικού που δεν το πιάνουν ούτε οι Έλληνες πολίτες και το οποίο είναι «κόφτης» και αποκλείει χιλιάδες ανθρώπους. Αγγίζει τα όρια του θεσμικού ρατσισμού αυτό για ανθρώπους που είναι τόσα χρόνια στη χώρα και προσφέρουν και έχουν ενταχθεί πλήρως.

Άρα, λέμε «ναι» στη διάταξη γιατί για οποιαδήποτε βελτίωση υπάρχει στο καθεστώς των ανθρώπων αυτών είμαστε θετικοί και το έχουμε ζητήσει με πολλές παρεμβάσεις, όπως και ο Συνήγορος του Πολίτη, διεθνείς οργανισμοί και άλλοι φορείς. Έχουμε, όμως, ένα ολόκληρο σχέδιο -και θα το συζητήσουμε- εναρμονισμένο με τις ευρωπαϊκές πρακτικές και χώρες γιατί η κτήση θα γίνεται μέσω πολιτογράφησης για ανθρώπους που είναι χρόνια στη χώρα και αδικούνται αυτή τη στιγμή στην Ελλάδα, παρ’ ότι τα χωριά μας θα είχαν αδειάσει, πολλά από αυτά θα είχαν ερημοποιηθεί χωρίς αυτούς.

Επίσης, σας εφιστώ την προσοχή στη στελέχωση των υπηρεσιών της ιθαγένειας, γιατί έχουμε πάνω από έναν χρόνο καθυστερήσεις ακόμα και γι’ αυτούς που παίρνουν ιθαγένεια με πολιτογράφηση διότι δεν έχουν προσωπικό και μέσα και χρειάζονται ενίσχυση για να μειωθούν οι χρόνοι.

Κυρίες και κύριοι συνάδελφοι, ο ΣΥΡΙΖΑ - Προοδευτική Συμμαχία θα ανταποκριθεί ως ισχυρή Αντιπολίτευση με ευθύνη στις ανάγκες της εποχής και της κοινωνίας μέσα και έξω από τη Βουλή, στην κοινωνία, στα κινήματα, στους αγώνες του λαού μας που δοκιμάζεται, αλλά διεκδικεί, αντέχει.

Σε αυτή την κατεύθυνση η Κοινοβουλευτική μας Ομάδα έχει αναλάβει μια σειρά από πρωτοβουλίες. Καταθέσαμε τροπολογία για να προστατεύονται οι ευάλωτοι δανειολήπτες που τους έχετε αφήσει, με την κατάργηση της οποιασδήποτε προστασίας βορά, στα funds και τους servicers.

Καταθέτουμε εκ νέου αίτημα για ειδική συνεδρίαση της Επιτροπής Παραγωγής και Εμπορίου για ζητήματα του αγροτικού τομέα. Ένα παράδειγμα είναι ο ΟΠΕΚΕΠΕ που ζητάει αυτή τη στιγμή εκατοντάδες εκατομμύρια ως αχρεωστήτως καταβληθέντα από παραγωγούς για δικά του λάθη και για τα οποία έχουν φορολογηθεί οι παραγωγοί. Ντροπή είναι αυτό και δείχνει το μπάχαλο, όπως επίσης και τα κόκκινα αγροτικά δάνεια που τους πνίγουν και δεν μπορούν να κάνουν ευνοϊκές ρυθμίσεις, όπως είχε κάνει η κυβέρνηση του ΣΥΡΙΖΑ που υποχρέωνε τις δύο μεριές να δεχτούν τους όρους για να είναι επωφελείς και για τους δύο.

Καταθέτουμε, επίσης, αίτημα να συνεδριάσουν οι αρμόδιες επιτροπές για την πολιτική τιμολόγησης των τραπεζών, των τραπεζών που έχουν τα υπερκέρδη, των τραπεζών που έχουν επιτόκια καταθέσεων και δανείζουν με ένα τεράστιο χάσμα μεταξύ τους, με προμήθειες σε κάθε συναλλαγή που επιβαρύνουν τους πολίτες και με χαράτσια ακόμα και για τα POS, τα οποία εγκατέστησαν οι πολίτες 45, 50, 80, 100 ευρώ για το καθένα και τους έρχονται τώρα τα «ραβασάκια».

Και, βέβαια, καταθέσαμε αίτημα για προ ημερησίας διατάξεως συζήτηση για τις φωτιές, τις αιτίες και την αποκατάσταση.

Σε όλα αυτά, κυρίες και κύριοι συνάδελφοι, ως ΣΥΡΙΖΑ - Προοδευτική Συμμαχία απευθυνόμαστε ειδικά στις αριστερές και προοδευτικές δυνάμεις μέσα και έξω από τη Βουλή για να πάρουν θέση, αλλά και για να κάνουμε ένα κοινωνικό μέτωπο για να υπερασπιστούμε την κοινωνία, η οποία χειμάζεται, αλλά και να είμαστε απέναντι και να ρίξουμε την Κυβέρνηση Μητσοτάκη, την Κυβέρνησή σας, η οποία καθημερινά «ξηλώνει» κατακτήσεις δεκαετιών, κοινωνικά δικαιώματα και φτωχοποιεί τον ελληνικό λαό.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Ψυχογιό.

Θα δώσω τώρα τον λόγο στον Κοινοβουλευτικό Εκπρόσωπο της Νέας Δημοκρατίας κ. Αθανάσιο Πλεύρη.

**ΑΘΑΝΑΣΙΟΣ ΠΛΕΥΡΗΣ:** Ευχαριστώ, κύριε Πρόεδρε.

Θα ξεκινήσω από τις παρατηρήσεις του συναδέλφου από τον ΣΥΡΙΖΑ που μόλις μίλησε από το Βήμα αναφορικώς με το κομμάτι που έχει να κάνει με την ιθαγένεια και τις γενικότερες παρατηρήσεις που είχε ως προς την ευρύτερη μεταναστευτική πολιτική. Και, ναι, αυτή είναι μια μεγάλη διαφορά μας στο πώς αντιλαμβανόμαστε τη λύση πολλών προβλημάτων μεταξύ των οποίων και το δημογραφικό.

Είπατε πως ερημώνει η ύπαιθρος και με αυτούς τους ανθρώπους καλύπτεται. Εμείς θεωρούμε ότι το δημογραφικό δεν λύνεται με την παράνομη μετανάστευση, με τη λαθρομετανάστευση, λύνεται με πολιτικές που έχουν να κάνουν με το πώς θα βοηθήσεις τους Έλληνες να κάνουν περισσότερα παιδιά.

**ΓΕΩΡΓΙΟΣ ΨΥΧΟΓΙΟΣ:** …(Δεν ακούστηκε).

**ΑΘΑΝΑΣΙΟΣ ΠΛΕΥΡΗΣ:** Θα έρθω στην ιθαγένεια που είπατε.

Παράλληλα, στο κομμάτι της ιθαγένειας, που είναι ένα λεπτό σημείο που ξεπερνά την απλή άδεια διαμονής, είναι προφανέστατο ότι η θέση αυτής της Κυβέρνησης είναι ότι ιθαγένεια δικαιούνται όσοι πραγματικά αποδεικνύουν τον πολύ στενό δεσμό, όχι ως ένα απλό εργατικό δυναμικό στη χώρα, αλλά με τέτοιας φύσεως σύνδεση που να αισθάνονται ως κομμάτι του εθνικού ιστού.

Άρα, αν είχαμε να κάνουμε μια συζήτηση για τις εξετάσεις, θα ήταν αν πρέπει να αυστηροποιηθούν ακόμα περισσότερο, διότι αυτή τη στιγμή αν κάποιος δεν μπορεί να απαντήσει σε ερωτήσεις που συνδυάζονται με την ελληνική ιστορία, τη γεωγραφία, ναι, τριακόσια χρόνια να μπορούσε να είναι εδώ δεν μπορεί να είναι κομμάτι του ελληνικού έθνους, γιατί το ελληνικό έθνος έχει τη σχέση και του δεσμού της ιθαγένειας, που αποκτάται διά αίματος, όπως σε όλες τις χώρες, και της πολιτογράφησης, στην οποία, όμως, θα πρέπει να αποδεικνύεται η στενή σχέση αυτού που ζητάει την ιθαγένεια ως ένα κομμάτι του εθνικού ιστού και όχι απλώς ενός ανθρώπου ο οποίος έχει έρθει να εργαστεί. Αυτές είναι κομβικές διαφορές που διαχωρίζουν, αν θέλετε, την Κεντροαριστερά με την Κεντροδεξιά.

Επειδή θα αναφερθώ σε δύο-τρία ζητήματα πριν έρθω στο νομοσχέδιο, τα οποία αναπτύχθηκαν πριν, ξέρετε, σήμερα άκουσα κυρίως από τα κόμματα της Αριστεράς να έρχονται στο Βήμα και να αναφέρονται στην κατάσταση η οποία υπάρχει στη Μέση Ανατολή χωρίς να υπάρχει μια αναφορά στο τι έγινε χθες πριν από ένα χρόνο.

Πριν από έναν χρόνο μπήκαν οι τρομοκράτες της Χαμάς, σκότωσαν, βίασαν, άρπαξαν και αυτή τη στιγμή έχουν ομήρους. Έτσι ξεκίνησε αυτό το οποίο συζητάμε τώρα.

**ΕΜΜΑΝΟΥΗΛ ΣΥΝΤΥΧΑΚΗΣ:** Οι Σπαρτιάτες τα είπαν αυτά!

**ΑΘΑΝΑΣΙΟΣ ΠΛΕΥΡΗΣ:** Εδώ, λοιπόν, προσέξτε, δεν υπάρχει ούτε μία αναφορά και υπάρχει και συγκεκριμένο κόμμα, το Κομμουνιστικό Κόμμα Ελλάδας, που δεν δέχεται να καταδικάσει την εισβολή των τρομοκρατών της Χαμάς στο Ισραήλ.

**ΧΡΗΣΤΟΣ ΚΑΤΣΩΤΗΣ:** Τα εβδομήντα πέντε χρόνια κατοχής τα καταδικάζετε; Αυτό οδηγεί εκεί!

**ΑΘΑΝΑΣΙΟΣ ΠΛΕΥΡΗΣ:** Και ναι, κυρίες και κύριοι συνάδελφοι, εμείς αποδεχόμαστε το δικαίωμα του Ισραήλ να αμυνθεί, όπως για να σας τα φέρω σε ίδια εικόνα, εάν έμπαιναν σε ένα ελληνικό νησί και έπαιρναν ομήρους, προφανέστατα με κάθε τρόπο θα θέλαμε να επιστραφούν πίσω οι όμηροι και δεν μπορείτε άλλο να κλείνετε τα μάτια στις τρομοκρατικές οργανώσεις.

Και σε γενική θεώρηση μπορεί να έχετε όποια θέση θέλετε για το θέμα της Μέσης Ανατολής. Μπορείτε να πείτε «είμαι με τη μία ή με την άλλη πλευρά», αλλά να μην μπορούμε να συμφωνήσουμε στο αυτονόητο, ότι αυτό που έγινε πριν από έναν χρόνο σαν εχθές ήταν κάτι κατακριτέο, όπου άμαχος πληθυσμός δέχτηκε τα πυρά; Εσείς, δηλαδή, συμφωνείτε τώρα που αυτή τη στιγμή υπάρχουν όμηροι και κρατούνται και δεν γυρνάνε στις οικογένειές τους, επειδή αποκλειστικά και μόνο είναι πολίτες του Ισραήλ;

**ΧΡΗΣΤΟΣ ΚΑΤΣΩΤΗΣ:** Τα εβδομήντα πέντε χρόνια κατοχής τα καταδικάζετε; Αυτό οδηγεί εκεί!

**ΑΘΑΝΑΣΙΟΣ ΠΛΕΥΡΗΣ:** Είδατε; Η δυσκολία σας, ο συμψηφισμός που θέλετε! Εδώ έχουμε μια ξεκάθαρη πράξη. Η ξεκάθαρη πράξη είναι ότι μπορεί του οποιουδήποτε το παιδί να βρισκόταν εκεί πέρα -και βρισκόταν για φιλειρηνικό σκοπό κιόλας- και σήμερα να έχει απαχθεί και να βιάζεται από τους τρομοκράτες της Χαμάς. Τι να συζητήσουμε;

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Στη Γάζα τι γινόταν τόσα χρόνια; Δεν μιλήσατε για τη Γάζα!

**ΑΘΑΝΑΣΙΟΣ ΠΛΕΥΡΗΣ:** Και επειδή είδα και μία ενόχληση από τη Νέα Αριστερά και από τον ΣΥΡΙΖΑ, γιατί υπήρξε μία αναφορά μου που είναι προσωπική μου θέση -εδώ μιλάω τώρα με την ιδιότητα του Βουλευτή και όχι του Κοινοβουλευτικού Εκπροσώπου στο συγκεκριμένο- όπου υπήρξε στρατεύσιμος που ήταν σε εκδήλωση του Κομμουνιστικού Κόμματος Ελλάδας με τη στολή του και εξέφρασε πολιτικές θέσεις και ζήτησε από την ηγεσία να αλλάξει απόφαση. Και είπα -και προφανέστατα φαντάζομαι ότι θα ακολουθηθεί η διαδικασία- ότι πρέπει να ακολουθηθεί η πειθαρχική διαδικασία και να τιμωρηθεί. Με εγκάλεσε ο Κοινοβουλευτικός Εκπρόσωπος της Νέας Αριστεράς, εγκαλέσατε τον Βουλευτή σας Πέτρο Παππά που είχε ακριβώς την ίδια θέση με εμένα και εγώ σας λέω κάτι πάρα πολύ απλό: Εφαρμόζονται ή όχι νόμοι; π.δ.48/2022, άρθρο 8 περίπτωση 13 για το τι συνιστά πειθαρχικό αδίκημα. Διαχρονικά βρίσκεται, δεν το κατήργησε ο ΣΥΡΙΖΑ, ίσα ίσα το προεδρικό διάταγμα του 2022 περιόρισε, αυτό που θα σας διαβάσω είναι διαχρονικά: «Απαγορεύεται στους στρατεύσιμους η άσκηση κομματικής δραστηριότητας και οποιασδήποτε μορφής έκφρασης, άποψης υπέρ ή κατά πολιτικού κόμματος».

Εγώ, λοιπόν, σας ζητώ να εφαρμοστεί αυτό που ορίζει το Πειθαρχικό Δίκαιο. Εσείς αν θέλετε να είστε έντιμοι, πρέπει να πείτε να αλλάξει το Πειθαρχικό Δίκαιο, ότι «θέλουμε οι στρατεύσιμοι να φοράνε τη στολή τους, να φοράνε το εθνόσημο και να πηγαίνουν στις κομματικές εκδηλώσεις».

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ειρηνική διαδήλωση ήταν!

**ΑΘΑΝΑΣΙΟΣ ΠΛΕΥΡΗΣ:** Αλλά πέντε χρόνια που ήσασταν κυβέρνηση αυτό το Πειθαρχικό Δίκαιο που ίσχυε, το προϊσχύον του 2022 που είχε αυτή την περίπτωση, γιατί δεν το αλλάξατε; Γιατί με συγχωρείτε –και εδώ είναι η ιδεολογική μάχη- το Κομμουνιστικό Κόμμα Ελλάδας συνεχώς θέλει να είναι στο απυρόβλητο.

Όχι, κυρίες και κύριοι, δεν μπορεί ένας άνθρωπος στρατεύσιμος που υπηρετεί τη θητεία του, με τη στολή του και με το εθνόσημο να βρίσκεται σε εκδήλωσή σας και να εκφράζεται υπέρ σας ούτε μπορεί ένας στρατεύσιμος με το εθνόσημο και τον μπερέ του να πηγαίνει και να λέει «διαφωνώ με διαταγή που έχει δώσει η προϊστάμενη αρχή να βρίσκονται φρεγάτες στην Ερυθρά Θάλασσα». Αυτό μπορείτε να το κάνετε εσείς ως κόμμα, αλλά όταν εσείς θα είσαστε στρατιώτες, οφείλετε πειθαρχία.

Άρα, το Πειθαρχικό Δίκαιο πρέπει να εφαρμόζεται και ο στρατεύσιμος έχει τη μία βασική υποχρέωση που επιφυλάσσει η πατρίδα για εμάς τους άνδρες, να υπηρετήσουμε τη στρατιωτική μας θητεία και στη διάρκεια αυτής της υπηρεσίας μάς ζητάει ένα πράγμα, ό,τι άποψη και να έχεις, δικαίωμά σου, αλλά κατά τη διάρκεια που είσαι στρατεύσιμος δεν πρέπει να εκδηλώνεσαι υπέρ ή κατά ενός κόμματος και να συμμετέχεις σε πολιτικές εκδηλώσεις. Δεν σας αρέσει, πείτε να τα αλλάξετε! Συζητήστε με τον ΣΥΡΙΖΑ να αλλάξει!

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Και ο Παπαδόπουλος τα ίδια έλεγε!

(Θόρυβος στην Αίθουσα)

**ΑΘΑΝΑΣΙΟΣ ΠΛΕΥΡΗΣ:** Πάμε, λοιπόν. Εγώ σας λέω άρθρο του Πειθαρχικού Δικαίου.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ησυχία!

**ΑΘΑΝΑΣΙΟΣ ΠΛΕΥΡΗΣ:** Είναι άρθρο του Πειθαρχικού Δικαίου. Δεν σας άρεσε; Να το είχατε αλλάξει. Δεν το αλλάξετε γιατί κατά βάθος ξέρετε ότι αυτό που είπε και ο Πέτρος Παππάς είναι σωστό. Του τραβήξατε το αυτί, αλλά στην πραγματικότητα ξέρετε ότι είπε κάτι αυτονόητο. Το αυτονόητο είναι ότι όταν φοράς τη στολή και το εθνόσημο, εκείνη τη στιγμή είσαι στρατεύσιμος, άρα υπάγεσαι στις αρμοδιότητες και στις κυρώσεις που υπάρχουν.

Και εδώ έχουμε τον Αρχηγό του στρατεύματος και πραγματικά θα ήθελα την άποψη του Αρχηγού του στρατεύματος τι θα έκανε ο ίδιος ως Αρχηγός εάν ξαφνικά συνολικά οι οπλίτες, αφού ορκίζονταν, έβαζαν τη στολή εξόδου τους -που δεν είναι και στολή εξόδου η συγκεκριμένη, βγήκε με τη στολή η οποία είναι μόνο μέσα στο στρατόπεδο- και πήγαιναν, λοιπόν, συνολικά στις πολιτικές εκδηλώσεις και εξέφραζαν θέση και να μας πει αν αυτό θα ήταν προάσπιση του αξιόμαχου του στρατεύματος, για να λύνουμε, τουλάχιστον, τα αυτονόητα εδώ πέρα.

Ερχόμαστε, λοιπόν, στο υπό συζήτηση νομοσχέδιο. Μία παρατήρηση για το ΠΑΣΟΚ: Δεν έχω καταλάβει την ονομαστική ψηφοφορία την οποία έχετε θέσει ως προς το άρθρο 32. Το άρθρο 32 που έχει να κάνει με τη δυνατότητα των δήμων να κατάσχουν με ηλεκτρονικά μέσα υπάρχει αυτή τη στιγμή που μιλάμε.

**ΕΥΑΓΓΕΛΙΑ ΛΙΑΚΟΥΛΗ:** Μα, το ξέρουμε αυτό!

**ΑΘΑΝΑΣΙΟΣ ΠΛΕΥΡΗΣ:** Η αλλαγή που γίνεται είναι ότι αντί για τον διοικητή της ΑΑΔΕ στον οποίο αναφέρεται είναι ο προϊστάμενος της Οικονομικής Υπηρεσίας. Καταλαβαίνω ότι έχετε εκλογές μεθαύριο, αλλά τι λέτε στον κόσμο; Ότι ναι, υπάρχει η δυνατότητα των κατασχέσεων, υπάρχει η δυνατότητα των κατασχέσεων με ηλεκτρονικά μέσα και προφανώς, οι δήμοι άμα μπορούν να βρουν χρήματα που τους οφείλονται, μπορούν να κατασχέσουν, αλλά μπορούν σήμερα, σήμερα που μιλάμε μπορούν, αυτό δεν αλλάζει, αυτό σήμερα υπάρχει. Ενώ, λοιπόν, υπάρχει σήμερα αυτή η δυνατότητα, τι λέει; Αντί για τον διοικητή της ΑΑΔΕ, πας στον προϊστάμενο της Οικονομικής Υπηρεσίας. Αν δεν περάσει, άμα το αποσύρει σήμερα ο Υπουργός το συγκεκριμένο, παύουν οι κατασχέσεις με ηλεκτρονικά μέσα; Όχι, δεν παύουν, συνεχίζουν να γίνονται. Είναι μια τυπική απλή διαδικασία του άρθρου 32 και κάποιος μπορεί να έλεγε ότι ο προϊστάμενος της Οικονομικής Υπηρεσίας μπορεί να είναι και ελαφρώς πιο διαλλακτικός από την ΑΑΔΕ, αλλά δεν μπαίνω σε αυτό. Μπαίνω στην υποκρισία που υπάρχει, κυρίες και κύριοι συνάδελφοι. Να βγουν και να πουν «βάλαμε ονομαστική ψηφοφορία. Γιατί βάλαμε ονομαστική ψηφοφορία; Γιατί η Κυβέρνηση φέρνει τη δυνατότητα κατασχέσεων με ηλεκτρονικά μέσα στους δήμους», ενώ η αλήθεια είναι ότι αυτή η δυνατότητα υπάρχει, εκτελείται σήμερα που συζητάμε κανονικά και απλά αλλάζει η διαδικασία και θα έλεγα ότι αλλάζει και προς το ευνοϊκό για τον διοικούμενο.

Ερχόμενοι τώρα στο κομμάτι του λοιπού νομοσχεδίου, πραγματικά ακούσαμε τα πάντα, ακούσαμε μια ευρύτερη συζήτηση και τελικά θα έχουμε το εξής οξύμωρο, για το οποίο -να σας το πω απλά, κύριε Υπουργέ- είμαι έτοιμος να βάλω και στοίχημα: Θα έχουμε κόμματα τα οποία δεν θα έχουν ψηφίσει επί της αρχής το νομοσχέδιο και θα έχουν ψηφίσει τα περισσότερα άρθρα του νομοσχεδίου. Διότι θα μου κάνει μεγάλη εντύπωση: Δεν θα ψηφίσετε τα άρθρα τα οποία δίνουν και διευκολύνουν τη δυνατότητα προσωπικού ΙΔΟΧ στους ΟΤΑ; Δεν θα ψηφίσετε το άρθρο που στηρίζει τους υπαλλήλους, δίνοντάς τους 300 ευρώ επίδομα; Δεν θα ψηφίσετε την αναβάθμιση των συνοριακών σταθμών; Δεν θα ψηφίσετε τη δυνατότητα του προσωπικού που υπηρετεί στη Δημοτική Αστυνομία να αναγνωρίζει την προϋπηρεσία του στην Αστυνομία; Δεν θα ψηφίσετε τη δυνατότητα για τις εξήντα δόσεις; Γιατί άκουσα και προηγούμενη κριτική, ναι και εμείς έχουμε κάνει σειρά ρυθμίσεων και εκατόν είκοσι δόσεων. Τώρα έρχεται μία ρύθμιση εξήντα δόσεων. Δεν θα την ψηφίσετε τη συγκεκριμένη ρύθμιση των εξήντα δόσεων, που περιμένει κόσμος αυτή τη στιγμή να κάνει τη ρύθμισή του; Δεν θα ψηφίσετε τα πρόστιμα τα οποία έρχονται για την αυθαίρετη χρήση κοινοχρήστων; Δεν θα ψηφίσετε διατάξεις που έρχονται και εξορθολογίζουν όλο το πλαίσιο για τα ζώα συντροφιάς; Δεν θα ψηφίσετε την αύξηση πόρων 53 εκατομμύρια και από ΚΑΠ 108 εκατομμύρια, εκ των οποίων τα 90 εκατομμύρια πηγαίνουν για να πληρωθούν ληξιπρόθεσμα; Προφανώς, όλες αυτές τις διατάξεις θα τις ψηφίσετε και αυτές οι διατάξεις λίγο πολύ είναι το σύνολο του νομοσχεδίου.

Όμως, εδώ έχουμε την εξής διαδικασία: Ένα κόμμα που κάνει τις εσωτερικές του διαδικασίες με πολύ συντεταγμένο τρόπο, οφείλω να πω -αναφέρομαι στη διαδικασία που γίνεται στο ΠΑΣΟΚ- τώρα βρίσκεται σε μια φάση που σου λέει και ο νυν Πρόεδρος πώς να πάμε να ψηφίσουμε ένα νομοσχέδιο και μετά να έχουμε εκλογές και να το χρησιμοποιήσει ο Δήμαρχος Αθηναίων;

**ΕΥΑΓΓΕΛΙΑ ΛΙΑΚΟΥΛΗ:** Δεν μας έδωσε καμμία εντολή ο Πρόεδρος!

**ΑΘΑΝΑΣΙΟΣ ΠΛΕΥΡΗΣ:** Ο ΣΥΡΙΖΑ τώρα από την άλλη βρίσκεται σε μια κατάσταση που φαντάζομαι ότι, τουλάχιστον, για τον επόμενο μήνα θα τον απασχολούν άλλα θέματα, οπότε σου λέει πώς να ψηφίσουμε.

Και έρχομαι τώρα και σε όλα τα άλλα κόμματα. Ψάχνετε να βρείτε μια δικαιολογία, γιατί είναι φοβερό και τρομακτικό να πείτε ότι είναι ένα νομοσχέδιο που βλέπετε να έχει αρχή, μέση και τέλος και θετικές ρυθμίσεις, όπως αυτές αναπτύχθηκαν και ότι θα έρθετε να τις ψηφίσετε επί της αρχής εκφράζοντας και τις όποιες επιμέρους διαφωνίες. Ακόμα και για διατάξεις οι οποίες ήρθαν και για τις οποίες είχαν εκφραστεί παράπονα -και αναφέρομαι στα οδοιπορικά των αστυνομικών- πάλι υπάρχει μια παράταση μέχρι το τέλος του χρόνου. Εκεί, κύριε Υπουργέ, δεν είναι δική σας αρμοδιότητα. Όπως θέσαμε κι άλλοι Βουλευτές, δεδομένου ότι θα αλλάξει τώρα το ποσό της αποζημίωσης, θα μπορούσε να εξεταστεί έστω και ως το τέλος της σημερινής συζήτησης, για να δούμε μήπως δεν ζητηθούν χρήματα για χρόνο που έχει τρέξει από αυτό το διάστημα. Όμως, και πάλι αυτή η διάταξη έρχεται και παρατείνει ένα μέτρο που δεν υπήρχε και που θα μπορούσε να χρήζει διόρθωσης.

Με αυτές τις σκέψεις, λοιπόν, κυρίες και κύριοι συνάδελφοι, σας ζητώ να ψηφίσετε το συγκεκριμένο νομοσχέδιο και να αφήσουμε την αντιπαράθεση εκεί που πραγματικά υπάρχει.

Και επειδή αναφερθήκαμε πολύ σε ένα θέμα, ναι, κυρίες και κύριοι του Κομμουνιστικού Κόμματος Ελλάδας, υπάρχουν και εδώ πέρα φωνές οι οποίες θα έρχονται και θα σας λένε ότι όταν παρανομείτε, δεν θα έχετε άλλη αντιμετώπιση από αυτή που έχουν τα άλλα κόμματα.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Πλεύρη.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, μου επιτρέπετε για ένα λεπτό;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Κύριε Πλεύρη, δέχομαι το καλό σας σχόλιο για το πόσο συντεταγμένες είναι οι εσωκομματικές διαδικασίες…

**ΑΘΑΝΑΣΙΟΣ ΠΛΕΥΡΗΣ:** Και ως εκεί!

**ΔΗΜΗΤΡΙΟΣ ΜΑΝΤΖΟΣ:** Ναι, και ως εκεί, κύριε Πλεύρη, διότι όσον αφορά σε όλο το υπόλοιπο, ήταν τόσο συντεταγμένες οι διαδικασίες που δεν θα ερχόσασταν εδώ ως Κοινοβουλευτικός Εκπρόσωπος της Νέας Δημοκρατίας να μας πείτε αν τις χρησιμοποιούμε και για τις θέσεις μας στα σχέδια νόμου. Μίλησα δεκαοκτώ λεπτά με την ανοχή του Προεδρείου, δεκαεπτά μισό η αγορήτρια μας κ. Αποστολάκη ως ομιλήτρια και σας παραθέσαμε σειρά λόγων για τους οποίους καταψηφίζουμε επί της αρχής το σχέδιο νόμου και μια σειρά κρίσιμων διατάξεων. Μάλιστα, αναφερθήκατε αρκετά στα θέματα της αυτοδιοίκησης, αλλά χωρίς να απαντάτε στις αιτιάσεις μας και στους ισχυρισμούς μας. Για έναν, όμως, θεμέλιο λόγο για τον οποίο θα καταψηφίσουμε το σχέδιο νόμου και ο οποίος έχει να κάνει με τη φωτογραφική -για πολλοστή φορά- ρύθμιση των προσόντων για έναν κρίσιμο τομέα της δημόσιας διοίκησης, όπως είναι η Εθνική Αρχή Διαφάνειας, δεν βρήκατε να πείτε ούτε μισή λέξη! Βρήκατε να πείτε δύο, τρεις, τέσσερις προτάσεις για τις εσωκομματικές μας διαδικασίες, για την Αντιπολίτευση και για το πώς αυτή λειτουργεί, αλλά δεν βρήκατε να πείτε ούτε μισή λέξη για τον τρόπο με τον οποίο νομοθετεί για πολλοστή φορά φωτογραφικά αυτή η Κυβέρνηση για την Εθνική Αρχή Διαφάνειας. Θα θέλαμε, λοιπόν, να ακούσουμε τη γνώμη σας, αν αυτή υπάρχει, επί αυτών των ισχυρισμών, έστω τη φωνή σας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει τώρα ο κ. Συντυχάκης από το Κομμουνιστικό Κόμμα Ελλάδας.

Παρακαλώ, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Στο νομοσχέδιο που καταθέτει η Κυβέρνηση της Νέας Δημοκρατίας εισάγονται διατάξεις που αφορούν κατά κύριο λόγο στους ΟΤΑ. Όταν η Κυβέρνηση της Νέας Δημοκρατίας μιλάει για ενίσχυση της τοπικής αυτοδιοίκησης, εννοεί την μέγιστη συμβολή στην καπιταλιστική ανάπτυξη, στον πιο σφιχτό εναγκαλισμό, στις κεντρικές αντιλαϊκές πολιτικές και στη διαμόρφωση ενός καλύτερου φιλικού επενδυτικού κλίματος και στους δήμους και στις περιφέρειες. Ένας τέτοιος ρόλος περνάει μέσα από την ασφυκτική και συνεχή υποχρηματοδότηση και υποστελέχωση, την ανταποδοτικότητα που οδηγεί τα λαϊκά νοικοκυριά στο να βάζουν ολοένα και βαθύτερα το χέρι στην τσέπη με αύξηση φόρων και τελών, από την παράδοση της καθαριότητας και των κοινωνικών υπηρεσιών σε ιδιώτες, από το τσάκισμα των εργασιακών δικαιωμάτων, μισθών και συντάξεων και από ευέλικτες εργασιακές σχέσεις.

Όλα αυτά, όμως, έχουν την υπογραφή όλων σας: και της Νέας Δημοκρατίας και του ΠΑΣΟΚ και του ΣΥΡΙΖΑ διαχρονικά. Άλλωστε, κατά το παρελθόν όλες οι θεσμικές αλλαγές, όπως ήταν ο «ΚΑΠΟΔΙΣΤΡΙΑΣ», ο «ΚΑΛΛΙΚΡΑΤΗΣ» και ο «ΚΛΕΙΣΘΕΝΗΣ Ι» κ.ο.κ. είχαν ως βασική επιδίωξη τον δραστικό περιορισμό της χρηματοδότησης των δήμων από τον κρατικό προϋπολογισμό, τον ευνουχισμό τους από πόρους και ανθρώπινο δυναμικό. Οι πάνω από διακόσιες αρμοδιότητες που πέρασαν από το κεντρικό κράτος στους δήμους έγιναν στο όνομα μιας ψευδεπίγραφης αποκέντρωσης για να είναι δήθεν πιο κοντά στον πολίτη, όπως λέγατε, ενώ στην πράξη επιδιώκατε την απαλλαγή του κράτους από την καταβολή των συνταγματικά κατοχυρωμένων πόρων, αλλά και για να συνδεθεί πιο οργανικά ο όποιος σχεδιασμός στους δήμους και στις περιφέρειες με τις ιεραρχήσεις και τις επιδιώξεις κερδοφορίας των επιχειρηματικών ομίλων, όπως για παράδειγμα, στη διαχείριση των απορριμμάτων με τις ανανεώσιμες πηγές ενέργειας, για το μεταφορικό έργο και τώρα προ των πυλών για τη διαχείριση των νερών, τον τουρισμό, με αλλαγές στις χρήσεις γης που διευκολύνουν την επιχειρηματικότητα, με καταπατήσεις ορεινών όγκων, ακτών και παραλιών, αποχαρακτηρισμό περιοχών «NATURA», νομιμοποίηση της αυθαιρεσίας και των επιχειρηματικών σχεδίων, με τις εγκρίσεις διαφόρων μελετών από τα περιφερειακά συμβούλια με συνοδεία προκλητικών φοροαπαλλαγών και διευκολύνσεων.

Για παράδειγμα, στον Δήμο Ηρακλείου με χίλιους επτακόσιους περίπου εργαζόμενους, σε έναν από τους μεγαλύτερους δήμους της χώρας, δεν υπάρχει γιατρός εργασίας. Και αυτός ο δήμος μετράει πάνω από εξήντα νεκρούς εργαζόμενους. Και αντί να διευρύνετε την παροχή του ενός λίτρου γάλακτος ανά ημέρα για όλους τους εργαζόμενους με τέτοιες συνθήκες εργασίας και ανεξαρτήτως των σχέσεων εργασίας, εσείς μετατρέπετε αυτή την υποχρέωση σε ένα ετήσιο επίδομα των 300 ευρώ. Φυσικά, με τη ρύθμιση αυτή ανοίγετε τον δρόμο για την κατάργησή τους σε μία λογική κόστους-οφέλους, αφού με βάση τους υπολογισμούς σας, το αυξημένο κόστος από τη διαδικασία της διάθεσης του γάλακτος μπορεί να μειωθεί με το ετήσιο επίδομα που προβλέπετε. Υποβαθμίζετε την έννοια της βαριάς και ανθυγιεινής εργασίας και μετατρέπετε την προληπτική ιατρική σε ατομική υπόθεση. Για εσάς το κόστος μετράει περισσότερο από την υγεία, τη σωματική ακεραιότητα, ακόμα και από τη ζωή των εργαζομένων και μάλιστα, σε έναν κλάδο που μετράει εκατοντάδες νεκρούς εργάτες.

Σε αυτόν τον δήμο, το 40% του προσωπικού είναι συμβασιούχοι. Ολόκληρες δομές λειτουργούν σχεδόν εξ ολοκλήρου με εργαζόμενους ορισμένου χρόνου, πολλοί από τους οποίους υπογράφουν συνεχόμενες συμβάσεις για περισσότερο από δεκαπέντε χρόνια, κάτι που αποτελεί και τη μεγαλύτερη απόδειξη ότι οι προσφερόμενες υπηρεσίες τους καλύπτουν πάγιες και διαρκείς ανάγκες της κοινωνίας και όχι εποχικές και πρόσκαιρες. Και αντί να μετατρέψετε τις συμβάσεις ορισμένου χρόνου σε αορίστου, αυτό που κάνετε στο παρόν νομοσχέδιο, προκειμένου να ξεπεραστούν τα όποια προβλήματα από τους μη εγκεκριμένους προϋπολογισμούς, είναι να δυσκολέψετε ακόμα περισσότερο τη μετατροπή τους σε αορίστου.

Δεν είναι τυχαίο ότι αυτές οι μεταρρυθμίσεις, όπως είναι η υποχρηματοδότηση, η υποστελέχωση, η ανταποδοτικότητα, η ανατροπή των εργασιακών σχέσεων και πολλά άλλα, στηρίχθηκαν από το σύνολο του αστικού πολιτικού προσωπικού, από τα θεσμικά όργανα της τοπικής διοίκησης, την ΚΕΔΕ, την ΕΜΠΕ και από δημάρχους και περιφερειάρχες που στην πλειοψηφία τους προέρχονται από τη Νέα Δημοκρατία, το ΠΑΣΟΚ και τον ΣΥΡΙΖΑ. Διαχρονικά όλες οι κυβερνήσεις μαζί με τις τοπικές και περιφερειακές αρχές έκοβαν κορδέλες σε υποτιθέμενα έργα πνοής εξυπηρετώντας μικροκομματικά παιχνίδια.

Τι έχετε να πείτε, όμως, για τους χιλιάδες νεκρούς στον Βόρειο Οδικό Άξονα της Κρήτης, ο οποίος δικαιολογημένα έχει χαρακτηριστεί ως τα «Τέμπη της Κρήτης»; Τι έχετε να πείτε για το πρόσφατο θανατηφόρο τροχαίο που συγκλόνισε όλη τη χώρα με την απώλεια τριών νέων εργαζόμενων στον ΒΟΑΚ, στο ύψος του Γαλατά Χανίων, ένα έγκλημα προδιαγεγραμμένο με τις ευθύνες να βαραίνουν στο ακέραιο το κεντρικό και τοπικό κράτος; Δεν ήταν απλά ένα τροχαίο, αλλά ένα ακόμα εργατικό δυστύχημα, αποτέλεσμα της εργασιακής εντατικοποίησης, καθώς οι άτυχοι νέοι εργαζόμενοι επέστρεφαν από την εργασία τους σε κέντρο διασκέδασης και ακόμα διερευνώνται οι συνθήκες εργασίας τους, όπως το πόσες ώρες δούλευαν, με τι καθεστώς δούλευε ο δεκαπεντάχρονος που έχασε τη ζωή του και άλλα αμείλικτα ερωτήματα.

Αυτό είναι το τουριστικό θαύμα που έχετε διαμορφώσει με εξαντλητική δουλειά των εργαζομένων μέχρι θανάτου και με μοναδικό στόχο την αύξηση των κερδών των μεγαλοξενοδόχων. Η Κυβέρνηση παίζει παιχνίδια, όπως και οι προηγούμενες. Ο λαός, όμως, δεν μπορεί να αποδεχτεί ως κανονικότητα το να σκοτώνεται στον δρόμο, να πνίγεται τον χειμώνα από τις πλημμύρες και το καλοκαίρι να καίγεται από τις πυρκαγιές, να γκρεμίζονται τα σπίτια του από τους σεισμούς χωρίς κανένα σχέδιο αναδόμησης και αποζημίωσης στο 100% των ζημιών και χωρίς γενναία χρηματοδότηση για έργα και υποδομές αντιπλημμυρικής, αντιπυρικής και αντισεισμικής θωράκισης της χώρας.

Τι έχετε να πείτε για τις μεγάλες πλημμυρικές καταστροφές από το 2019 μέχρι και πρόσφατα σε Πλατανιά Χανίων, Χερσόνησο, Μάλια, Αγία Πελαγία και Παλαιόκαστρο Δήμου Μαλεβιζίου, Σητεία και άλλες περιοχές, με αποκορύφωμα τις μεγάλες καταστροφές στη Θεσσαλία, με τεράστιες καταστροφές σε υποδομές, καλλιέργειες, κατοικίες και απώλειες ανθρώπινων ζωών που ακόμη περιμένουν τις αποζημιώσεις;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ και τρία χρόνια, μετά από τον σεισμό στο Αρκαλοχώρι, η Κυβέρνηση χόρτασε τους σεισμόπληκτους από κούφια λόγια και υποσχέσεις. Τους έχει αφήσει απροστάτευτους ακόμα και σε πλειστηριασμούς των ήδη ετοιμόρροπων σπιτιών και σε δεσμεύσεις των λογαριασμών αρωγής. Επιβαρύνονται ακόμα και με το ηλεκτρικό ρεύμα στους οικίσκους που διαμένουν, ενώ πληρώνουν στο ακέραιο τους λογαριασμούς ρεύματος και νερού στα γκρεμισμένα σπίτια τους.

Υπάρχει πλήρης ανυπαρξία ολοκληρωμένου κρατικού σχεδίου για πλήρη αποκατάσταση ζημιών, για πλήρη αποζημίωση των πληγέντων, για αντισεισμική προστασία, για ανοικοδόμηση της περιοχής σε όφελος του λαού. Η μόνιμη πρεμούρα σας είναι η κατασκευή του νέου ιδιωτικού αεροδρομίου στο Καστέλι, δίπλα ακριβώς από το σεισμόπληκτο Αρκαλοχώρι, μετατρέποντας την περιοχή από περιοχή υψηλής παραγωγικότητας αγροτικών προϊόντων, σε ένα απέραντο real estate στήνοντας μπίζνες στα ερείπια και αξιοποιώντας τους κατοίκους ως φτηνό εργατικό δυναμικό στις μεγάλες επενδύσεις.

Πίσω από τον ΒΟΑΚ-καρμανιόλα, το μισογκρεμισμένο Αρκαλοχώρι, τα Τέμπη, τις καταστροφές στη Θεσσαλία, πίσω από τη Μάνδρα, το Μάτι, την Εύβοια, πίσω από τους αποχαρακτηρισμούς περιοχών «NATURA», τις καταπατήσεις ελεύθερων χώρων αιγιαλών, πίσω από την άναρχη δόμηση, τις νόμιμες αυθαίρετες κατασκευές, βρίσκεται ο πραγματικός ένοχος που είναι η δίψα για το καπιταλιστικό κέρδος. Γι’ αυτό βέβαια και απορρίπτετε συστηματικά τις προτάσεις του ΚΚΕ για συνολική και ολοκληρωμένη διαχείριση και προστασία δασών και οικισμών από κάθε κίνδυνο.

Τέλος, το ΚΚΕ έχει καταθέσει πάρα πολλές φορές τις προτάσεις του και εδώ. Η λαϊκή συσπείρωση στους δήμους και στις περιφέρειες για τη γενναία αύξηση της κρατικής χρηματοδότησης στους δήμους και στις περιφέρειες, για προσλήψεις με μόνιμη σχέση εργασίας και με πλήρη ασφαλιστικά δικαιώματα. Εναντιώνεται στην αποκέντρωση και στην ανταποδοτική λειτουργία. Διεκδικεί σχεδιασμό και υλοποίηση σε κεντρικό, περιφερειακό και τοπικό επίπεδο υποδομών και μηχανισμών δημόσιας προστασίας από πλημμύρες, πυρκαγιές, σεισμούς και άλλες καταστροφές.

Τέλος, σας καλούμε, κύριε Υπουργέ, ως απαίτηση πολλών οφειλετών για παλαιές οφειλές από ανείσπρακτα βεβαιωθέντα πρόστιμα για τη διατήρηση αυθαίρετων κτηρίων, να τεθεί εκ νέου σε ισχύ η σχετική διάταξη του ν.4178/2013 -αναφέρομαι στα άρθρα 13 και 23- για όσο χρονικό διάστημα χρειαστεί, προκειμένου να τακτοποιήσουν τις οφειλές τους, δηλαδή τα πρόστιμα. Αφορά σε πάρα πολύ κόσμο, ο οποίος από άγνοια δεν αξιοποίησε αυτή τη δυνατότητα. Σας έχουμε καταθέσει και σχετική αναφορά, την επιστολή του Συλλόγου Οικιστών Εκτός Σχεδίου Πόλης Νομού Ηρακλείου.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Συντυχάκη.

Κυρίες και κύριοι συνάδελφοι, θα ήθελα να σας ενημερώσω ότι ο Πρόεδρος της Κοινοβουλευτικής Ομάδας του ΣΥΡΙΖΑ και Βουλευτές του κόμματος έχουν καταθέσει το ακόλουθο αίτημα για τη διενέργεια ονομαστικής ψηφοφορίας, με βάση το άρθρο 72 του Κανονισμού της Βουλής:

«Αξιότιμε κύριε Πρόεδρε, εμείς οι Βουλευτές που υπογράφουμε την παρούσα αίτηση αιτούμεθα τη διενέργεια ψηφοφορίας με ονομαστική κλήση επί της αρχής και επί των άρθρων 26, 32, 53 και 54 στο σχέδιο νόμου του Υπουργείου Εσωτερικών: «Ρυθμίσεις για τους χερσαίους συνοριακούς σταθμούς, την ενίσχυση των Οργανισμών Τοπικής Αυτοδιοίκησης και λοιπές διατάξεις»».

Παρακαλώ να φωτοτυπηθεί και να διανεμηθεί.

(Η προαναφερθείσα αίτηση διεξαγωγής ονομαστικής ψηφοφορίας του ΣΥΡΙΖΑ-Προοδευτική Συμμαχία καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 366-368)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Θα δώσω τώρα τον λόγο στον κ. Αναστάσιο Δημοσχάκη. Στη συνέχεια θα πάρει τον λόγο ο κ. Μπαραλιάκος. Ακολουθεί ο κ. Κούβελας και μετά ο Κοινοβουλευτικός Εκπρόσωπος του ΚΚΕ κ. Καραθανασόπουλος.

Ορίστε, κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, ευχαριστώ πολύ.

Κυρίες και κύριοι συνάδελφοι, το παρόν νομοσχέδιο είναι καινοτόμο, πολυδύναμο και ουσιαστικό, αλλά και ιστορικό, κύριε Υπουργέ, καθώς ανταποκρίνεται στις σύγχρονες κοινωνικές ανάγκες επιλύοντας χρόνιες παθογένειες και εξυπηρετώντας τους πολίτες με τον πλέον βέλτιστο δυνατό τρόπο. Επιτυγχάνεται ο εκσυγχρονισμός και η αναβάθμιση των υποδομών των χερσαίων συνοριακών σταθμών και ορθώς το Υπουργείο Εσωτερικών θα αποτελέσει τον συνδετικό κρίκο των λοιπών κεντρικών υπηρεσιών Υπουργείων της χώρας. Βελτιώνονται οι συνθήκες λειτουργίας τους και οι παρεχόμενες υπηρεσίες διευκολύνοντας τις διασυνοριακές μετακινήσεις και το εμπόριο. Ουσιαστικά η χώρα συμμορφώνεται, όπως οφείλει, προς το κεκτημένο Σένγκεν, ένα κεκτημένο το οποίο οφείλουμε να διαφυλάξουμε ως πολύτιμο ευρωπαϊκό θησαυρό και να δημιουργήσουμε τις υποδομές προσαρμογής στις νέες απαιτήσεις, υπενθυμίζοντας ότι η Σένγκεν σημαίνει ελεύθερη διακίνηση προσώπων πραγμάτων και κεφαλαίου, το τρίπτυχο της μεγάλης ευρωπαϊκής οικογένειας.

Μία ευρωπαϊκή χώρα η οποία σέβεται τον εαυτό της οφείλει να παραμένει διαμπερής, αλλά να προστατεύει ταυτόχρονα τα σύνορά της και την εθνική της κυριαρχία. Μέσα από μία δέσμη καινοτόμων διατάξεων επικαιροποιείται το θεσμικό πλαίσιο λειτουργίας των συνοριακών σταθμών. Ορίζονται οι οικείες αποκεντρωμένες διοικήσεις της χώρας ως αρμόδιες για τα ζητήματα αναβάθμισης, συντήρησης, επέκτασης, λειτουργίας και κατασκευής των σταθμών, λαμβάνοντας υπ’ όψιν τις απαιτήσεις του συνόλου των υπηρεσιών που στεγάζονται στους χερσαίους συνοριακούς σταθμούς, ενώ ταυτόχρονα καθορίζονται οι όροι δόμησής τους, η διαδικασία απαλλοτριώσεων ή παραχώρησης εκτάσεων για την κατασκευή τους, αλλά και τα χρηματοδοτικά εργαλεία για την υλοποίηση των αναγκαίων έργων και την κάλυψη των δαπανών τους.

Η παρούσα νομοθετική πρόβλεψη δικαιώνει τον πολυετή και αταλάντευτο κοινοβουλευτικό μου αγώνα, καθώς με πολυάριθμες κοινοβουλευτικές παρεμβάσεις, ομιλίες, συναντήσεις και επισκέψεις σε όλα τα επίπεδα, διεκδικούσα και υπογράμμιζα την αναγκαιότητα αναβάθμισης και εκσυγχρονισμού όλων των σημείων εισόδου - εξόδου στα χερσαία σύνορα στον Έβρο και τη διασφάλιση της εύρυθμης λειτουργίας αυτών. Δεν είναι τιμητικό να έχουμε ανάσχεση της κυκλοφορίας χιλιομέτρων ένθεν κακείθεν των συνόρων μας. Ο ακριτικός Έβρος είναι ο πρώτος νομός στην Ελλάδα και στην Ευρώπη που διαθέτει επτά σημεία εισόδου - εξόδου με όμορες χώρες. Ούτε τα κράτη έχουν επτά σημεία εισόδου - εξόδου στην Ευρωπαϊκή Ένωση. Ωστόσο διαθέτει παρακμιακή εικόνα σε οργάνωση, λειτουργία και εξυπηρέτηση, λόγω έλλειψης εγκαταστάσεων της υφιστάμενης δυσλειτουργίας. Χάνονται κυκλοφοριακοί φόρτοι, τα αυτοτελή φορτία και οι πελάτες από τον κοστοβόρο αυτοκινητόδρομο νέα Εγνατία της χώρας προς όφελος της λεγόμενης «παρα-Εγνατίας», Κωνσταντινούπολης – Αδριανούπολης - Σόφιας.

Ευτυχώς, εδώ και καιρό έχει αναθέσει ο Πρωθυπουργός, ο κ. Κυριάκος Μητσοτάκης, στον Υπουργό Εσωτερικών, πριν ακόμα νομοθετηθεί, να αναλάβει ευθύνες για να αποπερατώσει το έργο αυτό το οποίο υπογραμμίζω, με στόχο ο Έβρος να καταστεί ένα πραγματικό πρότυπο, γέφυρα εισόδου στη Δύση και στην Ανατολή. Θα πρέπει τα δύο συνοριακά σημεία κυρίως των Κήπων και των Καστανιών να αποτελέσουν προορισμό όλων αυτών που προέρχονται από τις υπερκαυκάσιες, τις ασιατικές και τις μεσανατολικές χώρες. Γι’ αυτό διεκδικώ και προτείνω τη δημιουργία διασυνοριακών πάρκων και οικονομικών χωριών ειδικού καθεστώτος, τα οποία θα πλαισιώνουν τις λειτουργίες στο σημείο εισόδου - εξόδου σε παρακείμενες εκτάσεις, ώστε να είναι προορισμός των γειτόνων μας και όχι προορισμός των υπηκόων μας, των συμπολιτών μας, να είναι προορισμός οι πρωτεύουσες των γειτονικών χωρών και όχι μόνο. Mε το καθεστώς ΣΔΙΤ δύνανται να συσταθούν υποδομές διαμονής, χώροι ελεγχόμενης στάθμευσης, χώροι εστίασης, εμπορικά πολυκαταστήματα και άλλα.

Το δε κύριο κτήριο προτείνω, κύριε Υπουργέ, να έχει αρχιτεκτονικό ρυθμό που να θυμίζει Ελλάδα με τη νεοκλασική γραμμή και να κυριαρχήσει βήμα βήμα αυτό με την πάροδο των ετών σε όλα τα σημεία εισόδου και εξόδου, προκειμένου το σύμπλεγμα αυτό να αποτελέσει προορισμό, μία πολιτεία που να θυμίζει την καταγωγή μας και όχι μόνο. Η συγκεκριμένη επένδυση θα αποβεί προσοδοφόρα, τόσο για τον ιδιωτικό τομέα, όσο και για το ελληνικό κράτος, το οποίο θα εισπράξει οφέλη από την αύξηση της κίνησης, αλλά και από την ανάσχεση απώλειας σκληρού συναλλάγματος.

Κύριε Υπουργέ, κυρίες και κύριοι συνάδελφοι, η κύρια πύλη της Ευρώπης προς ανατολάς θα πρέπει να διαθέτει νέες υπερσύγχρονες υποδομές, να προσφέρει γρήγορες υπηρεσίες στους διερχόμενους επισκέπτες και επαγγελματίες και να καλύπτει όλες τις ευρωπαϊκές προδιαγραφές λειτουργίας και απόδοσης.

Επιπρόσθετα, με το παρόν νομοσχέδιο βελτιώνεται η λειτουργία των δήμων και των περιφερειών με αναπτυξιακή προοπτική και με στόχο την εξυπηρέτηση του πολίτη. Ειδικότερα, διασφαλίζεται η βελτίωση της καθημερινής λειτουργίας, της οικονομικής και διοικητικής διαχείρισης των οργανισμών τοπικής αυτοδιοίκησης Α΄ και Β΄ βαθμού και αναμορφώνεται ολοκληρωτικά το θεσμικό πλαίσιο λειτουργίας τους και συνάμα ενισχύονται οι περιφέρειες με μία σειρά καινοτόμων διατάξεων, όπως η σύσταση επιτροπής για τη διαχείριση κινδύνων σε περιφερειακό επίπεδο, με αντικείμενο τη διαμόρφωση και επιστημονική τεκμηρίωση πολιτικών διαχείρισης κινδύνων και κρίσεων. Ουσιαστικά θεσμοθετείται μία task force ανά περιοχή, που θα αντιμετωπίζει τις έκτακτες αυτές περιπτώσεις, και ταυτόχρονα διευκολύνεται η υλοποίηση έργων μείζονος σημασίας και ειδικής κατάστασης πολιτικής προστασίας των περιφερειών. Με ταχείες διαδικασίες για την αμεσότερη ολοκλήρωση κρίσιμων παρεμβάσεων που σχετίζονται με την αποκατάσταση καταστροφών και την εξυπηρέτηση αναγκών τα μέτρα αυτά συμβάλλουν στη θωράκιση των περιοχών έναντι των φυσικών καταστροφών και είναι μείζονος σημασίας, όπως για τον Έβρο, ο οποίος βίωσε τις καταστροφικές συνέπειες του πύρινου εφιάλτη το περασμένο καλοκαίρι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Κύριε Πρόεδρε, την ανοχή σας για ένα λεπτό.

Κύριε Υπουργέ, κυρίες και κύριοι συνάδελφοι, στον παρόντα νόμο του Υπουργείου Εσωτερικών έχει προστεθεί το άρθρο 63 -προφανώς του Υπουργείου Προστασίας του Πολίτη-, που αφορά τα έξοδα εκτός έδρας εκτέλεσης υπηρεσίας των αστυνομικών για έκτακτη αποστολή μετά από απόσπαση του αρχηγείου, όπως επιχειρήσεις ευρείας κλίμακας, αντιμετώπισης της εγκληματικότητας και λοιπές έκτακτες και επικίνδυνες αποστολές υψηλού υπηρεσιακού ενδιαφέροντος και χαρακτήρα.

Η πρόσθετη διάταξη θέλει μία δεύτερη ματιά. Είμαι σίγουρος ότι θα γίνει αυτό με πνεύμα δικαίου και προς όφελος των ιδίων και των οικογενειών τους. Πρέπει να τροποποιηθεί ή να διορθωθεί. Κατόπιν αυτού, προτείνω όπως διορθωθεί και συμπληρωθεί η αναδρομικότητα και απαλειφθεί η διάταξη του άρθρου 63, ώστε με καθαρότερη και δικαιότερη σκέψη να εξεταστεί από μηδενική βάση, όπως επιθυμεί το λαϊκό αίσθημα όσον αφορά έναν βασικό κεντρικό οργανισμό του ελληνικού κράτους.

Κυρίες και κύριοι συνάδελφοι, το παρόν νομοσχέδιο φέρει αναπτυξιακό πρόσημο, θέτοντας τις βάσεις για μία ισχυρή και ανθεκτική αυτοδιοίκηση, επιλύοντας για πρώτη φορά ζητήματα που σχετίζονται με την καθημερινότητα των πολιτών, αλλά κυρίως για το ποιος έχει την ευθύνη. Την έχει το τελωνείο; Την έχει η Ελληνική Αστυνομία; Την έχει το Υπουργείο Αγροτικής Ανάπτυξης με τον υγειονομικό και τον φυτοϋγειονομικό έλεγχο;

Με τον νόμο αυτό λύνουμε τα προβλήματα, βελτιώνουμε τις λειτουργίες, με πολιτικές που προτάσσουν το εθνικό συμφέρον και ενισχύουν το κύρος και την αξιοπιστία του ελληνικού κράτους. Για τον λόγο αυτόν υπερψηφίζω το νομοσχέδιο, με τον αστερίσκο που υπογράμμισα.

Σας ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Δημοσχάκη.

Τον λόγο έχει ο κ. Ξενοφών Μπαραλιάκος.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, η Κυβέρνηση της Νέας Δημοκρατίας έχει στηρίξει τα τελευταία χρόνια με κάθε τρόπο έμπρακτο και συνεπή την τοπική αυτοδιοίκηση σε μια σειρά θεμάτων και έχουν γίνει σημαντικά βήματα ως προς την οικονομική και θεσμική θωράκισή της.

Οι ρυθμίσεις του παρόντος νομοσχεδίου βάζουν σε τάξη μια σειρά ζητημάτων, τα οποία εδώ και χρόνια έχουν δημιουργήσει αγκυλώσεις και αβελτηρίες, τόσο στην εισπραξιμότητα μιας κρίσιμης μάζας δημοσίων εσόδων, όσο και στη διευκόλυνση των πολιτών ως προς την αποπληρωμή οφειλών τους προς τους δήμους και τα νομικά τους πρόσωπα. Μάλιστα αυτές οι ρυθμίσεις, όπως ενδεικτικά η δυνατότητα ρύθμισης σε έως και εξήντα δόσεις οφειλών που βεβαιώθηκαν έως τις 31 Ιουλίου 2024, η δυνατότητα προσφυγής στον εξωδικαστικό μηχανισμό ρύθμισης οφειλών άνω των 10 χιλιάδων ευρώ, ο συμψηφισμός των οφειλών των ΔΕΥΑ με αυτές των δήμων χωρίς την προσκόμιση ενημερότητας έρχονται να πλαισιωθούν από μια ταχύτερη, πιο αποτελεσματική και ευέλικτη διαδικασία πρόσληψης και ενίσχυσης των υπηρεσιών των δήμων με προσωπικό, το οποίο θα παρέχει την εργασία του κατά την χρονική περίοδο που υφίστανται οι πραγματικές ανάγκες σε κάθε τοπική κοινωνία.

Κυρίες και κύριοι συνάδελφοι, οι ρυθμίσεις για την ενίσχυση της τοπικής αυτοδιοίκησης είναι πολύ σημαντικές και αυτές, καθώς επιλύουν πολλά ανοιχτά μέχρι πρότινος ζητήματα, τα οποία ασφαλώς και συζητήθηκαν με πρωτοβουλία του Πρωθυπουργού σε πρόσφατη συνάντησή του με την Εκτελεστική Επιτροπή της ΚΕΔΕ.

Επίσης, στο υπό συζήτηση νομοσχέδιο θεσπίζονται διατάξεις για ένα θέμα το οποίο συνιστά ένα σπουδαίο κεφάλαιο για την οικονομική δραστηριότητα της πατρίδας μας σε πολλά επίπεδα, από τον τουρισμό και τις μεταφορές ως τις εφοδιαστικές αλυσίδες, την απρόσκοπτη μετακίνηση ανθρώπων και την ανεμπόδιστη διακίνηση αγαθών.

Στη χώρα μας και συγκεκριμένα στις Περιφέρειες Ανατολικής Μακεδονίας και Θράκης, Κεντρικής Μακεδονίας, της Δυτικής Μακεδονίας και της Ηπείρου λειτουργούν δεκαέξι οδικοί και τρεις σιδηροδρομικοί χερσαίοι συνοριακοί σταθμοί, οι οποίοι εξυπηρετούν καθημερινά μεγάλο αριθμό εισερχομένων και εξερχόμενων πολιτών και εμπορευμάτων.

Η αναβάθμιση των χερσαίων συνοριακών σταθμών μας υπήρξε από την πρώτη στιγμή που εξελέγην Βουλευτής μία από τις κορυφαίες προτεραιότητες με την οποία ασχολήθηκα συστηματικά και προσπάθησα σε συνεργασία με όλα τα συναρμόδια Υπουργεία, ακόμα και την εποχή της πανδημικής κρίσης, με τις ιδιαιτερότητες βέβαια εκείνης της εποχής. Θα ήθελα με τη σημερινή ευκαιρία να ευχαριστήσω όλους τους διατελέσαντες Υπουργούς και Υφυπουργούς Εσωτερικών, Δημόσιας Τάξεως, Υγείας, Τουρισμού και Οικονομικών, που συνέβαλαν στην εξεύρεση λύσεων ανάλογα με την εποχή, τις δυσκολίες και τις ιδιαιτερότητες που αντιμετωπίζαμε κάθε μέρα τα δύο δύσκολα καλοκαίρια της πανδημίας. Προσπαθήσαμε όλοι μαζί να συμβάλουμε δημιουργικά στην επίλυση μιας σειράς προβληματικών καταστάσεων κυρίως λόγω της πολυδιάσπασης των αρμοδιοτήτων και της εμπλοκής πολλών Υπουργείων και υπηρεσιών, οι οποίες με τις ρυθμίσεις του παρόντος νομοσχεδίου εξομαλύνονται και δημιουργούν τις συνθήκες για την ολοκληρωτική μετάβαση σε μια νέα εποχή.

Ένα πάγιο αίτημα -το πρώτο ίσως- των τοπικών τουριστικών φορέων της Πιερίας, της Ένωσης Ξενοδόχων, της Ομοσπονδίας Ενοικιαζόμενων Δωματίων, των κάμπινγκ, των τουριστικών πρακτόρων και των μεταφορών, με τους οποίους βρίσκομαι από την αρχή σε στενή συνεργασία, μιας και έχουμε αναλάβει από κοινού σειρά πρωτοβουλιών παίρνει επιτέλους τον δρόμο του.

Δεν ήταν εύκολο, κύριε Υπουργέ, αλλά ήταν για όλους εμάς μια μεγάλη προτεραιότητα. Και για να καταδειχθεί η σπουδαιότητα και ο μείζων ρόλος των χερσαίων τελωνείων, επιτρέψτε μου να παραθέσω ορισμένα συγκεκριμένα στοιχεία του Ινστιτούτου Συνδέσμου Ελληνικών Τουριστικών Επιχειρήσεων, τα οποία αναφέρουν ότι οι οδικές αφίξεις ανέκαμψαν το 2024 και έχουν υπερβεί τα επίπεδα του 2019, τη χρόνια δηλαδή που ο τουρισμός πήγε άριστα στην Ελλάδα, τη χρονιά πριν από την πανδημία.

Ειδικότερα την περίοδο Ιανουαρίου - Αυγούστου 2024 καταγράφηκαν 8,8 εκατομμύρια διεθνείς οδικές αφίξεις, έναντι 7,7 εκατομμυρίων την αντίστοιχη περίοδο του 2023, παρουσιάζοντας αύξηση κατά 14%. Εντυπωσιακή ήταν η άνοδος που καταγράφηκε κατά τη διάρκεια του καλοκαιριού. Τον Ιούνιο οι οδικές αφίξεις ήταν 1,5 εκατομμύριο με αύξηση 14,5%, τον Ιούλιο καταγράφηκαν 2,3 εκατομμύρια αφίξεις, σημειώνοντας αύξηση 13,9% και τέλος, τον Αύγουστο του 2024 καταγράφηκαν 2,5 εκατομμύρια αφίξεις, έχοντας αύξηση 14,5%.

Τα στοιχεία του ΙΝΣΕΤΕ δείχνουν επίσης πως το οκτάμηνο του 2024 οι περισσότερες οδικές αφίξεις σημειώθηκαν στον σταθμό του Προμαχώνα με 2,3 εκατομμύρια αφίξεις, αύξηση περίπου 9,5%, ενώ στον σταθμό των Ευζώνων σημειώθηκαν 1,9 εκατομμύρια, με αύξηση 9,9%.

Κυρίες και κύριοι συνάδελφοι, είναι πρόδηλο ότι οι συνοριακοί σταθμοί διαδραματίζουν καίριο ρόλο κυρίως στο τουριστικό μας προϊόν, αλλά όχι μόνο. Και παρ’ όλα αυτά, τόσο οι κτηριακές μας εγκαταστάσεις, τα συστήματά τους και το προσωπικό τους είχαν τοποθετηθεί σε δεύτερη μοίρα.

Για νομούς όπως η πατρίδα μου, η Πιερία, η αναβάθμιση των χερσαίων συνοριακών σταθμών, προκειμένου να καταστούν λειτουργικοί και σύγχρονοι, σύμφωνα με τις πρότυπες προδιαγραφές λειτουργίας και τους σχετικούς ευρωπαϊκούς κανονισμούς, παραμένει ζωτικής σημασίας.

Θα ήθελα να ευχαριστήσω την ηγεσία του Υπουργείου Εσωτερικών, προσωπικά τον Υπουργό κ. Λιβάνιο, τον Υφυπουργό Εσωτερικών αρμόδιο για τα θέματα Μακεδονίας και Θράκης κ. Γκιουλέκα, οι οποίοι αντιλαμβανόμενοι το ζήτημα και ανταποκρινόμενοι σε ένα δίκαιο και διαρκές αίτημα, το οποίο αποτελεί και την εικόνα της πατρίδας μας στον υπόλοιπο κόσμο, νομοθετούν σήμερα ένα πλέγμα θετικών ρυθμίσεων που δίνουν άλλη προοπτική στις πύλες εισόδου της πατρίδας μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό, κύριε Πρόεδρε.

Όλες οι αρμοδιότητες μεταφέρονται στις οικείες αποκεντρωμένες διοικήσεις της χώρας, οι οποίες θα είναι πλέον υπεύθυνες για τα ζητήματα αναβάθμισης, συντήρησης, επέκτασης λειτουργίας και κατασκευής των σταθμών, ενώ καθορίζονται οι όροι δόμησής τους, η διαδικασία απαλλοτριώσεων ή παραχώρησης εκτάσεων για την κατασκευή τους, τα χρηματοδοτικά εργαλεία για την υλοποίηση των αναγκαίων έργων, καθώς και ζητήματα χωροθέτησης και εύρυθμης λειτουργίας τους, λαμβάνοντας υπ’ όψιν τις απαιτήσεις του συνόλου των υπηρεσιών που στεγάζονται στους χερσαίους συνοριακούς σταθμούς.

Κλείνοντας, κύριε Υπουργέ, και γνωρίζοντας ότι έχετε ασχοληθεί επισταμένως με το συγκεκριμένο θέμα, θα ήθελα να σας θέσω δύο αιτήματα και να σας παρακαλέσω να τα εντάξετε στο άμεσο σχέδιο υλοποίησης.

Πρώτον, να δοθεί προτεραιότητα στις εργασίες της αναβάθμισης και στελέχωσης του συνοριακού σταθμού των Ευζώνων, μιας και είναι μαζί με τον Προμαχώνα οι κύριες πύλες εισόδου στη χώρα μας και σύμφωνα με τα στοιχεία, από τα συγκεκριμένα σημεία εισέρχονται στη χώρα μας το 50% των οδικών αφίξεων και δεύτερον, να μεριμνήσετε ώστε κατά την έναρξη της τουριστικής περιόδου του 2025 να έχουν πραγματοποιηθεί οι απαραίτητες παρεμβάσεις ώστε και να μην έχουμε καθυστερήσεις στα σύνορα κατά την είσοδο των τουριστών, αλλά και η πρώτη εικόνα υποδοχής να είναι αντιπροσωπευτική της πατρίδας μας.

Κυρίες και κύριοι συνάδελφοι, η Νέα Δημοκρατία αφουγκράζεται τις αληθινές ανάγκες των τοπικών κοινωνιών και των πολιτών και ενεργοποιεί λύσεις σε ολιγωρίες δεκαετιών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μπαραλιάκο.

Θα δώσω τώρα τον λόγο στον κ. Δημήτριο Κούβελα από τη Νέα Δημοκρατία.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, σήμερα συζητάμε ένα νομοσχέδιο το οποίο δεν αποτελεί απλά ένα σύνολο τεχνικών βελτιώσεων προηγούμενων νομοθετημάτων, όπως ακούστηκε με διάφορες ευκαιρίες. Είναι μια στοχευμένη πολιτική παρέμβαση που αποδεικνύει την αποφασιστικότητα της Κυβέρνησης να προχωρήσει στον εκσυγχρονισμό κρίσιμων υποδομών των χερσαίων συνοριακών σταθμών μας, αλλά και την ενίσχυση της τοπικής αυτοδιοίκησης συνολικά, με στόχο την ασφάλεια, τη διαφάνεια, την ανάπτυξη.

Και επειδή κάποιοι από τους συναδέλφους της Αντιπολίτευσης αναρωτήθηκαν για τις προθέσεις και το ενδιαφέρον της Κυβέρνησης για την τοπική αυτοδιοίκηση, σας θυμίζω ότι η Νέα Δημοκρατία έχει βαθιά στο DNA της την πεποίθηση ότι η τοπική αυτοδιοίκηση αποτελεί πυλώνα ανάπτυξης και συνιστώσα κοινωνικής συνοχής σε ολόκληρη τη χώρα. Εμείς πιστεύουμε στην ανάγκη άριστης συνεργασίας ανάμεσα στην κεντρική διοίκηση, τις περιφέρειες και τους δημάρχους της χώρας. Και αυτό το κάνουμε πράξη.

Αυτή την ανάγκη υπηρετεί η σημερινή νομοθετική πρωτοβουλία. Άλλοι είναι αυτοί που θέλησαν να τινάξουν στον αέρα το οικοδόμημα της αυτοδιοίκησης με τον «ΚΛΕΙΣΘΕΝΗ», την απλή αναλογική, τον άθλιο νόμο Σκουρλέτη, παρά τις κραυγές αγωνίας όλων των αυτοδιοικητικών παραγόντων την εποχή εκείνη, αλλά και της Νέας Δημοκρατίας ως αντιπολίτευση.

Και πληρώσαμε τον νόμο ΣΥΡΙΖΑ - ΑΝΕΛ με μια χαμένη τετραετία για την τοπική αυτοδιοίκηση στην Ελλάδα. Αυτό δεν θέλουμε να ξανασυμβεί. Γι’ αυτό εμείς ακούμε την ΚΕΔΕ, ακούμε την ΕΝΠΕ και συνεργαζόμαστε μαζί τους. Δεν είναι τυχαίο άλλωστε ότι το κλίμα που εισπράττουμε από όλη την Ελλάδα, από τους ίδιους τους δημάρχους και τους περιφερειάρχες, είναι ότι η ηγεσία του Υπουργείου Εσωτερικών ακούει προσεκτικά και όπου χρειάζεται παρεμβαίνουμε νομοθετικά. Αυτό θα πει καλή συνεργασία άλλωστε.

Σήμερα η παρέμβαση της Κυβέρνησης είναι αποφασιστική. Θα σταθώ σε μερικά από τα σημεία του νομοσχεδίου που θεωρώ πολύ κρίσιμα, όπως η δυνατότητα ρύθμισης οφειλών προς τους δήμους και τα νομικά τους πρόσωπα. Προβλέπονται λοιπόν έως και εξήντα δόσεις για οφειλές που βεβαιώθηκαν μέχρι πολύ πρόσφατα. Πρόκειται για μια από τις σημαντικότερες διευκολύνσεις που παρέχονται στους πολίτες και τις επιχειρήσεις. Ειδικά για τους πλέον ευάλωτους οφειλέτες, η δυνατότητα σχεδόν εξάλειψης των προσαυξήσεων είναι πάρα πολύ σημαντικό μέτρο, τους διευκολύνει στο σύνολό τους τους οφειλέτες, μπορούν να αποκτήσουν πάλι φορολογική ενημερότητα, αλλά ταυτόχρονα ενισχύει ουσιαστικά την εισπραξιμότητα των δήμων.

Ας μην ξεχνάμε πως οι οφειλές προς τους δήμους αλλά και τις ΔΕΥΑ αγγίζουν σήμερα ένα ποσό που φτάνει τα 4 δισεκατομμύρια ευρώ. Πρόκειται λοιπόν για μια πρωτοβουλία που συμβάλλει αποφασιστικά στην οικονομική βιωσιμότητα των ΟΤΑ, αλλά ταυτόχρονα είναι και μια δίκαιη λύση για πολίτες που την έχουν ανάγκη, έχουν την πρόθεση να πληρώσουν οφειλές, αλλά αξίζει και έχουν ανάγκη να τους διευκολύνουμε.

Ποιος μπορεί άραγε να διαφωνήσει με μια τέτοια ρύθμιση; Όσο και αν επιμένουν κάποιοι συνάδελφοι από τα κόμματα της Αντιπολίτευσης, νομίζω ότι δεν αντέχει ιδιαίτερα στην κοινή λογική.

Εντάχθηκαν, κύριε Υπουργέ, και οι οφειλές προς τις περιφέρειες και αυτό είναι σημαντικό. Άρα λοιπόν νομίζω ότι με την επιπλέον ρύθμιση για τη δυνατότητα προσφυγής στον εξωδικαστικό μηχανισμό για τη ρύθμιση οφειλών του ν.4730/2020, εφόσον οι οφειλές αυτές που ανέφερα προηγουμένως ξεπερνούν τις 10.000, νομίζω ότι υπάρχει ένα πλαίσιο πλήρες, ολοκληρωμένο που θα διευκολύνει αυτή την εξέλιξη, δηλαδή να μπουν οφειλόμενα χρήματα στα ταμεία των ΟΤΑ, διευκολύνοντας και τους πολίτες, επιμένω, αποφεύγοντας και ξεπερνώντας γραφειοκρατικές διαδικασίες και δικαστικές αντιπαραθέσεις που μόνο χρόνο και χρήματα στον αέρα θα προκαλούσαν.

Έτσι, λοιπόν, δείχνει η Κυβέρνηση πως έμπρακτα αντιμετωπίζει και ανταποκρίνεται στις ανάγκες των δήμων, αλλά και το πρόβλημα των οφειλετών με ρεαλισμό και ευαισθησία. Παράλληλα, αυξάνονται οι κεντρικοί αυτοτελείς πόροι των δήμων κατά 54 εκατομμύρια ευρώ από το 2025 για έκτακτες ανάγκες, για το αυξημένο κόστος της ενέργειας, ξεπερνώντας το συνολικό ποσό 3,85 δισεκατομμυρίων ευρώ τον χρόνο.

Όπως βλέπουμε στο προσχέδιο του προϋπολογισμού που κατατέθηκε χθες, προσφέρονται επιπλέον αναγκαίοι πόροι στους ΟΤΑ και απαραίτητα εργαλεία για τη χρηματοδότηση τοπικών έργων. Ρυθμίσεις, όπως είναι η δυνατότητα των περιφερειών να μισθώνουν λεωφορεία για τη μεταφορά των μαθητών, να μεταβιβάζουν οι δήμοι ακίνητα από τις δημοτικές τους επιχειρήσεις, οι οποίες έχουν εκκαθαριστεί για να βελτιώσουν έτσι τη ρευστότητά τους, αλλά και τη δημοτική τους περιουσία, νομίζω ότι είναι μόνο προς τη σωστή κατεύθυνση το ίδιο και το πλαίσιο αδειοδότησης των παιδικών σταθμών.

Περισσότερες και ποιοτικότερες υπηρεσίες προς τους πολίτες θα προσφέρουν ακόμη και οι ρυθμίσεις για τον δημόσιο χώρο, για τον κοινόχρηστο χώρο. Η εφαρμογή η οποία αναγγέλθηκε από το Υπουργείο Εσωτερικών, ανάλογη του «my coast», θα δίνει τη δυνατότητα στον καθένα μας να βλέπει, να παρακολουθεί πού απλώνεται το δικαίωμα της κάθε επιχείρησης εστίασης σε τραπεζοκαθίσματα και πού είναι ο δημόσιος κοινόχρηστος χώρος και αυτό νομίζω ότι είναι πάρα πολύ κρίσιμο.

Όμως, ειδικά για τη βόρεια Ελλάδα και τη Θεσσαλονίκη μας, οι προβλέψεις του νομοσχεδίου έχουν κομβική σημασία. Η Θεσσαλονίκη ως πύλη από και προς τα Βαλκάνια και την κεντρική και ανατολική Ευρώπη με τους συνοριακούς σταθμούς των Ευζώνων, αλλά και ανατολικότερα ακόμη των Κήπων, αποτελούν έναν κρίσιμο κόμβο διεθνών μεταφορών για το εμπόριο, αλλά και για την οικονομική και τουριστική ανάπτυξη, όχι μόνο της Μακεδονίας, της Βόρειας Ελλάδας, αλλά της χώρας μας.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Ένα λεπτό μόνο, κύριε Πρόεδρε, σας παρακαλώ.

Το λέω με κάθε ευκαιρία ότι σύγχρονη ευρωπαϊκή μεγαλούπολη είναι η Θεσσαλονίκη, θα γίνει η Θεσσαλονίκη, μόνο όταν αξιοποιήσουμε πλήρως τα συγκριτικά της πλεονεκτήματα και δώσουμε νέα πνοή στις υποδομές της: Το λιμάνι, τον σιδηρόδρομο, τον αυτοκινητόδρομο από την Πάτρα μέχρι τους Ευζώνους.

Με γεμίζει, λοιπόν, ικανοποίηση που αυτές οι διατάξεις του νομοσχεδίου δίνουν αυτό που έχει ανάγκη η περιοχή, αναβαθμίζουν τους χερσαίους συνοριακούς σταθμούς, τις πύλες εισόδου, κάνοντας τη διέλευση των επισκεπτών αλλά και των προϊόντων ακόμη ευκολότερη.

Και βέβαια, είναι πολύ σημαντική η αναβάθμιση των ελέγχων που θα γίνονται εκεί στο πλαίσιο του χώρου Σένγκεν. Μην ξεχνάμε ότι τα σύνορα αυτά, οι χερσαίοι αυτοί σταθμοί είναι και ευρωπαϊκά σύνορα και είναι απαραίτητο για την ασφάλεια της Ευρωπαϊκής Ένωσης και της χώρας να αναβαθμιστεί αυτή η λειτουργία.

Σας καλώ, κυρίες και κύριοι Βουλευτές, να στηρίξουμε αυτή τη νομοθετική πρωτοβουλία, γιατί ανταποκρίνεται πραγματικά στις ανάγκες τόσο της Τοπικής Αυτοδιοίκησης, όσο και των Ελλήνων πολιτών.

Ευχαριστώ για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κούβελα.

Θα δώσω τώρα τον λόγο στον Κοινοβουλευτικό Εκπρόσωπο του Κομμουνιστικού Κόμματος Ελλάδας κ. Καραθανασόπουλο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Παρακολουθήσαμε πριν από λίγο ένα παραλήρημα του κ. Πλεύρη, του Κοινοβουλευτικού Εκπροσώπου της Νέας Δημοκρατίας. Δεν ξέρουμε αν συναγωνίζεται τον Πέτρο Παππά, τον Βουλευτή του ΣΥΡΙΖΑ, για το ποιος θα είναι περισσότερο κήρυκας της λογικής «νόμος και υποταγή».

Υποταγή και τρομοκράτηση θέλει ο κ. Πλεύρης, αλλά είναι βαθιά γελασμένος. Με ένα στιχάκι θα σας απαντήσουμε: «Σιγά μην κλάψω, σιγά μη φοβηθώ». Θα τρομοκρατηθούμε τώρα από τις απειλές του κ. Πλεύρη.

Και το λέμε αυτό, γιατί κύριε Πλεύρη είσαστε και βαθιά ανιστόρητος. Η κοινωνική εξέλιξη, η ιστορία, γράφεται πάντα με όρους απειθαρχίας και ανυπακοής. Αν δεν ήταν έτσι, θα ήμαστε στην εποχή της δουλείας και της δουλοκτητικής κοινωνίας, γιατί και τότε οι δούλοι δεν είχαν κανένα δικαίωμα. Αυτός ήταν ο νόμος που ίσχυε τότε.

Και τώρα, αυτούς τους νόμους σας, που θωρακίζουν επί της ουσίας την ταξική κοινωνία, το δίκαιο του ισχυρού να επιβάλλεται στον ανίσχυρο -που είναι και η πλειοψηφία του λαού- με κάθε τρόπο, αυτούς τους νόμους με την πάλη του ο λαός, τούς έχει καταργήσει. Και θα τους καταργεί συνολικά το σύστημα της ταξικής εκμετάλλευσης.

Για παράδειγμα λέτε «υπάρχει ένα προεδρικό διάταγμα που καθορίζει τις πειθαρχικές ποινές». Σιγά! Αυτές τις πειθαρχικές ποινές τις έχει καταργήσει η νεολαία στην πράξη με την πάλη της. Δεκαετίες τώρα ο «ΡΙΖΟΣΠΑΣΤΗΣ» μπαίνει μέσα στα στρατόπεδα, παρά τις φυλακίσεις, παρά τις διώξεις παρά την τρομοκρατία. Δεκαετίες τώρα ένστολοι συμμετέχουν μαζικά σε πορείες, σε συγκεντρώσεις, σε διαμαρτυρίες και του μαζικού φορέα αλλά και του ΚΚΕ, καταργώντας στην πράξη όλο αυτό το αντιδημοκρατικό πλαίσιο.

Οι φοιτητές με την πάλη τους κατήργησαν την Πανεπιστημιακή Αστυνομία, που μόνο στον τίτλο έχει μείνει και παραμένει ακόμη στο νομοσχέδιο, ενώ αυτό το πράγμα δεν υπάρχει.

Από αυτή την άποψη, εμείς είμαστε καθαροί. Λέμε καθαρά ότι αποτελεί αναφαίρετο δικαίωμα των στρατευμένων, η πολιτική τους έκφραση. Η έκφραση διαμαρτυρίας είναι αναφαίρετο δικαίωμά τους και δεν αναστέλλεται ούτε καταργείται στην περίοδο της θητείας. Και γι’ αυτό ακριβώς τον λόγο είναι απαράδεκτο να τιμωρηθούν. Είναι απαράδεκτο να τιμωρηθούν, γιατί ακριβώς, με αυτή τους τη στάση κρατούν ψηλά την πατριωτική περηφάνια των ένστολων.

Ο στρατιώτης και ο αξιωματικός και τα στελέχη των Ενόπλων Δυνάμεων ορκίστηκαν να φυλάνε τα σύνορα και τα κυριαρχικά δικαιώματα της χώρας μας. Ορκίστηκαν στην ελληνική σημαία και όχι στη νατοϊκή ούτε στην ισραηλιτική ούτε στην αμερικανική σημαία για να μπαίνουν υπό τις διαταγές των Αμερικανών, των νατοϊκών, των Ισραηλινών. Τι δουλειά έχει ο Ελληνικός Στρατός στο εξωτερικό; Το καράβι του Πολεμικού Ναυτικού στην Ερυθρά Θάλασσα τι δουλειά έχει. Μήπως ισχύει ότι τα σύνορα της χώρας είναι αυτά που εξυπηρετούν τους εφοπλιστές; Μόνο και μόνο για τους εφοπλιστές! Και εμπλεκόμαστε άμεσα στις πολεμικές συγκρούσεις. Δεν έχουν καμμία δουλειά.

Η συστοιχία Patriot τι δουλειά έχει στη Σαουδική Αραβία μαζί με τα στελέχη; Δεν γνωρίζετε ότι υπήρξε κύμα παραιτήσεων στελεχών των Ενόπλων Δυνάμεων και ιδιαίτερα του Πολεμικού Ναυτικού, γιατί αντιδρούσαν σε αυτές τις διαταγές και τις εντολές; Όχι μόνο τώρα, αλλά και στο παρελθόν. Δεν γνωρίζετε την ιστορία του ’99 με τη διάλυση της Γιουγκοσλαβίας, όταν το ΠΑΣΟΚ και η κυβέρνηση έστειλε το πολεμικό πλοίο για να συμμετάσχει στους βομβαρδισμούς της Γιουγκοσλαβίας που αρνήθηκαν οι ναύτες, οι υπαξιωματικοί και το υπόλοιπο πλήρωμα και δεν συμμετείχε στο τέλος; Και με τιμωρία βεβαίως! Όμως κράτησαν την αξιοπρέπεια ψηλά, γιατί δεν έχει καμμία θέση να συμμετέχει στο μακέλεμα του γιουγκοσλαβικού λαού το αντιτορπιλικό που διατάχθηκε να σταλεί εκεί.

Αυτή είναι η ιστορία. Έτσι γράφεται, κύριε Πλεύρη, η ιστορία. Και από αυτή την άποψη, οι νέοι έδωσαν όρκο υπεράσπισης των συνόρων και των κυριαρχικών δικαιωμάτων. Και από αυτή την άποψη είναι υπόλογη η Κυβέρνηση, αλλά και τα κόμματα του υπόλοιπου νατοϊκού τόξου που δίνουν γη και ύδωρ τη χώρα μας, ως ορμητήριο στις επιδιώξεις των Αμερικάνων και των νατοϊκών ιμπεριαλιστών στην ευρύτερη περιοχή.

Διότι, κοιτάξτε, η ιστορία δεν ξεκινάει -όσες φιλότιμες προσπάθειες κι αν κάνει η Κυβέρνηση, άλλα μέσα ενημέρωσης, τα διάφορα κόμματα- στις 7 Οκτωβρίου του 2023. Δεν διαγράφονται με αυτό τον τρόπο τα εγκλήματα που κάνει επί δεκαετίες τώρα το κράτος του Ισραήλ, με τους εποικισμούς, με τις δολοφονίες αμάχων Παλαιστινίων, με τις εκτοπίσεις, με το εμπάργκο στη Γάζα σε ρεύμα και νερό, καταδικάζοντας σε πείνα και σε δίψα τους Παλαιστίνιους.

Όλα αυτά τα μέτρα που έχει πάρει δεν τα διαγράφουν όλα αυτά, γιατί ακριβώς επί της ουσίας το κράτος - δολοφόνος είναι αυτό το οποίο έχει την τεράστια ευθύνη για την κατάσταση που υπάρχει σήμερα στη Μέση Ανατολή. Αυτό δολοφονεί μαζικά: σαράντα δύο χιλιάδες νεκροί, η πλειοψηφία τους άμαχοι Παλαιστίνιοι είναι μέχρι τώρα. Εισβολή στον Λίβανο, σε μία άλλη ανεξάρτητη χώρα. Χτύπημα στην Υεμένη και χτύπημα στόχου στο Ιράν. Τι είναι αυτά; Το δικαίωμα στην αυτοάμυνα; Αλήθεια; Το δικαίωμα, δηλαδή, του κατακτητή στην άμυνα απέναντι στους κατακτημένους; Οι υπόλοιποι δεν πρέπει να αντιδράσουν; Οι Παλαιστίνιοι, που τους χαρακτήρισε το φασιστικό μόρφωμα των Σπαρτιατών ως τρομοκράτες, δεν πρέπει να διεκδικήσουν την πατρίδα τους;

Πού είναι αυτό το Διεθνές Δίκαιο, στο οποίο ομνύετε όρκους πίστης και εσείς και ο ΣΥΡΙΖΑ και το ΠΑΣΟΚ, όταν λέει «αναγνώριση ανεξάρτητου παλαιστινιακού κράτους στα σύνορα του ’67 και με πρωτεύουσα την ανατολική Ιερουσαλήμ; Αυτό δεν είναι απόφαση του ΟΗΕ; Όμως, έχουμε πάντοτε δύο μέτρα και δύο σταθμά.

Επί της ουσίας για αυτό το αιματοκύλισμα και τον κίνδυνο γενίκευσης του πολέμου δεν φταίει μόνο ο άφρων Νετανιάχου, όπως μας δήλωσε ο Πρόεδρος της Κοινοβουλευτικής Ομάδας της Νέας Αριστεράς κ. Χαρίτσης. Δηλαδή, οι υπόλοιποι τι είναι; Άμοιροι των ευθυνών; Δεν συμμετέχουν, δεν στηρίζουν τα φονικά, δολοφονικά σχέδια του Ισραήλ; Ποιος στέλνει τεράστια εξοπλιστικά πακέτα στο Ισραήλ; Δεν είναι Αμερικανοί που το εξοπλίζουν, για να μπορεί να συνεχίσει τις μαζικές δολοφονίες και τις εκτοπίσεις, τα εγκληματικά τους σχέδια; Δεν είναι το ΝΑΤΟ και οι υπόλοιπες δυνάμεις που άμεσα εμπλέκονται; Ποιος συμμετείχε στην αντιμετώπιση των ιρανικών αντιποίνων με τους πυραύλους προχθές; Δεν ήταν οι αμερικανικές δυνάμεις, οι βρετανικές και οι γαλλικές που συμμετείχαν στο να προστατεύσουν το κράτος-δολοφόνος του Ισραήλ;

Άρα, λοιπόν, υπάρχει ένα συνολικότερο σχέδιο με την άμεση εμπλοκή νατοϊκών, Αμερικανών, Ευρωπαϊκής Ένωσης και Ελλάδας σε αυτή τη γενικευμένη σύγκρουση στη Μέση Ανατολή.

Βεβαίως, η σύγκρουση δεν γίνεται για το δικαίωμα στην άμυνα του Ισραήλ. Η σύγκρουση γίνεται για τους ανταγωνισμούς ανάμεσα σε ισχυρά ιμπεριαλιστικά κέντρα, από τη μία μεριά των Ηνωμένων Πολιτειών και από την άλλη της Κίνας, για τον έλεγχο των ενεργειακών διαδρομών, των εμπορικών διαδρόμων. Αυτό είναι που έχει οδηγήσει στο να αναφλεχθεί συνολικότερα η Μέση Ανατολή και να υπάρχει κίνδυνος γενίκευσης του πολέμου.

Άρα, λοιπόν, την αξιοπρέπεια του ελληνικού λαού τη σώζουν αυτοί οι ένστολοι, που πήραν το θάρρος και είχαν το δικαίωμα να βγουν μπροστά και να απαιτήσουν απεμπλοκή της χώρας μας από αυτά τα πολεμοκάπηλα σχέδια Είναι οι μαζικές διαδηλώσεις του λαού μας σε όλη την Ελλάδα που εκφράζουν την αλληλεγγύη τους στον παλαιστινιακό λαό και καταδικάζουν το κράτος-τρομοκράτη του Ισραήλ. Αυτό είναι το σπουδαιότερο μήνυμα για την άμεση απεμπλοκή της χώρας μας από αυτούς τους ιμπεριαλιστικούς σχεδιασμούς, για να σταματήσει το αιματοκύλισμα των λαών, να επιστρέψουν οι ελληνικές αποστολές από το εξωτερικό στη χώρα μας, να κλείσουν οι αμερικανικές βάσεις του θανάτου.

Για να έρθουμε στο νομοσχέδιο, κύριε Υπουργέ, βεβαίως όλες οι νομοθετικές πρωτοβουλίες της Κυβέρνησης -αλλά και των προηγούμενων κυβερνήσεων- είναι για να μετατρέπονται όλο και περισσότερο οι δήμοι σε τοπικούς μηχανισμούς του αστικού κράτους, να χάσουν την οποιαδήποτε μορφή ευελιξίας είχαν το προηγούμενο διάστημα. Δεν είναι αυτοδιοίκηση, τοπική διοίκηση είναι, όργανα, μηχανισμοί του κράτους, τα οποία είναι εντεταλμένα να εφαρμόσουν την αντιλαϊκή πολιτική. Για παράδειγμα, υπάρχουν μια σειρά από διατάξεις.

Πρόσφατα ψηφίσαμε τον νόμο για το αναπτυξιακό Πρόγραμμα Δημοσίων Επενδύσεων, όπου καταργεί την οποιαδήποτε ευελιξία είχαν οι δήμοι ή οι περιφέρειες στο να βάλουν κάποια έργα στο Πρόγραμμα Δημοσίων Επενδύσεων. Όλα θα καθορίζονται κεντρικά από το Υπουργείο Οικονομικών. Ερχόσαστε εσείς να επιταχύνετε ακόμα περισσότερο μια διαδικασία με το άρθρο 41, για το παρατηρητήριο, το gov.gr, το οποίο επίσης ονομάζετε «παρακολούθηση επίδοσης της τοπικής» όπως τη λέτε «αυτοδιοίκησης», δηλαδή για το κατά πόσο εφαρμόζει τις εντολές της κεντρικής κυβέρνησης, τις κατευθύνσεις, τις υποδείξεις της Ευρωπαϊκής Ένωσης στα ζητήματα των πολιτικών επιλογών, των προτεραιοτήτων και της οικονομικής διαχείρισης. Μάλιστα, με απειλή, αν δεν είναι σωστά τα στοιχεία και αν δεν συμμετέχουν, για να αξιοποιήσετε όλα αυτά τα ευρήματα στην αναθεώρηση του Κώδικα Τοπικής Αυτοδιοίκησης, όπως το λέτε.

Επί της ουσίας, ποια είναι τα βασικά προβλήματα που έχουν οι δήμοι; Κύριε Υπουργέ, τα ξέρετε πολύ καλά. Είναι η έλλειψη ανθρώπινου δυναμικού. Εσείς αντί να προχωρήσετε σε μαζικές προσλήψεις, για να καλυφθούν τα τεράστια κενά που έχουν οι δήμοι, με αορίστου χρόνου εργαζόμενους, με πλήρη εργασιακά, ασφαλιστικά και συνταξιοδοτικά δικαιώματα, με συλλογικές συμβάσεις, με πλήρη απασχόληση, πού οδηγείτε τους δήμους; Τους οδηγείτε στις εργολαβίες, για να μπορέσουν να καλύψουν έκτακτες και τακτικές τους ανάγκες, στα προγράμματα ανακύκλωσης της ανεργίας, τα διάφορα προγράμματα μαθητείας, με αποτέλεσμα να μην μπορούν να καλύψουν τις υποχρεώσεις και τις ανάγκες τις οποίες έχουν.

Δεύτερο ζήτημα είναι οι πόροι. Κατατέθηκε χθες το προσχέδιο του κρατικού προϋπολογισμού. Ποιος είναι ο χαρακτήρας του κρατικού προϋπολογισμού; Βαθύτατα αντιλαϊκός. Αυξάνονται ακόμα 2,5 δισεκατομμύρια οι φόροι. Ήταν να συγκεντρωθούν 62 δισεκατομμύρια το 2024 με βάση τον προϋπολογισμό και συγκεντρώνονται 66 δισεκατομμύρια, για να εκτοξευθούν το 2025 στα 68,8 δισεκατομμύρια. Αλήθεια, αυτή η αύξηση των 2,5 δισεκατομμυρίων, από πού θα προέλθει; Από τους αντιλαϊκούς έμμεσους φόρους -το ΦΠΑ- που βαραίνουν τα λαϊκά στρώματα το 1,5 δισεκατομμύριο και ακόμα 1 δισεκατομμύριο από τη φορολογία των φυσικών προσώπων, των λαϊκών στρωμάτων, αυτοαπασχολούμενων, μισθωτών, συνταξιούχων.

Το κεφάλαιο, οι επιχειρηματικοί όμιλοι συμβάλλουν κάτι σε αυτό; Όχι. Παρά την τεράστια κερδοφορία, εκτιμάται ότι θα πληρώσουν τους ίδιους φόρους που πλήρωσαν και το 2024, ενώ έχουν τεράστια κερδοφορία πάνω από 30% οι εισηγμένες. Πώς μεταφράζεται αυτό στις φορολογικές επιβαρύνσεις; Πουθενά. Κάτω από το 5% των συνολικών εσόδων είναι η συμμετοχή των επιχειρηματικών ομίλων. Το υπόλοιπο 95%, ποιος το πληρώνει;

Να έρθουμε τώρα να δούμε πού πάνε αυτά τα χρήματα. Πόσα δίνουμε για την εξυπηρέτηση του δημόσιου κρατικού χρέους, κύριε Υπουργέ; Δίνουμε 13,5 δισεκατομμύρια, το 6% του ΑΕΠ. Τα 7,9 δισεκατομμύρια είναι η πληρωμή των τόκων και τα 5,7 δισεκατομμύρια είναι τα «ματωμένα» υπερπλεονάσματα που τα πληρώνει ο λαός, όπως και τους τόκους για την εξυπηρέτηση. Είναι 13,5 δισεκατομμύρια.. Δεν δίνετε τόσα χρήματα συνολικά για την υγεία και για την παιδεία. Δίνετε περισσότερα χρήματα για το κρατικό χρέος, για το οποίο δεν ευθύνεται ο λαός, με χρήματα των φορολογουμένων και πολύ λιγότερα για την παιδεία και για την υγεία.

Για τους δήμους, τι δίνετε, επί της ουσίας; Δίνετε πέντε εκατομμύρια λιγότερα από ό,τι δίνατε το 2024, με βάση την εκτίμησή σας. Το 2024 δώσατε από τρέχουσες και λοιπές κεφαλαιακές μεταβιβάσεις 5.969.000.000 ευρώ και για το 2025 προβλέπετε 5.964.000.000, 5.000.000 εκατομμύρια λιγότερα. Τι αυξάνετε; Αυξάνετε τη φορολογία, τα ανταποδοτικά και τα υπόλοιπα έσοδα, την εμπορευματοποίηση. Εκατό εκατομμύρια παραπάνω έσοδα για τους δήμους από αυτούς τους πόρους. Να πώς επιβεβαιώνεται ο αντιλαϊκός χαρακτήρας. Επί της ουσίας, ενώ έχετε περικόψει πάνω από το 60% των κεντρικών αυτοτελών πόρων από το 2009 έως σήμερα, τι τους λέτε; Βάλτε ανταποδοτικά τέλη. Διπλή φορολόγηση, λοιπόν, για τον λαό, για να πληρώσει.

Εμπορευματοποιείτε ακόμα περισσότερο μια σειρά δραστηριότητες των δήμων, αλλά πάλι σε βάρος των λαϊκών αναγκών. Επί της ουσίας, τα χρέη που έχουν συσσωρευτεί, μέτρα αναγκαστικής είσπραξης. Βεβαία, σε αυτό δεν ευθύνεται μόνο η Κυβέρνηση της Νέας Δημοκρατίας. Έχει ξεκινήσει από προηγούμενες κυβερνήσεις: ηλεκτρονικοί πλειστηριασμοί ο ΣΥΡΙΖΑ, μέτρα ηλεκτρονικών κατασχέσεων σε τραπεζικούς λογαριασμούς. Εσείς τα εφαρμόζετε και τα πάτε ένα βήμα παραπέρα.

Γι’ αυτό και είναι υποκριτικές οι φωνές που ακούστηκαν τώρα από τη Νέα Αριστερά, από τον ΣΥΡΙΖΑ για τα μέτρα καταναγκαστικής είσπραξης, γιατί έχετε συνδιαμορφώσει αυτό το αντιλαϊκό πλαίσιο. Και όταν ήταν ο ΣΥΡΙΖΑ κυβέρνηση -ο ενιαίος τότε ΣΥΡΙΖΑ μαζί με τη Νέα Αριστερά- είχατε αρνηθεί, όπως και η Νέα Δημοκρατία, όταν ήρθε στην Κυβέρνηση μετά, την πρόταση νόμου του ΚΚΕ, που έδινε το δικαίωμα στους δήμους και στα δημοτικά συμβούλια με αυξημένη πλειοψηφία να καθορίζουν πώς θα αντιμετωπιστεί το χρέος του καθενός, με βάση συγκεκριμένα κριτήρια, κοινωνικά κριτήρια, να μπορούν να διαγράφουν τις προσαυξήσεις και τους τόκους, ακόμη και κεφάλαιο για νοικοκυριά τα οποία είναι, όπως τα χαρακτηρίζετε, ευάλωτα, κάτω από το όριο της φτώχειας και της εξαθλίωσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ολοκληρώνω, κύριε Πρόεδρε, με αυτή την κουβέντα.

Εσείς σήμερα τι κάνετε; Επιταχύνετε μια διαδικασία που σφίγγει και στραγγαλίζει από όλες τις μεριές -και από τις τράπεζες, από την εφορία, από τα ασφαλιστικά ταμεία και από τους δήμους- τα χρέη που έχουν τα λαϊκά νοικοκυριά.

Εμείς γι’ αυτό θα καταθέσουμε ονομαστική ψηφοφορία για το άρθρο 26, όχι γιατί λέμε ότι είναι καλές αυτές οι διαδικασίες των εξωδικαστικών μηχανισμών -εμείς το είχαμε καταψηφίσει- αλλά τουλάχιστον δεν υλοποιείτε για αυτόν τον λόγο το αίτημα που σας έκανε η ΚΕΔΕ να εξαιρεθεί από αυτόν τον μηχανισμό ο πλειστηριασμός πρώτης κατοικίας.

Για αυτόν τον λόγο, θα καταθέσουμε ονομαστική ψηφοφορία και επί της αρχής, κύριε Υπουργέ. Κάντε αυτό το βήμα τουλάχιστον, το κουτσό, να μη μπορούν για χρέη προς τους δήμους να γίνεται πλειστηριασμός της πρώτης κατοικίας. Είναι αίτημα στο υπόμνημα που σας κατέθεσε η ΚΕΔΕ. Εξαιρέστε το.

Επί της ουσίας, λοιπόν, μπροστά στην κλιμάκωση της αντιλαϊκής επίθεσης από μεριάς της Κυβέρνησης, ένας δρόμος υπάρχει για τον λαό: Να πάρει την υπόθεση στα χέρια του, να κλιμακώσει την πάλη του, αλλά και το ρεύμα απειθαρχίας απέναντι στην κυρίαρχη πολιτική, διαμορφώνοντας τις προϋποθέσεις συνολικότερων ρήξεων και ανατροπών.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καραθανασόπουλο.

Θα δώσω τώρα τον λόγο στον κ. Αλέξανδρο Μαρκογιαννάκη, μετά στην κ. Διγενή και στη συνέχεια, θα πάρει τον λόγο ο Υφυπουργός Εσωτερικών, ο κ. Σπανάκης.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το σημερινό σχέδιο νόμου του Υπουργείου Εσωτερικών που συζητούμε περιλαμβάνει μια ευρεία γκάμα διατάξεων, όπως ακριβώς αντίστοιχη είναι και η ευρύτητα αρμοδιοτήτων του Υπουργείου. Είναι διατάξεις οι οποίες έρχονται να ρυθμίσουν προς το καλύτερο ζητήματα που κυρίως αφορούν στους Οργανισμούς Τοπικής Αυτοδιοίκησης και τις συναλλαγές των πολιτών με αυτούς.

Εντάσσεται και αυτό το σχέδιο νόμου στο συνολικότερο πλαίσιο των κυβερνητικών παρεμβάσεων που έρχονται από το Υπουργείο Εσωτερικών για να καλυτερεύσουν διαδικασίες και να εξορθολογήσουν τη σχέση των πολιτών με το κράτος και τους φορείς της τοπικής αυτοδιοίκησης, αλλά και να ενισχύσουν σημαντικά δήμους και περιφέρειες στο έργο τους. Είναι, δηλαδή, μέρος της διαρκούς μεταρρύθμισης που επιχειρεί με συνέπεια η Κυβέρνηση της Νέας Δημοκρατίας σε όλα τα πεδία λειτουργίας της πολιτείας.

Θα προσπαθήσω μέσα από το πλήθος των διατάξεων να ξεχωρίσω μέσα στον χρόνο που διαθέτω τις πιο σημαντικές και χαρακτηριστικές σε αυτό το σχέδιο νόμου. Στο Μέρος Α΄ οι παρεμβάσεις για τη λειτουργία των χερσαίων συνοριακών σταθμών έρχονται ως συνέπεια των υποχρεώσεων που έχει αναλάβει η χώρα μας, όπως και κάθε κράτος-μέλος, έναντι της Ευρωπαϊκής Ένωσης. Κατά μήκος των χερσαίων ελληνικών συνόρων λειτουργούν δεκαέξι οδικοί και τρεις σιδηροδρομικοί συνοριακοί σταθμοί. Από αυτούς διέρχεται καθημερινά μεγάλος αριθμός εισερχόμενων και εξερχόμενων πολιτών, αλλά και εμπορευμάτων. Η αναβάθμιση αυτών των συνοριακών σταθμών αποτελεί υποχρέωση που έχουμε αναλάβει στο πλαίσιο της Σένγκεν, προκειμένου οι συνοριακοί σταθμοί να είναι λειτουργικοί και σύγχρονοι, σύμφωνα με τις πρότυπες προδιαγραφές και τους σχετικούς ευρωπαϊκούς κανονισμούς.

Με το Μέρος Β΄ του σχεδίου νόμου περνάμε στα θέματα της τοπικής αυτοδιοίκησης. Εδώ, ο στόχος είναι η βελτίωση της καθημερινής λειτουργίας των ΟΤΑ Α΄ και Β΄ βαθμού και η ρύθμιση θεμάτων προσωπικού.

Ξεκινώντας από το τελευταίο, επισημαίνω την επιτέλους αντικατάσταση του παρωχημένου μέτρου παροχής γάλακτος, με την ετήσια καταβολή χρηματικού ποσού ύψους 300 ευρώ στους εργαζόμενους. Μπορεί να μοιάζει με λεπτομέρεια και μάλλον, είναι λεπτομέρεια, αλλά για όσους έχουμε υπηρετήσει την τοπική αυτοδιοίκηση, καταργεί έναν παραλογισμό πολλών ετών, ο οποίος είχε φτάσει σε όρια γραφικότητας.

Σκεφτείτε ότι μέχρι τώρα, αντί της καταβολής του επιδόματος, χρειαζόταν, πρώτον, η διενέργεια διαγωνιστικής διαδικασίας για την προμήθεια του γάλακτος από τις υπηρεσίες και δεύτερον, η οργάνωση μιας διαδικασίας για το μοίρασμα του γάλακτος στους υπαλλήλους. Δηλαδή, γραφειοκρατία και δαπάνη χρόνου, χωρίς κανένα όφελος.

Φεύγοντας από τα του γάλακτος, ξεχωρίζω ως πολύ σημαντική ρύθμιση το άρθρο για τη διευκόλυνση της πρόσληψης προσωπικού ιδιωτικού δικαίου ορισμένου χρόνου για την κάλυψη περιοδικών και πρόσκαιρων αναγκών, όταν δεν υπάρχει ακόμα εγκεκριμένος προϋπολογισμός για το επόμενο έτος. Και αυτή η ρύθμιση έρχεται να επιλύσει ένα συχνό πρόβλημα στους δήμους και τις περιφέρειες που είχε να κάνει με την ταχύτητα της αντίδρασής τους σε έκτακτες περιπτώσεις και σε ανάγκες. Πόσες φορές δεν ακούσαμε για αργά αντανακλαστικά, για καθυστέρηση παρέμβασης και τόσα άλλα που εξέθεταν τις υπηρεσίες στα μάτια των πολιτών ως ανίκανες ή αδιάφορες. Αυτή η ρύθμιση βοηθά να ξεπεράσουμε αγκυλώσεις και να γίνουμε πιο αποτελεσματικοί και ουσιαστικοί και στα μάτια των πολιτών.

Σημαντική ακόμα είναι η ενίσχυση των περιφερειών σε ό,τι έχει να κάνει με τη διαχείριση κινδύνων και κρίσεων, μέσα από τη σύσταση Επιστημονικής Επιτροπής. Και δεν χρειάζεται, νομίζω, καθόλου να το πούμε πιο αναλυτικά, καθώς βλέπουμε ότι ζούμε σε μια περίοδο διαρκών προκλήσεων που απαιτούν πρόληψη και άμεση αντίδραση των φορέων της πολιτείας.

Ακριβώς η ίδια αιτία, η όξυνση αναγκών και προκλήσεων, φέρνει και τη διάταξη για τη σύσταση συντονιστικής μητροπολιτικής επιτροπής, που ενισχύει την αποτελεσματικότητα και την ταχύτητα υλοποίησης αποφάσεων του μητροπολιτικού χαρακτήρα της Περιφέρειας Αττικής.

Για τους πολίτες και τις οικονομικές τους σχέσεις με τους ΟΤΑ, είναι θετικό ότι στο νομοσχέδιο που συζητούμε σήμερα περιλαμβάνεται και η δυνατότητα ρύθμισης οφειλών προς τους δήμους και τα νομικά τους πρόσωπα, με αποπληρωμή έως εξήντα δόσεις. Υπάρχει επιπλέον και ειδική μέριμνα για τους ευάλωτους οφειλέτες, για τους οποίους θεσπίζεται επιπλέον απαλλαγή από τις προσαυξήσεις έως και 95%.

Τέλος, είναι σημαντικό ότι θεσπίζεται ως πάγια ρύθμιση η δυνατότητα προσφυγής στον εξωδικαστικό συμβιβασμό για οφειλές σε δήμους που υπερβαίνουν τις 10.000 ευρώ.

Περαιτέρω, για την οικονομική λειτουργία και ευρωστία των δήμων και των περιφερειών, είναι πολύ σημαντικό ότι σχεδόν 200 εκατομμύρια ευρώ θα διατεθούν εντός του 2024 τόσο για τις λειτουργικές τους δαπάνες όσο και για την εξόφληση ληξιπρόθεσμων υποχρεώσεων. Και δεν πρόκειται για ενίσχυση άπαξ. Θεσπίζεται ότι από το 2025, η χρηματοδότησή τους αυξάνεται κατά 53 εκατομμύρια ευρώ ετησίως ως μόνιμη συνθήκη.

Από άλλες διατάξεις σημειώνω τον τριπλασιασμό των προστίμων για την αυθαίρετη χρήση κοινόχρηστων χώρων και γενικά, την αυστηροποίηση κυρώσεων για τη μη συμμόρφωση των παραβατών στην άρση της παράνομης κατάληψης. Είναι σημαντικό να εμπεδωθεί σε όλους ότι ο δημόσιος χώρος πρέπει να γίνεται σεβαστός όχι ως υποχρέωση απέναντι στο κράτος ή την αυτοδιοίκηση, αλλά ως υποχρέωση απέναντι στους συμπολίτες μας. Είναι ζήτημα στοιχειώδους κοινωνικής ευθύνης, ειδικά όταν η αυθαίρετη χρήση αφορά οδεύσεις τυφλών ή ελεύθερη ζώνη σε πεζόδρομο.

Κυρίες και κύριοι συνάδελφοι, το σχέδιο νόμου του Υπουργείου Εσωτερικών λειτουργεί θεσμικά και βελτιωτικά σε πολλές όψεις της λειτουργίας των ΟΤΑ και αναβαθμίζει τις δυνατότητές τους να προσφέρουν στους πολίτες, αλλά και να αντιμετωπίζουν επαρκέστερα και ταχύτερα τα προβλήματά τους. Η υπερψήφισή του βελτιώνει το κράτος μας, μειώνει τη γραφειοκρατία, βελτιώνει τη λειτουργικότητα των ΟΤΑ και ενισχύει τα οικονομικά τους. Αυτό είναι και το νόημα της διαρκούς μεταρρύθμισης μέσα από μικρές και μεγάλες παρεμβάσεις, που συνθέτουν τελικά τον μεταρρυθμιστικό καμβά της Κυβέρνησης.

Για όλα αυτά, υπερψηφίζω το σχέδιο νόμου, πράττοντας και εγώ από την πλευρά μου το καθήκον μου για ένα καλύτερο κράτος, με αναβαθμισμένες υπηρεσίες προς τους πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Μαρκογιαννάκη.

Κυρίες και κύριοι συνάδελφοι, έχει κατατεθεί αίτημα για τη διενέργεια ονομαστικής ψηφοφορίας από την Κοινοβουλευτική Ομάδα του Κομμουνιστικού Κόμματος Ελλάδος. Το αίτημα υπογράφεται από τον Πρόεδρο και το σύνολο των Βουλευτών του κόμματος:

«Οι υπογράφοντες ζητάμε, σύμφωνα με το άρθρο 72 του Κανονισμού της Βουλής, τη διενέργεια ονομαστικής ψηφοφορίας επί της αρχής και επί του άρθρου 26 του σχεδίου νόμου του Υπουργείου Εσωτερικών: «Ρυθμίσεις για τους χερσαίους συνοριακούς σταθμούς, την ενίσχυση των Οργανισμών Τοπικής Αυτοδιοίκησης και λοιπές διατάξεις»».

Παρακαλώ να φωτοτυπηθεί και να διανεμηθεί.

(Η προαναφερθείσα αίτηση διεξαγωγής ονομαστικής ψηφοφορίας του Κομμουνιστικού Κόμματος Ελλάδας καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

Να μπει η σελίδα 405

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Θα δώσω τώρα τον λόγο στην κ. Σεμίνα Διγενή.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ, κύριε Πρόεδρε.

Θα εστιάσω στο Β΄ Μέρος του νομοσχεδίου, εκεί που αναφέρεστε στην ενίσχυση των Οργανισμών Τοπικής Αυτοδιοίκησης. Ας δούμε πώς αντιλαμβάνεστε αυτή την ενίσχυση, κύριοι της Κυβέρνησης. Με το θεσμικό πλαίσιο που έχετε ψηφίσει και εσείς και οι προηγούμενοι, φροντίσατε πρώτα πρώτα όλες οι ρυθμίσεις να συνδεθούν με τον δραστικό περιορισμό της χρηματοδότησης των δήμων από τον κρατικό προϋπολογισμό και την υποστελέχωσή τους, με την ένταση της φοροεπιδρομής και με την επιβάρυνση του λαϊκού εισοδήματος. Συρρικνώσατε τις κοινωνικές δομές και τις υπηρεσίες. Προωθήσατε τις ιδιωτικοποιήσεις σε πρόνοια, υγεία, παιδεία με τις ΣΔΙΤ, τις συμπράξεις δημοσίου και ιδιωτικού τομέα για έργα και υποδομές. Ανατρέψατε τις εργασιακές σχέσεις και τα δικαιώματα και αποδυναμώσατε τις υπηρεσίες των δήμων και των περιφερειών από μόνιμο προσωπικό.

Η αλήθεια είναι πως όλοι εσείς που κυβερνήσετε, φροντίσατε με ιδιαίτερο ζήλο να ρυθμιστούν όλα αυτά. Εσείς είστε αυτοί που δημιουργήσατε αυτό το πολυπλόκαμο τέρας που έχει καταστρέψει τη χώρα, που την έχει διαλύσει με την ένταση της υπερφορολόγησης των εργατικών λαϊκών στρωμάτων, με την προώθηση των ανανεώσιμων πηγών ενέργειας, κάτι που απογειώνει την τιμή της κιλοβατώρας. Βυθίσατε στην ενεργειακή φτώχεια τον λαό. Παραδώσατε κρατικές υποδομές και πόρους σε επιχειρηματικούς ομίλους και κανονίσατε τη διαχείριση των απορριμμάτων, όπως ακριβώς βολεύει αυτούς, με επιβάρυνση της δημόσιας υγείας και του περιβάλλοντος.

Και βέβαια ούτε λόγος για αντισεισμική θωράκιση, για αντιπλημμυρική ή αντιπυρική προστασία. Ό,τι απέμεινε από ελεύθερους χώρους και παραλίες, όπως παραδείγματος χάριν, όλο το παράκτιο μέτωπο της Αττικής, το δωρίσατε στο ιδιωτικό κεφάλαιο, μαζί με τις κοινωνικές δομές και τις υποδομές υγείας και πρόνοιας, τη σχολική στέγη και αλλά. Και μέσω των συμπράξεων δημοσίου και ιδιωτικού τομέα, τομείς καθαριότητας, ηλεκτροφωτισμού, πρασίνου παραδίδονται στους εργολάβους με προίκα τα ανταποδοτικά τέλη και το φτηνό εργατικό δυναμικό.

Με τις αντιδραστικές θεσμικές ανατροπές της Κυβέρνησης της Νέας Δημοκρατίας έγινε ακόμη πιο αντιδραστικό το εκλογικό σύστημα και η θεσμική συγκρότηση και η λειτουργία των οργάνων της τοπικής αυτοδιοίκησης. Αποτέλεσμα; Τα δημοτικά συμβούλια μετατρέπονται σε διακοσμητικά όργανα και παρακολουθητές του κάθε δημάρχου, της πολιτικής του, της κάθε Κυβέρνησης και σίγουρα της Ευρωπαϊκής Ένωσης. Αυτό θεωρείτε εσείς ενίσχυση και όχι τα σύγχρονα σχολεία, τους δρόμους, τις πλατείες, τους παιδικούς σταθμούς, τις υποδομές, τα αντιπλημμυρικά και αντιπυρική έργα, τον αντισεισμικό έλεγχο των δημοσίων κτηρίων.

Για εσάς, όλα αυτά είναι λέξεις και πράξεις απαγορευμένες, όπως είναι και οι προσλήψεις μονίμων εργαζομένων, η μετατροπή των συμβάσεων ορισμένου χρόνου και όσων άλλων εφαρμόζονται σε μόνιμη και σταθερή δουλειά. Ούτε να ακούτε για μείωση των φόρων και τελών που επιβάλλουν οι δημοτικές αρχές και για ανατροπή της εμπορευματοποίησης και της ιδιωτικοποίησης των υπηρεσιών του δήμου. Το θέμα το δικό σας είναι να ακολουθείτε τυφλά τις οδηγίες της Ευρωπαϊκής Ένωσης, ώστε οι αναδιαρθρώσεις στην τοπική διοίκηση να ευθυγραμμίζονται με τις επιταγές και με τις ανάγκες της ευρωενωσιακής αγοράς. Και αυτές δεν προβλέπουν θέσπιση μέτρων υγείας και ασφάλειας των εργαζομένων, ούτε ενδιαφέρονται να σταματήσει το έγκλημα που συντελείται σε βάρος της ζωής τους. Ξέρετε τι είναι ενίσχυση όμως; Ενίσχυση είναι οι αυξήσεις στους μισθούς των εργαζομένων. Είναι η επαναφορά του δέκατου τρίτου και του δέκατου τέταρτου μισθού, το τριανταπεντάωρο, το πεντάωρο, το πενθήμερο για όλους.

Να επισημάνουμε και κάτι ακόμη, κάτι απαράδεκτο και προκλητικό. Πριν από λίγες ημέρες οι Βουλευτές του ΚΚΕ καταθέσαμε ερώτηση προς τους Υπουργούς Εθνικής Οικονομίας, Περιβάλλοντος και Εσωτερικών, ζητώντας την ελεύθερη πρόσβαση του λαού στην παραλία Αλίμου, με κατάργηση κάθε επιχειρηματικής δράσης. Υπογραμμίσαμε τότε πως οι κάτοικοι του Λεκανοπεδίου βιώνουν την ανυπόφορη κατάσταση, όπου ένας στους δύο αδυνατεί να κάνει διακοπές και ταυτόχρονα να ανταπεξέλθει στο κόστος, ακόμη και ενός μπάνιο στις παραλίες της Αττικής. Η παραλία και ο αιγιαλός στον Δήμο Αλίμου γεωγραφικά αποτελούνται από πέντε οικόπεδα. Το πρώτο οικόπεδο έχει ήδη παραχωρηθεί στον όμιλο Λάτση και στη «LAMDA DEVELOPMENT» για την ανέγερση πολυτελών κατοικιών της επένδυσης του Ελληνικού. Εκτός από την έξωση του Εθνικού Αθλητικού Κέντρου Νεότητας Αγίου Κοσμά, η παραχώρηση καθιστά αδύνατη την πρόσβαση των κατοίκων στη θάλασσα.

Τα άλλα τέσσερα οικόπεδα -Ζέφυρος, Α Αλίπεδο, «Ακτή του Ήλιου», Β Αλίπεδο- το 2016 πέρασαν στον έλεγχο της Εταιρείας Ακινήτου Δημοσίου Α.Ε., η οποία το 2017 υπέγραψε σύμβαση παραχώρησης μετ’ ανταλλάγματος του οικοπέδου Ζέφυρος με τον Δήμο Αλίμου. Σε αυτό το οικόπεδο λειτουργούν δύο επιχειρήσεις και το θερινό σινεμά του δήμου. Η μία από αυτές τις επιχειρήσεις, αν και έχει άδεια αναψυκτήριου για επτακόσια τετραγωνικά μέτρα, λειτουργεί αυθαίρετα ως καφετέρια και νυχτερινό κέντρο σε δύο χιλιάδες εξακόσια τετραγωνικά μέτρα, με τη στήριξη της «ΕΤΑΔ». Η «ΕΤΑΔ» σήμερα δεν αναγνωρίζει τη σύμβαση με τον Δήμο Αλίμου, εκδίδοντας μάλιστα απόφαση κατεδάφισης του θερινού σινεμά.

Στο Α Αλίπεδο, αν και τυπικά είναι ελεύθερη η παραλία, λειτουργεί επιχείρηση, η οποία παρά τη σύμβαση με την «ΕΤΑΔ» για είκοσι έξι τετραγωνικά μέτρα, έχει επεκταθεί στα οκτακόσια τετραγωνικά μέτρα, καταλαμβάνοντας όλη την παραλία με ξαπλώστρες, ενώ έχει καταγγελθεί για ηχορύπανση τις νυχτερινές ώρες. Οι κάτοικοι μάς καταγγέλλουν καθημερινά το μεγάλο πρόβλημα που βιώνουν εκεί. Η «Ακτή του Ήλιου» λειτουργεί ως οργανωμένη παραλία, επιβάλλει εισιτήριο για την είσοδο του κοινού και είναι πλήρως κατειλημμένη από επιχειρήσεις που λειτουργούν ως νυκτερινά κέντρα διασκέδασης, αν και έχουν άδεια καντίνας και αναψυκτηρίου.

Στο Β Αλίπεδο παραμένει ένα μέρος ελεύθερης παραλίας, όπου προβλέπεται να εκβάλλει το ρέμα των Τραχώνων μετά την εκτροπή του. Σήμερα το ρέμα εκβάλλει στον Άγιο Κοσμά, εκεί όπου κατασκευάζονται οι πολυτελείς κατοικίες του έργου του Ελληνικού. Οι κάτοικοι διαμαρτύρονται για την εκτροπή γιατί ανησυχούν για την υποβάθμιση της παραλίας. Μαζί με την παραχώρηση της μαρίνας Αλίμου στον όμιλο «ΕΛΛΑΚΤΩΡ», προκύπτει ότι το σύνολο της παραλίας του Αλίμου έχει παραδοθεί, μέσω της «ΕΤΑΔ Α.Ε.» και με ευθύνη της Κυβέρνησης, στο τουριστικό και κατασκευαστικό κεφάλαιο, αφαιρώντας από τους κατοίκους το ζωτικό τους δικαίωμα στην ελεύθερη πρόσβαση και χρήση του αιγιαλού και της παραλίας για αναψυχή, αθλητισμό και πολιτισμό.

Το ΚΚΕ αγωνίζεται, μαζί με τους κατοίκους της περιοχής, για να διασφαλιστεί η ελεύθερη πρόσβαση του λαού στην παραλία του Αλίμου με δωρεάν και σύγχρονες υποδομές και το απαιτούμενο προσωπικό και να ακυρωθεί η απόφαση κατεδάφισης του θερινού σινεμά, και να σταματήσει κάθε επιχειρηματική δραστηριότητα στην παραλία και τον αιγιαλό. Ελπίζω να έγινε ξεκάθαρο το πώς αντιλαμβάνεστε εσείς την ενίσχυση και πώς την αντιλαμβάνεται ο λαός και το ΚΚΕ.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Διγενή.

Θα δώσω τώρα τον λόγο στον Υφυπουργό Εσωτερικών, τον κ. Βασίλειο Σπανάκη.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ευχαριστώ πολύ, κύριε Πρόεδρε.

Έρχεται ένα νομοσχέδιο, κυρίες και κύριοι συνάδελφοι, προς ψήφιση εξήντα επτά άρθρων. Αποτελείται από τέσσερα μέρη και μία τροπολογία τριών άρθρων. Άρα λοιπόν το Κοινοβούλιό μας, και αφού ολοκληρωθούν οι τοποθετήσεις των συναδέλφων, αύριο το πρωί θα κληθεί να ψηφίσουμε για να γίνει νόμος του κράτους αυτά τα εβδομήντα άρθρα.

Δεν σας κρύβω ότι από όσες τοποθετήσεις άκουσα και κυρίως από συναδέλφους της Αριστεράς, δεν είδα κάτι συγκεκριμένο επί άρθρων που απασχολούν και λύνουν σοβαρά προβλήματα κοινωνικά. Και ενώ τέθηκε, και από το ΠΑΣΟΚ και απ’ το ΣΥΡΙΖΑ, το θέμα της ονομαστικής ψηφοφορίας για συγκεκριμένα άρθρα, δεν μας είπατε τι θα κάνετε στα υπόλοιπα άρθρα που λύνουν σοβαρά ζητήματα. Δηλαδή, για παράδειγμα, το 65 άρθρο, που φέρνουμε την κατάργηση των διοικητικών πράξεων επιβολής προστίμου σε ανθρώπους που δουλεύουν σε λαϊκές αγορές και έτυχε να λήξει η άδειά τους ή για κάποιο άλλο λόγο, και καταργούμε αυτή τη στιγμή αυτές τις πράξεις, θα το καταψηφίσετε; Μήπως αυτοί οι άνθρωποι δεν είναι του μεροκάματου; Είναι μήπως οι λίγοι; Ρωτάω.

Δεύτερον, σε αυτό το συγκεκριμένο νομοσχέδιο και στο άρθρο 38 προβλέπεται η αυξημένη χρηματοδότηση που θα ξεπεράσει τα 200 εκατομμύρια ευρώ. Επαναλαμβάνω: Η αυξημένη, η πρόσθετη χρηματοδότηση που θα ξεπεράσει τα 200 εκατομμύρια ευρώ για το 2024 στην τοπική αυτοδιοίκηση.

Θα έρθετε, λοιπόν, εσείς, κυρίες και κύριοι συνάδελφοι, να καταψηφίσετε το άρθρο 38, που μαζί με τις υπουργικές αποφάσεις που έχει υπογράψει ο Υπουργός για τις δικαστικές αποφάσεις ξεπερνάμε τα 220 εκατομμύρια; Θέλετε να δούμε αναλυτικά τι προβλήματα λύθηκαν με την πληρωμή και την ενίσχυση της ρευστότητας των δήμων, για να λήξουν τα θέματα δικαστικών αποφάσεων ετών, όπως για παράδειγμα στο Δήμο Νέας Σμύρνης που λύθηκε ένα πρόβλημα δεκαετιών με την Εστία Νέας Σμύρνης και πάρα πολλά άλλα θέματα; Θα το καταψηφίσετε, κυρίες και κύριοι συνάδελφοι; Ρωτώ.

Πάμε σε ένα άλλο θέμα, για το γάλα. Ασχολούμαι με την τοπική αυτοδιοίκηση από τις αρχές της δεκαετίας του 2000 και πολλοί από εσάς έχετε διατελέσει και δήμαρχοι. Εγώ δεν είχα την τύχη να γίνω δήμαρχος, ήμουν επικεφαλής μειοψηφίας. Ο Θεός τα έφερε και έγινα Υφυπουργός Αυτοδιοίκησης και χαίρομαι που υπηρετώ από ένα άλλο πόστο. Για το γάλα, το αίτημα αυτό των εργαζομένων το θυμάμαι -εδώ βλέπω και έμπειρους δημάρχους- από τις αρχές της δεκαετίας του 2000. Και ερχόμαστε σήμερα και φέρνουμε διάταξη και λέμε ότι αυτό μπορεί να πηγαίνει σε χρήμα. Η ΑΑΔΕ -γιατί είπε προηγουμένως συνάδελφος της Ελληνικής Λύσης- λέει ότι αυτό δεν είναι εισόδημα. Το λέμε ξεκάθαρα εμείς στη διάταξη μας. Λέμε ότι δεν συμψηφίζεται, δεν φορολογείται, δεν κατάσχεται αυτό το εισόδημα που θα λάβει ο εργαζόμενος. Είναι ξεκάθαρη η άποψη. Και σας ρωτώ: Θα έρθετε να καταψηφίσετε αυτήν τη διάταξη, που είναι ένα πάγιο αίτημα; Αν θέλετε και οι συνδικαλιστικές οργανώσεις στην επιτροπή της Βουλής τοποθετήθηκαν επ' αυτού.

Πάμε στο άρθρο 16: προσωπικό. Δυνατότητα στους οργανισμούς τοπικής αυτοδιοίκησης για την κάλυψη εποχιακών εκτάκτων αναγκών. Τι πιο απλό; Εσείς δεν λέτε ότι είναι υποστελεχωμένες οι υπηρεσίες; Θα έρθετε να καταψηφίσετε, λοιπόν, το άρθρο 16 που δίνουμε αυτήν τη δυνατότητα;

Άρα, λοιπόν, κυρίες και κύριοι συνάδελφοι της Αντιπολιτεύσεως, μήπως τελικά στην ουσία των θεμάτων και στην ουσία των άρθρων κάνετε το αντίθετο από αυτό που λέτε; Μήπως, λοιπόν, τελικά εδώ υπάρχει μια ατελείωτη υποκρισία απέναντι στους ανθρώπους της τοπικής αυτοδιοίκησης;

Και μιας και τα λέμε όλα αυτά και μιλάτε για την ενίσχυση της αυτοδιοίκησης, για πρώτη φορά στο νομοσχέδιο αυτό έρχεται ο Λογαριασμός Αρωγής Δήμων, όπου χρηματοδοτείται με έναν συγκεκριμένο τρόπο και το προβλέπει το συγκεκριμένο άρθρο. Και γιατί υπάρχει αυτός ο λογαριασμός και από πού έρχεται; Έρχεται από το 0,5% έως και 5% -γιατί υπάρχει συγκεκριμένη διαδικασία, το λέει το συγκεκριμένο άρθρο- για τους οικονομικά ασθενέστερους δήμους. Εδώ ακούσαμε τοποθετήσεις για τους ορεινούς, για τους νησιωτικούς, για τους μικρούς, για τους αδύναμους. Και τώρα που η Κυβέρνηση Μητσοτάκη φέρνει τον Λογαριασμό Αρωγής Δήμων εσείς λέτε ότι θα καταψηφίσετε το νομοσχέδιο. Επιτέλους!

Και πάμε τώρα σε ένα άλλο ζήτημα, στο ζήτημα της ρύθμισης των οφειλών που προβλέπει το άρθρο 25. Τελευταία προσθήκη από τον Υπουργό, τον Θοδωρή Λιβάνιο. Δεν είναι μόνο οι οφειλές για τους δήμους, αλλά είναι και οι οφειλές για τις περιφέρειες. Χρωστούν 3,6 δισ. σε δήμους και ΔΕΥΑ -3 δισ. σε δήμους 600 εκατομμύρια σε ΔΕΥΑ- και ένα ποσό, το οποίο δεν είναι μικρό, στις περιφέρειες. Και ερχόμαστε και λέμε ότι φυσικά και νομικά πρόσωπα, ανεξάρτητα από την οικονομική κατάσταση, μπορούν να ρυθμίσουν έως 60 δόσεις. Αν δε είναι ευάλωτος ο οφειλέτης, μπορεί να έχει διαγραφή προσαυξήσεων, προστίμων κ.λπ. από 75% έως 95%!

Σας ερωτώ, κυρίες και κύριοι συνάδελφοι: Πού είναι το κακό και το παράλογο; Δηλαδή, τι μας λέτε σήμερα σε αυτή την Αίθουσα; Ότι, αν κάποιος, για παράδειγμα, έχει ένα μεγάλο μπουζουξίδικο και χρωστάει στο δήμο από το 5% που είναι τα κέντρα διασκέδασης, θα τον βάλουμε στην ίδια μοίρα με αυτόν που είναι ευάλωτος οφειλέτης. Είναι δίκαιο; Ρωτώ. Είναι κοινωνικά δίκαιο; Να ξέρουμε, γιατί αύριο θα πάμε στις πλατείες, θα πάμε στις γειτονιές, θα πάμε στις έδρες των δημοτικών συμβουλίων, θα μιλήσουμε με όλες τις δημοτικές παρατάξεις από τα δεξιά μέχρι τα αριστερά. Γιατί δεν υπάρχουν παρατάξεις μέσα στα δημοτικά συμβούλια με χρώμα. Η αυτοδιοίκηση είναι μία και η αποστολή της αυτοδιοίκησης είναι μία, να λύσει προβλήματα της καθημερινότητας.

Και ερχόμαστε στο θέμα του εξωδικαστικού. Όταν κάποιος χρωστά πάνω από 10.000, μπορεί να μπει στη ρύθμιση του εξωδικαστικού. Θέλετε να σας πω ένα νέο; Από πέρσι μέχρι φέτος έχουν αυξηθεί οι ρυθμίσεις κατά 75,7%. Και έρχεστε εσείς σήμερα στο Κοινοβούλιο να βάλετε ονομαστική ψηφοφορία, γιατί δίνουμε τη δυνατότητα αυτήν στον οφειλέτη. Ε, καλά κάνουμε! Δίνουμε επιλογή να μπει στον εξωδικαστικό. Και εσείς αυτή τη στιγμή φέρνετε ονομαστική για ποιο λόγο; Δεν έχω καταλάβει ακόμα.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Μας μαλώνετε;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Τοποθετούμαι.

Συνοριακοί σταθμοί. Τρεις λέξεις. Είναι περίπου έντεκα άρθρα. Αναβάθμιση συνοριακών σταθμών, αρμοδιότητες ξεκάθαρες και αναβαθμισμένος ο ρόλος του γραμματέα της αποκεντρωμένης. Και φυσικά, θέλουμε τον εκσυγχρονισμό.

Άκουσα πολλούς συναδέλφους της Νέας Δημοκρατίας να μιλούν για συγκεκριμένους συνοριακούς σταθμούς. Ναι, κυρίες και κύριοι συνάδελφοι, αυτός είναι ο βασικός μας στόχος. Με αυτό το νομοσχέδιο ανοίγουμε τον δρόμο, ώστε να έχουμε τις διαδικασίες πολύ συγκεκριμένες και ξεκάθαρες.

Άρθρο 19: Σύσταση Επιστημονικής Επιτροπής Διαχείρισης και Αντιμετώπισης Κινδύνων και Κρίσεων. Κυρίες και κύριοι, γνωρίζετε πάρα πολύ καλά ότι η τοπική αυτοδιοίκηση έχει έναν καθοριστικό ρόλο στην κλιματική κρίση. Και στις πυρκαγιές και στις πλημμύρες η αυτοδιοίκηση είναι εδώ. Εθελοντές, εθελοντικές οργανώσεις εργαζόμενοι της αυτοδιοίκησης. Τι λέει το άρθρο αυτό; Ότι μπορεί να συσταθεί μία επιτροπή με συγκεκριμένη διάρκεια, ώστε να μπορέσουμε να έχουμε ένα σχέδιο αντιμετώπισης κινδύνων και κρίσεων. Και ρωτώ: Αυτό το άρθρο χρώμα έχει; Έχει κάποια κατηγορία;

Να σας πάω στο άρθρο 20. Κατηγοριοποίηση έργων περιφέρειας. Μεγάλωσα σε μια γειτονιά -και είμαι περήφανος γι’ αυτό- στο Μοσχάτο ανάμεσα στον Κηφισό και στον Ιλισό. Έζησα τις πλημμύρες του Κηφισού. Και σήμερα έρχεται διάταξη για την κατηγοριοποίηση των έργων της περιφέρειας, ώστε να υπάρχει ευελιξία στην πραγματοποίηση των έργων. Δεν το θέλετε αυτό, κυρίες και κύριοι συνάδελφοι; Αύριο το πρωί θα είναι νόμος του κράτους.

Και πάμε σε ένα άλλο θέμα που αφορά όλους τους δήμους της χώρας. Άρθρο 34: Προϋποθέσεις και λειτουργία των παιδικών και βρεφονηπιακών σταθμών. Με τη νομοθετική βελτίωση που κατέθεσε ο Υπουργός αυξάνονται σημαντικά τα βρέφη στους βρεφονηπιακούς σταθμούς όλων των δήμων και επιτέλους λύνονται προβλήματα και ικανοποιούνται αιτήματα των δήμων.

Θα κλείσω με δύο θέματα και ευχαριστώ, κύριε Πρόεδρε, για την ανοχή σας Ακούστηκε για το νερό. Ξεκάθαρη απάντηση της Κυβέρνησης της Νέας Δημοκρατίας. Κανένα σενάριο, κανένα ενδεχόμενο ιδιωτικοποίησης του νερού. Αντιθέτως, Ρυθμιστική Αρχή, συγκεκριμένη τιμολογιακή πολιτική. Προχθές υπογράψαμε τη συγκεκριμένη κοινή υπουργική απόφαση και η Κυβέρνηση Μητσοτάκη είναι αυτή που πήρε την ΕΥΔΑΠ από το ΤΑΙΠΕΔ και την έφερε στο δημόσιο. Αυτή είναι η διαφορά μας, κυρίες και κύριοι συνάδελφοι.

Και πάμε -και κλείνω εδώ- στα ζώα συντροφιάς. Κυρίες και κύριοι συνάδελφοι, όλο αυτό το διάστημα που έχω την τύχη να είμαι μαζί με τον Θοδωρή τον Λιβάνιο και τον Κώστα τον Γκιουλέκα και τη Βιβή τη Χαραλαμπογιάννη στο Υπουργείο Εσωτερικών έχουμε προσεγγίσει αρκετά θέματα. Δεν σας κρύβω ότι πολλές ώρες με φιλοζωικές οργανώσεις, με τον Ειδικό Γραμματέα Ζώων Συντροφιάς, με τους κτηνιάτρους, με Κυνηγετικούς Συλλόγους έχουμε κάνει συζήτηση. Σήμερα εδώ ικανοποιούνται αιτήματα πρωτίστως των ιδιοκτητών ζώων συντροφιάς, διότι το παράβολο μειώνεται στο 50%. Είναι κάτι το οποίο το ζητούσαν. Δεύτερον, η αμοιβή των κτηνιάτρων από 10 ευρώ που ήταν πάει έως 50 ευρώ. Είναι κάτι το οποίο το ζητούσαν. Οι κυνηγετικοί σύλλογοι, επίσης, ικανοποιείται το αίτημά τους για χαμηλό παράβολο, όπως επίσης και για σεβασμό σε κάποιες συγκεκριμένες ράτσες.

Κυρίες και κύριοι συνάδελφοι, κλείνοντας, θεωρώ ότι η Κυβέρνηση προχωρά το έργο της και για θέματα ενίσχυσης της αυτοδιοίκησης αυτό το νομοσχέδιο φέρνει μεγάλες τομές. Φέρνει μεγάλες τομές πλάι στα 6,5 δισεκατομμύρια έργων που έχει ξεκινήσει η Κυβέρνηση Μητσοτάκη από το 2019 μέχρι σήμερα. Και νομίζω ότι το νομοσχέδιο αυτό πρέπει να υπερψηφιστεί αύριο από όλες τις πτέρυγες του Κοινοβουλίου, διότι έχει συγκεκριμένη ατζέντα και έχει ένα κοινωνικό αποτύπωμα και αυτό το κοινωνικό αποτύπωμα δεν μπορεί να το αμφισβητήσει κανείς.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Θα δώσω τώρα τον λόγο στον κ. Ξανθόπουλο.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Θα κάνω μία παρατήρηση, γιατί τυχαίνει να διαδέχομαι τον κύριο Υφυπουργό στο Βήμα. Η συζήτηση που έγινε επί τέσσερις μέρες στις επιτροπές έπρεπε να σας έχει φωτίσει, κύριε Υπουργέ, σχετικά με τις επιφυλάξεις της Αντιπολίτευσης για συγκεκριμένα ζητήματα. Και τα ρητορικά ερωτήματα που απευθύνατε έχουν απαντηθεί σε όλη τη διαδικασία. Δηλαδή στο τριάντα τέσσερα που είπατε είμαστε θετικοί. Στο τριάντα οκτώ που είπατε για την επιδότηση των δήμων και των Οργανισμών Τοπικής Αυτοδιοίκησης είμαστε αρνητικοί με το σκεπτικό που έχουμε πει, ότι επιδοτείτε ουσιαστικά τους οργανισμούς για να πληρώσουν ένα μεγάλο μέρος των οφειλών τους και τίποτα δεν μένει στο ταμείο. Άρα, μην έρχεστε και απλοποιείτε -με την αρνητική έννοια- τα ερωτήματα και λέτε «αυτό γιατί δεν το ψηφίζετε». Υπάρχουν τα σκεπτικά που έχουν αναπτύξει οι εισηγητές μας και οι Βουλευτές μας στις επιτροπές και με βάση αυτά πορευόμαστε.

Τώρα να μπούμε στην ουσία. Κυρίες και κύριοι συνάδελφοι, συζητάμε ένα νομοσχέδιο στην Εθνική Αντιπροσωπεία και θα μου επιτρέψετε να αναφερθώ ακροθιγώς στις επικεφαλίδες. Μέρος Α΄, ρυθμίσεις για τους χερσαίους συνοριακούς σταθμούς. Μέρος Β΄, διατάξεις ΟΤΑ. Μέρος Γ΄, ζώα συντροφιάς. Και ειλικρινά αυτό αποτελεί συνεκτικό νομοθέτημα; Είναι δηλαδή η πρόθεση των Υπουργών να φέρουν ένα νομοσχέδιο το οποίο αποτελεί μια βάση συζήτησης για έναν τομέα αρμοδιότητας του Υπουργείου Εσωτερικών στον οποίο μπορούμε να αφιερωθούμε και να συζητήσουμε ή να πεταγόμαστε από το ένα θέμα στο άλλο και ακροθιγώς να μιλάμε και να αντιπαρατιθέμεθα στα θέματα και τις διατάξεις;

Εισηγείστε, λοιπόν, επικαιροποίηση του 4830 για την ευζωία των ζώων συντροφιάς. Ρυθμίσεις για το Εθνικό Μητρώο Διοικητικών Διαδικασιών. Για τη διαδικασία λήψης δημοτικότητας τέκνου και τη διαδικασία πολιτογράφησης των ομογενών από χώρες της πρώην Σοβιετικής Ένωσης και ειδικότερα από την Ουκρανία. Για την ονομασία της ιδιότητας των μελών του Εθνικού Συμβουλίου Πολυεπίπεδης Διακυβέρνησης. Για τα απαιτούμενα προσόντα του διοικητή της Εθνικής Αρχής Διαφάνειας και την επιλογή των προσώπων. Αυτό το πράγμα υποβαθμίζει το νομοθετικό έργο.

Και ειλικρινά, κύριε Υπουργέ, προΐστασθε του κορυφαίου Υπουργείου, κατά το παλαιό πρωτόκολλο, του Υπουργείου Εσωτερικών, και έχω απαίτηση και από εσάς προσωπικά τα ζητήματα της ορθής νομοθέτησης μαζί με το Υπουργείο Δικαιοσύνης να τα έχετε σε κορυφαία θέση και να μη φέρνετε ένα patchwork εδώ από διάφορες διατάξεις για διάφορα ζητήματα στην προσπάθεια να υλοποιήσετε τις επιταγές του επιτελικού κράτους.

Θέλω τώρα να είμαι πολύ συγκεκριμένος. Θα αναφερθώ σε δύο διατάξεις, γιατί έχει γίνει πολλή συζήτηση. Θα αναφερθώ στα προσόντα των υποψηφίων για τη θέση του διοικητή της Εθνικής Αρχής Διαφάνειας και βεβαίως θα αναφερθώ και στο δικαίωμα πληροφόρησης του πολίτη από τις διοικητικές αρχές.

Η Εθνική Αρχή Διαφάνειας θεσμοθετήθηκε, θυμίζω, με τον ν.4622/2019 περί επιτελικού κράτους και ενσωματώθηκαν σε αυτήν ο Γενικός Επιθεωρητής Δημόσιας Διοίκησης, το Σώμα Επιθεωρητών Ελεγκτών Δημόσιας Διοίκησης, η Γενική Γραμματεία Καταπολέμησης της Διαφθοράς και άλλα εργαλεία του κράτους ουσιαστικά για την αντιμετώπιση, την αναγνώριση και την καταπολέμηση της διαφθοράς. Άρα, είναι μία επιλογή που έχετε κάνει να τα συνενώσετε όλα αυτά το ’19 και να διαμορφώσετε το κατάλληλο πλαίσιο για να ηγηθεί ένας άνθρωπος.

Προφανώς ο κ. Μπίνης, ο οποίος σας αποχαιρέτησε κι έφυγε και είναι κάπου στο εξωτερικό, δεν ήταν ο άνθρωπος ο οποίος ανταποκρίθηκε στις υποχρεώσεις. Και έρχεστε τώρα και αλλάζετε ξανά τις προϋποθέσεις. Δεν ξέρω τι έχετε στο μυαλό σας, ούτε θα κάνω ονοματολογία, αλλά θυμάμαι την κραυγαλέα περίπτωση του επικεφαλής της ΕΥΠ που αλλάξατε τις προϋποθέσεις για να μπει ο άνθρωπος ο οποίος βεβαίως «κατάπιε» το σκάνδαλο των υποκλοπών. Και δεν σας έκανε αυτή η υποβάθμιση του κράτους δικαίου σοφότερους, αντίθετα πάτε τώρα σε μια άλλη διαδικασία για να φωτογραφίσετε αυτόν που έχετε ενδεχομένως κατά νου και ξανά αλλάζετε τις προϋποθέσεις.

Εδώ είναι η Εθνική Αρχή Διαφάνειας, η οποία υποτίθεται ότι είναι το ρυμουλκό της προσπάθειας που κάνετε για την καταπολέμηση των παρανομιών στον δημόσιο τομέα. Ενώσατε όλες τις επιμέρους αρχές σε αυτήν και αλλάζετε τις προϋποθέσεις για να βάλετε κάποιον, τον οποίο -να μου επιτρέψετε- θεωρώ ότι είναι αρεστός και όχι άριστος. Και με αυτή την έννοια έχει πολύ μεγάλη σημασία να αναδείξουμε αυτές τις επιμέρους ρουσφετολογικές, θα έλεγα, και μικρονοϊκές αντιμετωπίσεις στη λογική «να κάνουμε τη δουλειά μας και δεν βαριέσαι για τα υπόλοιπα».

Τέλος, πρόσβαση στα δημόσια έγγραφα. Βεβαίως, είναι ένα πολύ βασικό ζήτημα και θα έλεγα, κύριε Υπουργέ, ότι είναι και ένα σημαντικό στοιχείο του κράτους δικαίου. Δηλαδή ο πολίτης πρέπει να αισθάνεται ότι η διοίκηση τον ακούει και ότι την αφορά αυτό που λέει ο πολίτης. Γιατί δεν το φέρνετε αυτό στον νέο Κώδικα Διοικητικής Διαδικασίας; Γιατί έρχεται ως εμβόλιμο εκεί που μιλάμε για τα ζώα συντροφιάς και την ενίσχυση για τους παιδικούς σταθμούς; Τι είναι αυτό που το καθιστά κατεπείγον και μπαίνει σε ένα νομοσχέδιο άσχετο καθ’ ύλην; Γιατί, λοιπόν, να μην πάει σε έναν κώδικα, που έχετε πει εν πάση περιπτώσει ότι θα τον φέρετε;

Παραμένει, βέβαια, η διάταξη αυτή ατελής, στον βαθμό που δεν ορίζεται μια πιο αυστηρή διαδικασία συμμόρφωσης της διοίκησης στα δικαιώματα των πολιτών θα έλεγα. Ενδεικτικό είναι ότι ο Συνήγορος του Πολίτη καταγράφει ετησίως δεκάδες περιπτώσεις τέτοιων συμπεριφορών από πλευράς της διοίκησης, οι οποίες εξακολουθούν παρ’ όλες τις νομοθετικές πρωτοβουλίες. Και να κάνω μια παρατήρηση ότι οι υπηρεσίες δεν είναι εύκολο να αλλάξουν πρακτική μόνο με νομοθετικά μέτρα. Επίσης, σχολιάζω το ότι προβλέπεται ως πειθαρχικό παράπτωμα η άρνηση παροχής πληροφόρησης στους πολίτες και τις αρχές. Ποια είναι η εικόνα του Υπουργείου; Επιβάλλονται ποινές; Πόσες ποινές έχουν επιβληθεί τα τελευταία χρόνια;

Τέλος, κάτι πιο σημαντικό. Με την οδηγία 2003/98, όπως αυτή τροποποιήθηκε με την 2013/37 και συνέχεια με το άρθρο 108 του 4727 για τον ψηφιακό μετασχηματισμό, δεν μιλάμε πλέον για έγγραφα. Ενδεχομένως πρέπει να κάνετε μια νομοτεχνική εδώ, κύριε Υπουργέ. Μιλάμε για στοιχεία που βρίσκονται στους φακέλους μιας υπηρεσίας και σχετικά πρόσφατα μιλάμε πλέον για πληροφορίες που συνάγονται κατόπιν μιας κάποιας επεξεργασίας όλων των δεδομένων που βρίσκονται στους υπηρεσιακούς φακέλους. Ο όρος «στοιχείο» είναι ευρύτερος, όπως αντιλαμβάνεστε, και περιλαμβάνει καθετί που έχει στα χέρια της αυτή η υπηρεσία.

Για να είναι, λοιπόν, διαφανής η διοικητική ενέργεια είναι απαραίτητο ο πολίτης να μπορεί να έχει πρόσβαση σε όλα αυτά και όχι μόνο στα έγγραφα και ό,τι εξομοιώνεται με αυτό. Άρα, θα έλεγα, έστω και την τελευταία στιγμή, να αλλάξετε τον όρο «έγγραφα».

Θα θέσω και ένα πρακτικό ζήτημα, γιατί εγώ ως δικηγόρος τα έχω βιώσει στη δικηγορική μου θητεία. Όταν, λοιπόν, εγώ θέλω να πάρω κάτι από τον φάκελο, μπορώ να τα πάρω όλα αυτά που περιέχει ο φάκελος; Μπορώ να πάρω και αυτά που κατέθεσε ένας δικηγόρος σε ένα δικηγορικό γραφείο και όχι από την αρμόδια υπηρεσία του Υπουργείου σας ή θα μου πείτε «ζητά μου συγκεκριμένα έγγραφα»; Με όλα τα προηγούμενα ήθελα να πω ότι δεν είναι πολύ σαφές τι ακριβώς θέλει να κάνει το Υπουργείο και σας ζητούμε, επειδή ακριβώς είναι ένα κομβικό σημείο αυτό των σχέσεων πολίτη και κράτους, να το δείτε ξανά.

Θα κάνω και μια τελευταία παρατήρηση, κύριε Υπουργέ. Η ακροτελεύτια παράγραφος, η παράγραφος 8, καταλήγει με το εδάφιο ότι «είναι στην αρμοδιότητα του Υπουργού και κάθε άλλο θέμα σχετικό με την υπογραφή του παρόντος». Τρομάζω. Θα πρέπει να δώσετε κάποιες διευκρινίσεις να μπουν στα Πρακτικά. Τι θα πει «κάθε άλλο θέμα με την υπογραφή του παρόντος»;

Έχω περάσει τον χρόνο μου, αλλά περιμένω, κύριε Υπουργέ, επειδή ουσιαστικά έθεσα συγκεκριμένα ερωτήματα και συγκεκριμένα ζητήματα να κλείσουμε τα θέματα αυτά, γιατί θεωρώ ότι δεν μπορεί να μένουν έτσι τέτοια νομοσχέδια από το Υπουργείο Εσωτερικών με τον Υπουργό Εσωτερικόν, τον κ. Θεόδωρο Λιβάνιο.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ξανθόπουλο.

Θα δώσω τον λόγο στον κ. Παναγιωτόπουλο και στη συνέχεια στον Υπουργό Εσωτερικών κ. Λιβάνιο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Έχουμε ένα νομοσχέδιο μάλλον «σκούπα» θα έλεγα, γιατί, απ’ ότι φαίνεται, περιλαμβάνει ατάκτως διάφορες διατάξεις με άσχετα θέματα και προσπαθεί ανεπιτυχώς, απ’ ότι φαίνεται, να μαζέψει όλα αυτά τα οποία θέλει. Δεν βλέπουμε να υπάρχει ένας στρατηγικός συνολικά προγραμματισμός, καμμία οργανωμένη αντίληψη και θέση για το τι αυτοδιοίκηση θέλουμε και πώς αυτή μπορούμε να τη στηρίξουμε ως κράτος ούτως ώστε να εξυπηρετεί τις τοπικές κοινωνίες και να συμβάλλει στην τοπική και ευρύτερα στην περιφερειακή ανάπτυξη.

Και προσπαθώ πραγματικά να καταλάβω -διότι και εγώ ως αιρετός από το 1994, κύριε Σπανάκη, μέχρι το 2019 από διάφορες θέσεις τις περισσότερες, όμως, ως εκλεγμένος δήμαρχος και, μάλιστα, με υψηλά ποσοστά από την πρώτη Κυριακή- τι επιδιώκει με αυτό το νομοσχέδιο η Νέα Δημοκρατία και το τι είδους αυτοδιοίκηση θέλει, όταν με την αλλαγή του εκλογικού νόμου περιορίζει τη φωνή του λαού στα δημοτικά συμβούλια, όταν εκλέγει δημοτικές και περιφερειακές αρχές με μειωμένα ποσοστά και όχι με απόλυτη πλειοψηφία όπως ήταν μέχρι τώρα, όταν καταργεί την αυτοτέλεια των κοινοτικών συμβουλίων και ρημάζει η περιφέρεια και τα χωριά -δικά σας έργα είναι-, όταν μειώνει την κρατική επιχορήγηση στους ΟΤΑ, οι οποίοι δεν μπορούν καν να καλύψουν τα λειτουργικά τους έξοδα, πόσω μάλλον να καλύψουν βασικές ανάγκες των πολιτών σε μια περίοδο όπου καταφέρατε ο ένας στους τέσσερις πολίτες να είναι στα όρια της φτώχειας, όταν ακόμα δεν έχει λυθεί το θέμα της αλληλοεπικάλυψης των αρμοδιοτήτων, όταν η υποστελέχωση και η απαράδεκτη ομηρία με τους συμβασιούχους εργαζόμενους που δεν επαρκούν για να ανταποκριθούν στις όλο και περισσότερες αρμοδιότητες που το κράτος εκχωρεί και πετά στους δήμους και τις περιφέρειες, χωρίς όμως αυτές να συνοδεύονται με τους αντίστοιχους πόρους. Και, βεβαίως, αποφεύγει την κρατική ευθύνη και τη λογοδοσία.

Οφείλουν, επιτέλους, οι Κυβερνώντες να κατανοήσουν ότι η αποκέντρωση είναι μια πολιτική πολυδιάστατη και χρειάζεται να υπάρχει ένα συντονισμένο σχέδιο με συνεργασία διαφορετικών Υπουργείων, με πρόγραμμα και μέτρα πολιτικής, με μακροπρόθεσμο χαρακτήρα και ασφαλώς με διασφαλισμένους τους πόρους. Η αποκέντρωση θα πρέπει να αποτελέσει προτεραιότητα μιας κυβέρνησης και ενός σύγχρονου κράτους. Γιατί; Γιατί διέπεται, πρώτα από όλα, κατά τις αρχές του Συντάγματος, από τις αρχές της εγγύτητας και της επικουρικότητας, τις οποίες ποτέ δεν λάβατε υπ’ όψιν, ποτέ δεν νομοθετήσατε.

Οι δήμοι και οι περιφέρειες γνωρίζουν καλύτερα τα προβλήματα του τόπου. Οι δήμοι και οι περιφέρειες καλούνται να λογοδοτήσουν στους πολίτες για όποιο πρόβλημα και αν έχουν. Οι δήμοι και περιφέρειες αποτελούν βασικό πυλώνα καθημερινής λειτουργίας του κράτους, αλλά βλέπετε πώς καταντήσαμε τους δήμους αλλά και τις περιφέρειες.

Προσφάτως, κάηκε ο Δήμος Ερυμάνθου στον Νομό Αχαΐας. Τι κάνει ο δήμος; Τρέχει ακόμα να διεκδικήσει να πάρει κάνα φράγκο μήπως αποκαταστήσει τις υποδομές του, όταν οι καταγραφές των πληγέντων κτηνοτρόφων δεν έχουν ακόμα ολοκληρωθεί.

Αυτή είναι δουλειά του δήμου, αυτή, κύριε Υπουργέ, την αυτοδιοίκηση ονειρευόμαστε; Αντί ο δήμος με την περιφέρεια να κάτσουν κάτω και να αναπτύξουν ειδικό αναπτυξιακό επιχειρησιακό σχέδιο τοπικού χαρακτήρα, ώστε να πάρει μπροστά μια περιοχή όταν έχουν καεί τα πάντα, πώς είναι δυνατόν με τον «ζήτουλα» αυτόν που ψάχνει ακόμα μήπως η πληγείσα και κατεπειγόντως έκτακτης ανάγκης ανακηρυχθείσα περιοχή να πάρει κάνα φράγκο;

Έρχομαι στο νομοσχέδιο αυτό καθαυτό, το οποίο αναφέρεται στους χερσαίους συνοριακούς σταθμούς. Προβλέπεται μια σειρά αυξημένων και υψηλών απαιτήσεων αρμοδιότητες σχετικά με χρήσεις γης, αναβάθμιση των εγκαταστάσεων, επικοινωνία με διεθνείς και ευρωπαϊκούς οργανισμούς που δημιουργούν εύλογη απορία κατά πόσο οι αποκεντρωμένες διοικήσεις, από τις οποίες αφαιρείτε και δίνετε αρμοδιότητες κατά το δοκούν ανάλογα με το τι συμφέρει την Κυβέρνηση κάθε φορά, θα μπορέσουν να ανταποκριθούν, όταν δεν έχουν πλέον επαρκές προσωπικό και υποδομές.

Δεν έχετε ένα ευρύτερο όραμα και ένα μεταρρυθμιστικό σχέδιο και απλώς τα αφήνετε ως έχουν: Μια αποκεντρωμένη, δέκα περιφέρειες, ένας δήμος, τρία δασαρχεία, τρία υποθηκοφυλακεία, δυο μητροπόλεις, άλλες υγειονομικές περιφέρειες και ούτω καθεξής. Δεν μελετάτε ένα σχέδιο ριζικής διοικητικής αναδιάρθρωσης της χώρας, εκσυγχρονισμού του μοντέλου διοίκησης της χώρας και αυτοδιοίκησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό θα χρειαστώ, κύριε Πρόεδρε.

Από ό,τι φαίνεται, η μόνη σας μέριμνα για τις αποκεντρωμένες διοικήσεις ήταν η τοποθέτηση κομματικών γενικών γραμματέων για να ελέγχετε καλύτερα τη δουλειά τους, ενώ ταυτόχρονα το προσωπικό τους παραμένει με χαμηλές αμοιβές και, βεβαίως, δεν έχουμε την επάρκεια εκείνη, αλλά και την κατάρτιση εκείνη των στελεχών της αποκεντρωμένης διοίκησης για να ανταποκριθούν στα αυξημένα καθήκοντα τους. Ας αποφασίσει, επιτέλους, η Κυβέρνηση τι είδους αποκεντρωμένες διοικήσεις θέλει για να το μάθουν και οι υπάλληλοί της, αλλά και οι πολίτες.

Γυρίζω ξανά στα οικονομικά των ΟΤΑ. Το άρθρο 38 προβλέπει αύξηση των ΚΑΠ, πάγιο αίτημα της ΚΕΔΕ και της ΕΛΠΕ, όπως έλεγε ο κ. Σπανάκης. Ειδικότερα, προβλέπει φέτος 108 εκατομμύρια για την κάλυψη των λειτουργικών δαπανών, όπου τα 90 είναι δαπάνες σε ληξιπρόθεσμες οφειλές και θα μείνουν τα 18 για τα λειτουργικά τους έξοδα.

Είναι δυνατόν, λοιπόν, έτσι να τα βγάλουν πέρα; Θα βουλιάζουν συνεχώς και θα βουλιάζουν γιατί; Γιατί η φτώχεια μεγαλώνει στη χώρα, η ενεργειακή κατάρρευση παίρνει μαζί της ΔΕΥΑ και όλους τους υπόλοιπους δήμους και τις περιφέρειες και δεν φροντίζετε να έχετε ένα σχέδιο τέτοιο, που ουσιαστικά θα αναβαθμίσει είτε την ενεργειακή κοινότητα είτε με άλλα υποστηρικτικά μέσα για να σταθεί η ΔΕΥΑ στα πόδια της.

Τι νομίζετε, κύριε Υπουργέ, ότι με μια επιχορήγηση του κράτους φέτος ή την άλλη χρονιά θα είναι βιώσιμες, θα σταθούν; Δεν είναι!

Αντικαθιστάτε το γάλα και με μεγάλη ευκολία ο κ. Σπανάκης μάς κατηγορούσε κιόλας και με αυστηρό ύφος απευθυνόταν στους Βουλευτές. Ναι, βεβαίως, θα το καταψηφίσουμε. Γιατί; Γιατί το γάλα δόθηκε στους υπαλλήλους των βαρέων και ανθυγιεινών επαγγελμάτων για ποιον λόγο; Διότι επιστημονικά και υγειονομικά είναι τέτοιο στοιχείο, είναι πλήρης τροφή που πρέπει να τους κρατήσει όρθιους.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Δίνετε 300 ευρώ. Τα 300 ευρώ, κύριε Υπουργέ, είναι υπολογισμός με γάλα εβαπορέ, δεν είναι με το φρέσκο γάλα που γίνεται σήμερα. Είναι με το 1 ευρώ που έχει το εβαπορέ, τους τρώτε και 50 ευρώ, τουτέστιν 500 ευρώ στο σύνολο. Κάντε τους υπολογισμούς και θα το δείτε.

Ξαναδείτε το, λοιπόν, οι δήμοι με τα χρέη που έχουν και τις υποχρεώσεις που έχουν, έτσι όπως δουλεύουν αφ’ ενός και ο πολίτης με τις υποχρεώσεις που έχει, αφ’ ετέρου, μόνο γάλα δεν θα πάρει με τα 300 ευρώ. Αντιλαμβάνεστε τι ζημιά κάνουμε στο ανθρώπινο δυναμικό μας που το θέλουμε αξιόμαχο.

Και να πω και κάτι άλλο που το είχα πει και στην Επιτροπή Οδικής Ασφάλειας.

**ΠΡΟΕΔΡΕΥΟΥΣΑ (Όλγα Γεροβασίλη):** Να ολοκληρώσετε, κύριε Παναγιωτόπουλε, παρακαλώ.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ναι, κυρία Πρόεδρε.

Τα πρόστιμα του ΚΟΚ, κύριε Υπουργέ, πάνε όλα στον κοινό προϋπολογισμό και είχα προτείνει και στην Επιτροπή Οδικής Ασφάλειας να φτιαχτεί ειδικός κωδικός όπου τα πρόστιμα του ΚΟΚ να πηγαίνουν για την οδική ασφάλεια του δήμου και όχι γενικώς να καλύπτουμε τρύπες. Είναι αυτά που κάναμε μέχρι τώρα, διότι αυτές ήταν οι ανάγκες των δήμων. Και είχα πει και άλλα, βέβαια, τα έχουμε στην έκθεσή μας, θα τα δείτε, ότι και Αντιδήμαρχος Οδικής Ασφάλειας πρέπει να υπάρχει, διότι βλέπετε το πώς πληρώνουμε κάθε φορά.

Και να πω και κάτι άλλο, για να κλείσω, κυρία Πρόεδρε. Συγγνώμη, αλλά εμείς πιστεύουμε σε μια αυτοδιοίκηση που θα είναι πραγματική αυτοδιοίκηση, που το δημοτικό συμβούλιο ξέροντας τις ανάγκες της περιοχής του θα έχει το περιθώριο εκείνο να δράσει. Γιατί βάζετε εξήντα δόσεις και γιατί δεν βάζετε εκατόν είκοσι δόσεις; Και γιατί δεν βάζετε διαγραφή των χρεών πλήρως σε όλους και να μπορεί το δημοτικό συμβούλιο να το αποφασίζει αυτό και να το κανονίζει;

**ΑΘΑΝΑΣΙΟΣ ΠΛΕΥΡΗΣ:** Γιατί τα λεφτά τα βάζει το κράτος!

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Θέλετε το κράτος, γιατί δεν πιστεύετε στην τοπική αυτοδιοίκηση, αυτή είναι η λογική σας. Εμείς, όμως, πιστεύουμε, εμπιστευόμαστε τους φορείς της τοπικής αυτοδιοίκησης, εμπιστευόμαστε την κοινωνία, τους πολίτες και τη θέλουμε αποκεντρωμένη την εξουσία, δεν τη φοβόμαστε. Η Δεξιά τη φοβάται, γι’ αυτό ποτέ δεν έκανε μεγάλη μεταρρύθμιση στην τοπική αυτοδιοίκηση.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Ο Υπουργός Εσωτερικών κ. Λιβάνιος έχει τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ πολύ, κυρία Πρόεδρε.

Κυρίες και κύριοι Βουλευτές, επιλέξαμε να έρθουν οι συγκεκριμένες διατάξεις ως ένα ενιαίο νομοσχέδιο σήμερα που συμπωματικά κατατέθηκε και το δεύτερο νομοσχέδιο του Υπουργείου Εσωτερικών που αφορά την επιτάχυνση των προσλήψεων μέσω ΑΣΕΠ και το οποίο θα έχουμε τη χαρά να το συζητήσουμε και να ανταλλάξουμε απόψεις τις επόμενες ημέρες στην επιτροπή και ασφαλώς στην Ολομέλεια.

Είναι το σημερινό νομοσχέδιο ένα νομοσχέδιο στο οποίο δοκιμάσαμε κάτι διαφορετικό ως Υπουργείο Εσωτερικών. Πολλές φορές όταν βγαίνει ένα νομοσχέδιο στη διαβούλευση, δεν είναι πλήρως κατανοητό στον απλό άνθρωπο τι αλλαγές φέρνει. Φτιάξαμε, λοιπόν, δοκιμαστικά μία ιστοσελίδα, όπου άρθρο-άρθρο του νομοσχεδίου -και του συγκεκριμένου, αλλά και του ΑΣΕΠ- προσπαθήσαμε με απλά λόγια να εξηγήσουμε τι αλλάζει και είχε πάρα πολύ μεγάλο ενδιαφέρον, γιατί είχε μεγαλύτερη επισκεψιμότητα από ό,τι περιμέναμε. Και ήταν ένα ενδιαφέρον πείραμα το οποίο ευελπιστούμε να συνεχιστεί και σε άλλες νομοθετικές πρωτοβουλίες του Υπουργείου Εσωτερικών, ιδίως όταν χρειαστεί να ανταλλάξουμε απόψεις για τα θέματα που μας απασχολούν.

Ταυτόχρονα, είχα την εξαιρετική τιμή σε όλα τα πολιτικά κόμματα να στείλω το σχέδιο του νομοσχεδίου και να ζητήσω ιδέες, διευκρινίσεις, παρατηρήσεις, ό,τι χρειάζεται για να είναι όλα έτοιμα εν όψει της συζήτησης και στις επιτροπές και στην Ολομέλεια της Βουλής. Και θεωρώ ότι ήταν ένα σημαντικό βήμα, γιατί μέσα από την ανταλλαγή απόψεων μπορούν να βελτιωθούν διαδικασίες, νομοθετήματα και πολλά άλλα πράγματα, ασχέτως αν έχουμε διαφορετικές αφετηρίες, διαφορετικές προσεγγίσεις σε θέματα, αλλά σίγουρα ο διάλογος βοηθάει.

Και επειδή πιστεύω πάντα στον διάλογο και πιστεύω στην καλή πρόθεση, θέλω να σας παρακαλέσω να μου δώσετε τον χρόνο να σας εξηγήσω συνοπτικά ορισμένες διατάξεις τις οποίες θέσατε και στην επιτροπή, αλλά και σήμερα στην Ολομέλεια.

Το πρώτο κομμάτι του νομοσχεδίου αφορά τους χερσαίους συνοριακούς σταθμούς ιδίως, κυρίες και κύριοι Βουλευτές, ακριτικών και παραμεθόριων περιοχών, όπου ξέρουμε την κατάσταση και ξέρουμε ότι η κατάσταση αυτή δεν είναι η κατάσταση που αρμόζει σε ένα ευρωπαϊκό κράτος. Ιδίως όταν εισερχόμαστε στην Ελλάδα από τους Κήπους, νομίζω ότι η εικόνα είναι ακριβώς αντίστροφη. Πράγματι, είχε δίκιο Βουλευτής της Ελληνικής Λύσης, επειδή έχω επισκεφθεί τους Κήπους πολλές φορές τον τελευταίο καιρό, η εικόνα είναι η ανάποδη, νομίζεις ότι φεύγεις από την Ευρώπη, όχι ότι μπαίνεις στην Ευρώπη και γι’ αυτό άμεσα δεσμεύσαμε 6 εκατομμύρια ευρώ, τα οποία δημοπραττούνται τις επόμενες ημέρες, με στόχο κοντά στο Πάσχα του 2025 το πρώτο βήμα αναβάθμισης των χερσαίων συνοριακών σταθμών των Κήπων να γίνει. Ακολουθούν οι Καστανιές και οι Εύζωνοι, που είναι οι τρεις μεγάλες πόλεις, με έμφαση στις Καστανιές που είναι και κοντά στον κεντρικό οδικό άξονα, όπου ο συνοριακός σταθμός βρίσκεται εντός, κυριολεκτικά μέσα στο χωριό, με αποτέλεσμα να είναι πολύ δυσχερής η κίνηση.

Και επειδή συζητάμε για αναπτυξιακές προοπτικές της βόρειας Ελλάδας, όταν κάποιος από μία γειτονική χώρα θέλει έξι ώρες στα σύνορα να μπει και έξι ώρες να βγει, αντιλαμβάνεστε ότι δεν θα μας προτιμήσει για αυτό που λέγεται «προορισμός Σαββατοκύριακου», ή να έρθει να κάνει τα ψώνια του, ή να έρθει να απολαύσει τις παραλίες στη βόρεια Ελλάδα, για παράδειγμα.

Άρα, λοιπόν, για πολλούς λόγους και λόγους ασφαλείας και λόγους οικονομίας και λόγους εθνικούς η αναβάθμιση των χερσαίων συνοριακών σταθμών θα προχωρήσει και θα προχωρήσει γρήγορα. Ήδη, δηλαδή σας επαναλαμβάνω, στους Κήπους σύντομα θα αρχίσουν να γίνονται οι εργασίες που χρειάζονται σε πρώτη φάση και σε δεύτερη φάση, παράλληλα με την κατασκευή της νέας γέφυρας η οποία κατασκευάζεται από την Εγνατία, θα γίνει η μεγαλύτερη επέκταση, ώστε να καλύπτει πλήρως τον φόρτο που υπολογίζουμε.

Κάνουμε το εξής στους χερσαίους συνοριακούς σταθμούς: Το πρώτο, το εξής λογικό, νομιμοποιούμε τα σημερινά κτίσματα που είναι χωρίς άδεια. Φτιάχτηκαν όποτε φτιάχτηκαν σε διαφορετικές περιόδους, με διαφορετικές προδιαγραφές, χωρίς άδεια και αποτέλεσμα ήταν να προσπαθούμε να κάνουμε την επέκταση και να μην έχουμε τη δυνατότητα να βρούμε τα τοπογραφικά, τα πολεοδομικά, τις άδειες οικοδομής, τίποτα από αυτά. Ήταν κοινώς ένα από τα αγαπημένα πράγματα που έχει διαχρονικά το ελληνικό κράτος, κρατικά αυθαίρετα. Αυτό προσπαθούμε να το λύσουμε.

Ποιος ο ρόλος, επειδή άκουσα και από τον κ. Παναγιωτόπουλο επιφυλάξεις, των Αποκεντρωμένων Διοικήσεων; Οι Αποκεντρωμένες Διοικήσεις έχουν τη μέριμνα για την ορθή λειτουργία του συνοριακού σταθμού, ούτε τους αστυνομικούς θα κάνουν, ούτε τους τελωνειακούς θα κάνουν, ούτε τους υπαλλήλους του Αγροτικής Ανάπτυξης θα κάνουν, που παρεμπιπτόντως είναι πολύ σοβαρό θέμα ο φυτοϋγειονομικός έλεγχος ιδίως των εισερχόμενων τροφίμων στη χώρα μας. Πού; Στους Κήπους που είναι τόσο ωραία οργανωμένος που μπαίνουν στο αντίθετο ρεύμα της κυκλοφορίας τα φορτηγά, γιατί είναι από την απέναντι μεριά ο φυτοϋγειονομικός έλεγχος, είναι στο αντίθετο ακριβώς και είναι περιπτώσεις που είναι λόγοι και δημόσιας υγείας και ελληνοποίησης των κρεάτων, των γαλάτων και άλλων περιπτώσεων που αφορούν τα τρόφιμα.

Άρα, λοιπόν, τι κάνουμε; Οι αποκεντρωμένες, επειδή είναι η κρατική οντότητα πιο κοντά στους χερσαίους συνοριακούς σταθμούς, αναλαμβάνουν αυτόν τον σημαντικό ρόλο χωρίς, όμως, να χρειαστεί να επιφορτιστούν με πράγματα τα οποία δεν ταιριάζουν στην αποστολή τους. Η οργανωτική δομή των υπηρεσιακών μονάδων που σταθμεύουν, εδρεύουν στους χερσαίους συνοριακούς σταθμούς θα συνεχίσει να είναι στις υπηρεσίες που ανήκουν. Δεν θα ντύσουμε αστυνομικό τον Γραμματέα της Αποκεντρωμένης Διοίκησης, για παράδειγμα.

Όπως είπα και στην επιτροπή, ήταν μια προσπάθεια η οποία είχε γίνει μία απόπειρα να ξεκινήσει, αν θυμάμαι καλά, το 2016-2017 και η οποία δεν κατέληξε ποτέ σε νομοθετικό κείμενο. Και για να είμαι δίκαιος, κομμάτια από εκεί αξιοποιήθηκαν και χρησιμοποιήθηκαν προκειμένου να φτιάξουμε ένα θεσμικό πλαίσιο, να φτιάξουμε όλες οι συναρμόδιες υπηρεσίες κάποια στιγμή έναν κανονισμό λειτουργίας για να λειτουργήσουν. Αυτό αφορά και τους δεκαεννέα χερσαίους συνοριακούς σταθμούς, από το Μαργαρίτι και την Κακαβιά μέχρι τους Κήπους, τις Καστανιές, την Εξοχή και το Νυμφαίο. Και αυτός, κατά τη γνώμη μου, είναι ένας πάρα πολύ σημαντικός στόχος. Γι’ αυτό εκτιμώ ότι είναι κάτι το οποίο πρέπει να τύχει της θετικής ανταπόκρισης ως συγκεκριμένο κομμάτι.

Πριν πάω τώρα στο κομμάτι για τους ΟΤΑ που είναι το Μέρος Β΄ του νομοσχεδίου, θα σας πω το σκεπτικό των διατάξεων. Είναι η τελευταία μείζονα νομοθετική πρωτοβουλία που αφορά τους ΟΤΑ πριν το εμβληματικό έργο της σύνταξης του Ενιαίου Κώδικα Αυτοδιοίκησης. Ήδη υπάρχουν δύο άρθρα μέσα. Άκουσα ήδη επιφυλάξεις από την κ. Πούλου, γιατί, λέει, κάνουμε μία μονάδα και δεν την κάνει η υπάρχουσα μονάδα. Απαντώ, λοιπόν, ότι γίνεται για δύο λόγους. Ο πρώτος λόγος είναι ότι ο Κώδικας Αυτοδιοίκησης δεν αφορά μία διεύθυνση, αλλά αφορά σχεδόν οριζόντια το Υπουργείο Εσωτερικών, αλλά και άλλα Υπουργεία. Διότι όταν θα μπούμε, για παράδειγμα, στο κομμάτι των αρμοδιοτήτων -για τις αρμοδιότητες υπάρχουν καθ’ ύλην αρμόδια Υπουργεία που ασκούν τις αρμοδιότητες που πρέπει να εξεταστούν- αντί να επιφορτιστεί μία διεύθυνση εκτός από την καθημερινή λειτουργία που έχει η Διεύθυνση Οργάνωσης και Λειτουργίας των Οργανισμών Τοπικής Αυτοδιοίκησης και είναι η καθημερινή διεπαφή των αυτοδιοικητικών με το Υπουργείο Εσωτερικών, θα αξιοποιήσουμε το έμπειρο και άξιο προσωπικό του Υπουργείου Εσωτερικών για να εργαστούν επί δεκαοκτώ μήνες τόσο για τη σύνταξη του κώδικα όσο και για την υποστήριξη της επιτροπής που γίνεται με αξιόλογους συνεργάτες. Εκτός από υπηρεσιακούς του Υπουργείου Εσωτερικών, θα υποστηριχθούν και με σύμβουλο Επικρατείας και με σύμβουλο του Ελεγκτικού Συνεδρίου και με καθηγητή νομικής και με αντιπρόεδρο επί τιμή του Νομικού Συμβουλίου του Κράτους και με εκπροσώπους της ΚΕΔΕ και της ΕΜΠΕ και με εκπροσώπους των τριών μεγαλύτερων συνδικαλιστικών οργανώσεων.

Και όπως είπα και χθες στην επιτροπή, αλλά επαναλαμβάνω και σήμερα ότι όταν μιλάμε για ένα νομοσχέδιο των χιλίων άρθρων, αυτό θα τύχει και ευρείας διαβούλευσης και αναλυτικής παρουσίας σε όλα τα κόμματα και προφανώς και της δημόσιας διαβούλευσης που θα το συνοδέψει, όταν θα έρθει η ώρα της ψήφισης εντός του 2025 για έναν πολύ απλό λόγο. Διότι είναι κάτι το οποίο θα είναι η ραχοκοκαλιά της αυτοδιοίκησης. Θα είναι αυτό που θα μαζέψει τα χιλιάδες διάσπαρτα νομοθετήματα σε έναν νόμο και θα αφορά από το πώς εκλέγονται οι δημοτικές αρχές, το πώς διοικούνται, το ποιες αρμοδιότητες έχει η πρωτοβάθμια και η δευτεροβάθμια αυτοδιοίκηση, το πώς είναι η οικονομική τους διαχείριση, το πώς είναι ο έλεγχος νομιμότητας, αλλά και το πώς είναι η διαχείριση των νομικών τους προσώπων. Όλα αυτά μαζί θα συνενωθούν σε ένα κείμενο. Διότι δεν μπορώ να δεχτώ ότι κλείνουμε ογδόντα χρόνια, εβδομήντα σχεδόν χρόνια από το βασιλικό διάταγμα του ’58 που καθορίζει την οικονομική διαχείριση των δήμων του 2024 και συζητάμε για την αυτοδιοίκηση του 2030.

Θα μου επιτρέψετε, επειδή έκανε μία αναφορά ο κ. Παναγιωτόπουλος, να πω ότι η λύση της απλής αναλογικής στην τοπική αυτοδιοίκηση απέτυχε. Απέτυχε για τους λόγους τους οποίους έχω εξηγήσει πολλές φορές και δεν υπάρχει λόγος να τους επαναλάβουμε και τώρα. Αποτυχία ήταν, επίσης, και ο τρόπος που έγινε με τη de facto ίδρυση τετάρτου βαθμού αυτοδιοίκησης, ουσιαστικά τρίτου βαθμού αυτοδιοίκησης, που ήταν το ξεχωριστό ψηφοδέλτιο για τις δημοτικές κοινότητες. Φτιάξαμε έναν τρίτο βαθμό αυτοδιοίκησης που η μόνη διαφορά που είχε -γιατί δεν είχε καμμία αρμοδιότητα!- ήταν ότι θα εκλέγονται από ξεχωριστό ψηφοδέλτιο.

Είναι περιττό, λοιπόν, να αναφέρω τα δύο κλασικά παραδείγματα. Ο προηγούμενος Δήμαρχος Θεσσαλονίκης που κέρδισε τις εκλογές είχε πέντε από τους σαράντα εννέα δημοτικούς συμβούλους, ο Δήμαρχος Ορεστιάδας που εκλέχθηκε από τον πρώτο γύρο είχε δεκαέξι από τους τριάντα τρεις δημοτικούς συμβούλους. Ενώ εκλέχθηκε από την πρώτη Κυριακή, δεν είχε καν πλειοψηφία. Αυτό είχατε φτιάξει!

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Και τι έπαθε ο δήμος;

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Μια χαρά δούλεψε!

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Και θα είχαμε το εξής καταπληκτικό: Η Αντιπολίτευση να ψηφίζει προ, η Αντιπολίτευση να τραβάει τον δήμαρχο, λες και δεν γνωρίζουμε ότι όταν έχεις άμεση εκλογή δημάρχου από το εκλογικό σώμα και μάλιστα με αυξημένη απόλυτη πλειοψηφία σε σύστημα δύο γύρων, υπάρχει ξεχωριστό αιρετό μονοπρόσωπο όργανο, το οποίο δεν είχε καμμία ουσιαστικά εξουσία, γιατί δεν είχε πλειοψηφία στο δημοτικό συμβούλιο. Αυτό ήταν το όραμα που είχατε για την αυτοδιοίκηση!

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Δώσατε τα πάντα!

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Αυτό ήταν το όραμα!Γιατί; Διότι οραματιζόσασταν ότι θα πάτε να κάνετε «πρασινορόζ» συνεργασίες σε τοπικό επίπεδο. Αυτό ήταν το όραμά σας!

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ερημώσατε την ύπαιθρο!

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ο κ. Σπανάκης είπε προηγουμένως ότι είναι όλα καλά στην ύπαιθρο!

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Θα τα ακούσετε όλα! Θα ακούσετε πολλά πράγματα.

Δεν θέλω να αναφερθώ στο άρθρο για το γάλα, το οποίο είναι αίτημα κυρίως συνδικαλιστικών οργανώσεων, αλλά και δημοτικών αρχών, διότι δύο χρόνια εκκρεμούν στα δικαστήρια οι διαγωνισμοί αυτοί, με αποτέλεσμα ούτε γάλα να παίρνουν οι εργαζόμενοι ούτε χρήματα.

Στο άρθρο δε 16 υπάρχει το εξής καταπληκτικό. Θεραπεύει κάτι το οποίο είναι προφανές. Όταν ένας νησιωτικός δήμος έχει τουριστική κίνηση το καλοκαίρι, τους εργαζόμενους καθαριότητας το καλοκαίρι τους θέλει, γιατί τότε έχει φόρτο. Μέχρι να εγκριθεί προϋπολογισμός, μέχρι να ξεκινήσουν οι διαδικασίες του ΑΣΕΠ, μέχρι να γίνουν αιτήσεις και μέχρι να βγουν τα αποτελέσματα, έφτανε Νοέμβριο για να βρει τους εργαζόμενους ο τουριστικός δήμος. Ας δούμε, λοιπόν, τι λέμε τώρα εμείς μιας και το πρόβλημα αυτό συνδέθηκε με την υποστελέχωση και με το ότι δίνουμε συμβασιούχους. Λέμε, λοιπόν, ότι οι διαδικασίες ξεκινούν χωρίς να χρειάζεται ο προϋπολογισμός.

Όσον αφορά τώρα στα τρία άρθρα που αφορούν τις περιφέρειες, θα ήθελα να ξεκαθαρίσω ότι ιδίως η σύσταση επιτροπής ήταν αίτημα περιφερειαρχών, η οποία έχει έναν συμβουλευτικό ρόλο και μπορεί να διευκολύνει, να συμβουλεύει, χωρίς να έχει αποφασιστικές αρμοδιότητες, τον περιφερειάρχη στο να προετοιμαστεί καλύτερα. Είμαστε ήδη στον μήνα Οκτώβριο και είναι η κατάλληλη εποχή για να συζητήσουμε θέματα που μπορεί να αφορούν την αντιπυρική περίοδο του 2025. Θα δημιουργηθεί αυτή η επιτροπή και αυτό είναι που θα συζητήσει.

Το επόμενο τώρα άρθρο, το άρθρο 20, προσπαθεί να λύσει ένα τεράστιο πρόβλημα που το γνωρίζετε. Υπάρχουν αντιπλημμυρικά έργα για τα οποία εκκρεμούν δικαστικές προσφυγές τέσσερα και πέντε χρόνια, τα οποία δεν έχουν εκδικαστεί, με αποτέλεσμα ούτε τα έργα να γίνονται, αλλά και να υπάρχουν και προφανείς κίνδυνοι για την ασφάλεια των κατοίκων. Τα έργα αυτά είναι κολλημένα σε διαγωνισμούς. Τι κάνουμε, λοιπόν; Λέμε ότι τα σημαντικά έργα θα αδειοδοτούνται γρηγορότερα και αν υπάρχει προσφυγή στο δικαστήριο, θα δικάζονται γρηγορότερα.

Πάμε λίγο στο άρθρο 25 που αφορά τη ρύθμιση οφειλών σε συνδυασμό με το άρθρο 26. Κατά την προσωπική μου άποψη, όποια διευκόλυνση και να δώσουμε, δεν θα πρέπει να αισθάνονται κορόιδα αυτοί που είναι συνεπείς με τις υποχρεώσεις τους προς τους δήμους, αυτοί οι οποίοι είναι συνεπείς και πολλές φορές καταβάλλουν αυτά που μπορούν από το υστέρημά τους. Μόνο στους δήμους είναι 3,6. Είναι 3 δισεκατομμύρια στους δήμους και 600 εκατομμύρια στις ΔΕΥΑ.

Η δυνατότητα που δίνουμε τώρα είναι αυτή της ρύθμισης σε εξήντα δόσεις, ενώ οι ευάλωτοι οφειλέτες, σύμφωνα με τα κριτήρια που ισχύουν για τον εξωδικαστικό μηχανισμό που έχει αντικειμενικά κριτήρια, θα μπορούν να τύχουν και ευνοϊκότερης ρύθμισης.

Τι αφορούν αυτές οι οφειλές; Αφορούν από 20 ευρώ για κλήσεις ελεγχόμενης στάθμευσης, για παράδειγμα, έως πολύ μεγάλα πρόστιμα, είτε πολεοδομικά είτε τραπεζοκαθισμάτων από πολύ μεγάλα καταστήματα κ.λπ.. Ο Δήμος Κέρκυρας, για παράδειγμα, επέβαλε, απ’ ό,τι διάβασα, 300.000 ευρώ πρόστιμα για αυθαίρετη χρήση κοινόχρηστου χώρου.

Όλα αυτά, λοιπόν, θα ρυθμιστούν για τους μεν ευάλωτους με σημαντικές προσαυξήσεις, για όλους τους υπόλοιπους έως εξήντα δόσεις. Προσέξτε, με αίτηση του οφειλέτη, εάν και εφόσον το θέλει ο οφειλέτης, μπορεί να μπει στον εξωδικαστικό μηχανισμό. Δεν θα συζητήσουμε τον εξωδικαστικό μηχανισμό γιατί είναι άλλη συζήτηση. Όμως, δεν είναι ούτε υποχρεωτικό ούτε τιμωρητικό, διότι πολλές φορές οδηγεί και σε μεγάλες περικοπές προστίμου και του αρχικού κεφαλαίου.

Εκπλήσσομαι ειλικρινά που ζητήθηκε ονομαστική ψηφοφορία για το άρθρο 16, όπως εκπλήσσομαι περισσότερο για το άρθρο 32, διότι το αυτοδιοικητικό ΠΑΣΟΚ και ο αυτοδιοικητικός ΣΥΡΙΖΑ που ακούνε τι λέει η ΚΕΔΕ κατά γράμμα, δεν ξέρουν ότι είναι ομόφωνο αίτημα και απόφαση του Διοικητικού Συμβουλίου της ΚΕΔΕ να τεθεί άμεσα σε εφαρμογή το άρθρο αυτό.

Και λέω, λοιπόν, το ομόφωνο. Δήμαρχοι όπως ο Γιώργος Ιωακειμίδης, αξιόλογος δήμαρχος και υποψήφιος περιφερειάρχης του ΣΥΡΙΖΑ στην Περιφέρεια Αττικής, ο Λάζαρος Μαλούτας, Δήμαρχος Κοζάνης, ο Απόστολος Καλογιάννης, ο εμβληματικός δήμαρχος του ΣΥΡΙΖΑ, ομόφωνα το ζητήσανε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ήταν πριν αυτοί. Ήταν οι προηγούμενοι.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Το ζήτησε η ΚΕΔΕ το 2023, σε συνέχεια ομόφωνης απόφασης του Συνεδρίου της ΚΕΔΕ στον Βόλο του 2022. Αυτό είπε η ΚΕΔΕ ομόφωνα, «Φέρτε μας τη ρύθμιση για να μπορούμε να το κάνουμε».

Πάμε στις ΚΑΠ και την υποχρηματοδότηση. ΚΑΠ 2014: 2,2 δισεκατομμύρια. ΚΑΠ 2015: 1,9 δισεκατομμύρια. ΚΑΠ 2016: 2 δισεκατομμύρια. ΚΑΠ 2017: 1,8 δισεκατομμύρια. ΚΑΠ 2019: 1,8 δισεκατομμύρια. Έρχεται η "κακιά" Κυβέρνηση Μητσοτάκη που μισεί την αυτοδιοίκηση και το 2020 δίνει 2,3 δισεκατομμύρια. Το 2021 δίνει 2,3 δισεκατομμύρια. Το 2023 δίνει 2,32 δισεκατομμύρια. Το 2024 δίνει 2,42 δισεκατομμύρια και για το 2025 προβλέπουμε αύξηση διπλή, 53 εκατομμύρια ευρώ που θα καλύψει την αύξηση του μισθολογικού κόστους στο 100%, συν κάποια αύξηση που θα πάρουν οι αιρετοί, διότι αυτή τη στιγμή υπάρχει το πολύ συχνό φαινόμενο δήμαρχος να αμείβεται λιγότερο από τμηματάρχη του δήμου. Είναι κάτι το οποίο είναι λάθος και διοικητικά, γιατί υπάρχει και ιεραρχική δομή.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Εμάς το λέτε;

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Θα σας πω, λοιπόν, γι’ αυτά που θα κάνουμε τώρα. Από το αποθεματικό του Υπουργείου Εσωτερικών υπάρχουν 130 εκατομμύρια που θα δοθούν ως ΚΑΠ, συν 10 εκατομμύρια από την αύξηση τώρα. Συνολικά είναι 140 εκατομμύρια. Τα 90 εκατομμύρια, τα οποία τα υποτιμήσατε λιγάκι, είναι για αύξηση ληξιπρόθεσμων υποχρεώσεων. Τι είναι οι ληξιπρόθεσμες υποχρεώσεις; Χρωστάει ο δήμος σε τρίτους, σε προμηθευτές, για παράδειγμα. Τα πληρώνει. Τα 90 εκατομμύρια είναι σχεδόν το 60% των ληξιπρόθεσμων οφειλών των δήμων αυτή τη στιγμή και εξοφλούνται. Δίνουμε έκτακτη δόση για λειτουργικά των σχολείων, 29 εκατομμύρια ευρώ επιπλέον. Δίνουμε 20 εκατομμύρια ευρώ παραπάνω για δικαστικές αποφάσεις. Αυτά είναι χρήματα, τα οποία θα τα πλήρωναν οι δήμοι και τους διευκολύνουμε εξοφλώντας αυτές τις δικαστικές αποφάσεις, να χρησιμοποιήσουν τα χρήματά τους για άλλους σκοπούς. Άρα, λοιπόν, επί της ουσίας, το αίτημα της ΚΕΔΕ για την είσπραξη των δύο ΚΑΠ υπερκαλύπτεται.

Το άρθρο 31 θεωρώ ότι δεν έτυχε της προσοχής που έπρεπε. Είναι πολύ σημαντικό άρθρο και αφορά την πρόσβαση στον δημόσιο χώρο. Δεν γίνεται ιδίως σε αστικά κέντρα οι πλατείες μας, τα πεζοδρόμια μας, να είναι εγκλωβισμένα από άναρχη ανάπτυξη τραπεζοκαθισμάτων. Μπορεί να συνυπάρξει και η βιώσιμη μετακίνηση και η οικονομική ανάπτυξη, χωρίς όμως να χρειαστεί να κάνεις σλάλομ ανάμεσα στα τραπεζοκαθίσματα, χωρίς η μητέρα με το καροτσάκι να χρειαστεί να κατέβει στον δρόμο για να περάσει και χωρίς το άτομο με αναπηρία να δυσκολεύεται να πάει από τη μία άκρη του τετραγώνου στην άλλη άκρη.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Προσλήψεις στη Δημοτική Αστυνομία.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Για τη Δημοτική Αστυνομία θα βγουν σύντομα οι οριστικοί πίνακες και θα τους καλέσουμε για εκπαίδευση.

Οι εγκρίσεις του 2024 είναι χίλιοι οκτακόσιοι ογδόντα δύο στην αυτοδιοίκηση, μόνο για δήμους.

Για το 2025 μιλάμε για δύο χιλιάδες επτακόσιες δεκαεπτά νέες προσλήψεις και με διάταξη που υπάρχει στο νομοσχέδιο του ΑΣΕΠ υπάρχει ειδική διαδικασία για αυτές τις κατηγορίες σε συνδυασμό με την αυξημένη εντοπιότητα σχεδόν με το 70% των δήμων της Ελλάδας να καλυφθούν οι θέσεις εντός του πρώτου εξαμήνου του 2025.

Για μένα, η εντοπιότητα είναι ίσως η σημαντικότερη αλλαγή που έρχεται και είναι η έμπρακτη στήριξη με ειδική μέριμνα για τον βόρειο Έβρο, για τις παραμεθόριες περιοχές και για το σύνολο των νησιών ανεξαρτήτως πληθυσμού, από τη Γαύδο μέχρι τη Ρόδο και από την Κέρκυρα μέχρι τον Άη Στράτη. Οι ντόπιοι, ο νέος επιστήμονας, ο νέος κάτοικος, όποιος κάτοικος θέλει θα έχει σχεδόν απόλυτη προτεραιότητα στην πρόληψη στην περιοχή του.

**ΚΩΝΣΤΑΝΤΙΝΟΣ ΧΗΤΑΣ:** Το άρθρο 32;

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Είπα για το άρθρο 32 ότι είναι αίτημα της ΚΕΔΕ και αυτό που γίνεται είναι κάτι το οποίο ισχύει σήμερα.

**ΑΘΑΝΑΣΙΟΣ ΠΛΕΥΡΗΣ:** Ισχύει σήμερα.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Είναι κάτι το οποίο ισχύει. Απλώς, πολλές φορές πάει με ένα πακέτο χαρτιά ο δημοτικός υπάλληλος από την οικονομική υπηρεσία στις τράπεζες και κάνει αυτή τη δουλειά.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ναι, αλλά να μην το κάνει ο υπάλληλος του δήμου.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Θα συνεχίσω πολύ σύντομα με δύο άρθρα. Το πρώτο -το έτερο άρθρο για την ονομαστική ψηφοφορία- αφορά τα προσόντα του διοικητή της Εθνικής Αρχής Διαφάνειας. Έχουμε το εξής οξύμωρο: Κατηγορούμαστε για φωτογραφική διάταξη την ίδια στιγμή που διευρύνεται ο κύκλος των υποψήφιων. Και το ερώτημα είναι το εξής: Ξέρουμε πώς είναι η διαδικασία επιλογής του διοικητή της Εθνικής Αρχής Διαφάνειας; Γίνεται η προκήρυξη και μοριοδοτούνται. Ποια είναι η επιτροπή που μοριοδοτεί; Ο Πρόεδρος του ΑΣΕΠ, δύο Αντιπρόεδροι του ΑΣΕΠ, ο Αντιπρόεδρος του Νομικού Συμβουλίου του Κράτους και ο Γενικός Γραμματέας Δημόσιας Διοίκησης. Οι τέσσερις στους πέντε είναι από ανεξάρτητο φορέα. Μοριοδοτούνται, επιλέγονται οι τέσσερις και πάει στο Συμβούλιο Διοίκησης που αυτό θα προτείνει έναν από τους δύο για να επιλεγεί τελικά ο νέος διοικητής.

Μην αδικείτε το πρώτο πτυχίο στην επαγγελματική εξέλιξη κάποιου. Υπενθυμίζω ότι με μια απλή υπογραφή διορίζονταν οι πρόεδροι και οι διοικητές αντίστοιχων οργανισμών. Και τώρα κάνουμε ότι το ξεχνάμε και διαρρηγνύουμε τα ιμάτιά μας στο όνομα της διαφάνειας, την ίδια στιγμή που…

**ΘΕΟΦΙΛΟΣ ΞΑΝΘΟΠΟΥΛΟΣ:** Έχετε δώσει δείγματα γραφής. Δεν τα λέμε από το κεφάλι μας.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Να σας πω κάτι; Όταν είχατε θεσπίσει πανηγυρικά το 2015 τους τομεακούς γραμματείς -αν θυμάμαι καλά, κάπως έτσι τους λέγατε- πόσους διορίσατε στα τέσσερα χρόνια θητείας; Έναν στο Τουρισμού! Γιατί; Υπάρχει Υπουργείο όπου ο Υπουργός δεν προκήρυξε ποτέ τη θέση γιατί ήξερε ότι ο Γενικός Γραμματέας που είχε που ήταν η ραχοκοκκαλιά του Υπουργείου δεν θα διοριζόταν γιατί δεν είχε τα προσόντα. Το ήξερε. Και σήμερα ακούσαμε τον ίδιο άνθρωπο να λέει «Πω-πω, τι κάνετε;».

Εν πάση περιπτώσει, όταν κάποιος έχει μεταπτυχιακά ή διδακτορικά διπλώματα, εμπειρία σε αντίστοιχη θέση, έχει μόνο νόημα το πρώτο πτυχίο; Από τη Νέα Αριστερά -το είπα και χθες- ο κ. Ηλιόπουλος είναι πληροφορικάριος, πληροφορικός. Έχουμε τελειώσει σχεδόν την ίδια σχολή. Ήταν ο Ειδικός Γραμματέας του Σώματος Επιθεωρητών Δημόσιας Διοίκησης. Δεν ήταν ούτε εργατολόγος ούτε νομικός ούτε οικονομολόγος. Και μη βιάζεστε να προεξοφλήσετε πράγματα ιδίως σ’ αυτό το θέμα.

Ένα προτελευταίο θέμα είναι η Σύμβαση του Τρόμσο, κάτι το οποίο επιλέγεται με μια διαδικασία να μπει στον σημερινό Κώδικα Διοικητικής Διαδικασίας διότι υπάρχει όλο το υπόλοιπο νομικό πλαίσιο. Υπενθυμίζω ότι ιδίως στο πλαίσιο της διαφάνειας σε σχέση με άλλες χώρες έχουμε υποτιμήσει ότι το σύνολο των εκτελεστών πράξεων του ελληνικού δημοσίου είναι αναρτημένο. Και είναι η «ΔΙΑΥΓΕΙΑ». Αυτό δεν το έχουν πολλές χώρες του κόσμου. Επιπροσθέτως, με τις αλλαγές που κάνουμε διευρύνουμε την πιθανότητα αναζήτησης και πρόσβασης στα δημόσια έγγραφα. Και, ναι, η εξουσιοδοτική θα αφορά κυρίως τον τρόπο υποβολής της αίτησης, όπως για παράδειγμα τι σημαίνει «ανώνυμη αίτηση».

Επί της ουσίας, όμως, δεν θα αλλάξει κάτι, διότι η διάταξη νόμου είναι σαφής, έτυχε αποδοχής και επεξεργασίας με την πολύτιμη βοήθεια της Αρχής Προστασίας Δεδομένων Προσωπικού Χαρακτήρα και είχε να ισορροπήσει μεταξύ του απόλυτου σεβασμού των προσωπικών δεδομένων και του GTPR και την ίδια στιγμή της ενσωμάτωσης μιας σύμβασης η οποία έρχεται από το 2009, οκτώ χρόνια πριν από τη θεσμοθέτηση του GTPR.

Υπάρχουν επίσης και οι διατάξεις για τα ζώα συντροφιάς. Αν στο πλαίσιο της ακρόασης των φορέων οι οποίοι εμπλέκονται -state holders, όπως λέμε - τους φωνάξουμε όλους, ειλικρινά σας λέω ότι, εάν βρούμε κοινό τόπο, το νομοθετούμε αύριο το πρωί. Υπάρχουν αντικρουόμενες απόψεις όχι μόνο μεταξύ κυνηγών και φιλόζωων, δημάρχων φιλόζωων και δημάρχων κυνηγών, αλλά και μεταξύ των ίδιων των φιλόζωων. Υπάρχουν φιλόζωοι οι οποίοι λένε «κλείστε όλα τα ζώα στο καταφύγιο». Υπάρχουν φιλόζωοι που λένε «κανένα ζώο στο καταφύγιο». Υπάρχουν φιλόζωοι οι οποίοι διαμαρτύρονται και κατηγορούν τους άλλους φιλόζωους ότι είναι έμποροι ζώων. Υπάρχουν δεκάδες τάσεις και ειλικρινά σάς λέω ότι όσο καιρό έχω ασχοληθεί δεν έχω καταφέρει να βγάλω μία συνισταμένη. Είναι πάρα πολύ δύσκολο.

Εδώ προσπαθούμε να κάνουμε δύο πράγματα: Πρώτον, να υποχρεώσουμε όλους να κάνουν το αυτονόητο, που ισχύει είκοσι χρόνια σχεδόν, δηλαδή να σημάνουν, να βάλουν ένα τσιπ στον σκύλο ή στη γάτα τους. Είναι το αυτονόητο:

Δεύτερον, είναι το θέμα της στείρωσης. Υπάρχουν αυτοί που θέλουν την υποχρεωτική στείρωση, οι φιλόζωοι, και αυτοί που δεν τη θέλουν καθόλου. Πώς μπορούν να συγκεραστούν τα δύο απόλυτα άκρα;

Λέμε το εξής: Όποιος δεν το θέλει, από το να κρύψει το ζώο του στη ντουλάπα και να μην το δηλώσει ποτέ, να μην το σημάνει, παρ’ ότι η στείρωση είναι η σωστή, η υπεύθυνη πράξη για το ζώο συντροφιάς, αυτός ο άνθρωπος θα δώσει το DNA του, ώστε εάν βρούμε ποτέ εγκαταλελειμμένο ζώο, όπως έγινε σε μία περίπτωση, να βρεθεί ο υπεύθυνος. Υπάρχουν, πλέον, και πολύ σοβαρές κυρώσεις. Ακούμε, μάλιστα, και ένα αίτημα των ανθρώπων που έχουν περισσότερα ζώα, οι οποίοι, όχι στο σύνολό τους, αλλά υπάρχουν λίγες περιπτώσεις, μεμονωμένες, που δεν έχουν δείξει «καλή διαγωγή» και πρότυπα φιλοσοφίας. Είναι, όμως, λίγες περιπτώσεις. Ειδικά για τους κυνηγούς, λοιπόν, για το σύνολό τους, θα υπάρχουν και μειωμένα πρόστιμα, ώστε να εξαναγκάσουμε ακόμα και τους ελάχιστους κακούς ιδιοκτήτες-κηδεμόνες ζώων να μπορέσουν να τα σημάνουν ή να τα στειρώσουν ή να δώσουν DNA με μειωμένο κόστος, επειδή ακριβώς έχουν περισσότερα ζώα.

Υπάρχουν και άλλες διατάξεις με μεγάλο ενδιαφέρον, όπως αυτή που ρυθμίζει σε ποια οικογενειακή μερίδα θα πάει το παιδί μετά από συναινετικό διαζύγιο γονέων. Η συντριπτική πλειοψηφία των διαζυγίων πλέον είναι συναινετικά. Πήγαινε υποχρεωτικά στη μερίδα του πατέρα, άσχετα αν την επιμέλεια την είχε μητέρα και χρειαζόταν δικαστική απόφαση. Είναι από τα πράγματα που επιλύουμε.

Επίσης, προσπαθούμε να βοηθήσουμε περιπτώσεις ομογενών -και το τονίζω: ομογενών από την Ουκρανία, όχι Ουκρανών πολιτών- από την Ουκρανία οι οποίοι κανονικά θα έπρεπε να πάνε στο Κίεβο να κάνουν την αίτησή τους για να πάρουν ελληνική ιθαγένεια. Επειδή δεν μπορούν να πάνε στο Κίεβο, θα την υποβάλλουν στην Αθήνα.

Κλείνοντας, να σας πω ότι είναι ένα νομοσχέδιο το οποίο προσπαθεί να λύσει πολλά θέματα. Θα μπορούσε να ήταν και δύο και τρία νομοσχέδια, όπως είπε ο κ. Ξανθόπουλος. Είναι όλα όμως θέματα αρμοδιότητας του Υπουργείου Εσωτερικών. Επιλέξαμε να έχουμε δύο νομοσχέδια -φανταστείτε να ήταν μέσα και οι εξήντα διατάξεις του ΑΣΕΠ τι θα γινόταν- προκειμένου και να τύχουν αποτελεσματικότερης επεξεργασίας και να ξεκινήσουμε το μεγάλο βήμα. Και επιμένω ότι για μένα το μεγάλο βήμα είναι αυτό το οποίο ξεκινάει από μεθαύριο, εφόσον τύχει το νομοσχέδιο της έγκρισης της Βουλής, είναι η σύνταξη ενός νέου σύγχρονου κώδικα ο οποίος θα δώσει και τα απαραίτητα εργαλεία στην τοπική αυτοδιοίκηση να κάνει τη δουλειά της και θα δημιουργηθούν οι μηχανισμοί λογοδοσίας και διαφάνειας που πρέπει να έχει η αυτοδιοίκηση. Θα εξαντλήσουμε κάθε τρόπο για να δώσουμε τα απαραίτητα εργαλεία για την αυτοδιοίκηση, διότι την ίδια στιγμή που έχει ως ένα σημείο δίκαιο για την αύξηση στα λειτουργικά κόστη τον τελευταίο καιρό λόγω των παραγόντων που γνωρίζουμε -ενεργειακή κρίση, πληθωρισμός κ.λπ.-, έχει τύχει επιχορηγήσεων πάνω από 6 δισεκατομμύρια για έργα. Σε κάθε γωνιά της Ελλάδας γίνονται έργα που χρηματοδοτούνται με τα λεφτά των φορολογούμενων, όλων μας, για να ενισχύσουμε τις τοπικές κοινωνίες. Από τον Δήμο της Αθήνας μέχρι τη Γαύδο προσπαθούμε να βοηθήσουμε όλους τους δήμους να κάνουν έργα για μια καλύτερη ζωή για όλους.

Εγώ θα είμαι πάντα στη διάθεσή σας και εν όψει της σύνταξης του Κώδικα και για ιδέες και παρατηρήσεις και θέλω ειλικρινά να σκεφτείτε ότι ένα νομοσχέδιο που έχει πληθώρα θετικών διατάξεων, δεν είναι νομοσχέδιο το οποίο η Αντιπολίτευση πρέπει να το περάσει έτσι. Διαφορετικά, όπως με την επιστολική ψήφο, θα προχωρήσουμε μόνοι μας και θα βγούμε κερδισμένοι από αυτό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΑΘΑΝΑΣΙΟΣ ΠΛΕΥΡΗΣ:** Πήραμε ομόφωνα απόφαση να μεσολαβούν δύο ομιλητές.

**ΠΡΟΕΔΡΕΥΟΥΣΑ (Όλγα Γεροβασίλη):** Μεταξύ τίνων;

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Και ο χρόνος να μετράει και για τους Υπουργούς.

**ΑΘΑΝΑΣΙΟΣ ΠΛΕΥΡΗΣ:** Και για τους Υπουργούς και για όλους.

**ΠΡΟΕΔΡΕΥΟΥΣΑ (Όλγα Γεροβασίλη):** Είχαμε μιλήσει για τους Προέδρους των Κοινοβουλευτικών Ομάδων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, βλέπω ότι και εννέα παρά τέταρτο το βράδυ να ζητήσω τον λόγο, υπάρχει πρόβλημα.

**ΠΡΟΕΔΡΕΥΟΥΣΑ (Όλγα Γεροβασίλη):** Εν πάση περιπτώσει, έχω δώσει τον λόγο στην Πρόεδρο με βάση τον Κανονισμό και θα συνεχίσουμε.

**ΑΘΑΝΑΣΙΟΣ ΠΛΕΥΡΗΣ:** Ψηφίσατε και εσείς το ίδιο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάνετε λάθος, κύριε Πλεύρη. Δεν πειράζει. Έχουμε διαφορετική αντίληψη για τη δημοκρατία και είναι αδύνατον να γεφυρώσουμε τη διαφορά μας.

**ΠΡΟΕΔΡΕΥΟΥΣΑ (Όλγα Γεροβασίλη):** Συγγνώμη, κυρία Πρόεδρε.

Έχει γίνει, όντως, συζήτηση στη Διάσκεψη των Προέδρων πολλές φορές…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στην οποία δεν ήμασταν και όποτε έχει γίνει, έχουμε αντιλέξει.

Μπορώ να έχω τον λόγο ή θέλετε να κατέβω;

**ΠΡΟΕΔΡΕΥΟΥΣΑ (Όλγα Γεροβασίλη):** Εν πάση περιπτώσει, αυτή τη στιγμή έχετε τον λόγο, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

**ΔΗΜΗΤΡΙΟΣ ΚΥΡΙΑΖΙΔΗΣ:** Λόγω κατάληψης, λέει ο Βουλευτής της Νέας Δημοκρατίας.

**ΠΡΟΕΔΡΕΥΟΥΣΑ (Όλγα Γεροβασίλη):** Σας παρακαλώ, εγώ έδωσα τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Το ανακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ είμαι με τις καταλήψεις να ξέρετε και με τους φοιτητές και με τους ανθρώπους, οι οποίοι διαδηλώνουν και χρησιμοποιούν αγωνιστικά και ακτιβιστικά μέσα, οπότε δεν με προσβάλλετε, κύριε Κυριαζίδη. Εσείς πάλι ως συνταξιούχος αστυνομικός θα έπρεπε να έχετε μεγαλύτερη έφεση να πιέσετε την Κυβέρνηση να αναγνωρίσει το επίδομα επικινδύνου, που πάλι συνάντηση έκανε ο κ. Βορίδης, πάλι έταξε, πάλι έκανε. Ούτε όμως στους αστυνομικούς δεν έχετε αναγνωρίσει το επίδομα επικίνδυνου.

**ΔΗΜΗΤΡΙΟΣ ΚΥΡΙΑΖΙΔΗΣ:** …(Δεν ακούστηκε)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κυριαζίδη, σας παρακαλώ, το κάνετε συνεχώς. Μην κάνετε διάλογο. Δεν έχετε τον λόγο.

Κυρία Πρόεδρε, συνεχίστε στο θέμα το οποίο αναπτύσσετε, προχωρήστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αν δεν κάνω λάθος, κυρία Πρόεδρε, χωροφύλακα δεν έχει εδώ η Αίθουσα, εκτός αν κάποιοι θέλουν να υλοποιήσουν αυτόν τον ρόλο.

**ΠΡΟΕΔΡΕΥΟΥΣΑ (Όλγα Γεροβασίλη):** Προσπαθώ να περιορίσω τις ενστάσεις από κάτω! Ας σταματήσουμε όμως τώρα γιατί δεν θα τελειώσουμε ποτέ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ. Μόνο αν μπορείτε να μου μηδενίστε τον χρόνο.

**ΠΡΟΕΔΡΕΥΟΥΣΑ (Όλγα Γεροβασίλη):** Βεβαίως, θα τον μηδενίσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και να χρησιμοποιήσω αυτό που μόλις έγινε για να αποδείξω ότι αυτό που ενοχλεί δεν είναι το πόσο μιλάμε, είναι το ότι μιλάμε. Γενικώς ενοχλεί ο αντίλογος, ενοχλεί η αντιπολίτευση, σφόδρα ενοχλεί. Ο αγαπητός Υπουργός κ. Λιβάνιος αμέσως προηγουμένως μίλησε, νομίζω, τριάντα ένα, τριάντα δύο λεπτά. Και καλά έκανε. Χρειαζόταν αυτός ο χρόνος. Δεκαοκτώ λέει ο Κανονισμός.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Δεν είχα μιλήσει καθόλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ και άλλον χρόνο να ζητούσατε, κύριε Υπουργέ, θα έλεγα να τον πάρετε. Ποτέ δεν ανέπτυξα αλλεργία στο να ακούω και ποτέ δεν παρεξήγησα τι σημαίνει «κοινοβουλευτική διαδικασία». Κάποιοι νομίζουν ότι η κοινοβουλευτική διαδικασία είναι να ακούν τον εαυτό τους, να χειροκροτούν τους δικούς τους και να βαυκαλίζονται ότι εκπληρώνουν έτσι οτιδήποτε.

Περίμενα μέχρι αυτή την ώρα για να δω μήπως και γεμίσει κάποια στιγμή η Βουλή. Η Βουλή, όμως, ήταν άδεια όλη μέρα. Και αναρωτιέμαι: Όλο αυτό που στήθηκε το πρωί από τους αγανακτισμένους Βουλευτές που περιμένουν…

Εντάξει ομολογώ ότι έχετε σπάσει το κοντέρ σήμερα! Είστε εννέα στην Αίθουσα. Νομίζω δεν το έχουμε ξαναδεί αυτό εάν δεν υπάρχει Πρωθυπουργός ή Καραμανλής υπόλογος -υπόδικος όχι ακόμα δυστυχώς- να μιλήσει. Δεν το έχουμε ξαναδεί.

Οπότε, θερμά συγχαρητήρια, έχετε σπάσει το δικό σας ρεκόρ. Ταυτόχρονα όμως δεν θα πρέπει να θεωρείτε ότι δεν καταλαβαίνει ο κόσμος τι είναι αυτό που σας ενοχλεί και αυτό το οποίο σας ενοχλεί είναι ότι εμείς επιμένουμε να είμαστε εδώ. Επιμένουν οι Βουλευτές μας να είναι παρόντες και παρούσες.

**ΑΘΑΝΑΣΙΟΣ ΠΛΕΥΡΗΣ:** Πού;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτή τη στιγμή είμαστε τρεις από τους έξι που σημαίνει ότι θα έπρεπε να είστε εβδομήντα… Πόσοι είστε τώρα; Εκατόν πενήντα έξι; Θυμίστε μου. Είστε εκατόν πενήντα έξι ή εκατόν πενήντα οκτώ;

**ΜΑΞΙΜΟΣ ΣΕΝΕΤΑΚΗΣ:** Εκατόν πενήντα οκτώ αρχικά.

(Θόρυβος στην Αίθουσα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα έπρεπε να είστε εβδομήντα οκτώ.

**ΑΘΑΝΑΣΙΟΣ ΠΛΕΥΡΗΣ:** Ούτε έναν ομιλητή δεν έχετε σήμερα.

**ΠΡΟΕΔΡΕΥΟΥΣΑ (Όλγα Γεροβασίλη):** Λοιπόν, αν συνεχίσετε από κάτω, μη διαμαρτύρεστε για το πόσο θα τραβήξει η διαδικασία απόψε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα έπρεπε να είστε εβδομήντα οκτώ, κύριοι. Οι αντίστοιχοι των τριών της Πλεύσης Ελευθερίας είναι εβδομήντα οκτώ και μπορώ να σας πω τις αντιστοιχίσεις για όλα, τώρα που είστε εκατόν πενήντα έξι. Αν μείνετε λιγότεροι, θα το κόβουμε και στο μισό και θα στρογγυλοποιείται προς τα πάνω και θα δούμε και οι πλειοψηφίες πώς θα σχηματίζονται.

(Χειροκροτήματα από την πτέρυγα της Πλεύσης Ελευθερίας)

Αυτό όμως που πραγματικά σας ενοχλεί είναι ότι μιλάμε και ότι ερχόμαστε εδώ να φέρουμε τη φωνή των πολιτών. Και εγώ τουλάχιστον ό,τι και να κάνετε, εξαιρέσεις από επιτροπές όπως η επιτροπή των Τεμπών που μεθοδεύσατε την εξαίρεσή μου διά του κ. Πλεύρη, ο όποιος δεν έχει δικαίωμα να είναι, διότι είναι υπόλογος και μηνυθείς για τα Τέμπη. Ήρθε όμως να εξοικονομήσει την εξαίρεσή μου. Κλείσιμο μικροφώνων, άλλου είδους διαδικασίες, ό,τι και να κάνετε εμείς το καθήκον μας θα το κάνουμε. Εμείς αυτό για το οποίο μας εμπιστεύθηκε ο ελληνικός λαός θα το εκπληρώνουμε.

Εγώ, λοιπόν, σήμερα έχω έρθει εδώ εκπληρώνοντας ένα υψηλό καθήκον, όπως εγώ το αντιλαμβάνομαι, που είναι να μεταφέρω τη φωνή των ανθρώπων που συνάντησα στην Αλεξανδρούπολη, στις Φέρες, στο Σουφλί, στο Διδυμότειχο, στον Έβρο, συνολικά των ανθρώπων αυτών που τους έχετε στερήσει τη φωνή τους, των ανθρώπων αυτών που επιχείρησαν να τους κοροϊδέψει ο κ. Μητσοτάκης.

Πριν από λίγες μέρες πήγε στην Αλεξανδρούπολη και στον Έβρο, έκανε κάποιες εξαγγελίες κοροϊδία, έταξε τα ίδια ή και διαφορετικά από αυτά που είχε τάξει και δεν είχε εκπληρώσει και απήλθε, μην τον είδατε και δεν τον είδαν βέβαια οι περισσότεροι ούτε και αυτός είδε τον κόσμο, τους πραγματικούς ανθρώπους, τους πολίτες.

Εγώ πέτυχα, η αλήθεια είναι, το πρωθυπουργικό αεροσκάφος με το που προσγειώθηκα στην Αλεξανδρούπολη, λέω κάπου θα τον πετύχω, αλλά πουθενά, κρυπτόμενος ο Πρωθυπουργός.

**ΜΑΞΙΜΟΣ ΣΕΝΕΤΑΚΗΣ:** Και αυτός σας έψαχνε, αλλά…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με έψαχνε; Εγώ είμαι εδώ. Γιατί δεν έρχεται; Ίσα-ίσα που τον προσκαλώ και έχει και μια σημασία κάποια στιγμή να μπει σε μια διαδικασία πολιτικής αντιπαράθεσης και διαλόγου, διότι αυτό είναι και το ζητούμενο. Και βέβαια πρέπει να αντέχεις και στον αντίλογο και στον διάλογο.

Νομίζω ότι τον στενοχωρήσατε βέβαια την περασμένη Τρίτη γιατί ανέβηκε πάνω να μιλήσει και εσείς από συνήθεια που δεν πατάτε, ήσασταν κάτω τριάντα οκτώ και ανέβηκε ολόκληρος Πρωθυπουργός να μιλήσει και ήταν άδεια τα έδρανα της Κοινοβουλευτικής Ομάδας της Νέας Δημοκρατίας. Εμείς ήμασταν εκεί πάντως και του είπα «Μη φύγετε, να ακούσετε», όπου φύγει φύγει.

Είναι, λοιπόν, σημαντικό να υπάρχει διάλογος και είναι σημαντικό -εγώ θέλω να μου απαντήσει, μπορεί να έρθει και αύριο και μεθαύριο και αντιμεθαύριο- να μου απαντήσει γι’ αυτά τα οποία εγώ ανέλαβα να πω και να μεταφέρω γιατί οι άνθρωποι στην Αλεξανδρούπολη, στο Σουφλί, στο Διδυμότειχο, σε όλες τις περιοχές, στην Κίρκη, στη Δαδιά, όπου πήγα, είναι όχι απλώς απογοητευμένοι, όχι απλώς ματαιωμένοι, αλλά εντελώς εξοργισμένοι από αυτή τη φοβερή κοροϊδία. Και ξέρετε, αυτή η νοοτροπία της περιφρόνησης των πολιτών δεν μπορεί να οδηγήσει μακριά.

Συνάντησα στην Αλεξανδρούπολη τους συναδέλφους μου δικηγόρους, έγινε και το Πανελλαδικό Συνέδριο των Δικηγόρων και επιβεβαίωσα ότι οι δικηγόροι της χώρας είναι επαναστατημένοι και εξοργισμένοι με την περιβόητη μεταρρύθμιση του δικαστικού χάρτη και είχαμε και κάποιες πολύ ενδιαφέρουσες τοποθετήσεις του Υπουργού Δικαιοσύνης -δεν είδα να παίρνουν δημοσιότητα βέβαια- ότι θα μιλήσει για το περίφημο κράτος δικαίου -αυτή τη διατύπωση χρησιμοποίησε, το περίφημο, είναι ενοχλητικό και γίνεται περίφημο, πώς δεν μας είπε περιβόητο- αλλά και ότι θα κάνει αλλαγές εν κινήσει.

Τώρα με συγχωρείτε γι’ αυτό που θα πω, αλλά αυτή η εξαγγελία των αλλαγών εν κινήσει μου θυμίζει έναν πρώην Πρωθυπουργό που πήγε να αλλάξει τις αλυσίδες του ποδηλάτου του εν κινήσει. Καταλαβαίνουμε ποιες είναι οι συνέπειες και καταλαβαίνουμε τι σημαίνει να το λέει αυτό ένας Υπουργός Δικαιοσύνης για τη δικαιοσύνη ότι θα έκανε αλλαγές εν κινήσει για το πώς λειτουργούν τα δικαστήρια. Για σκεφτείτε.

Αλλά και στο νοσοκομείο που πήγα, το Νοσοκομείο της Αλεξανδρούπολης, που θεωρείται συγκριτικά ότι είναι σε καλύτερη συνθήκη από άλλα νοσοκομεία, ξέρετε τι συνάντησα; Συνάντησα διοικητικούς υπαλλήλους σε απόγνωση, συνάντησα γιατρούς οι οποίοι είχαν καταμετρημένες τις ελλείψεις και μου ανέφεραν ότι στο Νοσοκομείο Αλεξανδρούπολης διακομίζονται -χωρίς να είναι η διακομιδή το πιο ασφαλές μέσο- ασθενείς που θα έπρεπε να νοσηλεύονται σε τέσσερα τουλάχιστον γειτονικά νοσοκομεία της περιφέρειας, τα οποία όμως δεν έχουν το δυναμικό να υποδεχθούν αυτά τα περιστατικά. Για φανταστείτε.

Οι υπάλληλοι στην κοινωνική υπηρεσία -δύο άτομα- συνταξιοδοτούνται σε τέσσερα χρόνια και δεν έχουν ιδέα τι θα γίνει μετά από αυτούς. Είναι δεκαετίες στο Νοσοκομείο της Αλεξανδρούπολης και δεν έχουν ιδέα τι θα γίνει μετά, διότι δεν υπάρχει διάδοχη κατάσταση. Και όλο το κεκτημένο της εμπειρίας και της εργασίας και της γνώσης που έχουν αποκομίσει ανησυχούν ότι θα πάει στράφι.

Οι καθαρίστριες και οι καθαριστές, οι υπάλληλοι καθαρισμού, μού είπαν «Ελάτε να δείτε τι γίνεται και στο τάδε τμήμα και στο δείνα τμήμα», όλοι με συμβάσεις ουσιαστικά ενοικίασης εργαζομένων. Αυτές είναι οι συνθήκες που αναλογούν στη χώρα μας, στην Ελλάδα μας, το 2024;

Άκουσα τον κύριο Υπουργό να αναφέρεται σε δημάρχους, στην αυτοδιοίκηση. Συνάντησα τον Δήμαρχο Σουφλίου, τον κ. Παναγιώτη Καλακίκο, στο δημαρχείο σε απόγνωση, καταγράφοντας ότι ο πληθυσμός του Σουφλίου έχει μείνει ανυπεράσπιστος μετά τις φωτιές, ότι ο πληθυσμός του Σουφλίου έχει μειωθεί την τελευταία δεκαετία κατά 22%, ότι μετά τη φωτιά αντί να υπάρχει ανασυγκρότηση, υπάρχει οπισθοδρόμηση, ότι οι υποσχέσεις που είχε κάνει ο κ. Μητσοτάκης έμειναν κενό γράμμα και ότι ουδεμία ενίσχυση και τόνωση της περιοχής υπήρξε.

Όταν τον ρώτησα «τι λέτε;» γι’ αυτά τα μέτρα που εξήγγειλε ο Πρωθυπουργός, για τον ΕΝΦΙΑ και ούτω καθεξής, μου είπε ότι «εμείς ζητήσαμε αναπτυξιακή πολιτική, όχι οικονομική ελάφρυνση». Με λίγα λόγια, οι άνθρωποι της περιφέρειας καταλαβαίνουν πάρα πολύ καλά, ότι με ψίχουλα και καραμέλες προσπαθεί ο Πρωθυπουργός να απαλύνει μια κατάσταση που θέλει πολύ γενναίες, μα πάρα πολύ γενναίες πρωτοβουλίες.

Στις Φέρες συνάντησα τους κτηνοτρόφους που θανατώνουν τώρα, με την πανώλη και την ευλογιά, για έβδομη φορά τα ζώα τους. Επίσης, καταγράφουν τεράστια αναλγησία και αβελτηρία σε σχέση με την στήριξή τους. Αυτό είναι το ζωντανό κομμάτι της κοινωνίας, ο πρωτογενής τομέας. Και το Σαββατοκύριακο ανακοινώθηκε ότι ο ΟΠΕΚΕΠΕ ζητά πίσω καταβληθέντα από το 2022 από τους αγρότες. Ήμασταν οι πρώτοι που αντιδράσαμε με τον αρμόδιο και υπεύθυνο για αγροτικά θέματα της Πλεύσης Ελευθερίας, τον Σωκράτη Αλειφτήρα, από το Σάββατο αντιδράσαμε. Δηλαδή, αντί να ενισχύετε τους αγρότες, τους ζητάτε και τα ρέστα, ως αχρεωστήτως καταβληθέντα, ποσά τα οποία έχουν καταβληθεί την τελευταία διετία. Είναι δυνατόν;

Ζητάτε 65 εκατομμύρια και λέτε ότι θα δώσετε 100 σε επιστροφή του ειδικού φόρου κατανάλωσης στο πετρέλαιο; Άρα 100 μείον 65, δηλαδή 35; Τι ακριβώς συμβαίνει; Πόσοι άλλοι; Πόσο άλλο λογιστικό μαγείρεμα θα γίνει;

Συνάντησα τους πυρόπληκτους της Κίρκης, είναι ο αρχαιότερος οικισμός στον νότιο Έβρο. Ακόμη δεν έχουν αποκατασταθεί! Με δάκρυα στα μάτια και ο πρόεδρος της κοινότητας και η πρόεδρος του πολιτιστικού συλλόγου. Αυτά δεν θέλετε να ακουστούν. Αυτά είναι που ενοχλούν και όχι ο χρόνος που μιλάμε. Αυτά, τα οποία αν δεν τα πει η Αντιπολίτευση μέσα στη Βουλή, αν δεν φέρει τη φωνή των ανθρώπων αυτών και τους ίδιους τους ανθρώπους, γιατί εμείς όλους τους προσκαλούμε και τους φέρνουμε μέσα στη Βουλή.

(Στο σημείο αυτό κτυπάει το κουδούνι λήξεως του χρόνου ομιλίας της Προέδρου της Πλεύσης Ελευθερίας)

Εσείς έχετε φροντίσει να μην ακούγονται! Να μην ακούγονται σε αυτή την Αίθουσα και να μένει η νικητήρια, θριαμβευτική έλευση και διέλευση αυτοκρατορικού τύπου του κ. Μητσοτάκη από τον Έβρο, που εξήγγειλε δήθεν μέτρα και θριάμβευσε. Έτσι ξέρουμε όλοι να σκηνοθετούμε ψεύτικους και κάλπικους θριάμβους.

Όμως, ο πραγματικός θρίαμβος είναι να μπορείς να περπατάς μέσα στην κοινωνία, να μιλάς με τον κόσμο απευθείας, να τον ακούς -και να μην ακούς μόνο τη φωνή σου- και να φέρνεις τη φωνή του στο Κοινοβούλιο. Και σε ένα νομοσχέδιο του Υπουργείου Εσωτερικών που έχει να κάνει με την περιφέρεια -και που ακούστηκαν πάρα πολλά για τον Έβρο- δεν υπήρχε περίπτωση εμείς να μη φέρουμε τη φωνή των ανθρώπων που συναντήσαμε.

Συναντήσαμε και συνάντησα, τους ανθρώπους που δίνουν πραγματική μάχη στη Δαδιά και σε άλλους βιοτόπους της Εταιρίας Προστασίας Βιοποικιλότητας Θράκης. Μου επιβεβαίωσαν ότι δρουν στο πεδίο σε πείσμα της έλλειψης πρόνοιας. Και αυτή τη στιγμή εντοπίζουν τους λόγους και τις αιτίες για τις οποίες καταστρέφονται οικοσυστήματα, όχι μόνο από τις πυρκαγιές, αλλά και από την εγκληματική εγκατάσταση ανεμογεννητριών και αιολικών πάρκων. Ξέρω ότι αυτά είναι πολύ ενοχλητικά και δεν θα θέλατε να ακουστούν, να όμως που ακούγονται. Να όμως που ακούγονται!

Συνάντησα τον Πρόεδρο των αλιέων της Αλεξανδρούπολης -ο οποίος μου περιέγραψε μια κατάσταση, την έχει πει και δημόσια- τον κ. Δημήτρη Σαρίκα, ο οποίος για τη νέα αλιευτική περίοδο που ξεκίνησε, λέει ότι αν καταφέρουμε να τη βγάλουμε για Οκτώβριο και Νοέμβριο, θα πούμε πάλι καλά.

Τα αλιευτικά σκάφη έχουν μειωθεί δραματικά -σχεδόν στο μισό- και αντιμετωπίζουν -εσείς που υποτίθεται ότι ενδιαφέρεστε και για την προστασία των χωρικών μας υδάτων- παραβιαστικές ενέργειες επιθετικής αλιείας από τουρκικά σκάφη εντός των χωρικών υδάτων, για τις οποίες η πολιτεία δεν κάνει το παραμικρό. Αυτά εμείς δεσμευτήκαμε να φέρουμε εδώ.

Συναντήσαμε και συνάντησα την Οικολογική Εταιρεία Έβρου και τον Πρόεδρό της κ. Δεμερίδη που μου περιέγραψε τον αγώνα που δίνουν σε τοπικό επίπεδο κατά της ρύπανσης που προκαλείται από τα χρυσωρυχεία, από τη δραστηριότητα των χρυσωρυχείων, αλλά και για την καταστροφή της πανίδας και χλωρίδας από τις ανεμογεννήτριες και τα αιολικά πάρκα, αλλά και ένα θέμα που το συναντάω παντού όπου υπάρχουν αυτοδιοικητικοί της Νέας Δημοκρατίας, αυτή η δενδροφαγία, αυτή η καταστροφή του αστικού πρασίνου, όπου πάρκα πνεύμονες των πόλεων και πάρκο στην Αλεξανδρούπολη, εξαϋλώνονται για να δημιουργηθούν δομές, οι οποίες πολλές φορές ουδέποτε οικοδομούνται. Έχουμε μια τέτοια περίπτωση στην Αγία Παρασκευή που αιωνόβια δέντρα κόπηκαν μέσα στο lock down, δήθεν για να γίνει δημαρχείο, φαγώθηκαν τα χρήματα για το δημαρχείο, κανένα δημαρχείο δεν έγινε, μια μεγάλη τρύπα έγινε, αλλά ο κόσμος έχασε έναν ελεύθερο χώρο του αστικού πράσινου, δεκαπέντε αιωνόβια πεύκα και έναν χώρο αναψυχής και σκιάς δεκαετιών.

Αυτά είναι που δεν θέλετε να ειπωθούν από το Βήμα της Βουλής. Συνάντησα στο Διδυμότειχο -και καλό είναι να πείτε και γι’ αυτό στον κ. Μητσοτάκη να έρθει εδώ να μου απαντήσει- τους γονείς και τον αδερφό, την οικογένεια της δολοφονημένης Ελένης Τοπαλούδη, της κοπέλας, της οποίας η δολοφονία αποτέλεσε την αφορμή για να μιλάμε για γυναικοκτονίες στη χώρα. Οι γονείς του κοριτσιού αυτού που δολοφονήθηκε το 2018, έχουν την απορία και τον καημό, γιατί δεν στηρίζονται οι οικογένειες των θυμάτων έμφυλης βίας, γιατί μέχρι σήμερα δεν έχει ποινικοποιηθεί, ως αυτοτελές κακούργημα, η γυναικοκτονία και πώς τολμάνε οι κυβερνητικοί επιτελείς και ο Πρωθυπουργός να διαφημίζουν ότι κάτι κάνουν, όταν δεν κάνουν; Πείτε του να έρθει να μου απαντήσει. Γιατί αυτά είναι που δεν θέλετε να ακούσετε. Αυτά είναι που δεν θέλετε να ακουστούν εδώ στο Κοινοβούλιο.

Είναι βέβαιο πως ό,τι και να κάνετε και όσο και να αντιδράσετε και όσο και να φωνάξετε και όσο και να προπηλακίσετε και όσο και να συκοφαντήσετε και όσα μικρόφωνα κι αν κλείσετε και όσα πόδια και χέρια κι αν χτυπήσετε και όσες συκοφαντίες και αν χρησιμοποιήσετε και όσο bullying κι αν επιστρατεύσετε, είναι δεδομένο -και πάρτε το απόφαση- ότι όσο η Πλεύση Ελευθερίας βρίσκεται μέσα στη Βουλή, η φωνή των πολιτών και οι ίδιοι οι πολίτες θα βρίσκονται μέσα στη Βουλή.

Είναι δεδομένο ότι η λογική που έχετε, πως αρκεί η πλειοψηφία σας, που έχει πια καταρρεύσει και κοινωνικά και εκλογικά, είναι μια λογική που σας φέρνει αντιμέτωπους με την κοινωνία.

Είναι δεδομένο ότι οι προσπάθειες που κάνετε να κρατήσετε την κοινωνία απ’ έξω, όπως κάνατε και στο νομοσχέδιο που έρχεται αύριο για τον ΦΠΑ, να μην ακούσετε τους φορείς, να μην ακουστούν οι φορείς… Αν είναι δυνατόν! Να μην ακουστούν οι φορείς της κοινωνίας για το ΦΠΑ; Για τον φόρο προστιθέμενης αξίας που θίγει κάθε πολίτη και ιδίως τα νοικοκυριά και τους ευάλωτους ανθρώπους και τους αυτοαπασχολούμενους και τους αγρότες και τους ελεύθερους επαγγελματίες και τις οικογένειες και τους πολύτεκνους και τους τρίτεκνους και τους δημοσίους υπαλλήλους και τους εκπαιδευτικούς και τους νέους, να μην ακουστεί η κοινωνία για τον ΦΠΑ; Τολμήσατε να κάνετε σε μία συνεδρίαση ολοκλήρωση της διαδικασίας για τον ΦΠΑ και αύριο να τον φέρετε με περιορισμένη συζήτηση;

Έγινε και μια πρωτοφανής διαδικασία στην επιτροπή. Δεν χρειάζεται, λέει, να ακουστεί η αντιπολίτευση, αρκεί που υπάρχει η πλειοψηφία της Κυβέρνησης. Σοβαρά; Να σας αδειάσουμε και τη γωνιά; Μα δεν είστε καν εδώ. Δεν είστε καν εδώ! Διεκδικείτε να μην ακούγεται όχι η αντιπολίτευση αλλά ούτε η κοινωνία.

Όσο εμείς υπάρχουμε, η κοινωνία θα ακούγεται. Όσο εμείς υπάρχουμε, τα ζητήματα θα τίθενται επί τάπητος.

Ήταν κακοπαιγμένη η πρωινή παράσταση και κακοσκηνοθετημένη. Θα μας επιτρέψετε, έχουμε και μια ευαισθησία εμείς στα καλλιτεχνικά. Κακοπαιγμένη και κακοσκηνοθετημένη και δεν την είχατε προβάρει κιόλας καλά. Κακοπαιγμένη και ατελέσφορη και φρούδα η απόπειρα να πείτε ότι το πρόβλημα τελικά εδώ, στη Βουλή, είναι αυτή η Πρόεδρος που μιλάει πολύ και εκτός θέματος. Έχετε πολύ σοβαρότερα προβλήματα γενικά. Ότι εμείς είμαστε το βασικό σας πρόβλημα, όμως, σε επίπεδο αντιπολίτευσης, το γνωρίζουμε. Ότι δεν θα μας σταματήσετε, το γνωρίζετε. Ότι είμαστε εδώ για τους πολίτες, το γνωρίζουν πολύ καλά οι πολίτες και το καταλαβαίνουν σιγά-σιγά ακόμα και εκείνοι οι πολίτες που είχαν απογοητευτεί, ακόμα και εκείνοι οι πολίτες που απείχαν, ακόμα και εκείνοι οι πολίτες που αισθάνονταν ότι δεν μπορούν να κάνουν τίποτε, γιατί κανείς δεν τους εκπροσωπεί.

Αυτός είναι ο μεγάλος σας φόβος, ότι αυτό το 50% της αποχής θα συμμετάσχει και ότι αυτοί όλοι οι άνθρωποι που μπορεί να βολόδερναν, ψάχνοντας έκφραση, βρίσκουν πια την έκφραση.

Κάνουμε μια καμπάνια αυτές τις μέρες για το τι σημαίνει αντιπολίτευση. Πρωταγωνιστείτε κάποιοι στα σποτ μας. Αντιπολίτευση σημαίνει ακριβώς να ενοχλείς. Αντιπολίτευση σημαίνει ακριβώς να σε φοβούνται, να σε υπολογίζουν, να μη θέλουν να μιλάς, να προσπαθούν να σε εξαφανίσουν με κάθε τρόπο. Αντιπολίτευση σημαίνει να είσαι εκεί για τους πολίτες. Αντιπολίτευση σημαίνει να υπερασπίζεσαι την κοινωνία, το δίκαιο και το δίκαιο των ανθρώπων, τη χώρα, την Ελλάδα, το περιβάλλον, τα δάση, τα ζώα, κάθε ζωντανή ύπαρξη. Αντιπολίτευση σημαίνει παρουσία, σημαίνει αγώνας, σημαίνει παρέμβαση, σημαίνει υπεράσπιση, σημαίνει και ενόχληση.

Αυτό, λοιπόν, σας συμβουλεύω να το επεξεργαστείτε. Είναι κάτι με το οποίο χρειάζεται τουλάχιστον να συμφιλιωθείτε. Διότι αν περιμένετε εμείς να συμφιλιωθούμε με την κυβερνητική αυθαιρεσία, αναλγησία και ασυδοσία, σας διαβεβαιώ θα περιμένετε εις μάτην.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο τώρα έχει ο Βουλευτής της Νέας Δημοκρατίας ο κ. Μπαρτζώκας.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κυρία Πρόεδρε.

Αξιότιμε, κύριε Υπουργέ, κύριε Υφυπουργέ, αγαπητές και αγαπητοί Βουλευτές, πριν μπω στο νομοσχέδιο, θα ήθελα να πω δυο κουβέντες σε σχέση με αυτά που ακούστηκαν από την Πρόεδρο της Πλεύσης Ελευθερίας. Όπως πολύ καλά γνωρίζουμε όλοι σε αυτή την Αίθουσα, ότι δεν υπάρχει μέτρο στο πόσο ο καθένας από εμάς πονάει ή νοιάζεται, πέρα από κόμματα και παρατάξεις, ιδιαιτέρως για νέα παιδιά ή για γυναίκες οι οποίες προσβάλλονται με κάθε τρόπο και γενικότερα για κάθε ανθρώπινη ζωή.

Θα ήθελα να πω ότι μάλλον ξεχνάτε, κυρία Πρόεδρε, τι κάναμε εμείς ως Νέα Δημοκρατία. Θα ήθελα να σας θυμίσω ότι παραλάβαμε τον ομαδικό βιασμό με μια ποινή στον Ποινικό Κώδικα επί ΣΥΡΙΖΑ έως δεκαπέντε έτη και το πήγαμε ισόβια. Επίσης, παραλάβαμε μια ποινή για την ανθρωποκτονία επί ΣΥΡΙΖΑ στον Ποινικό Κώδικα από δεκαπέντε χρόνια έως ισόβια και επίσης, το πήγαμε σε ισόβια. Άρα ή κάτι ξεχάσατε ή διαστρεβλώνετε την πραγματικότητα ως προς το ποιος κάνει πράγματα και πολιτική ουσίας.

Να έρθω τώρα στο νομοσχέδιο. Το νομοσχέδιο που συζητάμε αυτές τις μέρες είναι μια συλλογή διατάξεων και ρυθμίσεων, άκρως χρήσιμων και σημαντικών, για τους Οργανισμούς Τοπικής Αυτοδιοίκησης αλλά και για τους χερσαίους συνοριακούς σταθμούς της χώρας μας. Η ταυτόχρονη επίλυση πολλών εκκρεμών ζητημάτων από το Υπουργείο, όπως ανέφερε και ο Υπουργός διεξοδικά, σε καμμία περίπτωση δεν ανταποκρίνεται σε όσα ακούσαμε από την Αξιωματική Αντιπολίτευση, δηλαδή ότι έχουμε δήθεν ένα νομοσχέδιο που είναι προϊόν πρόχειρης και αποσπασματικής νομοθέτησης. Είναι ακριβώς το αντίθετο.

Πρόκειται για αλλαγές μελετημένες, αναγκαίες, οι οποίες παρεμβαίνουν, προκειμένου να διευκολύνουν τους πολίτες, αλλά κυρίως να συνδράμουν την προσπάθεια που ξεκίνησε η παρούσα Κυβέρνηση, ώστε να ενισχυθεί η θεσμική και οικονομική αυτοτέλεια των Οργανισμών Τοπικής Αυτοδιοίκησης. Να γίνουν, επιτέλους, οι δήμοι και οι περιφέρειες της χώρας μας ισχυροί πυλώνες διοίκησης, που θα μπορούν να παρεμβαίνουν και να επιλύουν σοβαρά προβλήματα σε τοπικό επίπεδο.

Κατ’ αρχάς, διευθετείται ένα ζήτημα που αφορά μεγάλο αριθμό πολιτών που ταλαιπωρείται και αδυνατεί να εξοφλήσει τις οφειλές προς τους δήμους. Μάλιστα, δηλωτικό του μεγέθους του προβλήματος που έχει δημιουργηθεί, τόσο για τους οφειλέτες όσο και για τους δήμους, είναι ότι συνολικά σήμερα οι οφειλές αυτές αγγίζουν τα 3,6 δισεκατομμύρια ευρώ. Η σημερινή ρύθμιση του Υπουργείου Εσωτερικών, δίνει διέξοδο σε όλους, καθώς πλέον -όπως ακούστηκε επανειλημμένως- ρυθμίζεται η αποπληρωμή σε εξήντα δόσεις και μάλιστα, για τους ευάλωτους οφειλέτες προβλέπεται σχεδόν ολοκληρωτική απαλλαγή από τις προσαυξήσεις έως και 65%.

Στην ίδια κατεύθυνση και η διευκόλυνση των οφειλετών που χρωστούν ποσά άνω των 10.000 ευρώ προς τους δήμους και των οποίων η οφειλή μπορεί πλέον να ρυθμιστεί μέσω του εξωδικαστικού μηχανισμού. Με αυτό τον τρόπο, το κράτος δείχνει το κοινωνικό του πρόσωπο και ταυτόχρονα, εξασφαλίζεται στους δήμους μεγαλύτερη εισπραξιμότητα για τις οφειλές που έχουν δυστυχώς γιγαντωθεί.

Επιπλέον, ενισχύονται οι ΟΤΑ και τους δίνεται ευελιξία, προκειμένου να μπορούν να καλυφθούν οι άμεσες ανάγκες τους, αφού επιτρέπεται η πρόσληψη προσωπικού με σύμβαση ιδιωτικού δικαίου ορισμένου χρόνου, ακόμα και αν το μισθολογικό κόστος δεν έχει προϋπολογιστεί. Δίνεται, δηλαδή, η δυνατότητα πρώτα να γίνει η πρόσληψη και σε δεύτερο χρόνο να καταγραφεί η δαπάνη αυτή στον επόμενο προϋπολογισμό.

Μία ακόμα αλλαγή που έρχεται για να έχουν εναλλακτική δυνατότητα οι δήμοι αφορά στην επιλογή που τους δίνεται αντί για την παροχή γάλακτος -όπως έχει ακουστεί και έγινε και ιδιαίτερα έντονο θέμα-, η προμήθειά του οποίου μέσω διαγωνιστικών διαδικασιών συχνά καθυστερεί, να ενισχύουν με επίδομα 300 ευρώ ανά έτος τους εργαζόμενους στην καθαριότητα.

Σε αυτό το σημείο, κύριε Υπουργέ, καθώς καλά το γνωρίζετε, θα ήθελα να αρπάξω την ευκαιρία και να σας θέσω για ακόμα μία φορά, ένα ζήτημα για το οποίο κατέθεσα πρόσφατα μία κοινοβουλευτική ερώτηση και αφορά τους εργαζόμενους με σχέση εργασίας ΙΔΟΧ, στον Δήμο Βέροιας.

Πιθανόν αυτό ισχύει και σε άλλους δήμους. Αυτοί οι εργαζόμενοι, μετά την κατάργηση του νομικού προσώπου του δήμου και παρά το γεγονός ότι συνεχίζουν να απασχολούνται όπως και πριν στην καθαριότητα παιδικών σταθμών και ΚΔΑΠ, δεν λαμβάνουν το επίδομα επικίνδυνης και ανθυγιεινής εργασίας ούτε λαμβάνουν την παροχή γάλακτος.

Έχει υποβάλει ερώτημα και ο δήμος για το θέμα, αλλά ζητούν μια κατευθυντήρια γραμμή από το Υπουργείο για το τι πρέπει να πράξουν από εδώ και πέρα. Όμως, με δεδομένη τη φύση της εργασίας που επιτελούν, είναι επιβεβλημένη η λήψη όλων των απαραίτητων μέτρων ασφαλείας, αλλά και η παροχή των ανάλογων επιδομάτων.

Είμαι σίγουρος ότι θα δείτε και αυτό το θέμα με ευαισθησία και θα το λύσετε, έτσι ώστε να τελειώσει αυτή η δική τους ταλαιπωρία.

Η εμπειρία των τελευταίων ετών με τα ακραία και επικίνδυνα φαινόμενα μας οδηγεί στο να λάβουμε επίσης έκτακτα μέτρα και να αναζητούμε επίμονα και εντατικά τρόπους πρόληψης και αντιμετώπισής τους. Έτσι, σε επίπεδο περιφέρειας συστήνονται πια επιτροπές για τη διαχείριση κινδύνων, με τη συμμετοχή επιστημόνων και επαγγελματιών, που θα κληθούν να καταθέσουν τις επιστημονικές απόψεις για τον τρόπο που μπορούμε να προστατευτούμε στο μέλλον από μια επόμενη φυσική καταστροφή.

Όπως είπα και στην αρχή, αυτή η Κυβέρνηση και ο Πρωθυπουργός Κυριάκος Μητσοτάκης έθεσαν εξαρχής τον στόχο να αποκτήσει η Ελλάδα πιο ισχυρή τοπική αυτοδιοίκηση. Έμπρακτη απόδειξη η σημερινή αύξηση κατά 53 εκατομμύρια ευρώ ετησίως από το 2025 στους κεντρικούς αυτοτελείς πόρους, που χορηγεί το κράτος σε δήμους και περιφέρειες.

Μάλιστα, σε μια προσπάθεια οικονομικής ενίσχυσης των ΟΤΑ, ειδικά για το 2024, οι πόροι αυτοί αυξάνονται κατά 108 εκατομμύρια ευρώ, ώστε να καλυφθούν οι οφειλές τους και να ξεπεραστούν οι άμεσες οικονομικές ανάγκες τους.

Πέρα από τις σημαντικές αλλαγές στο πεδίο της τοπικής αυτοδιοίκησης, το σημερινό νομοσχέδιο παρεμβαίνει δυναμικά και στην εικόνα που παρουσιάζουν οι χερσαίοι συνοριακοί σταθμοί της χώρας μας. Ο Υπουργός κ. Λιβάνιος μας περιέγραψε λεπτομερώς στο στάδιο των επιτροπών, αλλά και σήμερα την κατάσταση που επικρατεί αυτή τη στιγμή σε αυτούς τους σταθμούς και όπως χαρακτηριστικά τόνισε, δεν διαθέτουν ούτε καν οικοδομικές άδειες.

Επομένως η προσπάθεια που γίνεται από το Υπουργείο Εσωτερικών για ουσιαστική αναβάθμιση και εκσυγχρονισμό τους είναι κάτι παραπάνω από επιβεβλημένη. Οι χερσαίοι συνοριακοί σταθμοί, όπως ξέρουμε όλοι μας και όπως ανέφερε εύγλωττα ο Υπουργός, είναι η πρώτη εικόνα της χώρας μας για τους εισερχόμενους επισκέπτες και το επίπεδο των εγκαταστάσεων και υπηρεσιών οφείλει να είναι ανάλογο του ρόλου που επιτελούν και ανάλογο της εικόνας της υπόλοιπης χώρας.

Εξάλλου, η αναβάθμισή τους συνιστά ταυτόχρονα και υποχρέωση της χώρας μας προς το κεκτημένο Σένγκεν, ώστε να εναρμονιστούμε προς τους ευρωπαϊκούς κανονισμούς και το Ενωσιακό Δίκαιο.

Κλείνοντας, θέλω να τονίσω, να πω και να επαναλάβω ότι όποιος μελετήσει το σύνολο των σημερινών διατάξεων, σε ένα συμπέρασμα μόνο μπορεί να καταλήξει, ότι λύνονται πολλά προβλήματα, ενισχύονται οι ΟΤΑ οικονομικά και με προσωπικό, όταν το χρειάζονται και δίνονται διέξοδοι στους δήμους και στις περιφέρειες της χώρας να μπορούν με ευελιξία να επιλύσουν τα θέματα που προκύπτουν.

Φυσικά, όλα αυτά οδηγούν σε καλύτερη, αποδοτικότερη και πιο αποτελεσματική τοπική αυτοδιοίκηση, που δεν είναι απλώς δεκανίκι της κεντρικής κυβέρνησης, αλλά μπορεί να σταθεί αυθύπαρκτη δίπλα στον δημότη και τις τοπικές ανάγκες κάθε περιοχής, μια τοπική αυτοδιοίκηση όπως αξίζει σε όλους τους πολίτες και όπως ακριβώς την οραματίστηκε η ελληνική Κυβέρνηση και ο Πρωθυπουργός μας Κυριάκος Μητσοτάκης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Γιάννης Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, έχουν περάσει δεκαπέντε μέρες από τη συνάντηση του Έλληνα Πρωθυπουργού με τον Τούρκο Πρόεδρο στον ΟΗΕ και ακόμη η Εθνική Αντιπροσωπεία δεν έχει ενημερωθεί για το τι διημείφθη σε αυτή την τόσο κρίσιμη συνάντηση. Ακούσαμε δηλώσεις του Τούρκου Προέδρου, ότι από τις αρχές του νέου έτους θα γίνει συζήτηση για το θέμα του Αιγαίου.

Ο Έλληνας Πρωθυπουργός δεν έχει κάνει τη χάρη στην Εθνική Αντιπροσωπεία να έρθει να μας ενημερώσει και δεν μπορούμε -θα το πω για μια ακόμη φορά- να ξεχάσουμε τη δήλωσή του μετά τις εκλογές του 2023, ότι οποιαδήποτε συμφωνία με την Τουρκία ενδεχομένως να συνεπάγεται υποχωρήσεις.

Ποιες είναι αυτές οι υποχωρήσεις που εξήγγειλε αμέσως μετά τις εκλογές του 2023 ο κ. Μητσοτάκης; Θα τις δούμε να υλοποιούνται το επόμενο χρονικό διάστημα;

Εδώ δεν μπορούμε να ξεχάσουμε ότι πριν από λίγους μήνες, μόλις τον Μάιο, ο Έλληνας Πρωθυπουργός μίλησε για δημιουργία θαλάσσιων πάρκων, επισημαίνοντας ότι δεν ζητάμε την άδεια κανενός. Ακολούθησαν πηγές της τουρκικής διπλωματίας, οι οποίες ανέφεραν ότι η δημιουργία θαλάσσιων πάρκων σε μια τέτοια αμφισβητούμενη περιοχή θα επιδεινώσει την κατάσταση και έκτοτε, τα θαλάσσια πάρκα αγνοούνται.

Ως προς το ειδικό χωροταξικό σχέδιο που φέρνετε για τον τουρισμό, θα πρέπει να γνωρίζετε, κυρίες και κύριοι της Νέας Δημοκρατίας, ότι προβλέπεται η απαγόρευση τουριστικής ανάπτυξης σε ελληνικά νησιά, συμπεριλαμβανομένων ακατοίκητων νησιών και βραχονησίδων, άνευ υποδομών οικονομικής δραστηριότητας.

Και ας δούμε τι αναφέρει το άρθρο 121 παράγραφος 3 της Σύμβασης για το δίκαιο της θάλασσας, το οποίο επικαλούμαστε -μέχρι σήμερα τουλάχιστον επικαλούμασταν- ως χώρα: Οι βράχοι οι οποίοι δεν μπορούν να συντηρήσουν ανθρώπινη διαβίωση ή δική τους οικονομική ζωή δεν θα έχουν αποκλειστική οικονομική ζώνη ή υφαλοκρηπίδα.

Με πολύ απλά λόγια, ποια ήταν η πάγια ελληνική θέση; Ότι τα νησιά και οι νησίδες που συντηρούν οικονομική ζωή έχουν πλήρη δικαιώματα σε όλες τις θαλάσσιες ζώνες, σύμφωνα με το Διεθνές Δίκαιο. Ποια ήταν η πάγια τουρκική θέση; Ότι δεν έχει δικαίωμα σε ΑΟΖ και υφαλοκρηπίδα η κάθε νησιωτική οντότητα.

Και τι κάνει με το συγκεκριμένο νομοσχέδιο η ελληνική Κυβέρνηση και αποφεύγει, όπως ο διάολος το λιβάνι, να απαντήσει ο κ. Μητσοτάκης και να έρθει στην Εθνική Αντιπροσωπεία; Αφαιρεί την οικονομική δραστηριότητα από μικρές νησίδες του Αιγαίου, με πρόσχημα -άκουσον, άκουσον!- την προστασία του περιβάλλοντος. Ουσιαστικά, για να μην κουράζεται η Τουρκία να βρίσκει επιχειρήματα αμφισβήτησης.

Από τη μία πλευρά, δηλαδή, έχουμε τη γειτονική χώρα η οποία προωθεί σε κάθε ευκαιρία τη «γαλάζια πατρίδα» και από την άλλη, τη χώρα μας, η οποία με τα νομοθετήματα που θα φέρετε σε λίγο για ψήφιση, αποδυναμώνει συστηματικά τη διαπραγματευτική μας θέση.

Θα έλεγε κανείς ότι ο κ. Μητσοτάκης όχι μόνο δεν ενημερώνει την Εθνική Αντιπροσωπεία για τα εθνικά ζητήματα, αλλά δεν ασχολείται ούτε με τα ζητήματα της πολύ σκληρής καθημερινότητας που έχει διαμορφωθεί εξαιτίας των πολιτικών πρωτοβουλιών της Κυβέρνησης της Νέας Δημοκρατίας.

Ακούσαμε και το φοβερό για τη νέα μεταρρύθμιση, τη φορολόγηση των φιλοδωρήματα. Η Κυβέρνηση, η οποία εξελέγη το 2019 με το σύνθημα «λιγότερους φόρους», έρχεται να φορολογήσει ακόμη και τα φιλοδωρήματα. Ούτε κουβέντα, βεβαίως, για τις προτάσεις του ΣΥΡΙΖΑ - Προοδευτική Συμμαχία για τη στήριξη της μεσαίας τάξης, τη στήριξη της ελληνικής επιχειρηματικότητας, για πλαφόν στη λιανική τιμή στο ρεύμα, όταν και η ίδια η Κομισιόν στις επιστολές του κ. Μητσοτάκη το προτείνει ως λύση. Καμμία συζήτηση για τις προτάσεις μας για τη μείωση του ΦΠΑ στα είδη πρώτης ανάγκης. Από την άλλη, όμως, μηχανεύεστε τρόπους να φορολογήσετε ακόμη και το φιλοδώρημα.

Βεβαίως, ο κ. Μητσοτάκης δεν μας έκανε τη χάρη να τοποθετηθεί και για άλλα μείζονα ζητήματα, όπως το θέμα των οικογενειακών επιδομάτων. Τι διαβάζουμε; Πρώτο ψαλίδι σε ελεύθερους επαγγελματίες και κόφτες στους υπόλοιπους δικαιούχους. Σύμφωνα με τα επίσημα στοιχεία, στη σύγκριση Σεπτεμβρίου του περασμένου έτους και του τρέχοντος έτους -τα στοιχεία του ΟΠΕΚΑ- έχουμε εκατόν δεκατέσσερις χιλιάδες λιγότερους δικαιούχους. Προφανώς, έγιναν πλούσιοι αυτοί οι εκατόν δεκατέσσερις χιλιάδες και γι’ αυτό, τους στερείτε με το τεκμαρτό και άλλες νομοθετήσεις σας τη δυνατότητα να λαμβάνουν ένα οικογενειακό επίδομα.

Άρα την περίοδο που η χώρα μας συναγωνίζεται τη Βουλγαρία για το ποιος θα έχει την τελευταία θέση στην Ευρωπαϊκή Ένωση στο διαθέσιμο εισόδημα τη στιγμή που το πρώτο ζήτημα του σήμερα και των επόμενων ετών, δηλαδή το δημογραφικό θα πρέπει να μας απασχολεί όλους, τι κάνει η Κυβέρνηση; Κόφτη και στα επιδόματα. Όμως, δεν θα ασχοληθεί με αυτά τα μικρά ο κ. Μητσοτάκης!

Θα έρθω -γιατί έγινε πολλή συζήτηση για το άρθρο 15- και στο θέμα της παροχής του γάλακτος στους εργαζόμενους. Ακούστηκε από διάφορους ομιλητές ότι έχει να κάνει πρωτίστως με θέματα υγείας των εργαζομένων, πράγμα το οποίο δεν εθίγη από τα στελέχη της Κυβέρνησης. Βεβαίως, υπάρχει και η διάσταση της στήριξης της κτηνοτροφίας.

Όχι πως ενδιαφέρεστε βεβαίως για την κτηνοτροφία. Αλλά, κύριε Υπουργέ, θα ήθελα να ακούσω την άποψη του Υπουργού Αγροτικής Ανάπτυξης -αν έχει άποψη- γι’ αυτό το μείζον ζήτημα. Δηλαδή να μας πει ο Υπουργός Αγροτικής Ανάπτυξης αν το μέτρο που έρχεστε και νομοθετείτε θα ενισχύσει, και με ποιον τρόπο, την ελληνική κτηνοτροφία, τη στιγμή μάλιστα που μειώνονται δραματικά τα κοπάδια στην ελληνική περιφέρεια.

Βεβαίως έχει να ασχοληθεί με άλλα ζητήματα Υπουργός Αγροτικής Ανάπτυξης. Θα καταθέσω τα Πρακτικά σχετικά έγγραφα, και διαβάζω: «Μπερδεύει ο ΟΠΕΚΕΠΕ πληγέντες κτηνοτρόφους με δήλωση στον ΟΣΔΕ», «αλαλούμ για τις αποζημιώσεις λόγω θανατώσεων ζώων εξαιτίας της πανώλης», «κίνδυνος για τη λήψη συνδεδεμένης κρέατος-γάλατος». Αυτά είναι θέματα με τα οποία θα έπρεπε να ασχολείται ο Υπουργός Αγροτικής Ανάπτυξης. Φαίνεται ούτε με αυτά δεν ασχολείται. Πάμε και στις επιδοτήσεις. Διαβάζω: «Νέο φιάσκο του ΟΠΕΚΕΠΕ- Βαρύς ο λογαριασμός για τους αγρότες», «Νέο φιάσκο εις βάρος των αγροτών και των κτηνοτρόφων».

Να τα καταθέσω και αυτά στα Πρακτικά, μήπως ενημερωθεί ο Υπουργός Αγροτικής ανάπτυξης.

(Στο σημείο αυτό ο Βουλευτής κ. Ιωάννης Σαρακιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βλέπουμε ότι τη στιγμή που ο πρωτογενής τομέας περνάει μια πρωτοφανή κρίση, έρχεται το Υπουργείο Εσωτερικών να του δώσει και αυτό ένα τελευταίο χτύπημα και προφανώς για να τον αποτελειώσει. Δεν μπορώ να αντιληφθώ δηλαδή τοποθετήσεις όπως αυτή που άκουσα από Βουλευτή της Νέας Δημοκρατίας ο οποίος μίλησε για «παρωχημένο μέτρο», παραλογισμό στα όρια της γραφικότητας. Η έμμεση στήριξη της ελληνικής κτηνοτροφίας για τους Βουλευτές της Κυβέρνησης αγγίζει τα όρια της γραφικότητας. Βεβαίως, είχαμε και τις δηλώσεις των εκπροσώπων τους, μετά τη Διεθνή Έκθεση Θεσσαλονίκης, όπου μίλησαν για κοροϊδία και ότι δεν έδωσε για μία ακόμη φορά τίποτα στην ελληνική κτηνοτροφία ο κ. Μητσοτάκης. Και έρχεστε σήμερα με τη νομοθέτησή σας να τους επιβεβαιώσετε ότι όχι μόνο δεν θα εξελιχθεί, δεν θα στηριχθεί, αλλά θα της δώσετε άλλο ένα ακόμη πλήγμα.

Και δεν θα μπορούσε να παραστεί ο κ. Μητσοτάκης να μιλήσει για οικονομικά ζητήματα στην Αίθουσα της Ολομέλειας -και αντιλαμβάνομαι την απουσία του για ένα πολύ μεγάλο χρονικό διάστημα- καθώς, όπως θα καταθέσω στα Πρακτικά, βλέπουμε και άλλα δύο έγγραφα που καταγράφουν την εξαιρετική πορεία της οικονομίας της χώρας μας. Αυξήθηκαν κατά 700 εκατομμύρια ευρώ τα χρέη στον ΕΦΚΑ σε ένα τρίμηνο. Στα 525 εκατομμύρια ευρώ τα νέα φέσια στην εφορία στο εξάμηνο. Είναι αποτέλεσμα της οικονομικής στρατηγικής που έχετε ακολουθήσει, της στρατηγικής που πανηγυρίζετε κατά καιρούς και της πολιτικής την οποία βιώνουν οι Έλληνες πολίτες.

(Στο σημείο αυτό ο Βουλευτής κ. Ιωάννης Σαρακιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας, μια κουβέντα θα πω και για τις ανεξάρτητες αρχές. Έχετε μπερδευτεί προφανώς στην Κυβέρνηση. Θεωρείτε ότι στελεχώνονται με μετακλητούς της αρεσκείας σας. Θεωρείτε ότι οι επικεφαλής τους πρέπει να είναι φίλοι της οικογένειας Μητσοτάκη. Δείτε τι συνέβη στη ΕΥΠ. Και είναι δεδομένο ότι έχετε αλλεργία και με το θέμα της διαφάνειας. Δεν μπορούμε να αντιληφθούμε διαφορετικά τη νέα νομοθέτησή σας για την Εθνική Αρχή της Διαφάνειας. Για τον λόγο αυτό καταθέσαμε και ως ΣΥΡΙΖΑ - Προοδευτική Συμμαχία και αίτημα ονομαστικής ψηφοφορίας για τα άρθρα 26, 32, 53 και 54.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Μεταξάς Βουλευτής του Κομμουνιστικού Κόμματος Ελλάδας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κυρία Πρόεδρε.

Κυρίες και κύριοι, κατά τη διάρκεια της συζήτησης του παρόντος νομοσχεδίου και με αφορμή τις πλημμύρες στη Θεσσαλία και τα ζητήματα που αφορούν, τόσο την κεντρική όσο και την τοπική διοίκηση, παρακολουθήσαμε να αναπτύσσεται μια αντιπαράθεση ανάμεσα στη Νέα Δημοκρατία και τον ΣΥΡΙΖΑ και το ΠΑΣΟΚ. Στο επίκεντρο αυτής της διαμάχης οι αντίστοιχοι ομιλητές έθεσαν, ανάμεσα στα άλλα, τα ζητήματα αρμοδιοτήτων και το πραγματικό μπάχαλο που επικρατεί πολλές φορές -αλήθεια είναι- ανάμεσα στους δήμους, την περιφέρεια, την Κυβέρνηση, ανάμεσα στις διάφορες υπηρεσίες. Ένα μπάχαλο που ξεκινάει από το ποιος έχει την ευθύνη, για παράδειγμα, για το κλάδεμα των δέντρων δίπλα στις γραμμές του τρένου ή για την καθαριότητα σε μια υπόγεια διάβαση του ΟΣΕ. Πραγματικό παράδειγμα στο Νέο Δέλτα του Βόλου. Μια πλημμυρισμένη και υπόγεια διάβαση καθαρίστηκε μόλις λίγες ημέρες πριν, έναν χρόνο μετά τις πλημμύρες. Ένα μπάχαλο που φτάνει μέχρι το ποιος έχει την ευθύνη για το περιβαλλοντικό έγκλημα, για παράδειγμα, στον Παγασητικό με τα ψάρια.

Δίπλα βέβαια σε αυτό το μπάχαλο υπάρχει και η πολυδιάσπαση των αρμοδιοτήτων, για παράδειγμα, στα σχολεία που την ευθύνη για το διδακτικό έργο την έχει το Υπουργείο, για τα κτήρια ο δήμος και για τη μεταφορά των μαθητών η περιφέρεια. Επίσης, πραγματικό παράδειγμα, στον Δήμο Αλμυρού και τα χωριά της Δημοτικής Ενότητας Σούρπης όπου αυτή τη στιγμή εικοσιπέντε περίπου παιδιά που πήγαιναν στο σχολείο με λεωφορείο -που είχε δοθεί δωρεά στον δήμο- είναι στον αέρα γιατί ο οδηγός πήρε σύνταξη και, τόσο ο δήμος όσο και η περιφέρεια, σηκώνουν τα χέρια ψηλά, πετώντας το μπαλάκι ο ένας στον άλλο.

Άλλο θέμα. Μόλις σήμερα καταθέσαμε αναφορά των κτηνοτρόφων που καταστράφηκαν από τις πλημμύρες. Η αποζημίωση -που μάλιστα ακόμα δεν έχετε δώσει- είναι από 75 ευρώ έως 120 ευρώ το ζώο και υπόλοιπο εκκαθάρισης 30 ευρώ, χωρίς αποζημίωση στα ζώα κάτω του ενός έτους και παραπέμποντας στο άγνωστο «Μέτρο 5.2» που έχει χρεοκοπήσει και όχι αποκαταστήσει στο 100% της αξίας των ζώων που χάθηκαν. Την ίδια στιγμή ανακοινώνεται για τους κτηνοτρόφους, που χάσανε τα ζώα τους από την πανώλη, το ποσό των 250 ευρώ το ζώο, ακόμη και των ζώων που ήταν κάτω του ενός έτους. Και εδώ θα παίξετε με το μπαλάκι ευθυνών, ώστε να μην αποζημιώσετε τους πλημμυροπαθείς. Θα πείτε άλλο το Υπουργείο Κλιματικής Κρίσης, άλλο το Υπουργείο Αγροτικής Ανάπτυξης, άλλο ο ΕΛΓΑ. Το έχουμε ξαναδεί αυτό το έργο.

Γενικότερα το μπαλάκι ευθυνών είναι μια σταθερή κατάσταση με την οποία έρχονται αντιμέτωπες οι λαϊκές οικογένειες σε οτιδήποτε έχει να κάνει με την εξασφάλιση, ακόμα και στοιχειωδών λαϊκών αναγκών και δικαιωμάτων. Και θα το ξαναπούμε. Όλως περιέργως για τα ζητήματα που αφορούν αυτά τα δικαιώματα και αυτές τις ανάγκες και όταν δεν περιλαμβάνουν κάποιο αντίτιμο, τη λεγόμενη ανταποδοτικότητα, δηλαδή μια ενέργεια που θα επιφέρει κάποιο όφελος, κάποιο κέρδος, τότε όλοι οι φορείς –δήμοι, περιφέρειες, κυβέρνηση- τρέχουν μακριά, πετούν την καυτή πατάτα στον επόμενο, ανακαλύπτουν γκρίζες ζώνες, έλλειψη συντονισμού και ούτω καθεξής. Όταν όμως πρόκειται για έργα που έχουν ανταποδοτικότητα ή πολύ περισσότερο όταν πρόκειται για επενδυτικά πακέτα σε επιχειρηματικούς ομίλους, επενδυτικά και αναπτυξιακά προγράμματα, που φυσικά η μερίδα του λέοντος πηγαίνει στο μεγάλο κεφάλαιο, τότε τρέχουν όλοι και παραγκωνίζονται μεταξύ τους ποιος θα πρωτοαναλάβει, ποιος θα πρωτοπρολάβει, ποιος θα αναλάβει πρώτος την ευθύνη. Εκεί ξεχνιέται η αρμοδιότητα, συντονίζονται μια χαρά, οι ζώνες είναι πεντακάθαρες και όλοι θέλουν κομμάτι από την πίτα.

Φυσικά τα παραπάνω δεν ειπώθηκαν από κανέναν από εσάς στην αντιπαράθεση αυτή που αναπτύχθηκε. Αλλά νομίζουμε ότι έχει κυλήσει και νερό στο αυλάκι. Είκοσι και τριάντα χρόνια πίσω μια τέτοια αντιπαράθεση που έγινε σήμερα εδώ, εύκολα θα μπέρδευε, αφού δεν θα είχαν προηγηθεί οι διαδοχικές κυβερνήσεις του ΠΑΣΟΚ, της Νέας Δημοκρατίας, του ΠΑΣΟΚ μαζί με τη Νέα Δημοκρατία συγκυβέρνηση, ή κυβέρνηση ΣΥΡΙΖΑ. Δεν θα υπήρχε δηλαδή επιπλέον πείρα από την κοινή σας στάση σε μια ενιαία στρατηγική που την εφαρμόζατε, την ψηφίζατε, τη στηρίζατε, γιατί εσείς ήσασταν όλοι μαζί που στη λογική του κόστους οφέλους, για παράδειγμα, πετάξατε αρμοδιότητες από την κεντρική διοίκηση, με στόχο να απαλλαγεί το κράτος από την υποχρέωση να λύνει τα θέματα της πυροπροστασίας, της αντιπλημμυρικής θωράκισης, γενικότερα της συντήρησης και λειτουργίας των απαραίτητων υποδομών για τη ζωή του λαού και των παιδιών. Όλοι μαζί το κάνατε, και με τη στήριξη των δημοτικών και περιφερειακών αρχών του κομμάτων σας, που είδαν τότε μία ευκαιρία για να δικαιολογήσουν την φοροαφαίμαξη του λαού σε τοπικό επίπεδο, για να διαχειριστούν άμεσα προγράμματα, για να ανοίξουν άμεση επικοινωνία με εργολάβους, κατασκευαστικές και κάθε είδους διαχειριστές της δημόσιας περιουσίας, δηλαδή με το κεφάλαιο, μέσω, για παράδειγμα, των συμπράξεων δημοσίου και ιδιωτικού τομέα.

Αυτή η προσαρμογή ήταν αναγκαία για τη στήριξη της καπιταλιστικής ανάπτυξης. Αποτέλεσε πρώτα και κύρια στρατηγική επιλογή της αστικής τάξης και γι’ αυτό και στηρίχθηκε από όλους σας. Αλλά σας βοήθησε επιπλέον και στο εξής. Να συσκοτίσετε μια βαθιά αλήθεια. Είτε τοπικά είτε κεντρικά μιλάμε για το ίδιο αστικό κράτος. Και τώρα, που τα αποτελέσματα αυτής της πολιτικής έφεραν απανωτά πλήγματα, όπως είχε προειδοποιήσει το ΚΚΕ, παρουσιάζεστε ως απατημένες σύζυγοι. Ποια, λοιπόν, αντιπαράθεση, ποια αντιπολίτευση να σηκώσετε από μεριάς ΠΑΣΟΚ και ΣΥΡΙΖΑ απέναντι στη Νέα Δημοκρατία που συνεχίζει από εκεί που σταματήσατε εσείς;

Είναι η Νέα Δημοκρατία ή το ΠΑΣΟΚ οι εμπνευστές της task force που προτείνετε στο νομοσχέδιο; Αυτή ήταν η αντιπαράθεση εισηγητών Νέας Δημοκρατίας και ΠΑΣΟΚ, ποιος θα πάρει τα εύσημα για τη δημιουργία και όχι φυσικά για το ασφυκτικό και κατευθυνόμενο πλαίσιο λειτουργίας αυτών των επιτροπών που τελικά θα καθορίζει τα όποια πορίσματα ανεξάρτητα από την επιστημονική επάρκεια ακόμα και καλοπροαίρετων επιστημόνων που συμμετέχουν, όπως ρητά αναφέρεται μέσα στο νομοσχέδιο, σύμφωνα με την ενωσιακή νομοθεσία και τις διεθνείς συμφωνίες, δηλαδή την οδηγία της Ευρωπαϊκής Ένωσης για τις πλημμύρες που θέτει ως όρο το κόστος και την ανταποδοτικότητα για τα όποια αντιπλημμυρικά έργα, την οδηγία για τα νερά, που σημαίνει ιδιωτικοποίηση, να πνιγόμαστε το χειμώνα και να διψάμε το καλοκαίρι. Σε αυτά, είπαμε, υπάρχει συμφωνία.

Για τον αντίστοιχο λόγο οι όποιες αναφορές της εισηγήτριας του ΠΑΣΟΚ στο σχέδιο ιδιωτικοποίησης των νερών της Θεσσαλίας από τη Νέα Δημοκρατία με τη δημιουργία του Οργανισμού Διαχείρισης Υδάτων Θεσσαλίας Ανώνυμη Εταιρεία ήταν ότι η Κυβέρνηση καθυστερεί τη σύστασή του. Έχει εγκαταλειφθεί, όπως είπε, ενώ προδιέγραψε την αποτυχία του, γιατί η Νέα Δημοκρατία θα βάλει, λέει, μέσα «ημετέρους» και όχι βέβαια επειδή πρόκειται για καραμπινάτο μηχανισμό για την παραπέρα εμπορευματοποίηση των νερών, ακριβώς όπως προβλέπει η Ευρωπαϊκή Ένωση.

Ποια, λοιπόν, αντιπολίτευση; Ή καλύτερα, αντιπολίτευση για ποιον; Ακόμα κι όταν ξεστομίζονται μεγάλα λόγια, γρήγορα ισιάζουν. Χαρακτηριστικό παράδειγμα ο εκλεκτός των ΣΥΡΙΖΑ και ΠΑΣΟΚ στην Περιφέρεια Θεσσαλίας Δημήτρης Κουρέτας, που πριν λίγο καιρό ήταν λάβρος δήθεν ενάντια στο σχέδιο των Ολλανδών για τη Θεσσαλία. Διαβάζω προχθεσινή δήλωση του: «Βρισκόμαστε σε τροχιά υλοποίησης του αντιπλημμυρικού σχεδίου της Περιφέρειας Θεσσαλίας που διαμόρφωσε σε συνεργασία με τα συναρμόδια Υπουργεία και την ολλανδική εταιρεία «HVA»». Θυμίζω ότι ο ίδιος πριν από λίγους μήνες έλεγε ότι το μοντέλο των Ολλανδών προτρέπει και μετατρέπει τον μικρό παραγωγό σε υπάλληλο. Μια χαρά τα βρήκαν τώρα. Η σύγκλιση αυτή τελικά δεν είναι τίποτα άλλο παρά η λογική κατάληξη αλλά και η εξειδίκευση στην περιοχή της Θεσσαλίας της στρατηγικής σύμπλευσης της Νέας Δημοκρατίας, του ΠΑΣΟΚ και του ΣΥΡΙΖΑ -όταν βγαίνουν από τη μέση οι φιοριτούρες- την οποία αποκαλύπτει το ΚΚΕ.

Απέναντι, λοιπόν -και κλείνω με αυτό- στον αντιλαϊκό σχεδιασμό της Κυβέρνησης ο λαός έχει αποκούμπι, έχει το ΚΚΕ. Η πολιτική πρόταση που θέτουμε στον λαό μέσα στους αγώνες, για τις διεκδικήσεις των εργαζόμενων, επαγγελματιών, βιοπαλαιστών, αγροτών, φοιτητών, μαθητών, στους οποίους πρωτοστατούν οι κομμουνιστές σε κάθε χώρο, μια τέτοια εργατική λαϊκή αντιπολίτευση είναι απαραίτητο να δυναμώσει σήμερα ανοίγοντας τον δρόμο της σύγκρουσης και της ανατροπής για τον σοσιαλισμό.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Αλέξανδρος Αυλωνίτης, Βουλευτής του ΣΥΡΙΖΑ - Προοδευτική Συμμαχία.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Ευχαριστώ, κυρία Πρόεδρε.

Λείπει ο κ. Σπανάκης. Ο κ. Σπανάκης στην τοποθέτησή του μας μάλωσε. Είχαμε αρχίσει να τρομάζουμε με τον τρόπο που μας μιλούσε, επιβάλλοντας σε εμάς να ψηφίσουμε το νομοσχέδιο.

**ΑΘΑΝΑΣΙΟΣ ΔΑΒΑΚΗΣ:** Είναι το στυλ του.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Ναι, το ξέρω. Το σχολιάζω χαμογελώντας φυσικά.

Επιτρέψτε μου, πριν την παράθεση κάποιων στοιχείων για το νομοσχέδιο και κάποιων επιχειρημάτων, να κάνω δύο-τρεις επισημάνσεις και το κάνω πάντοτε, γιατί νομίζω ότι ο Βουλευτής, αν μιλάει μόνο για το νομοσχέδιο, ποτέ δεν θα μιλήσει για την επικαιρότητα.

Μου έκανε πολύ μεγάλη εντύπωση, θετική εντύπωση ότι μέσα σε ελάχιστο χρόνο έχουν κοπεί όλα τα εισιτήρια για την εκδήλωση που κάνει ο σύλλογος των συγγενών του εγκλήματος των Τεμπών στο Καλλιμάρμαρο. Μου έκανε εντύπωση να σας πω γιατί. Μας δίνει την εικόνα ότι ο λαός της Ελλάδας δεν έχει ξεχάσει το μεγάλο έγκλημα των Τεμπών. Το έχει ουσιαστικά μέσα του. Έχει γίνει ζωντανή συνείδηση και έχει γίνει ζωντανή συνείδηση σε όλους μας, πόσο μάλλον σε εμένα που ήμουν μέλος της εξεταστικής επιτροπής και δεν κρύβω να σας πω ότι πονέσαμε. Δικηγόρος τόσων ετών πόνεσα και μόνο με τη μελέτη της δικογραφίας.

Θέλω να σας θυμίσω κάτι. Έχει έρθει δικογραφία ειδικά για το μπάζωμα. Εμείς δεν το ξεχνάμε. Το προετοιμάζουμε και θα το δείτε στο αμέσως επόμενο χρονικό διάστημα ότι οι προθέσεις μας είναι το θέμα αυτό να μην ξεχαστεί στην Ολομέλεια της Βουλής, στη Βουλή των Ελλήνων. Έχετε δει ότι κάνουμε ό,τι μπορούμε για το κράτος δικαίου σε αυτόν τον έρμο τόπο που λέγεται Ελλάδα.

Δεύτερη επισήμανση. Είχε υποσχεθεί ο κ. Μητσοτάκης ότι μετά τη Διεθνή Έκθεση θα έρθει στην Κέρκυρα –το λέω μια και είμαι Βουλευτής Κέρκυρας- να μας ανακοινώσει ότι θα προχωρήσει το έργο ύδρευσης της Κέρκυρας, το οποίο έχει ξεκινήσει πλέον των τριάντα ετών. Οι μελέτες τελείωσαν πριν από τριάντα χρόνια, έγινε η διαδικασία της απαλλοτρίωσης. Και τι έγινε; Σταμάτησε η διαδικασία της δημοπρασίας, γιατί λείπουν 60 εκατομμύρια και φέτος η Κέρκυρα πόνεσε -λέω δεύτερη φορά τη λέξη «πόνεσε»- γιατί δεν είχε νερό να εξυπηρετήσει τους κατοίκους αλλά και εκατοντάδες χιλιάδες επισκέπτες. Είχαμε ακυρώσεις. Και ακόμα δεν ήρθε. Το λέω έτσι για να καταλάβετε πώς λειτουργείτε γι’ αυτό το θέμα.

Περιττό να πω ότι σε πολλές περιοχές της Ελλάδας δεν έχει γίνει κανένα έργο. Και μιλώ και για τη δική μου περιοχή. Αν έρθετε εκεί τα πέντε ολόκληρα χρόνια που κυβερνάτε και μου δείξετε -εγώ ήμουν στην αυτοδιοίκηση χρόνια και δήμαρχος- ή μου πείτε ποιο είναι το έργο που έκανε ο κ. Μητσοτάκης και η Κυβέρνησή σας, θα σας παραδεχτώ και θα σας κεράσω σε καλό μέρος.

Τρίτη και τελευταία παρατήρηση. Κυρίες και κύριοι συνάδελφοι που τυγχάνετε αυτήν την περίοδο κατέχοντες και κατέχουσες υπουργικούς θώκους, περιορίστε λίγο την οίηση, την αλαζονεία και τους εξυπνακισμούς. Γιατί το λέω αυτό; Αφ’ ενός μεν δεν προσφέρουν τίποτα, αφ’ ετέρου αποτελούν πρόσφορο έδαφος αντιπαράθεσης σημαντικής.

Γιατί το λέω αυτό και ακούστε το. Μαρινάκης, Κυβερνητικός Εκπρόσωπος. Ακούστε τι σχολιάζει 7-10-2024 και αναφέρεται στις εσωκομματικές εκλογές του ΠΑΣΟΚ: «Επιτέλους, να αποκτήσει η χώρα μια αξιόπιστη εναλλακτική πρόταση με κοστολογημένο πρόγραμμα, για να γίνονται και συγκρίσεις με την Κυβέρνηση». Επέλεξε η Κυβέρνηση ότι αυτοί θα είναι Αντιπολίτευση. Δεν είναι περίεργο; Τι λέτε που χαμογελάτε;

Θα μου πείτε ότι έχουμε εσωτερικά προβλήματα εμείς του ΣΥΡΙΖΑ. Κατ’ αρχάς, δεν σας πέφτει λόγος, γιατί έχετε και εσείς μια σωρεία προβλημάτων και δεν είναι έτσι του πεταμού τα προβλήματα που έχετε. Για καθίστε λίγο στο Εντευκτήριο ή στο καφενείο της Βουλής να δείτε τι γίνεται με τους δικούς σας. Μην πετάξουμε τη στάση των δύο προέδρων σας που δεν πήγαν στη γιορτή των πενήντα ετών.

Τι θέλω να πω; Αν φτάσουμε σε αυτήν τη μεμψιμοιρία και αν ουσιαστικά ειρωνευόμαστε ή χαιρέκακα αισθανόμαστε για προβλήματα εσωτερικά των άλλων κομμάτων, δεν είμαστε για την πολιτική, καλύτερα να πάμε στο σπίτι μας. Υπάρχει ένα κόμμα το οποίο αντιμετωπίζει προβλήματα, όπως και εσείς το 2012-2013, τότε που πήρατε το 17,5%-18%. Τα θυμάστε. Θυμάται και το ΠΑΣΟΚ ότι είχε πάρει περίπου 4%; Μη σας πω ότι, με την κρίση που περνάει το πολιτικό σύστημα, οι αντιθέσεις στο εσωτερικό των κομμάτων μπορεί να λειτουργήσουν και θετικά, να ξεπηδήσει το νέο.

Τελειώνω εδώ με αυτές τις τρεις επισημάνσεις και πηγαίνω στο νομοσχέδιο. Θα σημειώσω δύο-τρία πράγματα.

Άρθρο 38. Μιλάμε για αύξηση των Κεντρικών Αυτοτελών Πόρων. Η ΚΕΔΕ, κύριε Υπουργέ, ζήτησε δύο δόσεις ΚΑΠ. Δίνετε μία και αυτή λειψή με παραπλανητικό τρόπο. Το είπαν και άλλοι συνάδελφοι. Λέτε ότι δίνετε 108 εκατομμύρια ευρώ, αλλά τα 90 εκατομμύρια προορίζονται για ληξιπρόθεσμες υποχρεώσεις προς τρίτους. Απομένουν μόλις 10 εκατομμύρια ευρώ για δήμους και 8 εκατομμύρια ευρώ για τις περιφέρειες της χώρας.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** 270 εκατομμύρια.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Άρα πού καταλήγουμε; Καταλήγουμε στο εξής, ότι ποτέ δεν θα ανασάνουν οι δήμοι. Όταν θα δώσετε 10 εκατομμύρια τώρα με τα τεράστια προβλήματα που έχει ολόκληρη η περιφέρεια και ο Δήμος της Αθήνας, με τα τόσα προβλήματα, με πλημμύρες, με όλα αυτά που έχουν συμβεί, δεν μπορούν να ικανοποιήσουν τις ανάγκες των δημοτών.

Και λέτε ότι «δώσαμε αυτά». Αυτά τα έχουν δανειστεί οι δήμοι γιατί δεν κατάφεραν τα προηγούμενα χρόνια να επιλύσουν προβλήματα των δημοτών τους. Αυτή είναι η κατάσταση. Και μετά περηφανεύεστε βάζοντας ουσιαστικά τα νούμερα μπροστά σας. Αμ δεν είναι έτσι.

**ΓΕΩΡΓΙΟΣ ΚΩΤΣΟΣ:** Έχουν δοθεί πρόσθετα για τις πλημμύρες.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Σας είπα, γνωρίζω καλά.

Και μοιράζετε έτσι ψίχουλα και θα δούμε τι θα κάνουν όλοι αυτοί.

Άρθρο 17, περί ειδικού ένστολου προσωπικού Δημοτικής Αστυνομίας. Σας έπιασε ο πόνος για τους δημοτικούς αστυνομικούς. Θα σας θυμίσω κάτι. Ποιος ήταν εκείνος ο οποίος διέλυσε το Σώμα της Δημοτικής Αστυνομίας; Ρητορικό το ερώτημα και απαντάω αμέσως: Ο κ. Μητσοτάκης, ο οποίος είναι Πρωθυπουργός της Ελλάδας. Ποιος επανέφερε σε λειτουργία τη Δημοτική Αστυνομία; Ρητορικό το ερώτημα. Ο ΣΥΡΙΖΑ - Προοδευτική Συμμαχία.

Και έρχεστε τώρα εσείς. Να πω και τους νόμους; Επειδή όλη μου ζωή είναι μέσα στους νόμους, τους κατήργησε ο κ. Μητσοτάκης με τον ν.4172/2013. Τους επανέφερε με Υπουργό της Διοικητικής Ανασυγκρότησης τον Γιάννη τον Πανούση με τον ν.4325/2015. Στο άρθρο 19 το λέει.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ο Βούτσης ήταν.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ο Βούτσης ήταν; Θα το ελέγξω και θα ζητήσω συγγνώμη.

Μην κάνετε, λοιπόν, τους ευαίσθητους για το Σώμα αυτό που λέγεται Δημοτική Αστυνομία.

Άρθρα 19 και 20 -και τελειώνω, κυρία Πρόεδρε, δώστε μου τη δυνατότητα για ένα λεπτό- περί σύστασης Επιστημονικής Επιτροπής Διαχείρισης και Αντιμετώπισης Κινδύνων και Κρίσεων. Τι σχέση έχει αυτή η επιτροπή και πώς θα λειτουργήσει με τα περιφερειακά κέντρα πολιτικής προστασίας; Τι συμβαίνει με τα κτήρια των περιφερειακών κέντρων για την πολιτική προστασία; Θυμάστε που τα έχει θεσπίσει;

Δεν φτάνει μόνο αυτό. Είχε έρθει ένας διορισμένος, θυμάμαι, στην Κέρκυρα και ψάχναμε πού να βάλουμε αυτήν την υπηρεσία. Εμφανίζεται ο κ. Καββαδάς, ο Βουλευτής της Λευκάδας, και λέει «έχουμε εμείς κτήριο». Και αρχίζουμε να τσακωνόμαστε η Λευκάδα με την Κέρκυρα ποιος θα πάρει το κτήριο. Δεν έγινε, λοιπόν, ούτε επιχειρησιακό κέντρο, δεν έγινε τίποτα και εμφανίζεστε σήμερα να κάνετε αυτό το πράγμα.

Ευτυχώς που ήρθε ο κ. Καββαδάς σήμερα και ο καημένος δαπάνησε τα τρία τέταρτα της ομιλίας του -ακούστε επιτελικό κράτος!- για να σας πείσει ως Κυβέρνηση, επειδή έχει ζημία η κινητή, η πλωτή γέφυρα που συνδέει τη στεριά με τη Λευκάδα, να φτιάξετε αυτό διότι δεν περνάνε πια τα πλοία από κάτω, τα σκάφη. Και χρειάστηκε να δαπανήσει, ενώ θα μπορούσε με ένα τηλέφωνο η επιτελική σας Κυβέρνηση να μην αποκόψει τη Λευκάδα από το συνηθισμένο σημείο πρόσβασης σκαφών προς το λιμάνι της Λευκάδας. Φοβερό επιτελικό κράτος! Ειλικρινά, μου κάνει εντύπωση. Λυπάμαι τον συνάδελφό μου, που είμαστε από τα ιόνια νησιά και οι δύο.

Τέλος, το παρόν νομοσχέδιο περιορίζει τη δυνατότητα των οφειλετών των ΟΤΑ να ρυθμίζουν ευνοϊκά τα χρέη τους, μειώνει πόρους της τοπικής αυτοδιοίκησης περιορίζοντας ακόμα και το τέλος παρεπιδημούντων. Θυμάμαι τότε που μειώθηκε το τέλος…

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, παρακαλώ, γιατί είμαστε στα δέκα λεπτά.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Τελειώνω, κυρία Πρόεδρε. Ήμουν δήμαρχος.

Από 2% ή 3%, δεν θυμάμαι, έγινε μισό και δεν ξέραμε από πού να πληρώσουμε. Έτσι προέκυψαν τα χρέη διαχρονικά. Δεν ξέραμε από πού να πληρώσουμε. Το θυμάστε;

**ΑΘΑΝΑΣΙΟΣ ΔΑΒΑΚΗΣ:** Βεβαίως.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Επειδή, λοιπόν, δαπάνησα πολύ περισσότερο χρόνο απ’ αυτόν που πίστευα…

**ΠΡΟΕΔΡΕΥΟΥΣΑ (Όλγα Γεροβασίλη):** Αντιληπτά τα ζητήματα των Επτανήσων βεβαίως.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** ...θέλω να τονίσω ότι εμείς συμφωνούμε με την άποψη της εισήγησής μας. Θα ψηφίσουμε άρθρα από το συγκεκριμένο νομοσχέδιο, διότι πάντοτε έτσι κάνουμε, αλλά στο σύνολό του το νομοσχέδιο αυτό δεν θα το ψηφίσουμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας. Σας θυμίζω, κύριε Καζαμία, ότι έχετε έξι λεπτά, με την δέουσα ανοχή, όπως γίνεται για όλους, αλλά παρ’ όλα αυτά πολύ συντετμημένη τοποθέτηση, λόγω της τοποθέτησης της Προέδρου.

**ΑΛΕΞΑΝΔΡΟΣ ΚΑΖΑΜΙΑΣ:** Θα ήθελα, κατ’ αρχάς, να διευκρινίσω ότι νωρίτερα το πρωί, όταν συζητήσαμε για την παρεμβολή των δύο Βουλευτών στην διαδικασία, η Πλεύση Ελευθερίας ουδέποτε συναίνεσε, όπως έχει κυκλοφορήσει στα μέσα μαζικής ενημέρωσης, στο να παρεμβάλλονται δύο Βουλευτές στη διαδικασία μεταξύ των Αρχηγών. Αυτό που είπα ξεκάθαρα και βρίσκεται στα Πρακτικά είναι ότι αντίρρηση δεν έχουμε στο να μεσολαβούν δύο Βουλευτές ανάμεσα στις παρεμβάσεις Υπουργών. Αυτό είπα. Δεν αναφερθήκαμε σε πολιτικούς Αρχηγούς. Και μάλιστα, απαντούσα σε μία παρέμβαση που είχε κάνει λίγο πριν ο κ. Καλαφάτης ο οποίος είπε «εγώ βάζω το κομμάτι αυτό, δεν φτάνω στους πολιτικούς Αρχηγούς, ας ξεκινήσουμε με το κομμάτι των Υπουργών» και εγώ απαντούσα σε αυτό το πράγμα. Αυτό για να μην υπάρχουν οποιεσδήποτε παρερμηνείες του ποια είναι η στάση της Πλεύσης Ελευθερίας.

Έρχομαι τώρα στην ομιλία μου.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Κυρίες και κύριοι Βουλευτές, την περασμένη εβδομάδα η Κυβέρνηση υπέβαλε στην Ευρωπαϊκή Ένωση το μεσοπρόθεσμο δημοσιονομικό διαρθρωτικό πρόγραμμα για το ’25-’28, ένα σημαντικό έγγραφο με το οποίο παρουσιάζει το σχέδιό της για τους προϋπολογισμούς των επόμενων τεσσάρων χρόνων. Βεβαίως, αν η Κυβέρνηση της Νέας Δημοκρατίας πράγματι εφαρμόσει όσα προτείνει μέσα σε αυτό το τετραετές οικονομικό πρόγραμμα, είναι πολύ αμφίβολο αν θα παραμείνει στην εξουσία αρκετά χρόνια ούτως ώστε να το υλοποιήσει μέχρι τέλους.

Ωστόσο, η Ευρωπαϊκή Ένωση είναι εκείνη που ζητά από τα είκοσι επτά κράτη-μέλη της, για πρώτη φορά φέτος, να υποβάλουν ένα τετραετές δημοσιονομικό πρόγραμμα στο πλαίσιο των νέων κανόνων του γνωστού Συμφώνου Σταθερότητας και Ανάπτυξης. Έτσι, την περασμένη Παρασκευή η Επιτροπή Οικονομικών Υποθέσεων της Βουλής συζήτησε το τετραετές μεσοπρόθεσμο δημοσιονομικό πρόγραμμα, ένα έγγραφο εκατόν εξήντα σελίδων. Αν και πρόκειται για μία νέα εξέλιξη χωρίς προηγούμενο στην οικονομική ιστορία της χώρας, η απουσία πολλών Βουλευτών από τη συνεδρίαση της Επιτροπής Οικονομικών Υποθέσεων, καθώς και η σχεδόν ανύπαρκτη κάλυψη του μεσοπρόθεσμου προγράμματος από τα μέσα μαζικής ενημέρωσης δείχνουν πως η τεράστια σημασία του για το οικονομικό μέλλον της χώρας δεν έχει γίνει κατανοητή.

Στη διάρκεια της συζήτησης στην Επιτροπή Οικονομικών Υποθέσεων η Πλεύση Ελευθερίας άσκησε συνολική κριτική στην πολιτική της σκληρής και συνεχούς λιτότητας που βρίσκεται στο επίκεντρο του μεσοπρόθεσμου δημοσιονομικού προγράμματος της Κυβέρνησης. Χθες επιπλέον, η Ζωή Κωνσταντοπούλου και εγώ καταθέσαμε δύο επίκαιρες ερωτήσεις στον κ. Χατζηδάκη σχετικά με κεντρικές οικονομικές επιλογές της Κυβέρνησης που διατυπώνονται μέσα στο μεσοπρόθεσμο δημοσιονομικό πρόγραμμα.

Παράλληλα, υπενθυμίζουμε ότι ο κ. Χατζηδάκης ως Υπουργός που παρακολουθείτο από την ΕΥΠ ως στόχος, αν θυμάστε, «5046c» και από το «Predator», αρνείται πεισματικά να απαντήσει σε προγενέστερη επίκαιρη ερώτηση της Ζωής Κωνσταντοπούλου για τις ενέργειες στις οποίες προέβη ή πρόκειται να προβεί προκειμένου να μάθει ο ίδιος -και μαζί του εμείς- ποιοι και γιατί τον παρακολουθούσαν ως πρόσωπο ύποπτο για πράξεις που απειλούν την εθνική ασφάλεια. Αφού εμφανίστηκε την περασμένη εβδομάδα στη Βουλή μετά από απουσία δύο και πλέον μηνών, η Πλεύση Ελευθερίας τον καλεί να έρθει ξανά στη Βουλή και να απαντήσει στις επίκαιρες ερωτήσεις που του υποβάλλει η Πλεύση Ελευθερίας.

Σχετικά τώρα με το μεσοπρόθεσμο δημοσιονομικό πρόγραμμα, παράλληλα με τη σκληρή λιτότητα, κάτι που η Κυβέρνηση πραγματοποιεί με τον υπερδιπλασιασμό των πρωτογενών πλεονασμάτων από το 2022 μέχρι σήμερα, που έχουν φτάσει το 2,4% του ΑΕΠ, η Πλεύση Ελευθερίας άσκησε κριτική σε όλα τα επίπεδα. Επικρίναμε τη χαμηλή αύξηση των δαπανών του προϋπολογισμού που προορίζονται κυρίως για το κοινωνικό κράτος και οι οποίες θα είναι, σύμφωνα με το πρόγραμμα, στο 3,3% του ΑΕΠ ετησίως τη στιγμή που ο πληθωρισμός μαζί με την ανάπτυξη προβλέπεται να αυξάνονται ετησίως τουλάχιστον κατά 4,5% του ΑΕΠ. Αυτό σημαίνει ότι ως ποσοστό του Ακαθάριστου Εθνικού Προϊόντος, δηλαδή του μεγέθους της ελληνικής οικονομίας, οι δαπάνες του προϋπολογισμού που στηρίζουν, μεταξύ άλλων, την υγεία, την παιδεία, το κοινωνικό κράτος, αλλά και τους μισθούς των δημοσίων υπαλλήλων θα συρρικνώνονται κάθε χρόνο κατά 1,2% ως ποσοστό του ΑΕΠ για τα επόμενα τέσσερα χρόνια.

Μία άλλη βασική διαφωνία μας με το πρόγραμμα αυτό αφορά την πολιτική της Κυβέρνησης για το δημόσιο χρέος. Σύμφωνα με το μεσοπρόθεσμο δημοσιονομικό πρόγραμμα, αν η Ελλάδα διατηρήσει πολιτική σκληρής λιτότητας έως το 2038, δηλαδή για άλλα δεκατέσσερα χρόνια, το χρέος θα επανέλθει εκεί που ήταν όταν η χώρα μας χρεοκόπησε και μπήκε στα μνημόνια το 2010. Κατά τη γνώμη μας, το χρέος δεν είναι βιώσιμο και η αποπληρωμή του μέσα από ένα σκληρό πρόγραμμα λιτότητας για τα επόμενα δεκατέσσερα χρόνια και δεν θα το μειώσει σημαντικά ενώ καταδικάζει στο μεταξύ τη χώρα μας, ιδίως τα μεσαία και ασθενέστερα κοινωνικά στρώματα, σε μια μόνιμη οικονομική στασιμότητα που θα οξύνει το πρόβλημα της ακρίβειας και θα παρατείνει τη φτωχοποίησή τους.

Στο σημείο αυτό, κύριε Πρόεδρε, οφείλω να κάνω και κάποια σχόλια για τις τραγικές εξελίξεις στη Μέση Ανατολή όπου συμπληρώθηκε χθες ένα έτος πλέον από το ξέσπασμα των εχθροπραξιών στη Γάζα. Στη διάρκεια αυτού του χρόνου έχασαν τη ζωή τους σαράντα πέντε χιλιάδες άνθρωποι εκ των οποίων σαράντα δύο χιλιάδες είναι Παλαιστίνιοι, δύο χιλιάδες είναι Άραβες του Λιβάνου και χίλιοι διακόσιοι είναι Ισραηλινοί. Αυτός ο ανατριχιαστικός απολογισμός καθιστά τον πόλεμο της Γάζας με την πρόσφατη κλιμάκωσή του στο Λίβανο, τη Συρία, την Υεμένη και τώρα με την εμπλοκή του Ιράν ως τον πιο αιματηρό πόλεμο στην ιστορία της Μέσης Ανατολής από τη σύσταση του κράτους του Ισραήλ το 1948. Την ίδια στιγμή 1,9 εκατομμύρια Παλαιστίνιοι είναι εκτοπισμένοι από τα σπίτια τους, ενώ το 60% των κτηρίων στη Γάζα έχουν ισοπεδωθεί.

Από την αρχή η Πλεύση Ελευθερίας επεσήμανε ότι ο πόλεμος αυτός, του οποίου το 98% των νεκρών είναι Άραβες, όχι μόνο δεν πέτυχε να εξαρθρώσει τη Χαμάς, αλλά αντιθέτως έναν χρόνο μετά βρίσκεται στο κατώφλι μιας νέας και άκρως επικίνδυνης κλιμάκωσης. Δυστυχώς, όμως, τόσο στη διάρκεια της ομιλίας του στον ΟΗΕ όσο και στην προχθεσινή ανάρτησή του ο κ. Μητσοτάκης δήλωσε ξανά ότι «υποστηρίζει το νόμιμο υπερδικαίωμα του Ισραήλ στην αυτοάμυνα» και διακήρυξε ότι «στηρίζει τον λαό του Ισραήλ και το δικαίωμά του να ζει με ασφάλεια».

Η Πλεύση Ελευθερίας έχει κατ’ επανάληψη τονίσει ως κράτος κατακτητής που κατέχει παράνομα τα παλαιστινιακά εδάφη εδώ και δεκαετίες και το οποίο διαπράττει σήμερα γενοκτονία στη Γάζα το κράτος του Ισραήλ δεν έχει νόμιμο δικαίωμα στην αυτοάμυνα. Δικαίωμα στην αυτοάμυνα δεν έχουν ούτε οι κατακτητές ούτε και τα κράτη που διαπράττουν γενοκτονία. Τέτοιο δικαίωμα έχουν μόνο οι κατακτημένοι, στη συγκεκριμένη περίπτωση οι Παλαιστίνιοι, κάτι το οποίο ο κ. Μητσοτάκης ποτέ δεν έχει αναγνωρίσει.

Όπως επισημάναμε την περασμένη Πέμπτη στον κ. Γεραπετρίτη, στη διάρκεια της ενημέρωσης που μας έκανε στη Βουλή, η Κυβέρνηση Μητσοτάκη στη Μέση Ανατολή δεν ακολουθεί πολιτική αρχών, όπως η ίδια ισχυρίζεται, αλλά ακολουθεί μια καταστροφική για τα εθνικά μας συμφέροντα πολιτική συμμαχιών με το Ισραήλ και με τον καταζητούμενο από το Διεθνές Ποινικό Δικαστήριο Μπενιαμίν Νετανιάχου. Η συνενοχή της ελληνικής Κυβέρνησης στη γενοκτονική πολιτική του Νετανιάχου δεν είναι μόνο ηθικά απαράδεκτη, αλλά είναι, όπως τονίσαμε επανειλημμένως, μια ζημιογόνα πολιτική για τα ελληνικά εθνικά συμφέροντα. Αν η Κυβέρνηση Μητσοτάκη δεν εγκαταλείψει αμέσως την πολιτική αυτή, αύριο η Ελλάδα δεν θα μπορεί να επικαλείται το Διεθνές Δίκαιο για να διεκδικήσει τα νόμιμα δικαιώματά της στην Κύπρο και στο Αιγαίο.

Γι’ αυτό η Πλεύση Ελευθερίας υποστηρίζει τη διακοπή των διπλωματικών σχέσεων της χώρας μας με το Ισραήλ, την άμεση κατάπαυση πυρός στη Μέση Ανατολή από όλα τα μέρη και τη συστράτευση με άλλα ευρωπαϊκά κράτη, όπως η Νορβηγία, η Ισπανία και η Ιρλανδία στην αναγνώριση της ανεξαρτησίας ενός κυρίαρχου παλαιστινιακού κράτους.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Καζαμία.

Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία, η κ. Πόπη Τσαπανίδου.

Ορίστε, κυρία Τσαπανίδου, έχετε τον λόγο. Δεν ξέρω αν είναι και η πρώτη σας ομιλία.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Είναι και ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Να ευχηθώ να έχετε πολλές και καλές και εποικοδομητικές.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Κύριε Πρόεδρε, σας ευχαριστώ πολύ και εκτιμώ ιδιαιτέρως το γεγονός ότι με προσφωνήσατε με το μικρό μου όνομα. Θα ήταν πλεονασμός στην παρθενική εμφάνιση.

**ΠΡΟΕΔΡΕΥΩΝ (Αθανάσιος Μπούρας):** Έτσι σας ξέραμε από παλιά που μας καλούσατε σε καμμιά εκπομπή.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Να είστε καλά. Με βοηθάτε να σπάσω και το άγχος της πρώτης φοράς, γιατί πραγματικά είναι και μεγάλη ευθύνη.

**ΠΡΟΕΔΡΕΥΩΝ (Αθανάσιος Μπούρας):** Δεν έχετε άγχος εσείς. Έχετε εμπειρία.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Και άκουγα τον κ. Λοβέρδο να μιλάει για δέος που το αισθάνεται κανείς και την ευθύνη επίσης.

Λοιπόν, για να προλάβω και τον χρόνο, σας άκουσα, κύριε Υπουργέ, πολύ προσεκτικά και στην επιτροπή, αλλά και σήμερα στη συνεδρίαση να αναφέρεστε στη σπουδαιότητα της αναβάθμισης των χερσαίων συνοριακών σταθμών, διότι πραγματικά αποτελούν και τη βιτρίνα της χώρας μας από μια πλευρά της, αλλά και την ασφάλειά της, την πόρτα της. Αποτελούν και ασφάλεια και οικονομία και όλα όσα είπατε πράγματι.

Όμως, σας απασχολεί φαίνεται τόσο το θέμα που το βάλατε μέσα σε ένα νομοσχέδιο από αυτά που συνηθίζετε να φέρνετε και που τα κάλυπτα δημοσιογραφικά τόσο καιρό, σε ένα νομοσχέδιο-«σκούπα». Και αναρωτιέται κανείς: Σκουπίζετε; Κρύβετε και κάτω από το χαλί; Τι ακριβώς κάνετε;

Θα ήθελα να το δούμε, να εστιάσω σε κάποια από τα σημεία του. Να ξεκινήσω, δηλαδή, με τις διατάξεις αυτές του νομοσχεδίου και την ανάθεση της αρμοδιότητας σε ό,τι έχει να κάνει με τους χερσαίους συνοριακούς σταθμούς, τους υφιστάμενους, αλλά και τους μελλοντικούς στις αποκεντρωμένες διοικήσεις.

Και εδώ θα μου επιτρέψετε να θυμίσω σε αυτές τις διοικήσεις που εσείς -τι τις κάνατε;- τις πολιτικοποιήσατε διορίζοντας γραμματείς δικά σας πολιτικά πρόσωπα, τις αποδυναμώσατε διότι δεν αναπληρώσατε ποτέ όλο αυτόν τον κόσμο, τους εργαζόμενους που έφυγαν είτε με την κινητικότητα είτε με σύνταξη.

Γιατί το κάνατε αυτό; Το κάνατε γιατί -νομίζω ότι φαίνεται και το καταλαβαίνουν και πολλοί πια- θέλετε να επεκτείνετε, θέλετε να εγκαθιδρύσετε το κομματικό κράτος σε κάθε μορφή της δημόσιας διοίκησης. Και αυτή τη στιγμή δίνετε μια πολύ σύνθετη, πολυεπίπεδη, μια σπουδαία αρμοδιότητα σε έναν φορέα, ο οποίος είναι εξαιρετικά υποστελεχωμένος με δικές σας ευθύνες, με δικές σας ενέργειες.

Αναρωτιέμαι τι θα συμβεί αν κάποια αποκεντρωμένη διοίκηση δεν τα καταφέρει, για παράδειγμα, η αποκεντρωμένη διοίκηση Ηπείρου δεν τα καταφέρει σε αυτές τις σημαντικές αρμοδιότητες που της δίνετε και δεν μπορεί παράλληλα να γυρίσει στη δημόσια διοίκηση. Τι μέτρα έχετε πάρει για να το αποτρέψετε αυτό, να αποτρέψετε ένα τέτοιο ενδεχόμενο που δεν θα ήταν στη σωστή κατεύθυνση, αλλά θα ήταν καταστροφικό; Εδώ μιλάμε και για την ασφάλεια, εκτός από τους οικονομικούς λόγους που αναφέρατε για τη χώρα μας.

Γιατί το λέω αυτό; Διότι διαβάζουμε μέσα στο νομοσχέδιο για αρμοδιότητες, οι οποίες έχουν δοθεί για να γίνουν μελέτες, να γίνουν προμήθειες, να γίνουν έργα, να γίνουν συντηρήσεις, επέκταση ενδεχομένως για τους συνοριακούς σταθμούς, για αρμοδιότητες σε σχέση με τη συμμόρφωση της χώρας στο κεκτημένο Σένγκεν, την πλήρη εφαρμογή του Ενωσιακού Δικαίου κ.λπ., κ.λπ..

Δεν διαβάζουμε, όμως -και από εκεί εγείρονται οι όποιες ανησυχίες μας- απολύτως τίποτα για την ενίσχυση αυτών των αποκεντρωμένων διοικήσεων. Δεν διαβάζουμε τίποτε για προσλήψεις προσωπικού. Δεν διαβάζουμε τίποτα για εκπαίδευση, για ενίσχυση δηλαδή δεξιοτήτων του υφιστάμενου προσωπικού, προκειμένου να είναι σε θέση να ανταπεξέλθει σε μια τόσο σοβαρή αρμοδιότητα που αναλαμβάνει. Και, βεβαίως, δεν διαβάζουμε τίποτα -το είπαν και πολλοί συνάδελφοι-, τίποτα που να αφορά στην παροχή των απαραίτητων διοικητικών και οικονομικών πόρων στον βαθμό που θα καθιστούσε επαρκές κάτι τέτοιο.

Με λίγα λόγια, επιφορτίζετε την αποκεντρωμένη διοίκηση με ευθύνες, χωρίς όμως να έχετε εξασφαλίσει την ικανότητά της να μπορεί να ανταπεξέλθει σε αυτές τις ευθύνες. Θα έλεγε κανείς ότι πρόκειται για κάτι πρόχειρο. Θα μπορούσε να είναι, δηλαδή, μια μνημειώδης προχειρότητα της Κυβέρνησης στην αντιμετώπιση ενός τόσο σοβαρού θέματος. Θα μπορούσε να το πει κανείς.

Μόνο που εδώ δεν πρόκειται για προχειρότητα. Εδώ δείχνει το πράγμα να είναι κομμάτι ενός σχεδίου, ενός δικού σας σχεδίου απαξίωσης της αυτοδιοίκησης, ενός σχεδίου απαξίωσης της δημόσιας διοίκησης, με ποιον στόχο; Με στόχο την ανάθεση των υπηρεσιών αυτών σε μια μερίδα εκλεκτών, σε δικούς σας ανθρώπους, σε ανθρώπους στους οποίους εσείς θα κάνετε τα χατίρια, θα τους εξυπηρετήσετε, σε φίλους, γνωστούς, δηλαδή, που είναι και το χαρακτηριστικό μπραντ της κυβέρνησης επιτελικού κράτους.

Από την άλλη πλευρά, πρόχειρη και καθόλου -καθόλου, καθόλου- γενναιόδωρη, χωρίς ίχνος ενσυναίσθησης είναι η άλλη αντιμετώπιση, η διάταξη που αφορά στις ρυθμίσεις χρεών προς τους δήμους. Είναι επιλεκτική, είναι προβληματική, αφήνει απ’ έξω πάρα πολλούς. Βάζετε εξήντα δόσεις με κλιμακωτή διαγραφή των προσαυξήσεων. Μάλιστα, ο Υφυπουργός σας μας μάλωνε –αν είναι δυνατόν- λέγοντας: Ποιος δεν συμφωνεί με αυτό το πράγμα; Λέτε στον κόσμο που θα νιώσει μια ελάφρυνση, θα πάρει μια ανάσα, ότι δεν συμφωνείτε με τις εξήντα δόσεις; Με τις εξήντα δόσεις, με προσαυξήσεις κομμένες μόνο για τις ευάλωτες ομάδες, διότι, όλοι οι υπόλοιποι έχουν εξήντα δόσεις και όλες τις προσαυξήσεις, πάνω τους κανονικά.

Ξέρετε, δεν συμφωνούμε με άνω τελεία, διότι στα πολύ δύσκολα χρόνια των μνημονίων, που εσείς μας είχατε βάλει, τότε που η Κυβέρνηση ΣΥΡΙΖΑ προσπαθούσε -και κατάφερε να μας βγάλει από αυτά- καταφέραμε σε πολύ δύσκολες συνθήκες με οικονομική επιτήρηση, με έλεγχο, με τρομακτική πίεση να εφαρμόσουμε εκατό δόσεις για ανάλογα περιστατικά για ανθρώπους που χρωστούσαν και όχι μόνο εκατό δόσεις, αλλά να κόψουμε τις προσαυξήσεις, δίνοντας μια ανάσα σε πάρα πολλούς δικαιούχους αυτής της ρύθμισης.

Αν σκεφτεί κανείς λίγο πιο ανοιχτά, θα δει ότι ίσως ήταν και η τελευταία φορά που υπήρξε μια νομοθέτηση από κυβέρνηση προς όφελος των πολλών και όχι των λίγων, γιατί εσείς και τώρα και την προηγούμενη τετραετία ό,τι ρυθμίσατε, το φέρατε προβληματικά, με βραχυπρόθεσμη στόχευση σε επιμέρους θέματα. Δεν εξυπηρετούσατε τους πολλούς σε κάθε περίπτωση.

Επειδή φαντάζομαι ότι θα πείτε πώς ορίζει κανείς τους ευάλωτους -και είναι πάρα πολύ εύλογο το ερώτημα- υπάρχουν διεθνείς φόρμες που ορίζει κανείς ποιος είναι στο όριο της φτώχειας, ποιος είναι ο φτωχός.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μόνο που εδώ μιλάμε για τα ελληνικά δεδομένα και στα ελληνικά δεδομένα η φτώχεια διευρύνεται, μπαίνει με ταχύτατους ρυθμούς. Δεν το λέω εγώ, το λέει η ΕΛΣΤΑΤ πριν από δέκα ημέρες. Φαντάζομαι την ίδια μελέτη με εμάς, πήρατε και εσείς.

Ξέρετε ότι διευρύνονται τα νοικοκυριά τα οποία αγγίζουν τα όρια της φτώχειας. Διαβάσατε ότι χρειάζονται –πόσα;- 1.628 ευρώ –δεν θυμάμαι ακριβώς το νούμερο, δεν το έχω σημειώσει- για τη διαμονή τους, για τη διατροφή τους και για τις μετακινήσεις τους. Άρα, λοιπόν, όταν εσείς ορίζετε στα 9.600 ευρώ το όριο των ευάλωτων, γιατί αφήνετε απ’ έξω αυτούς που παίρνουν 9.700 ευρώ, ή 10.000 ευρώ, αυτούς που έχουν εισόδημα αυτού του ύψους; Αυτοί οι άνθρωποι δεν είναι ευάλωτοι, κατά την άποψή σας;

Εκεί, κύριε Σπανάκη, είναι η διαφωνία μας. Θέλουμε να δείτε όσο το δυνατόν περισσότερους και νομίζω ότι έχετε τη δυνατότητα ακόμη και αυτή τη στιγμή να κάνετε μία αλλαγή -πώς κάνατε με τη Δημοτική Αστυνομία;- να το διευρύνετε. Μιλάμε για νοικοκυριά που ακόμη και από κλήσεις ή οτιδήποτε άλλο αναφέρατε εσείς ζορίζονται για να τα βγάλουν πέρα στην καθημερινότητά τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έχω σημειώσει πολλά ακόμα για να σας πω, αλλά θα σεβαστώ τον χρόνο.

Σας ευχαριστώ πολύ, θα έχουμε τη δυνατότητα να τα πούμε ξανά πολλές φορές.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ για τη συνέπεια στον χρόνο, γιατί είναι και η ώρα περασμένη και αυτό είναι πολύ θετικό.

Και να καλέσω στο Βήμα τον Βουλευτή της Νέας Δημοκρατίας, τον κ. Σπυρίδωνα Κυριάκη, που πιστεύω να είναι και αυτός συνεπής στον χρόνο του.

**ΣΠΥΡΙΔΩΝ ΚΥΡΙΑΚΗΣ:** Κύριε Πρόεδρε, κυρίες και κύριοι Υπουργοί, κυρίες και κύριοι συνάδελφοι, αρχικά θα ήθελα να ευχηθώ σε όλους να έχουμε μια γόνιμη και παραγωγική κοινοβουλευτική χρονιά. Βρισκόμαστε αισίως στην «Κ2» Κοινοβουλευτική Σύνοδο και δεν μπορώ παρά να κάνω τον παραλληλισμό, διότι διεθνώς με τον όρο «Κ2» αναφέρεται η δεύτερη υψηλότερη κορυφή του κόσμου μετά το όρος Έβερεστ, η οποία ταυτόχρονα είναι και η πιο δυσπρόσιτη, αλλά και η πιο επικίνδυνη. Ελπίζω, λοιπόν, το δικό μας κοινοβουλευτικό και πολιτικό βουνό που συλλογικά έχουμε να ανεβούμε σε αυτή την κοινοβουλευτική περίοδο να είναι πιο ευκολοπρόσιτο και σε κάθε περίπτωση να έχει λιγότερους κινδύνους.

Συζητάμε σήμερα ένα νομοσχέδιο του Υπουργείου Εσωτερικών, ένα πραγματικά καλό νομοσχέδιο του Υπουργείου Εσωτερικών και το αναφέρω ως καλό, γιατί αφ’ ενός λύνει προβλήματα, αλλά ταυτόχρονα έχει και μια σειρά από σημαντικές διατάξεις υπέρ των Ελλήνων πολιτών.

Θα ξεκινήσω λίγο ανάποδα και θα αναφερθώ στη μείωση του τέλους για τους ιδιοκτήτες ζώων συντροφιάς, οι οποίοι δεν θέλουν να στειρώσουν τα ζώα τους και οφείλουν να δηλώσουν το DNA τους. Είναι μία διαδικασία η οποία μέχρι σήμερα κόστιζε 160 ευρώ, πλέον με το νομοθέτημα αυτό θα κοστίζει μάξιμουμ 120 ευρώ, ενώ για όσους διαθέτουν κυνηγητικά ζώα, κυνηγητικά σκυλιά, πλέον θα κοστίζει μάξιμουμ 90 ευρώ. Καταλαβαίνουμε πως είναι μια σημαντική ελάφρυνση, η οποία αφορά εκατοντάδες χιλιάδες συμπολίτες μας.

Ταυτόχρονα, με μια σειρά από άρθρα δίνονται λύσεις σε ζητήματα, όπως για παράδειγμα στις διαζευγμένες οικογένειες για τη δήλωση των τέκνων τους στην οικογενειακή μερίδα, για τους ομογενείς μας από την Ουκρανία στην προσπάθεια να πάρουν την ελληνική υπηκοότητα, για όσους έχουν έρθει τα τελευταία δύο χρόνια του πολέμου στην Ελλάδα. Όμως, ταυτόχρονα δίνονται λύσεις στους Έλληνες πολίτες οι οποίοι θέλουν να έχουν πρόσβαση στα δημόσια έγγραφα μέσω της πλήρους ενσωμάτωσης της Συμφωνίας του Τρόμσο, έτσι ώστε να υπάρχει διεύρυνση των κρατικών υπηρεσιών οι οποίες θα υπάγονται στη λογοδοσία της τήρησης των εγγράφων και της δυνατότητας των πολιτών να έχουν πρόσβαση στα έγγραφα αυτά, η οποία πλέον γίνεται με μια απλή ηλεκτρονική αίτηση και ακόμα και ανώνυμα. Καταλαβαίνουμε πως αυτό ενισχύει το κράτος δικαίου στη χώρα μας.

Το μεγαλύτερο, όμως, κομμάτι του νομοσχεδίου έχει να κάνει με την Τοπική Αυτοδιοίκηση Α΄ και Β΄ βαθμού.

Επιτρέψτε μου να σταθώ στη ρύθμιση με την οποία μπορούν όλοι οι δημότες, όλοι οι Έλληνες πολίτες, οι οποίοι έχουν ληξιπρόθεσμα χρέη προς τους ΟΤΑ να τα ρυθμίσουν σε εξήντα δόσεις, μια πραγματικά σημαντική νομοθέτηση, διότι το αποτέλεσμά της είναι διττό, αφ’ ενός οι Έλληνες πολίτες μπορούν με αυτό τον τρόπο να ρυθμίζουν τα χρέη και να έχουν άμεσα μια δημοτική ενημερότητα, αλλά ταυτόχρονα αυξάνεται και η εισπραξιμότητα από την πλευρά των δήμων και των ΔΕΥΑ στα ληξιπρόθεσμα χρέη, τα οποία, δυστυχώς, ανέρχονται σε περισσότερα από 3 δισεκατομμύρια ευρώ.

Άλλες σημαντικές διατάξεις έχουν να κάνουν με την αύξηση του φόρου παρεπιδημούντων κατά περιπτώσεις και σε διαφορετικές περιοχές εντός του ίδιου του δήμου, αλλά και γενικότερα για τους δήμους λύνονται μια σειρά από προβλήματα, όπως για παράδειγμα αυτά με τις αδειοδοτήσεις παιδικών σταθμών.

Για εμένα, το πλέον σημαντικό κομμάτι του νομοσχεδίου έχει να κάνει με την αύξηση των ΚΑΠ, οι οποίοι για το 2025 ανέρχονται στο ποσό των 53 εκατομμυρίων ευρώ και για το 2024, για τη χρονιά που ήδη διανύουμε, ανέρχονται στα 108 εκατομμύρια ευρώ. Από αυτά, τα 90 εκατομμύρια θα διατεθούν για τις ληξιπρόθεσμες οφειλές των δήμων. Υπάρχουν πολλοί δήμοι αυτή τη στιγμή στην Ελλάδα οι οποίοι στενάζουν υπό το βάρος των ληξιπρόθεσμων οφειλών.

Δυστυχώς, στην ιδιαίτερη πατρίδα μου, στον Νομό της Πρέβεζας, έχουμε μια πρωτιά για την οποία κανένας μας δεν θα πρέπει να είναι υπερήφανος. Όμως, με αυτή τη νομοθετική πρωτοβουλία θα ευεργετηθούμε και οι τρεις δήμοι του Νομού της Πρέβεζας και ο Δήμος Πρεβέζης και ο Δήμος Ζηρού και ο Δήμος Πάργας.

Υπό αυτό το πρίσμα θα ήθελα να σας συγχαρώ, κύριε Υπουργέ, για τη νομοθετική σας αυτή πρωτοβουλία, να σας συγχαρώ εκ μέρους των δημοτών του Νομού της Πρέβεζας.

Όμως, κύριε Υπουργέ και κυρίες και κύριοι συνάδελφοι, στο σημείο αυτό θα πρέπει να τονίσω πως κάποια στιγμή θα πρέπει να ανοίξουμε μια πιο σφαιρική συζήτηση για τον τομέα της τοπικής αυτοδιοίκησης και να δούμε για ποιον λόγο κάποιοι δήμοι συνεχίζουν να παράγουν χρέη, περιμένοντας κάθε τρία, τέσσερα, ή πέντε χρόνια το κράτος ως «Από Μηχανής Θεός» να πάει και να εξοφλήσει τα χρέη αυτά, διότι με τα χρήματα αυτά θα μπορούσαμε να κάνουμε έργα υποδομής, θα μπορούσαμε να αναπτύξουμε χώρους πρασίνου, θα μπορούσαμε να βελτιώσουμε την καθημερινότητα των πολιτών και δυστυχώς, αυτά πηγαίνουν στη μαύρη τρύπα των χρεών.

Και στο σημείο αυτό θα πρέπει κάποια στιγμή να εμφανίσουμε τον ελέφαντα που επί δεκαετίες ολόκληρες κρύβουμε μέσα στο δωμάτιο και να δούμε πώς ασκείται η διοίκηση στους ΟΤΑ και κυρίως πώς ασκείται η οικονομική διοίκηση στους ΟΤΑ. Γιατί κανένας από όλους εμάς εδώ σήμερα δεν θα ήθελε να είχε στη δουλειά του έναν άνθρωπο ο οποίος επί σειρά ετών παίρνει προϋπολογισμούς και αντί να τους εκτελεί, δημιουργεί χρέη. Και όμως, τα στελέχη της τοπικής αυτοδιοίκησης είναι επί σειρά ετών στο απυρόβλητο.

Και κατανοώ πως εμείς ως Κυβέρνηση θα πρέπει να νομοθετήσουμε έτσι ώστε να υπάρχουν περισσότερες ευθύνες από τα στελέχη των ΟΤΑ, αλλά να υπάρχει και περισσότερη λογοδοσία. Ίσως δεν θα πρέπει η υπέρβαση του προϋπολογισμού να οδηγεί σε ποινικές ευθύνες. Θα πρέπει, όμως, σε κάθε περίπτωση να οδηγεί σε διοικητικές και πολιτικές ευθύνες, με το δικαίωμα της αργίας και της παύσης των μελών -των εκλεγμένων μελών- των δήμων και των περιφερειών οι οποίοι κάνουν υπέρβαση προϋπολογισμών. Και κατανοώ ότι πολλές από αυτές τις οφειλές έρχονται από προηγούμενα χρόνια, από προηγούμενες διοικήσεις και από δικαστικές αποφάσεις.

Για αυτόν τον λόγο, στο νέο παρατηρητήριο που συστήνεται για την τοπική αυτοδιοίκηση είναι κρίσιμο να υπάρχει μια πλατφόρμα όπου κάθε δημότης θα μπορεί να μπει και να δει στον δικό του, στον οικείο δήμο, πόσα είναι τα χρέη, σε ποιον οφείλονται αυτά τα χρέη και ποια περίοδο έχουν δημιουργηθεί τα χρέη αυτά, κύριε Υπουργέ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όπως καταλαβαίνετε, θα χρειαστώ μισό λεπτό ακόμα.

Είμαι υπέρ μίας σημαντικής μεταρρύθμισης στον χώρο της τοπικής αυτοδιοίκησης. Και το λέω αυτό γιατί γνωρίζω ότι δίπλα μου στα κυβερνητικά έδρανα έχω ευήκοα ώτα από ανθρώπους οι οποίοι έχουν μάθει να δίνουν λύσεις, από ανθρώπους οι οποίοι δεν φοβούνται να κάνουν μεταρρυθμίσεις, από μία Κυβέρνηση η οποία έχει αποδείξει ότι μπορεί να κάνει μεταρρυθμίσεις.

Σας καλώ, λοιπόν, για μία σημαντική τομή στην τοπική αυτοδιοίκηση, η οποία σήμερα είναι κατακερματισμένη, με υπηρεσίες υποστελεχωμένες, οι οποίες δεν ανταποκρίνονται στις προσδοκίες των πολιτών. Και εδώ είμαστε εμείς οι Βουλευτές να βάλουμε πλάτη και να υποστηρίξουμε μια τέτοια μεταρρύθμιση, κύριε Υπουργέ, όπως κάνουμε και σήμερα υπερψηφίζοντας αυτό το πολύ καλό νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

Και καλώ στο Βήμα τον Βουλευτή του Κομμουνιστικού Κόμματος Ελλάδας, τον κ. Νικόλαο Έξαρχο.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κύριε Πρόεδρε.

Κύριε Υπουργέ, το νομοσχέδιό σας δεν έρχεται να φέρει κάποια τομή, για την ακρίβεια δεν αγγίζει καν τις αιτίες που δημιουργούν τα τεράστια προβλήματα στην τοπική διοίκηση, όχι μόνο δεν αγγίζει για παράδειγμα τη φοροληστεία σε βάρος του λαού, αλλά τη μεγαλώνει, ρυθμίζοντας τους όρους με τους οποίους θα φτάνει ακόμη και στις πιο ακραία ευάλωτες κοινωνικές ομάδες.

Αντίθετα, ρυθμίζει την υποχρηματοδότηση από την κεντρική εξουσία για να εδραιώνεται ακόμα παραπέρα η υποστελέχωση και οι ιδιωτικοποιήσεις.

Θυμάστε ότι πριν λίγες μέρες έγινε μεγάλη συζήτηση που έπαιξε σε όλα τα κεντρικά μέσα μαζικής ενημέρωσης για τον υπάλληλο που προσέλαβε η Περιφερειακή Αρχή της Νέας Δημοκρατίας στα Γιάννενα για να κλείνει τα παράθυρα της περιφέρειας. Κανένας, όμως, δεν μίλησε για την πολιτική που τόσα χρόνια ανοίγει τόσο πόρτες όσο και παράθυρα στους εργολάβους που μπαίνουν σε όλο και περισσότερες υπηρεσίες αντικαθιστώντας τη μόνιμη και σταθερή δουλειά με τις κάθε μορφής εργασιακές ελαστικές σχέσεις.

Και φυσικά, δεν μπορούμε να ανεχθούμε να συζητάμε για την τοπική διοίκηση και να μη γίνεται κουβέντα για τους δεκάδες χιλιάδες μακροχρόνια συμβασιούχους του ΕΣΠΑ στους παιδικούς σταθμούς, στα ΚΔΑΠ, στις κοινωνικές δομές ούτε βέβαια συμβιβαζόμαστε με τη βάναυση εκμετάλλευση των χιλιάδων συμβασιούχων σχολικών καθαριστριών στις οποίες οι νόμοι σας επιβάλλουν να καθαρίζουν απλήρωτες -επαναλαμβάνω απλήρωτες!- σχολικές αυλές, σκάλες, γυμναστήρια και όποιους άλλους βοηθητικούς χώρους. Φυσικά κουβέντα δεν γίνεται και για τις σχολικές τροχονόμους, τις οποίες έχετε ανασφάλιστες με 173 ευρώ τον μήνα.

Δεν συμβιβαζόμαστε, λοιπόν, με την κανονικότητά σας που θέλει δεκάδες χιλιάδες συμβασιούχους στην καθαριότητα να πηγαίνουν οκτώ μήνες στη δουλειά, στη συνέχεια να καταλήγουν στην ανεργία και σακατεμένοι από τα εργατικά ατυχήματα. Μόνο στον Δήμο Ιωαννιτών, σε έναν από τους τριακόσιους τριάντα δύο δήμους, έχουμε ένα εργατικό ατύχημα τον μήνα, το τελευταίο προχθές το Σάββατο.

Και η Κυβέρνησή σας αντί να στελεχώσει τους δήμους με τεχνικούς ασφαλείας και με γιατρούς εργασίας σαν μόνιμο προσωπικό, δίνει 300 ευρώ για να απαλλαγεί από την απόδοση για γάλα και βέβαια στην πορεία, όπως έκανε παλιότερα και με τα έξοδα κίνησης, θα τα περικόψει, κάτι που είναι βέβαιο.

Τι λένε, λοιπόν, οι δημοτικές αρχές σας; Τέλειωσε το οκτάμηνο, δεν έχουμε προσωπικό, δώστε κι άλλα κομμάτια της καθαριότητας σε ιδιώτες. Όλοι μαζί, λοιπόν, Κυβέρνηση και δήμοι σπρώχνετε στην ολοένα και μεγαλύτερη ιδιωτικοποίηση αντί να προσλάβετε μόνιμο προσωπικό εκπαιδευμένο με πλήρη δικαιώματα. Και βέβαια, οι εργασιακές σχέσεις-λάστιχο, η μερική απασχόληση και η ομηρία δεν είναι φυσικά φαινόμενα, αλλά πολιτική κατεύθυνση και επιλογή όλων διαχρονικά των κυβερνήσεων, όλων όσων ορκίζονται στα ιερά και τα όσια της αγίας Ευρωπαϊκής Ένωσης!

Επίσης, το νομοσχέδιό σας δεν αγγίζει ούτε καν τις σημαντικές πλευρές των λαϊκών αναγκών, όπως είναι, παραδείγματος χάριν, η σχολική στέγη. Στον Δήμο Ιωαννιτών το 50% των κτηρίων των νηπιαγωγείων έχουν κατασκευαστεί πριν το 1985, πριν δηλαδή τον αντισεισμικό κανονισμό, ενώ μόνο το 7% είναι με τον κανονισμό του 2000. Όσον αφορά τώρα τα δημοτικά, υπάρχουν σχολεία τα οποία είναι από την πρώτη δεκαετία του 1900. Δώδεκα σχολεία έχουν κατασκευαστεί πριν το 1959 και μόνο έξι από τα τριάντα εννέα σχολεία της πόλης έχουν χτιστεί με τον τελευταίο κανονισμό.

Τη στιγμή, λοιπόν, που όλα αυτά τα παλιά κτήρια στεγάζουν χιλιάδες παιδιά και χρειάζονται συχνούς ελέγχους και παρεμβάσεις, ο δήμος δεν έχει ούτε καν συντηρητές για τα λεβητοστάσια, εννοείται κανέναν σιδερά, ξυλουργό ή ελαιοχρωματιστή για τις διαλυμένες αίθουσες και τις αυλές των σχολείων.

Καμμία λύση, επίσης, δεν δίνει το νομοσχέδιό σας στα προβλήματα ύδρευσης που υπάρχουν σε όλη τη χώρα. Ακόμα και στα Γιάννενα που οι δύο μεγαλύτερες βιομηχανίες εμφιάλωσης νερού εμφιαλώνουν ασταμάτητα επτά μέρες την εβδομάδα, και εκεί γίνονται συχνές διακοπές ιδιαίτερα το καλοκαίρι σε ολόκληρες γειτονιές, εξαιτίας του απαρχαιωμένου δικτύου που χάνεται το 40% του νερού και βέβαια λόγω των μεγάλων ελλείψεων σε προσωπικό συντήρησης.

Το κράτος σας είναι επιλεκτικά ανίκανο, όταν πρόκειται να ικανοποιήσει ακόμα και τις πιο στοιχειώδεις λαϊκές ανάγκες, όπως είναι το νερό, αλλά είναι ικανότατο για να «μπουκώνει» με αρκετές δεκάδες εκατομμύρια από το Ταμείο Ανάκαμψης, όπως κάνει το τελευταίο διάστημα, τις δύο βιομηχανίες εμφιάλωσης νερού της περιοχής. Και φυσικά, δεν έχετε χρήματα για το δίκτυο της πόλης και για προσλήψεις.

Όσον αφορά τώρα την πολιτική προστασία, δηλαδή για την προστασία της ζωής και της περιουσίας του λαού, δεν γίνεται ούτε καν λόγος στο νομοσχέδιο. Στους οκτώ δήμους των Ιωαννίνων δεν υπάρχει ούτε ένας -ούτε ένας!- υπάλληλος που να απασχολείται στην πολιτική προστασία, Ως τέτοιους βαφτίζουν χειριστές οδοκαθαρισμού, ύδρευσης, οδηγούς απορριμματοφόρων που τρέχουν να σβήνουν φωτιές και να καθαρίζουν ρέματα. Ακόμα κι αν πριν τέσσερις εβδομάδες παρέλυσε η πόλη και καταστράφηκαν λαϊκές περιουσίες από μια έντονη βροχόπτωση, η ζωή συνεχίζεται.

Όσο για τα οικονομικά των δήμων, δεν λύνετε ούτε καν τα προβλήματα που προκύπτουν από την αύξηση της τιμής της ενέργειας, της ενέργειας δηλαδή που γονατίζει τους δήμους, τους οποίους οι πάροχοι χρεώνουν με οικιακά τιμολόγια. Για τους δήμους, λοιπόν, για την κάλυψη βασικών αναγκών του λαού δίνετε χρήματα με το σταγονόμετρο, για να μην κινδυνεύσει η δημοσιονομική σταθερότητα.

Όμως, πώς μπορείτε να μιλάτε για έλλειψη πόρων, όταν δίνετε δισεκατομμύρια για στρατιωτικούς εξοπλισμούς και για τις πολεμικές ανάγκες του ΝΑΤΟ και όταν πληρώνετε μισό εκατομμύριο την ημέρα για να στέλνετε την ελληνική φρεγάτα στις νατοϊκές περιπολίες στην Ερυθρά Θάλασσα; Πώς για τις λαϊκές ανάγκες βλέπετε περιορισμένες δημοσιονομικές δυνατότητες και δεν βλέπετε το νέο ρεκόρ κερδών μετά το περσινό των 10.500.000.000 ευρώ των εισηγμένων επιχειρήσεων στο χρηματιστήριο, τα κέρδη 3,6 δισεκατομμυρίων το πρώτο εξάμηνο των τραπεζών που γδέρνουν τον κοσμάκη και του παίρνουν ακόμα και τα σπίτια και τα 770 εκατομμύρια που έχουν κέρδη το πρώτο εξάμηνο οι όμιλοι της ενέργειας; Και βέβαια, είναι μακρύς ο κατάλογος. Αυτό είναι το κράτος σας: εχθρικό για τον λαό, δισεκατομμύρια ματωμένων πλεονασμάτων από την αισχρή φορολογία, κέρδη και προνόμια για το κεφάλαιο.

Βεβαίως τεράστιες ευθύνες έχουν και οι δημοτικές αρχές της Νέας Δημοκρατίας, του ΣΥΡΙΖΑ και του ΠΑΣΟΚ και οι διάφοροι αντάρτες που αντί να διεκδικήσουν με τον λαό όσα τους οφείλονται, τον τσακίζουν στα ανταποδοτικά τέλη και στα χαράτσια και καλούν την Αστυνομία στις διεκδικήσεις των εργαζομένων, ενώ βέβαια επιβάλλουν ακόμα και πρόστιμα με γελοία επιχειρήματα, όπως έγινε πριν λίγες μέρες από τον Δήμο Ιωαννιτών στο εργατικό κέντρο. Τόσα, λοιπόν, χρήματα έχουμε, τόσα κάνουμε, όπως λένε οι δήμοι. Αυτή είναι η λογική τους, οι δήμοι σας! Στέλνουν και καμμιά επιστολή πού και πού στο Υπουργείο σαν κι αυτές που στέλνει ο Πρωθυπουργός στη φον ντερ Λάιεν για να λύσει το πρόβλημα της ακρίβειας και πάμε παρακάτω. Αυτή είναι η κατάσταση!

Και βεβαίως γι’ αυτό σας χαλάνε τη σούπα οι εκλεγμένοι κομμουνιστές δήμαρχοι που παλεύουν μαζί με τους δημότες τους, διεκδικούν αγωνιστικά και μπαίνουν μπροστά αποτρέποντας πλειστηριασμούς λαϊκών σπιτιών, διεκδικώντας ελεύθερους χώρους για τους δημότες, για σχολεία, για παιδικές χαρές και για έργα υποδομής για τον λαό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε αυτόν, λοιπόν, τον δρόμο εμείς καλούμε τον λαό, καλούμε τους εργαζομένους ενάντια στην Κυβέρνηση, ενάντια στις δημοτικές αρχές οργανωμένα με τα συνδικάτα, τους άλλους φορείς, τους αυτοαπασχολούμενους, τους αγρότες, τη νεολαία, τους συλλόγους, τις γειτονιές, ώστε να δυναμώσουμε ακόμη περισσότερο την πραγματική εργατική λαϊκή αντιπολίτευση απέναντι στην εχθρική κυρίαρχη για τον λαό πολιτική.

Αυτά τα χαρακτηριστικά δίνουμε και στη μεγάλη απεργία που έχουμε μπροστά μας στις 20 Νοεμβρίου. Με μαζικότητα και μαχητικότητα θα δώσουμε την απάντηση σε όλα αυτά τα αντιλαϊκά, αντεργατικά σχέδια του κεφαλαίου και της Κυβέρνησης, με τα οποία συμφωνούν στην ουσία και τα υπόλοιπα κόμματα. Θα δώσουμε τη μάχη για συλλογικές συμβάσεις με γενναίες αυξήσεις, για επτάωρο πενθήμερο και τριανταπεντάωρο και όχι για δουλειά έξι, επτά ημερών την βδομάδα με δεκάωρα και δεκατριάωρα. Θα δώσουμε τη μάχη για μέτρα ενάντια στην ακρίβεια και για να απεμπλακεί η χώρα μας από τους αμερικανονατοϊκούς σχεδιασμούς και το μακελειό του παλαιστινιακού και του λιβανέζικου λαού από το κράτος-δολοφόνο του Ισραήλ και τους συμμάχους του.

Κλείνοντας, κύριε Πρόεδρε -και ευχαριστώ για την ανοχή- θα ήθελα να πω ότι επειδή πολλοί σήμερα εδώ εκφράσαμε την επιθυμία μας, αρκετοί υποκριτικά, για το σταμάτημα του πολέμου και για τη σφαγή του παλαιστινιακού και λιβανέζικου λαού -μάλιστα, κάποιοι ευχήθηκαν να σταματήσει ο πόλεμος-, θα ήθελα να πω ότι οι ιμπεριαλιστικοί πόλεμοι δεν σταματάνε με ευχές. Έχουν αιτίες και σίγουρα βαθύτερες αιτίες ακόμα και από αυτήν που επικαλέστηκε ο Πρόεδρος της Κοινοβουλευτικής Ομάδας της Νέας Αριστεράς, ο κ. Χαρίτσης, ότι δηλαδή γενικεύεται ο πόλεμος στη Μέση Ανατολή για το προσωπικό μέλλον του Νετανιάχου. Αν μη τι άλλο, αυτή η άποψη σκόπιμα κρύβει τις πραγματικές αιτίες.

Το χρέος, λοιπόν, καθενός που τάσσεται κατά του πολέμου δεν εξαντλείται στις ευχές. Σήμερα απαιτείται η απεμπλοκή της χώρας μας που είναι μπλεγμένη σε αυτόν τον πόλεμο, το κλείσιμο όλων των αμερικανονατοϊκών βάσεων που φροντίσατε όλοι σας και να επεκταθούν και να εκσυγχρονιστούν και που σήμερα παίζουν ρόλο στον πόλεμο, ιδιαίτερα η βάση της Σούδας. Επίσης, απαιτείται να διακοπεί κάθε πολιτική, οικονομική και στρατιωτική σχέση με το κράτος-δολοφόνο του Ισραήλ και να εφαρμοστεί η ομόφωνη απόφαση της ελληνικής Βουλής του 2015 για αναγνώριση ανεξάρτητου παλαιστινιακού κράτους στα όρια του 1967. Και αυτά είναι για τώρα και όχι λόγια. Θα πρέπει, λοιπόν, να αφήσετε τις ευχές για τους παπάδες -για να μην τους παίρνουμε και το ψωμί!- και να αναλάβετε τις ευθύνες σας που είναι πολλές!

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ, κύριε Έξαρχε, αν και παραβιάσατε κατά πολύ τον χρόνο.

Τον λόγο έχει τώρα ο Βουλευτής της Νέας Δημοκρατίας κ. Αθανάσιος Δαβάκης.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, παλιά, όταν ήμουν νέος Βουλευτής και φεύγαμε από το θέμα, το Προεδρείο έλεγε το κλασικό «Επανέλθετε στο θέμα, κύριε συνάδελφε» ή «Ξεφύγαμε από το θέμα, κύριε συνάδελφε». Τώρα έχουμε διευρύνει λίγο την κατάσταση και αντιλαμβάνεστε ότι όλα αυτά δημιουργούν μία νέα ατμόσφαιρα στο ελληνικό Κοινοβούλιο. Καλό είναι και αυτό, γιατί έχουμε μια σφαιρική αντίληψη και ένας συνάδελφος ο οποίος θέλει να μιλήσει –δεν απευθύνομαι μόνο σε σας- βάζει και διάφορα θέματα, από την Παλαιστίνη μέχρι τα εσωκομματικά ζητήματα, κ.λπ. και δημιουργεί μια καλύτερη εικόνα.

Το νομοσχέδιο που συζητάμε είναι χρήσιμο, λειτουργικό και πιστεύω εκσυγχρονιστικό, όχι με την έννοια που είπε ο καλός συνάδελφος κ. Κυριάκης να κάνουμε μια σφαιρική συζήτηση όλοι σε αυτήν την Αίθουσα για την τοπική αυτοδιοίκηση του μέλλοντος γιατί υπάρχουν θέματα για τα οποία πρέπει να συζητήσουμε και τα οποία πρέπει να αλλάξουμε και να εξυγιάνουμε σε όλους τους βαθμούς της αυτοδιοίκησης, αλλά γιατί παρ’ ότι ερανιστικό, δίνει λύσεις –γι’ αυτό φαίνεται ότι ψηφίζουν πολλά άρθρα πολλές πτέρυγες της Ολομέλειας- και θεωρώ ότι αρμόζει διεστώσες καταστάσεις, οι οποίες τόσο καιρό ήταν σε κατάσταση εκκρεμότητας.

Αυτό το οποίο, όμως, θέλω να πω και μάλιστα παίρνοντας την έκφραση του κυρίου Υπουργού περί μεγάλων χρεών της τοπικής αυτοδιοίκησης –αν δεν κάνω λάθος ανέφερε γύρω στα 3.600.000.000 ευρώ, εκ των οποίων τα 600.000.000 ευρώ αφορούν τις ΔΕΥΑ- είναι ότι πρέπει να υπάρξει μία σημαντική παρέμβαση και μια σημαντική τομή. Πώς θα υπάρξει αυτή η τομή; Έξω από αυτήν την Αίθουσα, αυτοί που καλύτερα από εμάς γνωρίζουν αυτό το καυτό θέμα για την τοπική αυτοδιοίκηση, αλλά και άλλα θέματα της τοπικής αυτοδιοίκησης, είναι οι δήμαρχοι και οι περιφερειάρχες.

Εστιάζω στους δημάρχους, οι οποίοι έχουν και πρέπει να έχουν μια αγαστή συνεργασία με εμάς εδώ μέσα. Μεταφέρω, λοιπόν, τη φωνή δύο δημάρχων του τόπου μου, της Λακωνίας, παλαιμάχων και κατ’ επανάληψη εκλεγμένων, με μετρήσιμα αποτελέσματα έργων στον τόπο τους και με μια εμπειρία την οποία κανένας δεν την έχει περισσότερο από αυτούς σε αυτήν την Αίθουσα, τους νομοθετούντες και τους κυβερνώντες.

Ο Δήμαρχος Μονεμβασίας, σχετικά με τη ρύθμιση των οφειλών των ΟΤΑ, προτείνει, κύριε Υπουργέ, αύξηση των δόσεων. Άκουσα το σκεπτικό σας. Πιστεύω, όμως, ότι πρέπει να το δείτε. Μιλάμε για μία αύξηση η οποία έχει συμβεί στο παρελθόν και υπήρξε ανάλογη ρύθμιση σε εκατό δόσεις. Είχε εξαιρετικά αποτελέσματα. Συνέχεια οι δημότες παίρνουν στους δήμους και ζητούν –υπάρχει σωρεία αιτημάτων- ευνοϊκότερη ρύθμιση των οφειλών, τις οποίες ρυθμίζουμε εμείς με εξήντα δόσεις και κοινός τόπος όλων αυτών είναι η αύξηση του αριθμού των δόσεων.

Πρέπει να το προχωρήσετε. Σέβομαι την άποψή σας. Πιστεύω, όμως, ότι πρέπει να ακούσουμε και αυτούς, οι οποίοι έχουν τον πρώτο λόγο σε αυτήν την υπόθεση.

Στη ρύθμιση των εξήντα δόσεων, η μείωση των προσαυξήσεων να αφορά σε όλους τους δημότες επίσης και όχι μόνο στους ευάλωτους.

Καταθέτω το έγγραφο του Δημάρχου Μονεμβασίας προς εσάς, με ημερομηνία 28 Φεβρουαρίου.

(Στο σημείο αυτό ο Βουλευτής κ. Αθανάσιος Δαβάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί τους ευάλωτους μόνο; Συμφωνώ, έχουν προτεραιότητα οι ευάλωτοι. Ούτως η άλλως, τον Μάρτιο του 2025, θα ισχύει η αποσβεστική προθεσμία της πενταετίας, εκτός αν οι δήμοι έχουν προβεί σε κατάσχεση της περιουσίας των οφειλετών. Νομίζω ότι πρέπει να αφαιρεθούν οι προσαυξήσεις και να πάνε όλοι να πληρώσουν. Αυτό είναι στο άρθρο 25.

Θα αναφερθώ στο άρθρο 30, σχετικά με τα τέλη παρεπιδημούντων. Πράγματι ειπώθηκε προηγουμένως –δεν θυμάμαι από ποιον συνάδελφο- ότι παλιά ήταν 2%. Τώρα υπάρχει μία διακύμανση από το 0,5% έως το 75% και θα το καθορίζει ο δήμος.

Εδώ υπάρχει ένα τεράστιο πρόβλημα, κύριε Υπουργέ. Πρώτον, ο δήμος δεν ενημερώνεται ποιες επιχειρήσεις υποβάλλουν δήλωση απόδοσης. Δεν γνωρίζει ποιες επιχειρήσεις απέδωσαν το τέλος. Δεν γνωρίζει από τα ποσά που αποδίδονται, τι αφορά στο τέλος παρεπιδημούντων και τι αφορά στο τέλος των ακαθαρίστων και δεν γνωρίζει πότε θα αποδοθούν τα ποσά που υποβλήθηκαν.

Πρέπει να γίνει το σύστημα πιο διαφανές. Η ΑΑΔΕ, όπως ξέρουμε, παρακρατά το 20% και το 80% το παίρνουν πίσω οι δήμοι.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** (Δεν ακούστηκε)

**ΑΘΑΝΑΣΙΟΣ ΔΑΒΑΚΗΣ:** Δεκτό.

Εγώ πιστεύω ότι οι λογιστές υποβάλλουν απευθείας. Ό,τι υποβάλλουν οι λογιστές στην ΑΑΔΕ, αυτό είναι. Πρέπει να το δείτε. Συμφωνώ με το αρχικό σκεπτικό ότι πρέπει όλα αυτά τα έξοδα των δήμων, ειδικά των τουριστικών δήμων όπως είναι οι δικοί μου δήμοι, να έχουν την ισχυρή ενίσχυση των τελών παρεπιδημούντων, αλλά πρέπει να γίνει πιο λειτουργικό, πιο διαφανές το σύστημα –και αυτό είναι πάλι θέμα της συζήτησης που πρότεινε ο κύριος συνάδελφος- και ο δήμος να παρακολουθεί τι γίνεται. Δεν ξέρει ποια επιχείρηση πληρώνει και ποια δεν πληρώνει και ποιος τρόπος είσπραξης υπάρχει γι’ αυτόν που δεν πληρώνει στα τέλη παρεπιδημούντων.

Επανέρχομαι στις οφειλές. Έχουμε 600 εκατομμύρια στη ΔΕΥΑ, μία τεράστια μαύρη τρύπα. Ο Δήμαρχος Ανατολικής Μάνης, ο κ. Ανδρεάκος, καθώς το ετήσιο ενεργειακό κόστος ανέρχεται πλέον από τις 200.000 ευρώ που ήταν για την ύδρευση του δήμου του, στις 800.000 ευρώ, προτείνει από τη στιγμή που το νερό –θα καταθέσω και αυτό το έγγραφο- αποτελεί βασικό κοινωνικό αγαθό, η χρέωση της τιμής του ρεύματος να γίνεται με τιμή οικίας και όχι επιχείρησης, οι οφειλές των ΔΕΥΑ προς τη ΔΕΗ τα τελευταία δέκα χρόνια να επαναϋπολογιστούν με χρέωση τιμής οικίας και όχι επιχείρησης.

Είναι τεράστια τα κόστη, τεράστιες οι οφειλές. Η ΔΕΥΑ είναι ένα μέρος του διοικητικού προβλήματος της χώρας, θα έλεγα, με αδιαφάνειες, με λειτουργικά προβλήματα. Έτσι είναι γενικά η διαχείριση των νερών, αλλά τώρα λέμε για τις ΔΕΥΑ. Όλα αυτά συνθέτουν ένα εκρηκτικό μείγμα. Πρέπει να το δείτε με μία διάθεση συνεργασίας και ακοής των δήμων. Όχι ότι δεν το έχετε κάνει. Το κάνετε κατ’ επανάληψη. Έχουμε άριστη συνεργασία, αλλά πιστεύω ότι πρέπει να το δείτε αυτό που λένε οι δήμαρχοι.

Καταθέτω στα Πρακτικά και την επιστολή του κυρίου Δημάρχου Ανατολικής Μάνης.

(Στο σημείο αυτό ο Βουλευτής κ. Αθανάσιος Δαβάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, όσον αφορά τις αποκεντρωμένες, είναι μια άλλη τεράστια συζήτηση, κεφάλαιο της οποίας μπορεί να είναι αυτό που πάλι πρότεινε ο συνάδελφος. Πρέπει να γίνει αυτή η μεταρρύθμιση, κύριε Υπουργέ, στην τοπική αυτοδιοίκηση από τη δική μας παράταξη, μια ριζική, σοβαρή, δημοκρατική μεταρρύθμιση. Όμως, το θέμα των αποκεντρωμένων διοικήσεων, πέραν των τοποθετήσεων στελεχών ότι είναι κομματικά κ.λπ., δεν είναι θέμα κομματικό. Είναι θέμα ανθρώπων οι οποίοι μπορεί να έχουν την εμπιστοσύνη και την ευχέρεια συνεργασίας με το κεντρικό πολιτικό σύστημα, το οποίο εκείνη την ώρα έχει την ευθύνη της διακυβέρνησης της χώρας. Και δεν είναι άμωμοι ευθυνών αυτοί οι οποίοι τα επικαλούνται. Έχουμε κραυγαλέα παραδείγματα. Για παράδειγμα, αναφορικά με τη διαχείριση των νερών, η Διεύθυνση Υδάτων Πελοποννήσου υπάγεται στην αποκέντρωση διοίκηση στην Πάτρα.

Υπάρχουν, λοιπόν, τεράστια προβλήματα. Τα έχουμε συζητήσει και μαζί. Πρέπει όλα αυτά να μπουν επί τάπητος, να ξεκαθαρίσουν τα πράγματα και να μπούμε σε μία νέα πορεία δημιουργίας μιας άλλης προοπτικής και για την τοπική αυτοδιοίκηση, αλλά και για την ελληνική περιφέρεια, η οποία έχει συγκεκριμένα προβλήματα τα οποία πρέπει επιτέλους να επιλυθούν. Και νομίζω ότι έχουμε και τη δυνατότητα και την ευχέρεια και την πολιτική νομιμοποίηση αυτή τη στιγμή να το κάνουμε.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε τον κ. Δαβάκη.

Καλώ στο Βήμα τη Βουλευτή του ΠΑΣΟΚ - Κινήματος Αλλαγής κ. Κατερίνα Σπυριδάκη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, αν ρίξουμε μια ματιά στις περιφέρειές μας, νομίζω πως όλοι εντός και εκτός της Αίθουσας αντιλαμβανόμαστε την κρισιμότητα της κατάστασης. Kαι δυστυχώς σήμερα έρχεται ένα νομοσχέδιο το οποίο δεν απαντά στα πραγματικά προβλήματα και στις ανάγκες της χώρας.

Δεν μπορούμε πια να κρυβόμαστε πίσω από τη ρητορική των εύκολων λύσεων και των προσωρινών μέτρων. Αντί να έχετε ένα σαφές και συγκροτημένο πλαίσιο, φέρνετε ένα συνονθύλευμα διατάξεων που προσπαθεί να καλύψει πολλές διαφορετικές πτυχές της δημόσιας διοίκησης χωρίς καμμία συνοχή. Αγγίζει τα πάντα, αλλά δεν αντιμετωπίζει τίποτα. Είναι ένα χαρακτηριστικό παράδειγμα της αποσπασματικής νομοθέτησης, που δυστυχώς πλέον έχει γίνει κανόνας.

Και το ερώτημα είναι απλό: Τι επιδιώκουμε πραγματικά με τέτοιου είδους νομοθέτηση; Το πιο εξοργιστικό παράδειγμα της νομοθετικής προχειρότητας είναι η κατάσταση στην οποία βρίσκεται η τοπική αυτοδιοίκηση. Η Κυβέρνηση συνεχίζει την πάγια τακτική της, αυτή της αποκέντρωσης αρμοδιοτήτων και ευθυνών και της υπερσυγκέντρωσης των πόρων. Η τοπική αυτοδιοίκηση βρίσκεται σε κρίσιμη κατάσταση υποχρηματοδότησης και υποστελέχωσης. Οι δήμοι και οι περιφέρειες έχουν επιφορτιστεί με ατελείωτες αρμοδιότητες που φτάνουν μέχρι τη διαχείριση της κλιματικής κρίσης, των αντιπλημμυρικών και εγγειοβελτιωτικών έργων και των φυσικών καταστροφών, ενώ η Κυβέρνηση τους αφήνει οικονομικά γυμνούς και έκθετους. Είδαμε άλλωστε το επιτελικό μπάχαλο που έλαβε χώρα με τον νέο κανονισμό πυροπροστασίας, με τη μετατόπιση της κρατικής ευθύνης στον ιδιωτικό τομέα, με ένα ασαφές πλαίσιο, με μια προχειρότητα στον σχεδιασμό και με έλλειψη εγκυκλίων.

Οι δήμοι και οι περιφέρειες, κυρίες και κύριοι της Κυβέρνησης, ζητάνε χρηματοδότηση, ζητάνε προσωπικό, ζητάνε πόρους για να μπορέσουν να αντεπεξέλθουν στις αυξημένες ανάγκες τους και εσείς τους πετάτε ψίχουλα.

Και ρωτώ: Αρκούν οι πόροι της τοπικής αυτοδιοίκησης για να αντεπεξέλθει στις αρμοδιότητες και τις ευθύνες που εσείς τις έχετε αναθέσει;

Ας δούμε ένα παράδειγμα από την Περιφέρεια Κρήτης, όπου εκατοντάδες συμβασιούχοι βιώνουν μια εργασιακή ομηρία. Στην Αντιπεριφέρεια Λασιθίου συνεχίζουν να εργάζονται εξήντα ένας εργαζόμενοι με συμβάσεις ορισμένου χρόνου καλύπτοντας πάγιες και διαρκείς ανάγκες. Αυτοί οι εργαζόμενοι στελεχώνουν κρίσιμους τομείς της πληροφορικής, της κοινωνικής πρόνοιας, της διοίκησης, εργάζονται με εβδομαδιαίο ωράριο σαράντα ωρών και παίρνουν τον μισθό των 630 ευρώ. Παρά την κρίσιμη συνεισφορά τους, δεν δικαιούνται άδειες ούτε δώρα και κάθε χρόνο αντιμετωπίζουν την ανασφάλεια της απόλυσης λόγω του προσωρινού καθεστώτος των συμβάσεών τους. Είναι αδιανόητο να συνεχίζουμε να κρατάμε αυτούς τους ανθρώπους σε κατάσταση διαρκούς εργασιακής επισφάλειας, όταν οι ανάγκες που καλύπτουν είναι μόνιμες, διαρκείς και όταν το αναγνωρίζει και το επιβεβαιώνει το ίδιο το περιφερειακό συμβούλιο. Δυστυχώς όμως είναι ένα μοντέλο το οποίο χρησιμοποιείτε παντού, στην τοπική αυτοδιοίκηση, το ΕΣΥ, τις δομές ψυχικής υγείας, τα σώματα ασφαλείας και σε πολλούς άλλους τομείς.

Κύριε Υπουργέ, αναφορικά με τη χρηματοδότηση, η αύξηση των ΚΑΠ που προβλέπει το νομοσχέδιο, δεν λύνει το πρόβλημα. Είναι σαν να προσπαθούμε να σβήσουμε μια φωτιά με ένα ποτήρι νερό. Οι ανάγκες είναι τεράστιες και η λύση που προτείνετε, είναι τουλάχιστον ανεπαρκής.

Η ΚΕΔΕ, οι δήμοι, οι περιφέρειες φωνάζουν εδώ και χρόνια για ουσιαστική χρηματοδότηση, αλλά ποιος τους ακούει; Βλέπουμε εργολάβους να σταματούν κομβικής σημασίας έργα λόγω έλλειψης χρηματοδότησης, με αποτέλεσμα να καθυστερούν κρίσιμες υποδομές που είναι απαραίτητες για τις τοπικές κοινωνίες και την ανάπτυξή τους. Και η ευθύνη πού αλλού; Στην τοπική αυτοδιοίκηση, στους δήμους και στις περιφέρειες.

Για πόσο πιστεύετε ότι μπορεί να συνεχιστεί αυτή η κατάσταση; Δεν ακούσατε την ΚΕΔΕ; Το 42% των δήμων της Ελλάδας αντιμετωπίζει σοβαρό οικονομικό πρόβλημα και κάποιοι από αυτούς βρίσκονται κοντά στην παύση πληρωμών και στην πτώχευση λόγω της συνεχιζόμενης μείωσης των πόρων και της αύξησης των λειτουργικών δαπανών. Και εσείς τι κάνετε γι’ αυτό; Μπαίνετε στη διαδικασία και μας φέρνετε ένα νομοσχέδιο, το οποίο δίνει ελάχιστα μπροστά στις πραγματικές απαιτήσεις και τις ανάγκες της τοπικής αυτοδιοίκησης.

Κυρίες και κύριοι συνάδελφοι, ένα άλλο θέμα που αξίζει ιδιαίτερη αναφορά είναι η διαχείριση των ζώων συντροφιάς. Το νομοσχέδιο ξαναφέρνει αλλαγές, που όχι μόνο δεν λύνουν προβλήματα, αλλά δημιουργούν περισσότερα. Οι συνεχείς τροποποιήσεις του νόμου και οι παρατάσεις μάς αποδεικνύουν την προχειρότητα με την οποία αντιμετωπίζετε το θέμα, ενώ το Υπουργείο οξύνει την ένταση μεταξύ φιλοζωικών οργανώσεων, κυνηγών και άλλων ομάδων, αντί να δώσει μια δίκαιη λύση.

Τι βλέπουμε όμως στην πράξη; Ολιγωρία, αποκλεισμό φορέων, παρατάσεις και ασυνέπεια. Και ποιος τελικά πληρώνει το τίμημα; Τα αδέσποτα τα οποία συνεχώς αυξάνονται. Είναι αυτή πολιτική για τα ζώα; Είναι αυτός ο σεβασμός που τους αξίζει;

Κυρίες και κύριοι της Κυβέρνησης, φέρνετε μια ρύθμιση για την παράταση της χαμηλής αποζημίωσης των δαπανών κίνησης των αστυνομικών. Τι ακριβώς κάνετε; Τους πληρώνετε με ψίχουλα, 45 ευρώ για τις δαπάνες μετακίνησης, όταν πριν ήταν 105 ευρώ. Είναι λογικό αυτό; Πώς περιμένουμε από τους αστυνομικούς μας να κάνουν σωστά τη δουλειά τους και να αντεπεξέλθουν στις υποχρεώσεις τους όταν δεν τους δίνουμε τα στοιχειώδη μέσα για να καλύψουν τα έξοδά τους;

Το πρόβλημα όμως είναι βαθύτερο, γιατί αυτή η Κυβέρνηση, η Κυβέρνηση του Κυριάκου Μητσοτάκη δεν σέβεται τους εργαζομένους της πρώτης γραμμής γενικά. Το είδαμε στους γιατρούς του ΕΣΥ και στους υγειονομικούς υπαλλήλους. Το βλέπουμε κάθε χρόνο με τους εποχικούς πυροσβέστες και συνεχίζουμε να το βιώνουμε και με τους αστυνομικούς.

Κυρίες και κύριοι συνάδελφοι, πριν κλείσω θα ήθελα να αναφερθώ στο τέλος παρεπιδημούντων, όπως αυτό εισάγεται στο νομοσχέδιο. Ουσιαστικά η Κυβέρνηση πετάει το μπαλάκι της εξεύρεσης πόρων στους δήμους μέσω της δυνατότητας να αυξήσουν το τέλος ακόμα και κατά 50%. Όμως οι τσέπες τους παραμένουν τρύπιες, καθώς το 10% των εσόδων πηγαίνει στην ΑΑΔΕ και στον λογαριασμό αρωγής δήμων, μειώνοντας σημαντικά τα πραγματικά έσοδα που μπορούν να αξιοποιήσουν οι δήμοι για την ανάπτυξή τους.

Επιπλέον αναρωτιέμαι: Ως πότε θα αλλάζετε κάθε τρεις και λίγο το επενδυτικό περιβάλλον; Ως πότε θα αντλείτε έσοδα από τον τουριστικό και ξενοδοχειακό κλάδο με οριζόντιο τρόπο; Η επιβολή νέων τελών επιβαρύνει ακόμα περισσότερες επιχειρήσεις, ιδιαίτερα τις μικρομεσαίες, δημιουργώντας σοβαρά προβλήματα στον ανταγωνισμό. Και το ερώτημα είναι το εξής: Πόσα τέλη και εισπρακτικά μέτρα θα επιβληθούν ακόμη στον τουρισμό; Και τέλος πάντων ποια η ανταποδοτικότητα; Υπάρχει στρατηγικός σχεδιασμός ή κάθε φορά που μας λείπουν χρήματα για κάτι, θα ερχόμαστε στον τουρισμό και θα επιβάλουμε είτε ένα τέλος είτε μια αύξηση σε ένα τέλος; Αντί για αποσπασματικές επιβαρύνσεις, γιατί να μην κατατεθούν τα έσοδα του τέλους ανθεκτικότητας του αδιαφανούς Πράσινου Ταμείου σε ουσιαστικά έργα που θα ενισχύσουν τις τοπικές υποδομές; Αν αυτό δεν είναι ανάπτυξη, τότε τι είναι; Αυτή είναι μια πραγματική επένδυση που οφείλουμε στις τοπικές κοινωνίες και που θα φέρει την πολυπόθητη ανταποδοτικότητα.

Η ισόρροπη τουριστική ανάπτυξη, κυρίες και κύριοι συνάδελφοι, δεν επιτυγχάνεται με μονομερή και δυσανάλογη επιβάρυνση. Αυτή είναι η πραγματικότητα. Και τι έχουμε σήμερα; Ένα νομοσχέδιο γεμάτο αντιφάσεις και κενά, ένα νομοσχέδιο που όχι μόνο δεν αντιμετωπίζει τα προβλήματα της χώρας, αλλά δημιουργεί και άλλα. Η Κυβέρνηση πρέπει να σταματήσει την προχειρότητα και να αναλάβει τις ευθύνες της υπεύθυνα. Οι Έλληνες αξίζουν καλύτερο σχεδιασμό, αξίζουν καλύτερη νομοθέτηση, μα πάνω απ’ όλα αξίζουν σεβασμό και μία ζωή με ασφάλεια, προοπτική και αξιοπρέπεια, την οποία μέχρι τώρα φαίνεται να μην μπορείτε να τους παρέχετε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Σπυριδάκη για την οικονομία του χρόνου.

Τον λόγο τώρα έχει η Βουλευτής της Νέας Δημοκρατίας, η κ. Μαρία - Αλεξάνδρα Κεφάλα.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σήμερα κάνουμε ένα ακόμη βήμα από πλευράς Κυβέρνησης ως προς την οικονομική και θεσμική στήριξη της αυτοδιοίκησης, προκειμένου να δημιουργήσουμε ένα σύγχρονο και αποτελεσματικό κράτος και βέβαια μια σύγχρονη και ισχυρή αυτοδιοίκηση.

Βελτιώνουμε τη λειτουργία των δήμων και των περιφερειών με αναπτυξιακή προοπτική και πάντα την εξυπηρέτηση του πολίτη κεντρικό στόχο και πυρήνα της πολιτικής μας.

Ρυθμίζουμε ζητήματα που αφορούν στη βελτίωση της λειτουργίας των δήμων και των περιφερειών της χώρας, στην αναβάθμιση των χερσαίων συνοριακών σταθμών, βάζοντας για πρώτη φορά ρητούς κανόνες για την οργάνωση, τη λειτουργία και τον εκσυγχρονισμό τους. Η αναβάθμιση των υποδομών των χερσαίων συνοριακών σταθμών έχει σκοπό την ουσιαστική βελτίωση των συνθηκών λειτουργίας τους, αλλά και των παρεχόμενων υπηρεσιών, ώστε να μειωθεί ο χρόνος αναμονής των πολιτών, να ενισχυθεί ο έλεγχος, αλλά και να διευκολυνθούν οι διασυνοριακές μετακινήσεις και το εμπόριο. Αν αναλογιστεί κανείς ότι καθημερινά περνούν από εκεί χιλιάδες πολίτες είτε εισερχόμενοι είτε βγαίνοντας από την Ελλάδα, όπως και τόνοι εμπορευμάτων και διαφόρων προϊόντων τα οποία καταλήγουν στην ελληνική αγορά και πολλά από αυτά στα τραπέζια μας, αν αναφερθούμε σε τρόφιμα, οι συνθήκες λειτουργίας τους δείχνουν να είναι κομβικής σημασίας για την προστασία των εθνικών συμφερόντων και των συμφερόντων της Ευρωπαϊκής Ένωσης, της δημόσιας υγείας και του καταναλωτικού κοινού, μιας και αναφερόμαστε στις αρμόδιες υπηρεσίες διαβατηριακού, τελωνειακού, κτηνιατρικού και φυτοϋγειονομικού ελέγχου.

Ο εκσυγχρονισμός και η αναβάθμιση των υποδομών στους σταθμούς αυτούς για την αποτελεσματική υποστήριξη σύγχρονου τεχνολογικού εξοπλισμού είναι μια αναγκαιότητα και ταυτόχρονα υποχρέωση της χώρας ως μέλος της Σένγκεν, προκειμένου να τους καταστήσουμε λειτουργικούς και σύγχρονους, σύμφωνα με τους σχετικούς ευρωπαϊκούς κανονισμούς.

Ορίζονται λοιπόν οι οικείες αποκεντρωμένες διοικήσεις της χώρας ως αρμόδιες για τα ζητήματα αναβάθμισης, συντήρησης, επέκτασης, λειτουργίας και κατασκευής των σταθμών. Καθορίζονται οι όροι δόμησης τους, η διαδικασία απαλλοτριώσεων ή παραχώρησης εκτάσεων και την κατασκευή τους, τα χρηματοδοτικά εργαλεία για την υλοποίηση των αναγκαίων έργων, καθώς και ζητήματα χωροθέτησης και εύρυθμης λειτουργίας τους, λαμβάνοντας υπ’ όψιν τις απαιτήσεις του συνόλου των υπηρεσιών που στεγάζονται στους σταθμούς.

Το ζητούμενο είναι ξεκάθαρο, να μπορούν οι υπηρεσίες να επιτελούν με αρτιότητα και αξιοπιστία την αποστολή τους, προσαρμοζόμενες στις απαιτήσεις της σύγχρονης εποχής.

Από εκεί και πέρα, με γνώμονα την ουσιαστική αναβάθμιση του τρόπου διοίκησης των τοπικών υποθέσεων και του επιπέδου των παρεχόμενων υπηρεσιών προς το σύνολο των πολιτών, παρεμβαίνουμε και βελτιώνουμε την καθημερινή λειτουργία της οικονομικής και διοικητικής διαχείρισης των ΟΤΑ πρώτου και δευτέρου βαθμού και αναμορφώνουμε το θεσμικό πλαίσιο λειτουργίας τους.

Στέκομαι στο άρθρο 16, βάσει του οποίου διευκολύνονται οι ΟΤΑ κατά την πρόσληψη εποχικού προσωπικού, όταν ακόμα δεν είναι εγκεκριμένος ο προϋπολογισμός για το επόμενο έτος. Για να μην εμποδίζονται οι προσλήψεις εξαιτίας της μη πρόβλεψης πιστώσεων, προβλέπεται βεβαίωση αυτών από το αρμόδιο όργανο και η εγγραφή τους στον προϋπολογισμό για τον επόμενο χρόνο. Γιατί; Για να μπορούν να προσλάβουν το προσωπικό την περίοδο που το χρειάζονται και όχι αρκετό καιρό αργότερα.

Επιπλέον, εισάγεται η δυνατότητα ρύθμισης οφειλών προς τους ΟΤΑ και τα νομικά τους πρόσωπα με καταβολή σε έως και εξήντα δόσεις για οφειλές που βεβαιώθηκαν μέχρι 31 Οκτωβρίου του 2024. Με το βλέμμα στραμμένο στους ευάλωτους οφειλέτες, ειδικά γι’ αυτούς θεσπίζεται απαλλαγή από τις προσαυξήσεις έως και 95%. Τους δίνεται αυτή η ευκαιρία, μια διευκόλυνση δηλαδή ώστε να μπορέσουν να αποπληρώσουν τις οφειλές τους.

Με το άρθρο 31 θεσπίζουμε ένα αναγκαίο και δίκαιο μέτρο. Τριπλασιάζουμε το πρόστιμο για την αυθαίρετη χρήση κοινόχρηστων χώρων και αυστηροποιούμε τις κυρώσεις από τη μη συμμόρφωση των παραβατών, προκειμένου να διευκολυνθεί η απελευθέρωση του δημόσιου χώρου και η απρόσκοπτη διέλευση των πεζών.

Η χρήση του κοινόχρηστου δημόσιου χώρου είναι αναφαίρετο δικαίωμα των πολιτών. Στις περιπτώσεις δε που η αυθαίρετη χρήση αφορά οδεύσεις τυφλών ή ελεύθερης ζώνης σε πεζοδρόμιο, για τα οποία σήμερα προβλέπεται αυστηρότερο πρόστιμο, προχωράμε σε διπλασιασμό σε σχέση με το ισχύον. Σε περίπτωση δε υποτροπής, προβλέπεται κλιμάκωση των κυρώσεων η οποία μπορεί να φτάσει και μέχρι την οριστική αφαίρεση της άδειας λειτουργίας του καταστήματος.

Στην εποχή μας, σε μια περίοδο που οι φυσικές καταστροφές και οι κίνδυνοι από τις κλιματολογικές συνθήκες είναι μεγάλοι, δίνουμε τη δυνατότητα στις περιφέρειες να συστήσουν επιτροπές για τη διαχείριση κινδύνων σε περιφερειακό επίπεδο, με αντικείμενο τη διαμόρφωση και επιστημονική τεκμηρίωση πολιτικών διαχείρισης κινδύνων και κρίσεων, με τη συμμετοχή επιστημόνων και επαγγελματιών με σχετική εξειδίκευση.

Παράλληλα διευκολύνουμε την υλοποίηση έργων μείζονος σημασίας και ειδικής κατάστασης πολιτικής προστασίας των περιφερειών με ταχείες διαδικασίες για την αμεσότερη ολοκλήρωση κρίσιμων παρεμβάσεων που σχετίζονται με την αποκατάσταση καταστροφών ή την εξυπηρέτηση αναγκών υπερτοπικού χαρακτήρα.

Κλείνω με μια παρέμβαση που αφορά τόσο στους δήμους όσο και στις περιφέρειες.

Αυξάνουμε κατά 53 εκατομμύρια ευρώ ετησίως από το 2025 τους ΚΑΠ, τους κεντρικούς αυτοτελείς πόρους, που αποδίδει το κράτος στους δήμους και τις περιφέρειες της χώρας, προκειμένου να υποστηριχθούν στην αντιμετώπιση των αυξημένων λειτουργικών τους δαπανών, μισθολογικών και ενεργειακών.

Ειδικά για το 2024 αυτοί αυξάνονται κατά 108 εκατομμύρια ευρώ, εκ των οποίων τα 90 θα διατεθούν για την εξόφληση εκκρεμών και ληξιπρόθεσμων υποχρεώσεων των δήμων προς τρίτους, προκειμένου να μειωθούν οι οφειλές τους και να βελτιωθεί η οικονομική τους κατάσταση.

Κυρίες και κύριοι συνάδελφοι, καλούμαστε να ψηφίσουμε ένα νομοσχέδιο χρήσιμο και λειτουργικό, που μέσα από μια δέσμη διατάξεων αφ’ ενός, ρυθμίζει, απλοποιεί και επικαιροποιεί μια σειρά θεμάτων που άπτονται της λειτουργίας των ΟΤΑ από τη μια, αλλά και που εκσυγχρονίζει τις πύλες εισόδου της χώρας από την άλλη.

Είναι σαφής η στόχευση του Υπουργείου Εσωτερικών και εμφανής η πολλή δουλειά που έχει γίνει πίσω από κάθε άρθρο. Σας καλώ να το υπερψηφίσετε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Πραγματικά σας ευχαριστώ για την οικονομία του χρόνου τέτοια ώρα που είναι.

Καλώ στο Βήμα τον Ανεξάρτητο Βουλευτή, τον κ. Κωνσταντίνο Φλώρο.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, το παρόν νομοσχέδιο στο πρώτο μέρος του επιφέρει αλλαγές στις περισσότερες διατάξεις που σχετίζονται με την οργάνωση και λειτουργία των χερσαίων συνοριακών σταθμών.

Οι χερσαίοι συνοριακοί σταθμοί αποτελούν αναπόσπαστο κομμάτι της εθνικής ασφάλειας των συνόρων της χώρας μας. Εδώ και πάρα πολλά χρόνια αποτελούνται από πεπαλαιωμένες και εγκαταλελειμμένες υποδομές δίχως να μπορούν να εξυπηρετήσουν τις σύγχρονες ανάγκες που απαιτούνται.

Ο εκσυγχρονισμός που θεσπίζεται με το παρόν νομοσχέδιο ήταν μια αδήριτη ανάγκη που έπρεπε να έχει ολοκληρωθεί εδώ και δεκαετίες, καθώς η συνθήκη Σένγκεν, αλλά και η Ευρωπαϊκή Ένωση επιβάλλει αυτόν τον εκσυγχρονισμό.

Η ανεπαρκής λειτουργία των συνοριακών σταθμών είναι μια από τις αιτίες που λαθραία προϊόντα, εγκληματίες και εγκληματικές οργανώσεις, παράνομοι εισβολείς που λέτε μερικοί –εγώ θα τους λέω λαθρομετανάστες και θα αναλύσω αργότερα το γιατί- εισέρχονται και εξέρχονται από τη χώρα μας, ένα πρόβλημα που εσείς οι ίδιοι παραμελήσατε, ενώ έπρεπε εδώ και χρόνια να έχει επιλυθεί.

Πάμε λίγο τώρα στα γρήγορα στον απαγορευμένο όρο «λαθρομετανάστες», γιατί πρέπει να δούμε τελικά ποιοι κάνουν φθηνή και ρηχή πολιτική. Το λαθραίο ορίζεται ως συνώνυμο του κρυφού, αυτό που περνάει χωρίς να το καταλάβεις. Εμφανίζεται για πρώτη φορά στον Αισχύλο, πάντα κατά το λεξικό, ως λαθραία Άτη. Ο ποιητής χαρακτηρίζει την Άτη λαθραία επειδή χτύπησε το θύμα της χωρίς να την πάρει είδηση κανείς. Στο «Ετυμολογικό Λεξικό» Μπαμπινιώτη η λέξη «λαθρομετανάστης» έχει πολιτογραφηθεί ως ελληνική. Στο έτυμο της λέξης «λαθραίο» εμφανίζεται το ρήμα λανθάνω, υπάρχω χωρίς να γίνω αντιληπτός.

Κοινώς, το επιχείρημα ότι δεν υπάρχουν λαθραίοι άνθρωποι όχι μόνο δεν στέκει, αλλά είναι και παραπλανητικό γιατί εξισώνετε τους πραγματικούς πρόσφυγες με όσους περνούν τα σύνορα κρυφά, χωρίς ταυτότητα, αφού έχουν χάσει το διαβατήριό τους, αλλά φυσικά δεν έχασαν το κινητό τους για να ξαναγεννηθούν εκ του μηδενός, δηλώνοντας ό,τι όνομα θέλουν και όποια χώρα καταγωγής επιθυμούν.

Επιστρέφω ξανά επί του νομοσχεδίου.

Ο πάσχων συνοριακός έλεγχος εξυπηρετεί την εξαγωγή κλεμμένων οχημάτων είτε ακέραιων είτε τεμαχισμένων για να πουληθούν ως ανταλλακτικά, καθώς η Ελλάδα είναι χώρα διέλευσης. Οι παράνομες αυτές μεταφορές πραγματοποιούνται κυρίως μέσω των λιμανιών Πάτρας, Ηγουμενίτσας και Πειραιά, ενώ τα χερσαία σημεία είναι οι συνοριακοί σταθμοί Κήπων, Ορμενίου, Προμαχώνα, Κακαβιάς και Ευζώνων, αλλά και με διεθνείς εμπορικές αμαξοστοιχίες ή μέσα σε φορτηγά συνοδευόμενα κυρίως από πλαστά έγγραφα κυκλοφορίας από χώρες της Ευρωπαϊκής Ένωσης προς Αλβανία, Βουλγαρία, Τουρκία, Γεωργία, λοιπές ασιατικές χώρες και προορισμούς.

Στο δεύτερο μέρος του παρόντος νομοσχεδίου που ξεκινάει με ένα παραπλανητικό ανδραγάθημα προσπαθείτε να κερδίσετε εντυπώσεις, δίνοντας μεν παροχή υψηλότερου οικονομικού οφέλους, αλλάζοντας τη μορφή, με την παροχή όμως να αποτιμάται πλέον σε είδος και όχι σε προϊόν.

Παρ’ ότι λοιπόν το γάλα του ενός λίτρου ως παροχή προϊόντος θα κόστιζε μηνιαίως στον ΟΤΑ για κάθε εργαζόμενο περίπου 60 ευρώ, βλέπουμε το ποσό να αυξάνεται, αλλά είναι άγνωστο εάν ο επιδιωκόμενος στόχος του μέτρου αυτού θα επιτευχθεί καθώς δεν γνωρίζουμε αν τελικά το προϊόν αυτό θα το καταναλώσει ο εργαζόμενος ή θα αναγκαστεί να εξυπηρετήσει άλλες ανάγκες και άρα, θα το στερήσει στο τέλος από τον εαυτό του.

Επιπροσθέτως, με το εν λόγω μέτρο θα πληγούν οι Έλληνες παραγωγοί, καθώς προμήθευαν τους δήμους με μεγάλες ποσότητες γάλακτος ελληνικής παραγωγής, ενώ πλέον οι εργαζόμενοι για λόγους οικονομίας δύνανται πλέον να αγοράζουν γάλα εισαγόμενο και αμφιβόλου ποιότητας.

Αναφορικά με τη διάταξη του άρθρου 25 και τις εξήντα δόσεις για ρύθμιση οφειλών προς δήμους, δεν απαξιώνω το συγκεκριμένο μέτρο, όμως θα έπρεπε να επεκταθεί και να συμπεριληφθούν και άλλες υπηρεσίες, όπως σε εφορία και ασφαλιστικά ταμεία, εκεί δηλαδή που έχουν συσσωρευτεί τα περισσότερα χρέη των φορολογουμένων, καθώς οι Έλληνες πολίτες ασφυκτιούν από τα χρέη, αλλά ταυτόχρονα βρίσκονται εν αναμονή μιας επερχόμενης ραγδαίας αύξησης του κόστους ζωής εξαιτίας της εμπόλεμης κατάστασης που επικρατεί στη Μέση Ανατολή και την Ουκρανία.

Εξαιτίας λοιπόν της πρόσφατης ιλιγγιώδους αύξησης του κόστους αγαθών και υπηρεσιών, η οποία εκτός προγράμματος προστέθηκε στα νοικοκυριά που ήδη είχαν οδηγήσει στη φτωχοποίηση οι φοροεισπρακτικές πολιτικές σας τα τελευταία έτη, ζητούμε άμεσα αύξηση μισθών σε δημόσιο και ιδιωτικό τομέα, καθώς ο ελληνικός λαός λαμβάνει έναν από τους χαμηλότερους κατώτατους μισθούς στην Ευρώπη.

Όσο για την κατηγορία των ευάλωτων νοικοκυριών, θα πρέπει άμεσα να διευρυνθούν οι προϋποθέσεις ένταξης των πολιτών με αύξηση των εισοδηματικών και περιουσιακών κριτηρίων, με σκοπό να επωφεληθεί μεγαλύτερος αριθμός πολιτών των ευνοϊκών αυτών διατάξεων, με απώτερο πάντα σκοπό να προστατεύεται η πρώτη κατοικία των ευάλωτων αυτών προσώπων.

Προχωράμε τώρα στο σκέλος των ζώων συντροφιάς. Μας φέρνετε διορθώσεις επί του προβληματικού νομοσχεδίου «Άργος». Σας έχω κάνει, κύριε Υπουργέ, σχετική ερώτηση, αναπάντητη έως και σήμερα, πριν από έναν χρόνο ακριβώς, 19-10-2023. Την καταθέτω και στα Πρακτικά.

(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε αυτήν την ερώτηση τι σας αναφέρω;

Όπως είναι γνωστό, στην Ελλάδα έχουμε τον ελληνικό ποιμενικό ο οποίος είναι στα πρόθυρα διεθνούς αναγνώρισης από την παγκόσμια κυνοφιλική ομοσπονδία FCI. Στην Τουρκία έχουν ήδη διεθνή αναγνώριση τον δικό τους ποιμενικό, τον Κανγκάλ.

Πάμε να θυμηθούμε λίγο τι ήταν ο Άργος. Ήταν ο πιστός σκύλος τού πολυμήχανου Οδυσσέα που αναγνώρισε τον κύριό του, ύστερα από είκοσι χρόνια, παρά το γεγονός ότι ο Οδυσσέας εκείνη την περίοδο ήταν μεταμφιεσμένος σε ζητιάνο, επειδή προσπαθούσε να ανακαλύψει τι συνέβαινε στο ανάκτορό του, κατά τη μακρά απουσία του.

Ο Άργος ήταν ένας ελεύθερος σκύλος που άφησε απογόνους. Αντί, λοιπόν, να επιδοτήσετε την προσπάθεια αναπαραγωγής αυτής της ελληνικής φυλής, έχετε ρίξει το βάρος ξανά στον Έλληνα φορολογούμενο που παλεύει με προσωπική προσπάθεια και μεγάλη χρηματική δαπάνη να διασώσει ό,τι μπορεί.

Λύστε, λοιπόν, αυτό το θέμα. Έχουμε -όπως σας είπα και πριν- στα πρόθυρα της αναγνώρισης τον ελληνικό ποιμενικό. Βοηθήστε να αναγνωριστεί και να έχουμε επιτέλους, ως χώρα, ξανά μια διεθνή αναγνώριση.

Κλείνοντας -και θα χρειαστώ λίγο την ανοχή σας, κύριε Πρόεδρε, καθώς το θέμα είναι πάρα πολύ σοβαρό και δυστυχώς, στα επτά λεπτά χρόνου προσπαθούμε να χωρέσουμε όσα σημαντικά ζητήματα μπορούμε- είναι γνωστό ότι η καταγωγή μου είναι κατά το ήμισυ από τη Βοιωτία, τη Λειβαδιά και Κορώνεια συγκεκριμένα. Το άλλο μισό όμως είναι από Σκόπελο και Σκύρο.

Στην Σκύρο, λοιπόν, έχει ανακύψει ακόμη μια φορά το ζήτημα της εγκατάστασης ανεμογεννητριών και αιολικών πάρκων στο νότιο τμήμα της Σκύρου, όπου έρχεστε ως Κυβέρνηση και βάζετε μπουρλότο σε όλο το νησί με το ΤΧΣ του ΥΠΕΝ, το οποίο χρήζει αναγκαίας αναθεώρησης, δεδομένου ότι στην περιοχή «NATURA» της νότιας Σκύρου και νησίδων έχει ολοκληρωθεί η διαβούλευση της ειδικής περιβαλλοντικής μελέτης που απαγορεύει απολύτως τις ανεμογεννήτριες.

Όμως, επειδή δεν έχει ακόμα εκδοθεί το αναγκαίο προεδρικό διάταγμα, παραμένει σε εκκρεμότητα η ολοκλήρωση της σχετικής θεσμικής κάλυψης μέχρι την έκδοση του αναγκαίου προεδρικού διατάγματος. Όπως προκύπτει ξεκάθαρα από τα χρονοδιαγράμματα του προγράμματος «Κωνσταντίνος Δοξιάδης» το μελλοντικό προεδρικό διάταγμα στο οποίο θα ενταχθεί το ΤΧΣ Σκύρου θα προηγηθεί χρονικά. Για τον λόγο αυτόν, είναι αναγκαίο να κατοχυρωθεί με ασφάλεια η προστασία της Σκύρου από την εγκατάσταση ανεμογεννητριών. Επιτρέψτε μου εδώ να σας θυμίσω τη σχετική απορριπτέα απόφαση από το 2007 της τότε διεύθυνσης φυσικού περιβάλλοντος σε ανάλογο αίτημα της Ιεράς Μονής Μεγίστης Λαύρας με την ιδιότητα του επενδυτή, με την επωνυμία «Κοινοπραξία-Αιολική Νότιας Σκύρου του Αγίου Όρους Εντέκα Α.Ε.» για την τοποθέτηση, λοιπόν, εκατόν έντεκα ανεμογεννητριών και αιολικών πάρκων στην ίδια προστατευόμενη από τη «NATURA» περιοχή.

Τι έλεγε αυτή η απόφαση; Ότι θα συνέβαινε ανεπανόρθωτη οικολογική καταστροφή, ότι δεν υπήρχε σχέδιο αποκατάστασης του περιβάλλοντος και ανακύκλωση των ανεμογεννητριών μετά το τέλος λειτουργίας τους, ότι θα προκληθεί ανεπανόρθωτη ζημιά από την κατασκευή τού έργου στα προστατευόμενα είδη ορνιθοπανίδας, όπως ο μαυροπετρίτης και ο σπιζαετός που είναι μόνο στη Σκύρο -και στην Ελλάδα- και φυσικά ότι θα υπάρξει ανεπανόρθωτη αλλοίωση της υψηλής αισθητικής αξίας φυσικού τοπίου της προστατευόμενης περιοχής.

Τέλος, στο ιστορικό Αχίλλι -από εκεί που κατά τον Όμηρο απέπλευσε ο Αχιλλέας για την Τροία, τον οποίο προηγουμένως είχε ανακαλύψει πάλι Οδυσσέας- στην παραλία αυτή εδώ και τριάντα χρόνια η αποτυχημένη χωροθέτηση και ημικατασκευή μαρίνας, λόγω μελετητικών και κατασκευαστικών προβλημάτων, δεν ολοκληρώθηκε ποτέ. Δεν χρησιμοποιήθηκε ως τουριστικός λιμένας. Ο αιγιαλός και η παραλία καταστράφηκαν από τις σχετικές τεχνικές παρεμβάσεις και ολόκληρη η περιοχή έχει απαξιωθεί εντελώς.

Το φαινόμενο απαξίωσης των μαρίνων δεν αφορά, βέβαια, μόνο το Αχίλλι. Στη συγκεκριμένη, όμως, περίπτωση πρέπει πρώτα να τεθεί το ζήτημα του νομικού καθεστώτος της μαρίνας, η οποία δυστυχώς δεν ανήκει στο Δήμο Σκύρου αλλά στο δημόσιο, ΤΑΙΠΕΔ και Υπερταμείο.

Στη μελέτη του ΤΠΣ και στο ήπιοκαι στο δυναμικό σενάριο, προτείνεται να κατασκευαστεί χώρος διαχείρισης, ανέλκυσης και καθέλκυσης σκαφών και η κατασκευή να γίνει μέσω σύμπραξης δημόσιου και ιδιωτικού τομέα. Αν πραγματοποιηθεί η συγκεκριμένη πρόταση, η μεταποιητική και βιομηχανική χρήση, ειδικά σε ότι αφορά το χώρο διαχείμασης, όχι μόνο δεν θα προσφέρει κανένα όφελος στον Δήμο Σκύρου σε επίπεδο εσόδων από τη λειτουργία της, αλλά κρίνεται και εξαιρετικά ρυπογόνος για την περιοχή.

Η μαρίνα αυτή, λοιπόν, θα ενταχθεί σε διαδικασία ιδιωτικοποιήσεων και πώλησης λιμένων από το δημόσιο σε ιδιώτες, όπως γίνεται σταδιακά για όλα τα λιμάνια της χώρας, δυστυχώς.

Άρα, εάν ποτέ κατασκευαστεί και αφού επιλυθούν τα άλυτα ως σήμερα εγγενή προβλήματα προσανατολισμού του όρμου από τη λειτουργία της, θα αποφέρει έσοδα μόνο στον αγοραστή και απολύτως τίποτα στον Δήμο Σκύρου. Το Δημοτικό Συμβούλιο Σκύρου αποφάσισε ομόφωνα τη διατήρηση της υφιστάμενης κατάστασης και προ του σεναρίου της μελέτης του ΤΠΣ του ΥΠΕΝ που όμως, το αναφέρει ως μηδενικής ανάπτυξης.

Σας καταθέτω και την ανακοίνωση του Δήμου Σκύρου και τα σχετικά συνημμένα που έχουν οι ίδιοι καταθέσει.

(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το μόνο πράγμα που ξέρω σίγουρα είναι ότι οι Σκυριανοί δεν αρνούνται την ανάπτυξη. Θέλουν όμως να είναι προς όφελος του τόπου τους, πράγμα που είναι απολύτως λογικό.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε.

Τον λόγο έχει ο Βουλευτής της Ελληνικής Λύσης κ. Κωνσταντίνος Μπούμπας.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Κύριε Πρόεδρε, παρακαλώ τον λόγο για μια διευκρίνηση, με την ανοχή του κ. Μπούμπα. Θα χρειαστώ ένα δευτερόλεπτο μόνο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Παρακαλώ, κύριε Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Στο άρθρο 3 της τροπολογίας, η παράγραφος 2 «έχει την έναρξη ισχύος» μεταφέρεται στο τελευταίο άρθρο στο οποίο είναι οι υπόλοιπες διατάξεις για την έναρξη ισχύος. Είναι μία διευκρίνιση. Είναι σωστά τοποθετημένο στα κείμενα που σας έχουν διανεμηθεί, στους εισηγητές και ειδικούς αγορητές.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Ορίστε κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, εναπομείναντες στον ναό της δημοκρατίας, στο ελληνικό Κοινοβούλιο πριν πάμε σε αυτό το οποίο συζητάμε σήμερα για τους οργανισμούς τοπικής αυτοδιοίκησης, είναι μάλλον εταιροδιοίκηση καλύτερα και όχι αυτοδιοίκηση. Είναι φορμαλιστική -θα λέγαμε- η ανάπτυξη και η οργάνωση και η διοίκηση της αυτοδιοίκησης και αυτό θα το επιχειρηματολογήσουμε. Το λέει και η ίδια, η Κεντρική Ένωση Δήμων και Κοινοτήτων, η ΚΕΔΕ.

Θα πάω λίγο σε αυτές τις αμαρτίες που καταθέσαμε ως Ελληνική Λύση, σε ό,τι αφορά τον ΟΠΕΚΕΠΕ, στις ατασθαλίες και το μεγάλο σκάνδαλο αυτού του οργανισμού. Διότι έρχονται ραβασάκια και ειδοποιητήρια τις τελευταίες μέρες από λάθη που έχουν γίνει απέναντι στους αγρότες, χωρίς οι αγρότες να ευθύνονται.

Δηλαδή, δύο τεχνικοί σύμβουλοι μιας εταιρείας του ΟΠΕΚΕΠΕ που συνεργάζονται τι έκαναν; Έδωσαν τις κοινοτικές ενισχύσεις 30 Ιουνίου του 2023 για τις κοινοτικές ενισχύσεις του 2022 με τα δεδομένα που είχαν το 2021. Και τώρα προσπαθούν να δικαιολογήσουν τα αδικαιολόγητα. Και οι αγρότες καλούνται να επιστρέψουν αχρεωστήτως καταβληθέντα, χρήματα που έχουν πάρει οι άνθρωποι με τις ευλογίες του ΟΠΕΚΕΠΕ. Και δεν είναι ο κ. Τσιάρας εδώ, ομοϊδεάτης του κ. Λιβάνιου, να πούμε ότι όσες επιτηρήσεις και να κάνει στον ΟΠΕΚΕΠΕ, ο ΟΠΕΚΕΠΕ πρέπει να καταργηθεί τώρα. Τα πρόστιμα από την Ευρωπαϊκή Ένωση καραδοκούν. Το πρώτο πρόστιμο είναι 283 εκατομμύρια ευρώ.

Ακούστε, λοιπόν. Ήταν σε διακόσιες χιλιάδες αγρότες. Μειώθηκε το ποσοστό, πήγε στις εκατόν ενενήντα έξι χιλιάδες αγρότες. Τους ζητούσαν 63 εκατομμύρια ευρώ πίσω και τώρα τους ζητάνε πίσω -λέει, κάναμε νέους υπολογισμούς, το βελτιώσαμε λίγο- κάπου στα 53 εκατομμύρια. Και οι αγρότες έχουν πληρώσει γεωπόνους, πετρέλαια, έχουν πληρώσει υποχρεώσεις. Πού θα τα βρουν; Ούτε με δόσεις μπορούν. Τους ζητάνε μέχρι 29 Οκτωβρίου να καταβληθεί όλο το ποσό. Δηλαδή είναι να τρελαίνεσαι.

Κύριε Υπουργέ, μη φεύγετε, να σας πω το εξής: Η εταιρεία που το διαχειρίζεται είναι η «NEUROPUBLIC». Το λέω, επειδή είστε άνθρωπος του know how. Κι εγώ ρωτάω, γιατί διατελέσατε και τεχνικός σύμβουλος και στο σχέδιο «ΚΑΛΛΙΚΡΑΤΗΣ» και στον Δήμο Αθηναίων; Πώς το δικαιολογούμε αυτό; Βγαίνει ο ΟΠΕΚΕΠΕ να πει «οι τεχνικοί μου σύμβουλοι έκαναν λάθη»; Αυτό είναι το κράτος το επιτελικό που οραματίζεστε, κύριοι της Κυβέρνησης; Έχουμε γίνει ρεντίκολο στην Ευρώπη;

Και επειδή δεν έχω πολύ χρόνο, να σας πω ότι στην Ιταλία βγήκε ο αντίστοιχος οργανισμός και είπε «θέλω να πληρώσω τώρα, αλλά με προστάζει ο νόμος να πληρώσω μετά τις 16 Οκτωβρίου», και θα δώσει ο αντίστοιχος ιταλικός οργανισμός 1,7 δισεκατομμύρια ευρώ φέτος σε τετρακόσιους χιλιάδες Ιταλούς αγρότες.

Πάμε λίγο στην Ιρλανδία, όπου ήδη πληρώνονται τα ecoschemes, τα οικολογικά σχήματα. Ήδη ξεκίνησαν. Και να πάμε στην Ισπανία που τον ομόλογο του κ. Τσιάρα, τον κ. Πλάνας, έτσι λέγεται ο αντίστοιχος Ισπανός Υπουργός Γεωργίας. Είπε να πληρωθούν τώρα οι Ισπανοί αγρότες, γιατί υπάρχει πρόβλημα ρευστότητας στον πρωτογενή τομέα.

Εμείς τώρα, πείτε μου, είμαστε χώρα της Ευρωπαϊκής Ένωσης; Εμείς δεν λέμε ότι η Ευρώπη είναι άγια. Αγγελούδια δεν είναι στην Ευρώπη και έχουμε ταχθεί πολλές φορές εναντίον της Κομισιόν ως Ελληνική Λύση. Είναι η Ευρώπη της ολιγαρχίας από τότε που ήταν η Ένωση Άνθρακα και Χάλυβα. Εδώ όμως δεν είμαστε χώρα ισότιμη εμείς. Εδώ το πάρτι είναι μεγάλο. Εδώ έχουν φάει 3,1 δισεκατομμύρια ευρώ και δεν ξέρω πού έχουμε πάει. Και είναι οι αγρότες σε απόγνωση.

Και πάμε σήμερα να μιλήσουμε για τους ΟΤΑ. Είναι να τρελαίνεσαι. Όταν τους θεωρείτε κωπηλάτες τους δημάρχους, τους θεωρείτε κομματικά όργανα -όχι τώρα- για ποιους ΟΤΑ μιλάμε; Έχουν αυτοτελείς πόρους οι ΟΤΑ; Μπορούν να επιβιώσουν οικονομικά οι ΟΤΑ; Είναι εξαρτημένοι από το αθηνοκεντρικό μοντέλο όπως είναι δομημένο, γιατί δεν εκχωρούμε εξουσία στους δημάρχους. Φοβόμαστε. Όταν λέω φοβόμαστε, εννοώ γενικότερα το αθηνοκεντρικό μοντέλο του κοινοβουλευτισμού. Και παρακαλάει η ΚΕΔΕ για αυτοτελείς πόρους, οι οποίοι τι είναι; Είναι από τον ΦΠΑ και από τα έσοδα ακίνητης περιουσίας.

Όμως, πείτε μου κάτι. Δώσαμε στους ΟΤΑ τα παρακρατηθέντα; Παλιά είχαμε θεσπίσει κι άλλους φόρους για τους ΟΤΑ που δεν τους πήραν ποτέ. Άρα, λοιπόν, μη μιλάμε. Σήμερα εγώ θα περίμενα να μιλήσετε για ένα στελεχιακό δυναμικό που θα πρέπει να έχουν οι οργανισμοί τοπικής αυτοδιοίκησης μόνιμης θέσης, σε ό,τι αφορά τους τεχνοκράτες που πρέπει να μπουν μέσα, δηλαδή τεχνικούς συμβούλους. Διότι οι ΟΤΑ από το εθνικό στρατηγικό πλαίσιο ανάπτυξης είχαν υπερκεράσει την ημερομηνία. Χάθηκαν έργα για τους ΟΤΑ γιατί δεν είχαν εκπονήσει τεχνικές μελέτες, δεν ήταν ώριμες.

Θα περίμενα να έχουμε σε κάποιους δήμους ανά την Ελλάδα, πρόσληψη γεωπόνων και όχι μόνο να αλλάζουμε και να λέμε ότι ο κτηνίατρος για τις στειρώσεις δεν θα υπόκειται στην κτηνιατρική υπηρεσία, με βάση το νομοσχέδιο, κύριε Γκιουλέκα, αλλά του Γεωτεχνικού Επιμελητηρίου. Το Γεωτεχνικό Επιμελητήριο, είναι ένα θεσμοθετημένο όργανο που πρέπει να αναβαθμιστεί, αλλά αυτό είναι άλλη παράμετρος να συζητήσουμε. Είναι πολλά τα ζητήματα. Είναι μια πανσπερμία αυτό που πάτε να κάνετε.

Για ποιους ΟΤΑ μιλάμε; Μιλάμε για μια ετεροδιοίκηση, χωρίς στελεχιακό δυναμικό, χωρίς να είναι ψηφιοποιημένη. Έρχεστε εσείς, λοιπόν, σήμερα και μιλάτε για αναβάθμιση των ΟΤΑ; Εσείς δεν είστε -να σας θυμίσω- που υποβαθμίσατε την εκκλησία του δήμου, τη συνάθροιση πολιτών, για να δώσετε μεγαλύτερη αξία στην οικονομική επιτροπή, όπου η οικονομική επιτροπή του οικείου δήμου, θα αποφασίζει αν το θέμα είναι μείζονος σημασίας, για να μπει προς συζήτηση στο δημοτικό συμβούλιο;

Εσείς δεν είστε που κάνετε νεροκουβαλητές τους προέδρους των δημοτικών κοινοτήτων -αυτοί που έχουν τις περισσότερες ψήφους, δεν είναι εκλεγμένοι, είναι οι δορυφόροι του δημάρχου, για να λειτουργήσει, λέει, το σχήμα-, χωρίς να τους δίνετε τις αρμοδιότητες, παρά μόνο κάπου 300 ευρώ, χωρίς καμμία γραφειοκρατική στελέχωση και γραμματειακή υποστήριξη, για να ανταπεξέλθουν στα καθήκοντά τους.

Έχει σήμερα ο περιφερειακός σύμβουλος αναβαθμισμένο ρόλο, όπως είναι στην υπόλοιπη γηραιά; Απλά είναι ένα όργανο. Τι κάναμε; Θεσπίσατε την αποκεντρωμένη περιφέρεια και ό,τι δεν μπορεί να περάσει από την αιρετή, διότι είναι δημοκρατικά εκλεγμένη η αιρετή περιφέρεια, περνάει στρίβειν διά του αρραβώνος από την αποκεντρωμένη. Από την στιγμή που οι Οργανισμοί Τοπικής Αυτοδιοίκησης δεν έχουν το χωροταξικό και πολεοδομικό σχεδιασμό, όπως σε πολλές χώρες της Ευρώπης μιλάμε για αναβάθμιση της αυτοδιοίκησης; Ετεροδιοίκηση είναι.

Πρότυπα για την αυτοδιοίκηση σήμερα -διαβάζω- είναι η Σκανδιναβία, η Ελβετία και η Γαλλία ως εξής: Γνωρίζετε ότι κλιμάκιο του Υπουργείου Οικονομικών της Γαλλίας είναι μέσα στους δήμους, για να υπάρχει ένας πιο ουσιαστικός έλεγχος; Εμείς τι κινήσεις έχουμε κάνει; Προσπαθούμε και κάνουμε μπαλώματα. Αντί να μιλούμε σήμερα για οργανωμένα κυνοκομεία, να μιλούμε για πρόσληψη κτηνιάτρων στους δήμους, μιλάμε ότι οι δήμοι αποποιούνται των ευθυνών για τα αδέσποτα;

Όταν εμείς, ως Ελληνική Λύση, φωνάζαμε για τους κυνηγούς ότι το DNA που ζητάτε είναι ακριβό, το κατεβάζετε σήμερα πιο λελογισμένο στα έξοδα; Δεν το δίνετε σε κρατικό φορέα στην Καρδίτσα, σε κτηνιατρική υπηρεσία, αλλά σε ιδιώτες. Τότε ήταν 150 ευρώ και τώρα έχει κατέβει στα 90 ευρώ.

Εμείς, ως Ελληνική Λύση, δεν φωνάξαμε για τον λεγόμενο ποιμενικό, να μην πληρώνει ο ποιμήν, ο τσοπάνης; Εκεί επιτέλους εισακουστήκαμε για τις στειρώσεις σε ό,τι αφορά τα δεσποζόμενα σκυλιά, τα οποία είναι σκυλιά εργασίας. Δεν είναι σκυλιά συντροφιάς τα κυνηγόσκυλα. Είναι πάρα πολλά τα ζητήματα και δεν έχω πολύ χρόνο και δεν θέλω να τον υπερκεράσω.

Να πάμε στους συνοριακούς σταθμούς. Θα μας τρελάνετε. Πηγαίντε να δείτε στον Προμαχώνα, στην εκλογική μου περιφέρεια τις Σέρρες, που δεν υπάρχει -υπολειτουργεί- ηλεκτρονική γεφυροπλάστιγκα και σκάνερ. Τώρα, επειδή θα μπει η Βουλγαρία στη Συνθήκη Σένγκεν, θα απλοποιηθεί το ζήτημα.

Για πάτε λίγο στους Κήπους, γιατί μιλούσε ο κ. Λιβάνιος που δεν είναι στην Αίθουσα τώρα. Να πούμε τι δεν έχουν οι Κήποι. Πρώτον, δεν υπάρχει γραμμή λωρίδας Σέγκεν. Υπάρχουν άνθρωποι, οι οποίοι καθυστερούν ασύστολα στα προϊόντα και είναι ευπαθή τα προϊόντα. Ακούστε τι γίνεται. Οι γεωπόνοι στον συνοριακό σταθμό των Κήπων δεν είναι δημόσιοι υπάλληλοι. Είναι από την περιφέρεια. Την Παρασκευή, λοιπόν, το μεσημέρι σχολάνε και ξαναπιάνουν δουλειά την Κυριακή. Το φορτηγό, λοιπόν, πρέπει να μείνει με ανοιχτό το ψυγείο και το πετρέλαιο κάποιες ώρες, για να μη χαλάσουν τα προϊόντα, για να έρθουν οι γεωπόνοι να κάνουν έλεγχο.

Ήταν σωστό αυτό που είπε ο Υπουργός ότι η Τουρκία μοιάζει με Ευρώπη και εμείς μοιάζουμε να μην πω με τι. Διότι στο ελληνικό κομμάτι, των Κήπων, δεν υπάρχει πάρκινγκ για τα βαρέα τύπου οχήματα. Ενημερώθηκα καλά από ανθρώπους που το κάνουν καθημερινά. Δεν υπάρχει πάρκινγκ ούτε λωρίδα Σένγκεν. Οι Τούρκοι και πάρκινγκ έχουν και λωρίδα Σένγκεν έχουν.

Ρωτάω εγώ τώρα: Ευαγγελιζόμαστε ότι θα κάνουμε έτσι μια ουσιαστική οργάνωση, αποκέντρωση; Κάλιο αργά παρά ποτέ. Τώρα θα δημιουργήσουμε κάποιους συνοριακούς σταθμούς, οι οποίοι θα είναι σύμφωνα με τα ευρωπαϊκά πρότυπα.

Έτσι, λοιπόν, τώρα το να λέμε εμείς «θα δώσουμε αυτούς τους αυτοτελείς πόρους και θα αυξήσουμε τους πόρους για την αυτοδιοίκηση», όταν η αυτοδιοίκηση σήμερα υπολειτουργεί, χωρίς στελεχιακό δυναμικό και έχεις τον εκάστοτε δήμαρχο να κάνει «ρουσφέτια», γιατί παρακαλάει ο άλλος να πιάσει ένα δίμηνο στην καθαριότητα. Και είμαστε σε μία χώρα η οποία δεν δίνει μισθούς, δίνει επιδόματα και δίνει τους εποχικούς, για να μπορεί να το ανανεώνει με προεκλογικά πυροτεχνήματα και τερτίπια. Γι’ αυτό δίνουμε επιδόματα στην Ελλάδα, για να μπορούμε να τα κόβουμε και να υπόσχεται η κάθε κυβέρνηση στον φόβο της εξουσίας ότι θα κάνει αυξήσεις. Αυτά είναι τεχνάσματα πολιτικά.

Σε ό,τι αφορά το άρθρο 15 -για να ολοκληρώσω- σχετίζεται με την υγεία των ανθρώπων. Οι άνθρωποι βέβαια θα τα πάρουν τα 300 ευρώ και σιγά μην πάρουν γάλα. Σχολικά για τα παιδιά τους θα πάρουν, κανένα φροντιστήριο θα πληρώσουν, τα κοινόχρηστα στην οικοδομή θα χρωστάνε, αλλά το σωστό είναι να προστατευτεί η υγεία τους Όταν κάποτε στα νιάτα μου εργαζόμουν στο εργοστάσιο φωσφορικών λιπασμάτων…

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε συνάδελφε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κλείνω, κύριε Πρόεδρε.

Εκεί, λοιπόν, το δηλητήριο ήταν πολύ μεγάλο. Όταν δεν μας έδιναν γάλα -γιατί ήταν βαριά η δουλειά- λόγω του Τσέρνομπιλ, τα πήραμε σε χρήμα, αλλά υπήρχε δικαιολογία. Αυτό τώρα ότι δεν γίνονται οι διαγωνισμοί και ότι χρονοτριβούν και ο γαλακτοπαραγωγός την «πατάει» και η υγεία του προστατευόμενου εργαζόμενου στα βαρέα και ανθυγιεινά…, δεν θα πιει το γάλα, που το έχει ανάγκη ο οργανισμός του. Θα πάρει 300 ευρώ και όλα καλά.

Δεν γίνεται αυτοδιοίκηση με αυτόν τον τρόπο, αν επιτέλους δεν δώσουμε ουσιαστικές αρμοδιότητες στην αυτοδιοίκηση κατά τα πρότυπα της Ευρώπης.

**ΠΡΟΕΔΡΕΥΩΝ (Αθανάσιος Μπούρας):** Τα είπατε, φτάνει. Αρκετά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ

Τον λόγο τώρα έχει ο Βουλευτής της Νέας Δημοκρατίας κ. Δημήτριος Κυριαζίδης.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Συναδέλφισσες και συνάδελφοι, πράγματι, έχει επέλθει μια κόπωση. Δεκατρείς ώρες βρισκόμαστε εδώ. Και κατά τη διάρκεια των επιτροπών αλλά και σήμερα πιστεύω εξαντλήθηκε σε μεγάλο βαθμό το περιεχόμενο του νομοσχεδίου - σημαντικό, θα αναφερθώ στη συνέχεια.

Όμως, είμαι υποχρεωμένος, αγαπητέ, αξιότιμε κύριε Πρόεδρε, κύριε Υπουργέ, συναδέλφισσες και συνάδελφοι, με σεβασμό στους λειτουργούς της δικαιοσύνης, να αναφερθώ στην επαίσχυντη -θα έλεγα-, υποτιμητική τοποθέτηση της αυτόκλητης γενικής εισαγγελέως της χώρας μας, της κ. -σε εισαγωγικά- Κωνσταντοπούλου, κατά των αστυνομικών, τους χωροφύλακες δηλαδή όπως ανέφερε υποτιμητικά.

Να τονίσω ότι είμαι υπερήφανος που ήμουν αστυνομικός και Πρόεδρός τους επί είκοσι χρόνια, εκλεγόμενος θα έλεγα ομόφωνα. Πιστεύω -και έτσι είναι τα πράγματα- ότι ποτέ δεν την είδα να βρίσκεται δίπλα στον αστυνομικό. Αλλά πώς θα μπορούσε να βρίσκεται δίπλα στον αστυνομικό, καθότι, όπως γνωρίζουμε, αμερικανοτραφείσα ήταν, στην Αμερική βρισκόταν, άρα δεν ήταν δυνατόν να βρίσκεται δίπλα σε αγωνιζόμενους αστυνομικούς, κάτω από δύσκολες συνθήκες.

Ερχόμενος στο νομοσχέδιο, οφείλω να τονίσω ότι είναι ένα αναθεωρητικό νομοσχέδιο, θετικό, αναγκαίο, χρήσιμο σε πάρα πολλά επίπεδα και -θα έλεγα- συμπεριλαμβάνει σημαντικές διατάξεις από κάθε Υπουργείο που έχουν να κάνουν και με την καθημερινότητα αλλά και με τη λειτουργία του κράτους, αλλά αναφέρεται και στην τοπική αυτοδιοίκηση και στον α΄ και στον β΄. Οι διατάξεις, πράγματι, είναι σημαντικές, θετικές, δημιουργικές. Άλλωστε, τονίστηκαν, έστω και εσώκλειστα θα έλεγα, από πλευράς όλων των συναδέλφων και της Αντιπολίτευσης και κατά τη διάρκεια της συζήτησης στις επιτροπές αλλά και σήμερα. Κατατέθηκαν αιτήσεις και από τον ΣΥΡΙΖΑ και από το ΠΑΣΟΚ από το ΚΚΕ για ονομαστική ψηφοφορία, αλλά αυτές εστιάστηκαν σε δύο τρία άρθρα. Τα υπόλοιπα, όπως αναφέρθηκε εδώ, είναι θετικά. Άρα είναι ένα θετικό νομοσχέδιο, αλλά δεν θέλουμε να το ομολογήσουμε, γιατί έτσι λειτουργούμε και συνεχίζουμε να λειτουργούμε στη χώρα μας κοινοβουλευτικά.

Βεβαίως, είμαι υποχρεωμένος να σταθώ σε ένα ιδιαίτερο σημείο που έχει να κάνει με τους συνοριακούς ελέγχους σε αυτούς τους χερσαίους σταθμούς. Παίρνω ένα παράδειγμα από τον σταθμό ελέγχου στην Εξοχή Δράμας, όπου η όποια κατασκευή δήθεν τελωνείου, παρουσίας και αστυνομικών εκεί με τον τρόπο που λειτουργεί, είναι αυθαίρετος. Ως αυθαίρετος δεν μπορούσε να γίνει καμμία νέα εγκατάσταση, συντήρηση, επισκευή, επέκταση, με αποτέλεσμα να μην είναι δυνατός οποιοσδήποτε έλεγχος λαθρεμπορίου και όχι μόνο -ναρκωτικών-, γιατί χρειάζονται ιδιαίτεροι χώροι και συστήματα για αυτό τον έλεγχο των αυτοκινήτων, έτσι ώστε να μην έχουμε προβλήματα, που τα έχουμε και τα ζούμε όλοι και τα γνωρίζουμε όλοι. Όπως, επίσης και το ζήτημα και το πρόβλημα αυτό της λαθρομετανάστευσης, που θα τον συναντήσουμε εκ νέου.

Έχουμε την πίεση στη Μέση Ανατολή που καταλαβαίνουμε ότι και η χώρα μας θα δεχθεί, αλλά εκμεταλλευόμενη πάρα πολύ αυτή ακριβώς την αναγκαστική μετακίνηση συνανθρώπων μας, θα έχουμε και λαθρομετανάστες. Θα εκμεταλλευτούν ακριβώς αυτήν την όποια κίνηση.

Το σύστημα αυτό βελτιώνεται σε μεγάλο βαθμό σε συνοριακούς σταθμούς, στους μεθοριακούς. Αυτό είναι πάρα πολύ σημαντικό. Και βεβαίως, με αυτόν, από πλευράς της Νέας Δημοκρατίας, τον φράχτη που κατασκευάστηκε και συνεχίζει να κατασκευάζεται και στον Έβρο, αλλά πιστεύω και με την ενίσχυση των μεθοριακών σταθμών θα υπάρξει αυτός ο έλεγχος. Πρώτη φορά η χώρα μας θα έχει αυτόν τον έλεγχο και δεν θα συμβεί αυτό που ζήσαμε την περίοδο του 2015.

Είμαστε η μόνη χώρα στην Ευρώπη που βάλαμε σύντομα φράχτη όχι για να μην μπαίνουν λαθρομετανάστες, αλλά για να μην βγαίνουν. Αν το ενθυμείστε, το 2015, εισήλθαν στη χώρα εννιακόσιες εβδομήντα χιλιάδες μετανάστες-λαθρομετανάστες. Καταμετρήθηκαν εκατόν σαράντα τέσσερις χιλιάδες. Οι περισσότεροι από τους υπόλοιπους έφυγαν προς χώρες της Ευρώπης και ειδικότερα, στη Γερμανία -πάνω από τετρακόσιες χιλιάδες- και γι’ αυτό, πάντα είχαμε και μια πίεση -σε εισαγωγικά η λέξη- ότι θα σας τους «φορτώσουμε» και θα σας τους φέρουμε στη χώρα σας, ως πρώτη χώρα εισόδου.

Αυτό, λοιπόν, συνέβη επί ΣΥΡΙΖΑ. Τότε συνέβη αυτό. Συνέβη πρώτη φορά στα χρονικά, αν θέλετε, της χώρας μας. Άρα, θα έλεγα ότι είναι μια σημαντική αναβάθμιση των συγκεκριμένων σταθμών για τον έλεγχο.

Και βεβαίως, έρχομαι σε ένα ιδιαίτερο ζήτημα που αφορά στο άρθρο 63 του συζητούμενου νομοσχεδίου, που αφορά στις μετακινήσεις-διανυκτερεύσεις των αστυνομικών. Το πρώτο εξάμηνο τέθηκε σε εφαρμογή ο ν.4336/2015 αναφορικά με την αποζημίωση για τις διανυκτερεύσεις και τη διατροφή των αστυνομικών. Για όσους, δηλαδή, μετακινούνταν στην Αθήνα, τη Θεσσαλονίκη, σε ιδιαίτερες υπηρεσίες, με ιδιαίτερη πίεση τότε είχε δοθεί το ποσό σε ημερήσια βάση για διανυκτέρευση-ξενοδοχεία -αναγκαστικά με τιμολόγια και όλα αυτά- των 104 ευρώ.

Στη συνέχεια, από τον Ιούνιο, αν θέλετε, με καινούργια νομοθέτηση, αυτό το ποσό από 104 ευρώ κατήλθε στα 45 ευρώ. Δημιουργήθηκε τεράστιο πρόβλημα. Εν πάση περιπτώσει, όμως, επειδή οι μετακινήσεις επεκτάθηκαν από τον Σεπτέμβριο μέχρι τέλος του χρόνου, για την ισχύ του προηγούμενου νόμου των 45 ευρώ για κάθε μέρα, όπως έγινε από τον Ιούνιο μέχρι τον Αύγουστο, το πέρας ήταν τέλος Αυγούστου. Ο νόμος πλέον δεν ίσχυε. Από αρχές Σεπτεμβρίου οι μετακινήσεις είχαν αυτό το περιεχόμενο. Οι αστυνομικοί εγκαταστάθηκαν σε ξενοδοχεία, έκοψαν τιμολόγια-αποδείξεις, γιατί πέρασε ο μήνας Σεπτέμβριος, γιατί θα έπρεπε να τα δικαιολογήσουν, γιατί δόθηκαν προκαταβολές.

Τώρα, με τον σημερινό νόμο που θα ψηφίσουμε -πιστεύω έστω και μέχρι αύριο μήπως υπάρξει, αν θέλετε, αυτή η διόρθωση, να μην έχει αναδρομική ισχύ- θα πρέπει να επιστρέψει ο καθένας περίπου 2.000 ευρώ. Δεν είναι δυνατόν να συμβεί αυτό. Είναι, θα έλεγα, σε βάρος αυτών των αστυνομικών που έχουν επιφορτιστεί ένα ιδιαίτερο καθήκον σε Θεσσαλονίκη και Αθήνα, να υπάρχει αυτή η αντιμετώπιση.

Πιστεύω, κύριε Υπουργέ, ότι θα υπάρξει μια αναθεώρηση, τουλάχιστον να μην υπάρχει αναδρομική ισχύ για τον μήνα Σεπτέμβριο, γιατί από τότε άρχεται η καινούργια ρύθμιση, ο νόμος που θα ψηφίσουμε. Και βεβαίως, κυλάει και ο Οκτώβριος και οι συγκεκριμένοι εργαζόμενοι έχουν καταθέσει ήδη, έχουν πληρώσει και θα πρέπει να επιστρέψουν το ποσό που είπα προηγουμένως.

Ευχαριστώ για την ανοχή, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Μια χαρά ήσασταν, χωρίς ανοχή, μέσα στον χρόνο.

Θα ολοκληρώσουμε τον κατάλογο των ομιλητών Βουλευτών με τον Βουλευτή της Νέας Δημοκρατίας, τον κ. Μάρκο Καφούρο και αμέσως μετά, θα δώσω σε όσους εκ των ειδικών αγορητών και εισηγητών επιθυμούν από πέντε λεπτά δευτερολογία. Στη συνέχεια, τη διαδικασία θα ολοκληρώσει ο Υπουργός, γιατί αύριο, στις 11.00΄, όπως ήδη έχει προαναγγελθεί, θα γίνει μόνο η ονομαστική ψηφοφορία, αλλά και η ψηφοφορία επί των υπολοίπων άρθρων. Δεν θα υπάρξουν τοποθετήσεις. Θα ολοκληρώσουμε απόψε.

Ορίστε, κύριε Καφούρο, έχετε τον λόγο.

**ΜΑΡΚΟΣ ΚΑΦΟΥΡΟΣ:** Ευχαριστώ, κύριε Πρόεδρε.

Κύριε Υπουργέ, κύριοι Υφυπουργοί, κυρίες και κύριοι συνάδελφοι, όσοι μείνατε ακόμη στην Αίθουσα, συζητάμε σήμερα το σχέδιο νόμου του Υπουργείου Εσωτερικών, που περιλαμβάνει ρυθμίσεις για τους χερσαίους συνοριακούς σταθμούς, για τους οργανισμούς της τοπικής αυτοδιοίκησης, συμπληρωματικές διατάξεις για τα ζώα συντροφιάς, καθώς και επιμέρους θέματα του Υπουργείου Εσωτερικών.

Όπως ανέφερε ο κύριος Υπουργός, το σημερινό νομοσχέδιο είναι το τελευταίο, τουλάχιστον από τα μείζονα νομοσχέδια, πριν από την έναρξη της συζήτησης για τον κώδικα της αυτοδιοίκησης, ένας κώδικας που επιτέλους θα αναμορφώσει και θα επικαιροποιήσει το θεσμικό πλαίσιο που διέπει τη λειτουργία της τοπικής αυτοδιοίκησης, που δυστυχώς σήμερα αυτό το πλαίσιο είναι κατακερματισμένο σε πολλούς και διαφορετικούς νόμους και κώδικες, δημιουργώντας ένα περιβάλλον γραφειοκρατίας και δυσλειτουργίας για τους δήμους αλλά και τις περιφέρειες της χώρας μας.

Το Μέρος Α΄ του σημερινού νομοσχεδίου περιλαμβάνει τις ρυθμίσεις για τους χερσαίους συνοριακούς σταθμούς. Πρόκειται ασφαλώς για αναγκαίες ρυθμίσεις σχετικές με τα πολεοδομικά και χωροταξικά ζητήματα, αλλά και ρυθμίσεις σχετικές με τη χρηματοδότηση νέων κατασκευών, εκσυγχρονισμού και επισκευών στις πύλες εισόδου της χώρας μας.

Θα ήθελα, ωστόσο, να αναφερθώ πιο αναλυτικά στο Μέρος Β΄ του νομοσχεδίου, που περιλαμβάνει τις ρυθμίσεις για την τοπική αυτοδιοίκηση.

Κύριε Υπουργέ, χαιρετίζουμε το άρθρο 16, με το οποίο διευκολύνονται οι οργανισμοί της τοπικής αυτοδιοίκησης στην πρόσληψη εποχικού προσωπικού και μάλιστα, στο χρονικό διάστημα που υπάρχει η ανάγκη και όχι ετεροχρονισμένα.

Στο σημείο αυτό, να επισημάνω την ιδιαιτερότητα της τοπικής αυτοδιοίκησης στη νησιωτική χώρα, με τις κατεπείγουσες εποχικές και αυξημένες ανάγκες για προσωπικό κατά την τουριστική περίοδο, η οποία τουριστική περίοδος πλέον στις μέρες μας ευτυχώς συνεχώς επιμηκύνεται.

Χρόνια τώρα πάλευαν οι νησιωτικοί δήμοι να καλύψουν τις ανάγκες αυτές με διμηνίτες εποχικούς υπαλλήλους και ίσως θα ήταν χρήσιμο ο σχετικός ν.3584/2007 να τροποποιηθεί ως προς το διάστημα, αντί για έως δύο, να πάει έως τέσσερις μήνες.

Κύριε Υπουργέ, ευελπιστούμε επίσης ότι στον νέο κώδικα που θα φέρετε θα έχει θέση η νησιωτικότητα.

Στο πλαίσιο αυτό και με δεδομένο τη μεγάλη υποστελέχωση των υπηρεσιών σε κρίσιμους κλάδους, όπως είναι η υγεία και η παιδεία, θεωρούμε ότι η προτεινόμενη ρύθμιση του άρθρου 57 εξορθολογίζει το ενιαίο σύστημα κινητικότητας προς όφελος της στελέχωσης κρίσιμων υπηρεσιών, όπως είναι τα σχολεία και τα νοσηλευτικά ιδρύματα των νησιών αλλά και της υπόλοιπης χώρας.

Κυρίες και κύριοι συνάδελφοι, το παρόν σχέδιο νόμου φέρνει πολύ σημαντικές ρυθμίσεις σχετικά με τις οφειλές προς τους δήμους. Με τις ρυθμίσεις αυτές, αφ’ ενός, διευκολύνονται οι οφειλέτες να ρυθμίσουν τις οφειλές τους αφ’ ετέρου βελτιώνεται η εισπραξιμότητα και βεβαίως η οικονομική κατάσταση των δήμων.

Αξίζει να επισημανθεί ότι το σχέδιο νόμου προβλέπει δυνατότητα καταβολής των τελών σε δόσεις, καθώς και ποσοστιαίες απαλλαγές από τις προσαυξήσεις και τους τόκους για τους ευάλωτους οφειλέτες.

Αντίστοιχες ευνοϊκές ρυθμίσεις για την τοπική αυτοδιοίκηση επιφέρει και το άρθρο 30, που αφορά στο τέλος διαμονής παρεπιδημούντων. Δίνεται πλέον η δυνατότητα στις δημοτικές αρχές να ρυθμίζουν δικαιότερα το τέλος στο ποσοστό από το 0,5% μέχρι το 0,75%, ακόμα και μέσα στα όρια του δήμου, ανάλογα με τις ιδιαιτερότητες, τα χαρακτηριστικά, αλλά και την επιβάρυνση της κάθε περιοχής.

Επιτρέψτε μου να αναφερθώ με ιδιαίτερο ενδιαφέρον στο άρθρο 36 και στην προτεινόμενη διάταξη, η οποία δίνει τη δυνατότητα ίδρυσης και λειτουργίας ελαιοτριβείων στους δήμους.

Στο σημείο αυτό, θα ήθελα και από το Βήμα της Βουλής να σας ευχαριστήσω προσωπικά, κύριε Υπουργέ, για τη θετική και άμεση ανταπόκριση του αιτήματος του Δημάρχου της Τήνου, καθώς με αυτή την τροπολογία ανοίγει η προοπτική ανάπτυξης ενός σημαντικού κλάδου στον πρωτογενή τομέα, αυτού της ελαιοκομίας, ειδικά στις νησιωτικές περιοχές.

Κυρίες και κύριοι συνάδελφοι, με το άρθρο 38 αυξάνονται οι Κεντρικοί Αυτοτελείς Πόροι, οι γνωστοί ΚΑΠ, στους ΟΤΑ Α΄ και Β΄ βαθμού, εκπληρώνοντας ένα πάγιο αίτημα της τοπικής αυτοδιοίκησης. Συγκεκριμένα, για το επόμενο έτος, το 2025, αυξάνονται κατά 53 εκατομμύρια ευρώ, προκειμένου να καλύψουν τις αυξημένες ανάγκες, τις μισθολογικές και τις ενεργειακές δαπάνες. Για φέτος, για το 2004, οι δήμοι και οι περιφέρειες θα ενισχυθούν με επιπλέον 108 εκατομμύρια ευρώ, εκ των οποίων τα 90 εκατομμύρια ευρώ θα διατεθούν για τις ληξιπρόθεσμες οφειλές προς τρίτους και τα υπόλοιπα 18 εκατομμύρια ευρώ για την κάλυψη των λειτουργικών τους δαπανών.

Παράλληλα, χαιρετίζουμε τη σημερινή κατάθεση στη Βουλή του νομοσχεδίου προσλήψεων μέσω του ΑΣΕΠ. Τόσο η επιτάχυνση των προσλήψεων, όσο και η ενίσχυση της μοριοδότησης, βάσει του κριτηρίου της εντοπιότητας, κύριε Υπουργέ, θα αντιμετωπίσουν το τεράστιο πρόβλημα της υποστελέχωσης των κρατικών υπηρεσιών και των δύο βαθμών της τοπικής αυτοδιοίκησης, ιδιαίτερα στα νησιά μας που έχουμε τεράστιο πρόβλημα.

Κλείνοντας, και όσο αφορά το τρίτο μέρος, που αφορά τα ζώα συντροφιάς, με το παρόν σχέδιο νόμου συμπληρώνονται και αποσαφηνίζονται κάποια ζητήματα του ν.4830/2021. Ωστόσο, κύριε Υπουργέ, σε αυτόν τον νόμο που αφορά τα ζώα συντροφιάς έχουν συμπεριληφθεί διατάξεις τις οποίες πρέπει να επανεξετάσουμε, διατάξεις που επηρεάζουν αρνητικά την εκτροφή των παραγωγικών ζώων στα νησιά και απειλούν την άσκηση της κτηνοτροφίας ως παραγωγική δραστηριότητα.

Αναφέρομαι στο άρθρο 24 του ανωτέρου νόμου που ποινικοποιεί ρητά την ιπποπέδη, μια πρακτική που εφαρμόζεται για χιλιάδες χρόνια στα νησιά μας, λόγω των ιδιαιτεροτήτων, των γεωμορφολογικών και των ιδιαίτερων χαρακτηριστικών τους. Η οριζόντια απαγόρευσή της έχει φέρει σε απελπισία τους Κυκλαδίτες κτηνοτρόφους, τους διασύρει ως εγκληματίες και μάλιστα τους ανθρώπους του μόχθου και κυρίως της μεγάλης ηλικίας. Είναι τραγικό να σέρνονται στα δικαστήρια ως εγκληματίες. Ελήφθησαν υπ’ όψιν στη σύνταξη του νομοσχεδίου εισηγήσεις μη σχετικών. Έγινε κουβέντα πριν και από εσάς. Και δεν λήφθηκε καθόλου υπ’ όψιν η ιδιαιτερότητα των νησιών, αλλά κυρίως του ευαίσθητου οικοσυστήματος αυτών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ζητώ την ανοχή σας, κύριε Πρόεδρε, για μισό λεπτό.

Ενημερώθηκα, κατά τη διάρκεια της διαδικασίας, ότι έχει έρθει στο γραφείο σας και έχει κατατεθεί στον Γενικό Γραμματέα της Βουλής αίτημα τροπολογίας για απόδοση της αρμοδιότητας στον Δήμο Θήρας για την ίδρυση του ηφαιστειακού παρατηρητηρίου. Θα σας παρακαλούσα, αν όχι σήμερα, στο επόμενο νομοσχέδιο του Υπουργείου Εσωτερικών να ενσωματωθεί αυτή η τροπολογία -θα την υπογράψω- γιατί επείγει. Η προθεσμία υποβολής χρηματοδότησης είναι μέχρι 30 Οκτωβρίου.

Κυρίες και κύριοι συνάδελφοι, το παρόν νομοσχέδιο είναι καλό, είναι θετικό, είναι στη σωστή κατεύθυνση. Είναι σημαντικό να στηριχθεί. Είναι σημαντικό να στηριχθεί, ώστε να ενισχυθεί και να ενδυναμωθεί ο θεσμός της τοπικής αυτοδιοίκησης και να μην αποτελεί «ετεροδιοίκηση». Φυσικά θα το ψηφίσω και καλώ και όλους εσάς να πράξετε το ίδιο.

Σας ευχαριστώ. Ευχαριστώ, κύριε Πρόεδρε, και εσάς για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ και εγώ, κύριε συνάδελφε, για την οικονομία του χρόνου.

Πάμε στις δευτερολογίες. Ξεκινάω με τον ειδικό αγορητή του κόμματος των Σπαρτιατών κ. Πέτρο Δημητριάδη.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το πρωί είχαμε αναλύσει τους λόγους για τους οποίους καταψηφίζουμε το νομοσχέδιο. Το νομοσχέδιο αυτό για μας είναι ελλιπές. Είναι πρόχειρο. Είναι ένα δείγμα αποσπασματικής και πρόχειρης νομοθέτησης. Δεν είναι μόνο τέσσερα άρθρα τα οποία τέθηκαν σε ονομαστική ψηφοφορία αρνητικά, είναι και άλλα τα οποία τα αναλύσαμε και στις επιτροπές και στην πρωτολογία μας σήμερα το πρωί.

Αναφορικά με τη στάση μας, εμείς αύριο θα καταψηφίσουμε όλα τα άρθρα τα οποία τέθηκαν σε ονομαστική ψηφοφορία, διότι, πρώτον, διαφωνούμε με το να υπάγονται μόνο όσοι οφείλουν άνω των 10.000 ευρώ στους δήμους, στον μηχανισμό. Είναι λάθος αυτό. Τι θα συμβεί με όσους οφείλουν λιγότερα; Δεύτερον, διαφωνούμε με την κατάσχεση εις χείρας τρίτων για τους λογαριασμούς των δημοτών, διότι αυτό ουσιαστικά θα εξαθλιώσει τους περισσότερους δημότες και οι οποίοι πλέον θα έχουν να αντιμετωπίσουν, πέρα από τα funds τους και τους servicers, και τους δήμους. Θα βάλετε, λοιπόν, μία ακόμη θηλιά εις βάρος του μέσου Έλληνα και της μέσης Ελληνίδας, των δημοτών δηλαδή.

Επίσης, διαφωνούμε και με τα άρθρα τα οποία διευρύνουν το γνωστικό πεδίο για τα προσόντα της επιλογής του επικεφαλής της Εθνικής Αρχής Διαφάνειας, διότι ουσιαστικά πολύ φοβάμαι ότι θα τοποθετηθούν άτομα που θα είναι άσχετα με το αντικείμενο, δεν θα έχουν τις ειδικές νομικές και οικονομικές γνώσεις για να πατάξουν τη διαφθορά. Και κυρίως θα μπει και ένα υπόβαθρο για να υπάρξουν φωτογραφικοί διορισμοί και ουσιαστικά να διορίζονται άτομα τα οποία θα ευνοούν την εκάστοτε κυβέρνηση. Τα είπαμε και το πρωί, τα επαναλαμβάνουμε βασικά. Εμείς θεωρούμε πως αυτό το νομοσχέδιο έχει πολλές αρνητικές διατάξεις. Έχει γίνει με προχειρότητα. Και για αυτόν τον λόγο θεωρούμε ότι δεν θα επιλύσει τον σκοπό. Και για αυτόν τον λόγο, όπως είχαμε πει και το πρωί, θα ψηφίσουμε κατά.

Τώρα, αναφορικά με την τροπολογία, συμφωνούμε με το άρθρο 1 που λέει για το ακατάσχετο τραπεζικών λογαριασμών, που ουσιαστικά προβλέπονται για τις δαπάνες των σχολικών μονάδων. Αυτό φυσικά έλειπε, να κατάσχονται και τα ποσά αυτά τα οποία προορίζονται για τις δαπάνες. Πώς θα λειτουργούν μετά οι σχολικές μονάδες; Αυτό για εμάς είναι αυτονόητο. Όμως, έχουμε μια διαφωνία με το άρθρο 2, το οποίο λέει ότι το σύνολο ή μέρος της μισθολογικής δαπάνης του προσωπικού των δήμων που απασχολείται για τον καθαρισμό σχολικών μονάδων δύναται να καλύπτεται από το ενιαίο ανταποδοτικό τέλος καθαριότητας και φωτισμού. Εμείς διαφωνούμε με αυτό εδώ. Δεν θεωρούμε ότι θα πρέπει τα ανταποδοτικά τέλη να χρησιμοποιούνται για τη χρηματοδότηση, για τη μισθοδοσία των ατόμων που δουλεύουν στις σχολικές μονάδες του καθαρισμού. Εμείς διαφωνούμε με αυτό εδώ. Για αυτόν τον λόγο θα ψηφίσουμε «παρών» στην τροπολογία.

Και πρέπει κάποια στιγμή να σταματήσει λίγο το φαινόμενο να έρχονται τροπολογίες και διατάξεις που είναι είτε θετικές είτε αρνητικές για διαφορετικά ζητήματα. Αυτό κάποια στιγμή πρέπει να σταματήσει. Για όλους αυτούς τους λόγους εμείς καταψηφίζουμε το νομοσχέδιο. Θα καταψηφίσουμε αύριο, όπως είπα, όλα τα άρθρα και θα ψηφίσουμε «παρών» στην τροπολογία.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Δημητριάδη για την οικονομία του χρόνου.

Και τον λόγο έχει ο ειδικός αγορητής της Νίκης κ. Νικόλαος Βρεττός.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Η διαχρονική γενικευμένη διαφθορά, με την ανικανότητα της Κυβέρνησης να την πατάξει ή τη σκοπιμότητα να την επιβάλει, καθώς και όσα έχουν συσσωρευθεί από αυτές τις πολιτικές πρακτικές, δεν μπορούν να αντιμετωπιστούν με μια πολιτικάντικη διαχειρισιμότητα. Επομένως, είναι ένα νομοσχέδιο οπισθοδρομικής πρακτικής, καθόλου σύγχρονο, σίγουρα αναχρονιστικό, που δεν υπηρετεί την έννοια του κράτους δικαίου, μόνο διαχείριση προσπαθεί να κάνει, καθυστέρηση της νέας χρεοκοπίας και μετατόπιση των ευθυνών των πολιτικών διαχειριστών. Οι οποιεσδήποτε τακτοποιητικές ρυθμίσεις δεν είναι κάτι που θα πρέπει να πανηγυρίσουμε. Είναι ο πέμπτος χρόνος της Κυβέρνησής σας. Είναι τα περισσότερα προβλήματα συσσωρευμένα. Δεν υπάρχει αγάπη για την τοπική αυτοδιοίκηση, απλώς προσπάθεια χειραγώγησής της.

Εν πάση περιπτώσει, για να είμαι και λιγάκι σύντομος, το συγκεκριμένο νομοσχέδιο θα έρθει για να αντιμετωπίσει κάποια προβλήματα που, όπως είπα συσσωρεύονται, γιατί το γεγονός είναι ένα, ότι η άρρωστη κρατική διοίκηση προσπαθεί να διαχειριστεί αυτή τη συνεχιζόμενη χρεοκοπία του ελληνικού κράτους, μια συνεχιζόμενη δευτερογενή χρεοκοπία που αφορά τους ΟΤΑ, οι οποίοι έρχονται να αντιμετωπίσουν τη χρεοκοπία των δημοτών, των κατοίκων των πόλεων και των λίγων της ερημοποιημένης υπαίθρου. Κατ’ αυτόν τον τρόπο όποιες ρυθμίσεις και να φέρετε, δεν μπορούν να αντιμετωπίσουν αυτό που ονομάζεται εσωτερικό χρέος, που δεν καταγράφεται επίσημα πουθενά, υπάρχει παντού, ανεβοκατεβαίνει, χτυπάει στον πυρήνα την κοινωνική συνοχή και διαλύει τον κοινωνικό ιστό της πατρίδας. Αντίθετα εσείς επιταχύνετε αυτή τη διάλυση της κοινωνίας. Συνεχίζετε να νομοθετείτε τους πλειστηριασμούς και τις κατασχέσεις κατοικίας και οποιασδήποτε άλλης ιδιωτικής περιουσίας για οφειλές στους ΟΤΑ. Μόνο και μόνο για αυτή τη ρύθμιση, πρέπει εντελώς να καταρριφθεί. Εμείς αυτό θα κάνουμε.

Επίσης, θα ήθελα να πω το εξής, επειδή σας είδα ότι πανηγυρίσατε ή μάλλον ανησυχήσατε και ότι είστε χαρούμενοι που έρχεστε να τακτοποιήσετε τα κρατικά αυθαίρετα στους μεθοριακούς σταθμούς. Δεν τα έχετε τακτοποιήσει; Δεν υπάρχει νομοθεσία από το ελληνικό Δημόσιο; Εμείς στους δήμους, που ασχολούμασταν πριν λίγα χρόνια, τακτοποιήσαμε όλα τα αυθαίρετα. Πήγαμε και χωρίς επιβολή. Εσείς δεν θέλετε να κάνετε αυτό. Εσείς θέλετε να χωροθετήσετε τους χώρους. Και θέλετε να τους χωροθετήσετε, πληρώνοντας. Και δεν ξέρω για ποιον λόγο, γιατί εγώ υποθέτω ότι το επόμενο νομοσχέδιο που θα φέρετε θα είναι «οι μεθοριακοί σταθμοί Α.Ε.». Να φέρετε μια καινούργια εταιρεία του δημοσίου που θα μαζέψει όλους αυτούς τους χωροθετημένους μεθοριακούς σταθμούς για να τους βγάλετε και αυτούς να τους πουλήσετε στους επενδυτές, μετά τα αεροδρόμια, μετά τα λιμάνια που τα παραχωρείτε, αφού πρώτα με εθνικούς πόρους ή πόρους από ευρωπαϊκά προγράμματα τους έχετε τακτοποιήσει.

Επομένως, μου θυμίζετε ως Κυβέρνηση μια ταβέρνα στη γειτονιά μου που έλεγε «ό,τι πετάει, ό,τι κολυμπάει, ό,τι περπατάει μπαίνει στο καζάνι». Και εσείς το ίδιο κάνετε. Οτιδήποτε έχει αξία, το παίρνετε εσείς, το τακτοποιείτε, το αναμορφώνετε με εθνικούς πόρους, για να το θέσετε έτοιμο προς εκμετάλλευση.

Επομένως, εγώ θα κλείσω λέγοντας -για να μην καθυστερήσω και στον χρόνο, γιατί είναι πολλά τα θέματα- σχετικά με τις ρυθμίσεις των χρεών στους ΟΤΑ. Τους ξεχωρίζετε σε ευαίσθητες και μη ευαίσθητες κοινωνικές ομάδες, τους διαχωρίζετε σε ευάλωτες ή μη ευάλωτες κοινωνικές ομάδες. Όσοι πολίτες είναι οικονομικά αδύναμοι είναι και ευαίσθητοι και ευάλωτοι. Επομένως, θα έπρεπε εσείς να το αντιμετωπίζετε με την ίδια οπτική αναγνωρίζοντας βεβαίως τα ιδιαίτερα προβλήματα.

Όμως, θα ήθελα κάτι που το λέμε ως Νίκη παντού και πάντα σε όλα τα νομοσχέδια στηριζόμενοι στο δικό σας αφήγημα που πιστεύετε ότι η λύση τού δημογραφικού πρέπει να αντιμετωπιστεί μέσα από ένα εθνικό σχέδιο. Αν, πραγματικά, πιστεύετε ότι υπάρχει ελληνική πολιτική αντιμετώπισης του δημογραφικού, θα έπρεπε σε κάθε νομοσχέδιο ειδικά να διασφαλίζετε την ομάδα των πολυτέκνων με τέτοιον τρόπο, έτσι ώστε να έχει τις δυνατότητες να πληρώνει τις υποχρεώσεις της, όχι να τις γλιτώνει, ακριβώς με όποια δυνατή διευκόλυνση μπορεί να τους κάνει το κράτος. Όχι γιατί είναι ευαίσθητοι οι πολύτεκνοι, είναι η πιο ισχυρή κοινωνική ομάδα που υπάρχει σ’ αυτό το κράτος, αλλά γιατί πρέπει να επενδύσετε σε αυτούς τους ανθρώπους που από μόνοι τους προσπαθούν να λύσουν το δημογραφικό πρόβλημα ουσιαστικά πιστεύοντας σε αξίες και αρχές και χωρίς από αυτό το κράτος να περιμένουν κάποια ιδιαίτερη προστασία, ει μη μόνον απλές διαχειριστικές και οικονομικές διευκολύνσεις. Εσείς σ’ αυτόν τον τομέα αποκλείετε το δικαίωμα στους ΟΤΑ ρητά να μπορούν να χρηματοδοτούν σύμφωνα με την οικονομική δυνατότητά τους στον κάθε δήμο την κάθε γέννηση ενός παιδιού.

Επιπροσθέτως, με την καινούργια σας προτεινόμενη πολιτική επιδομάτων τέκνων για την επίλυση του δημογραφικού εσείς ως Κυβέρνηση έρχεστε και βάζετε κόφτες, κόφτες εισοδημάτων, κόφτες περιουσίας αλλά και κόφτες στον κυβισμό των οχημάτων. Γιατί για εσάς, τους κυβερνητικούς φωστήρες, όποιος αγοράσει αυτοκίνητο 1.600 κυβικών εκατοστών με δύο παιδιά δεν δικαιούται επίδομα τέκνων. Βέβαια, για τα ηλεκτρικά αυτοκίνητα δεν θα βάλετε κόφτη, γιατί όποιος πλούσιος αργόσχολος με οικολογική φαινομενικά διαφημιζόμενη συνείδηση αποκτήσει ηλεκτρικό όχημα από χώρα εισαγωγής, εσείς τον επιδοτείτε με 8.000 ευρώ, αλλά ένα ελληνόπουλο που γεννιέται, εσείς τη γέννησή του την επιδοτείτε μόνο με 2.500 ευρώ. Επομένως, πιο καρμίρικη, τσιγκούνικη πολιτική επίλυσης του δημογραφικού δεν πρέπει να υπάρχει παγκοσμίως και μάλιστα από μια χώρα που λέτε εσείς ότι αναπτύσσεται με ταχύτατους οικονομικούς ρυθμούς.

Για όλους αυτούς τους λόγους τα καταψηφίζουμε όλα, γιατί ακριβώς δεν μπορούμε να διαχωρίσουμε την ήρα από το στάρι.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει για τη δική του δευτερολογία ο κ. Αθανάσιος Ηλιόπουλος από τη Νέα Αριστερά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργοί, μια εισαγωγική φράση. Δεν ξέρω αν είδατε την είδηση ότι χθες σε μία ημέρα παραιτήθηκαν δώδεκα γιατροί στο νοσοκομείο στη Δράμα. Δώδεκα γιατροί παραιτήθηκαν χθες σε μία ημέρα στο νοσοκομείο στη Δράμα! Στοιχειωδώς σε μία χώρα που θα υπήρχε έστω ένα πλαίσιο άγχους για τα βασικά ζητήματα αυτό θα ήταν ένας σεισμός. Καταλαβαίνω ότι αυτό δεν σας κινητοποιεί, γιατί αυτό προχωράει βάσει σχεδίου για το πώς υλοποιείται ένα πολύ συγκεκριμένο ακραίο νεοφιλελεύθερο πρόγραμμα για τη λεηλασία της ελληνικής κοινωνίας. Αλλά από αυτήν την είδηση παραίτησης δώδεκα γιατρών σε μια ημέρα σε ένα νοσοκομείο δεν υπάρχει καλύτερο παράδειγμα για το πού πάτε αυτήν τη χώρα και τι πολιτική υλοποιείτε σε όλα τα πεδία, είτε μιλάμε για το κοινωνικό κράτος είτε μιλάμε για το ΕΣΥ είτε μιλάμε για τα εργασιακά είτε μιλάμε για την υγεία και ασφάλεια στην εργασία είτε μιλάμε για τους ΟΤΑ είτε μιλάμε για το οτιδήποτε.

Είστε μια Κυβέρνηση η οποία υλοποιεί το πιο βίαιο πρόγραμμα αναδιανομής που έχει υλοποιηθεί στη Μεταπολίτευση, αναδιανομής από τους πολλούς στους λίγους. Είστε η Κυβέρνηση η οποία συζητά για το πώς θα βάλει ασφαλιστικές εισφορές και κρατήσεις στα φιλοδωρήματα των εργαζομένων στην εστίαση. Ήρθε αυτή η απόφαση του Αρείου Πάγου και δεν έχετε πει κουβέντα. Και την ίδια στιγμή έχουμε φιλοδωρήματα στην εστίαση με κρατήσεις και κατασχέσεις για χρέη στην τοπική αυτοδιοίκηση.

Το είπαμε και εισαγωγικά, δύο πράγματα που ορίζουν την πολιτική σας υπάρχουν στο νομοσχέδιο: λεηλασία και καθεστώς. Λεηλασία υπάρχει με το άρθρο 32 και με τους πλειστηριασμούς. Να σας δώσω, βέβαια, συγχαρητήρια, γιατί με αυτό που κάνετε τελειώνετε όλη την κουβέντα για το μίνι αντάρτικο στη Νέα Δημοκρατία. Αύριο στην ονομαστική ψηφοφορία που θα υπάρχει για το συγκεκριμένο άρθρο -ευτυχώς θα υπάρχει ονομαστική ψηφοφορία- διάφορους που το παίξανε αντάρτες και έλεγαν που είχαν ψηφίσει τον Πτωχευτικό του Χατζηδάκη και έλεγαν «μα γιατί με τον Πτωχευτικό τα κόκκινα δάνεια κ.λπ.,», θα τους φέρετε και θα ψηφίσουν κανονικά αύριο. Απλά, μετά θα πάνε στις εκλογικές τους περιφέρειες και θα πρέπει να εξηγήσουν γιατί κάποιος θα μπορεί να χάσει το σπίτι του ακόμη και για χρέη προς τους ΟΤΑ. Συγχαρητήρια σε αυτό. Το πήγατε πάρα πολύ καλά.

Αρνηθήκατε την τροπολογία που σας φέραμε για μία πραγματική ρύθμιση οφειλών με εκατό δόσεις, με πραγματικές διαγραφές προστίμων και προσαυξήσεων, μια τροπολογία η οποία είναι ρεαλιστική, είναι συγκεκριμένη και θα έφερνε αποτελέσματα, αν θέλατε να αντιμετωπίσετε το πρόβλημα.

Όμως, επιτρέψτε μου να πω ότι είναι λίγο προσβλητικό να βγαίνετε και να λέτε ότι τα κάνετε αυτά, για να βελτιώσετε την εισπραξιμότητα των δήμων, και να χρησιμοποιείτε και τη φράση «οι συνεπείς δεν πρέπει να αισθάνονται κορόιδα». Λέει το κόμμα το οποίο χρωστάει 500 εκατομμύρια σε τράπεζες -πόσα έχετε φτάσει- ότι οι συνεπείς δεν πρέπει να αισθάνονται κορόιδα! Την τελευταία φορά που είχαμε μετρήσει, το Υπουργικό Συμβούλιο μόνο χρώσταγε 10 εκατομμύρια στις τράπεζες. Κάπου εκεί είστε.

Αν θέλαμε να λαϊκίσουμε, δεν θα φέρναμε την πρόταση για εκατό δόσεις.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Γιατί το κάνετε;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Θα φέρναμε μία πρόταση που θα λέγαμε να ρυθμίσετε τις δόσεις με τον τρόπο που πληρώνει η Νέα Δημοκρατία τα 500 εκατομμύρια. Αυτό, ναι, θα ήταν λαϊκισμός. Καταλαβαίνουμε ότι αυτό δεν μπορεί να γίνει.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Τα είπατε και προεκλογικά αυτά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Σπανάκη, θα είστε λίγο ήρεμος και θα ακούτε. Δεν πειράζει, θα σας τα λέμε συνέχεια. Η δημοκρατία είναι βασανιστικό πράγμα μερικές φορές. Τα ξέρετε εσείς δηλαδή. Για λόγους δημοκρατίας είχατε διαγραφεί, είχατε και κάτι ποινές στα σωματεία σας. Τα ξέρετε. Κάτι ψηφοφορίες παράξενες είχατε κάνει με κάτι τέτοια. Τα ξέρετε αυτά. Η δημοκρατία έχει και ποινές, έχει και τέτοια, έχει και βάσανα, κύριε Σπανάκη.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Και λασπολόγους.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Άρα, σας λέμε ότι υπάρχει λύση για τη ρύθμιση του χρέους. Δεν θέλετε να το κάνετε αυτό. Θέλετε να διευρύνετε το ζήτημα των πλειστηριασμών. Αυτό φέρνετε εδώ.

Και κλείνω με το άρθρο 53. Δεν είναι ζήτημα μόνο το τι προσόντα, τι όχι προσόντα κ.λπ., που επιμένετε εκεί. Σας ρωτώ κάτι πάρα πολύ απλό. Έχουμε μία ελεγκτική αρχή που ήρθε και έβγαλε πόρισμα χωρίς να ανοίξει τραπεζικούς λογαριασμούς, χωρίς να ανοίξει φορολογικά στοιχεία και είπε ότι η INTELEXA δεν είχε σχέση με τις παρακολουθήσεις. Αυτό ήταν το πόρισμα της ΕΑΔ. Θεωρείτε ότι η συγκεκριμένη ελεγκτική αρχή τα έχει πάει καλά απέναντι σε μία εταιρεία που πλέον έχει διεθνείς κυρώσεις ακόμα και από την αμερικανική κυβέρνηση;

Κατανοώ ότι είστε σε ένα Υπουργικό Συμβούλιο, που δεν ξέρετε ποιος παρακολουθεί ποιον, όχι με δική σας ευθύνη. Ο κ. Μητσοτάκης παρακολουθεί τους μισούς. Δεν ξέρω ποιους δεν παρακολουθεί κ.λπ.. Κατανοώ ότι οι άνθρωποι που ήταν παρακολουθούμενοι από τον Πρωθυπουργό δεν έχουν στοιχειωδώς την αξιοπρέπεια να υπερασπιστούν την προσωπική τους ζωή και την προσωπική τους αξιοπρέπεια. Αλλά όταν έχεις κυβερνητικά στελέχη που παρακολουθούνται και δεν υπερασπίζονται τον εαυτό τους, μετά αυτό είναι πρόβλημα δημοκρατίας, δεν είναι πρόβλημα ατομικής αξιοπρέπειας.

Γι’ αυτό σας λέμε ότι σε αυτό το νομοσχέδιο υπηρετείτε διπλή γραμμή «λεηλασία και καθεστώς» και γι’ αυτό καταψηφίζουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει η ειδική αγορήτρια του ΠΑΣΟΚ - Κινήματος Αλλαγής, η κ. Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συνοψίζοντας σήμερα μετά από τη συζήτηση που κάναμε όλη την ημέρα και τη νύχτα πια, κύριε Πρόεδρε, στη Βουλή, νομίζω ότι θα αχθούμε σε πολύ συγκεκριμένα συμπεράσματα, ότι η Κυβέρνηση δυστυχώς εμφανίζεται ενώπιον του ελληνικού λαού αδιόρθωτη. Αδιόρθωτη διότι ζητήσαμε από το Υπουργείο Εσωτερικών, που του φόρτωσε το Μαξίμου τη διάταξη για την Εθνική Αρχή Διαφάνειας, να αποσύρει τη συγκεκριμένη διάταξη, διότι είναι μονόδρομος. Και παρ’ όλα αυτά, δυστυχώς δεν είδαμε αυτό να το πράττει.

Ακούσαμε με μεγάλη προσοχή τον κύριο Υπουργό να λέει ότι «εμείς τροποποιήσαμε και τροποποιούμε με τον συγκεκριμένο νόμο τα προσόντα, ανοίγοντας στην πραγματικότητα περισσότερες υποψηφιότητες, δίνοντας τη δυνατότητα σε περισσότερους ανθρώπους να έρθουν και να προταχθούν και να προταθούν για τη συγκεκριμένη θέση». Δεν είναι έτσι. Αυτή η λογική δεν είναι απλή, αν μου επιτρέπετε, με πολύ σεβασμό, κύριε Υπουργέ, είναι απλοϊκή. Άλλο απλή, άλλο απλοϊκή. Εξηγούμαι. Δεν ανοίγετε τα προσόντα για να έρθει πολύς κόσμος έτσι ώστε να διαλέξετε. Ανοίγετε τα προσόντα για να μπορούν να μπουν μέσα και οι ψυχολόγοι για τους οποίους ενδιαφέρεστε. Και είναι η κ. Ρογκάκου, έχει ονοματεπώνυμο. Εκεί κατευθύνεστε. Δεν ξέρω μετά από τη σημερινή συζήτηση στη Βουλή αν θα επιμείνετε στο συγκεκριμένο πρόσωπο. Πάντως, εγώ σας λέω ότι τα προσόντα δεν τα ανοίγετε για να έρθουν περισσότεροι. Και επειδή δεν αντέχει το επιχείρημά σας στη λογική, να έρθουν περισσότεροι με κατώτερα προσόντα, σε μία θέση υψηλών προσδοκιών, κύρους και αξίας και συνυφασμένη άρρηκτα με το Σύνταγμα και τη δημοκρατία; Γιατί μιλάμε για διαφάνεια, μιλάμε για αντικειμενικότητα, μιλάμε για λογοδοσία, μιλάμε για έλεγχο. Και εσείς μπορείτε να βάλετε και πτυχία, λέτε, που να μπορείτε να διαλέξετε. Και το «επιχειρησιακή εμπειρία» τι το θέλατε τότε; Γιατί το στολίσατε αυτό; Για να έχει επιχειρησιακή εμπειρία αυτός που θα προταθεί και προταχθεί, προκειμένου εσείς να μπορείτε να τον επιλέξετε. Απλά πράγματα. Να μην κοροϊδευόμαστε.

Να ακούσω το δεύτερο επιχείρημα που είπατε. Θυμάστε που παλιά γινόταν με μία υπογραφή και με μία υπουργική απόφαση και έμπαινε ένας σε μία αρχή ή σε έναν δημόσιο φορέα; Μάλιστα. Εδώ να τα συμφωνήσουμε όλα και να πούμε όπου γινόταν αυτό, από όποιον γινόταν αυτό, όποια χρόνια γινόταν αυτό, από όποια κυβέρνηση γινόταν αυτό, ήταν λάθος. Για να διορθώσουμε, όμως, κάποια πράγματα στη χώρα, για να τα μεταρρυθμίσουμε, όπως λέμε, για να τα εκσυγχρονίσουμε, όπως πρεσβεύουμε, θα πρέπει να είμαστε όλοι ειλικρινείς μεταξύ μας. Όπου έγινε λάθος, πρέπει να διορθωθεί. Δεν είναι επιχείρημα σωστό να λέει κανείς ότι αυτό που γινόταν λάθος, επειδή γινόταν από κάποιον άλλο, δεν πρέπει να διορθωθεί. Πρέπει να διορθωθεί.

Η Εθνική Αρχή Διαφάνειας οφείλει να υπηρετηθεί στη θέση του διοικητή ή της διοικήτριας από ένα πρόσωπο εγνωσμένου κύρους με υψηλά προσόντα. Τελεία και παύλα. Τα προσόντα αυτά θέλουν διπλά, τριπλά πτυχία, ναι και μεταπτυχιακά, ναι και εμπειρία, ναι και γνώσεις, ναι και εξειδίκευση, ναι για όλους και δεν χρειάζεται κάποιος να είναι κομματικό στέλεχος. Και δεν χρειάζεται να σας έχει προσφέρει καλές υπηρεσίες στα Τέμπη και στις υποκλοπές. Μπορεί να είναι ένας άλλος επιστήμονας που να σας δώσει τα καλύτερα.

Μία φράση να πω μόνο για τις οφειλές. Το πολυσυζητήσαμε. Όλες οι παρατάξεις, όλα τα κόμματα σε αυτό το θέμα έμειναν, για τις οφειλές που ρυθμίζετε, τις ανείσπρακτες οφειλές έναντι των δήμων που ανέρχονται σε 3,6 δισεκατομμύρια ευρώ περίπου μας λέει η ΚΕΔΕ και το ποσό αυξάνεται. Κοιτάξτε, αν δεν τολμήσουμε, κύριε Υπουργέ, δεν θα καταφέρουμε να εισπραχθούν αυτά τα χρήματα. Πρέπει σε μία επόμενη, εγώ σας λέω, προσπάθεια να είμαστε περισσότερο γενναιόδωροι. Και κυρίως μαζί με τους δήμους να αποφασίσουμε ότι αυτοί που έχουν τη δυνατότητα να κάνουν άπαξ καταβολή να μπορούν να διαγράψουν τις προσαυξήσεις, έτσι ώστε να τακτοποιηθεί ένα πολύ μεγάλο μέρος των οφειλών. Σας το λέω ειλικρινά ως νομικός. Μέσα στα δικηγορικά μας γραφεία σωρεύονται τέτοιου είδους υποθέσεις που έχουν τη δυνατότητα οι άνθρωποι να πληρώσουν το κεφάλαιο, αλλά δεν μπορούν να πληρώσουν τις προσαυξήσεις και τις δόσεις. Άρα, εδώ μιλάμε για κοινή λογική.

Μία λέξη για τα ζώα, οι περιβόητες ρυθμίσεις κ.λπ.. Θα έπρεπε να γίνει μία παραδοχή επίσης γενναία από την πλευρά του Υπουργείου Εσωτερικών. Δεν φταίτε εσείς. Δεν ήσασταν καν τότε εσείς, άλλοι ήταν. Σας λέω όμως το εξής: Όταν εμείς λέγαμε πως είναι μεγάλο λάθος να πάρετε την αρμοδιότητα από το Υπουργείο Αγροτικής Ανάπτυξης, το εννοούσαμε και φάνηκε στην πορεία. Δεν υπάρχει ούτε τεχνογνωσία στο Υπουργείο Εσωτερικών, ούτε εξειδικευμένα τμήματα, ούτε προσωπικό, ούτε πόροι, γι’ αυτό και αποτυγχάνει το σύστημα να είναι αποτελεσματικό, ανεξάρτητα από τους φορείς που δεν συμφωνούν μεταξύ τους. Αυτοί δεν συμφωνούν, εγώ σας λέω. Να κάνουμε την παραδοχή ότι ο κύριος Υπουργός σωστά λέει πως δέκα άνθρωποι έρχονται στο τραπέζι, μεταξύ τους έχουν δέκα διαφορετικές γνώμες. Ναι, αλλά το Υπουργείο είναι αυτό που κατευθύνει, προσδιορίζει, περιχαρακώνει και βάζει τελικά το νομικό πλαίσιο. Αν αυτό δεν μπορεί να πετύχει, δεν μπορεί το νομοσχέδιο, θα σέρνεται. Σε κάθε νομοσχέδιο του Υπουργείου Εσωτερικών θα μας κυνηγάει σαν εφιάλτης και μία διάταξη που αφορά τα ζώα συντροφιάς. Μ’ αυτά και μ’ αυτά δεν θα τελειώσουμε ποτέ και δεν θα κάνουμε σοβαρή δουλειά στους δήμους. Πηγαίνετε πίσω στο Υπουργείο Αγροτικής Ανάπτυξης, δώστε το στις κτηνιατρικές υπηρεσίες, βάλτε τεχνογνωσία, έμπειρο προσωπικό και θα δείτε πως η δουλειά θα τελειώσει αμέσως. Απλά πράγματα. Κατανοητό.

Και να σας πω και κάτι; Έχει και μία μεγαλοσύνη από την πλευρά της Κυβέρνησης -όχι τη δική σας- να πει «έκανα λάθος». Το «mea culpa» είναι φαινόμενο μεγάλων ανθρώπων που κάνουν μεγάλα βήματα και καταγράφονται και στην ιστορία. Ε, λοιπόν, θα πρέπει αυτό να το αποδεχτούμε στην πολιτική. Είναι μαζί με την πολιτική, πάει μαζί της.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο έχει η εισηγήτρια του ΣΥΡΙΖΑ - Προοδευτική Συμμαχία κ. Γιώτα Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Σας ευχαριστώ πολύ, κύριε Πρόεδρε.

Κύριε Υπουργέ, πρέπει να ομολογήσουμε ότι είστε εδώ μαζί μας δεκατέσσερις ώρες. Θα ήθελα επιγραμματικά να τα συνοψίσω και εγώ.

Παρά τις διαβεβαιώσεις τις οποίες άκουσα σχετικά με το άρθρο 7 στο πρώτο μέρος και το άρθρο 10 περί του κανονισμού λειτουργίας συνοριακών σταθμών και επειδή υπάρχουν πραγματικά έντονες ανησυχίες και ενστάσεις από τους εμπλεκόμενους υπαλλήλους, που εργάζονται δηλαδή σε συνοριακούς σταθμούς, είπατε ότι δεν υπάρχει περίπτωση ο νέος κανονισμός να προκαλέσει διοικητικές διακρίσεις μεταξύ των υπηρεσιών του δημοσίου. Έτσι μας διαβεβαιώσατε, ότι δεν θα παραβιαστούν δηλαδή τα υπηρεσιακά δικαιώματα των διαφορετικών κλάδων υπηρετούντων στους συνοριακούς σταθμούς.

Μας δημιουργήσατε πολλές προσδοκίες μετά το πέρας της επεξεργασίας του νομοσχεδίου στις επιτροπές με την αποδοχή που κάνατε του άρθρο 17. Και πράγματι ήταν μία αδικία για τους δημοτικούς αστυνομικούς, που νομίζω ότι τη λύσατε.

Όμως, θα υπερψηφίσουμε εμείς στο άρθρο 25 για τη ρύθμιση οφειλών, παρά το γεγονός ότι σας κάναμε πολύ μεγάλη κριτική, και το οποίο επεκτείνατε και για τις οφειλές στις περιφέρειες. Θα το ψηφίσουμε με τη λογική ότι, έστω και ψίχουλα όταν δίνετε στους πολίτες, εμείς θα τα υπερψηφίζουμε, παρά το γεγονός ότι έχετε αποκλειστική πολιτική ευθύνη για τη φτωχοποίηση της ελληνικής κοινωνίας, αλλά και για το υπέρογκο πλέον, δυσθεώρητο ιδιωτικό χρέος που έχει δημιουργηθεί.

Τώρα σχετικά με το άρθρο 26, εμείς περί εξωδικαστικού μηχανισμού για οφειλές στους δήμους έχουμε ζητήσει ονομαστική ψηφοφορία γιατί δεν κάνατε δεκτά τα περί πλειστηριασμού της πρώτης κατοικίας, παρά το γεγονός, κύριε Υπουργέ, ότι λέτε πως μετά από αίτηση δηλαδή και διάθεση του οφειλέτη αυτός μπορεί να ενταχθεί. Στη συνέχεια, όμως, το πράγμα γίνεται περίεργο όταν η ΑΑΔΕ αναλαμβάνει αυτό το έργο και όταν δεν έχει όρια στο μέχρι πού θα κατασχέσει περιουσίες πολιτών.

Στο άρθρο 30, κύριε Υπουργέ, περί του τέλους παρεπιδημούντων έχουμε πειστεί από όλη τη συζήτηση ότι τελικά μάλλον πιεστήκατε από συμφέροντα, γιατί δεν είχατε και λόγους να στεναχωρήσετε την αγαπητή ΚΕΔΕ. Άρα, δεν κάνατε καμμία βελτιωτική. Εμείς θα το καταψηφίσουμε.

Στο άρθρο 31 δεν θεωρούμε ότι με κατασταλτικό τρόπο και πρόστιμα θα καταφέρετε να βάλετε τάξη σε αυτό το πρόβλημα.

Για το άρθρο 32 περί ηλεκτρονικής κατάσχεσης έχουμε ήδη εκφραστεί και έχει μπει και στην ονομαστική ψηφοφορία.

Κύριε Υπουργέ, ζητήσαμε ονομαστική ψηφοφορία διότι δεν είναι δυνατόν ο θεσμός ο οποίος είναι εγγύτερα στους πολίτες, δηλαδή οι δήμοι, να αναγκάζονται να προβούν σε κατασχέσεις περιουσίας των δημοτών. Είναι άχαρος αυτός ο ρόλος. Για τις ρυθμίσεις που κάνατε και τις βελτιωτικές για τους βρεφονηπιακούς σταθμούς συμφωνούμε.

Βεβαίως, καταψηφίζουμε το άρθρο 57 περί κινητικότητας δημοσίων υπαλλήλων. Είναι κρίμα που δεν εξαιρέσατε καν τους εκπαιδευτικούς με προβλήματα υγείας.

Είπατε, κύριε Υπουργέ, ότι μπορούν να μετακινηθούν έτσι κι αλλιώς μεταξύ της πρωτοβάθμιας και δευτεροβάθμιας. Όμως, ξέρετε ότι αυτές οι θέσεις είναι πολύ περιορισμένες.

Τέλος, για το άρθρο 53 και 54, παρά τις διαβεβαιώσεις σας και τις αγαθές προθέσεις που δείχνετε σχετικά με την προκήρυξη υποψηφίων για τη θέση του διοικητή της Εθνικής Αρχής Διαφάνειας, αλλά και το άρθρο 54 για την παράταση της θητείας προϊσταμένων διευθύνσεων δεν μας πείσατε.

Άλλωστε, κύριε Υπουργέ, έχουμε καεί από τον χυλό και φυσάμε και το γιαούρτι που λέει ο λαός. Μόνο ΕΥΠ και Κοντολέων απαντά σε όλα αυτά και στις προθέσεις σας, οι οποίες μάλλον δεν είναι ειλικρινείς.

Και έρχομαι με δυο λόγια στην τροπολογία. Είμαστε κατά διότι δημιουργήσατε ένα χάος με τις σχολικές επιτροπές.

Σας τα λέγαμε, κύριε Υπουργέ. Σας είχαμε κρούσει τον κώδωνα κυριολεκτικά του κινδύνου γιατί γνωρίζουμε πώς λειτουργούν οι δήμοι, ποια είναι τα προβλήματά τους και πώς θα μπορούσαν να ανταποκριθούν σε αυτό. Άρα, δημιουργήσατε το χάος και τώρα έρχεστε δήθεν με διάφορες διατάξεις -και θα συνεχίσετε γιατί δεν ολοκληρώνεται εδώ το θέμα- να βάλετε τάξη σε αυτό το χάος.

Το δεύτερο, όμως, που μου προξένησε μεγάλη εντύπωση, κύριε Υπουργέ, και είπα δεν είναι δυνατόν να υιοθετείτε τέτοιες νεοφιλελεύθερες απόψεις είναι τα περί ρύθμισης θεμάτων προϋπολογισμού δήμου, δηλαδή κάλυψη δαπανών καθαρισμού σχολικών μονάδων από ανταποδοτικά τέλη. Τι είναι αυτό; Όλα θα φορτώνονται στους πολίτες και, μάλιστα, μέσα από τα δημοτικά τέλη τα ανταποδοτικά; Είναι δυνατόν πλέον και τις καθαρίστριες και τον καθαρισμό των σχολείων να τα αναλαμβάνει η αυτοδιοίκηση και να έχει να λαμβάνει κάποια στιγμή από εσάς; Άρα, όλα αυτά μετακυλίονται στους δημότες. Το καταλαβαίνετε.

Και, βέβαια, στο τελευταίο, το άρθρο 3, δηλαδή «Περιοδική επιθεώρηση πλοίων, τροποποίηση κ.λπ..» και αφορά στη γέφυρα, θα σας πούμε ότι «παρών» θα ψηφίσουμε σε αυτό.

Βέβαια, συμπαρασύρεται δυστυχώς η τροπολογία στο κατά όλη αφού διαφωνούμε στα δύο πρώτα άρθρα, αλλά πρέπει να είμαστε ιδιαίτερα προσεκτικοί όταν πρόκειται για την ασφάλεια, κύριε Υπουργέ, διότι ο διάβολος έχει κοντά ποδάρια. Μακάρι να μη συμβεί τίποτα στη συγκεκριμένη γέφυρα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Θα ολοκληρώσουμε τις δευτερολογίες με τον εισηγητή της Νέας Δημοκρατίας κ. Γιώργο Κωτσό.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Θα μου επιτρέψετε να ξεκινήσω με την επιμονή της Προέδρου της Πλεύσης Ελευθερίας να κατηγορεί την Κοινοβουλευτική Ομάδα της Νέας Δημοκρατίας για τα άδεια έδρανα στη Βουλή. Προφανώς η εικόνα των άδειων εδράνων δεν είναι κολακευτική. Μην ξεχνάτε, όμως, ότι υπάρχει η δυνατότητα παρακολούθησης της συνεδρίασης μέσα από την τηλεόραση της Βουλής οπότε όλοι οι συνάδελφοι είτε είναι εδώ είτε δεν είναι εδώ και είναι στα γραφεία τους μπορούν να το κάνουν.

Το πλέον σημαντικό, όμως, δεν είναι η παρακολούθηση της συνεδρίασης αλλά η συμμετοχή στη συνεδρίαση.

Θέλετε να σας πω τα σημερινά δεδομένα για να καταλάβετε τι συμβαίνει; Στους σαράντα οκτώ ομιλητές που ενεγράφησαν στον κατάλογο, οι είκοσι οκτώ είναι της Νέας Δημοκρατίας, εννέα από τον ΣΥΡΙΖΑ, δύο του ΠΑΣΟΚ, πέντε του ΚΚΕ, δύο από την Ελληνική Λύση, δύο ανεξάρτητοι. Από εσάς, κανένας. Αυτή είναι η τιμή που έχετε. Κανείς ομιλητής δεν μίλησε στη σημερινή συνεδρίαση από την παράταξή σας, παρά μόνο ο Κοινοβουλευτικός Εκπρόσωπος και η Πρόεδρός σας. Κανείς άλλος. Αυτός είναι ο σεβασμός και η συμμετοχή τής Κοινοβουλευτικής σας Ομάδας.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Κωτσό, τρεις. Δεν είναι τρεις;

**ΓΕΩΡΓΙΟΣ ΚΩΤΣΟΣ:** Πάρτε τον κατάλογο.

**ΑΛΕΞΑΝΔΡΟΣ ΚΑΖΑΜΙΑΣ:** Εσάς είναι το ένα πέμπτο, κύριε Κωτσέ. Πώς τα υπολογίζετε;

**ΠΡΟΕΔΡΕΥΩΝ (Αθανάσιος Μπούρας):** Παρακαλώ μη διακόπτετε.

**ΓΕΩΡΓΙΟΣ ΚΩΤΣΟΣ:** Και σε ποσοστά να τα πάρετε σε σχέση με τις δυνάμεις των κομμάτων μέσα στη Βουλή το ποσοστό των ομιλητών και των τοποθετήσεων της Νέας Δημοκρατίας είναι το μεγαλύτερο μέσα στο Κοινοβούλιο. Οπότε, δεν νομιμοποιείστε να στηλιτεύτε τη Νέα Δημοκρατία για ασέβεια απέναντι στο ελληνικό Κοινοβούλιο και απέναντι στο νομοθετικό έργο.

Κύριε Υπουργέ, στις δώδεκα, δεκατέσσερις ώρες που κράτησε η συζήτηση του νομοσχεδίου παρακολούθησα το σύνολο των τοποθετήσεων. Τι διαπίστωσα; Το 80% των τοποθετήσεων των συναδέλφων της Αντιπολίτευσης δεν αναφέρθηκαν στο νομοσχέδιο. Αναφερόταν σε άλλα ζητήματα πλην ελαχίστων εξαιρέσεων. Αυτό τι σημαίνει; Κατ’ αρχάς, είναι μια επιτυχία για το νομοσχέδιο σας, γιατί προφανώς δεν είχαν να κάνουν καμμία σημαντική και ουσιαστική κριτική στα άρθρα του νομοσχεδίου.

Και πραγματικά για όλους από εμάς που έχουμε υπηρετήσει την αυτοδιοίκηση -και σας ομιλώ μετά λόγου γνώσεως διότι υπηρέτησα την αυτοδιοίκηση είκοσι πέντε χρόνια, τέσσερα χρόνια ως νομαρχιακός σύμβουλος και είκοσι ένα ως δήμαρχος- θεωρώ, κρίνω και είμαι βέβαιος ότι συμφωνούν, όπως εξάλλου το είπαν και στη συνεδρίαση των φορέων, οι αυτοδιοικητικοί ότι το νομοσχέδιο κινείται προς τη σωστή κατεύθυνση και δίνει απαντήσεις σε πάρα πολλά προβλήματα που αντιμετωπίζει κυρίως η πρωτοβάθμια αυτοδιοίκηση και οικονομικά και θεσμικά. Δεν θα αναφερθώ σε όλα. Τα είπατε εύγλωττα πιο πριν. Οφείλω, όμως, να επισημάνω κάποια.

Ειπώθηκε ότι είναι λάθος να συμμετέχει με ένα μέλος η περιφερειακή αυτοδιοίκηση στα νοσοκομεία, στο διοικητικό συμβούλιο των νοσοκομείων. Μα, είναι δυνατόν να λέγεται αυτό; Ειπώθηκε! Είναι δυνατόν να λέγεται και από την άλλη πλευρά να υποστηρίζουμε τη δυναμική παρουσία της αυτοδιοίκησης στην τοπική κοινωνία, όταν δεν θα έχει τη δυνατότητα να ορίζει ένα από τα επτά μέλη στα νοσοκομεία που δρουν, λειτουργούν και παρέχουν υπηρεσίες στην περιφέρειά τους;

Πάω σε ένα δεύτερο σημείο. Να επεκταθεί -λέει- το μέτρο της απάλειψης των προσαυξήσεων στο σύνολο των οφειλετών.

Αλήθεια, συνάδελφοι; Και στους στρατηγικούς κακοπληρωτές; Να το επεκτείνουμε και σε αυτούς; Σε αυτούς που καθ’ έξιν, κατ' επάγγελμα το κάνουν διαρκώς, γιατί αναμένουν κάποια στιγμή να έρθει κάποια ρύθμιση; Δεν θα είναι άδικο; Και να λέγεται, μάλιστα, από πτέρυγες, που υποτίθεται ότι είναι στο πλευρό των ευάλωτων, των μικρών, των μικρομεσαίων, των αδύναμων;

Μάλλον εμείς είμαστε πιο κοντά σε αυτούς, κύριε Υπουργέ!

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Όλος ο λαός ευάλωτος είναι τώρα.

**ΓΕΩΡΓΙΟΣ ΚΩΤΣΟΣ:** Όχι, δεν είναι όλος ο λαός ευάλωτος. Υπάρχουν και άνθρωποι και πολίτες που στρατηγικά αποφεύγουν να πληρώσουν. Γιατί κάποιος άλλος συνάδελφος είπε να παρακολουθούν οι δήμοι το τέλος παρεπιδημούντων και αν καταβάλλεται. Πραγματικά για εμάς που κατέχουμε και υπηρετήσαμε την αυτοδιοίκηση γνωρίζουμε πόσες φορές δεν καταβλήθηκαν ή πόσο αργούσαν να καταβληθούν αυτά τα χρήματα.

Τώρα, ληξιπρόθεσμα δήμων: Πολύ σωστά το κάνουμε και δίνουμε αυτή την ανάσα στους δήμους. Όμως, κάποια στιγμή πρέπει να βάλουμε τέλος σε αυτό, Υπουργέ, γιατί δημιουργούμε κακά προηγούμενα. Την περίοδο που ήμουν δήμαρχος, επειδή τα οικονομικά του δήμου ήταν πάντα νοικοκυρεμένα, σας πληροφορώ ότι πολλοί δήμαρχοι έμπαιναν στον πειρασμό να δημιουργήσουν ληξιπρόθεσμα, γιατί θεωρούσαν για τον εαυτό τους ότι επί της ουσίας κορόιδευαν και τους δημότες τους, αφού δεν παρήγαγαν περισσότερο έργο από αυτό που μπορούσαν με βάση τα χρήματα που διέθεταν, ενώ οι διπλανοί τους παρήγαγαν -υποτίθεται- αυτό το έργο, αν το παρήγαγαν και ερχόταν το κράτος και κάλυπτε αυτά τα κενά. Ε, λοιπόν, να το ξεκαθαρίσουμε, να το οριοθετήσουμε και να το σταματήσουμε. Δεν μπορεί κάθε φορά να έρχεται η κυβέρνηση να χρηματοδοτεί τα ελλείμματα που δημιουργεί η τοπική αυτοδιοίκηση και μάλιστα, κατ’ επάγγελμα και καθ’ έξιν κάποιου.

Ειπώθηκε ότι απέχουν τα οικονομικά της τοπικής αυτοδιοίκησης που παίρνουν από τον κρατικό προϋπολογισμό από τον μέσο όρο της Ευρώπης πάρα πολύ. Δύο παρατηρήσεις: Στα χρόνια που υπηρέτησα την αυτοδιοίκηση οι πλέον καλές περίοδοι για τα οικονομικά των δήμων, Υπουργέ, ήταν η περίοδος Καραμανλή -Θανάσης Νάκος, για όσους θυμούνται- και η περίοδος Μητσοτάκη. Αυτές είναι οι καλύτερες περίοδοι στην αυτοδιοίκηση οικονομικά για χρήματα που καταβάλλονται στην Αυτοδιοίκηση. Τώρα, εάν πάμε να συγκριθούμε με την Ευρώπη, θα πρέπει να δούμε τι είδους αυτοδιοίκηση έχει η Ευρώπη, τι δυνατότητες έχουν εκεί και επειδή στο άρθρο 39 προβλέπεται η σύσταση Μονάδας Σύνταξης και Εφαρμογής Κώδικα Τοπικής Αυτοδιοίκησης, που σημαίνει ότι θα επεξεργαστούμε έναν νέο κώδικα, ένα νέο θεσμικό πλαίσιο για την αυτοδιοίκηση για τα επόμενα χρόνια, είμαστε έτοιμοι να συζητήσουμε τι είδους αυτοδιοίκηση θέλουμε για το μέλλον, εάν θέλουμε την αυτοδιοίκηση που έχουμε σήμερα, ή την αυτοδιοίκηση θα πρέπει να την προσαρμόσουμε στα δεδομένα της Ευρώπης, όπου πρωτοβάθμια εκπαίδευση, πρωτοβάθμια υγεία, πυροσβεστικοί σταθμοί ανήκουν στην αυτοδιοίκηση, αλλά και η αυτοδιοίκηση επιβάλλει και φόρους για να υποστηρίξει αυτή τη διαδικασία. Είστε έτοιμοι να το κουβεντιάσουμε; Ιδού η Ρόδος, ιδού και το πήδημα, όταν εξελιχθεί η συζήτηση κατά τη διάρκεια της όλης αναδιάρθρωσης και αναμόρφωσης του κώδικα της αυτοδιοίκησης, που θεωρώ ότι είναι το πλέον σημαντικό άρθρο στο νομοσχέδιο και δεν δόθηκε η σημασία που του έπρεπε, διότι η αυτοδιοίκηση είναι ο πλέον πολυμεταρρυθμισμένος θεσμός στη χώρα μας.

Να θυμίσω ότι από τη δεκαετία του 1980 μέχρι και σήμερα έχουν γίνει οι εξής μεταρρυθμίσεις: «Ανοιχτές Πόλεις» του αείμνηστου Τρίτση, αναπτυξιακοί σύνδεσμοι, συμβούλια περιοχής συνήθως με διάρκεια μιας τετραετίας, νομαρχιακή αυτοδιοίκηση το 1994, «ΚΑΠΟΔΙΣΤΡΙΑΣ» το 1998, κατάργηση νομαρχιακής αυτοδιοίκησης «ΚΑΠΟΔΙΣΤΡΙΑ» το 2010 με τον «ΚΑΛΛΙΚΡΑΤΗ», «ΚΛΕΙΣΘΕΝΗΣ» στη συνέχεια.

Κάποια στιγμή θα πρέπει να διαμορφώσουμε ένα σοβαρό, ένα στιβαρό, ένα διαχρονικό θεσμικό πλαίσιο για την αυτοδιοίκηση που θα διαμορφώνει την αυτοδιοίκηση -και τι είναι η αυτοδιοίκηση; Οι μαχητές των πρόσω, της πρώτης γραμμής, η πολιτική που γίνεται δίπλα, κοντά και μπροστά στον πολίτη- ούτως ώστε το θεσμικό αυτό πλαίσιο να δημιουργήσει την αυτοδιοίκηση που θέλουμε για τη χώρα μας και τους αυτοδιοικητικούς που επίσης θέλουμε για τη χώρα μας.

Κύριε Υπουργέ, μπράβο σας! Πραγματικά παρακολουθώ τη δράση σας. Είστε εξαιρετικός γνώστης της αυτοδιοίκησης και κυρίως έχετε ευήκοα ώτα και γι’ αυτό θεωρώ ότι το νομοσχέδιο είναι σωστά προσανατολισμένο, σωστά δομημένο. Και μην ακούτε κορώνες, «ανάλγητη Κυβέρνηση, αδιάβαστη Κυβέρνηση ή οτιδήποτε άλλο λέγεται, αδιόρθωτη». Προφανώς στο πλαίσιο του αντιπολιτευτικού λόγου δικαιολογούνται και αυτά.

Γι’ αυτό και καλώ όλες και όλους τους συναδέλφους να επανεξετάσουν την στάση τους απέναντι στο συγκεκριμένο νομοσχέδιο και να δώσουν ψήφο εμπιστοσύνης -πού;- όχι μόνο στην Κυβέρνηση, αλλά πάνω από όλα στην αυτοδιοίκηση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Θα ολοκληρώσουμε την πολύωρη μεταμεσονύκτια συζήτηση με τον Υπουργό, ο οποίος και έχει τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Πέρασαν και τα μεσάνυχτα, θα είμαι πολύ σύντομος.

Απλά τρεις αναφορές μόνο σε αυτά που τέθηκαν από τους εισηγητές και τους ειδικούς αγορητές.

Το πρώτο κομμάτι για το οποίο παρέλειψα να μιλήσω στην πρωτολογία -θα είμαι πολύ σύντομος- είναι το θέμα των εκπαιδευτικών και το άρθρο 57 -νομίζω- που ρυθμίζει και κανονίζει κάτι πολύ απλό. Ο εκπαιδευτικός που ασκεί το λειτούργημά του θα το κάνει στην τάξη και στο σχολείο, ή σε κάθε περίπτωση εντός των Υπηρεσιών του Υπουργείου Παιδείας. Όσο ανήκουστο είναι ένας αστυνομικός να πει «δεν θέλω να είμαι πια αστυνομικός και θέλω να γίνω ΠΕ Διοικητικός, ένας γιατρός να πει «δεν θέλω να είμαι πια γιατρός και θέλω να είμαι Διοικητικός σε μία Υπηρεσία, να πάω Διοικητικός στο Υπουργείο Εσωτερικών», το ίδιο ακριβώς είναι και με τους εκπαιδευτικούς. Δεν γίνεται την ίδια στιγμή που δίνουμε δέκα χιλιάδες μόνιμες προσλήψεις από τη μία μεριά να ενισχύουμε με μόνιμο προσωπικό την παιδεία, τη δημόσια παιδεία και ταυτόχρονα, να φεύγουν προς άγνωστες κατευθύνσεις οι εκπαιδευτικοί. Οι εκπαιδευτικοί μπήκαν ως εκπαιδευτικοί, διορίστηκαν ως εκπαιδευτικοί, μονιμοποιήθηκαν ως εκπαιδευτικοί και θα παραμείνουν εκπαιδευτικοί, ή εν πάση περιπτώσει εντός του Υπουργείου Παιδείας. Αν θέλουμε να μιλάμε για στήριξη της δημόσιας παιδείας, ο βασικός κορμός, η ραχοκοκαλιά της δημόσιας παιδείας είναι οι εκπαιδευτικοί, οι δάσκαλοι και οι καθηγητές τούς οποίους τους θέλουμε στην τάξη.

Το δεύτερο κομμάτι αφορά μια αναφορά που έκανε η κ. Λιακούλη για τα ζώα συντροφιάς. Πρώτον, να πω ότι το παστούρωμα, η ιπποπέδη είναι από τα χειρότερα κατάλοιπα της παράδοσης που υπάρχουν. Δεν μπορείς να δένεις χειροπόδαρα ένα ζώο, επειδή δεν μπορείς να του περιορίσεις με άλλον τρόπο τον χώρο στον οποίο κινείται, με μία περίφραξη, για παράδειγμα, ή άλλο κατάλληλο τρόπο.

Μέχρι το 2021 το θέμα των αδεσπότων ήταν λυμένο, όπου ήρθε στο Υπουργείο Εσωτερικών και ξαφνικά δημιουργήθηκε; Προφανώς όχι. Προφανώς υπήρχαν σοβαρά και δομικά προβλήματα. Λέτε ότι δεν μεταφέρθηκαν οι πόροι. Πρώτη φορά έχουν δοθεί τόσοι πόροι. Η επιχορήγηση ήταν κάποια στιγμή για όλους τους δήμους της χώρας -αν θυμάμαι καλά- 600.000 ευρώ για όλους τους δήμους. Έπαιρνε 3.000 ευρώ -θυμάμαι- ένας μεγάλος δήμος επαρχίας και τώρα έχουμε φτάσει και δίνουμε πάρα πολλά λεφτά. Ανταποκρίνονται όλοι οι δήμοι; Όχι!

Και να είμαστε και ειλικρινείς: Δεν είναι όλα ρόδινα στην αυτοδιοίκηση και δεν είναι και όλα ευθύνες του κεντρικού κράτους στην αυτοδιοίκηση. Υπάρχουν δήμαρχοι που δεν μπορούν να ανταποκριθούν σε κάποια βασικά πράγματα, αλλά είναι επιλογή του λαού την οποία σεβόμαστε, αλλά σε κάθε περίπτωση το θέμα της διαχείρισης των αδεσπότων ζώων και ιδίως η ευζωία τους είναι κάτι το οποίο ανεβαίνει τουλάχιστον στην ατζέντα της Κυβέρνησης και πιέζουμε με κάθε τρόπο τους αυτοδιοικητικούς να αντεπεξέλθουν σε αυτό τον ρόλο με περισσότερους πόρους, με εξοπλισμό καλύτερο, με εργαλεία καλύτερα, με συνεργασίες περισσότερες, αλλά αυτό θέλουμε.

Τελευταίο κομμάτι και ολοκληρώνω, αφού ευχαριστήσω θερμά όλους σας για την εποικοδομητική κουβέντα που είχαμε. Λυπάμαι ιδιαίτερα και λυπήθηκα ιδιαίτερα και για τη Νέα Αριστερά και για τις αναφορές του κ. Ηλιόπουλου. Πραγματικά λυπήθηκα, διότι αποφάσισε να ξεπεράσει τα όρια τού λαϊκισμού, να μιλάει για κατασχέσεις, ότι τώρα έρχονται κατασχέσεις. Μπορείτε να μου πείτε πού έρχονται τώρα κατασχέσεις; Με ποια δυνατότητα; Τι αλλάζει που δεν υπήρχε; Τίποτα δεν αλλάζει που δεν υπήρχε. Την ίδια στιγμή που μιλάει και βγάζει πομπώδη λόγια για τους δήμους, την ενίσχυση των δήμων, την ίδια ώρα τι λέει; Κλείνει το μάτι και λέει «σταματήστε να πληρώνετε, μωρέ, οι δήμοι είναι, τι θα σας κάνουν;». Αυτή η κουλτούρα είναι που οδήγησε στο να στερούνται σημαντικά έσοδα οι δήμοι.

Και άκουσα και την κ. Σπυριδάκη η οποία λέει «μα, πάτε και αυξάνετε το τέλος παρεπιδημούντων και το κάνετε 0,75;». Αυτή είναι η θέση του ΠΑΣΟΚ, γιατί το αυξάνουμε; Ήταν 2%. Γιατί δεν έγινε ξανά 2%; Να σας πω: Διότι όταν ήταν 2% το τέλος παρεπιδημούντων μέχρι το 2009, ο ΦΠΑ ήταν στο 18%, αν θυμάμαι καλά, δεν υπήρχε το τέλος ανθεκτικότητας, το οποίο τέλος ανθεκτικότητας στην αυτοδιοίκηση γυρνάει. Διότι όταν έρχεται ο άλφα δήμος και λέει «έπαθα φυσικές καταστροφές», από εκεί χρηματοδοτούνται αυτά. Δεν πετάγονται λεφτά, δεν γεννιούνται λεφτά από τον ουρανό και έρχονται.

Χρηματοδοτούνται από αυτά τα χρήματα που γυρνάνε πάλι στην αυτοδιοίκηση. Θα μπορούσε να ήταν διαφορετικά; Θα μπορούσε. Όμως, επιλέχθηκε το εξής: Επειδή οι ζημιές που υπάρχουν είναι πολύ σοβαρές και μεγάλης κλίμακας, γίνεται ένα κεντρικό ταμείο και κατανέμονται.

Πραγματικά στεναχωρήθηκα με αυτή την αναφορά, η οποία δεν μας ταιριάζει. Νιώθω σαν να μιλά και μία «Ανταρσία», πιο αριστερά από τη «Νέα Ανταρσία», παρά η Νέα Αριστερά γι’ αυτό που συζητάμε σήμερα, με εξυπναδίστικες αναφορές για τα δάνεια της Νέας Δημοκρατίας και τέτοια, τα οποία έχουμε ξανακούσει πολλές-πολλές φορές, ενώ άλλα κόμματα δεν πληρώνουν, για παράδειγμα, μισθοδοσίες και αντιμετωπίζουν προβλήματα.

Σας ευχαριστώ και πάλι θερμά για την κουβέντα που είχαμε και να ξέρετε ότι ξεκινώντας το μεγάλο έργο του κώδικα της αυτοδιοίκησης, θα είναι ευπρόσδεκτες οι προτάσεις, οι σκέψεις και οι ιδέες σας. Να είστε καλά!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών: «Ρυθμίσεις για τους χερσαίους συνοριακούς σταθμούς, την ενίσχυση των Οργανισμών Τοπικής Αυτοδιοίκησης και λοιπές διατάξεις».

Έχει υποβληθεί αίτηση διεξαγωγής ονομαστικής ψηφοφορίας επί της αρχής και επί των άρθρων 26, 32, 53 και 54 του σχεδίου νόμου από τον Πρόεδρο της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και Βουλευτές του κόμματός του.

Επίσης, έχει υποβληθεί αίτηση διεξαγωγής ονομαστικής ψηφοφορίας επί της αρχής και επί των άρθρων 32, 53 και 54 του σχεδίου νόμου από τον Πρόεδρο της Κοινοβουλευτικής Ομάδας του ΠΑΣΟΚ - Κινήματος Αλλαγής και τους Βουλευτές του κόμματός του.

Τέλος, έχει υποβληθεί αίτηση διεξαγωγής ονομαστικής ψηφοφορίας επί της αρχής και επί του άρθρου 26 από τον Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας και Βουλευτές του κόμματός του.

Η ονομαστική ψηφοφορία, η ψηφοφορία των άρθρων που δεν περιλαμβάνονται σε αυτή, καθώς και η ψηφοφορία της τροπολογίας και του συνόλου του νομοσχεδίου θα πραγματοποιηθεί σήμερα -άλλαξε η μέρα-, ημέρα Τετάρτη 9 Οκτωβρίου 2024 και ώρα 11.00΄.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 00.22΄ λύεται η συνεδρίαση για σήμερα, ημέρα Τετάρτη 9 Οκτωβρίου 2024 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επίκαιρων ερωτήσεων και β) νομοθετική εργασία: 1. Ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Εσωτερικών: «Ρυθμίσεις για τους χερσαίους συνοριακούς σταθμούς, την ενίσχυση των Οργανισμών Τοπικής Αυτοδιοίκησης και λοιπές διατάξεις» και 2. Μόνη συζήτηση και ψήφιση επί της αρχής και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κώδικας Φόρου Προστιθέμενης Αξίας».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**